
BAUDOLINAS PRADEDA RAŠYTI 


Rėgensburgas Anno Bommint Domini gruodžio mėneses mcly chro- 
nika Baudolino iž Aularių giminės 

esmi aš Baudolinas, Galjaudo iž Aularių giminės sūnus, mano 
galva panaši ing liūto, aleliuja, garbinamasi Tėve dangujejis, kurio 
prašau dovanotie 

a-yo-face habeo facto didę savo gyvatos vagystę, taigi iž byskupo 
Oto skrynios pagrobjau lapus, kurie begne pareiti ižgi imperatoriaus 
rašt kanceliarijos, ir veik visus nugremžiau, tik vienas nesidavė, to- 
dėlei nū turiu daugį pergamento rašytie ką širdis geidžia, taigi savo 
chroniką, norint lotyniškai rašytie nemoku 

kada jiejie pamatys lapus pradingus, kils baisas erzelis ir galės 
pamanytie, kad tai Rymo byskupų pasiuntinio darbas, nesang anie 
blogo imperatoriui Frydrichui linki 

betaigi tas gal aneivienamui nerūpi, kanceliarijosu daug rašo, jei 
to aneivienamui nereikia, o jeib [kas tuos lapus} ras, gatestngsttbi- 


nesttsikiš, gal aniemus jie nerūpės 


ncipit prologus ðe Duabus civitatibus historiae AD mcxhiii 
conscript 

saepe multumque volvendo mecum de rerum temporalium motu 
ancipitq 


šitų žodžių čia būta ir nejėgiau jų nugremžtie, teks praleistie, paskui 
jeng kas ras mano parašytus lapus, nė raštininkas nevalios suprastie, 
nesa šitaip šneka Frasketoj, betaig aneivienas dar taip nerašė 

betai jeng tos kalbos aneivienas nepras, tuojau spės, jog manas 

čia darbas, nesa visi sako, jogei Frasketos liežuvis nedera krikščioni- 
mus, todrin geriau juos paslėpsiu 

sūtrauka, vargas rašytie, pirštus gelia 

mano tėvas Galjaudas sakydavo, jogei aš turįs Šventojos Marijos iž 
Roboreto dovaną, nesa nuog mažystės vos išgirdęs penkit-penkes V 
žodžius tuojau juos atkartojau, nesvarbu, Terdonos ar Gavio liežu- 
viu, dargi atvažiavus kam iž Mediolanumo, kurių kalba blogiau nei 
šunų, žodžiu, kai radau pirmuosiuos alemanus, kurie apgulė Terdo- 
ną, tuos Ciusche ir stuobrius, kurie sakė rausz ir Min got, nei po 
vienai dienai ir aš sakiau raus ir maingot, o anie manie bylojo Kint, 
rask mumus gražią frouwe, tai padarysme kuti kuti, nesvarbu, ar ji 
duosis ar ne, tik pasakyk, kur ji esti, o mes jau mokėsme apsidirbtie 

kas ta frouwe, paklausiau, jiejie atsakė: dama, moteriškė, 0u vers: 
tan, rodė didelius papus, per šitą apgultį mūsipi nėra moterų, terdo- 
nietės visos ten, viduje, insiveržę miestana pasismaginsme, betaig 
nū jų nera, ir pratrūko taip burnotie, kad manas kūnas pagaugais 
nuejo 

prakeikti švabai, nesulaukste, idant pasakytumbiau, kame yra 
frouwe, aš neesmi išdavikas, galit patys nusimilžtie 

varge, maž mane neužtvatijo, užtvojo ar užtvatijo, nežinau, nū 
rašau kone lotyniškai, lotynišką liežuvį permanau, mokinausi skai- 
tytie iž lotyniškos librum ir prantu, kai su manim bylo lotyniškai, tik 
verba nemoku rašytie 

Viešpatie su viešpatukais, niekaip nežinau, eguus ar eguum, ir 
visada suklystu, mūsiškai ašvas visad ašvas ir nė karto nesuklystu, 
nesa niekas nerašo ašvan, iš tiesų visai nieko nerašo, nesa nemoka 
skaitytie 

anuo sykiu laimė mane nepaliko, vokiečiai nė plauko ant galvos 
nekliudė, betaig tuo laiku atlėkė kariūnai gerklodami veikiaus vei- 
kiaus, puolam, paskui stojo pasaulio pabaiga ir nė velnio nebeper- 
maniau, raitininkai šoko tona šalina, pėstininkai puldinėjo kitona 
šalina, griaudė trimitai, Bormidos pakrantėsu aukšti kaip medžiai 
iškilo mediniai bokštai, slinko jiejie kaip vežimai aplipę lankinin- 
kais, dar ir kitokie su ilgiausiomis kopėčiomis, strėlės biro kaip kru- 

ša ir akmenes lakstė iž didelių timpų, o manie viršum galvos švilpė 
strėlės, kurias terdoniečiai nuog miesto mūrų laidė, kokis mūšis! 

dvi valandi lindėjau po krūmui vapėdamas Mergele Švenčiausia, 
gelbėk, paskui visakas nurimo, aplinkui mane ėmė zuiti bylantys 
pavijietiškai, jiejie šaukė pakloję daugį terdoniečių, o kraujas sruvo 
upėmis, ir jiejie buvo linksmi nelygu kalėdodami šitaip pamokę Ter- 
doną idant su mediolanenses nesusidėtų 

paskui sugrįžo alemanai, kurie ieškojo frouwe, betaig jau ma- 
žiau, nesa terdoniečiai irgi nesėdėjo rankų susidėję, todrin susima- 
niau veikiau iž ten neštie kudašių 

taip palengva ryto metą pargrįžau savop tėvop Galjaudop, jis pasa- 
kė: vyras, lakstyk po apgultis, gal kas suvarys tavie subinėn ietį, baugi 
nežinai, jog tai ponų darbas, tegul jiejie po savą mėšlą murdosi, mu- 
mus reikia mintyti apie vakke karves, mes rimtos žmonės, ne tokie 
kaip Frydrichas, kuris ateit, išeit, vėlek ateit ir ničnieko nevalioja 

betaig Terdona nenusileido, užugrobtas tik miestas, ne citadelė, 
Jiejie toliau laikėsi ir čia mano chronika baigiasi, likę be vandenes 
Jiejie nutarė verčiau prieg Frydricho ištikimybę prisiektie negu savo 
myžalus gertie ir tas leido jiemus išeitie, o miestą supleškino irgi su- 
čių griežia dantį, nesa mūsipi ne kaip alemanuosempi, kur visi kitas 
kitą myli ir laikosi kaip iž vieno, mūsipi tegul tik kokis gamondietis 
pamato ką iž Bergolijaus, tuojau jamui susuka pilvą 

nū aprašysiu, kaip vaikščiodumas po Frasketos medes, ypačiai 
kai būdavo tokis tirštas rūkas, jeng toliau savo nosies nematai, O 
daiktai nelauktai išdygsta priešais, mačiau regėjimus kaip tą sykį, 
kai susitikau vienaragį, irgi dar kitą sykį, kai išvydau šventą Baudo- 
liną, kuris manie pasakė: tu, kalės vaike, prasmegsi pragaruosna, 
girdėjai pasaką apie vienaragį, idant jį sumedžiotumbei, reikia po 
medžiui pasodintie skaisčią mergą, žvėris užuos jos nekaltybę ir ate- 
jęs padės galvą ant skreito, todrin pasivadinau Neną iž b Bergoli- 
jaus, ji atejusi bit su savo tėvu iž mano tėvo vakka karvės pirktų, 
pasakiau jai, eime medėn, sumedžiosme vienaragį, pasodinau ją po 
medžiui tikras, jogei ji mergelė yra, liepjau sėdėtie ir praskėstie ko- 

jas, idant žvėris žinotų, kur galvą padėtie, ji paklausė, ką praskėstie, 
tada paliečiau jąją, o ji prasteno kaip ožka, vedanti ožiuką, ir nieko 
neberegėjau, mane užgriuvo apokalipsė, o paskui ji nebebit skaisti 
kaip lelija ir pasakė: Mergele Švenčiausia, kaip nū prisiviliosme vie- 
naragį, ir tą patį akimirksnį išgirdau dangaus balsą, kuris bylojo, 
jogei vienaragis, kuris tollit peccata mundi, esmi aš, ir rėkdamas 
šokau per krūmus, nesa suvaręs ragą nekaltai mergai pilvan jutaus 
laimingesnis užu tikrą vienaragį, todrin šventasjis Baudolinas pasa- 
kė: sūnau ir taip toliau, betaig paskui manie dovanojo, ir dar daugį 
sykių jį mačiau, betaigi tik per tirščiausią rūką ar bentgi miglą, ne 
kai saulė svilindavo ir spigindavo 
betaig kai savo tėvui Galjaudui apsakiau matęs šventąjį Baudoli- 
ną, jis atseikėjo manie tris dešimtis rykščių per kuprą sakydamas: 
Viešpatie, kodrin kaip tik manie turėjo tektie sūnus, kuris mato re- 
gėjimus, tik nė vaka karvės pamilžtie nemoka, arba aš jamui galvą 
suskaldysiu, arba atiduosiu tiemus, kas po muges ir turgus vaikšto 
šankindami beždžionę, o mano geroja motina šaukė: tinginy, veltė- 
di, netikša, kuo nusidėjau Viešpačiui, kad davė manie sūnų, kuris 
šventuosjuos regi, o mano tėvas Galjaudas pasakė: pramanas, kad 
Jis šventuosjuos mato, jis didesnis melagis užu Judą ir visaką išsigal- 
voja, idant ničnieko nedirbtų 


rašau šitai, nesa paskui nevalios suprastie, kas tą vakarą įvyko, o 
tokis rūkas bit, kad norints peiliu raikyk, tegul balandis, betaig mū- 
sipi rūkai kaip ir rugpjūtyje, o kas ne iž tų vietų, lengviausiai gali 
pasiklystie tarp Burmijos ir Frasketos, ypačiai jeib nėra šventojo, kuris 
Jį vestų, taigi ejau namopi, kaip staiga priešais save išvydau poną 
ant geležinio žirgo 

ponas iž geležies, ne žirgas, visas bit geležuotas, su kardu prieg 
šaliai, panašus ing Aragonos karalių 

mane staiga it perkūnas trenkė, Viešpatie, gal tas tikrai esti šven- 
tasjis Baudolinas, kuris atejo mane pragaruosna palydėtų, betaig jis 
pasakė Kleine kint Bitte ir tuojau supratau, kad jis alemanų ponas 
medėje pasiklydęs irgi savo draugų rasti nebevalioja, o bit jau beveik 

naktis ir jis manie parodė pinigą, dar niekada nemačiau pinigo, ir 
bit laimingas išgirdęs mane jo liežuviu atsiliepiantį, pasakiau: 
Diutsch, jeib toliau taip eisi, insmuksi pelkėna saule šviesioja 

baugi nederėjo sakyti saule šviesioja, rūkas bit norints peiliu rai- 
kyk, betaig jis suprato 

paskui pasisakiau žinantis, jogei vokiečiai ateit iž šalies, kur visa- 
da pavasaris ir žydi citrinų medžiai, betaig mūsipi Palėjoje rūkas, o 
tame rūke slampioja tie išgamos vaikų vaikai tų arabų, su kuriais 
Karolis Didysis kovėsi, anie pikti žmonės, vos tik pamato piligrimą, 
tvoja kuoka dantysna ir net plaukus nuog galvos nurauna, todnin 
Jeib eitumbite sykiu mano tėvo Galjaudo trobon gan 15 mir got, ten 
rastumbite kelis šaukštus karštymo ir šieniką pergulėtie tvarte, o ry- 
toj kai prašvis, parodysiu kelią, juoba jeng turite pinigą gratie bene- 
dicite, esme vargšės žmonės, betaig teisingos 

taip jį parsivedžiau savop tėvop Gatatutdo Galjaudop, tas praply- 
šo šaukti: subingalvi, ką savie manai, kodrin kiekvienamui pirma- 
mui sakai mano vardą, niekada nežinosi, gal anas kokis Monferato 
markgrafystės vasalas, kuris paskui pareikalaus dešimtinės fructi- 
bus ir šieno, ir leguminibus arba pašaro, arba pekų, tada galėsme 
eitie elgetautų, ir jau taikėsi lazdą čiuptie 

pasakiau, jogei ponas esti alemanas, o ne iž Monferato, tėvas at- 
sakė: dar tamsiau nekad naktį, betaig kai pasakiau apie pinigą, nu- 
siramino, marengiečių kaktos kietos kaip jaučių, tačiau suktos kaip 
lapių, jis akies mirksniu sumojo galįs pasipelnytie, todrin manie pa- 
liepė: tu, kuris visokį liežuvį permanai, pasakyk štai ką 

taigi pasakyk: esme žmonės vargšės, betaig teisingos 

Jau pasakiau, tariau 

na, ir kas, pakartok, taigi dėkui užu pinigą, dar turiu šieno ar- 
kliui, taigi prieg dubenėliui viralo pridėsiu sūrio, duonos irgi taurę to 
gerojo, taigi paguldyk jį savon vietona palei ugnį, o pats šiandieną 
drožk fttog foko tvartan, taigi parodykitie manie pinigą, aš geidau- 
tumbiau Genujos solido, jauskitės kaip namie, nesa mumus, ma- 
rengiečiamus, svečias esti šventas 

ponas tarė: cha cha, jūs iš Marincum gudrūs, betaig sandėris yra 

sandėris, todėlei duosiu jumus šituodu pinigu ir neprašyk Genujos 
solido, nesanga užu Genujos solidą aš kaufo jus, jūsų namus ir jūsų 
pekus, todrin imk ir tylėk, nesa daugiai pelnei, mano tėvas tylėda- 
mas paėmė du pinigu, kuriuodu tas ponas metė ant stalo, nesa ma- 
rengiečių kaktos kietos, tačiau suktos, ir jis (tas ponas) rijo kaip 
vilkas, ne, kaip du (vilku), paskui mano tėvas su mano motina nu- 
ejo gultų, visą dieną lenkė nugaras, kolei aš valkiojaus po Frasketą, 
herre pasakė: labas vynas, dar šlakelį išgertumbiau čia prieg ugniai, 
o tu kint manie pasakyk ižgi kur taip gerai moki mano liežuvį 


ad petitionem tuam frater Ysingrine carissime primos fibros 
chronicae meae missur 
ne humane pravitate 


čia irgi nevaliojau nugremžtie 

toliau rašau chroniką ano vakaro su alemanų ponu, kuris norėjo 
žinotie iž kur moku jo liežuvį, ir pasakiau jamui turįs kalbų dovaną 
kaip apaštalai ir regėjimo dovaną kaip magdalietės, nesa vaikščio- 
damas medėje regėjau šventąjį Baudoliną raitą ant vienaragio balto 
su įviju ragu ten, kur ašvieniai turi, ką mes sakom esančią nosį 

betaig ašvieniai neturi nosies, nesa po jai būtų ūsai kaip pono, 
kuris turėjo gražius ūsus, spalvos kaip vario keptuvė, norint kiti ale- 
manai bit su geltonais plaukais net ausisu 

Jis pasakė, gerai, matei tą, ką sakai esantį vienaragį, betaig ižgi 
kur sužinojai pasaulyje gyvenant vienaragius, atsakiau perskaitęs kny- 
goje, kuri esti Frasketos atsiskyrėlio, jis taip išpūtė veizolus, jogei 
pasidarė panašus ing apuoką, ir paklausė: ar tu moki skaitytie? 

po paraliais, atsakiau, nū papasakosiu pasaką 

taigi, pasaka bit apie šventą atsiskyrėlį, kuris gyveno miškiepi, kar- 
tais žmonės jamui atnešdavo vištą ar kiškį, jis melsdavosi iž knygos, 
o žmonėmus einant pro šalį mušdavosi krūtinėna akmemi, betaig 
manau ten buvus žemės grumstą ir jamui ne taip skaudėdavo, taigi 
tądieną jamui atnešė du kiaušiniu ir, kolei jis skaitė, pamaniau, pa- 
sidalinkime krikščioniškai, vienas tavie, kitas manie, svarbiausia, 

kad jis nepamatytų, nežinau, kaip jis skaitydamas pamatė, betaig 
čiupo mane užu čiupros, aš pasakiau: diviserunt vestimenta mea, 
tada jis pratrūko juokties ir pasakė: esi gudras vaikis, ateik čiona 
kiekvieną dieną, išmokysiu tave skaitytie 

taip jis mane mokė rašto vis suduodamas per galvą, betaig susi- 
draugavęs pradėjo byloti, kokis aš esantis dailus irgi tvirtas vaikis, ko- 
kiais gražumis liūto karčiais, prašė parodytie, ar stiprios mano ran- 
kos, ar tvirta krūtinė, leistie paliestie ten, iš kur kojos dygsta, sakė, 
paveizėsiu, ar esi sveikas, tada susiprotėjau, kuo tai kvepia, ir tren- 
kiau jamui keliu pautuosna, tas susisuko dvilinkas, tik išstenėjo, jer- 
gutėliau, nueisiu Marengan ir pasakysiu, jogei esi velino apsėstas ir 
tave sudegins, gerai, tariau, aš pirmas nueisiu ir pasakysiu matęs jį 
naktį žakantį raganą, paveizėsim, kas tada bus apsėstas, tada jis tarė: 
palauk, aš tik pajuokavau, tenorėjau patikrintie, ar bijai Dievo, nū 
apie tai nebekalbėkim, ateik rytoj, išmokysiu tave rašytie, nesa skaity- 
tie nieko nekainuoja, gana veizėtie ir krutintie lūpas, betaig jei nori 
parašytie knygą, reikia lapų, rašalo ir plunksnos, kuri alba pratalia 
arabat ir nigrum semen seminabat - jis vis bylodavo lotyniškai 

atsakiau, kad pakaks mokėtie skaitytie, ir išmoksi, ko dar nemo- 
ki, o rašydamas gali parašytie tik tai, ką jau moki, todrin verčiau 
liksiu nesimokęs rašytie, betaig sveika subine 

kai taip papasakojau tamui alemanų ponui, jis juokėsi lygu pa- 
mišes ir tarė: vyras, mažasis riteri, tie atsiskyrėliai visi allesammt 
S$odomiten, beraig pasakyk, ką dar matei medėje, o aš, taręs jį santį 
vieną iš imperatoriaus Frydricho palydos, kur taikėsi užkariautie Ter- 
doną, pamaniau verčiau jamui įsiteiksiu ir gal pelnysiu dar vieną 
pinigą, todrin pasakiau prieš dvi nakti matęs šventąjį Baudoliną ir 
tas manie sakęs, jogei imperatorius Terdonoje laimėsiąs didę perga- 
le, nesa Frydrichas esti vienas ir tikras jis valdovas visoje Longobar- 
dijoje, o priegtamui ir Frasketoje 


tada tas ponas pasakė: tu kint esi Dangaus siųstas, ar nori kartu 
keliautie imperatoriaus kariaunos stovyklona ir ten pakartotie, ką 
girdėjai ižgi šventojo Baudolino, aš atsakiau, jeibeg jis nori, galiu 
dar pasakytie ižgi šventojo Baudolino girdėjęs apgultin atvyksian- 


12 


Os Na s9 


čius tr šventą Petrą su Paulium, kurie ves imperatoriaus karius, o jis 
pasakė Ach wie Wunderbar, manie būtų gana vieno Petro 

kint, keliauk su manimi ir būsi laimingas 

sutikau ar beveik sutikau, ir kitą rytą tas ponas pasakė mano tė- 
vui pasiimsiąs mane ir nusivesiąs ten, kur aš išmoksiąs skaitytie ir 
rašytie, O gal net tapsiąs rūminyku 

mano tėvas Galjaudas gerai nepermanėe, ką tai reiškia, betaig su- 
prato, jog namai išsivaduotų nuog vienos veltėdės burnos ir neberei- 
kės sergėti tokio dykaduonio, betaig pagalvojo, baugi tas ponas iš 
tų, kurie vaikšto po muges ir turgus su beždžione, kuris gali manimi 
pasinaudotie, ir tai jamui nepatiko, betaig ponas pasakė santis didi- 
kas, 0 tarp alemanų nesti Sodomiten 

kas tie sodomitai, paklausė mano tėvas, paaiškinau, kad jie vy- 
rai, kurie lenda vyrump, tik pamanykit, atsakė, tokių visur esti, be- 
taig pamatęs poną traukiantį dar penkis pinigus prieg dviem vaka- 
rykščiam, nebesispyrė ir tarė: eik, sūnau, tai tavo laimė, o gal ir mū- 
sų, tie alemanai kur apsisukę vis grįžta mūsų kraštuosna, gal kartais 
užsuksi aplankytie, prisiekiau taip padarysiantis ir iškeliavau, betaig 
ašaros spaudė gerklę, nesa mačiau savo motiną raudančią, tarytu- 
mei eitumbiau tikrospi mirtiespi 

taip mudu iškeliavova ir ponas liepė vesti imperatoriaus karių 
stovyklona, lengviau užu lengvą, tariau, tereikia sektie paskui saulę 
arba eitie ten iž kur ji ateit 

taip mudviem bekeliaujant, kai jau pasimatė stovykla, priešais 
atjojo išsidabinusių raitininkų kuopa, kurie vos mus pamatę puolė 
ant kelių, nuleido ietis ir vėliavas, pakėlė kardus, kas nū bus, pama- 
niau, o Jie ėmė šauktie Ehatser Kaisar šį ir AeiseT tą, ir Sanctissi 
mus Rex, ir bučiuotie jamui rankas, manie ko žandikaulis neišniro, 
na barzda esti gyvas imperatorius Frydrichas, o aš jamui visą vakarą 
riečiau niekus kaip kokiamui paprasčiausiamui mulkiui 

nü manie nukirs galvą, pamaniau, betaig juk kainavau jamui VII 
pinigus, jeib būtų norėjęs nukirstie manie galvą, galėjo tai padarytie 
vakar nieko nesumokėjęs 

o jis sako, nurimkit, visakas gerai, parnešu didžių naujienų apie 

regėjimą, vaike, papasakok visiemus savo regėjimą, kurį patyrei me- 
dėje, tada lyg pakirstas griuvau ant žemės, išsproginau akis ir apsi- 
putojęs surikau: regėjau, regėjau, ir papasakojau visą pasaką apie 
šventąjį Baudoliną ir jo pranašystę, o visi šlovino domtmeddto Visa- 
galį ir bylojo: stebuklas, stebuklas, gottstehmirbei 

ten būta ir pasiuntinių iž Terdonos, kurie dar nebuvo apsispren- 
dę, pasiduotie ar laikyties, betaig išgirdę mane pasakojantį suklupo 
ant kelių ir pasakė, jeigu ir šventiejie prieš juos — verčiau pasiduotie, 
nes vis tiek ilgai neatsilaikysią 

paskui pamačiau terdoniečius išenčius iž miesto, vyrus, moteris, 
vaikus ir senius raudančius, o alemanai vedė juos kaip avis ar ave- 
les, ogi pavijiečiai kaip pamišę puolė pirmyn, pirmyn Terdonon, su 
kūjais, kuokomis ir kirtikliais, jiejie iž laimės leipo galėdami iki pa- 
matamus sugriautie miestą 

taip vakarop nuog kalvų pakilo didi dūmai ir Terdonos nebeliko, 
tokis tas karas, kaip sako mano tėvas Galjaudas, anas gi bjauras 
gyvulys 

betaig geriau jie nekaip mes 

vakare imperatorius laimingas grįžo tabernakuliuosna, nykščiu ir 
smiliumi švelniai suėmė mano žandą - tėvas niekada to nedaryda- 
vo, paskui pasišaukė poną, kuris bit gerasis kanauninkas Raevinas, 
ir paliepė jamui išmokytie mane rašytie ir skaičiuotie, ir dar grama- 
tikos, tada nežinojau, kas tai, betaig nū palengva jau išmokau, ma- 
no tėvas Galjaudas to nė mintisu regėtie nebūtų galėjęs 

ižgi kur manie buvo žinotie, jogei taip gera būtie mokytamui 

gratia agamus domintdomintus, vienu žodžiu, dėkokime Dievui 

betaig rašant chroniką ir žiemą pila karštis, dar baisu, nesa žibu- 
rys gęsta, beigi kaip kažin kas kadaise yra pasakęs, nykštį gelia“ 


* Autorius sako: „šitaip šneka Frasketoj, betaig aneivienas dar taip nerašė“. Turint galvoje 
aplinkybę, kad XII-XIII a. Lietuvoje ne tik taip, bet apskritai dar niekaip nerašė, lietuviš- 
kai perteikiamo teksto kalbą stengtasi bent kiek priartinti prie anų laikų vartosenos. Tam 
labiausiai tiko iš ikirašytinio lietuvių kalbos istorijos laikotarpio rekonstruotos archajiš- 
kos morfologinės žodžių formos, kai kurios sintaksinės konstrukcijos ir vienas kitas šian- 
dien jau nebevartojamas archajiškumo atspalvį turintis žodis, ypač tam tikri jungtukai ir 


dalelytės. Regina Venckutė, humanitarinių mokslų daktarė 


BAUDOLINAS SUTINKA NIKETĄ KONJATĄ 


— Kas čia? - paklausė Niketas, pavartęs rankose pergamentą ir 
pabandęs perskaityti, kas jame parašyta. 

— Mano pirmasis bandymas rašyti, — atsakė Baudolinas. - Nuo 
tada, kai tai parašiau —- tuomet buvau gal keturiolikos, dar visai 
laukinis padaras, — visur jį vežiojuos kaip talismaną. Vėliau pri- 
marginau ne vieną pergamentą, kartais rašydavau kiekvieną mie- 
lą dieną. Man atrodė, gyvenu tik todėl, kad vakare galiu papasa- 
koti tai, kas man nutiko rytą. Paskui jau tik kartą per mėnesį 
parašydavau keletą eilučių apie svarbiausius įvykius. Sakydavau: 
kai būsiu jau gerokai nukeliavęs gyvenimo keliu - kaip, tarkim, 
dabar, - pagal tuos apmatus parašysiu ,,„Baudolino žygius“. Taip 
visose kelionėse mane lydėjo ir mano gyvenimo istorija. Bet kai 
bėgau iš kunigo Jono karalystės... 

— Kunigo Jono? Neteko apie jį girdėti. 

— Papasakosiu, išgirsi gal net per daug. Taigi, kaip sakiau, bėg- 
damas pamečiau savo užrašus. Jaučiausi, tarsi būčiau netekęs pa- 
ties gyvenimo. 

— Pasakysi, ką prisimeni. Aš gaunu faktų nuotrupas, įvykių sku- 
tus — ir sukuriu iš jų istoriją, išaustą ant Apvaizdos apmatų. Išgel- 
bėdamas mane, padovanojai tą krislą man dar lemtos ateities, 
todėl atsilyginsiu grąžindamas tau praeitį, kurios netekai. 

— Gal mano istorija neturi prasmės... 

— Nėra beprasmių istorijų. Be to, esu iš tų, kurie moka rasti 
prasmę net ten, kur kiti jos neįžvelgia. Istorija tampa gyvenimo 
knyga — tarsi griaudžiantis trimitas prikelia iš kapų tai, kas jau 
seniai sudūlėję... Tik tam reikia laiko: turi apgalvoti įvykius, su- 

gretinti juos, rasti net menkiausias sąsajas. Kita vertus, daugiau 
neturime ką veikti: tavo genujiečiai sako, kad reikia palaukti, kol 
aprims tų šunų pasiutimas. 

Niketas Konjatas, rūmų oratorius, aukščiausiasis imperijos tei- 
sėjas, slaptasis teisėjas, paslapčių logotetas, arba, kaip sakytų lo- 
tynai, Bizantijos basilėjo kancleris, be to, daugelio Komninų ir 
Angelų istorikas, smalsiai žiūrėjo į priešais stovintį žmogų. Bau- 
dolinas pasakė, kad imperatoriaus Frydricho laikais jie jau buvo 
susitikę Galipolyje, bet jei jis ten ir buvęs, tai gausiame rūminin- 
kų būryje, o šit Niketas, derėjęsis basilėjo vardu, labiau krito į 
akis. Melavo? Šiaip ar taip, būtent jis išgelbėjo jį nuo užkariauto- 
jų įniršio, atvedė į saugią vietą, padėjo susijungti su šeima ir paža- 
dėjo išvesti iš Konstantinopolio... 

Niketas stebėjo savo išgelbėtoją. Jis labiau priminė saracėną 
nei krikščionį. Saulėje įrudęs veidas, blyškus randas per visą 
skruostą, raudonų plaukų kupeta, panaši į liūto karčius. Niketas 
nustebo sužinojęs, kad tas vyras jau perkopęs šešias dešimtis. Jo 
rankos buvo stambios: kai laikydavo sunėręs jas ant krūtinės, iš- 
pampdavo raumenų gumbai. Kaimiečio rankos, labiau tinkamos 
laikyti kastuvą nei kardą. 

Bet jis laisvai kalbėjo graikiškai, nesispjaudydamas sulig kiek- 
vienu žodžiu kaip dažniausia kiti svetimšaliai, ir pats Niketas 
girdėjo jį kreipiantis į užkariautojus jų šiurkščia kalba: kalbėjo 
ja greit ir sausai, kaip tas, kuris moka ją panaudoti ir užgaulei. 
Kita vertus, aną vakarą jis prisipažino turįs Dievo dovaną: gir- 
dėdamas kitus kalbant kuria nors kalba netrukus ir pats gebė- 
davo kalbėti taip kaip jie. Ypatingas talentas, Niketo galva, duo- 
tas tik apaštalams. 

Gyvendamas rūmuose, o dar tokiuose, Niketas išmoko blaiviai 
vertinti žmones ir jais nepasitikėti. Baudolinas jį stulbino savo 
maniera kalbėdamas vogčiomis stebėti pašnekovą, tarsi įspėda- 
mas, kad jo žodžių neverta priimti rimtai. Bjaurus įprotis, nors 
atleistinas kiekvienam, tik, žinoma, ne tam, iš kurio lauki tikro 
liudijimo, vėliau turėsiančio virsti Istorija. Kita vertus, Niketas 

buvo smalsus iš prigimties. Jis mėgo klausytis kitų pasakojimų, ir 
ne vien apie jam nežinomus dalykus. Kai girdėdavo ką nors pasa- 
kojant apie tai, ką buvo regėjęs savo akimis, pasijusdavo tarsi nau- 
jai juos matytų, lyg stovėtų ant kurio nors iš tų kalnų su šventųjų 
statulomis ir žiūrėtų į uolas iš aukšto, kaip pranašas, o ne iš apa- 
čios, kaip paprastas tikintysis. Be to, jam patiko kalbėtis su loty- 
nais, kurie skyrėsi nuo graikų jau vien tomis naujomis kalbomis, 
nes kiekviena buvo vis kitokia. 


Niketas ir Baudolinas sėdėjo vienas prieš kitą bokšto kamba- 
ryje su dvilypiais siaurais langais trijose sienose. Pro vieną buvo 
matyti Aukso Ragas ir Peros krantas su tarp priemiesčių ir sutre- 
šusių namelių besistiebiančiu Galatos bokštu, o pro kitą - uosto 
kanalas, susisiekiantis su Švento Jurgio sąsiauriu. Pagaliau tre- 
čiasis vėrėsi į vakarus ir pro jį turėjo matytis visas Konstantino- 
polis. Bet tąryt švelnią dangaus žydrynę temdė iš liepsnose sken- 
dinčių rūmų ir bazilikų virstantys tiršti dūmai. 

Per paskutinius devynis mėnesius miestas degė jau trečią kar- 
tą. Pirmasis gaisras suniokojo rūmų sandėlius ir atsargas, nuo 
Blachernajaus iki Konstantino mūrų, antrasis pasiglemžė visus 
kone iki pakrantės, pasigailėdamas tik genujiečių kvartalo be- 
veik pačioje Akropolio papėdėje. Trečiasis dabar siaubė kas dar 
buvo likę. 

Žemai garmėjo tikra ugnies upė, virto portikai, griuvo namai, 
skilinėjo kolonos, laužai šaudė liepsnų kamuoliais, siekiančiais ir 
atokesnius namus, paskui ugnis, nešama tą pragarą kurstančių aikš- 
tingų vėjų, grįždavo pasiglemžti ir to, ko anksčiau buvo pasigailėju- 
si. Aukštyn kilo tiršti debesys, apačioje dar nurausvinti liepsnų, tik 
jau kitos spalvos, nežinia, ar dėl tekančios saulės spindulių, degan- 
čios medienos ar kitų medžiagų, iš kurių kilo, prigimties. Iš skirtin- 
gų miesto pusių vėjas atpūsdavo muskato riešuto, cinamono, pipi- 
rų ir šafrano, garstyčių ar imbiero kvapus. Taigi gražiausias pasau- 
lio miestas degė, tačiau lyg kvapnusis smilkytuvas. 

Baudolinas sėdėjo nugara į trečiąjį langą ir atrodė lyg tamsus 
dvejopos šviesos — dienos ir gaisro — išryškintas šešėlis. Niketas 
klausėsi jo, mintimis vis nuklysdamas į praėjusių dienų įvykius. 


Tą 1204 Viešpaties metų, arba šeši tūkstančiai septyni šimtai 
dvyliktųjų metų nuo pasaulio pradžios, kaip skaičiuota Bizantijo- 
je, balandžio keturioliktosios rytą Konstantinopolyje jau dvi die- 
nas šeimininkavo barbarai. Bizantijos kariuomenė, per iškilmin- 
gą rikiuotę spindėjusi šarvais, skydais ir šalmais, ir imperatoriaus 
gvardija iš anglų ir danų samdinių, ginkluotų baisiaisiais dviaš- 
meniais kirviais, dar penktadienį karštai kovojusios su priešu, pir- 
madienį pasidavė, šiam pagaliau įveikus miesto mūrus. Pergalė 
buvo tokia netikėta, kad net patys nugalėtojai vakarop baugščiai 
sustojo laukdami atkirčio, o nenorėdami prisileisti artyn gynėjų 
vėl padegė miestą. Bet jau antradienio rytą visas miestas žinojo, 
kad uzurpatorius Aleksijus Dukas Murcuflas naktį pabėgo į ša- 
lies gilumą. Miestiečiai, apleisti ir nugalėti, prakeikė tą sostų gro- 
biką, dar iki vakar vakaro šlovintą, kaip ir tada, kai jis pasmaugė 
savo pirmtaką, ir, nežinodami, ką daryti, - bailiai, bailiai, bailiai, 
kokia gėda, dejavo Niketas dėl tokios kapituliacijos, - susirinko į 
gausią procesiją, su patriarchu, daugybe dvasininkų apeiginiais 
drabužiais ir meldžiančių pasigailėti vienuolių, pasiruošusių par- 
siduoti naujajai valdžiai, kaip parsiduodavo kiekvienai ankstes- 
nei, ir nešini kryžiais bei mūsų Viešpaties paveikslais, iškeltais 
taip aukštai, kaip aukštai kilo jų šauksmai ir raudos, patraukė 
pasitikti nugalėtojų, vildamiesi sugraudinti jų širdis. 

Kokia paikystė buvo tikėtis tų barbarų gailestingumo: jiems ne- 
reikėjo pasiduodančio priešo, kad įvykdytų tai, apie ką seniai sva- 
jojo - sugriautų didžiausią, turintį daugiausia gyventojų, turtin- 
giausią, tauriausią pasaulio miestą ir pasidalytų jo palaikus. Di- 
džiulė raudotojų eisena stojo prieš tuos klaidatikius piktai surauk- 
tais antakiais, ant kanopomis rausiančių žemę žirgų, su raudo- 
nais nuo kraujo kardais. Buvo duotas ženklas pradėti plėšti mies- 
tą, tarsi tos eisenos nė būti nebūtų buvę. 

O Viešpatie Dieve, koks tada mus užgriuvo sielvartas ir kan- 
čios! Kodėl nepakilo jūra, neužtemo saulė, raudonas mėnuo ar 
susibėgusios žvaigždės neperspėjo mūsų apie šitą nelaimę? Taip 
raudojo Niketas tą antradienio vakarą, kai sutrikęs klajojo po bu- 
vusią paskutiniųjų romėnų sostinę, vengdamas susidurti su klai- 
datikių gaujomis, naujų gaisro židinių nuolat verčiamas sukti į 
šalį, beviltiškai ieškodamas kelio namo ir baimindamasis, kad tie 
niekšai nenuskriaustų jo šeimos. 

Pagaliau, artėjant nakčiai, nedrįsdamas kirsti atviros vietos tarp 
Šventos Sofijos soboro ir hipodromo, jis, matydamas atviras di- 
džiąsias duris, puolė į šventovę vildamasis, kad įsiutę barbarai 
nedrįso išniekinti bent šios vietos. 

Vos įėjęs išblyško iš siaubo. Visas jos erdvus vidus buvo nusė- 
tas lavonais, tarp jų ant žirgų blaškėsi girti priešo raitininkai. Šven- 
tovės gilumoje padugnių būrelis vėzdais laužė paauksuotus sidab- 
rinius sakyklos vartelius. Pačią nuostabaus grožio sakyklą apjuo- 
sė virvėmis, kad mulų kinkinys išrautų ją iš vietos ir ištemptų lauk. 
Girtų plėšikų būrys burnodamas ginė gyvulius, bet šių kanopos 
slydinėjo glotniomis grindimis, kareiviai rimbais baksnojo ir va- 
nojo nelaimėlius, ir tie iš baimės šaudė mėšlo papliūpomis, kai 
kurie iš jų krito, susilaužę kojas, todėl plotas aplink sakyklą buvo 
lyg kraujo ir išmatų klampynė. 

Tos Antikristo kariuomenės būriai siautėjo ir prie altorių. Ni- 
ketas matė, kaip vienas toks būrys atvėrė tabernakulį, nusviedė 
ant grindų šventus paveikslus, čiupo taures, durklu išlupo bran- 
gakmenius ir paslėpė drabužių klostėse, o jas pačias sumetė į ben- 
drą krūvą perlydyti. Kai kurie nusisegę nuo balnų vyno gertuves 
vaipydamiesi pylė jį į šventuosius indus ir gėrė, mėgdžiodami dva- 
sininkų mostus. Negana to, pusnuogė basakojė girta kekšė, užsi- 
korusi ant jau išplėšto didžiojo altoriaus, šoko ant komunijos sta- 
lo, vaipydamasi mėgdžiojo šventąsias apeigas, o vyrai juokėsi ir 
ragino nusimesti paskutinius drabužius, ir ji, jau beveik nuoga, 
pradėjo šokti prieš altorių senovinį nešvankų beprotišką šokį, kol 
pavargusi ir uždususi pagaliau krito patriarcho krėslan. 

Ašarodamas dėl to, ką pamatė, Niketas pasuko į šventyklos 
gilumą, kur aukštyn stiebės Prakaituojančia vadinama kolona, - 
ją palietęs tikrai pajusdavai mistišką prakaitą, — tačiau ne dėl šio 
įstabaus reiškinio Niketas prie jos skubėjo. Pusiaukelėje prieš jį 
išdygo du galingi atėjūnai, Niketui pasirodę tarytum milžinai, ku- 
rie kažką įsakmiai suriko. Nereikėjo mokėti jų kalbos, kad su- 
prastum, jog pamatę dvariškio drabužius jie nusprendė jį turint 
daug aukso ar bent galint pasakyti, kur jį paslėpęs. Niketą aplei- 
do jėgos, nes blaškydamasis užkariauto miesto gatvėmis turėjo 
progą įsitikinti, jog negana buvo parodyti keletą monetų ar die- 
vagotis nepaslėpus jokio lobio: pažemintus kilminguosius, ašaro- 
jančius senius, beturčius turtuolius mirtinai užkankindavo, kad 
išgautų prisipažinimą apie paslėptus turtus, ir nužudydavo, jei jų 
nebeturėjo ir nieko negalėdavo pasakyti, ar palikdavo tysoti ant 
žemės, kai atskleisdavo, kur jie, tokius žaizdotus, kad vis tiek bu- 
vo pasmerkti mirti, o jų kankintojai jau kilnodavo akmenis, griau- 
davo sienas, ardydavo lubas ir savo plėšriais nagais čiupdavo bran- 
giuosius indus, naršydavo po šilkus ir aksomus, glostydavo kai- 
lius, žarstydavo brangakmenius ir monetas, uostydavo maišelius 
ir indus su retais prieskoniais. 

Taip, tą akimirką Niketas išvydo save jau negyvą, apverkė pa- 
liktą šeimą ir meldė visagalį Dievą atleisti nuodėmes. Ir tą pat 
akimirką į Šventos Sofijos soborą įjojo Baudolinas. 


Jis atrodė gražus kaip Saladinas - ant gūnia užkloto žirgo, su 
didžiuliu raudonu kryžium ant krūtinės, iškėlęs iš makšties ištrauk- 
tą kardą, rėkdamas: „Judai prakeiktieji, kuiliai neraliuoti, velnio 
išperos, ar taip dera elgtis su mūsų Viešpaties turtu?“, ir kardo 
plokštuma puolė daužyti tuos šventvagius kryžininkus, tik jis bu- 
vo ne girtas, o įtūžęs. Prijojęs patriarcho krėsle išsidrėbusią pa- 
leistuvę pasilenkė, čiupo už plaukų ir nuvilko per mulų mėšlą, 
baisiais žodžiais minėdamas ją pagimdžiusią motiną. Bet tie, ku- 
riuos tikėjosi nubausti, buvo tokie girti ar taip įnikę plėšti bran- 
gakmenius iš visur, kur dar galėjo jų rasti, kad jo nepaisė. 

O jis jau stovėjo prieš tuos abu milžinus, pasiruošusius nukan- 
kinti Niketą, pažvelgė į maldaujantį pasigailėti nelaimėlį, paleido 
kekšės plaukus - sudarkyta ji krito ant žemės, ir prabilo puikia 
graikų kalba: 

— Prisiekiu visais dvylika Karalių, tu esi ponas Niketas, basilėjo 
ministras! Kuo galėčiau padėti? 

— Broli Kristuje, kad ir kas būtum, - sušuko Niketas, — išva- 
duok mane iš tų mano mirties ištroškusių barbarų rankų, išgel- 
bėk mano kūną - ir išganysi savąją sielą! 

Iš tos rytietiškos jų šnekos lotynų kryžininkai nedaug tesupra- 
to, todėl Provanso tarme kreipėsi paaiškinimo į Baudoliną, kurį 
palaikė savu. Ir Baudolinas puikia Provanso tarme išrėkė jiems, 
kad šitas vyras yra Flandrijos grafo Baldovino belaisvis dėl arca- 
na imperii, bet to jiems, vargšams kareiviams, nelemta suprasti, ir 
šio įsakytas visur jo ieškojęs. Tiedu akimirką stovėjo nustėrę, pas- 
kui, nutarę negaišti laiko ginčams ir verčiau pasiieškoti lengves- 
nio grobio, patraukė prie didžiojo altoriaus. 

Niketas nepuolė kniūbsčias bučiuoti kojų savo išgelbėtojui, nes 
ir taip jau gulėjo, tačiau buvo per daug sutrikęs, kad elgtųsi oriai, 
kaip derėjo jo padėčiai. 

— Ak, mano gerasis pone, dėkoju tau už pagalbą, matau, kad ne 
visi lotynai tokie pasiutę žvėrys, neapykantos iškreiptais veidais. Taip 
nesielgė nė Jeruzalę užėmę saracėnai, netgi Saladinas pasitenkino 
keletu monetų ir paleido jos gyventojus gyvus ir sveikus! Kokia gėda 
visiems krikščionims — ginkluoti broliai prieš brolius, kryžininkai, 
turėję užkariauti Šventąjį kapą, tačiau, suvilioti godulio ir pavydo, 
griaunantys Romos imperiją! O, Konstantinopoli, Konstantinopoli, 
šventyklų motina, tikėjimo karaliene, tobulų tiesų kūrėjau, visų moks- 
lų šaltini, grožio inde, tau teko iš Dievo rankų išgerti pykčio taurę, 
tave sudegino liepsnos, didesnės už tas, kurios prarijo Pentapolį! 
Kokie pavydūs ir nenumaldomi demonai paskleidė ant tavęs savo 
paleistuvystės svaigulį, kokie iškrypę ir pasibjaurėtini protai uždegė 
tau sutuoktuvių deglą. O, motina karališkais aukso ir purpuro dra- 
bužiais, dabar sutepta, išsekinta, apiplėšta savo vaikų, tarytum nar- 

ve įkalinti paukščiai nerandame kelio ištrūkti iš šito mums priklau- 
siusio miesto ir neturim jėgų čia pasilikti, bet sukamės po jį tarsi 
žvaigždės klajoklės, nuolat suklysdam!! 

— Pone Niketai, - tarė Baudolinas, - girdėjau, kad jūs, graikai, 
kalbate daug ir apie viską, tik nebūčiau patikėjęs, jog tiek. Dabar 
svarbiausia išnešti iš čia sveiką kailį. Galiu tave paslėpti genujiečių 
kvartale, bet privalai pasakyti, kaip greičiausia ir saugiausia pasiekti 
Neorioną: kryžius ant mano krūtinės saugo mane, bet ne tave. Žmo- 
nės čia visai pametę galvas - išvydę mane su belaisviu graiku ma- 
nys jį esant ko nors vertą ir pasistengs iš manęs išplėšti. 

— Žinau vieną kelią, tik ne gatvėmis, - tarė Niketas, — ir turėsi 
palikti Žirgą... 

— Puiku, paliksiu, - tarė Baudolinas taip nerūpestingai, kad Ni- 
ketas apstulbo, tiesa, nenutuokdamas, kaip pigiai tas ristūnas šiam 
atsiėjo. 

Tada Niketas paprašė padėti jam atsistoti, paėmė Baudoliną 
už rankos ir vogčiomis prisiartino prie Prakaituojančios kolonos. 
Apsidairė: po visą šventyklą plėšti įnikę kryžininkai, iš tolo atro- 
dantys lyg ropinėjančios skruzdės, į juodu nė nežiūrėjo. Tada pri- 
klaupė už kolonos ir įkišo pirštus į plyšį tarp grindų plokščių. 

— Padėk, - tarė Baudolinui, - gal dviese pajėgsim. 

Tikrai, kiek pavargus plokštė pakilo, atverdama tamsią angą. 

— Ten yra laiptai, - tarė Niketas, — aš eisiu pirmas, nes žinau, 
kur statyti kojas. Tu užverk paskui save plokštę. 

— Ką darysim? - paklausė Baudolinas. 

— Leisimės, - atsakė Niketas, - paskui apgraibomis suieškosi- 
me nišą, kur turi būti deglų ir titnago. 

— Konstantinopolis - gražus ir kupinas staigmenų miestas, — 
tarė Baudolinas leisdamasis įvijais laiptais. - Gaila, kad tie gyvu- 
liai nepaliks čia akmens ant akmens. 

— Tie gyvuliai? - paklausė Niketas. - Argi tu ne vienas iš jų? 

— Aš? - nustebo Baudolinas. - Ak, ne. Jei taip manai dėl mano 
apdaro, tai jį pasiskolinau. Kai jie įsiveržė į miestą, aš jau čia bu- 
vau. Kur deglai? 

— Kantrybės, dar kelios pakopos. Kas tu, kuo vardu? 

— Baudolinas iš Aleksandrijos, tik ne tos, kur Egipte, dabar ji 
vadinama Cezarėja, tikriau, niekaip nebevadinama, nes sudegin- 
ta lygiai kaip Konstantinopolis. Manoji Aleksandrija yra tarp kalnų 
šiaurėje ir jūros, prie Mediolano, gal teko girdėti? 

— Apie Mediolaną girdėjau. Kadaise jo sienas sugriovė alema- 
nų valdovas. O vėliau mūsų basilėjas davė pinigų joms atstatyti. 

— Taip, aš buvau su alemanų imperatorium iki pat jo mirties. O 
tu jį buvai susitikęs, kai ruošėsi plaukti per Propontidę, beveik 
prieš penkiolika metų. 

— Frydrichas Barbarosa, kitaip - Frydrichas Raudonbarzdis. Di- 
dis ir taurus valdovas, švelnus ir gailestingas. Niekada nebūtų pa- 
sielgęs kaip šitie... 

— Užėmęs miestą jis irgi nebūdavo atlaidus. 

Pagaliau jie atsidūrė laiptų papėdėje. Niketas surado deglus ir 
jie, iškėlę juos aukštai virš galvų, nužingsniavo ilgu tuneliu, kol 
Baudolino akims atsivėrė Konstantinopolio įsčios, kur po kone 
didžiausia pasaulyje šventove nematoma plytėjo antroji bazilika, 
miškas kolonų, stūksančių tamsoje tarsi iš ežero vandenų išny- 
rantys medžiai. Apversta bazilika arba vienuolyno bažnyčia, kur 
net šviesa, vos paliečianti aukštų skliautų šešėlyje dunksančius 
kapitelius, sklido ne iš rozečių ar langų, o vandeningų grindų, 
atspindinčių lankytojų suvirpintas liepsnas. 

— Mieste gausu vandens saugyklų, - tarė Niketas. - Konstanti- 
nopolio sodai - ne gamtos, o meno kūrinys. Matai, dabar vanduo 
mums tesiekia kelius, nes beveik visas išsemtas gesinti gaisrams. 
Jei užkariautojai sugriaus ir akvedukus, visi mirs iš troškulio. Anks- 
čiau toliau negalėdavai eiti pėsčiomis, tekdavo plaukti valtim. 

— Ar ši saugykla susieina su uostu? 

— Toli gražu ne, bet žinau perėjas ir laiptus, jungiančius ją su 
kitomis saugyklomis ir kitais tuneliais, todėl jei ne iki pat Neorio- 
no, tai bent iki Prosforiono galime keliauti po žeme. Deja, - tarė 
sunerimęs, tarsi tik tą akimirką būtų prisiminęs dar vieną užduo- 
tį, — negaliu eiti kartu. Parodysiu tau kelią, bet pats turiu grįžti 

atgal. Privalau išgelbėti savo šeimą, pasislėpusią namelyje už Šven- 
tos Irenos. Žinai, - pridūrė lyg atsiprašydamas, - mano namai 
sudegė per antrąjį gaisrą, tą, kur buvo rugpjūtį... 

— Pone Niketai, tu beprotis. Iš pradžių privertei mane palikti 
žirgą ir leistis į požemius, kai ir be tavęs galėjau gatvėmis prijoti 
Neorioną. O dabar manai pasiekti savo šeimą nesulaikytas kitų 
piligrimų, panašių į tuos, su kuriais tave radau? Jei tau ir pasi- 
seks, ką paskui darysi? Anksčiau ar vėliau kas nors jus aptiks, o 
jei tikiesi su šeima kur nors iškeliauti, kur žadi vykti? 

— Selimbrijoje turiu draugų, - tarė sutrikęs Niketas. 

— Neišmanau, kur ji, bet prieš ten kakdamas pirma turėsi išsi- 
gauti iš miesto. Paklausyk, tavo šeimai iš tavęs jokios naudos. O 
ten, kur tave nuvesiu, rasime draugų genujiečių, kurie šiame mieste 
jaučiasi kaip namie, jie pratę turėti reikalų su saracėnais, žydais, 
vienuoliais, imperatoriaus gvardija, persų pirkliais, dabar ir su kry- 
žininkais lotynais. Jie gudrūs: pasakysi, kur tavo šeima, o rytoj 
atgabens ją ten, kur apsistosime, nežinau, kaip jie tai padarys, bet 
padarys dėl manęs, nes esu senas jų draugas, ir iš meilės Viešpa- 
čiui, tačiau jie - genujiečiai, tad jei ką jiems padovanosi, dar bus 
geriau. Paskui palauksime, kol viskas nurims - juk įprastai mies- 
tas plėšiamas porą dienų, ne ilgiau, patikėk, ne kartą teko matyti. 
Tada galėsi vykti į Selimbriją ar kur panorėjęs. 

Niketas, įtikintas, padėkojo. Jiems keliaujant toliau paklausė, 
kodėl Baudolinas mieste, jei ne kryžininkas. 

— Atvykau čia, kai lotynai jau buvo išsilaipinę priešingame kran- 
te. Ne vienas, o kartu su kitais... jų dabar nebėra. Atkeliavome iš 
labai toli. 

— Kodėl nepalikote miesto, kol dar buvo laikas? 

Prieš atsakydamas Baudolinas sudvejojo. 

— Todėl... todėl, kad turėjau likti, idant kai ką suprasčiau. 

— Ar supratai? 

— Deja, taip, bet tik šiandien. 

— Dar vienas klausimas. Kodėl taip vargsti dėl manęs"? 

— Ką kita turi daryti doras krikščionis? Bet tavo tiesa. Galėjau 

išvaduoti tave iš tųdviejų nagų ir leisti bėgti vienam, tačiau likau 
prikibęs it kokia siurbėlė. Pone Niketai, supranti, žinau, kad rašai 
istorijas, kaip ir vyskupas Otas iš Freizingo. Bet kai vyskupas Otas 
dar buvo gyvas, aš buvau jaunas ir neturėjau savo istorijos, tik 
troškau klausytis kitų istorijų. Dabar galėčiau turėti savo istoriją, 
bet ne tik pamečiau, ką buvau užrašęs apie praeitį, - net ir kai 
bandau ją prisiminti, galvoje viskas susipina. Nesakau, kad nepri- 
simenu faktų, tiesiog nesugebu jų įprasminti. Po to, kas šiandien 
man nutiko, privalau su kuo nors pasikalbėti, kitaip - išprotėsiu. 

— O kas tau šiandien nutiko? — paklausė Niketas sunkiai žir- 
gliodamas vandeniu. Jis buvo jaunesnis už Baudoliną, tačiau moks- 
lininko ir dvariškio gyvenimas pavertė jį storu, tingiu ir glebiu. 

— Nužudžiau žmogų. Tą, kuris beveik prieš penkiolika metų 
nužudė mano įtėvį, geriausią iš valdovų, imperatorių Frydrichą. 

— Juk Frydrichas nuskendo Kilikijoje! 

— Visi taip manė. Bet jis buvo nužudytas. Pone Niketai, šian- 
dien matei mane švytuojant kardu Šventos Sofijos sobore, bet 
žinok, kad per visą savo gyvenimą nesu praliejęs kraujo. Aš — tai- 
kus žmogus. Bet tąkart turėjau nužudyti, buvau vienintelis galįs 
įvykdyti teisingumą. 

— Papasakosi vėliau. Dabar sakyk, kokia Apvaizda atvedė tave 
į Šventos Sofijos soborą, kad išgelbėtum man gyvybę. 

— Kryžininkams pradėjus plėšti miestą, pasislėpiau tamsioje vie- 
toje. Palikau ją sutemus, prieš valandą, ir atsidūriau prie hipod- 
romo. Manęs vos nesutrypė bėgančių ir rėkiančių graikų minia. 
Praleisdamas juos, pasitraukiau į vidinį pusiau sudegusio namo 
kiemą, o jiems prabėgus pamačiau juos besivejančius kryžinin- 
kus. Supratau, kas atsitiko, ir akimirksniu galvoje šmėstelėjo min- 
tis: taip, aš lotynas, ne graikas, bet kol tie sužvėrėję lotynai susi- 
voks, tarp manęs ir negyvo graiko nebebus didelio skirtumo. Tai 
neįmanoma, tikinau save, jie nesikėsins sugriauti didžiausio krikš- 
čionybės miesto kaip tik dabar, kai jį užkariavo... Paskui prisimi- 
niau, kad, kai Gotfrydo iš Bujonės laikais jų protėviai užėmė Je- 
ruzalę, nors miestas ir buvo jų, išžudė visus — moteris, vaikus ir 

gyvulius, - ir Dievo laimė, kad per klaidą nesudegino Švento ka- 
po. Tiesa, jie buvo krikščionys, užkariavę bedievių miestą, bet ke- 
liaudamas mačiau, kaip krikščionys geba susirieti dėl vieno žo- 
džio, gerai žinome, kaip mūsų kunigai jau ilgus metus pykstasi su 
jūsų kunigais dėl Filiogue. Pagaliau, istorija rodo, kad įžengusio į 
miestą kario niekas negali suvaldyti. 

— Ką tada darei? 

— Išėjau iš kiemelio ir pasieniais priėjau hipodromą. Ten pama- 
čiau, kaip vysta ir apsunksta grožis. Žinai, atvykęs į miestą kar- 
tais eidavau į ten pasigėrėti mergelės skulptūra, jos dailiai nute- 
kintomis kojomis, sniego baltumo rankomis ir raudonomis lūpo- 
mis, šypsena, krūtine, vėjyje plastančiais plaukais ir drabužiais, — 
iš tolo negalėjai patikėti, kad ji — iš bronzos, atrodė lyg gyva... 

— Tai Elena iš Trojos. Kas jai nutiko? 

— Netikėtai pamačiau, kaip kolona, ant kurios ji stovėjo, sulin- 
ko tarsi iš pašaknių pakirstas medis ir nuvirto žemėn, sukeldama 
milžinišką dulkių debesį. Kūnas suskilo į gabalus: galva atsirito 
per kelis žingsnius nuo manęs, tik tada suvokiau, kokia ji didelė. 
Galvos nebūčiau gebėjęs nė abiem ilgom rankom apglėbti, ji žiū- 
rėjo į mane šnairai, kaip paslikas žmogus, — nosis horizontali, o 
lūpos vertikalios, - atleisk, bet jos priminė tas, kurios glūdi mote- 
rims tarp šlaunų, lęšiukai iššoko iš akių ir ji atrodė akla, Jėzau 
švenčiausias, kaip ir šita! 

Jis taškydamasis šoko atgal, nes deglo šviesa netikėtai apšvietė 
vandenyje gulinčią akmeninę galvą, dydžio kaip dešimt žmogaus 
galvų, laikančią koloną. Šita galva irgi gulėjo - pravira burna, dar 
panašesne į moters lytį, su plaukų vietoje susirangiusiomis gyva- 
tėmis, dramblio kaulo blyškumo veidu. 

Niketas šyptelėjo. 

— Ji čia jau ištisus amžius. Tai - medūzos galvos, nežinia iš kur, 
statytojai jas panaudojo kaip pamatus. Greit išsigąsti... 

— Neišsigandau. Mat šitą veidą jau esu matęs. Kitur. 

Pastebėjęs Baudolino nerimą, Niketas nusuko pokalbį į šalį. 

— Sakei, nuvertė Elenos statulą... 

— Kad tik ją vieną. Visas, kurios buvo tarp hipodromo ir foru- 
mo, bent jau tas iš metalo. Užsiropšdavo ant jų, apjuosdavo kak- 
lus lynais ar grandinėmis ir tempdavo žemyn dviem ar trim jaučių 
porom. Mačiau, kaip krito visi vežėjai, stinksas, Egipto hipopota- 
mas ir krokodilas, didžioji vilkė su prie spenių prisisiurbusiais Ro- 
mulu ir Remu ir Heraklio statula. Šioji buvo tokia didžiulė, kad 
nykštys prilygo gero stoto vyrui... Paskui krito obeliskas su visais 
bareljefais, tas su moterimi viršuje, besisukančia vėjo kryptimi... 

— Vėjarodis. Gaila. Kai kurie jų buvo senovės pagonių skulpto- 
rių darbo, senesni už pačius romėnus. Bet kodėl, kodėl? 

— Kad išlydytų. Ką pirmiausia darai apiplėšęs miestą, — išlydai 
viską, ko negali išsivežti. Visur suliepsnoja žaizdrai, o čia tiek de- 
gančių puikių namų - tikriausios lydymo krosnys. Beje, matei tuos 
šventykloje, jie negali keliauti nešini iš tabernakulių išplėštomis 
monstrancijomis ir patenomis. Reikia išlydyti, viską tuoj pat išly- 
dyti. Plėšimas panašus į pjūtį, - aiškino Baudolinas kaip išma- 
nantis žmogus, - pirmiausia reikia pasiskirstyti darbus: vieni ren- 
ka vynuoges, kiti neša misą, treti gamina valgyti tiems, kurie grū- 
da vynuoges, dar kiti eina atnešti praėjusių metų vyno... Plėši- 
mas - rimtas darbas, aišku, jei nori, kad iš miesto neliktų akmens 
ant akmens, kaip kadaise iš Mediolano. Bet tam reikėtų pavijie- 
čių — tie mokėjo nušluoti miestą nuo žemės paviršiaus. Šitiems 
dar daug teks išmokti - numetę statulą jie susėda ant jos gerti, 
paskui kas nors atitempia už plaukų mergaitę rėkdamas, kad ji 
dar nekalta, ir visi puola kišti pirštus, idant įsitikintų, ar verta 
prasidėti... Plėšdamas privalai skubiai ištuštinti visus namus - vie- 
ną po kito, o linksminiesi paskui, antraip gudresni pasiglemš, kas 
geriausia. Žodžiu, tokiems nebūčiau spėjęs nė pasakyti, kad ir aš 
gimęs Monferato markgrafystėje. Taigi, man liko tik vienas ke- 
lias. Pasislėpiau už kampo ir laukiau, kol į skersgatvį įjojo raiti- 
ninkas, toks girtas, kad nė nesuprato, kur joja, todėl leido žirgui ji 
nešti. Patempiau už kojos ir jis nusirito žemėn. Nutraukiau šalmą 
ir paleidau akmeniu jam į galvą... 

— Užmušei? 

— Ne, tai buvo minkštas akmuo, tenorėjau jį apsvaiginti. Iš jo 
burnos pradėjo virsti violetiniai vėmalai, įsidrąsinau, nutraukiau 
grandininius marškinius ir liemenę, paėmiau šalmą, ginklus, žir- 
gą ir leidausi per miestą iki Šventos Sofijos durų, ten pamačiau 
vidun vedamus mulus, pro mane praėjo būrys sidabriniais švies- 
tuvais su rankos storumo grandinėmis nešinų kareivių, kurie kal- 
bėjo kaip lombardai. Pamatęs tą laužymą, tą grobimą degiau iš 
gėdos - protas aptemo, juk tie plėšikai buvo iš mano kraštų, išti- 
kimi Romos popiežiaus vaikai... 

Taip kalbėdamiesi jau blėstant deglams jie išlipo iš cisternos į 
naktį ir tuščiais skersgatviais pasiekė genujiečių bokštelį. 

Pasibeldė į duris, kažkas jas atidarė, jie buvo priimti ir pamai- 
tinti nuoširdžiai, nemeilikaujant. Baudolinas jautėsi kaip namie 
ir iškart pristatė Niketą. Vienas iš genujiečių tarė: „Paprasta, mes 
viskuo pasirūpinsime, o dabar eikit miegot“, - pasakė tai taip tvir- 
tai, kad ne tik Baudolinas, bet ir Niketas ramiai praleido naktį. 


3. 


BAUDOLINAS PASAKOJA NIKETUI, 
KĄ NUO MAZŲ DIENŲ RASE 


Kitą rytą Baudolinas pasišaukė guviausius iš genujiečių - Peve- 
rą, Bojamondą, Grilą ir Taraburlą. Niketas nusakė, kur reikia 
ieškoti jo šeimos, ir tie išėjo dar sykį patikinę, kad nėra ko neri- 
mauti. Tada Niketas paprašė atnešti vyno ir pripylė Baudolinui 
taurę. 

— Jei tik tau patinka šita rūšis, atsiduodanti sakais. Daugelis 
lotynų juo bjaurisi sakydami, kad smirda pelėsiais. 

Gavęs Baudolino patvirtinimą, kad šis graikiškas nektaras — 
mėgstamiausias jo gėrimas, Niketas pasiruošė klausytis istorijos. 

Baudolinas atrodė ištroškęs su kuo nors pasikalbėti, tarsi atsi- 
kratyti seniai viduje susikaupusių minčių. 

- Štai, pone Niketai, - tarė atverdamas ant kaklo kabojusį odos 
kapšą ir ištiesdamas jam pergamentą. - Čia mano istorijos pradžia. 

Niketas, mokėjęs lotyniškus rašmenis, pabandė jį perskaityti, 
bet nieko nesuprato. 

— Kas tai? — paklausė. - Norėjau pasakyti, kokia kalba para- 
šyta? 

— Nežinau. Pone Niketai, pradėsiu taip. Ar Žinai, kur yra Ja- 
nua, arba Genuja, ir Mediolanas, arba Mailandas, kaip sako te- 
utonai, arba germanai, arba alemanai, kaip jūs juos vadinate. Tai- 
gi pusiaukelėje tarp šių miestų teka dvi upės, Tanaras ir Bormida, 
o tarp Jų plyti slėnis, kuriame, kai nebūna taip karšta, kad padėjęs 
ant akmens gali iškepti kiaušinį, tvyro rūkas, kai nėra rūko - snin- 
ga, kai nesninga — viskas apledėja, o kai neapledėja — vis tiek šal- 
ta. Aš gimiau ten, lygumoje, kuri vadinasi Frasketa Marinkana, 

kur tarp dviejų upių dar slūgso didžiulė pelkė. Visai nepanašu į 
Propontidės pakrantes... 

— Įsivaizduoju. 

— Bet man ten patiko. Nesijaučiau vienišas. Pone Niketai, esu 
toli nukeliavęs, gal net iki pat Didžiosios Indijos... 

— Abejoji? 

— Ne, tik gerai nė nežinau, kur buvau. Aplankiau šalis, kuriose 
gyvena raguoti žmonės ir su burnomis ant pilvų. Daugybę mėne- 
sių klajojau bekraštėmis dykumomis, kiek akys užmato besidrie- 
kiančiomis lankomis, ir visada jaučiausi tarsi belaisvis kažko, ko 
net nepajėgia aprėpti mano vaizduotė. O mano krašte, kai eini 
per rūko apgaubtą mišką, jautiesi tarsi būtum motinos įsčiose: 
nieko nebijai, jautiesi laisvas. Ir tada, kai nėra rūko, kai eidamas 
pasijunti ištroškęs, nusilauži nuo medžio varveklį, paskui papūti 
pirštus, nusėtus geloni... 

— Ką reiškia šis... juokingas žodis? 

— Na, pasakiau ne gheloioi"! Jūs juk neturite tokio žodžio - te- 
ko pasakyti savo kalba. Tai tokios žaizdos ant pirštų ir ant krum- 
plių: atsiveria nuo didelio šalčio ir jas niežti, o kai pasikasai — 
skauda... 

— Kalbi taip, tarsi tau būtų malonu prisiminti... 

— Šaltis malonus. 

— Gimtinė kiekvienam mieliausia. Bet pasakok toliau. 

— Taigi, kadaise ten gyveno romėnai, tie iš Romos, kur kalbėjo 
lotyniškai, ne tie, kokiais jūs save laikote, nors kalbate graikiškai, 
mes juos vadiname romėjais, arba grekulais, jei leisi taip pasaky- 
ti. Paskui tų romėnų imperija išnyko, Romoje liko tik popiežius, 
o po visą Italiją išsibarstė žmonės, kalbantys skirtingomis kalbo- 
mis. Frasketos gyventojai kalbėjo vienaip, o Terdonos - jau ki- 
taip. Keliaudamas su Frydrichu po Italiją girdėjau daug švelnių 
kalbų, palyginus su jomis, Frasketos kalba atrodo lyg šuns loji- 
mas, niekas ja nerašo, mat vis dar rašoma lotyniškai. Taigi, kai 

keverzojau šį pergamentą, buvau gal pirmas, pabandęs rašyti 
taip, kaip mes kalbėjome. Vėliau išsimokslinau ir pradėjau ra- 
šyti lotyniškai. 

— Bet ką čia sakai? 

— Kaip matai, gyvendamas tarp mokytų Žmonių žinojau, kelinti 
eina metai. Rašiau 1155 Viešpaties metų gruodžio mėnesį. Neži- 
nojau, kiek man metų, tėvas sakė, kad dvylika, motina tvirtino, 
kad jau trylika, - gal dėl vargo užauginti mane Dievo baimėje tų 
metų jai atrodė daugiau. Pradėjęs rašyti tikrai ėjau keturioliktus. 
Nuo balandžio iki gruodžio išmokau rašyti. Kai mane išsivežė im- 
peratorius, mokiausi it apsėstas, rašiau kur tik atsidūręs: mūšio 
lauke, palapinėje ar atsirėmęs į sugriauto namo sieną. Dažniau- 
sia ant lentelių, kartais ant pergamento. Pripratau gyventi kaip 
Frydrichas, kuris vienoje vietoje neužtrukdavo ilgiau nei keletą 
mėnesių, ir tik žiemą, o likusią metų dalį keliaudavo, kasnakt mie- 
godamas vis kitur. 

— Gerai, bet ką čia pasakoji? 

— Tų metų pradžioje dar gyvenau su savo tėvu ir motina, turė- 
jom kelias karves ir daržą. Tose apylinkėse buvęs atsiskyrėlis iš- 
mokė mane skaityti. Klajodavau miškais ir pelkėmis, buvau la- 
kios vaizduotės, matydavau vienaragius ir sakydavau, kad rūkuo- 
se man pasirodęs šventas Baudolinas... 

— Niekada negirdėjau šventojo tokiu vardu. Tikrai jį matei? 

— Tai mūsų kraštų šventasis, jis buvo Vilos del Foro vyskupas. 
O ar tikrai jį mačiau - kita kalba. Pone Niketai, turiu bėdą: nuo- 
lat painioju tai, ką matau, su tuo, ką norėčiau matyti... 

— Daugeliui taip nutinka... 

— Taip, bet man visada atsitikdavo taip, kad vos pasakydavau 
ką matęs ar radęs kokį nors laišką (gal pats ir būdavau jį parašęs), 
kiti tarsi tik to ir laukdavo. Pone Niketai, žinai, kai kalbi apie tai, 
ką sukūrė tavo vaizduotė, o kiti tau patvirtina, kad tikrai taip ir 
yra, — pats pradedi tuo tikėti. Klajodamas po Frasketą, jos miš- 
kus, matydavau šventuosius ir vienaragius, o kai sutikau impera- 
torių, nežinodamas, kas jis, kreipiausi į jį jo kalba ir tariau, kad 

šventas Baudolinas man sakęs, jog jis užkariausiąs Terdoną. Pa- 
sakiau tai tik norėdamas jį pradžiuginti, bet jis panoro, kad visi 
tai išgirstų, ypač Terdonos pasiuntiniai, ir įsitikintų, jog net šven- 
tieji stoja prieš juos, štai kodėl jis nupirko mane iš mano tėvo, 0 
šis mane pardavė ne tiek dėl tų kelių monetų, kurias jam už mane 
sumokėjo, kiek norėdamas atsikratyti dar viena burna. Nuo tada 
mano gyvenimas pasikeitė. 

— Tapai jo šeimynykščiu ? 

— Ne, sūnumi. Tuo metu Frydrichas dar neturėjo vaikų, turbūt 
pamilo mane, nes rėždavau jam į akis tai, ką kiti iš pagarbos nuty- 
lėdavo. Elgėsi su manim kaip su savo tikru vaiku, gyrė už kever- 
zones, už pirmuosius skaičiavimus pirštais, pirmąsias išmoktas ži- 
nias apie jo tėvą ir tėvo tėvą... Gal manydamas, jog nesuprantu, 
kartais atskleisdavo man savo paslaptis. 

— Ar šitą tėvą mylėjai labiau už savo tikrąjį gimdytoją, ar tik 
žavėjaisi jo didybe? 

— Pone Niketai, niekada anksčiau nesvarsčiau, ar myliu savo 
tėvą Galjaudą. Tik saugojausi nepasipinti jam po kojomis ar laz- 
da, ir man atrodė, kad toks turi būti sūnaus gyvenimas. Kad jį 
mylėjau, supratau tik jam mirus. Neprisimenu, ar kada buvau ap- 
kabinęs savo tėvą. Norėdamas išsiverkti glausdavausi prie savo 
vargšės motinos krūtinės, bet jai reikėjo rūpintis gyvuliais ir ne- 
likdavo laiko mane guosti. Frydrichas buvo gražaus stoto, balta- 
veidis ir rausvaskruostis, neįrudęs kaip mano kraštiečiai, ugni- 
niais plaukais ir barzda, ilgarankis, plonais pirštais, išpuoselėtais 
nagais, pasitikintis savim ir įkvepiantis kitiems pasitikėjimo. Jis 
buvo linksmas ir ryžtingas - skleidė linksmybę ir ryžtą, buvo nar- 
sus ir įkvėpdavo drąsos... Aš buvau liūtukas, jis — liūtas. Mokėjo 
būti Žiaurus, bet tiems, kuriuos mylėjo, buvo labai švelnus. Aš jį 
mylėjau. Jis buvo pirmasis, panoręs mane išklausyti. 

— Naudojosi tavim kaip liaudies balsu... Geras valdovas yra 
tas, kuris klauso ne vien dvariškių, bet siekia išgirsti ir savo valdi- 
nių mintis. 

— Taip, bet aš jau nebesuvokiau, kas esąs ir kur esąs. Nuo tos 

dienos, kai sutikau imperatorių, nuo balandžio iki rugsėjo, impe- 
ratoriaus kariuomenė du kartus perėjo Italiją, vieną kartą iš Lom- 
bardijos į Romą, kitą kartą - priešinga kryptim, rangydamasi lyg 
gyvatė nuo Spoleto iki Ankonos, iš ten į Apuliją, paskui vėl į Ro- 
maniją ir atgal į Veroną, Tridentą ir Bolzaną, kol pagaliau persiri- 
to per kalnus ir grįžo į Vokietiją. Po dvylikos metų, praleistų slė- 
nyje tarp dviejų upių, atsidūriau pačiame pasaulio centre. 

— Taip tau atrodė. 

— Pone Niketai, žinau, kad pasaulio centras esate jūs, vis dėlto 
pasaulis daug didesnis už jūsų imperiją, yra dar tolimoji Tulė ir 
Hibernija. Aišku, palyginus su Konstantinopoliu, Roma tėra griu- 
vėsių krūva, o Paryžius - purvinas kaimas, bet ir ten retkarčiais 
kas nors atsitinka, pasaulyje daugybė kraštų, kur niekas nekalba 
graikiškai, ir net rasi Žmonių, kurie pritarimą išreiškia pasakyda- 
mi OC“. 

- Oc? 

- Oc. 

— Keista. Bet pasakok toliau. 

— Gerai. Pamačiau visą Italiją, daug nepažįstamų vietų ir vei- 
dų, niekada neregėtų drabužių, damasko šilkų, auksu siuvinėtų 
apsiaustų, kardų, šarvų, prisiklausiau balsų ir juos stengiausi iš- 
mokti pamėgdžioti. Miglotai prisimenu, kaip Pavijoje Frydrichui 
įteikė geležinę Italijos karaliaus karūną, kaip leidomės nuo kalnų 
vadinamosios šiapusinės Italijos link, kelionę prancūzų keliu, kaip 
imperatorius Sutryje susitiko su popiežium Adrianu, kaip buvo 
karūnuotas Romoje... 

- Tas tavo basilėjas, arba, kaip jūs vadinate, imperatorius, ka- 
rūnuotas Pavijoje ar Romoje? Ir kodėl Italijoje, jei buvo alemanų 
basilėjas? 

— Pone Niketai, viskas iš eilės. Pas mus, lotynus, ne taip kaip 
pas jus, romėjus. Pas jus kas nors iškabina basilėjui akis ir pats 
užima jo vietą, O visi su tuo sutinka, net pats Konstantinopolio 

patriarchas daro tai, ką jam liepia basilėjas, antraip basilėjas ir 
jam iškabintų akis... 

— Tik nereikia perdėti. 

— Aš perdedu? Kai atvykau, man paaiškino, kad basilėjas Alek- 
sijus III sėdo į sostą, apakinęs teisėtą basilėją, savo brolį Isaką. 

— Ar pas jus nė vienas karalius nepašalina ankstesniojo, kad 
užimtų jo sostą? 

— Taip, bet nužudo jį mūšyje, nunuodija ar nuduria durklu. 

— Matai, jūs, barbarai, neįsivaizduojate geresnio būdo tvarkyti 
valdžios reikalus. Be to, Isakas buvo Aleksijaus brolis, o brolio 
nevalia žudyti. 

— Suprantu, jis parodė savo gerumą. Pas mus kitaip. Lotynų 
imperatorius, — O juo nuo Karolio Didžiojo laikų niekad nebuvo 
lotynas, — yra romėnų imperatorių įpėdinis, kalbu apie Romos 
romėnus, ne Konstantinopolio. Bet kad būtų tikriau, jį turi karū- 
nuoti popiežius, nes Kristaus įstatymai nušlavė apsimetėlių ir me- 
lagių įstatymus. Tačiau kad būtų karūnuotas popiežiaus, impera- 
torius turi būti pripažintas ir Italijos miestų, kurie gyvena kiek- 
vienas savaip, taigi turi būti karūnuotas Italijos karalium - aišku, 
jei jį išrinko teutonų kunigaikščiai. Supratai? 

Niketas jau seniai buvo supratęs, kad lotynai yra ne tik barbarai, 
bet ir labai painūs, menkai tesirūpinantys teologinių reikalų skirtu- 
mais ir subtilybėmis, bet apie teisės reikalus gebantys iš skiedros 
vežimą priskaldyti. Todėl tais amžiais, kai Bizantijos romėjai vai- 
singai darbavosi bažnytiniuose susirinkimuose, siekdami apibrėžti 
mūsų Viešpaties prigimtį ir nediskutuodami dėl valdžios, atėjusios 
iš paties Konstantino, vakariečiai, palikę teologiją Romos dvasi- 
ninkams, leido laiką nuodydami ir badydami vieni kitus, kad įsiti- 
kintų, ar dar likęs koks imperatorius ir kas jis. Rezultatas toks, kad 
tikro imperatoriaus jiems taip ir neteko turėti... 

— Taigi, Frydrichui reikėjo būti karūnuotam Romoje. Turbūt 
buvo labai iškilminga. 

— Na, ne visai. Pirma, todėl, kad Švento Petro bazilika Romoje, 
palyginti su Šventos Sofijos soboru, atrodo kaip skurdi lūšna. An- 

tra, todėl, kad padėtis Romoje buvo labai sudėtinga: tomis die- 
nomis popiežius stengėsi nė per žingsnį neatsitolinti nuo Švento 
Petro bazilikos ir savo rūmų, o kitapus upės mieste šeimininkavo 
romiečiai. Trečia, todėl, kad negalėjai suprasti, katras katrą sie- 
kia paniekinti: popiežius imperatorių ar imperatorius popiežių. 

— Kaip tai? 

— Iš rūmų kunigaikščių ir vyskupų kalbų supratau, kad jie siuto 
dėl popiežiaus elgesio su imperatorium. Jis turėjo būti karūnuo- 
tas sekmadienį, o jį karūnavo šeštadienį, imperatorius turi būti 
pateptas prie didžiojo altoriaus, o Frydrichas buvo pateptas prie 
šoninio altoriaus, ne vien galva, bet ir krūtinė bei tarpumentis, ne 
charizma, o katechumeniniu aliejumi - gal tu neįžvelgi skirtumo, 
tuo metu aš irgi jo neįžvelgiau, bet rūmuose visi atrodė paniurę. 
Maniau, kad ir Frydrichas įtūš kaip pantera, tačiau jis elgėsi su 
popiežium labai maloniai, o popiežius atrodė paniuręs, tarsi būtų 
sumovęs visą reikalą. Tada be užuolankų paklausiau Frydricho, 
kodėl baronai piktinasi, o jis - ne, ir jis man atsakė, kad privalau 
suprasti liturginių simbolių prasmę, kur menkiausia smulkmena 
gali viską pakeisti. Jam reikėjo, kad būtų karūnuotas, ir tai pada- 
rytų popiežius, tačiau ne per daug iškilmingai, nes tai būtų reiškę, 
jog jis - imperatorius tik per popiežiaus malonę, o jis juk buvo 
išrinktas germanų kunigaikščių. Pasakiau, kad jis gudrus kaip la- 
pė, nes šiuo lyg būtų taręs: popiežiau, nepamiršk, tu čia tik nota- 
ras, O sutartį aš jau pasirašiau su pačiu Viešpačiu. Jis prapliupo 
juoktis, pliaukštelėjo man per galvą, pasakė: šaunuolis, moki vis- 
ką teisingai apibrėžti. Paskui pasiteiravo, ką tomis dienomis vei- 
kiau Romoje, nes buvo taip užimtas iškilmėmis, jog paleido ma- 
ne iš akių. Atitariau matęs tas iškilmes. Ir tai, kad romėnams - 
kalbu apie tuos iš Romos - visai nepatiko karūnavimas Švento 
Petro bazilikoje, nes Romos senatas, norėjęs būti svarbesnis už 
popiežių, siekė karūnuoti Frydrichą Kapitolijuje. Bet šis atsisa- 
kęs, nes jei būtų pasklidusi žinia, kad jį karūnavo liaudis, ne tik 
germanų kunigaikščiai, ir Prancūzijos, ir Anglijos karaliai būtų 
prikišę, ko vertas tas šventos liaudies patepimas, o gavęs popie- 

žiaus patepimą jis nesukelsiąs niekam pašaipos. Iš tikro viskas 
buvo daug sudėtingiau, supratau tai vėliau. Germanų kunigaikš- 
čiai jau kuris laikas kalbėjo apie translatio imperii, kitaip sakant, 
kad jie yra Romos imperatorių palikuonys. Karūnuotas popie- 
žiaus Frydrichas tarsi patvirtino, kad jo teisė pripažinta ir Kris- 
taus pasiuntinio žemėje, ir tokia liks, nesvarbu, kur jis gyvens — 
Odesoje ar Rėgensburge. O jei būtų buvęs karūnuotas senato ar 
Romos populusgue, būtų reiškę, kad imperija likusi ten kur ir bu- 
vusi, ir nėra jokio translatio. Suktas reikalas, kaip pasakytų mano 
tėvas Galjaudas. Aišku, su tuo imperatorius negalėjo sutikti. Štai 
kodėl per didžiąsias karūnavimo iškilmes įtūžę romiečiai perėjo 
Tibrą ir nužudė ne tik vieną kitą dvasininką - tai nutikdavo kas- 
dien, - bet ir keletą imperatoriaus pavaldinių. Frydrichui to buvo 
jau per daug: jis nutraukė pokylį ir visus išgalabijo, Tibre galėjai 
regėti daugiau lavonų nei žuvų. Dienai baigiantis romiečiai paga- 
liau suprato, kas čia šeimininkas, bet šventė, aišku, buvo sugadin- 
ta. Štai kodėl Frydrichas taip supyko ant šiapus Alpių įsikūrusių 
Italijos miestų ir štai kodėl baigiantis liepai jis atvyko prie Spole- 
to vartų ir pareikalavo mokėti duoklę. Spoleto gyventojai prikrė- 
tė kvailysčių, Frydrichas įsiuto labiau nei Romoje ir surengė to- 
kias skerdynes, kad šitos - Konstantinopolyje - tiktai vaikų žaidi- 
mas... Pone Niketai, pasistenk suprasti: imperatorius turi elgtis 
kaip dera ir nepaisyti jausmų... Per tuos mėnesius daug išmokau. 
Po Spoleto Ankonoje susitikome su Bizantijos pasiuntiniais, pas- 
kui grįžome į kitapus kalnų, kuriuos Otas vadino Pirėnais, iki pat 
Alpių šlaitų besidriekiančią Italijos dalį, ir ten pirmą kartą pama- 
čiau snieguotas kalnų viršūnes. O kanauninkas Raevinas kiek- 
vieną dieną mokė mane rašymo meno. 

— Nelengvas mokslas vaikui... 

— Taip, bet man buvo nesunku. Tiesa, kai ko nors nesuprasda- 
vau, kanauninkas Raevinas kumštelėdavo per galvą, bet man 
nuo to nebuvo nei šilta, nei šalta po visų smūgių, kuriuos paty- 
riau iš tėvo. Be to, visi gerte gėrė mano žodžius. Jei pasakyda- 
vau jūroje matęs undinę, tikėdavo manim ir vadindavo šaunuo- 

liu... Juk imperatoriaus buvau pristatytas kaip tas, kuris regi šven- 
tuosius... 

— Šitai tave išmokė pasverti žodžius. 

— Priešingai, šitai mane išmokė nepaisyti, ko jie verti. Maniau, 
kad ir ką sakyčiau, visa bus tiesa, nes aš tai pasakiau... Vykstant į 
Romą kunigas, vardu Konradas, man pasakojo apie to miesto mi- 
rabilia, apie septynias Kapitolijaus figūras, atstojančias septynias 
savaitės dienas, kiekviena jų varpeliu pranešdavo apie bet kurio- 
je imperijos provincijoje vykstantį maištą, apie saulėje besisukan- 
čias bronzines statulas, apie rūmus su stebuklingais veidrodžiais... 
Paskui mes atkeliavome į Romą ir tą dieną, kai prie Tibro užvirė 
skerdynės, pabėgau ir klajojau po miestą. Bet kad ir kur ėjau, ma- 
čiau tik avių bandas tarp senovės griuvėsių, o po arkomis - varga- 
nus prekijus, kalbančius žydiškai ir parduodančius žuvį, bet nema- 
čiau nė vieno mirabilia, gal tik Kapitolijuje raitelio ant Žirgo statu- 
lą, tačiau ir ji manęs nesužavėjo. Bet kai grįžtant visi manęs klausi- 
nėjo, ką mačiau, juk negalėjau pasakyti, kad Roma - tik avys tarp 
griuvėsių ir griuvėsiai tarp avių! Nebūtų patikėję. Todėl pasakojau 
apie mirabilia, apie kuriuos pats buvau girdėjęs, pridėdamas, kad 
Laterano rūmuose mačiau auksinį, deimantais nusagstytą relikvi- 
jorių, kuriame gulėjo mūsų Viešpaties bamba ir apyvarpė. Visi ma- 
nęs klausėsi ir gailėjosi tą dieną turėję skersti romiečius ir nepa- 
matę tų mirabilia. Paskui ilgus metus girdėjau pasakojant apie Ro- 
mos miesto stebuklus — Vokietijoje, Burgundijoje, net ir čia tik to- 
dėl, kad aš pats apie juos buvau papasakojęs. 


Tuo metu grįžo vienuoliais persirengę genujiečiai, pirma savęs 
šūksmais varydami būrį baltomis drobėmis apsisiautusių būtybių 
uždengtais veidais. Tai buvo nėščia Niketo žmona, nešina mažiau- 
siuoju vaiku, kiti jo sūnūs bei dukros - grakščios mergaitės, kele- 
tas giminaičių ir tarnai. Genujiečiai pervedė juos per miestą kaip 
raupsuotųjų būrį, ir net kryžininkai traukėsi jiems iš kelio. 

— Kaip jie galėjo jumis patikėti? - juokdamasis paklausė Bau- 
dolinas. - Raupsuotieji - gal ir įtikėtina, bet jūs, net šitaip apsitai- 
sę, nė iš tolo nepanašūs į vienuolius! 

— Nenoriu įžeisti, bet tie piligrimai - tik gauja kvailių, - atsakė 
Taraburlas. - Be to, gyvename čia ganėtinai ilgai, kad mokėtume 
graikiškai tiek, kiek mums reikia susikalbėti. Eidami kartojome 
kyrieleison pighė pighė - visi kartu, dusliais balsais, tarsi maldą, ir 
jie traukėsi į šalį, vieni žegnodamiesi, kiti rodydami ragus ar lies- 
dami sau kiaušius'. 

Vienas iš tarnų padavė Niketui dėžutę ir šis, pasitraukęs į kam- 
bario gilumą, ją atvožė. Grįžo su keletu aukso monetų namų šei- 
mininkams, šie puolė dėkoti ir laiminti sakydami, kad nuo šiol, 
iki išvyks, jis yra šių namų šeimininkas. Gausi šeimyna buvo iš- 
skirstyta po gretimus namus - purvinas landynes, kur nė vienam 
lotynui nebūtų šovę į galvą ieškoti grobio. 

Patenkintas Niketas pasišaukė Peverą, kuris jam pasirodė su- 
maniausias iš tų namų šeimininkų, ir pasakė, nors turįs čia slaps- 
tytis, nenorįs atsisakyti įprastų malonumų. Miestas degė, bet į uos- 
tą nesiliovė plaukę pirklių laivai ir žvejų valtys, - negalėdami iš- 
krauti prekių į sandėlius, jie sustodavo prie Aukso Rago. Turėda- 
mas pinigų, galėjai pigiai įsigyti patogiam gyvenimui reikalingų 
dalykų. Tarp ką tik išgelbėtų giminaičių buvo ir jo svainis Teofi- 
las, puikus virėjas, teliko paklausti, kokių jam reikia produktų. 
Taigi po pusiaudienio Niketas jau galėjo pavaišinti savo svečią 
logoteto vertais pietumis: riebiu ožiuku, kimštu česnakais, svogū- 
nais ir porais, užpiltu marinuotų žuvų padažu. 

— Daugiau nei prieš du šimtus metų, - tarė Niketas, - į Kon- 
stantinopolį kaip jūsų karaliaus Otono pasiuntinys atkako vysku- 
pas Liutprandas ir svečiavosi pas basilėją Nikiforą. Susitikimas 
nebuvo malonus - žinoma, kad vėliau Liutprandas aprašė savo 
kelionę, kur mes, romėjai, nupasakoti kaip bjaurūs, netašyti, ne- 
mandagūs apskurėliai. Jis negalėjo pakęsti sakais atsiduodančio 
vyno ir jam atrodė, kad visi mūsų valgiai prisigėrę aliejaus. Bet 
vienu dalyku jis buvo sužavėtas - šituo patiekalu. 

Mėgaudamasis ožiuku, Baudolinas toliau atsakinėjo į Niketo 
klausimus. 


* Zenklai. saugantys nuo pikta. Vert. 

— Taigi, keliaudamas su kariuomene, išmokai rašyti. O skaityti 
mokėjai ir anksčiau. 

— Taip, nes rašyti daug sunkiau. O dar lotyniškai. Imperatorius, 
norėdamas pasiųsti kareivius kur meškos žiemoja, kalbėdavo ale- 
maniškai, tačiau popiežiui ar pusbroliui Jasormigotui rašė loty- 
niškai, kaip ir kitus raštinės popierius. Vargau vedžiodamas pir- 
mąsias raides, perrašinėjau žodžius ir sakinius, kurių prasmės ne- 
supratau, bet galų gale metams baigiantis rašyti jau mokėjau. Tik 
Raevinas dar nebuvo spėjęs išmokyti gramatikos. Mokėjau per- 
rašinėti, bet nemokėjau pats ką nors sukurti. Štai kodėl rašiau 
Frasketos kalba. Bet ar tikrai toji kalba - Frasketos? Maišiau ją 
genujiečių, kurie dažnai negali nė tarpusavy susikalbėti. Paskui 
tuose kraštuose mes pastatėme miestą, į jį žmonės atkeliavo kas 
iš vienur, kas iš kitur, jie susirinko, kad pastatytų bokštą, ir visi 
kalbėjo taip kaip aš. Turbūt toji kalba - mano kūrinys. 

— Tu esi nomotetas, - tarė Niketas. 

— Nežinau, ką tai reiškia, bet gal ir taip. Kad ir kaip ten būtų, 
kiti lapai parašyti pakenčiama lotynų kalba. Gyvenau Rėgensbur- 
ge, ramiame vienuolyne, patikėtas vyskupo Oto globai, ir toje ra- 
mybėje galėjau sklaidyti šimtus lapų... Mokiausi. Taip pat ir su- 
prasti, kad kai pergamentas blogai nugremžtas - matyti ankstes- 
nio teksto nuotrupos. Buvau tikras padauža, apvaginėjau savo mo- 
kytojus, dvi naktis gremžiau tai, ką maniau esant seniai parašyta, 
kad turėčiau gana vietos savo kūrybai. Paskui vyskupas Otas puo- 
lė į neviltį negalėdamas rasti savo Chronica sive Historia de dua- 
bus civitatibus pirmojo varianto, kurį rašė daugiau nei dešimt me- 
tų, ir apkaltino vargšą Raeviną pametus ją kelionėse. Po dvejų 
metų prisivertė ją perrašyti, - buvau jo raštininkas, - taip niekada 
ir neišdrįsau prisipažinti nuskutęs pirmąjį Chronica variantą. Kaip 
matai, pasaulyje yra teisybė, nes ir aš pamečiau savo kroniką, tik 
nedrįstu jos perrašyti. Bet žinau, kad rašydamas iš naujo Otas kai 
ką pakeitė... 

— Nesuprantu. 

— Jei perskaitytum Oto Chronica, kuri yra viso pasaulio istori- 
ja, pamatytum, kad jo nuomonė apie pasaulį ir mus, žmones, ne 
pati geriausia. Pasaulio pradžia gal ir pavyko, bet paskui viskas 
pasisuko į bloga, žodžiu, mundus senescit, pasaulis sensta, mes 
artėjame prie galo... Tačiau kaip tik Otui pradėjus rašyti Chroni- 
ca, imperatorius paprašė, kad išliaupsintų ir jo žygius, ir Otas ėmėsi 
rašyti Gesta Friderici, bet nebaigė, nes numirė praėjus vos dau- 
giau nei metams, o toliau rašė Raevinas. Negali pasakoti savo 
valdovo žygių nebūdamas tikras, kad naują amžių pradėsi jam 
sėdint soste, žodžiu, tai yra historia iucunda’... 

— Gali rašyti savo imperatorių istoriją neatsižadėdamas griež- 
tumo, aiškindamas, kaip ir kodėl jų valdžia žlunga... 

— Pone Niketai, gal tu taip ir darai, bet ne gerasis Otas, o aš tik 
pasakoju, kaip viskas buvo. Taip tas šventas žmogus, viena vertus, 
perrašinėjo Chronica, kur pasaulis krypo vis blogyn, kita vertus, 
rašė Gesta, kur pasaulis tik gerėjo. Pasakysi, jis sau priešgyniavo. 
Kad tik tai. Įtariu, jog pirmajam Chronica variante pasaulis atro- 
dė dar blogesnis, bet nenorėdamas pernelyg pats sau prieštarau- 
ti, pamažu, perrašydamas Chronica, Otas mums, vargšams žmo- 
neliams, tapo atlaidesnis. Prie to prisidėjau ir aš, nugremžęs pir- 
mąjį variantą. Galbūt, jei jis būtų išlikęs, Otas nebūtų išdrįsęs ra- 
šyti Gesta, o kadangi dėl tų Gesta vėliau kalbėta, ką Frydrichas 
padarė ir ko nepadarė, jei nebūčiau nugremžęs pirmosios Chro- 
nica, Frydrichas gal nebūtų padaręs to, ką tvirtina jį padarius. 

— Tu panašus į sukčių iš Kretos: sakai esąs melagis iš prigimties 
ir nori, kad tavim patikėčiau. Sieki mane įtikinti, kad melavai vi- 
siems, bet tik ne man. Daugelį metų gyvendamas imperatorių rū- 
muose išmokau išvengti suktesnių už tave melagystės meistrų ža- 
bangų... Prisipažįsti nebežinąs, kas esi, gal todėl, kad per daug 
melavai, net sau pačiam. Ir prašai, kad už tave parašyčiau istoriją, 
kurios nepajėgi suregzti. Bet aš ne toks melagis kaip tu. Visą gy- 
venimą klausausi kitų pasakojimų, siekdamas per juos atsekti tie- 
są. Gal nori, kad parašyčiau istoriją, kuri tave pateisins nužudžius 

žmogų keršijant už savojo Frydricho mirtį. Žingsnis po žingsnio 
kuri meilės savajam imperatoriui istoriją, idant paskui galėtum 
nesivaržydamas pasakyti, kodėl turėjai už jį atkeršyti. Aišku, jei 
jis buvo nužudytas ir jei jį nužudė tas, kurį nužudei tu. 

Niketas pažvelgė pro langą. 

— Liepsnos artinasi prie Akropolio. 

— Aš atnešiau miestui nelaimę. 

— Manai esąs visagalis. Tai puikybės nuodėmė. 

— Ne, greičiau pažeminimas. Visą gyvenimą, vos priartėdavau 
prie kokio nors miesto, jį sugriaudavo. Kraštas, kuriame gimiau, 
buvo sėte nusėtas miesteliais, ten net dunksojo viena kita kukli 
pilis, važiuojančius pro šalį pirklius girdėdavau liaupsinant urbis 
Mediolani grožybes, bet taip ir neišmaniau, kas yra miestas, ne- 
buvau net Terdonos pasiekęs, nors tolumoje mačiau jos bokštus, 
o Astis ir Pavija man atrodė kone žemės rojaus paribys. Vėliau 
visi miestai, kuriuos pažinau, - Terdona, Spoletas, Krema, Mila- 
nas, Lodis, Ikonijus, paskui ir Pndapecimas, — buvo sugriauti ar 
sudeginti, dar prieš man į juos įžengiant. Taip nutiks ir šitam mies- 
tui. Gal aš esu, kaip jūs, graikai, sakote, blogos akies nužiūrėtas — 
polioklastas? 

— Nebausk pats savęs. 

— Tavo tiesa. Bet kartą, padedamas melo, aš išgelbėjau miestą — 
savo miestą. Kaip manai, ar vieno karto gana, kad atsikratytum 
nužiūrėjimo? 

— Tai tik rodo, kad likimas nevienareikšmis. 

Baudolinas kiek patylėjo. Paskui pasisuko ir pažvelgė į tai, kuo 
dar neseniai buvo Konstantinopolis. 

- Vis tiek jaučiuosi kaltas. Šitai padarė venecijiečiai ir flaman- 
dai, ir tie Šampanės, Blua, Truajė, Orleano ir Suasono raitinin- 
kai, ką jau kalbėti apie mano monferatiečius. Verčiau šį miestą 
būtų sugriovę turkai. 

— Turkai niekada to nedarytų, - tarė Niketas. - Mūsų santykiai 
puikūs. Mums reikia saugotis krikščionių. Bet gal jūs - rykštė Die- 
vo, Jo atsiųsti, kad nubaustumėt mus už mūsų nuodėmes. 

— Gesta Dei per Francos, - užbaigė Baudolinas. 

BAUDOLINAS KALBASI SU IMPERATORIUM IR 
ĮSIMYLI IMPERATORIENĘ 


Po pietų Baudolinas pasakojo spėriau, o Niketas nutarė jo ne- 
pertraukinėti. Norėjo, kad jis kuo greičiau prisikastų prie pasa- 
kojimo esmės, nenuvokdamas, kad nuo tos pasakojimo vietos iki 
esmės Baudolino dar laukė ilgas kelias ir šis pasakojo norėdamas 
prie jos prisikasti. 


Frydrichas patikėjo Baudolino globą vyskupui Otui ir jo padė- 
jėjui kanauninkui Raevinui. Otas, kilęs iš garsios Babenbergų šei- 
mos, buvo imperatoriaus dėdė iš motinos pusės, nors tik dešim- 
čia metų vyresnis. Labai mokytas vyras, studijavęs Paryžiuje pas 
didįjį Abelarą, vėliau tapęs cistersų vienuoliu. Dar jaunas įšven- 
tintas Freizingo vyskupu. Ne todėl, kad tam kilmingam miestui 
buvo daug nusipelnęs, o todėl, kad Vakarų krikščionių didikų šei- 
mų vaikai būdavo skiriami tos ar kitos vietos vyskupais net ne- 
privalėdami ten vykti, pakako, kad galėjo džiaugtis iš ten gauna- 
mais mokesčiais, paaiškino Baudolinas Niketui. 

Otas neturėjo nė penkiasdešimties, bet atrodė kaip šimtame- 
tis: vis kosčiojo, skundėsi čia klubų, čia nugaros skausmais, jį kan- 
kino akmenligė ir dėl nuolatinio skaitymo tiek saulės, tiek žvakės 
šviesoje traiškanojo akys. Labai irzlus, kokie dažniausia būna ser- 
gantys podagra. Pirmąkart kalbėdamas su Baudolinu piktai iško- 
šė pro dantis: 

— Užkariavai imperatorių savo melais? 

— Mokytojau, prisiekiu, ne, - paprieštaravo Baudolinas. 

O jis atsakė: 

— Melagis priesaikauja ir neigia. Eime. Išmokysiu tave to, ką 
žinau. 

Tai rodo, kad Otas iš esmės buvo geras žmogus ir netruko pa- 
mėgti Baudoliną, nes šis pasirodė esąs imlus, gebantis prisiminti 
viską, ką išgirsdavo. Tačiau pastebėjo Baudoliną garsiai skelbiant 
ne tik ką buvo išmokęs, bet ir tai, ką būdavo prasimanęs. 

— Baudolinai, tu melagis iš prigimties, - tarė. 

— Mokytojau, kodėl taip sakote? 

— Juk tai tiesa. Tik nemanyk, kad priekaištauju. Jei nori tapti 
rašto vyru ir gal kada nors rašyti Istorijas, tau teks ir meluoti, ir 
prasimanyti, kitaip tavo Istorija bus nuobodi. Bet reikia Žinoti 
saiką. Pasaulis pasmerkia melagius, kurie neveikia nieko kita, tik 
meluoja, net dėl menkniekių, ir apdovanoja poetus, kurie meluo- 
ja, bet tik dėl didelių dalykų. 

Baudolinas gerai įsidėmėjo šias mokytojo pamokas ir pama- 
žu, matydamas, kaip šis pats sau prieštarauja rašydamas čia Chro- 
nica sive Historia de duabus civitatibus, čia Gesta Friderici, su- 
prato, koks jis netikęs melagis. Todėl nusprendė, kad jeigu nori 
tapti tobulu melagiu, privalo klausytis kitų, idant suprastų, kaip 
žmonės bando vieni kitus įtikinti dėl šio ar ano. Pavyzdžiui, jam 
teko klausytis imperatoriaus ir Oto pokalbių apie Lombardijos 
miestus. 

— Kaip jie gali būti tokie barbarai? Ne veltui jų karalius kadaise 
nešiojo geležinę karūną! - piktinosi Frydrichas. - Ar niekas nie- 
kada jų nemokė gerbti imperatoriaus? Baudolinai, tik pamanyk, 
jie naudojasi regalia! 

— Mielas tėve, kas tie regalioli? 

Visi prapliupo juoktis, o labiausiai Otas, dar mokėjęs senąją 
lotynų kalbą ir žinojęs, kad regaliolus reiškia „paukštelis“. 

— Regalia, regalia, iuria regalia, kietakakti Baudolinai! - sušuko 
Frydrichas. - Tai man priklausanti teisė skirti miesto galvas, rink- 
ti mokesčius už vieškelius, turgaus aikštes, laivybai naudojamas 
upes, teisė kaldinti monetas ir dar, dar... Rainaldai, kas dar man 
priklauso? 

— „..nuošimčiai nuo baudų, nuo palikimo, atitekusio, kai nėra 
teisėto paveldėtojo, arba jį konfiskavus už nusikalstamą veiklą, 
arba neteisėtai susituokus, geležies rūdos ir druskos kasyklų pel- 
no dalis, žvejybos pelno dalis, viešose vietose rastų lobių dalis, - 
tęsė Rainaldas iš Daselio, kuris netrukus buvo paskirtas kancle- 
riu, taigi antruoju imperijos asmeniu. 

— Taigi. O tie miestai pasiglemžė visas mano teises. Nejau jie 
prarado gėrio ir tiesos jausmą, koks velnias jiems aptemdė protą? 

— Mano sūnėne ir imperatoriau, - prabilo Otas, - tu galvoji 
apie Milaną, Paviją ir Genują, tarytum jie būtų Ulma ar Augusta. 
Vokietijos miestai radosi karaliaus valia ir nuo pradžių sieja save 
su karaliumi. O čia - viskas kitaip. Šie miestai gimė germanų im- 
peratoriams užsiimant kitais reikalais ir vystėsi pasinaudodami 
valdovų stoka. Kalbi gyventojams apie duokles, kurias nori jiems 
skirti, O jie šitą potestatis insolentiam supranta kaip nepakeliamą 
jungą ir nori, kad jiems vadovautų jų pačių išrinkti konsulai. 

- Argi jiems nepatinka jausti valdovo globą ir prisidėti prie im- 
perijos garbės bei šlovės? 

— Labai patinka ir jie nieku gyvu neatsisakys šios privilegijos, 
antraip netruktų tapti kurio kito monarcho - Bizantijos impera- 
toriaus, O gal net Egipto sultono - grobiu. Tik tegul tas valdovas 
laikosi atokiau. Gyveni apsuptas savo didikų, tad gal nė nesu- 
pranti, kad tuose miestuose visai kitokie santykiai. Jie nepripa- 
žįsta didžiųjų vasalų laukų ir miškų šeimininkais, nes ir laukai, ir 
miškai priklauso miestams, gal išskyrus Monferatą ir keletą kitų 
markgrafysčių. Žinok, miestuose amatais besiverčiantys jaunuo- 
liai, kuriems į tavo rūmus būtų nevalia nė kojos įkelti, valdo, va- 
dovauja, o kartais net įšventinami į riterius... 

— Aukštyn kojom apvirtęs pasaulis! - suriko imperatorius. 

— Mielas tėve, - tarė Baudolinas, iškeldamas pirštą, - tu laikai 
mane savo šeimos nariu, nors dar vakar miegojau daržinėje. Kaip 
paaiškinsi? 

— Taip, kad panorėjęs galiu tave padaryti net kunigaikščiu, nes 
esu imperatorius ir savo dekretu galiu suteikti didiko titulą kam 

tinkamas. Tačiau tai nereiškia, kad kiekvienas gali pats save pa- 
skelbti didiku! Kaip jie nesupranta, kad toks aukštyn kojom ap- 
virtęs pasaulis artina ir jų galą! 

— Atrodo, nesupranta, - įsiterpė Otas. — Tie jų taip valdomi 
miestai dabar yra visų turtų šaltinis, į juos iš visų kraštų plūsta 
pirkliai, o jų sienos gražesnės ir tvirtesnės nei daugelio pilių. 

— Dėde, kieno tu pusėje? - sušuko imperatorius. 

— Tavo, mano imperatoriau ir sūnėne, ir kaip tik todėl jaučiu 
pareigą padėti tau suprasti, kur slypi tavojo priešo galia. Užsispy- 
ręs iš kurio nors miesto gauti tai, ko šis nenori tau duoti, visą 
gyvenimą laikysi jį apgulęs, sugriausi, o paskui Žiūrėsi, kaip per 
keletą mėnesių jis atgimsta dar didingesnis, ir vėl keliausi per Al- 
pes, kad jį užimtum, bet juk tavo, kaip imperatoriaus, likimas vi- 
sai kitoks. 

— Koks gi tas mano likimas? 

— Frydrichai, savo Chronica, kuri kažkur nepaaiškinamai pra- 
dingo ir kurią kada nors man teks perrašyti, tenubaudžia Vieš- 
pats kanauninką Raeviną, neabejotinai kaltą dėl šio praradimo, 
rašiau, kad popiežiaus soste sėdint Eugenijui III, Sirijos vyskupas 
iš Gabalos, su armėnų pasiuntiniais aplankęs popiežių jam papa- 
sakojo Tolimuosiuose Rytuose, prie Žemės rojaus, klestint Rex 
Sacerdos, kunigo Jono karalystę. Jis neabejotinai yra karalius krikš- 
čionis, nors ir Nestorijaus erezijos sekėjas, o jo protėviai - Kara- 
liai, kartu buvę ir dvasininkai, ir senovės išminties sergėtojai, ku- 
rie kitados aplankė Kūdikėlį Jėzų. 

— Kuo aš, Šventosios Romos imperatorius, dėtas dėl kažkokio 
kunigo Jono, kuo ilgiau tesaugo jį Viešpats karalium ir šventiku 
toj velnio skylėj, kur jis dabar gyvena su savo maurais? 

— Matai, mano šlovingasis sūnėne, tu sakai „maurai“ ir galvoji 
taip kaip kiti krikščionių karaliai, kurie galuojasi gindami Jeruza- 
lę, - neneigiu, labai dievobaimingas darbas, bet palik jį Prancūzi- 
jos karaliui, nes Jeruzalė dabar prancūzų valdžioje. Krikščiony- 
bės ir kiekvienos imperijos, kuri nori tapti Šventąja Romos impe- 
rija, likimai tikrai nesusiję su maurais. Krikščioniška karalystė drie- 


UMBERTO ECO $ BAUDOLINAS 45 


kias ir už Jeruzalės, ir anapus klaidatikių žemių. Imperatorius, 
kuris tas dvi karalystes pajėgtų sujungti, paverstų klaidatikių im- 
periją ir pačią Bizantijos imperiją dviem varganom salom, pasi- 
metusiom plačiuose jo šlovės vandenyse! 

— Pasakos, brangusis dėde. Grįžkime prie tikrovės. Ir prie tų 
Italijos miestų. Dėde, paaiškink, kodėl taip trokšdami išsaugoti 
savo padėtį kai kurie iš jų vienijasi su manim prieš kitus, o ne visi 
kartu prieš mane. 

— Bent kol kas, - apdairiai pareiškė Rainaldas. 

— Kartoju, - aiškino Otas, - jie nenori neigti savo pavaldumo 
imperijai. Todėl ir kreipiasi į tave pagalbos spaudžiami kitų mies- 
tų, tarkim, panašiai Milanas elgiasi su Lodžiu. 

— Bet jei miestai tokie idealūs, kodėl kiekvienas iš jų siekia engti 
gretimą miestą, tarsi norėtų praryti jo teritoriją ir virsti karalyste? 

Čia įsiterpė Baudolinas, parodydamas įgimtą tų kraštų gyven- 
tojų išmintį. 

— Tėve, anapus Alpių ne tik miestai, bet ir miesteliai mėgaujasi 
galėdami išdulkinti... o1!.. - Otas auklėjo ir žnaibydamas. - No- 
rėjau pasakyti, pažeminti vieni kitus. Toks jau tas mūsų kraštas. 
Gali nekęsti svetimšalio, bet labiausiai nekenti kaimyno. O jei 
svetimšalis padeda nuskriausti kaimyną - tebus pagarbintas. 

— Bet kodėl? 

— Todėl, kad žmonės yra blogi, tačiau tie iš Asčio dar blogesni 
už Raudonbarzdį, sakydavo mano tėvas. 

— Kas tas Raudonbarzdis? - tūžo imperatorius Frydrichas. 

— Tu, mano tėve, ten tave taip vadina ir nematau čia nieko blo- 
ga, nes tavo barzda tikrai raudona ir labai tau tinka. O jei sakytų, 
kad ji vario spalvos, ar norėtum būti vadinamas Variabarzdžiu? 
Jei tavo barzda būtų juoda, mylėčiau ir gerbčiau tave lygiai taip 
pat, bet kad ji raudona, nesuprantu, kodėl taip pyksti pavadintas 
Raudonbarzdžiu. Tenorėjau pasakyti, bet nutraukei mane dėl 
barzdos, kad gali būti ramus, manau, jog jie visi niekada prieš 
tave nesusivienys. Bijo, kad laimėjus kuris nors iš jų netaptų stip- 
resnis už kitus. Tuo geriau tau. Jei tik neversi jų per daug mokėti. 

— Netikėk viskuo, ką sako Baudolinas, - nusišypsojo Otas. — 
Tas vaikis melagis iš prigimties. 

— Ne, pone, - atsakė Frydrichas, - apie Italiją jis visados sako 
tiesą. Pavyzdžiui, dabar jis mus pamokė, kad susitvarkyti su Itali- 
jos miestais galime kaip įmanoma labiau juos skaldydami. Tik 
niekada nežinai, kas su tavim, o kas prieš tave! 

— Kažin ar mūsų Baudolinas sako tiesą, - išsiviepė Rainaldas iš 
Daselio, - ar jie eina su tavim ar prieš tave, priklauso ne nuo 
tavęs, o nuo miesto, kuriam tuo metu nori pakenkti. 

Baudolinui buvo mažumą gaila Frydricho, kuris, toks didelis, 
stambus ir galingas, nepajėgė perprasti savo pavaldinių mąstyse- 
nos net ir daug daugiau laiko leisdamas čia, Italijos pusiasalyje, o 
ne savo gimtajame krašte. Jis myli mūsų žmones, svarstė Baudo- 
linas, ir nesupranta, kodėl šie jį išduoda. Gal todėl juos žudo, lyg 
koks pavydus vyras. 

Sugrįžęs Baudolinas nedaug turėjo progų matyti Frydrichą, ku- 
ris dabar labiau rūpinosi atstovų susirinkimu Rėgensburge, o pas- 
kui kitu - Vormse. Privalėjo nuraminti du labai grėsmingus gimi- 
naičius, Henriką ir Leoną, - jiems galų gale atidavė Bavarijos ku- 
nigaikštystę, - ir Henriką Jasormigotą, kuriam įkūrė Austrijos ku- 
nigaikštystę. Kitų metų pavasario pradžioje Otas pranešė Baudoli- 
nui, kad birželio mėnesį visi vyksią į Herbipolį, į Frydricho sutuok- 
tuves. Imperatorius kartą jau buvo vedęs, bet prieš keletą metų 
išsiskyrė su žmona ir dabar ruošėsi tuoktis su Beatriče Burgunde, 
atsinešančia kraičio keletą iki pat Provanso nusidriekiančių grafys- 
čių. Išgirdę apie tokį kraitį, Otas su Raevinu manė, kad tai tik san- 
tuoka dėl pinigų. Įkvėptas tokios pat dvasios Baudolinas, apreng- 
tas naujais, šiai iškilmingai progai tinkamais drabužiais, irgi tikėjo- 
si pamatyti savo įtėvį už parankės su kokia nors Burgundijos sen- 
merge, labiau viliojančia protėvių turtais nei savo grožiu. 


— Prisipažinsiu, pavydėjau, - pasakojo Baudolinas Niketui. - 
Juk ką tik buvau radęs sau antrąjį tėvą, ir staiga kažkokia pamotė 
panoro jį iš manęs paveržti. 

Baudolinas sutrikęs nutilo, perbraukė pirštu randą ir atskleidė 
siaubingą tiesą. Atvykęs į sutuoktuves pamatė, kad Beatričė Bur- 
gundė - įstabaus grožio dvidešimtmetė mergina, - ar bent tokia 
jam pasirodė, - ją pamatęs nevaliojo nė pajudėti, tik Žiūrėjo iš- 
sproginęs akis. Jos plaukai buvo kaip auksas, veidas nuostabiai 
gražus, burna maža ir raudona, lyg prisirpusi uoga, dantys balti ir 
lygūs, stotas tiesus, žvilgsnis kuklus, akys tyros. Kalbėjo droviai, 
bet įtaigiai, nors buvo trapaus kūno, grakštumu užgožė visus ap- 
link. Mokėjo (didžiausia būsimosios karalienės dorybė) nusileisti 
vyrui, kurio tarytum bijojo kaip savo pono, ir vis dėlto buvo jo 
ponia, primesdama jam savo — žmonos - valią, ir taip meiliai, 
kad kiekvienas jos prašymas iškart būdavo išgirstas kaip įsaky- 
mas. O jei dar norėtume ją liaupsinti, galime pridurti, kad ji iš- 
manė literatūrą, kūrė dainas ir švelniu balsu jas dainuodavo. To- 
dėl ne veltui ir vadinosi Beatričė - išties buvo palaimintoji, užbai- 
gė Baudolinas. 

Niketas iškart suprato, kad jaunuolis iš pirmo žvilgsnio įsimy- 
lėjo savo pamotę, bet kadangi įsimylėti jam pasitaikė pirmą kar- 
tą, nesuprato, kas atsitiko. Kaimietis sutrinka ir apstulbsta pirmą 
kartą pamilęs spuoguotą kaimietę, todėl įsivaizduokite, ką jam 
reiškia pirmą kartą įsimylėti dvidešimtmetę lyg iš pieno plauku- 
sią Imperatorienę. 

Baudolinas netruko suvokti, kad patirtas jausmas buvo tarsi 
šventvagystė tėvo atžvilgiu, ir pasistengė save įtikinti, jog dėl pa- 
motės jaunystės žvelgė į ją kaip į seserį. Bet, nors ir nedaug buvo 
mokęsis moralės teologijos, suvokė negalintis mylėti sesers - bent 
jau ne taip karštai ir krečiamas aistros drebulio, kaip pasijuto iš- 
vydęs Beatričę. Todėl rausdamas nudelbė akis kaip tik tą akimir- 
ką, kai Beatričė, kuriai Frydrichas pristatė savo mažąjį Baudoli- 
ną (pasak jo, keistą ir mielą Po slėnio velniūkštį), švelniai ištiesė 
ranką, kad paglostytų pirma jo skruostą, o paskui galvą. 

Baudolinas ko nenualpo: jam akys aptemo, o ausyse sugaudė 
Velykų varpai. Jį atgaivino sunki Oto ranka, kai šis ėmė daužyti 
per sprandą, švokšdamas pro dantis: „Ant kelių, gyvuly!“ Prisi- 

minė stovintis prieš Šventosios Romos imperijos imperatorienę, 
Italijos karalienę ir atsiklaupė. Nuo tos akimirkos jau elgėsi kaip 
tikras rūmininkas, tik naktį negalėjo užmigti ir, užuot džiaugęsis 
nepaaiškinamu Damasko keliu, ašarojo dėl deginančios kaitros, 
kurią sukėlė toji dar nepažįstama aistra. 


Niketas žiūrėjo į raudonplaukį savo pašnekovą, vertino jo sub- 
tilią kalbą, santūrią retoriką beveik literatūrine graikų kalba ir 
svarstė, koks gi padaras sėdi prieš jį, kad pasakodamas apie kai- 
miečius geba kalbėti prastuomenės kalba, o apie valdovus kalba 
kaip karalius. Svarstė, ar turi sielą tas vyras, mokantis pasukti sa- 
vo pasakojimą taip, kad, atrodo, jame slypi ne viena, o kelios sie- 
los? Ojei jis turi skirtingas sielas, kurios iš jų lūpomis prabilęs 
pasakys man tiesą? 


BAUDOLINAS DUODA FRYDRICHUI 
IŠMINTINGŲ PATARIMŲ 


Kitą rytą miestą vis dar gaubė tirštas dūmų debesis. Niketas para- 
gavo vaisių, neramiai pasisukiojo po kambarį, paskui paklausė 
Baudoliną, ar negalėtų pasiųsti kurį nors iš genujiečių atvesti to- 
kio Arkito, turėjusio aptvarkyti jam veidą. 

Tik pamanyk, tarė sau Baudolinas, miestas suvisai pražuvęs, 
gatvėse pjauna žmones, dar prieš dvi dienas jis vos neprarado 
savo šeimos, o dabar nori, kad jam aptvarkytų veidą. Matyt, šita- 
me pagedusiame mieste rūmų žmonės taip įpratę - Frydrichas 
tokį jau seniai būtų išmetęs pro langą. 

Pagaliau atvyko Arkitas su krepšiu sidabro įrankių ir įstabių 
kvapų indelių. Jis meistriškai suminkštino veido odą karštomis 
drobėmis, paskui užtepė odą raminančių tepalų, tada nugremžė 
nuo jo visus nešvarumus, galiausia tam skirtais dažais paslėpė 
raukšles, kiek paryškino akis, parausvino lūpas, išskuto iš ausų 
plaukus, ką jau kalbėti, kiek triūsė prie krūtinės ir galvos plaukų. 
Niketas sėdėjo užsimerkęs, glamonėjamas vikrių rankų, liūliuo- 
jamas toliau dėstančio savo istoriją Baudolino balso. Baudolinas 
retkarčiais nutildavo susidomėjęs, ką dirba tas grožio meistras, — 
štai jis ištraukė iš indelio driežą, nurėžė jam galvą ir uodegą, su- 
pjaustė smulkiai, sugrūdo kone į tyrę ir užkaitė puodelyje alie- 
jaus. Atsakymas į klausimą aiškus: nuoviras turėjo padėti išlaiky- 
ti tuos kelis plaukus, kurie dar puošė Niketo galvą, suteikti jiems 
blizgesio ir kvapnumo. O anie indeliai? Juose muskato riešuto ir 
kardamono esencijos, rožių vanduo - kiekviena iš jų skirta pagy- 
vinti tam tikrą veido dalį; tas medaus tepalas skirtas sustangrinti 

lūpas, o šitas, kurio paslapties negalįs atskleisti, - suteikti tvirtu- 
mo dantenoms. 

Pagaliau Niketas atrodė nuostabiai — kaip dera slaptajam tei- 
sėjui ir logotetui, - tą apniukusį rytą jis kone spindėjo vidine švie- 
sa rūsčiame smilkstančios Bizantijos fone. Baudolinas drovėjosi 
pasakoti jam apie savo paauglystę šaltame ir nesvetingame loty- 
nų vienuolyne, kur dėl silpnos Oto sveikatos buvo priverstas kar- 
tu su juo misti tik virtom daržovėm ir mėsos sultiniais. 


Tais metais Baudolinas retai būdavo rūmuose (po juos visada 
vaikštinėdavo bijodamas ir kartu trokšdamas sutikti Beatričę, ir 
tai buvo tikra kančia). Pirmiausia Frydrichui reikėjo suvesti są- 
skaitas su lenkais (Polanos de Polunia, - rašė Otas, - gens guasi 
barbara ad pugnandum promptissima), kovo mėnesį jis paskelbė 
apie naują atstovų susirinkimą Vormse, kad pasiruoštų dar vie- 
nam žygiui į Italiją, kur Milanas su savo palydovais darėsi vis maiš- 
tingesnis, paskui rugsėjį Herbipolyje įvyko kitas atstovų susirin- 
kimas, dar vienas - spalio mėnesį Bezansone, žodžiu, atrodė, tar- 
si jam kas būtų uodegon įkirpęs. Baudolinas leido laiką Mori- 
mondo abatijoje su Otu, mokomas Raevino, - dirbo vis labiau 
negaluojančio vyskupo raštininku. 

Kai jie pasiekė tą Chronica dalį, kur pasakojama apie kunigą 
Joną, Baudolinas paklausė, ką reiškia būti krikščioniu, sed Nesto- 
rianus. Ar tie nestorininkai buvę ir krikščionys, ir ne krikščionys? 

— Sūnau mano, tiesą pasakius, Nestorijus buvo eretikas, bet 
turime pripažinti jo nuopelnus. Žinok, Indijoje, netrukus po apaš- 
talo Tomo pamokslavimo, būtent nestorininkai apgynė krikščio- 
nių tikėjimą iki pat tolimosios šalies, iš kurios atkeliauja šilkas, 
sienų. Nestorijus suklydo tik vieną kartą - dėl mūsų Viešpaties 
Jėzaus Kristaus ir Šventosios Dvasios, nors tai sunkus paklydi- 
mas. Mes tvirtai tikime, kad yra viena dieviška prigimtis, bet ji - 
Trejybė, kurią sudaro trys asmenys: Dievas Tėvas, Dievas Sūnus 
ir Šventoji Dvasia. Tačiau kartu mes tikime, kad Kristus yra vie- 
natinis ir nedalomas, nors ir turi dvi prigimtis - žmogiškąją ir die- 

viškąją. O Nestorijus tvirtino, kad Kristuje iš tikrųjų slypi ne tik 
dvi prigimtys, žmogiškoji ir dieviškoji, bet ir du asmenys. Marija 
pagimdžiusi tik žmogų, todėl jos negalima vadinti Dievo Motina, 
o tik Kristaus žmogaus motina, ji ne Theotokos, arba Dievo gim- 
dytoja, taigi ne ta, kuri pagimdė Dievą, ji - daugių daugiausia 
Chnistotokos. 

— Ar nuodėmė taip galvoti? 

— Ir nuodėmė, ir ne nuodėmė... - įniršo Otas. - Gali mylėti 
Švenčiausiąją Mergelę galvodamas taip kaip Nestorijus, bet ši- 
taip ją mažiau šlovini. Be to, asmuo išreiškia mąstančios būtybės 
individualią esmę, o jei Kristuje įsikūnijo du asmenys, tada turėjo 
būti dvi dviejų mąstančių būtybių individualios esmės? Ko mes 
tuo pasieksime? Galėsime teigti, kad Jėzus vieną dieną mąstyda- 
vo vienaip, kitą - kitaip? Taigi, kunigas Jonas nėra nepataisomas 
eretikas, bet būtų gerai, jei jis bendrautų su imperatorium krikš- 
čioniu, kuris išmokytų jį vertinti tikrą tikėjimą, o kadangi jis ne- 
abejotinai doras žmogus, jam neliks nieko kita, kaip atsiversti. 
Tačiau viena yra tikra: jei nepradėsi studijuoti teologijos pagrin- 
dų, niekada šito nesuprasi. Esi imlus, Raevinas - geras mokyto- 
jas, gali išmokyti tave skaityti, rašyti, skaičiuoti, vieną kitą grama- 
tikos taisyklę, tačiau triviumas ir kvadriviumas - visai kas kita. 
Kad suprastum teologiją, turi studijuoti dialektiką, o tų dalykų 
čia, Morimonde, niekada neišmoksi. Tau reikia važiuoti į kokią 
nors studium, mokyklą, kokių rasi tik didžiuosiuose miestuose. 

— Nenoriu važiuoti į kažkokią studium, nė nežinau, kas tai. 

— Kai suprasi, apsidžiaugsi išvažiavęs. Mano sūnau, žinok, visi 
sako, kad žmonių bendruomenę sudaro trys jėgos: kariai, vienuo- 
liai ir valstiečiai. Gal vakar tai ir buvo tiesa, tačiau šiandien gyve- 
name naujais laikais, ir dabar vis svarbesnis vaidmuo tenka mokslo 
vyrui, tegul ir ne vienuoliui, tam, kuris studijuoja teisę, filosofiją, 
žvaigždžių judėjimą ir daug kitų dalykų ir kuris neprivalo visada 
atsiskaityti už savo darbus vyskupui ar karaliui. Tos studia, kurios 
pamažu kuriasi Bolonijoje ar Paryžiuje, - tai vietos, kur puoselė- 
jama ir perduodama išmintis, o ji - viena iš valdžios formų. Aš 

buvau didžiojo Abelaro mokinys, tepasigaili Viešpats to vyro - jis 
daug nusidėjo, bet ir daug iškentėjo ir išpirko savo kaltes. Po tos 
nelaimės, kai tapęs pikto keršto auka neteko savo vyriškumo, ta- 
po vienuoliu ir gyveno atsiskyręs nuo pasaulio. 

Baudolinas tvirtino niekada nepaliksiąs Oto, iš kurio tiek daug 
išmoko ir dar ketino išmokti. Bet nuo jų susitikimo nė ketvirtą 
kartą neišsprogo medžių lapai, o Otas jau buvo nugaluotas ma- 
liarinės karštinės, sąnarių skausmų, dusulio ir, aišku, akmenligės. 
Būriai daktarų, tarp jų keletas arabų ir žydų, taigi, geriausia, ką 
imperatorius krikščionis galėjo pasiūlyti savo vyskupui, kankino 
jo išsekusį kūną daugybe dėlių, bet dėl priežasčių, kurių tie iš- 
minties bokštai nesugebėjo paaiškinti, išsiurbus kone visą kraują 
jis pasijuto blogiau nei prieš tai. 

Pirmiausia Otas pasišaukė prie lovos Raeviną, kad išdėstytų 
jam savosios Frydricho žygių istorijos tęsinį, kuris, pasak jo, labai 
paprastas: tereikia išrikiuoti faktus, 0 į imperatoriaus lūpas įdėti 
pokalbius iš senovės autorių darbų. Paskui pasišaukė Baudoliną. 

— Puer dilectissimus, — tarė, - aš išeinu. Galėčiau sakyti, kad 
grįžtu, ir nežinau, kuris pasakymas tinkamesnis, kaip nežinau, ar 
mano pasakojimas apie du miestus teisingesnis už Frydricho žy- 
gių kroniką... 

(Supranti, pone Niketai, pridūrė Baudolinas, jaunuolio gyve- 
nimą gali paženklinti mirštančio mokytojo, nebepajėgiančio at- 
skirti dviejų tiesų, išpažintis.) 

— Nesakau, kad esu laimingas išeidamas ar grįždamas, tačiau 
to nori Viešpats, o priešindamasis jo valiai rizikuočiau būti nu- 
trenktas Žaibo šią pat akimirką, todėl verčiau pasinaudosiu tuo 
trupučiu laiko, kiek jis man dar lėmė. Paklausyk. Žinai, kad ban- 
džiau paaiškinti imperatoriui apie miestus anapus Alpių. Impe- 
ratorius neturi kitos išeities, kaip tik juos užvaldyti, tačiau yra 
daug būdų tai padaryti ir gal galima rasti dar vieną - ne vien ap- 
gultį ir skerdynes. Todėl tu, kurio imperatorius klauso ir kuris, 
šiaip ar taip, esi tų kraštų sūnus, pasistenk suderinti mūsų valdo- 
vo siekius su savo miestų poreikiais, kad žūtų kuo mažiau žmonių 

ir galiausia visi liktų patenkinti. Todėl privalai išmokti dorai mąs- 
tyti, Ir aš jau paprašiau imperatoriaus, kad pasiųstų tave mokytis 
į Paryžių. Ne į Boloniją, kur moko tik teisės, nes tokiam nevido- 
nui kaip tu nevalia kišti nosies į romėnų teisę - įstatymas juk ne- 
dera su melu. Paryžiuje studijuosi retoriką ir skaitysi poetus; re- 
torika - menas gražiai pasakyti tai, kas nebūtinai yra tiesa, O po- 
etai privalo kurti gražų melą. Tau vertėtų pasimokyti ir teologi- 
jos, bet nebandyk tapti teologu, nes su visagalio Dievo reikalais 
nevalia juokauti. Mokykis gerai, kad vėliau rūmuose nepadary- 
tum gėdos. Neabejoju, kad tapsi rūmininku, o ko daugiau valstie- 
čių vaikas gali norėti, būsi riteris, lygus daugeliui didikų, ir galėsi 
ištikimai tarnauti savo įtėviui. Visa tai daryk mano atminimui, ir 
teatleidžia man Jėzus, kad nenorėdamas pakartojau Jo žodžius. 

Paskui pasigirdo gargimas ir jis pastėro. Baudolinas norėjo už- 
spausti jam akis manydamas jį išleidus paskutinį kvapą, tik staiga 
Otas pravėrė lūpas ir sušnibždėjo kartu su paskutiniu atodūsiu: 

— Baudolinai, nepamiršk Presbyter Johannes karalystės. Tik ją 
radus krikščionybė galės pasklisti toli už Bizantijos ir Jeruzalės. 
Girdėjau, kaip kūrei istorijas, ir imperatorius jomis patikėjo. To- 
dėl jei nieko apie tą karalystę nesužinosi - prasimanyk. Gerai įsi- 
dėmėk: neprašau tavęs liudyti to, ką manai esant melą, nes tai 
būtų nuodėmė, bet melagingai liudyti tai, ką manai esant tiesą, — 
visiškai dora, nes atsveria įrodymų stoką apie tai, kas tikrai egzis- 
tuoja ar yra įvykę. Maldauju: kitapus persų ir armėnų žemių - už 
Baktos, Ekbatanos, Persepolio, Suzos ir Arbelos - tikrai yra toks 
Johannes ir jis Karalių palikuonis... Pastūmėk Frydrichą į Rytus, 
nes iš ten sklinda šviesa, kuri nušvies jį kaip didžiausiąjį iš kara- 
lių... Ištrauk imperatorių iš pelkės, plytinčios tarp Milano ir Ro- 
mos... Nes joje galima įklimpti iki mirties. Tesilaiko jis kuo ato- 
kiau nuo karalystės, kurioje viešpatauja dar ir popiežius. Joje jis 
visada bus tik pusiau valdovas. Baudolinai, prisimink... Presbyter 
Johannes... Kelias į Rytus... 

— Mokytojau, kodėl tai man sakai, o ne Raevinui? 

— Nes Raevinas neturi vaizduotės: jis gali papasakoti tik tai, ką 

matė, bet dažnai nė to, nes nesupranta, ką matęs. Ak, kodėl taip 
aptemo? 

Baudolinas, melagis iš prigimties, nuramino jį tardamas atėjus 
vakarą. Spiginant vidurdienio saulei iš Oto gerklės išsiveržė ki- 
mus švokštimas, jo akys liko atmerktos, sustingusios, tarsi regėtų 
soste sėdintį kunigą Joną. Baudolinas užspaudė vokus ir nuošir- 
džiai prapliupo raudoti. 


Nuliūdintas Oto mirties Baudolinas keletą mėnesių dar pasili- 
ko su Frydrichu. Iš pradžių guodėsi mintimi, kad, pamatęs impe- 
ratorių, kartu pamatys ir imperatorienę. Pamatęs dar labiau nu- 
liūsdavo. Nepamirškim, kad Baudolinui jau ėjo šešiolikti, ir jei 
anksčiau jo meilė atrodė tik vaikiškas jaudulys, kurį pats menkai 
tesuprato, dabar jis pradėjo suvokti savo geismą ir kančią. 

Nenorėdamas liūdėti rūmuose, išžygiavo kartu su Frydrichu ir 
tapo liudytoju tokių dalykų, kurie jam visai nepatiko. Milaniečiai 
antrą kartą sugriovė Lodį, prieš tai jį apiplėšę, - jie išsivarė visus 
gyvulius, iš kiekvienų namų išsinešė grūdus ir namų rakandus, 
paskui išstūmė už miesto sienų visus lodiečius ir pasakė, jei neisią 
po velnių, nukirsdinsią visus - moteris, senius ir vaikus, netgi kū- 
dikius lopšiuose. Lodiečiai, palikę mieste tik šunis, patraukė lau- 
kais pėsti, merkiami lietaus, sykiu su jais ir ponai, likę be savo 
žirgų, moterys su mažais vaikais ant pečių; daugelis nepakėlė ke- 
lionės, o dar kiti paslydę prasmego griovose. Likę gyvi prisiglau- 
dė tarp Ados ir Serijaus upių: ten susigrūdę miegojo aptiktose 
lūšnelėse. 

Bet milaniečių tai neapmaldė, jie vėl grįžo į Lodį, paėmė ne- 
laisvėn ir tą saujelę nenorėjusių palikti miesto gyventojų, iškirto 
visus vynuogynus ir vaismedžius, o paskui, užmušę beveik visus 
šunis, padegė ir pačius namus. 

Tokių dalykų joks imperatorius negalėtų pakęsti, todėl Frydri- 
chas dar kartą įžygiavo į Italiją su didžiule kariuomene, kurią su- 
darė burgundai, loraniečiai, čekai, vengrai, švabai, frankai ir daug 
kitų samdinių. Pirmiausia Montedžeconėje atstatė Lodžio mies- 

tą, paskui apsistojo prie Milano padedamas džiūgaujančių pavi- 
jiečių, kremoniečių, piziečių, lukiečių, florentiečių ir sieniečių, vi- 
čenciečių, treviziečių, paduviečių, ferariečių, raveniečių, mode- 
niečių ir kitų, susivienijusių su imperija, kad pažemintų šį miestą. 

Ir jį tikrai pažemino. Baigiantis vasarai Milanas pasidavė, o jo 
gyventojai, siekdami išgelbėti miestą, turėjo iškęsti apeigas, pa- 
žeminusias net ir Baudoliną, nors šiam jie buvo nė motais. Liūd- 
na nugalėtųjų procesija slinko pro savo valdovą: basi, vilkintys tik 
maišais, sykiu ir vyskupas, ir kariai, ant kaklų pasikabinę kardus, 
visi melsdami atleidimo. Frydrichas vėl tapo kilniadvasis: atleido 
pažemintiesiems ir su jais susitaikė. 

— Ar vertėjo rodyti savo jėgą prieš lodiečius, o paskui taip nusi- 
žeminti? Ar verta gyventi krašte, kur visi tarytum davę brolžudiš- 
kos mirties įžadus ir džiaugiasi galėdami skersti vieni kitus? No- 
riu kuo greičiau iš čia išvykti, - tarė sau Baudolinas. 

Tiesą sakant, jis norėjo ir atsitolinti nuo Beatričės, nes kažkur 
buvo skaitęs, kad nuotolis gali išgydyti meilės ligą (bet dar nebu- 
vo skaitęs, kad būtent nuotolis įpučia ir aistros liepsnas). Todėl 
patraukė pas Frydrichą ketindamas jam priminti Oto patarimą 
išsiųsti jį į Paryžių. 


Imperatorių rado liūdną ir piktą, Žingsniuojantį po kambarį, 
kurio kertėj Rainaldas iš Daselio laukė, kol šis nurims. Staiga Fryd- 
richas sustojo, pažvelgė Baudolinui į akis ir tarė: 

— Vaikine, tu esi liudytojas, norėjau Italijos miestams pritaikyti 
bendrą įstatymą, tačiau kaskart tenka viską pradėti iš pradžių. 
Gal mano įstatymas klaidingas? Kas man patvirtins, kad ne? 

Baudolinas atsakė beveik akimoju: 

— Pone, jei taip galvosi, nieko gera iš to nebus, imperatorius tam 
ir yra: jis imperatorius ne todėl, kad jam kyla teisingos mintys, bet 
tos mintys teisingos todėl, kad kyla jam, štai ir viskas. 

Frydrichas žiūrėjo į jį, paskui tarė Rainaldui: 

— Tas vaikinas kalba geriau už jus visus! Jei šitie žodžiai būtų 
pasakyti taisyklinga lotynų kalba, atrodytų stebuklingi! 


Or 
9 


ITT 
| š 
siais 


56 


— Ouod principi plaguit legis habet vigorem, kitaip sakant, tai, 
kas patinka valdovui, yra įstatymas, — prabilo Rainaldas iš Dase- 
lio. - Taip, nėra abejonės, skamba daug geriau. Bet jei tai nepara- 
šyta Evangelijoje, kaip mes įtikinsim kitus nusilenkti šiai nuosta- 
biai minčiai? 

— Regėjome, kas atsitiko Romoje, — pareiškė Frydrichas, - jei 
leidžiuosi patepamas popiežiaus, pripažįstu ipso facto, kad jis ga- 
lingesnis už mane, jei paimu popiežių už sprando ir nusviedžiu į 
Tibrą, tampu didesne Dievo rykšte už patį velionį Atilą... Po pa- 
raliais, kur rasti tokį, kuris apibrėžtų mano teises nesiekdamas 
vyrauti? Pasaulyje tokio nėra. 

— Gal ir nėra tokios jėgos, - tuomet prabilo Baudolinas, - užtat 
yra išmintis. 

— Ką nori tuo pasakyti? 

— Kai vyskupas Otas man pasakojo, kas yra studium, sakė, 
kad tos mokytojų ir mokinių bendruomenės veikia savarankiš- 
kai: mokiniai atkeliauja iš viso pasaulio, nesvarbu, kas būtų jų 
valdovas, ir moka savo mokytojams, o šie priklauso tik nuo mo- 
kinių. Taip yra Bolonijoje su teisės mokytojais, taip jau yra ir 
Paryžiuje, kur mokytojai anksčiau mokė katedros mokykloje, 
taigi priklausė nuo vyskupo, bet vieną dieną išėjo mokyti ant 
Šventos Genovaitės kalvos, kur bando atrasti tiesą neklausyda- 
mi nei vyskupo, nei karaliaus. 

— Jei būčiau jų karalius, parodyčiau jiems. Kas, jei taip atsitiktų? 

— Taip galėtų atsitikti tau išleidus įstatymą, kuriuo pripažin- 
tum, kad Bolonijos mokytojai išties yra nepriklausomi nuo jokios 
valdžios — tiek tavo, tiek popiežiaus ar kokio kito valdovo - ir 
paklūsta tik įstatymui. Kartą apdovanoti tokia išskirtine pasaulio 
garbe, jie išties ims tvirtinti, kad pagal protą, prigimtį ir tradiciją 
vienintelis įstatymas - romėnų, o vienintelis jo atstovas - Švento- 
sios Romos imperatorius, ir, aišku, kaip gražiai pasakė Rainal- 
das, guod principi plaguit legis habet vigorem. 

— Kodėl jie turėtų taip sakyti? 

— Nes tu mainais duosi jiems teisę taip kalbėti, o tai ne men- 

kniekis. Taip būsite laimingi visi — ir tu, ir jie, kaip sakydavo ma- 
no tėvas Galjaudas, ir plauksite viena valtim. 

— Jie niekada nesutiks to padaryti, - sumurmėjo Rainaldas. 

— Sutiks, - Frydricho veidas nušvito, - sakau tau, kad sutiks. 
Tik pirma jie turi tai pareikšti, o paskui aš suteiksiu jiems nepri- 
klausomybę, antraip visi manys, kad padarė tai norėdami man 
atsilyginti už dovaną. 

— Man atrodo: jei kas norės pasakyti, jog veikėte susitarę, vis 
tiek pasakys, kad ir kaip suktum, - skeptiškai pertarė Baudoli- 
nas. — Bet norėčiau pamatyti, kas išdrįs pasakyti, jog Bolonijos 
daktarai neverti nė sudilusio skatiko, jei net pats imperatorius 
nuolankiai klausia jų patarimo. Šiuo atveju tai, ką jie pasakys, 
prilygs Šventajam Raštui. 

Taip ir atsitiko tais pat metais Ronkalijoje, kur antrą kartą bu- 
vo surengtas didysis atstovų susitikimas. Baudolinui tai atrodė 
kaip didžiulis spektaklis. Raevinas paaiškino — idant nemanytų, 
jog viskas, ką mato, tėra cirkas su plevėsuojančiomis vėliavomis, 
herbais, spalvotom palapinėm, prekijais ir keliaujančiais vaidin- 
tojais, - kad Frydricho paliepimu ant Po upės kranto įrengta ro- 
mėnų stovykla, primenant, jog nuo Romos priklauso visa jo didy- 
bė. Vidury stovyklos kilo imperatoriaus palapinė, tarytum šven- 
tovė, ją supo feodalų, vasalų ir šiųjų vasalų palapinės. Frydricho 
pusėje buvo Kelno arkivyskupas, Bambergo vyskupas, Danielius 
iš Prahos, Konradas iš Augustos ir dar keletas kitų. Kitame upės 
krante įsikūrė apaštališkojo sosto pasiuntinys kardinolas, Akvilė- 
jos patriarchas, Milano arkivyskupas, Turino, Albos, Ivrėjos, As- 
čio, Novaros, Verčelio, Terdonos, Pavijos, Komo, Lodžio, Kre- 
monos, Pjačencos, Redžio, Modenos, Bolonijos ir dar daug kitų 
vyskupų. Pirmininkaujantis šiam didingam ir tikrai visuotiniam 
susirinkimui Frydrichas pradėjo diskusijas. 

Trumpai tariant (pasak Baudolino, kuris nenorėjo varginti Ni- 
keto imperatoriško, teisinio ir ekleziastinio oratorinio meno še- 
devrais), keturi garsiausi Bolonijos daktarai, didžiojo Irenėjaus 
mokiniai, imperatoriaus buvo paprašyti pareikšti savo neginčyti- 

ną mokslinę nuomonę apie jo valdžią. Trys iš jų - Bulgaras, Jako- 
pas ir Ugas iš Porta Ravenjanos - kalbėjo taip, kaip reikėjo Fryd- 
richui, kitaip sakant, kad imperatoriaus teisė grindžiama romėnų 
teise. Kitokios nuomonės laikėsi tik toks Martinas. 

— Frydrichas turbūt liepė iškabinti jam akis, - tarė Niketas. 

— Ak, ne, pone Niketai, - atsakė jam Baudolinas, - jūs, romė- 
jai, pasiruošę kiekvienam iškabinti akis ir, užmiršę savąjį Justi- 
nianą, jau nebesupaisote, kas yra teisė. Iškart po to Frydrichas 
paskelbė Constitutio Habita ir tuo pripažino Bolonijos universi- 
teto nepriklausomybę, o kad universitetas tapo nepriklausomas, 
Martinas galėjo kalbėti ką tinkamas ir net imperatorius neturėjo 
teisės nė pirštu jo paliesti. Jei tik būtų palietęs, iškart būtų buvę 
aišku, kad daktarai jau nebėra nepriklausomi, o kad jau taip - tai 
ir jų sprendimas nebegalioja, ir Frydrichui būtų grėsę būti ap- 
šauktam uzurpatorium. 

Gražumėlis, pagalvojo Niketas, ponas Baudolinas nori man įteig- 
ti, kad jis sukūrė imperiją: vos tik tardavęs žodį, tas žodis virsdavęs 
kūnu - tokia buvusi jo galia. Paklausysim, kas bus toliau. 

Tuo metu sugrįžo pintine vaisių nešini genujiečiai, nes jau bu- 
vo pusiaudienis ir Niketui reikėjo pasistiprinti. Jie pasakė, kad 
miestas vis dar plėšiamas, tad verčiau iš namų kojos nekelti. Bau- 
dolinas tęsė savo pasakojimą. 


Frydrichas nusprendė, kad jei jaunuolis su dar nepradėjusia 
želti barzda ir lavintas tokio kvailio kaip Raevinas yra toks įžval- 
gus, kažin kas atsitiks nusiuntus jį mokytis į Paryžių. Meiliai ap- 
kabino, patardamas įgyti tikrą išsimokslinimą, nes jis pats, besi- 
rūpindamas valdžia ir karo žygiais, neturėjęs laiko deramai iš- 
prusti. Imperatorienė atsisveikino pabučiuodama jį į kaktą (gali- 
me įsivaizduoti Baudoliną užliejusį džiaugsmą), tardama (toji nuo- 
stabi moteris, didi ponia ir karalienė, mokėjo skaityti ir rašyti): 

— Parašyk man apie save, papasakok, kaip tau sekasi. Gyveni- 
mas čia, rūmuose, toks vienodas. Tavo laiškai suteiks man pa- 
guodos. 

— Prisiekiu, rašysiu, — tarė Baudolinas taip karštai, kad buvu- 
sieji greta neabejotinai turėjo kažką įtarti. 

Vis dėlto niekas nieko nepastebėjo (kam rūpi išvykstančio į 
Paryžių jaunuolio jaudulys?), gal tik pati Beatričė. Išties, pažvel- 
gė į jį tarsi matydama pirmą kartą ir jos baltą veidą išpylė raudo- 
nis. Bet Baudolinas, nusilenkęs ir neatitraukdamas akių nuo grin- 
dų, jau ėjo iš salės. 


6. 


BAUDOLINAS VYKSTA Į PARYŽIŲ 


Paryžiun Baudolinas atvyko įmetėjęs, mat tose mokyklose moky- 
tis pradėdavo ir anksčiau, nei sulaukę keturiolikos, taigi jis jau 
buvo dvejais metais vyresnis. Tačiau Oto gerokai išlavintas galėjo 
sau leisti nelankyti paskaitų ir, kaip netrukus pamatysime, užsi- 
imti kuo kitu. 

Jis išvyko su draugu, riterio iš Kelno sūnumi, kuris, didžiam 
tėvo apmaudui, pasirinko laisvuosius, o ne karo menus, akina- 
mas motinos, šlovinusios jo ankstyvą poetinę gyslelę. Baudolinas 
užmiršo jo tikrąjį vardą, jei išvis jį žinojo, ir vadino Poetu, o pas- 
kui taip jį ėmė vadinti visi, vėliau su juo susipažinę. Baudolinas 
netruko sužinoti, kad Poetas nėra parašęs nė vieno eilėraščio, tik 
garsinęsis norįs parašyti. Kadangi nuolat deklamuodavo kitų po- 
etų eilėraščius, galų gale ir tėvas įtikėjo, jog sūnui reikia sekti 
Mūza, tad leido jam išvykti, įdėjęs į krepšį tiek, kiek gana nenu- 
mirti badu, klaidingai manydamas, kad to, ko pakako gyvenant 
Kelne, turi su kaupu užtekti ir Paryžiuje. 

Tik atvykęs, Baudolinas negalėjo ištverti nepaklusęs impera- 
torienei ir parašė jai keletą laiškų. Iš pradžių manė, kad vykdyda- 
mas jos prašymą numaldys savo širdies kaitrą, bet greit suprato, 
kaip skausminga jai rašyti negalint pasakyti to, ką tikrai jautė, 
guldant popieriuje tobulus ir mandagius laiškus, kuriuose apra- 
šydavo Paryžių - miestą, su daugybe gražių bažnyčių, kur, kai ne- 
lydavo, - o taip atsitikdavo tik kartą ar dukart per dieną, - buvo 
geras oras ir vaiskus dangus, tad atvykęs iš kone amžinų rūkų čia 
pasijuto lyg atsidūręs ten, kur amžinas pavasaris. Per miestą vin- 
guriavo upė su dviem salelėm viduryje, jos vanduo puikiai tiko 

gerti, o iškart už mūrų driekėsi kvapūs laukai ir miškeliai, greta 
Sen Žermeno abatijos plytėjo laukymė, čia jis ir leido nuostabias 
popietes žaisdamas kamuoliu. 

Papasakojo jai apie savo pirmųjų dienų vargus, kai reikėjo ras- 
ti būstą, kuriuo galėtų dalytis su draugu, ir saugotis, kad nebūtų 
apiplėštas jį nuomojančių žmonių. Vargais negalais surado gana 
erdvų kambarį, su stalu, dviem suolais, knygų lentynomis ir skry- 
nia. Ten stovėjo viena aukšta lova su stručio plunksnomis kimšta 
antklode ir kita, žema, ant ratukų, su žąsies plunksnomis kimšta 
antklode, kurią dieną reikėdavo pakišti po aukštąja lova. Laiške 
neužsiminė, kad kiek padvejoję, kaip pasidalyti lovas, jie nutarė 
kas vakarą lošti šachmatais iš patogesnės lovos, nes rūmuose šach- 
matai buvo laikomi ne pačiu tinkamiausiu žaidimu. 

Kitame laiške papasakojo, kad rytais tenka anksti keltis, nes 
paskaitos prasideda septintą ir trunka iki vėlyvos popietės. Pa- 
skaitoms ruošdavosi sočiai prisikirtę duonos ir išlenkę dubenėlį 
vyno, o mokytojų klausydavosi arklides primenančiose patalpo- 
se, susėdę ant šiaudais pakreiktų grindų, kur buvo dar šalčiau nei 
lauke. Beatričė rūpestingai patarė nepiktnaudžiauti vynu, nes iš- 
geręs jis visą dieną jausis apspangęs, ir pasisamdyti tarną ne vien 
kad nešiotų knygas, kurios labai sunkios ir jo padėties asmeniui 
nedera jų tampyti, bet ir todėl, kad šis nupirktų malkų ir pakurtų 
krosnį kambaryje, idant sugrįžęs vakare rastų jį šiltą. Toms išlai- 
doms ji jam siunčianti keturiasdešimt Suzos solidų, už kuriuos 
galėjai nusipirkti net jautį. 

Tarno jis nepasisamdė ir malkų nepirko, nes naktimis dviejų 
pūkinių antklodžių visiškai pakako, o pinigus išleido kur kas pro- 
tingiau: vakarus leido smuklėse, kur buvo jauku ir šilta ir po die- 
nos mokslų galėjai pasistiprinti plekšnodamas patarnautojoms per 
užpakalius. Tose linksmose užeigose, tokiose kaip „Sidabrinis sky- 
das“, „Geležinis kryžius“ ar „Trys žvakidės“, tarp vieno ir kito 
bokalo galėjai pasisotinti kiaulienos ar vištienos troškiniu, kep- 
tais balandžiais ar žąsimi, o vargingesni - žarnokais ar aviena. 
Baudolinas rūpinosi, kad pinigų stokojantis Poetas mistų ne vien 

žarnokais. Vis dėlto Poetas pasirodė esąs per brangus draugas: 
dėl jo išgerto vyno kiekio Suzos jautis ėmė akyse lysti. 

Praleidęs šias smulkmenas, Baudolinas perėjo prie mokytojų 
ir mokomų dalykų aprašymo. Beatričė gerte gėrė šias naujienas, 
leidusias jai patenkinti savąjį Žinių troškulį. Ji skaitė ir perskaiti- 
nėjo laiškus, kuriuose jis pasakojo apie gramatiką, dialektiką, re- 
toriką, aritmetiką, geometriją, muziką ir astronomiją. Tačiau Bau- 
dolinas jautėsi vis niekingesnis, nutylėdamas tai, kas kirbėjo jo 
širdyje, ir tuos savo žygius, kurių nevalia pasakoti nei motinai, nei 
seseriai, nei imperatorienei, juo labiau mylimai moteriai. 

Tiesa, dažniausia būdavo žaidžiama kamuoliu, bet netrūko ir 
peštynių su Sen Žermeno abatijos vyrais ar tarp iš įvairių kraštų 
atkakusių studentų, pavyzdžiui, pikardų su normandais, įžeidi- 
nėjant lotyniškai, idant kiekvienas suprastų, jog yra burnojamas. 
Tai nepatiko parapijos klebonui, ir jis pasiųsdavo savo lankinin- 
kus suimti didžiausių peštukų. Tada studentai užmiršdavo nesan- 
taiką ir visi sutartinai puldavo kautis su lankininkais. 

Pasaulyje nėra nieko paperkamesnio už parapijos klebono lan- 
kininkus: jei šie suimdavo kurį nors studentą, likusiems tekdavo 
gerokai pakratyti kišenes, kad jį išlaisvintų. Dėl to Paryžiaus ma- 
lonumai dar labiau pabrangdavo. 

Kita vertus, draugai išjuokdavo studentus, nepatyrusius meilės 
nuotykių. Deja, sunkiausiai pasiekiamas dalykas studentui buvo 
moterys. Studenčių buvo mažai ir vis dar sklandė kalbos apie gra- 
žuolę Eloizą, per kurią jos mylimasis neteko vyriškumo, nors vie- 
na buvo būti studentu, taigi ištvirkusiam, bet toleruojamam, o 
visai kas kita — profesorium, kaip didis ir nelaimingas Abelaras. 
Parduodama meile per daug mėgautis negalėjai, nes ji kainavo 
nepigiai, todėl likdavo tik merginti kokią patarnautoją iš smuklės 
ar toje miesto dalyje gyvenusią prastuolę, tačiau ten gyveno dau- 
giau studentų nei merginų. 

Dar galėjai oriai, su įžūlia veido išraiška vaikštinėti po Sitė 
salą ir gundyti gerai išsilaikiusias ponias. Geidžiamiausios buvo 
mėsininkų iš Grevo žmonos: šie, baigę savo garbingą karjerą, jau 


UMBERTO ECO $ BAUDOLINAS 63 


nebeskerdė gyvulių, o valdė mėsos rinką ir dėjosi ponais. Turėda- 
mos vyrus, nuo gimimo įpratusius ketvirčiuoti jaučius ir prasimu- 
šusius tik brandžiame amžiuje, jos buvo jautrios išvaizdžių stu- 
dentų žavesiui. Tačiau tos damos vilkėjo prabangius drabužius, 
puoštus kailiais, su brangakmeniais nusagstytais sidabro diržais, 
todėl iš pirmo žvilgsnio buvo sunku atskirti jas nuo aukščiausios 
rūšies kekšių, kurios, nepaisydamos draudimų, drįso rengtis ly- 
giai taip pat. Todėl studentai neretai patekdavo į dviprasmę pa- 
dėtį, o jų draugai netrukdavo iš to pasišaipyti. 

Jei vis dėlto pavykdavo užkariauti tikrą ponią ar net skaisčią mer- 
gaitę, vyrai ir tėvai anksčiau ar vėliau tai suprasdavo ir kildavo muš- 
tynės ar net ginkluota kova, kurioje neišvengiamai kas nors būda- 
vo užmušamas ar sužeidžiamas - beveik visada vyras arba tėvas, — 
ir vėl tekdavo susiremti su klebono lankininkais. Baudolinas nieko 
nebuvo nužudęs ir dažniausia vengdavo muštis, vis dėlto su vienu 
vyru (mėsininku) jam teko susidurti. Karštas meilėje, bet apdairus 
kovoje, įsiveržus į kambarį vyrui su kabliu, ant kurio kabinama sker- 
diena, jis nedvejodamas puolė prie lango. Kol prieš šokdamas sten- 
gėsi apskaičiuoti jo aukštį, spėjo pelnyti smūgį ir jo skruostas vi- 
siems laikams pasipuošė tikro kario vertu randu. 

Kita vertus, merginti prastuoles irgi ne kasdien pasisekdavo, 
kartais tekdavo ilgokai pratūnoti pasaloje (paskaitų sąskaita), iš- 
tisomis dienomis tykojant prie lango, o tai varė nuobodulį. Tada 
svajonės apie gundymą būdavo nustumiamos šalin, o praeiviai 
imami laistyti vandeniu, arba moterys iš tūtelių apšaudomos žir- 
niais, arba krečiami pokštai einantiems pro šalį mokytojams, o 
jei šie supykdavo - visi būriu sekdavo paskui juos iki namų ir svai- 
dydavo akmenis jiems į langus, mat studentai mokėjo jiems pini- 
gus, todėl manė turį šiokių tokių teisių. 


Baudolinas dabar pasakojo Niketui tai, ką kažkada nutylėjo 
Beatričei: kaip pamažu tapo vienu iš būrio tų mokslo vyrų, kurie, 
nors buvo studijavę laisvuosius menus Paryžiuje, jurisprudenciją 
Bolonijoje, mediciną Salerne ir magiją Tolede, bet taip niekur ir 

neišmokę gero elgesio. Niketas nežinojo, piktintis, stebėtis ar sma- 
gintis. Bizantijoje buvo tik privačios mokyklos turtingų šeimų jau- 
nuoliams, kur nuo mažų dienų šie būdavo mokomi gramatikos ir 
skaitydavo dievobaimingas knygas bei klasikinės kultūros šedev- 
rus; sulaukę vienuolikos, gilindavosi į poeziją ir retoriką ir išmok- 
davo eiliuoti pagal antikos literatūros modelius: kuo retesni buvo 
jų vartojami žodžiai, kuo sudėtingesnės sintaksinės konstrukci- 
jos, tuo atrodė tinkamiau pasiruošę ateityje valdyti imperiją. O 
vėliau jie arba gilindavosi į mokslus kokiame nors vienuolyne, 
arba studijuodavo teisę ar astronomiją pas privačius mokytojus. 
Tačiau mokydavosi rimtai, o ten, Paryžiuje, studentai užsiėmė be- 
rods viskuo, tiktai ne mokslu. 

Baudolinas tuoj jį pataisė: 

— Paryžiuje mes mokėmės iš peties. Sakykim, po pirmųjų mokslo 
metų jau dalyvaudavome disputuose, o per juos išmokstama prieš- 
tarauti ir spręsti, kitaip sakant, pateikti galutinį atsakymą į klau- 
simą. Be to, nereikia manyti, kad studentui svarbiausia paskaitos, 
o smuklė - tik vieta, kur gaištamas laikas. Taip, studium geros 
tuo, kad gali mokytis iš savo mokytojų, bet dar labiau iš draugų, 
ypač vyresnių: tik klausydamasis jų pasakojimų apie perskaitytas 
knygas imi suprasti, jog pasaulis kupinas nuostabių dalykų, ir, jei 
nori juos visus pažinti, turi perskaityti visas knygas, nes gyveni- 
mas per daug trumpas, kad apeitum visą žemę. 

Gyvendamas su Otu, Baudolinas daug skaitė, bet neįsivaizda- 
vo, kad pasaulyje tokia galybė knygų, kol nepamatė to Paryžiuje. 
Ne visiems jos buvo pasiekiamos, tačiau dosnusis likimas, o gal 
uolus paskaitų lankymas jam padėjo susipažinti su Abdulu. 


— Pone Niketai, norėdamas papasakoti apie Abdulą ir kuo čia 
detos bibliotekos, turiu kiek sugrįžti į praeitį. Taigi, sėdėdamas 
vienoje iš paskaitų ir kaip visados kvapu iš burnos mėgindamas 
susišildyti pirštus, suragojusiu užpakaliu, nes plonas šiaudų sluoks- 
nis prastai saugojo, kaip ir visą Paryžių, nuo tuo žiemos laiku įša- 
lusių grindų, vieną rytą greta savęs pamačiau vaikiną, kurio veido 

spalva panėšėjo į saracėno, tačiau jo plaukai buvo raudoni, o mau- 
rams tai nebūdinga. Nežinau, ar jis klausėsi paskaitos, ar buvo 
paskendęs savo mintyse, tačiau jo akys žvelgė kažkur į tuštumą. 
Retkarčiais drebėdamas dar labiau susisiausdavo drabužį, paskui 
vėl įsmeigdavo žvilgsnį į tolį, kartkartėmis kažką užsirašydamas 
lentelėje. Ištempęs kaklą pamačiau, kad pusė lentelės tarytum 
nutupėta musių, kitaip sakant, priraityta arabiškų raidžių, kita 
pusė parašyta sakytum lotyniškai, bet tai buvo ne lotynų kalba, o 
kur kas labiau priminė mano kraštų šneką. Žodžiu, paskaitai pa- 
sibaigus užkalbinau jį, jis atsakė labai maloniai, tarsi seniai būtų 
troškęs su kuo nors pasišnekučiuoti. Susidraugavome, išėjome pa- 
sivaikščioti paupiu ir jis man papasakojo savo istoriją. 


Taigi, vaikino vardas buvo Abdulas, kaip ir dera maurui, tačiau 
jo motina buvo kilusi iš Hibernijos, štai kodėl jo plaukai tvieskė 
raudoniu — mat visi toje tolimoje saloje tokie. Sakoma, kad jie 
keisti ir linkę svajoti. Tėvas buvo kilęs iš Provanso, bet užkariavus 
Jeruzalę jo šeima apsigyveno kitapus jūros prieš penkiasdešimt 
ar daugiau metų. Kaip pasakojo Abdulas, prancūzų didikai kara- 
lystėje anapus jūros perėmė užkariautų tautų papročius, nešiojo 
turbanus ir vilkėjo vietos drabužiais, kalbėjo savo priešų kalba ir 
nedaug trūko, kad būtų ėmę laikytis Korano priesakų. Todėl tas 
raudonplaukis (pusiau) hibernietis vadinosi Abdulas ir buvo nuo 
gimtosios Sirijos saulės įrudusiu veidu. Jis mąstė arabiškai, o Pro- 
vanso kalba sau sekdavo iš motinos išgirstas ledyniuotų šiaurės 
jūrų sagas. 

Baudolinas paklausė, ar jis atvyko į Paryžių norėdamas atsi- 
versti į gerą krikščionį ir kalbėti kaip dera, taigi lotyniškai. Apie į 
Paryžių jį atginusias priežastis Abdulas kalbėjo nenoriai. Sakė, 
kad jam nutikęs baisus dalykas, siaubingas išbandymas, kurį dar 
vaikystėje teko patirti, todėl kilmingi tėvai, kad išgelbėtų nuo ka- 
žin kokio keršto, nutarė išsiųsti jį į Paryžių. Tai pasakodamas 
Abdulas paniuro, paraudo, kiek gali parausti mauras, jam ėmė 
drebėti rankos, ir Baudolinas skubiai nusuko kalbą kitur. 

Vaikinas buvo protingas, praleidęs Paryžiuje keletą mėnesių 
jau kalbėjo lotyniškai ir vietos kalba, gyveno su dėde kanauninku 
Sen Viktoro abatijoje, vienoje iš to miesto (0 gal ir viso krikščio- 
niškojo pasaulio) mokslo šventovių su biblioteka, turtingesne už 
Aleksandrijos. Šitaip Abdulo dėka Baudolinui ir Poetui atsivėrė 
kelias į tą pasaulio mokslo lobyną. 

Baudolinas paklausė Abdulo, ką jis rašo per paskaitas, ir šis 
atsakė, kad arabiški užrašai skirti mokytojo kalbai apie dialekti- 
ką, nes arabų kalba neabejotinai pati tinkamiausia filosofijos da- 
lykams. Likusi dalis parašyta Provanso kalba. Jis ilgai nenorėjo 
apie tai pasakoti, išsisukinėdamas, tačiau kaip tas, kuris akimis 
prašo nesiliauti klausinėjus, ir pagaliau išsidavė. Tai buvo eilėraš- 
čiai, kurių žodžiai apytikriai reiškė: „Ak, mano meile iš tolimos 
šalies, dėl tavęs man širdį veria... ak, gėlėtoji skraiste, nepažįsta- 
moji, drauge“. 

— Rašai eiles? - paklausė Baudolinas. 

— Tik dainas. Apdainuoju savo jausmus. Mat myliu tolimo krašto 
karalaitę. 

— Karalaitę? Kas ji? 

— Negaliu pasakyti. Mačiau ją, tikriau, ne mačiau, o atsitiko 
man taip, tarsi būčiau ją regėjęs, kai Šventojoje žemėje gyvenau 
kaip belaisvis... žodžiu, kai patyriau tą nuotykį, apie kurį tau dar 
nepasakojau. Mano širdis suliepsnojo ir prisiekiau jai amžiną mei- 
lę. Nusprendžiau paaukoti jai visą savo gyvenimą. Gal kada nors 
ją rasiu, nors bijau tos dienos. Taip gera kentėti dėl meilės, ku- 
rios negali pasiekt. 

Baudolinui jau knietėjo pavadinti jį gudručiu, - taip jį vadinda- 
vo jo tėvas, — bet prisiminė ir pats kenčiantis dėl nepasiekiamos 
meilės (nors Beatričę jis tikrai regėjo, o jos atvaizdas persekiojo 
jį naktimis) ir jam pagailo savo naujojo draugo Abdulo. 

Taip tarp jųdviejų užsimezgė tikra bičiulystė. Tą pat vakarą Ab- 
dulas atėjo į Baudolino ir Poeto kambarį nešinas instrumentu, 
kokio Baudolinui anksčiau neteko matyti, - migdolo formos, su 
daug įtemptų stygų, — ir pirštais braukydamas stygas uždainavo: 

Kai tyra ištrykšta šaltinio versmė 
ir žiedais erškėtrožė nurausta - 
lakštingala trelę vingiuoja, 

o skambi jos giesmė 

mano dainą palydi. 


Ak, mano meile 

iš tolimos šalies, dėl tavęs 

man širdį veria lyg peiliu 

ir savo skausmą tik į tave 
verždamasis aš numaldyt galiu. 
Ak, gėlėtoji skraiste, 
nepažįstamoji, drauge. 


Bet negaliu tavęs greta turėti, 
todėl degu geismų liepsnoj, 
nesutikau kitos krikščionės, 
žydės anei saracėnės, 

kuri valia Aukščiausiojo 

tau grožiu prilygtų. 

Sakyki, kas tavo meilę pelno? 


Kas rytą vakarą, meile, 
tavęs šaukiuosi, protą 
migla aptraukia, 

geismas saulę užstoja. 
Gydantis skausmas 
spygliu širdį veria, 

ašaros skruostus skalauja. 


Švelni melodija kėlė nepažintas, o gal užgniaužtas aistras, ir 
Baudolinas prisiminė Beatričę. 

— Viešpatie Dieve, — atsiduso Poetas, - kodėl nerašau tokių 
gražių eilių? 

— Neketinu būti poetas. Dainuoju tik sau. Galiu jas tau pado- 
vanoti, - atsakė Abdulas, apimtas švelnumo. 

— Kas iš to: kai išversiu jas iš Provanso kalbos į vokiečių, bus 
tikras mėšlas... — atšovė Poetas. 

Abdulas tapo trečiuoju jų bičiuliu, ir, kai Baudolinas stengda- 
vosi negalvoti apie Beatričę, tas prakeiktas raudonplaukis mau- 
ras paimdavo savo niekingą instrumentą ir pradėdavo traukti dai- 
nas, nuo kurių Baudolinui sugeldavo širdį: 


Kai ant šakos lakštingala 
užgieda meilę ir jos laukia, 

o mylimasis jai atsišaukia 

ir giesmėje ją regi, 

o versmėje šaltinio - siautulį 
lankos, širdis 

džiaugsmu pritvinksta. 


Siela mano jon linksta, 
vien jos meile gyvena, 
o ligota širdis 

ją geria, saldų 
skausmą skanauja. 


Baudolinas įsisvajojo, kad kada nors ir jis rašys dainas savo to- 
limajai imperatorienei, nors nežinojo, kaip tai daryti, nes nei Otas, 
nei Raevinas niekada jam nebuvo kalbėję apie poeziją, nebent 
pamokę kokios šventos giesmės. Tad kol kas naudojosi Abdulu, 
kad patektų į Sen Viktoro abatijos biblioteką, ir ten paskaitų są- 
skaita leido ilgus rytus, iš nuostabos praviromis lūpomis skaity- 
damas ne gramatikos vadovėlius, o stebuklingus raštus: Plinijaus 
istorijas, Aleksandro žygius, Solono geografiją ir Izidoriaus eti- 
mologijas... 

Jis skaitė apie tolimus kraštus, kur gyvena krokodilai - didelės 
vandens gyvatės, kurios krutina viršutinį žandikaulį ir neturi lie- 

žuvio, o suėdusios žmogų verkia; hipopotamai —- pusiau žmonės, 
krūtine ir kojomis, arklio kanopomis, dvišakiu ragu, iki ausų iš- 
šiepta burna, iš kurios sklinda sakytum žmogaus balsas, o vietoj 
dantų - tik ištisas kaulas. Skaitė apie šalis, kur gyvena žmonės be 
kelių sąnarių, žmonės be liežuvių, žmonės didelėmis ausimis, ku- 
riomis prisidengia kūną nuo šalčio, ir dar plačiapėdžiai, greit laks- 
tantys viena koja. 

Negalėdamas Beatričei nusiųsti savo dainų (nebūtų drįsęs, net 
jei būtų kokią sukūręs) nusprendė, kad kaip mylimajai dovanoja- 
mos gėlės ar papuošalai, jis jai padovanos visus savo atskleistus 
stebuklus. Tad laiškuose aprašinėjo šalis, kur auga duonos ir me- 
daus medžiai, Ararato kalną, kurio viršūnėje vaiskiomis dieno- 
mis galėjai regėti Nojaus laivo nuolaužas, o kas buvo ten užlipęs, 
pasakojo net pirštu lytėjęs angą, pro kurią Nojui meldžiantis pa- 
bėgo velnias. Rašė apie Albaniją, kur žmonės baltesni nei kitur, o 
jų plaukai tokie reti kaip katino ūsai; apie šalį, kur Žmogus, pasi- 
sukęs į rytus, meta šešėlį sau iš dešinės; ir apie kitą šalį, kur gyve- 
na tokie Žiaurūs Žmonės, kad gimus kūdikiui ten skelbiamas ge- 
dulas, o mirus Žmogui - surengiama didžiulė šventė; apie kraštus, 
kur stūkso milžiniški aukso kalnai, saugomi šuns dydžio skruzdė- 
lių, ir tokius, kur gyvena amazonės - karingos moterys, nejįsilei- 
džiančios į savo šalį vyrų: pagimdžiusios berniuką jos išsiunčia jį 
pas tėvą arba nužudo, o jei gimsta mergaitė - karšta geležimi nu- 
degina jai krūtį: kairiąją, jei ji kilminga, kad galėtų nešioti skydą, 
dešiniąją, jei ji nekilminga, kad galėtų šaudyti iš lanko. Ir paga- 
liau pasakojo jai apie Nilą, vieną iš keturių upių, prasidedančių 
Žemės rojaus kalne, tekančią per Indijos dykumas, paskui pasi- 
slepiančią žemės gelmėse, vėl iškylančią į paviršių prie Atlaso kal- 
no ir per Egiptą įtekančią į jūrą. 

Tačiau pasiekęs Indiją Baudolinas veik užmiršdavo Beatričę, o 
jo mintys nukrypdavo kitur, nes tikėjo, kad ten turėtų būti Pres- 
byter Johannes karalystė, apie kurią jam pasakojęs Otas, aišku, jei 
tokia tikrai buvo. Baudolinas niekada nesiliovė galvojęs apie ku- 

nigą Joną, prisimindavo jį kaskart skaitydamas apie nežinomą 
kraštą, juo labiau pergamente pamatęs spalvotas miniatiūras su 
keistomis būtybėmis - raguotais žmonėmis ar pigmėjais, visą gy- 
venimą kovojančiais su gervėmis. Tiek daug apie jį galvojo, kad 
kunigas Jonas tapo beveik šeimos draugu. Todėl jam buvo taip 
svarbu sužinoti, kur šis gyvena, o, jei jo nebūtų nė viename kraš- 
te, privalėjo rasti kokią nors Indiją, kur jį apgyvendintų, nes jau- 
tėsi susaistytas brangiajam vyskupui mirties patale duotos prie- 
saikos (nors niekada nebuvo jos davęs). 

Apie tėvą Joną papasakojo ir savo bičiuliams, kurie netruko 
įsitraukti į žaidimą ir pranešdavo Baudolinui kiekvieną menkiau- 
sią naujieną, nors iš tolo dvelkiančią Indijos smilkalais, kurią tik 
užtikdavo vartydami knygas. Abdului šovė mintis, kad jo tolimoji 
karalaitė, kadangi jai lemta būti tolimai, turėtų slėpti savąjį grožį 
pačiame tolimiausiame krašte. 

— Taip, - tarė Baudolinas, - bet kaip nukakti į Indiją? Ji turėtų 
būti netoli Žemės rojaus, taigi ryčiau Rytų, ten, kur baigiasi sau- 
suma ir prasideda vandenynas... 

Jie dar nebuvo mokęsi astronomijos ir miglotai teišmanė apie 
Žemės formą. Poetas tikėjo, kad Žemė - tai didžiulė plokštuma, 
kurios pakraščiuose vandenyno vandenys krinta dievai žino kur. 
Tačiau Baudolinas iš Raevino buvo girdėjęs, kad ne tik didieji 
antikos filosofai ar Ptolemajas, visų astronomų tėvas, bet ir šven- 
tas Izidorius tvirtinęs, jog Žemė yra rutulys, dar daugiau, Izido- 
rius taip karštai krikščioniškai tuo tikėjęs, kad net nustatęs jos 
pusiaujo ilgį - aštuoniasdešimt tūkstančių stadijų. Tiesa, Raevi- 
nas tai sakydavo su skepticizmo gaida, čia pat pridurdamas, kad 
teisingas yra ir kai kurių Bažnyčios tėvų, pavyzdžiui, didžiojo Lak- 
tancijaus, priminimas, jog pagal Bibliją Žemė yra tabernakulio 
formos, taigi dangus ir žemė kartu sudaro tarytum arką, šventovę 
su gražiu kupolu ir grindimis, žodžiu, primena milžinišką skrynią, 
bet nieku gyvu ne kamuolį. Raevinas, apdairus žmogus, laikėsi 
švento Augustino žodžių, kad gal pagonių filosofai ir buvę teisūs, 
Žemė yra apvali, o Biblija kalbėjusi apie tabernakulį perkeltine 

prasme, tačiau jos formos išmanymas nepadedąs atsakyti į vieną 
labai svarbų klausimą, kylantį kiekvienam doram krikščioniui, ki- 
taip sakant, kaip išganyti savo sielą, todėl net pusvalandis, sugaiš- 
tas apmąstymams apie Žemės formą, - veltui iššvaistytas laikas. 

— Manau, tai tiesa, - pritarė Poetas, nekantraudamas eiti į smuk- 
lę, — ir beprasmiška ieškoti Žemės rojaus, nes jis neabejotinai bu- 
vo tie nuostabūs kabantys sodai, tačiau nuo Adomo laikų juose 
seniai niekas nebegyvena ir niekas nepasirūpino sutvirtinti atšlai- 
čių gyvatvorėmis ir statinių tvoromis, todėl per Tvaną viskas bu- 
vo paplauta ir nuplukdyta vandenynan. 

Abdulas, priešingai, neabejojo, kad Žemė yra apvali. „Jei ji būtų 
kaip plokštuma, - tvirtai pareiškė, - savo žvilgsniu, - o šis iš mei- 
lės tapo toks skvarbus — kaip ir visų įsimylėjėlių, — gebėčiau įžiū- 
rėti toliausiai esantį menkiausią mylimosios ženklą, tačiau žemės 
išlinkis slepia ją nuo mano geismų“. Ir, panaršęs po Sen Viktoro 
abatijos biblioteką, rado žemėlapius, kuriuos iš atminties dabar 
nupiešė savo draugams. 

— Žemė yra didelio vandenyno žiedo viduryje, padalyta trijų 
vandeningų upių: Helesponto, Viduržemio ir Nilo. 

— Tad kur tada Rytai? 

— Aišku, viršuje, ten, kur Azija, o Žemės rojus yra Rytų pakraš- 
tyje - kur teka saulė. Kairėje yra Kaukazo kalno rojus, greta - Kas- 
pijos jūra. Įsidėmėkit, yra trys Indijos: Didžioji Indija, kur labai 
karšta, dešiniau Rojaus, Šiaurės Indija, virš Kaspijos jūros, taigi 
čia, viršuje, kairėje, kur taip šalta, kad vanduo virsta stiklu, ir kur 
gyvena Gogo ir Magogo, Aleksandro Didžiojo įkalintų kitapus 
sienos, tautos, ir pagaliau Mažoji Indija, greta Afrikos. Afriką 
matai štai čia, apačioje, pietų pusėje, kur teka Nilas ir kur įsirėžia 
Arabijos ir Persijos įlankos, tiesiai prie Raudonosios jūros, kita- 
pus kurios yra arčiausiai pusiaujo saulės plytinti dykuma, tokia 
karšta, kad niekas nedrįsta ja keliauti. Į vakarus nuo Afrikos, gre- 
ta Mauritanijos, yra Laimės salos, arba Prarastoji sala, kurią prieš 
daug amžių atrado vienas mano kraštų šventasis. O šit šiaurės 
apačioje plyti kraštas, kur gyvename mes, dar yra Konstantino- 

polis prie Helesponto krantų, Graikija ir Roma, o šiauriausioje 
dalyje - germanai ir Hibernijos sala. 

— Kaip gali rimtai žiūrėti į tokį žemėlapį, - šaipėsi Poetas, - kur 
Žemė atrodo plokščia, o tu juk tvirtini, kad ji - apvali? 

— Kuo tu galvoji? - įširdo Abdulas. - Ar gebėtum pavaizduoti 
rutulį su viskuo, kas yra ant jo? Žemėlapis turi tik padėti rasti 
kelią: juk eidamas nematai, kad žemė apvali, tau ji atrodo plokš- 
čia. Be to, jei ji ir apvali, apatinėje jos dalyje niekas negyvena, ten 
tyvuliuoja vandenynas, jei kas nors ten ir gyventų, gyventų aukš- 
tyn kojomis. Todėl viršutinei daliai pavaizduoti pakanka štai to- 
kio rato. Vis dėlto norėčiau geriau patyrinėti abatijoje esančius 
žemėlapius, nes bibliotekoje sutikau mokslo vyrą, žinantį viską 
apie Žemės rojų. 

— Matyt, jis buvo ten, kai Ieva davė Adomui obuolį, - tarė 
Poetas. 

— Nebūtinai turi būti kurioje nors vietoje, kad viską apie ją ži- 
notum, — atšovė Abdulas, - tada jūreiviai išmanytų daugiau už 
teologus. 


Visa tai pasakoju, paaiškino Baudolinas Niketui, kad supras- 
tum, kaip jau pirmaisiais gyvenimo Paryžiuje metais, dar net barz- 
doms neprasikalus, pasinėrėme į nuotykį, kuris po daug metų at- 
vedė mus į pasaulio kraštą. 


7. 


BAUDOLINAS BEATRIČEI RAŠO MEILĖS LAIŠKUS, 
O POETUI - EILES 


Pavasarį Baudolinas suprato, kad jo meilė vis labiau noksta, kaip 
dažniausia nutinka įsimylėjėliams tuo metų laiku, o apgailėtini 
nuotykiai su prastomis merginomis šio jausmo ne tik nenumaldė, 
priešingai, jį dar labiau kaitino, nes Beatričės pranašumas buvo 
ne tik meilumas, protas ir karališkasis patepimas, bet ir juos ski- 
riantis nuotolis. Abdulas nesiliovė kankinęs dėl paskutinio pra- 
našumo žavesio, kas vakarą glamonėdamas savąjį instrumentą ir 
dainuodamas dainas. Norėdamas geriau pajusti jų grožį, Baudo- 
linas net išmoko Provanso kalbą. 


O kai gegužės dienomis suskamba 
paukščiai iš toli treliavimu švelniu - 
Jie gieda apie mano tolimąją meilę, 
kunos keliaudamas pamiršti negaliu. 
Todėl einu nusvirusia galva, 
nedžiugina giesmė anei žiedų gaiva... 


Baudolinas svajojo. Abdulas graužiasi, kad vieną dieną gali su- 
tikti savo nepažįstamąją karalaitę, svarstė. O, palaimintasis! Ma- 
no skausmas tuolab sunkesnis, nes savo mylimąją tikrai anksčiau 
ar vėliau turėsiu pamatyti, neturiu laimės būti jos nematęs, tik 
nelaimę žinoti, kas ji ir kokia. Bet jei Abdulas randa paguodą 
mums pasakodamas savo skausmą, kodėl aš negalėčiau jos rasti 
atverdamas jai savąjį? Kitaip tariant, Baudolinas nujautė, kad ga- 
lėtų numaldyti širdies plakimą aprašydamas savo švelnius jaus- 

mus, būtų daug blogiau, jei jo meilės objektas liktų neapdovano- 
tas jų lobiais. Todėl vieną vėlią naktį, kai Poetas miegojo, Baudo- 
linas sėdo rašyti. 

„Ašigalį nušviečia žvaigždė, o mėnulis nubalina naktį. Bet aš se- 
ku tik paskui vieną žvaigždę ir, jei per sutemas manoji žvaigždė pate- 
kės Rytuose, mano protas nepažins skausmo nakties. Tu esi manoji 
žvaigždė, manasis šviesos šaltinis, išsklaidysiantis naktį, be tavęs ta 
šviesa - naktis, bet su tavim naktis - nuostabiausia šviesa“. 

Toliau: 

„Kai alkstu, tu vienintelė mane pasotini, kai kamuoja troškulys, 
tu vienintelė mane pagirdai. Ką sakau?! Tu pamaitini, bet nepasoti- 
ni. Niekada nebuvau tavęs sotus ir niekada nebūsiu...“ 

Ir dar: 

„Tokia esi švelni, toks nuostabus tavo stotas, toks neapsakomas 
tavo balsas, toks iš tavęs sklindantis grožis ir meilumas, kad būtų 
didžiai nedovanotina bandyti žodžiais tai apsakyti. Vis karštesnė mus 
degina liepsna, ir vis naujai įsiliepsnoja, o kuo labiau slepiama, tuo 
aukščiau ji šoka ir suvedžioja pavyduolius bei klastūnus, palikda- 
ma dvejonę, katras iš mudviejų myli labiau, ir tarp mūsų nesiliauja 
tvyrojusi nuostabi trauka, kuri abu užvaldo...“ 

Laiškai buvo gražūs, skaitydamas juos Baudolinas virpėdavo 
visu kūnu, vis stipriau įsimylėdamas būtybę, įkvėpusią tokią aist- 
rą. Jau nebegalėjo kęsti nežinodamas, kaip Beatričė atsakytų į 
šitą švelnią prievartą, ir nutarė pastūmėti ją atsakyti. Mėginda- 
mas pamėgdžioti jos rašyseną, taip parašė: 

„Meilei, kylančiai iš mano krūtinės, dvelkiančiai kvapniausiais aro- 
matais, tam, kas yra tavo kūnas ir dvasia, ištroškusioms tavo jaunys- 
tės gėlėms linkiu amžinos laimės... Tau, mano džiugioji viltie, aukoju 
savąją ištikimybę ir pačią save, kol gyvastis neapleis manęs...“ 

„Ak, - nedelsdamas atrašė jis, - laikykis, nes tu esi šaltinis mano 
laimės, tu viena - mano viltis ir mano atilsis. Dar nespėju atsibusti, 
o mano siela randa tave joje prisiglaudusią...“ 

O ji, karštai: „Nuo pat pirmos akimirkos, kai susitikome, tik tave 
pasirinkau, o pasirinkusi troškau, trokšdama ieškojau, ieškodama 

radau, radusi mylėjau, mylėdama geidžiau, geisdama priglaudžiau 
savo širdyje giliausiai... ir ragavau tavojo medaus... Lik sveikas, 
mano širdie, mano kūne, mano vienintelis džiaugsme...“ 

Šis susirašinėjimas, nusitęsęs keletą mėnesių, iš pradžių susting- 
dė išsekusią Baudolino sielą, paskui užliejo beribiu džiaugsmu, o 
galiausia uždegė pasididžiavimu, nes mylintysis sunkiai besuvo- 
kia savo mylimosios meilės jėgą. Kaip visi įsimylėjėliai, Baudoli- 
nas pradėjo klejoti, kaip visi įsimylėjėliai, rašė, kad norėtų tik su 
mylimąja mėgautis bendra paslaptimi, o kartu troško, kad visas 
pasaulis pažintų jo džiaugsmą ir suglumtų prieš neaprėpiamą mei- 
lumą tos, kuri jį mylėjo. 

Taigi vieną dieną jis parodė tuos laiškus savo bičiuliams. Miglo- 
tai, nutylėdamas pasakojo, kodėl ir kam jie skirti. Nemelavo, prie- 
šingai, pasakė rodąs jiems laiškus todėl, kad juos sukūrė jo vaiz- 
duotė. Tačiau aniedu įtikėjo, jog kaip tik tai jis meluoja, ir dar la- 
biau pavydėjo jam tokios lemties. Abdulas širdyje paskyrė jo laiš- 
kus savo kunigaikštytei tirtėdamas, tarsi pats būtų gavęs josios at- 
sakymus. Poetas, tvirtinęs, kad tas literatūrinis žaidimas jam nė- 
maž nerūpi (o širdyje grauždamasis, jog ne jis parašė tokius gražius 
laiškus ir ne jam siųsti dar gražesni atsakymai), neturėdamas ką 
įsimylėti, įsimylėjo pačius laiškus. Niketas pašaipiai pridūrė nesi- 
stebintis tuo - jaunystėje mes visi linkę įsimylėti pačią meilę. 

Gal ieškodamas naujų temų savo dainoms, Abdulas persirašė 
laiškus, kad naktimis Sen Viktoro abatijoje galėtų juos skaityti. 
Bet vieną dieną pastebėjo juos pradingus ir ėmė baimintis, kad 
koks ištvirkęs kanauninkas, naktį pasinaudojęs jais savo nešvan- 
kiems tikslams, nebūtų jų įkišęs tarp tūkstančių abatijoje saugo- 
mų rankraščių. Baudolinas pašiurpęs paslėpė savuosius laiškus 
skrynioje ir nuo tos dienos nebeparašė nė vienos eilutės, bijoda- 
mas sukompromituoti tą, kuriai juos skyrė. 


Bet, šiaip ar taip, turėjo išlieti septyniolikmečio nerimą, ir Bau- 
dolinas ėmė rašyti eiles. Jei laiškuose aprašė savo tyrąją meilę, tai 
šitos rūšies kūriniai priminė smuklių eiles, kuriomis to meto stu- 

dentai šlovino savo palaidą ir nerūpestingą gyvenimą, su melan- 
cholijos priemaiša apie tuščią jo švaistymą. 

Norėdamas pademonstruoti Niketui savo talentą, padeklama- 
vo keletą eilučių: 


Feror ego veluti — sine nauta navis, 

Ut per vias aeris - vaga fertur avis... 
Quidquit Venus imperat - labor est suavis, 
Quae nunquam in cordibus - habitat ignavis. 


Matydamas, kad Niketas prastai supranta lotyniškai, jas išver- 
tė: ,,Dreifuoju tarsi laivas be vairininko, lyg paukštis, skrendantis 
dangaus keliais... Koks saldus jungas paklusti Veneros įsakams, 
tik bailieji jo nepažįsta...“ 

Kai Baudolinas šias ir kitas eiles parodė Poetui, tas užsiplies- 
kė pavydu bei gėda ir pravirkęs pripažino savo vaizduotės skur- 
dą, keikdamas savo bejėgiškumą, šaukdamas, kad verčiau jau bū- 
tų nepažinęs moters, nei pasijutęs toks netikęs išreikšti savo jaus- 
mus, kurie buvę kaip tik tokie, kokius aprašęs Baudolinas, todėl 
net klausė savęs, ar tik šis jų neišskaitė iš jo širdies. Ir pridūrė, 
kaip didžiuotųsi jo tėvas sužinojęs, kad jis kuria tokias gražias 
eiles, nes išauš diena, kai jam teks savo šeimai ir visam pasauliui 
pateisinti gautąją Poeto pravardę, kuri jį vis dar viliojo, bet vertė 
jaustis poeta gloriosus, pagyrūnu, pasisavinusiu svetimą garbę. 

Matydamas jo neviltį, Baudolinas įteikė jam pergamentą - ati- 
davė savo eiles, kad tas galėtų rodyti jas kaip savas. Brangi dova- 
na, mat atsitiko taip, kad Baudolinas, norėdamas papasakoti Be- 
atričei ką nors nauja, nusiuntė jai eilėraščius, priskirdamas juos 
savo draugui. Beatričė perskaitė eiles Frydrichui, jas nugirdo Rai- 
naldas iš Daselio ir, būdamas didelis literatūros mėgėjas, nors ir 
nuolat užimtas rūmų intrigomis, tarė, kad apsidžiaugtų, jei Po- 
etas sutiktų pas jį tarnauti... 

Kaip tik tais metais Rainaldas buvo paskirtas Kelno arkivysku- 
pu, ir Poetą viliojo mintis tapti arkivyskupo poetu, arba, kaip kal- 

bėjo ir juokaudamas, ir puikuodamasis, Arkipoetu, juolab kad 
mokytis neturėjo didelio noro, tėvo pinigų Paryžiuje jam neužte- 
ko, ir galvojo - ne itin klydo, - kad rūmų poetas visą dieną valgo 
ir geria, neturėdamas daugiau jokių rūpesčių. 

Tačiau, norint tapti rūmų poetu, reikėjo rašyti eilėraščius. Bau- 
dolinas pažadėjo parašyti mažiausiai tuziną, tik ne visus vienu 
metu. 

— Matai, - tarė jam, — didūs poetai ne visada yra tie, kur daug 
rašo, dažniausia priešingai, kaip tik todėl jie ir didžiausi. Privalai 
atrodyti kaip Mūzos kankinys, tik retkarčiais pajėgiantis išspaus- 
ti vieną kitą dvieilį. Su tomis eilėmis, kurias tau duosiu, galėsi 
verstis keletą mėnesių, bet suteik man laiko, nes aš nesu nei 
šykštus, nei dosnus žodžių. Todėl atidėk savo atvykimą ir nusiųsk 
Rainaldui dar porą eilėraščių, kad galėtų pasimėgauti. Geriausia 
prisistatyti dedikacija, liaupse savo geradariui. 

Praleidęs bemiegę naktį, įteikė Poetui keletą eilučių, kad šis 
nusiųstų Rainaldui: 


Presul discretissime - veniam te precor, 

morte bona morior - dulci nece necor, 

meum pectum sauciat - puellarum decor, 

et quas tacto nequeo - saltem chorde mechor, 


arba: „Kilmingasis vyskupe, atleisk man, kad stojau prieš gerąją 
mirtį, ir mane graužia saldi žaizda: mergaičių grožis pervėrė man 
širdį, o tas, kurių negaliu pasiekti, paimu bent mintimis“. 


Niketas pareiškė, kad lotynų vyskupai tikrai linkę mėgautis ne 
itin šventomis giesmėmis, tačiau Baudolinas atsakė, jog pirmiausia 
derėtų suprasti, kas yra lotynų vyskupas, kuris nebūtinai privalo 
būti šventuolis, ypač jei jis dar ir imperatoriaus kancleris, kita ver- 
tus, reikia Žinoti, kas buvo Rainaldas - nors vyskupas, bet labiau 
kancleris, neabejotinai mėgęs poeziją, vis dėlto labiau linkęs pasi- 
naudoti poeto talentu politiniais tikslais, ką vėliau ir padarė. 

— Taigi Poetas išgarsėjo tavo eilėraščių dėka. 

— Tikrai taip. Beveik metus Poetas siuntė Rainaldui ištikimybę 
liudijančius laiškus su eilėmis, kurias jam rašiau, ir pagaliau Rai- 
naldas įsigeidė bet kokia kaina turėti šalia savęs tokį nepaprastą 
talentą. Poetas išvažiavo su nemaža eilių atsarga, turėjusia padėti 
išsiversti bent metus, jei tik jomis per daug nesišvaistys. Tai buvo 
tikra pergalė. Niekada nesupratau, kaip galima didžiuotis šlove, 
gauta tarsi išmalda, tačiau Poeto tai nejaudino. 

— Stebiuosi, kokį malonumą jautei matydamas savo kūrinius 
priskiriamus kitam. Ar ne Žiauru, kai tėvas kaip išmaldą atiduoda 
kitiems savųjų įsčių vaisių? 

— Smuklių eilių likimas - būti perduodamoms iš lūpų į lūpas, ir 
laimė girdėti jas dainuojamas, o jomis puikuotis, kad dar labiau 
save pašlovintum, - tik tuščia savimeilė. 

— Netikiu, kad esi toks kuklus. Jauties laimingas vėl tapęs Melo 
karalium ir tuo didžiuojies, lygiai kaip tikiesi, kad kada nors kas 
nors Sen Viktoro abatijos bibliotekoje atras tavuosius meilės laiš- 
kus ir priskirs juos nežinia kam. 

— Nenoriu atrodyti kuklus. Man patinka padėti dalykams rastis 
ir vieninteliam Žinoti, jog tai mano darbas. 

— Mano drauge, tai vienas ir tas pat, - tarė Niketas. - Sušvelni- 
nau sakydamas, kad nori būti Melo karalium. Dabar man aišku: 
geidi būti Visagalis Viešpats. 


8. 
BAUDOLINAS ŽEMĖS ROJUJE 


Mokydamasis Paryžiuje Baudolinas vis dėlto sekė įvykius Italijo- 
je ir Vokietijoje. Paklusdamas Oto priesakui, Raevinas toliau ra- 
šė Gesta Friderici, tačiau, baigęs ketvirtąją knygą, nutarė liautis, 
nes jam atrodė šventvagiška viršyti Evangelijų skaičių. Jausda- 
masis įvykdęs pareigą, jis paliko rūmus ir dabar nuobodžiavo Ba- 
varijos vienuolyne. Baudolinas jam parašė turįs po ranka nesu- 
skaičiuojamus Sen Viktoro bibliotekos lobius, ir Raevinas papra- 
šė paminėti kokį retą traktatą, kuris galėtų praturtinti jo išmintį. 

Pritardamas Otui dėl skurdžios vargšo kanauninko vaizduo- 
tės, Baudolinas nutarė ją kiek praturtinti ir, paminėjęs keletą bib- 
liotekoje tikrai matytų knygų, surašė kitų, prasimanytų, pavadi- 
nimus. Taigi, greta godotinojo Bedos De optimitate triparum atsi- 
dūrė Ars honeste petandi, De modo cacandi, De castramentandis 
crinibus ir De patria diabolorum. Šie kūriniai gerajam kanaunin- 
kui sužadino nuostabą ir smalsumą ir jis skubiai paprašė atsiųsti 
tų jam nežinomų išminties lobių nuorašus. Baudolinas mielai bū- 
tų padaręs tą paslaugą, trokšdamas numaldyti sąžinės priekaištus 
dėl kadaise nugremžto pergamento, bet nerado, ką galėtų nura- 
šyti, todėl jam teko prasimanyti, jog tokie darbai, tikra tiesa, sau- 
gomi Sen Viktoro abatijoje, tačiau dvelkia erezija ir todėl kanau- 
ninkai niekam neleidžia jų skaityti. 

— Vėliau sužinojau, — tarė Baudolinas Niketui, - kad Raevi- 
nas parašęs vienam pažįstamam Paryžiaus mokslo vyrui, mels- 
damas gauti iš bibliotekos tuos rankraščius. Aišku, ten jų neras- 
ta nė kvapo, bibliotekininkas apkaltintas aplaidumu, nors pri- 
siekinėjo visais šventaisiais niekada jų akyse neregėjęs. Manau, 

koks nors kanauninkas, norėdamas pagaliau viską sutvarkyti, 
galų gale juos tikrai parašė ir tikiuosi, kad vieną dieną kas nors 
juos suras. 


Poetas nuolat pranešdavo apie Frydricho žygius. Italijos mies- 
tai nesilaikė Ronkalijos susirinkime duotų pasižadėjimų. Pagal 
susitarimą, maištaujantys miestai privalėjo išardyti sienas ir su- 
naikinti karo mašinas, tačiau miestiečiai tik apsimesdavo užpi- 
lantys miestus juosusius griovius - šie ten vis dar tebežiojėjo. Fryd- 
richas nusiuntė į Kremą pasiuntinius su raginimu paskubėti, o 
kremiečiai pagrasino nužudyti imperatoriaus pasiuntinius, ir, jei 
šie nebūtų pabėgę, tikrai nebūtų ištrūkę gyvi. Paskui į Milaną nu- 
vyko pats Rainaldas su rūmų grafu, kad paskirtų miesto galvą, 
nes milaniečiai negalėjo dėtis pripažįstantys imperatoriaus tei- 
ses, tačiau patys rinkti savo konsulus. Ir ten abu pasiuntiniai tik 
per plauką išvengė mirties, o juk jie buvo ne šiaip pasiuntiniai, 
bet imperijos kancleris ir vienas iš rūmų grafų! Nepatenkinti mi- 
laniečiai apgulė Trekopilį ir įkalino ten buvusią įgulą. Galiausia 
jie vėl užpuolė Lodį, o kai kas nors užkabindavo Lodį, imperato- 
rius visai netekdavo galvos. Todėl, norėdamas pamokyti, jis ap- 
gulė Kremą. 

Iš pradžių apgultis vyko pagal visas krikščioniškojo karo tai- 
sykles. Padedami milaniečių kremiečiai keletą kartų narsiai puo- 
lė apgulėjus ir paėmė į nelaisvę daug imperatoriaus šalininkų. 
Kremoniečiai (iš neapykantos kremiečiams stoję imperijos pu- 
sėn kartu su pavijiečiais ir lodiečiais) sukonstravo galingas apgul- 
ties mašinas - tiesa, jos nusinešė daugiau apgulusiųjų nei apgul- 
tujų gyvybių, bet tuomet dažnai taip nutikdavo. Poetas susižavė- 
jęs pasakojo apie virusias puikias kovas. Visi prisiminė tą kartą, 
kai imperatorius pareikalavo, kad lodiečiai atgabentų du šimtus 
tuščių statinių, paskui pripiltų jas žemių ir sumestų į griovį, ga- 
liausia užverstų žemėmis ir malkomis, kurias lodiečiai buvo suve- 
žę daugiau nei dviem tūkstančiais vežimų, kad būtų galima priva- 
žiuoti su bokštais ir taranais ir pulti miesto mūrus. 


82 


an 


Bet puolant su didžiausiu mediniu bokštu, tuo, kurį pastatė 
kremoniečiai, apgultieji pradėjo taip svaidyti akmenis, kad vos jo 
nenugriovė, ir tada imperatorius iš įtūžio visai neteko proto. Jis 
įsakė paimtus į nelaisvę kremiečius ir milaniečius pririšti bokšto 
priekyje ir šonuose. Tikėjosi, kad apgultieji, pamatę savo brolius, 
pusbrolius, sūnus ir tėvus, nedrįs jų mušti akmenimis. Tačiau ne- 
žinojo, koks didis buvo ir kremiečių įtūžis - tų ant miesto mūrų ir 
tų, pririštų kitapus. Pastarieji ragino savo brolius jų nepaisyti, ir 
tie ant mūrų, sukandę dantis, ašarodami toliau šaudė į bokštą, 
užmušdami draugus ir žudydami giminaičius. 

Į Paryžių iš Milano atvykę studentai prisiekinėjo Baudolinui, 
kad prie bokšto buvę pririšti ir vaikai, nors Poetas tikino, jog to- 
kios kalbos melagingos. Imperatoriui toks elgesys padarė didžiu- 
lį įspūdį ir jis įsakė atrišti likusius gyvus belaisvius. Tačiau kremie- 
čiai ir milaniečiai, įsiutę dėl savo draugų žūties, mieste paėmė į 
nelaisvę alemanus ir lodiečius, užtempė juos ant pylimų ir šaltak- 
raujiškai nužudė Frydricho akyse. Tada šis atvedė prie miesto sie- 
nos du belaisvius kremiečius ir teisė juos kaip plėšikus ir išdavi- 
kus — galiausia pasmerkė myriop. Kremiečiai pranešė, kad, jei 
imperatorius juos pakars, jie pakarsią tuos jo šalininkus, kurie 
dar gyvi jų nelaisvėje. Frydrichas atsakė norįs pamatyti, ar jie tik- 
rai išdrįs tai padaryti, ir pakorė du savuosius belaisvius. Atsaky- 
dami kremiečiai pakorė coram populo visus savo belaisvius. Fryd- 
richas, kuriam protas visai aptemo, įsakė atvesti visus belaisvius 
kremiečius, prieš miesto sienas iškėlė kartuvių mišką ir jau ruo- 
šėsi juos karti. Bet į bausmės vietą atskubėję vyskupai ir abatai 
emė melsti jį, turėjusį būti geradarybės šaltiniu, nesekti piktava- 
liais priešais. Toks prašymas sujaudino Frydrichą, bet, negalėda- 
mas sugrąžinti jau išsprūdusių žodžių, nusprendė pakarti bent de- 
vynis iš tų nelaimėlių. 

Tai girdėdamas, Baudolinas apsiverkė. Jis buvo taikus žmogus 
ne tik iš prigimties. Žinia, kad jo numylėtasis įtėvis susitepė tieka 
nusikaltimų, įtikino jį, jog privalo likti mokytis Paryžiuje, ir kaž- 
kodėl, miglotai ir keistai, patvirtino esant nekaltą dėl savo meilės 

imperatorienei. Todėl rašė kaskart vis aistringesnius laiškus ir at- 
sakymus, kurie būtų sukrėtę net atsiskyrėlį. Tik šįkart bičiuliams 
jų neparodė. 

Bet, neįstengdamas visai atsikratyti kaltės jausmo, nutarė kaip 
nors prisidėti prie savo valdovo šlovės. Otas paliko jam šventą 
priedermę - išvilkti kunigą Joną iš gandų miglos. Todėl Baudoli- 
nas nusprendė ieškoti nežinomo, bet, pasak Oto, neabejotinai gar- 
saus Presbyter Johannes. 


Kadangi baigę triviumo ir kvadriviumo metus Baudolinas ir 
Abdulas buvo išmokę disputų meno, visų pirma jie štai ko pa- 
klausė: ar kunigas Jonas tikrai esąs? Tačiau šį klausimą jie sau 
uždavė tokiomis aplinkybėmis, apie kurias Baudolinas drovėjosi 
pasakoti Niketui. 

Poetui išvykus, Abdulas apsigyveno su Baudolinu. Vieną vaka- 
rą grįžęs namo Baudolinas rado Abdulą, dainuojantį vieną iš sa- 
vo gražiausių dainų, kurioje šis svajojo sutikti savo tolimąją kara- 
laitę, tik staiga, kai ši buvusi visai arti, jis tarsi atsitraukė. Baudo- 
linas nesuprato, ar dėl melodijos, ar dėl žodžių, bet vos išgirdus 
dainą jam prieš akis iškilęs Beatričės paveikslas pradėjo tolintis ir 
išnyko rūkuotame tolyje. Abdulas dainavo ir dar niekad jo dai- 
nos neskambėjo taip gundomai. 

Baigęs dainuoti, Abdulas išsekęs susmuko. Baudolinas, pabū- 
gęs, kad jis nualpo, palinko prie bičiulio, bet Abdulas kilstelėjo 
ranką tarsi ramindamas ir prapliupo juoktis dusliai, vienas sau, 
be jokios priežasties. Juokėsi, o jo kūną krėtė drebulys. Baudoli- 
nas pagalvojo, kad jį krečia karštinė, tačiau Abdulas juokdamasis 
liepė palikti jį ramybėje, nes jis žinąs, kas jam, taigi greit nurimsiąs. 
Galiausia, Baudolinui nesiliaujant klausinėti, nutarė atskleisti savo 
paslaptį. 

— Mano bičiuli, klausykis. Paragavau žaliojo medaus, tik lašą. 
Žinau, tai velnio pagunda, bet kartais padeda dainuoti. Klausyk 
ir nepriekaištauk. Dar būdamas vaikas, Šventojoje žemėje išgir- 
dau nuostabų ir kartu siaubingą pasakojimą. Pasakota, kad neto- 

li Antiochijos gyvena saracėnų gentis, o jų buveinė - pilis kalnuo- 
se, pasiekiama tik ereliams. Jų valdovą vadino Aladinu ir jis kėlęs 
siaubą ir saracėnų, ir krikščionių kunigaikščiams. Kalbėta, kad jo 
pilyje augęs sodas, pilnas įvairiausių vaisių ir gėlių, kur tryškę vy- 
no, pieno, medaus ir vandens šaltiniai, o aplink šokusios ir daina- 
vusios neregėto grožio mergaitės. Sode gyvenę Aladino pagrobti 
jaunuoliai ir ten jie būdavo mokomi vien malonumų. Sakau, ma- 
lonumų, nes girdėdavau suaugusius šnibždantis ir rausdavau iš 
susijaudinimo klausydamas, kad tos mergaitės buvusios dosnios 
ir pasiruošusios patenkinti kiekvieną svečio troškimą, suteikda- 
mos jam neapsakomą ir, manau, užvaldantį džiaugsmą. Todėl aki- 
vaizdu, kad ten patekęs niekas nenorėdavo tos vietos palikti. 

— Geras tas Aladinas, ar kuo jis ten vardu, - nusišypsojo Bau- 
dolinas, drėgna skepeta šluostydamas bičiulio kaktą. 

— Taip manai todėl, kad nežinai tikrosios istorijos, - tarė Abdu- 
las. — Vieną rytą kuris nors iš tų jaunuolių atsibusdavo surakintas 
purviname, saulės nutviekstame kieme. Po keleto tokio kankini- 
mo dienų jis būdavo atvesdinamas pas Aladiną ir krisdavo jam 
po kojų, grasindamas nusižudyti ir melsdamas grąžinti malonu- 
mus, be kurių jau negalėjo apsieiti. Tada Aladinas jam tardavo, 
kad jis užrūstinęs pranašą ir galėtų susigrąžinti jo malonę tik pa- 
sižadėdamas atlikti bet kokią užduotį. Įduodavo aukso durklą ir 
liepdavo leistis kelionėn į kurio nors iš savo priešų rūmus ir šį 
nužudyti. Tik taip galėtų vėl pelnyti tai, ko troško, o jei žūtų atlik- 
damas užduotį, patektų tiesiai į Rojų, kuris panašus į prarastąją 
vietą ar dar geresnis. Štai kodėl Aladinas buvo toks galingas ir 
baugino visus apylinkių valdovus - tiek maurus, tiek krikščionis — 
jo pasiuntiniai buvo viskam pasiryžę. 

— Tada geriau šitos puikios Paryžiaus smuklės ir jų mergaitės, 
kurias gali turėti nieko nemokėdamas, - tarė Baudolinas. - Bet 
kuo tu čia dėtas? 

— Dėtas, nes buvau tik dešimties, kai mane pagrobė Aladino 
vyrai. Ir gyvenau ten penkerius metus. 

— Būdamas dešimties galėjai džiaugtis tomis mergaitėmis, apie 

kurias man pasakoji? Ir paskui tave pasiuntė ką nors nužudyti? 
Abdulai, ką čia šneki? - susijaudino Baudolinas. 

— Buvau per mažas, kad iškart patekčiau į palaimintųjų jau- 
nuolių būrį, todėl mane paskyrė padėti pilies eunuchui, besirū- 
pinančiam jų malonumais. Ir paklausyk, ką sužinojau. Per pen- 
kerius metus nemačiau jokių sodų, jaunuoliai gyveno prirakinti 
tame saulės nutviekstame kieme. Kiekvieną rytą eunuchas pa- 
imdavo iš spintos sidabro indus su žalsva medaus tirštumo tyre, 
eidavo prie kiekvieno belaisvio ir ta tyre jį maitindavo. Jos pa- 
ragavę jie patys sau ir kitiems pradėdavo pasakoti apie malonu- 
mus, apie kuriuos byloja legenda. Supranti, jie leido dienas sap- 
nuodami atviromis akimis ir laimingi šypsodamiesi. Vakarop pa- 
sijusdavo pavargę, imdavo juoktis kartais dusliai, kartais visu 
balsu, o paskui užmigdavo. Taip supratau, kokias žabangas jiems 
paspendė Aladinas: jie gyveno surakinti, manydami gyveną Ro- 
juje, o bijodami jį prarasti tapdavo savo valdovo keršto įran- 
kiais. Jei sveiki ir gyvi grįždavo iš savo žygių, vėl būdavo suraki- 
nami, bet matydavo ir jausdavo tai, ką jausti ir matyti juos vers- 
davo žaliasis medus. 

— O tu? 

— Vieną naktį, kai visi miegojo, įsmukau ten, kur buvo laikomi 
sidabro indai su žaliuoju medumi, ir jo paragavau. Paragavau? 
Prarijau du šaukštus ir staiga išvydau nuostabius dalykus... 

— Pasijutai esąs sode? 

— Ne, gal tie jaunuoliai svajojo apie sodą todėl, kad jiems atvy- 
kus Aladinas apie jį pasakodavo. Tikriausiai žaliasis medus pade- 
da pamatyti tai, ką kiekvienas širdies gilumoje trokšta matyti. Aš 
atsidūriau dykumoje, tikriau, oazėje, ir pamačiau artėjant nuo- 
stabų karavaną, su plunksnų karūnomis padabintais kupranuga- 
riais ir vora su spalvingais turbanais maurų, kurie mušė būgnus ir 
skambino cimbolais. Už jų keturių milžinų nešamuos neštuvuos 
sėdėjo ji, karalaitė. Nemoku jos apsakyti: ji buvo tokia skaisti, 
kad prisimenu tik švytėjimą, akinamą grožį... 

— Koks buvo jos veidas? 

— Veido nemačiau, jį dengė šydas. 

— Ir ką gi tu pamilai? 

— Ją, nes jos nemačiau. Supranti, širdį užliejo begalinis ilgesys, 
kuris jau niekada neapleido. Karavanas nutolo kopų link, supra- 
tau, kad tas regėjimas jau nebesugrįš, svarsčiau, ar nereikėjo sek- 
ti paskui ją, bet paryčiais prapliupau juoktis, tuomet pamaniau, 
kad iš džiaugsmo, tačiau toks yra žaliojo medaus poveikis bai- 
giantis jo veikimo galiai. Atsibudau, kai saulė buvo jau aukštai, ir 
eunuchas vos neužklupo manęs užsnūdusio toje vietoje. Tada nu- 
sprendžiau bėgti, kad surasčiau tolimąją karalaitę. 

— Juk žinojai, kad ji - tik žaliojo medaus kūrinys... 

— Taip, regėjimas buvo iliuzija, tačiau tai, ką jaučiau, buvo nebe 
iliuzija, o tikras geismas. Kai geidi, - jau ne iliuzija, o tikrovė. 

— Ir vis dėlto tai buvo iliuzijos geismas. 

— Tačiau aš nebenorėjau jo prarasti. Jis buvo vertas paaukoti 


visą gyvenimą. 


Trumpai tariant, Abdului pavyko pabėgti iš pilies ir pasiekti 
savo šeimą, laikiusią jį jau pražuvusiu. Jo tėvas sunerimo dėl Ala- 
dino keršto ir išsiuntė jį kuo toliau nuo Šventosios žemės, į Pary- 
Žių. Bėgdamas iš Aladino pilies, Abdulas paėmė vieną iš indų su 
žaliuoju medumi, bet, kaip paaiškino Baudolinui, niekada dau- 
giau jo neragavo baimindamasis, kad toji nelemta tyrė negrąžin- 
tų jo į matytąją oazę, kur jis nuolat būtų ekstazės būsenos. Neži- 
nojo, ar pajėgtų pakelti tą jausmų antplūdį. Karalaitė buvo su juo 
ir niekas negalėjo jos iš jo atimti. Verčiau geisti jos kaip tikslo, nei 
turėti nerealiuose prisiminimuose. 

Paskui, laikui bėgant, kad pajėgtų dainuoti dainas, kuriose ap- 
dainuodavo savo tolimąją karalaitę, išdrįso retkarčiais paragauti 
to medaus, tik ant šaukštelio galo, tiek, kad vos pajustų jo skonį. 
Tuomet jį apimdavusi trumpa ekstazė, kaip šį vakarą. 

Abdulo pasakojimas sužadino Baudolino smalsumą, jį gundė 
galimybė išvysti kad ir trumpą regėjimą, kuriame jį aplankytų im- 
peratorienė. Abdulas negalėjo jam to atsakyti. Baudolinas paju- 


UMBERTO ECO E BAUDOLINAS 87 


to tik lengvą drebulį ir norą juoktis. Tačiau jo protas įsijaudrino. 
Keisčiausia, kad tą jaudulį sukėlė ne Beatričė, o kunigas Jonas, ir 
jis pagalvojo, ar kartais tikrasis jo geismų objektas nėra toji nepa- 
siekiama karalystė, o ne širdies dama. Taip tą vakarą, Abdului 
beveik išsilaisvinus iš medaus poveikio, Baudolinui apsvaigus, jie 
pradėjo kalbėtis apie kunigą Joną, pirmiausia klausdami, ar jis 
tikrai esąs. Kadangi žaliojo medaus savybė, atrodo, buvo padary- 
ti apčiuopiama tai, ko niekada neteko matyti, nusprendė, jog ku- 
nigas Jonas neabejotinai yra. 

Jis yra, tvirtino Baudolinas, nes nėra argumentų, kurie neigtų 
jo buvimą. Jis yra, sutiko Abdulas, nes buvo girdėjęs vieną moks- 
lo vyrą pasakojant, kad anapus midų ir persų šalies gyvena kara- 
liai krikščionys, kovojantys su tų kraštų pagonimis. 

— Kas tas mokslo vyras? — virpėdamas paklausė Baudolinas. 

— Boronas, - atsakė Abdulas. 

Kitą dieną jie leidosi ieškoti Borono. 

Jis buvo iš Monbeljaro, klajoklis kaip ir kiti jo bendrai, šian- 
dien užklydęs į Paryžių aplankyti Sen Viktoro bibliotekos, o rytoj 
gal būsiąs nežinia kur, tarsi veiktų pagal kaži kokį savą planą, 
kurio niekam neatskleidė. Didele galva su kupeta susitaršiusių 
plaukų, nuo skaitymo prie Žiburio paraudusiomis akimis, bet at- 
rodė tikras išminties bokštas. Sužavėjo juos jau per pirmą susiti- 
kimą, aišku, smuklėje tiesiai šviesiai prabilęs apie subtilius daly- 
kus, kuriems jų mokytojai būtų skyrę ilgas disputų dienas: ar ga- 
lima užšaldyti spermą, ar gali pastoti kekšė, ar galvos prakaitas 
labiau dvokia už kitų kūno dalių prakaitą, ar gėdijantis parausta 
ausys, ar vyrą labiau liūdina mylimosios mirtis nei jos santuoka, 
ar tikrai visų kilmingųjų nukarusios ausys, ar per pilnatį bepro- 
čiai dar labiau pašėlsta. Įdomiausias klausimas buvo, ar išties yra 
tuštuma, kurį jis teigė išmanąs geriau už kiekvieną filosofą. 

— Tuštumos nėra, - dėstė Boronas pilna burna, - nes gamta jos 
bijo. Filosofijos požiūriu, jos nebuvimas akivaizdus, nes jei ji eg- 
zistuotų, būtų substancija arba reiškinys. Ji nėra materiali sub- 
stancija, kitaip būtų kūnas ir užimtų tam tikrą erdvę, bet ji nėra 

bekūnė substancija, nes turi protą, kaip angelai. Ji nėra ir reiškinys, 
nes reiškiniai egzistuoja tik kaip substancijų atributai. Kita vertus, 
ir fiziniu požiūriu nėra tuštumos: tarkim, cilindrinis indas... 

— Kodėl taip trokšti įrodyti, kad tuštumos nėra? - pertraukė 
Baudolinas. - Kodėl tau rūpi tuštuma? 

— Rūpi, rūpi. Nes tuštuma gali būti maža, kitaip tariant, tarp 
kūnų šiame pasaulyje, arba didžiulė, kitapus mūsų regimojo pa- 
saulio, apriboto milžiniškos dangaus kūnų sferos. Jei taip, toje 
tuštumoje turi egzistuoti dar kiti pasauliai. Bet jei būtų įrodyta, 
kad nėra mažos tuštumos, juo labiau negali egzistuoti didžioji 
tuštuma. 

— Kodėl tau rūpi, ar yra dar kitų pasaulių? 

— Rūpi, rūpi. Juk jei jie egzistuotų, mūsų Viešpats būtų turėjęs 
pasiaukoti kiekviename iš jų ir kiekviename iš jų pašventinti duo- 
ną ir vyną. Todėl tas stebuklas būtų ne vienintelis, o pasklidęs 
tūkstančių tūkstančiais. Kokią tad vertę turėtų mano gyvenimas, 
jei nežinočiau, kad kažkur yra aukščiausias tikslas, kurio turiu 
siekti? 

— Koks gi tas aukščiausias tikslas? 

Čia Boronas nukirto trumpai drūtai: 

— Tai mano reikalas, ir neišmanėliams jis neturi rūpėti. Verčiau 
pasikalbėkime apie kitką. Jei egzistuoja daug pasaulių, turėjo bū- 
ti ir daug pirmųjų žmonių, daug Adomų ir Ievų, nuolat susite- 
pančių prigimtine nuodėme. Todėl turi būti ir daug Žemės rojų, 
iš kurių jie buvo išvaryti. Ar pajėgiate įsivaizduoti, kad gali būti 
daug tokių didžių dalykų kaip Žemės rojus, kaip yra daug miestų, 
per kuriuos teka upė ar stūkso kalva, panaši į Šventos Genovaitės 
kalvą? Taigi Žemės rojus yra tik vienas, ten, tolimame krašte, ana- 
pus midų ir persų karalystės. 

Tada bičiuliai prabilo apie svarbiausia: papasakojo Boronui savo 
spėjimus apie kunigą Joną. Taip, Boronas iš kažkokio vienuolio 
girdėjęs apie Rytuose gyvenusius karalius krikščionis. Jam tekę 
skaityti, kaip prieš daugelį metų vienas Indijos patriarchas apsi- 
lankė pas popiežių Kalistą II. Ten pasakota, kaip sunkiai popie- 

Žiui sekėsi su juo susikalbėti, mat abu kalbėjo skirtingom kal- 
bom. Patriarchas apsakė Hulnos miestą, per kurį teka upė, ku- 
rios ištakos slypi Žemės rojuje, Fisonas, kurią kiti vadina Gangu, 
kur ant prie miesto stūksančio kalno kyla šventovė, o joje saugo- 
mas apaštalo Tomo kūnas. Tas kalnas nepasiekiamas, nes stūkso 
vidury ežero, tačiau aštuonias dienas per metus ežero vandenys 
prasiskiria ir tų kraštų dorieji krikščionys gali garbinti apaštalo 
kūną, nesuirusį, tarsi šis nė nebūtų miręs, dar daugiau, parašyta, 
kad jo veidas švytėjo lyg žvaigždė, rausvi plaukai krito ant pečių, 
o drabužiai atrodė tarsi ką tik pasiūti. 

— Tačiau nėra patvirtinimo, kad tas patriarchas ir yra kunigas 
Jonas, — apdairiai baigė Boronas. 

— Aišku, ne, - atšovė Baudolinas, - bet yra patvirtinimas, kad 
jau seniai kalbama apie kažkokią tolimą, palaimintą ir nežinomą 
karalystę. Klausyk, mano brangusis vyskupas Otas savo Historia 
de duabus civitatibus rašė tokį Hugą iš Gabalos sakius, kad nuga- 
lėjęs persus Jonas norėjęs padėti Šventosios žemės krikščionims, 
tačiau buvęs priverstas sustoti ant Tigro upės krantų, nes neturė- 
jęs laivų perplukdyti per ją savo žmones. Taigi Jonas gyvena ana- 
pus Tigro upės. Aišku? O įdomiausia, kad visi tai sužinojo anks- 
čiau, nei Hugas apie tai papasakojo. Gerai įsiskaitykime į Oto 
žodžius, jie parašyti ne atsitiktinai. Kodėl Hugas siekė paaiškinti 
popiežiui priežastis, dėl kurių Jonas negalėjo padėti Jeruzalės 
krikščionims, tarsi norėdamas jį pateisinti? Akivaizdu, kad ir Ro- 
moje kai kas puoselėjo tokias viltis. Rašydamas, kad Hugas pa- 
mini Joną, Otas sako: sic enim eum nominare solent, taigi, kaip jie 
įpratę jį vadinti. Ką reiškia toji daugiskaita? Akivaizdu, kad ne 
tik Hugas, bet ir kiti solent jau anuomet buvo įpratę jį taip vadin- 
ti. Tas pats Otas rašo Hugą tvirtinus, kad Jonas, kaip ir Karaliai, 
iš kurių jis kilęs, norėjęs vykti į Jeruzalę, tačiau nerašo, jog Hugas 
tvirtina, kad jam nepasisekę, jis rašo fertur, kalbama, kad kiti, tai- 
gi daugiskaita, asserunt, tvirtina, jog jam nepasisekę. O argi mo- 
kytojai mūsų nemoko, kad nėra didesnio tiesos patvirtinimo už 
tradicijos tęstinumą, - baigė Baudolinas. 

Abdulas pašnibždėjo Baudolinui, kad gal ir vyskupas Otas kart- 
kartėm paragaudavo žaliojo medaus, bet Baudolinas į tai tik be- 
dė alkūne jam į šonkaulius. 

— Nesuprantu, kodėl tas kunigas jums toks brangus, - tarė Bo- 
ronas, — bet jei ruošiatės jo ieškoti, darykite tai ne prie iš Žemės 
rojaus ištekančios upės, o pačiame Žemės rojuje. Apie jį daug 
galėčiau papasakoti... 

Baudolinas su Abdulu akino Boroną daugiau pasakyti apie Že- 
mės rojų, tačiau Boronas jau buvo per daug visko prisiragavęs iš 
„Trijų žvakidžių“ statinių ir tvirtino nieko neprisimenąs. Lyg su- 
sitarę abu bičiuliai be žodžių paėmė Boroną už parankių ir nusi- 
vedė į savo kambarį. Ten Abdulas pasiūlė jam žaliojo medaus, 
tiesa, saikingai, tik ant šaukštelio galo, o kita tiek jiedu pasidalijo 
pusiau. Boronas akimirką sėdėjo apstulbęs, paskui apsidairė lyg 
nesuprasdamas, kur esąs, ir ūmai išvydo Rojų. 

Jis prabilo apie kažkokį Tugdalą, kuris, rodos, aplankė ir Pra- 
garą, ir Rojų. Neverta pasakoti, kaip atrodo Pragaras, bet Rojus 
buvo vieta, kupina malonės, linksmybės, džiaugsmo, doros, gro- 
Žio, šventumo, santarvės, vienybės, mielaširdystės ir amžinybės, jį 
juosė aukso siena, už kurios stovėjo daug brangakmeniais išpuoštų 
krėslų, o juose sėdėjo vyrai ir moterys, jauni ir seni, apsirengę 
šilko tunikomis, saulės skaistumo veidais ir gryno aukso plaukais, 
ir visi skaitydami iš aukso raidėmis rašytų knygų giedojo aleliuja. 

— Į Pragarą gali patekti kiekvienas, — susijaudinęs tarė Boro- 
nas, — tereikia panorėti, o ten iškeliavusieji kartais sugrįžta kaip 
inkubai, sukubai ar kitokie baisūs vaidulai, kad apie jį papasa- 
kotų. Bet ar gali tikėtis, kad mačiusieji jį patektų į Dangaus ro- 
jų? Jei taip atsitiktų, gyvieji neturėtų įžūlumo apie tai papasa- 
koti, nes kai kurias paslaptis kuklus ir doras žmogus linkęs pasi- 
laikyti sau. 

— Te Dievo valia žemėje niekada negimsta toks tuščiagarbis, 
kuris pasirodytų nevertas Viešpaties jam suteikto pasitikėjimo, - 
tarė Baudolinas. 

— Turbūt girdėjote apie Aleksandrą Didijį, nuvykus; prie Gan- 

go krantų ir patraukusį išilgai upės vingiuojančios sienos, kurioje 
nebuvo jokių vartų, - atitarė Boronas. - Po trijų dienų kelionės 
upe jis pamatė sienoje mažą langelį, pro kurį žvelgė kažkoks se- 
nis. Keliautojai pareikalavo, kad miestas mokėtų duoklę Alek- 
sandrui, karalių karaliui, tačiau senis atsakė čia esant palaimintų- 
jų miestą. Negalimas dalykas, kad Aleksandras, didis karalius, bet 
pagonis, būtų pasiekęs dangaus miestą, tad tai, ką jis ir Tugdalas 
pamatė, buvo Žemės rojus. Tas, kurį dabar matau... 

— Kur? 

— Ten, - mostelėjo į kambario kampą. - Matau žaliuojant nuo- 
stabias pievas, nusėtas gėlėmis ir kvapniosiomis žolelėmis, visur 
kyla saldus aromatas, jį kvėpdamas nejaučiu alkio ir troškulio. 
Štai įstabaus grožio pieva, o joje keturi didingos išvaizdos vyrai 
su aukso karūnomis ir palmių šakelėmis rankose... Girdžiu gies- 
mę, uodžiu balzamo kvapą, Viešpatie, jaučiu burnoje medaus sal- 
dumą... Matau stiklo bažnyčią su altorium viduryje, iš jo trykšta 
pieno baltumo vanduo. Bažnyčia pietų pusėje atrodo lyg iš bran- 
gakmenių, rytų pusėje - kraujo raudonumo, vakaruose - balta 
lyg sniegas, o virš jos žiba spiečius žvaigždžių, ryškesnių už tas, 
kurias matome danguje. Matau vyrą sniego baltumo plaukais, 
plunksnuotą lyg paukštis, jo akis slepia vešlūs žili žemyn nukarę 
antakiai. Jis rodo man medį, kurio paunksnėje sėdintis niekad 
nesensta ir pagyja nuo bet kurios ligos, ir dar kitą, vaivorykštės 
spalvų lapais. Bet kodėl šįvakar tai regiu? 

— Gal kur nors apie tai esi skaitęs, o vynas tau atgaivino atmintį, — 
tarė Abdulas. - Mano saloje gyveno doriausias vyras, šventas Bran- 
donas, jis plaukė per jūrą iki žemės krašto ir atrado salą, apaugusią 
prinokusiomis vynuogėmis, vienos buvo žydros, kitos — violetinės, 
dar kitos - baltos, ten čiurleno septyni stebuklingi šaltiniai ir stiebėsi 
septynios bažnyčios: pirma - krištolo, antra - granato, trečia - safy- 
ro, ketvirta — topazo, penkta - rubino, šešta - smaragdo, septinta — 
koralo, - ir kiekviena su septyniais altoriais ir septyniais šviestuvais. 
O prieš bažnyčią vidury aikštės kilo chalcedono kolona, kurios vir- 
šūnėje sukosi ratas su varpeliais. 

— Ne, ne, aš turiu galvoj ne salą, - ėmė karščiuotis Boronas, — 
tai kraštas prie Indijos, kur gyvena žmonės didesnėmis ausimis 
už mūsų ir dvigubu liežuviu, todėl gali kalbėtis su dviem žmonėm 
iš karto. O javai ten patys auga... 

— Žinoma, - įsiterpė Baudolinas, - nepamirškime: Išėjimo kny- 
goje parašyta, jog Dievo tautai buvo pažadėta Žemė su pieno ir 
medaus upėmis. 

— Nepainiokime, - tarė Abdulas, - toje knygoje rašoma apie 
Pažadėtąją žemę, pažadėtą po nuopuolio, o mūsų protėvių žemė 
iki nuopuolio buvo Žemės rojus. 

— Abdulai, čia ne disputas. Turime stengtis atpažinti ne tą vie- 
tą, kur žadame vykti, bet pasistengti suprasti, kokia turi būti ide- 
ali vieta, į kurią kiekvienas norėtų nuvykti. Akivaizdu, kad jei to- 
kių stebuklų buvo ir tebėra ne vien Žemės rojuje, bet ir salose, 
kur Adomas su Ieva niekada nebuvo įkėlę kojos, tai Jono kara- 
lystė, matyt, panaši į tas vietas. Bandome suprasti, kaip turi atro- 
dyti gausos ir doros karalystė, kur nėra melo, godumo, ištvirki- 
mo. Antraip, kodėl turėtume ieškoti jos kaip tobulos krikščioniš- 
kos karalystės? 

— Tik neperdėkime, - išmintingai patarė Abdulas, - nes niekas 
nepatikės, pabrėžiu, niekas nepatikės, kad reikia ieškoti taip toli. 

Jis pasakė „toli“. Dar prieš akimirką Abdulas tikėjo, kad įsi- 
vaizduodamas Žemės rojų bent vieną vakarą užmirš savo nepa- 
siekiamą meilę. Kur tau. Jis nuolat apie ją galvojo. Matė Rojų, 
bet jame ieškojo tik savo karalaitės. Išties, silpstant medaus po- 
veikiui, jis pradėjo murmėti: „Gal kada nors ten nuvyksiu, langan 
li jorn son long en mai, žinai, kai gegužę tokios ilgos dienos...“ 

Boronas prapliupo tyliai juoktis. 


— Taigi, pone Niketai, - tarė Baudolinas, - kol dar nebuvau 
šio pasaulio pagundų suvedžiotas, naktimis įsivaizduodavau ki- 
tus pasaulius. Tiesa, padedamas vyno ir žaliojo medaus. Nėra 
nieko geriau, nei įsivaizduoti kitus pasaulius, kad užmirštum, 
koks skausmingas tas, kuriame gyvename. Bent taip galvojau 

anuomet. Tada dar nesupratau, kad įsivaizduodami kitus pasau- 
lius keičiame šį. 

— Kol kas pabandykime ramiai gyventi šiame pasaulyje, kuria- 
me atsidūrėme Dievo valia, - tarė Niketas. - Šaunieji genujiečiai 
jau paruošė mūsų virtuvės skanėstų. Paragauk šios Žuvienės iš 
visokiausių jūros ir upių žuvų. Gal ir jūsų kraštuose yra geros žu- 
vies, nors tikriausiai dėl šalčio ten jos neužauga tokios didelės 
kaip Propontidėje. Mes pagardiname sriubą alyvų aliejuje pake- 
pintais svogūnais, kmynais, kitais prieskoniais ir dviem taurėm 
baltojo vyno. Pilk ją ant šitų štai duonos riekių, gali įsipilti ir av- 
golemono - štai šito padažo iš kiaušinių trynių ir citrinos sulčių, 
išsuktų su šlakeliu sultinio. Manau, kad Adomas su Ieva irgi taip 
valgė Žemės rojuje. Bet tik iki prigimtinės nuodėmės. Paskui, ma- 
tyt, tenkinosi žarnokais, kaip Paryžiuje. 

BAUDOLINAS PIKTINASI IMPERATORIUM IR 
GUNDO IMPERATORIENĘ 


Baudolinas jau keturias žiemas gyveno Paryžiuje ne kibdamas mo- 
kytis, o svajodamas apie Edeno sodus. Jis troško pasimatyti su 
Frydrichu, o dar labiau su Beatriče, kuri jo vaizduotėje galutinai 
prarado žemiškus bruožus ir tapo rojaus gyventoja, kaip tolimoji 
Abdulo karalaitė. 

Kartą Rainaldas paprašė Poeto parašyti odę imperatoriui. Po- 
etas, apimtas nevilties, stengdamasis laimėti laiko, įtikino savo 
poną laukiantis įkvėpimo ir nusiuntė Baudolinui pagalbos prašy- 
mą. Baudolinas sukūrė puikias eiles Salve mundi domine, kur iš- 
kėlė Frydrichą virš visų valdovų, pavadindamas jo valdžią saldžiau- 
siu jungu. Tačiau nepatikėjo savo kūrinio pasiuntiniui, kad turėtų 
dingstį pats grįžti į Italiją, kur buvo įvykę tiek daug dalykų, apie 
kuriuos dabar stengėsi glaustai papasakoti Niketui. 


— Rainaldas paskyrė savo gyvenimą kurti imperatoriaus įvaiZ- 
džiui, - pasaulio valdovo, taikos kunigaikščio, visų įstatymų šalti- 
nio, bet nė vienam iš jų nepavaldaus, kartu rex et sacerdos, kaip 
Melchizedekas, - todėl negalėjo nesulaukti popiežiaus pasiprie- 
šinimo. Per Kremos apgultį mirė popiežius Adrianas, Romoje ka- 
rūnavęs Frydrichą, ir kardinolų dauguma išrinko popiežium kar- 
dinolą Bandinelį, kuris pasivadino Aleksandru III. Rainaldui tai 
buvo tikra prapultis, nes su Bandineliu jis sugyveno kaip katė su 
šunim, be to, dėl popiežiaus pirmenybės prieš imperatorių šis ne- 
nusileido nė per plauką. Nežinau, kokią intrigą pavyko suregzti 
Rainaldui, tačiau jis pasistengė, kad kai kurie kardinolai ir sena- 

toriai išrinktų kitą popiežių, Viktorą IV, kurį jiedu su Frydrichu 
galėtų valdyti kaip tinkami. Aišku, Aleksandras III nieko nelau- 
kęs ekskomunikavo ir Frydrichą, ir Viktorą, ir nepakako pasaky- 
ti, kad Aleksandras nėra tikrasis popiežius, todėl ir jo paskelbta 
ekskomunika nieko verta, nes, viena vertus, Prancūzijos ir Angli- 
jos karaliai linko jį pripažinti, kita vertus, Italijos miestams buvo 
tikra palaima turėti popiežių, skelbiantį imperatorių esant schiz- 
matiką, kuriam neprivalu paklusti. Be to, atėjo Žinia, kad Alek- 
sandras kažką rezga su jūsų basilėju Manueliu, siekdamas galin- 
gesnės imperijos nei ta, kurią valdė Frydrichas, paramos. Norė- 
damas iškelti Frydrichą kaip vienintelį Romos imperijos įpėdinį, 
Rainaldas privalėjo rasti regimą jo genealogijos įrodymą. Tam 
darbui pasitelkė ir Poetą. 

Niketas sunkiai sekė Baudolino pasakojimo giją. Jam ne tik at- 
rodė, kad pats pasakotojas painioja tai, kas įvyko anksčiau, su tuo, 
kas įvyko vėliau, bet ir Frydricho žygiai menkai skyrėsi vienas nuo 
kito, todėl nebeįstengė supaisyti, kada milaniečiai vėl griebėsi gin- 
klų, kada vėl užpuolė Lodį ir kada imperatorius vėl atvyko į Italiją. 
„Tarsi tai būtų kronika, - mintyse tarė sau, - kur atsivertęs bet kurį 
lapą randi aprašytus tuos pačius žygius. Arba vienas iš tų sapnų, 
kur kartojasi ta pati istorija, ir trokšti tik viena - pabusti“. 

Tačiau Niketas manė supratęs, kad jau dvejus metus milanie- 
čiai neleido Frydrichui atsikvėpti, rodydami nepagarbą ir maiš- 
taudami, todėl kitąmet imperatorius, padedamas Novaros, As- 
čio, Verčelio, Monferato markgrafo, Malaspinos markgafo, Bjon- 
dratės, Komo, Lodžio, Bergamo, Kremonos, Pavijos ir dar kitų, 
vėl apgulė Milaną. Vieną gražų pavasario rytą Baudolinas, jau 
dvidešimtmetis, su Poetui skirta ode Salve mundi domine ir savo 
laiškais Beatričei bei jos atsakymais, kurių nenorėjo palikti Pary- 
Žiuje kaip masinančio grobio, stojo prie šio miesto sienų. 

— Tikiuosi, Milane Frydrichas elgėsi geriau nei Kremoje, - tarė 
Niketas. 

— Dar blogiau, kaip išgirdau atvykęs. Jis įsakė išlupti akis še- 
šiems belaisviams iš Melco ir Ronkatos, o vienam tokiam mila- 

niečiui išlupo tik vieną akį, kad tas nuvestų kitus į Milaną, užtat 
nupjovė nosį. O sučiupęs tuos, kurie bandydavo nuvežti į Milaną 
maisto, liepdavo nukirsti rankas. 

— Matai, ir jis lupdavo akis! 

— Bet paprastiems žmonėms, ne valdovams, kaip jūs. Be to, 
savo priešams, ne giminaičiams! 

— Tu jį teisini'? 

— Dabar, ne anuomet. Tada juo baisėjaus. Nė nenorėjau susi- 
tikti. Tačiau privalėjau eiti ir pasisveikinti, negalėjau išsisukti. 


Imperatorius, po tiekos metų vėl jį išvydęs, laimingas norėjo 
apsikabinti, tačiau Baudolinas nepajėgė susivaldyti. Jis atsitrau- 
kė, paplūdo ašaromis, išvadino piktadariu, kuris, elgdamasis taip 
neteisingai, negali vadintis tiesos šaltiniu, ir pareiškė, kad gėdija- 
si būti jo įsūniu. 

Kiekvienam, ištarusiam tokius žodžius, Frydrichas ne tik būtų 
išlupęs akis ir nupjovęs nosį, bet dar ir ausis nurovęs. Tačiau Bau- 
dolino įtūžis pribloškė Frydrichą, ir jis, nors būdamas imperato- 
rius, mėgino pasiteisinti. 

— Baudolinai, tai maištas, maištas prieš įstatymą, o tu pirmasis 
man pasakei, kad aš esu įstatymas. Negaliu nuolaidžiauti, nega- 
liu būti geras. Mano pareiga būti negailestingam. Manai, man 
patinka? 

— Aišku, patinka, mano tėve, nes kodėl prieš dvejus metus žu- 
dei kremiečius ir luošinai milaniečius ne kovoje, o šaltakraujiškai — 
iš keršto, įgeidžio, paniekos? 

— Seki mano žygius, lyg būtum Raevinas! Tuomet žinok, tai 
buvo ne įgeidis, o pavyzdys. Vienintelis būdas palaužti nepaklus- 
niuosius. Manai, Cezaris ir Augustas buvo atlaidesni? Baudoli- 
nai, ar žinai, kas yra karas? Dabar esi didis mokslinčius Paryžiuje, 
bet grįžęs norėsiu tave matyti rūmuose, tarp savo rūmininkų, O 
gal net įšventinsiu į riterius. Nejau tikiesi žygiuoti kartu su Šven- 
tosios Romos imperatorium nesusitepdamas rankų? Bjauriesi 
krauju? Prisipažink, ir tapsi vienuoliu. Bet nepamiršk, teks gy- 

venti skaistybėje, o juk teko girdėti apie tavo žygius Paryžiuje ir 
neįsivaizduoju tavęs vienuolio abitu. Iš kur tas randas? Stebiuosi, 
kad jis tau ant veido, ne ant užpakalio! 

— Tavieji šnipai papasakojo tau apie mano gyvenimą Paryžiuje, 
o aš ir be šnipų Žinau apie tavo žygius Adrianopolyje. Jau geriau 
mano nuotykiai su paryžiečių vyrais nei tavieji su Bizantijos vie- 
nuoliais. 

Frydrichas išblyško ir sustingo. Puikiai žinojo, ką Baudolinas tu- 
rėjo galvoje (šis sužinojo tai iš Oto). Dar būdamas Švabijos kuni- 
gaikštis, paėmė kryžių ir išvyko į antrąjį užjūrio žygį, kad padėtų 
Jeruzalės krikščionims. Kryžiaus kariaunai sunkiai stumiantis pir- 
myn, prie Adrianopolio vienas iš jo didikų atsiliko nuo būrio, buvo 
užpultas ir nužudytas. Gal tai padarė vietos plėšikai. Tarp lotynų ir 
bizantiečių tvyrojo įtampa ir Frydrichas palaikė šį užpuolimą įžei- 
dimu. Kaip ir Kremoje, nesuvaldė savo įtūžio: užpuolęs gretimą 
vienuolyną, išskerdė visus ten buvusius vienuolius. 

Tas įvykis suteršė Frydricho vardą; visi dėjosi jį užmiršę, net 
Otas savo Gesta Friderici jį nutylėjo, nors pasistengė paminėti, 
kaip iškart po to jaunasis kunigaikštis išvengė baisaus potvynio 
netoli Konstantinopolio — ženklas, jog dangus nepaliovė jo glo- 
boti. Bet vienintelis, kuris neužmiršo, buvo Frydrichas, o kadangi 
tos piktadarystės padaryta žaizda niekada neužgijo, iškart surea- 
gavo į pasakytus žodžius. Blyškus jo veidas paraudo, jis čiupo bron- 
zos žvakidę ir puolė Baudoliną lyg ketintų užmušti. Bet vargais 
negalais susitvardė, nuleido ginklą, jau lietusį vaikino drabužius, 
ir iškošė pro sukąstus dantis: 

— Vardan visų pragaro velnių, niekada daugiau nesakyk to, ką 
dabar pasakei. 

Ir žengė lauk iš palapinės. Ant slenksčio grįžtelėjo: 

— Eik pasisveikinti su imperatoriene, paskui keliauk atgal į Pa- 
ryžių pas savo skystaklynius mokslavyrius. 


— Dar pamatysi, ar aš skystaklynis, parodysiu tau, ką galiu, — 
kartojo Baudolinas palikdamas stovyklą, nė pats nevokdamas, 

ką gali, tik jausdamas neapykantą savo įtėviui ir trokšdamas jį 
įskaudinti. 

Vis dar įniršęs priėjo Beatričės pastovį. Kaip dera, pabučiavo 
imperatorienės suknios kraštą, paskui ranką, ji apstulbo pama- 
čiusi randą ir sunerimusi pradėjo klausinėti. Baudolinas nerūpes- 
tingai atsakė susikivirčijęs su pakelės plėšikais, esą įprastas daly- 
kas tam, kuris sukiojasi po pasaulį. Beatričė pažvelgė į jį susiža- 
vėjusi, nors reikia pasakyti, kad tas dvidešimtmetis liūto veidu, 
dėl rando atrodęs dar vyriškesnis, dabar buvo, kaip sakoma, dai- 
lus jaunikaitis. Imperatorienė pakvietė jį sėstis ir papasakoti apie 
savo nuotykius. Sėdėdama po puošniu baldakimu ji šypsodama 
siuvinėjo, O jis susirangė prie jos kojų ir pasakojo nė negalvoda- 
mas, ką kalba, tik norėdamas numaldyti savo nerimą. Taip kalbė- 
damas žvelgė iš apačios į dailų jos veidą, užlietas viso tam amžiui 
būdingo įkarščio, šimteriopai sustiprinto, kol Beatričė neištarė 
su pačia gundomiausia šypsena lūpose: ,„Nerašei man, kaip bu- 
vau paliepusi ir kaip to troškau“. 

Gal ji tai pasakė su seserišku rūpestingumu, gal tik norėdama, 
kad pokalbis nenutrūktų, tačiau Baudolinui kiekvienas Beatričės 
žodis buvo kartu balzamas ir nuodai. Virpančiomis rankomis jis 
ištraukė prie krūtinės saugomus savo laiškus jai ir jos atsakymus 
jam ir ištiesęs sušnibždėjo: „Rašiau, ir dažnai, o tu, Ponia, man 
atsakydavai“. 

Nesuprasdama Beatričė paėmė lapus ir pradėjo skaityti pus- 
balsiu, kad geriau perprastų tas dvi rašysenas. Baudolinas per du 
žingsnius nuo jos prakaituodamas grąžė rankas, tardamas pasiel- 
gęs kaip beprotis, laukdamas, kad ji pakvies sargybinius ir jį išva- 
rys, troško turėti ginklą, kuriuo galėtų perverti sau širdį. Beatričė 
nesiliovė skaityti, jos skruostai vis labiau raudo, drebančiu balsu 
ji tarė karštus žodžius, tarsi per šventvagiškas pamaldas. Paskui 
pakilo, susvyravo, atstūmė pripuolusį padėti Baudoliną ir pasakė 
silpnu balsu: ,O, vaike, ką tu padarei?“ 

Baudolinas drebėdamas prisiartino, kad išplėštų jai iš rankų 
lapus, ji virpėdama ištiesė ranką, kad paglostytų jam sprandą, jis 

pasisuko šonu, nepajėgdamas nė akių į ją pakelt, ji pirštais pa- 
glostė jo randą. Norėdamas išvengti šio prisilietimo, jis vėl pasu- 
ko galvą, bet ji jau buvo per daug arti ir jie stojo veidas prieš 
veidą. Baudolinas patraukė rankas už nugaros, kad negalėtų jos 
apkabinti, tačiau jų lūpos susilietė, o susilietusios prasivėrė, ir vieną 
akimirką, tik akimirką iš tų kelių, kurias užtruko tas bučinys, pro 
praviras lūpas susilietė jų liežuviai. 

Pasibaigus šiai žaibiškai amžinybei, Beatričė atsitraukė, išblyš- 
kusi tarsi ligonis, ir tarė griežtai žiūrėdama Baudolinui į akis: 

— Vardan visų rojaus šventųjų, niekada daugiau nedarykite to, 
ką dabar padarėte. 

Pasakė tai be pykčio, beveik be jokio jausmo, sakytum alpda- 
ma. Paskui jos akys sudrėko ir ji švelniai pridūrė: 

— Meldžiu! 

Baudolinas atsiklaupė, kone palietė kakta grindis ir išėjo, neiš- 
manydamas, kur eiti. Tik vėliau suvokė per vieną akimirką pada- 
ręs keturias nuodėmes: įžeidęs imperatorienės didybę, susitepęs 
svetimoteriavimu, apvylęs savo tėvo pasitikėjimą ir pasidavęs nie- 
kingai keršto pagundai. „Ar tikrai linkau atkeršyti? Jei Frydri- 
chas nebūtų žudęs, nebūtų manęs įžeidęs, o aš nebūčiau pajutęs 
jam neapykantos, antraip argi būčiau padaręs tai, ką dabar pada- 
riau?“ — svarstė. Ir vengė atsakyti į šį klausimą žinodamas, jei 
atsakymas bus toks, kokio baiminosi, jis bus padaręs penktąją, 
pačią baisiausią, nuodėmę: neatitaisomai paniekinęs savo dievi- 
namosios dorybę vien norėdamas išlieti apmaudą, - pavertęs nie- 
kingu įnagiu tai, ką laikė savo gyvenimo tikslu. 


— Pone Niketai, tas įtarimas persekiojo mane ilgus metus, nors 
nepajėgiau užmiršti kankinamo tos akimirkos grožio. Mylėjau kas- 
dien vis stipriau, jau be jokios vilties, net sapnuose. Nes jei norė- 
jau gauti atleidimą, ir iš jų privalėjau ištrinti josios paveikslą. Žo- 
džiu, ilgomis bemiegėmis naktimis kartojau sau: jau gavai viską ir 
negali daugiau norėti. 

Konstantinopolį gaubė sutemos, dangus nebežioravo. Gaisras 
buvo nuslopęs, tik ant kai kurių miesto kalvų dar žėrėjo - jau ne 
liepsnos, o tik žarijos. Niketas užsakė dvi taures vyno su medumi. 
Baudolinas gurkšnojo įsmeigęs žvilgsnį į tuštumą. 

— Šis vynas iš Taso. Į džarą' pilamas kviečių maišalas su medu- 
mi. Paskui stiprus ir kvapnus vynas maišomas su švelnesniu. Sal- 
dus, ar ne? — paklausė Niketas. 

— Taip, labai, - atsakė Baudolinas, bet mintimis klajojo jau visai 
kitur. Paskui padėjo taurę. - Tą vakarą, - tarė, - amžiams atsisa- 
kiau teisti Frydrichą, jaučiausi kaltesnis už jį. Kas blogiau: nupjauti 
priešui nosį ar pabučiuoti į lūpas savojo geradario žmoną? 

Kitą dieną Baudolinas nuėjo prašyti įtėvio atleidimo už pasa- 
kytus skaudžius žodžius ir paraudo supratęs, kad ir Frydrichą kan- 
kina sąžinės graužatis. Imperatorius jį apkabino ir atsiprašė už 
savo įtūžį sakydamas, kad vietoj šimto jį supančių meilikautojų 
jam mielesnis toks sūnus kaip jis, nebijantis prikišti klaidų. 

— Net mano nuodėmklausys nedrįsta to pasakyti, - tarė šypso- 
damasis. - Esi vienintelis, kuriuo galiu pasitikėti. 

Degdamas iš gėdos, Baudolinas pradėjo atgailą už savo nuo- 
dėmes. 


* Didelis molinis ąsotis su dviem asom. Vert. 


10. 


BAUDOLINAS APTINKA TRIS KARALIUS IR 
KANONIZUOJA KAROLI DIDIJI 


Baudolinas pasiekė Milaną, kai milaniečiai jau nebepajėgė spir- 
tis dar ir dėl vidaus nesutarimų. Galiausia buvo pasiųsti atstovai 
aptarti kapituliacijos sąlygų, o šios buvo tokios, kokias nustatė 
Ronkalijos susirinkimas, kitaip tariant, po ketverių metų, nete- 
kus tiekos žmonių ir patyrus daugybę nuostolių, viskas liko kaip 
prieš ketverius metus. Pati kapituliacija buvo dar gėdingesnė. Fryd- 
richas ir vėl norėjo atleisti, bet Rainaldas negailestingai kurstė. 
Reikia pamokyti, kad visi prisimintų, be to, reikia pamaloninti 
miestus, kurie kovėsi imperijos pusėje, nors ir ne iš meilės impe- 
ratoriui, 0 iš neapykantos Milanui. 

— Baudolinai, - tarė imperatorius savo įsūniui, - šįkart prašau 
manęs nesmerkti. Kartais net imperatorius privalo daryti tai, ko 
nori jo patarėjai. 

Ir pusbalsiu pridūrė: 

— Rainaldo bijau labiau už milaniečius. 

Taigi jis įsakė nušluoti Milaną nuo žemės paviršiaus ir paliepė 
visiems — vyrams ir moterims - palikti miestą. 

Laukai aplink miestą knibždėjo be tikslo slankiojančių mila- 
niečių, kai kurie pasitraukė į aplinkinius miestus, kiti liko prie 
Milano mūrų vildamiesi, kad imperatorius jiems dovanos ir leis 
grįžti namo. Lijo, pabėgėliai naktimis drebėjo iš šalčio, vaikai sir- 
go, moterys verkė, beginkliai vyrai būriavosi kelkraščiuose grū- 
modami dangui — verčiau keikti Aukščiausiąjį nei imperatorių, 
nes imperatoriaus vyrai sukiojosi aplink, reikalaudami pasiaiš- 
kinti dėl pernelyg garsių dejonių. 

Iš pradžių Frydrichas manė pats sunaikinti sukilusį miestą - jį 
padegti, paskui pagalvoio galįs šį darbą duoti italams, nekentusiems 
Milano labiau už jį. Todėl įsakė lodiečiams sugriauti rytinius var- 
tus, vadinamus Rencos vartais, kremoniečiams - išardyti Romos 
novariečiams - sulyginti su žeme Verčelio vartus, komaskiečiams — 
nušluoti nuo žemės paviršiaus Komo vartus, o tiems iš Seprijaus ir 
Martezanos iš Naujųjų vartų palikti tik griuvėsių krūvą. Tų miestų 
gyventojams tokia užduotis labai patiko - jie net sumokėjo impe- 
ratoriui krūvą pinigų, kad galėtų pasimėgauti privilegija patiems 
suvesti sąskaitas su nugalėtuoju Milanu. 

Prasidėjus griovimui, kitą dieną Baudolinas patraukė kitapus 
miesto mūrų. Kai kur matėsi tik dulkių debesys, o juose galėjai 
įžiūrėti vienus, kurie, pritvirtinę prie namo storus lynus, sutarti- 
nai juos traukė, kol šis pagaliau griūdavo, ar kitus, patyrusius sta- 
tytojus, kurie, užlipę ant bažnyčios stogo, jį daužė kūju, kol nesu- 
irdavo, o paskui didžiuliais taranais griaudavo sienas ar išjudin- 
davo kolonas, įkalę po jomis pleištus. 

Keletą dienų Baudolinas klaidžiojo sumaišties apimtomis gat- 
vėmis, matė, kaip griuvo didžiosios bažnyčios varpinė, - visoje 
Italijoje nebuvo kitos tokios gražios ir tobulos. Uoliausiai dirbo 
lodiečiai, trokštantys tik keršto: jie pirmieji sugriovė savąją mies- 
to dalį ir atskubėjo padėti kremoniečiams sulyginti su žeme Ro- 
mos vartų. Bet labiausiai patyrę buvo pavijiečiai - darbavosi jie 
ne taip padrikai, gniauždami savo įniršį: trupino akmenis rišusį 
skiedinį arba pasikasdavo po pamatais, ir sienos griūdavo pačios. 

Žodžiu, nesuprantančiam, kas čia dedas, Milanas atrodė kaip 
džiaugsminga statybvietė, kur kiekvienas vikriai darbavosi Vieš- 
paties šlovei. Tik laikas tarytum tekėjo atgal, lyg iš nieko kiltų 
naujas miestas, — O iš tiesų senasis miestas virto dulkėmis, — ir 
degtų žemė. Su tokiomis mintimis Velykų dieną, kai imperato- 
riaus įsakymu Pavijoje surengta didelė šventė, Baudolinas išsku- 
bėjo ieškoti mirabilia urbis Mediolani, kol šis dar stovėjo. Taip jis 
užklydo prie dar nespėtos paliesti nuostabaus grožio bazilikos, o 

rūmus taip džiugiai, tarsi tai būtų tikrų tikriausia šventė. Iš jų 
sužinojo, kad bazilika vadinosi Švento Eustarchijaus, o rytojaus 
dieną jie ruošėsi imtis ir jos. „Per daug graži, kad paliktum, ar 
ne?“ — tvirtai pareiškė vienas iš griovėjų. 

Baudolinas įžengė į bazilikos navą: vėsią, tylią, tuščią. Kažkas 
jau buvo išplėšęs altorius ir šonines koplyčias, o nežinia iš kur 
atsibastę šunys, radę jaukią vietą, įsikūrė joje ir šlapinosi ant ko- 
lonų. Prie didžiojo altoriaus mykdama sukiojosi karvė. Gyvulys 
buvo gražus, ir Baudolinas pagalvojo, kokia neapykanta turėjo 
degti griovėjai, jeigu paliko tokį masinantį grobį, kad tik greičiau 
išnyktų miestas. 

Šoninėje koplyčioje prie akmeninio sarkofago pamatė beviltiš- 
kai kūkčiojantį seną kunigą, ar, tikriau, cypčiojantį lyg sužeistas 
žvėris. Jo veidas buvo baltesnis už akių baltymus, o liesas kūnas 
drebėjo su kiekviena dejone. Baudolinas šokosi jam padėti, iš- 
tiesdamas turėtą vandens gertuvę. 

— Dėkoju, gerasai krikščioni, — tarė senolis, - bet dabar man 
liko laukti tik mirties. 

— Tavęs neužmuš, - tarė jam Baudolinas. - Apgultis baigėsi, 
taika pasirašyta, jie nori tik sugriauti šitą bažnyčią, bet ne tau gy- 
vybę atimt. 

— Ko verta man gyvybė be šios bažnyčios? Sulaukiau teisingo 
dangaus atpildo, nes prieš daug metų puikybės akinamas troš- 
kau, kad mano bažnyčia būtų visų gražiausia ir garsiausia, taigi 
sunkiai esu nusidėjęs. 

Baudolinas paklausė, kokia buvusi to vargšo senolio nuodėmė. 

— Prieš daug metų vienas keliautojas iš Rytų pasiūlė man pirkti 
nuostabiausias krikščionybės relikvijas - nesuirusius Trijų Kara- 
lių kūnus. 

— Tris Karalius? Visus tris? Nesuirusius? 

— Tris Karalius, ir nesuirusius. Jie atrodė gyvi, noriu pasakyti, 
jie atrodė tarsi ką tik mirę. Žinojau, kad tai netiesa, mat apie 
Karalius rašoma tik vienoje - Mato Evangelijoje, ir tai nedaug. 

Ten neparašyta, kiek jų ir iš kur jie ėjo, ar buvo karaliai, ar iš- 
minčiai... Tik parašyta, jog atvyko į Jeruzalę sekdami paskui 
žvaigždę. Nė vienas krikščionis nežino, iš kur jie atėjo ir kur 
sugrįžo. Kas tikėjosi rasti jų kapą? Todėl taip ir neišdrįsau prisi- 
pažinti milaniečiams turįs šį lobį. Bijojau, kad iš godumo jie pa- 
sinaudos proga sutraukti tikinčiuosius iš visos Italijos ir pelnytis 
iš netikros relikvijos... 

— Taigi nenusidėjai. 

— Nusidėjau laikydamas juos šitoje šventoje vietoje. Laukiau 
dangaus ženklo, bet nesulaukiau. Nenoriu, kad tie vandalai juos 
rastų. Dar ims dalytis tuos palaikus, idant suteiktų nepaprastos 
šlovės kuriam nors iš tų miestų, kurie dabar mus griauna. Mel- 
džiu, sunaikink visus kadaise mane ištikusios silpnumo akimirkos 
pėdsakus. Pasikviesk padėjėjų, dar šį vakarą ateik paimti tų abe- 
jotinų relikvijų, pasirūpink, kad jos išnyktų. Mažumą padirbėjęs, 
užsitikrinsi sau vietą Rojuje, o tai, mano galva, - ne toks menkas 
dalykas. 


— Pone Niketai, supranti, tada prisiminiau, kad Otas kalbėjo 
apie Karalius ir kartu apie kunigą Joną. Aišku, jei tas vargšas ku- 
nigas būtų juos parodęs tarsi išdygusius iš niekur - niekas nebūtų 
juo patikėjęs. Tačiau ar relikvijai privalu būti susijusiai su šven- 
tuoju ar įvykiu, kad būtų tikra? 

— Aišku, ne. Daugelio čia, Konstantinopolyje, saugomų relik- 
vijų kilmė abejotina, tačiau jas bučiuojantis tikintysis jaučia Iš jų 
sklindant antgamtišką dvelksmą. Tikėjimas jas paverčia tikromis, 
o ne jos tikėjimą tikru. 

— Teisingai. Aš irgi pagalvojau, kad relikvija vertinga tada, kai 
randa sau tinkamą vietą tikroje istorijoje. Be kunigo Jono istori- 
jos tie Karaliai galėjo likti kilimų pirklio apgaule, tačiau tikroje 
kunigo Jono istorijoje jie taptų liudijimu. Durų anga yra durų 
anga tik tuomet, kai aplink ją stovi namas, kitaip ji būtų tik skylė, 
net ne skylė, nes tuštuma be ją supančios pilnatvės - jokia tuštu- 
ma. Tada supratau žinąs istoriją, kurioje Karaliai gali turėti šio- 

kią tokią prasmę. Pagalvojau, kad jau privalau kalbėti apie kunigą 
Joną, idant atverčiau imperatoriui kelią į Rytus, neginčytinai iš 
Rytų kilę Karaliai paremtų mano žodžius. Vargšai Trys Karaliai 
griauti juos priglaudusį miestą, o šis to nė nenujautė. Jie nieko ne- 
buvo jam skolingi: jis tebuvo tarpinė stotis, tarsi pakelės užeiga, 
kur gali atsipūsti prieš tolesnę kelionę, tiesą sakant, jie iš prigim- 
ties buvo keliautojai - argi nepatraukė nežinia iš kur paskui žvaigž- 
dę? Mano lemtis buvo rasti Trims Karaliams naują Betliejų. 


Baudolinas žinojo, kad tinkama relikvija gali pakeisti miesto 
gyvenimą, paversti jį nenutrūkstamo maldininkų srauto tikslu, iš 
kaimo bažnytėlės padaryti šventovę. Ką galėjo sudominti Kara- 
liai? Pagalvojo apie Rainaldą: jam buvo paskirta Kelno arkivys- 
kupija, bet jis dar turėjo pirma ten nuvykti, kad būtų oficialiai 
įšventintas. Jei įžengtų į savo katedrą kartu su Karaliais, padary- 
tų neišdildomą įspūdį. Rainaldui reikia imperijos galios simbo- 
lių? Štai jam ne vienas, o visi Trys Karaliai, kartu ir šventikai. 

Paklausė kunigo, ar negalėtų pamatyti jų kūnų. Šis paprašė pa- 
dėti, nes reikėjo pakelti sarkofago dangtį, kad galėtų ištraukti skry- 
nią, kurioje saugoti tie kūnai. 

Sunku, bet vertėjo vargti. Stebuklas: Trijų Karalių kūnai atro- 
dė tarsi gyvi, nors oda jau sudžiūvusi ir susitraukusi lyg perga- 
mentas. Bet neparudusi kaip mumijų. Du Karaliai buvo balkšvais 
veidais, vienas su ilga balta barzda iki juosmens, tarsi iš cukraus 
vatos, kitas glotnia oda. Trečiojo veidas buvo juodmedžio spal- 
vos, tačiau pajuodęs ne nuo laiko, o dėl to, kad juodas buvo ir 
tada, kai dar gyvas buvo: jis atrodė tarytum medžio skulptūra, net 
įtrūkusiu kairiuoju skruostu. Barzda striuka, o tarp mėsingų pra- 
virų lūpų švietė du aštrūs balti iltiniai dantys. Visi trys gulėjo at- 
merktomis akimis, didelėmis ir nustebusiomis, o jų vyzdžiai bliz- 
gėjo it stiklas. Jie gulėjo susukti į apsiaustus - baltą, žalią ir pur- 
purinį, o iš po šių kyšojo kelnės, panašios į tas, kokias dėvi barba- 
rai, bet iš gryno damasko šilko, siuvinėtos perlais. 

Baudolinas skubiai sugrižo į imperijos kariuomenės stovyklą ir 
nubėgo pasitarti su Rainaldu. Kancleris iškart suprato Baudoli- 
no atradimo vertę ir tarė: 

— Reikia veikti slaptai ir nedelsiant. Negalėsim išnešti visos skry- 
nios, per daug kris į akis. Jei kas nors suuos, ką aptikai, nedvejo- 
damas pasisavins, kad nugabentų į savo miestą. Liepsiu paruošti 
tris medinius karstus, o naktį išnešime kūnus už miesto mūrų sa- 
kydami, kad tai trijų per apgultį kritusių didžiai nusipelniusių vy- 
rų kūnai. To imsitės tu, Poetas ir vienas mano šeimynykščių. Pas- 
kui paliksime ten, kur padėję, nėra ko skubėti. Prieš nugabenant 
juos į Kelną, reikia gauti įtikinamų liudijimų apie relikvijos kilmę 
ir pačius Karalius. Rytoj pat grįši į Paryžių, ten pažįsti išsimoksli- 
nusių vyrų, surask kiek pajėgsi, kas susiję su jų istorija. 

Naktį Trys Karaliai buvo pergabenti į Švento Jurgio bažnyčios 
kriptą, už miesto mūrų. Rainaldas norėjo juos pamatyti ir dabar 
nepajėgė sulaikyti arkivyskupui deramo pasipiktinimo: 

— Su plačiomis kelnėmis? Ir dar su juokdarių kepuraitėmis? 

— Pone Rainaldai, matyt, taip anuomet rengdavosi Rytų išmin- 
čiai. Prieš daug metų lankiausi Ravenoje ir ten mačiau mozaiką, 
kur ant imperatorienės Teodoros drabužio pavaizduotieji Trys Ka- 
raliai panašūs į šiuos. 

— Sutinku, gal tai įtikintų Bizantijos graikus, bet nejau manai, 
jog galėčiau pristatyti į Kelną Karalius juokdarių drabužiais? Rei- 
kia juos perrengti. 

— Kaip? - paklausė Poetas. 

— Kaip? Valgei ir gėrei lyg koks bajoras, parašydamas tik du ar 
tris eilėraščius per metus, o nežinai, kaip reikėtų aprengti tuos, 
kurie pirmieji pagarbino mūsų Viešpatį Jėzų Kristų? Aprenk taip, 
kad žmonėms jie primintų vyskupą, popiežių, archimandritą, ne- 
žinau, ką dar! 

— Didžioji bažnyčia ir vyskupija išplėštos. Bet gal pavyks suieš- 
koti bažnytinių drabužių. Pabandysiu, - tarė Poetas. 

Naktis buvo siaubinga. Drabužių rado, ir net kažką, kas primi- 
nė tiaras, bet sunkiausia buvo palaikus nurengti. Jei veidai atrodė 

kaip gyvi, tai kūnai, išskyrus rankas, visiškai sudžiūvę: virtę vyte- 
lių ir šiaudų rezginiu, linkstančiu sulig kiekvienu bandymu nu- 
vilkti drabužius. 

— Nesvarbu, - tarė, - juolab kad Kelne daugiau niekas skrynios 
neatidarys. Įkiškite pagalių, bet ko, kas juos sutvirtintų, panašiai 
kaip kaliausėms. Tik, žiūrėkit, pagarbiai. 

— Vajėzau, - aimanavo Poetas, - net nusigėręs iki žemės graiby- 
mo nebūčiau pamanęs, kad teks pasmeigti Karalių iš užpakalio. 

— Tylėk ir renk, - tarė Baudolinas, - dirbame imperijos šlovei. 

Poetas nepaliovė bjauriai burnoti. Ir Karaliai tapo panašūs į 
šventosios Romos bažnyčios kardinolus. 


Kitą dieną Baudolinas leidosi į kelionę. Paryžiuje Abdulas, ku- 
ris daug išmanė apie Rytus, suvedė jį su Sen Viktoro kanauninku, 
išmaniusiu dar daugiau už jį. 

— Ak, Karaliai! - tarė. — Tradicija nuolat juos mini, ir daugelis 
Bažnyčios tėvų yra apie juos kalbėję, bet visose trijose Evangeli- 
jose jie nutylimi, o Izaijo ir kitų pranašų žodžiai kartu pasako ir 
nepasako: kai kas juos perskaitė kaip susijusius su Karaliais, bet 
gal jie turėjo galvoje ką kita. Kas tie Karaliai ir kokie tikrieji jų 
vardai? Vieni juos vadino Hormicu iš Seleukijos, Persijos kara- 
lium, Jazdegardu, Sabos karalium, ir Perozu, Sebos karalium; ki- 
ti - Horu, Besanderiu ir Karundu. Tačiau, pasak dar kitų patiki- 
mų autorių, jų vardai buvo Melkonas, Gasparas ir Baltazaras, ar- 
ba Melkas, Kasparas ir Fadizardas. Arba Magelatas, Galgelatas 
ir Saracinas. O gal Apelijus, Amerus ir Damaskus... 

— Apelijus ir Damaskus - gražūs vardai, primena tolimus kraš- 
tus, - tarė Abdulas žvelgdamas kažkur prieš save. 

— O Karundas? - atšovė Baudolinas. - Privalome rasti tris tik- 
rus vardus, ne tokius, kurie tau patinka. 

Kanauninkas tęsė: 

— Siūlyčiau Bitizarėją, Melchiorą ir Gataspą, pirmasis tebūnie 
Godolijos ir Sabos karalius, antrasis — Nubijos ir Arabijos kara- 
lius, trečiasis - Tarso ir Egriseulos salos karalius. Ar prieš leis- 

damiesi kelionėn jie vienas kitą pažinojo? Ne, jie susitiko Jeruza- 
lėje ir stebuklingai vienas kitą atpažino. Tačiau kiti sako, jog jie 
buvo išminčiai, gyvenę Pergalės, arba Vaus kalne, nuo kurio vir- 
šūnės stebėję dangaus ženklus, ir ten sugrįžę po Jėzaus pagarbi- 
nimo, o vėliau prisidėję prie apaštalo Tomo ir ėmęsi Indijoje skleis- 
ti Evangeliją, tik jų buvo ne trys, o dvylika. 

— Dvylika Karalių? Ar ne per daug? 

— Taip sakęs ir Jonas Auksaburnis. Pasak kitų, jie turėjo vadin- 
tis Zhrwndd, Hwrmzd, Awstsp, Arsk, Zrwnd, Aryhw, Arthsyst, 
Astnbwzn, Mhrwą, Ahsrs, Nsrdyh ir Mrwdk. Bet reikia būti at- 
sargiems, nes, pasak Origeno, jų buvo trys, kaip ir trys Nojaus 
sūnūs ir trys Indijos, iš kur jie kilę. 

Baudolinas pareiškė, kad Karalių gal buvę ir dvylika, tačiau 
Milane rasti trys, ir jais remiantis reikia sukurti įtikimą istoriją. 

— Pavadinkime juos Baltazaru, Melchioru ir Kasparu, nes šiuos 
vardus lengviau ištarti, nei tuos nuostabius čiaudėjimus, kuriuos 
ką tik girdėjome iš mūsų godotino mokytojo lūpų. Sunkiau sugal- 
voti, kaip jie atsidūrė Milane. 

— Nieko čia sunkaus, - tarė kanauninkas, - jei jau jie ten atsl- 
dūrė. Neabejoju, kad karalienė Elena, Konstantino motina, rado 
jų kapą Pergalės kalne. Moteris, sugebėjusi rasti tikrąjį Kryžių, 
galėjo lengvai rasti ir tikruosius Karalius. Elena ir pergabeno kū- 
nus į Konstantinopolį, Šventos Sofijos soborą. 

— Ak, ne, nes Rytų imperatorius tuoj paklaus, kaip juos atėmė- 
me, - tarė Abdulas. 

— Nebijok, - atsakė kanauninkas. - Jei jie gulėjo Švento Eus- 
tarchijaus bazilikoje, juos ten atgabeno tas šventas vyras, atvykęs 
iš Bizantijos, kad basilėjo Mauricijaus laikais taptų Milano vys- 
kupu, o tai įvyko daug anksčiau, nei čia gyveno Karolis Didysis. 
Eustarchijus negalėjo pavogti šventųjų, nes gavo juos dovanų iš 
Rytų imperijos basilėjo. 


Metams baigiantis Baudolinas su šia puikiai sukurpta istorija 
grįžo pas Rainaldą ir priminė jam, kad, pasak Oto, Karaliai turė- 
jo būti kunigo Jono protėviai, perleidę jam savo titulus, postus ir 

priedermes. Iš čia kunigo Jono valdžia visoms trims Indijoms ar 
bent vienai iš jų. 

Rainaldas jau buvo užmiršęs Oto žodžius, tačiau, išgirdęs mi- 
nint kunigą, valdžiusį imperiją, taigi karalių su šventiko prieder- 
mėmis, kartu popiežių ir vienuolį, neabejojo darsyk užspeitęs į 
kampą Aleksandrą III: Karaliai, kartu ir šventikai, Jonas, kara- 
lius ir šventikas - kokia nuostabi figūra, alegorija, pranašystė, pra- 
džia tos imperatoriškos didybės, kuria jis žingsnis po žingsnio sie- 
kė apgaubti Frydrichą! 

— Baudolinai, - tarė nieko nelaukęs, - aš imsiuos Karalių, o tu 
pasirūpink kunigu Jonu. Iš to, ką pasakoji, kol kas turime tik 
gandus, o jų negana. Reikia dokumento, patvirtinančio jo egzis- 
tavimą, kuriame būtų parašyta, kas jis ir kaip gyvena. 

— Kur tokį rasiu? 

— Jei nerasi, sukursi. Imperatorius tave siuntė mokytis, tad at- 
ėjo laikas skinti tavo talento vaisius. Ir, vos baigsi studijas, įšven- 
tinti į riterius, nes jos, mano galva, jau per ilgai užtruko. 


— Supratai, pone Niketai? — paklausė Baudolinas. - Kunigas 
Jonas dabar tapo man prievole, ne užgaida. Ir privalėjau jo ieško- 
ti ne vardan Oto atminimo, o vykdydamas Rainaldo įsakymą. Kaip 
sakydavo mano tėvas Galjaudas, visada buvau priešgyna. Vos tik 
man ką nors pavesdavo, iškart dingdavo noras tai daryti. Paklu- 
sau Rainaldui ir apsisukęs grįžau į Paryžių tik todėl, kad išveng- 
čiau susitikimo su imperatoriene. Abdulas vėl pradėjo kurti dai- 
nas, tačiau įspėjo, kad žaliojo medaus indas jau pustuštis. Pasa- 
kodavau jam apie Karalių žygį, o jis pritardavo savo daina: 


Nieko nestebina, kad aš 

myliu tą, kuri manęs niekada neišvys, 
kitokios meilės nežino mano širdis, 
tik tą, kurios neregėjo akys. 

Jokia kita laime nedžiugina manęs 

ir nežinau, ar galiu neprarasti vilties, 
deja... 


Pia 
45 
> Ir 


0, 
9 


Kš 
! 
UTE 


110 


— Nutariau neaptarinėti su juo savo planų ir beveik metus bu- 
vau užmiršęs kunigą Joną. 

— O kaip su Trim Karaliais? 

— Po dvejų metų Rainaldas pergabeno relikvijas į Kelną, tiesa, 
ištiktas dosnumo priepuolio, prieš uždarydamas Karalių palaikus 
į skrynią, nupjovė kiekvienam iš jų po pirštą ir nusiuntė kaip do- 
vaną į Hildesheimo katedrą, kurioje kadaise klebonavo. Tuo lai- 
ku Rainaldą užgriuvo ir kitos nemenkos bėdos. Du mėnesiai iki 
jo pergalingo įžengimo į Kelną mirė antipopiežius Viktoras. Be- 
veik visi lengviau atsikvėpė, nes reikalai dabar galėjo susitvarkyti 
savaime, o gal Frydrichui net būtų pavykę susitaikyti su Aleksan- 
dru. Tačiau Rainaldui toji schizma buvo kaip oras, pone Niketai, 
suprantat, su dviem popiežiais jis reiškė daugiau nei su vienu. 
Todėl surado naują antipopiežių, Paskualę III, ir surengė konkla- 
vos parodiją su keturiais dvasininkais, atvestais kone iš gatvės. 
Frydricho tai neįtikino. Jis man sakė... 

— Grįžai pas jį? 

Baudolinas atsiduso: 

— Taip, keletui dienų. Tais metais imperatorienė pagimdė Fryd- 
richui sūnų. 

— Ką tuomet jautei? 

— Supratau, jog turiu galutinai ją užmiršti. Badavau septynias 
dienas, gėriau tik vandenį, mat buvau kažkur skaitęs, jog tai ap- 
valo dvasią ir net sukelia regėjimus. 

— Tikrai? 

— Tikrų tikriausiai, tačiau regėjimuose matydavau tik ją. Tada 
supratau privaląs pamatyti vaiką, kad suvokčiau skirtumą tarp 
svajonės ir regėjimo. Todėl grįžau į rūmus. Nuo tos nuostabios ir 
siaubingos dienos praėjo dveji metai ir per tą laiką mes nebuvom 
susitikę. Beatričei vaikas dabar buvo visas gyvenimas ir mano ap- 
silankymas jos, rodos, visai nesujaudino. Tada pagalvojau: kad 
negaliu mylėti Beatričės kaip motinos, mylėsiu tą kūdikį kaip sa- 
vo brolį. Bet žvelgiau į žmogutį lopšyje ir nepajėgiau atsikratyti 
minties, kad, jei reikalai būtų pakrypę kiek kitaip, jis galėjo būti 
mano sūnus. Taigi, šiaip ar taip, rizikavau susitepti kraujomaiša. 

Frydrichui tuo laiku rūpėjo visai kas kita. Jis pasakė Rainaldui, 
kad pusiau popiežius menkai laiduoja jo teises, Karaliai gerai, 
tačiau to negana, rasti Karalius — dar joks įrodymas, jog esi iš jų 
kilęs. Popiežiui pasisekė, jis gali save kildinti iš Petro, o Petrą pa- 
skyrė pats Jėzus, bet ką daryti Šventosios Romos imperatoriui? 
Kildinti save iš Cezario, kuris, kad ir kaip žiūrėsi, buvo pagonis? 

Tada Baudolinas ištarė pirmą galvon šovusią mintį: Frydrichas 
galėtų save kildinti iš Karolio Didžiojo. 

— Bet Karolis Didysis buvo pateptas popiežiaus, todėl tai nieko 
nekeičia, - atšovė Frydrichas. 

— Jei tu nepadarysi jo šventuoju, - tarė Baudolinas. 

Frydrichas pasiūlė jam pirma pagalvoti, o ne taukšti kvailystes. 

— Tai ne kvailystės, - atsikirto Baudolinas, kuris dar nė nespė- 
jęs pagalvoti kone išvydo, kaip ši mintis galėtų būti įgyvendinta. — 
Paklausyk, tau reikia nukakti į Acheną, kur guli Karolio Didžiojo 
palaikai, iškasti juos, sudėti į gražų relikvijorių rūmų koplyčios 
viduryje ir su ištikimų vyskupų palyda, kurioje būtų ir ponas Rai- 
naldas, kaip Kelno vyskupas, o kartu ir tos provincijos metropoli- 
tas, paskelbti Karolį Didįjį šventuoju. Juk turi tave pripažįstančio 
popiežiaus Paskualės bulę. Supratai? Paskelbi šventuoju Švento- 
sios Romos imperijos imperatorių, tapęs šventuoju jis atsiduria 
aukščiau už popiežių ir tu, kaip teisėtas jo įpėdinis, tampi švento- 
j0 palikuoniu, niekam nepavaldus - net tiems, kurie norėjo tave 
ekskomunikuoti. 

— Prisiekiu Karolio Didžiojo barzda, - tarė Frydrichas, net jo 
paties barzdos plaukai iš susijaudinimo pasišiaušė, - Rainaldai, 
girdėjai? Vaikinas kaip visada teisus! 

Taip ir atsitiko, nors tik baigiantis kitiems metams, nes kai ku- 
riems dalykams tinkamai pasiruošti reikia laiko. 


Niketas pareiškė, kad mintis buvo beprotiška, o Baudolinas at- 
šovė, jog, šiaip ar taip, vykusi. Ir puikuodamasis pažvelgė į Nike- 
tą. Kaipgi kitaip, pagalvojo Niketas, tavo tuštybei nėra saiko, juk 
tu paskelbei šventuoju Karolį Didįjį. Iš Baudolino galėjai visko 
tikėtis. 

— O paskui? - paklausė. 
— Kol Frydrichas su Rainaldu skubėjo kanonizuoti Karolį Di- 


dij}, aš pamažėle ėmiau suprasti, kad neužtenka nei jo, nei Kara- 
lių. Dabar jie visi buvo rojuje: žinoma, Karaliai, tikėkimės, kad ir 
Karolis Didysis, priešingu atveju Achene regzta didelė apgaulė; 
reikėjo kažko, kas dar būtų šioje žemėje ir apie ką imperatorius 
galėtų pasakyti: tai priklauso man ir patvirtina mano teisę. Vie- 
nintelis toks dalykas, kurį imperatorius galėjo rasti šiame pasau- 


lyje, buvo kunigo Jono karalystė. 


11. 


BAUDOLINAS STATO PRESBYTER JOHANNES 
RUMUS 


Penktadienio rytą trys genujiečiai - Peveras, Bojamondas ir Gri- 
las — atėję patvirtino tai, ką ir iš tolo puikiausiai galėjai matyti. 
Gaisras buvo nuslopęs, labiau savaime, nes niekas per daug ne- 
sivargino jo malšinti. Tačiau tai nereiškė, kad galėjai rizikuoti 
leistis į Konstantinopolį. Priešingai, dabar, turėdami laisvę ju- 
dėti miesto gatvėmis ir aikštėmis, piligrimai dar įnirtingiau me- 
džiojo pasiturinčius miestiečius ir naršė neatvėsusiuose griuvė- 
siuose, griaudami tai, kam buvo pavykę išsilaikyti, ieškodami 
per ankstesnius grobimus neatrastų lobių. Niketas nuliūdęs at- 
siduso ir paprašė Samo vyno. Dar užsakė paskrudintų sezamo 
sėklų, taip pat riešutų bei pistacijų, kad galėtų pakramtyti tarp 
vieno gurkšnio ir kito, idant geriau galėtų sekti pasakojimą, ir 
paragino Baudoliną tęsti. 


Vieną dieną Rainaldas išsiuntė Poetą pasiuntiniu į Paryžių, ir 
šis pasinaudojo proga kartu su Baudolinu ir Abdulu vėl pasimė- 
gauti smuklių malonumais. Susipažino ir su Boronu, bet, atrodė, 
menkai tesidomėjo šio svaičiojimais apie Žemės rojų. Baudoli- 
nas pastebėjo, kad rūmuose praleisti metai jį gerokai pakeitė. Ta- 
po atšiauresnis, nors nesiliovė lėbavęs, bet tarsi tramdė save bijo- 
damas padauginti ir bendravo taip, lyg tykotų grobio, kiekvieną 
akimirką pasiruošęs pulti. 

— Baudolinai, - tarė, — jūs čia tik gaištate laiką. Tai, ką gali iš- 
mokti Paryžiuje, mes jau išmokome. Visi tie daktarai privarytų 
kelnes, jei rytoj ateičiau į disputą su kardu prie šono, didingai 

kaip rūmų pasiuntinys. Rūmuose išmokau keturių dalykų: būda- 
mas greta didžiųjų ir pats tampi didis, didieji iš tikro labai menki, 
valdžia yra viskas, todėl nėra priežasčių, kad kurią nors dieną ji 
negalėtų atitekti tau, nors ir ne visa. Taip, svarbu mokėti laukti, 
bet nedera paleisti iš rankų geros progos. 

Vos išgirdęs bičiulius vėl prabylant apie kunigą Joną, iškart 
pastatė ausis. Paliko juos Paryžiuje, kai toji istorija atrodė tik 
bibliotekos žiurkių vaizduotės vaisius, bet Milane girdėjo Bau- 
doliną minint jį kaip visiškai regimą imperatoriaus galios žen- 
klą, prilygstantį atrastiesiems Karaliams. Šia prasme reikalas jį 
sudomino ir jis įsitraukė, tarsi konstruotų karo mašiną. Klau- 
santis jo kalbos atrodė, jog kunigo Jono šalis, lyg žemiškoji Je- 
ruzalė, iš mistinės piligrimystės vietos pamažu virsta ta, kurią 
dar teks užkariauti. 

Jis priminė bičiuliams, kad po istorijos su Karaliais kunigas Jo- 
nas tapo dar svarbesnis nei kada anksčiau ir jį būtina pristatyti 
kaip rex et sacerdos. Kaip karalių karalius jis privalėjo turėti to- 
kius rūmus, prieš kuriuos valdovų krikščionių, taip pat ir Kon- 
stantinopilio schizmatikų basilėjo rūmai atrodytų kaip griuvenos, 
o kaip šventikas turėjo turėti dar ir šventovę, prieš kurią popie- 
žiaus bažnyčia tebūtų lūšnelė. Reikėjo pastatyti jo vertus rūmus. 

— Pavyzdys yra, - tarė Boronas, - tai dangiškoji Jeruzalė, kokią 
ją Apokalipsėje regėjo apaštalas Jonas. Juos turi supti aukšta sie- 
na su dvylika vartų, nes dvylika yra Izraelio genčių, - treji vartai 
pietuose, treji vakaruose, treji rytuose ir treji šiaurėje. 

— Taip, - šaipėsi Poetas, - kunigas Jonas, įėjęs pro vienus var- 
tus, išeina pro kitus, o per audrą juos visus tranko viesulas. Nė 
miręs neištverčiau tokiuose rūmuose traukiančių skersvėjų... 

— Leisk tęsti. Pamatai iš jaspio, safyro, chalcedono, smaragdo, 
sardonikso, chrizolito, berilo, topazo, chrizoprazo, hiacinto ir ame- 
tisto, tie dvylika vartų - dvylika perlų, o aikštė priešais — iš gryno 
aukso, skaidraus kaip stiklas. 

— Neprastai, - tarė Abdulas, - vis dėlto, mano galva, jie turi 
atrodyti kaip pranašo Ezechielio aprašyta Jeruzalės Šventovė. Ry- 

toj pat eime kartu į abatiją. Vienas kanauninkų, išmintingasis Ri- 
čardas iš Sen Viktoro, mėgina atkurti Sventovės paveikslą, bet 
pranašo žodžiai vietomis per daug migloti. 


— Pone Niketai, - tarė Baudolinas, - nežinau, ar tau yra tekę 
susidurti su Šventovės matmenimis. 

— Dar ne. 

— Ir gerai, niekada į juos nesigilink, nes gali susisukti galva. 
Karalių knygoje parašyta, kad Šventovė yra šešiasdešimties uo- 
lekčių pločio, trisdešimties aukščio ir dvidešimties ilgio, o porti- 
kas — dvidešimties uolekčių pločio ir dešimties ilgio. Tačiau Kro- 
nikose rašoma, kad portikas yra šimto dvidešimties uolekčių aukš- 
čio. Bet būdamas dvidešimties uolekčių pločio, šimto dvidešim- 
ties aukščio ir dešimties ilgio, jis ne tik būtų keturiskart aukštes- 
nis už Šventovę, bet ir toks silpnas, jog sugriūtų vos į jį papūtus. 
Blogiausia, kai pradedi skaityti Ezechielio regėjimą. Jis nepatei- 
kia nė vieno teisingo mato, ir daugelis dievobaimingų vyrų manė 
Ezechielį iš tikro mačius regėjimą, tarsi būtų per daug išgėręs ir 
viską matęs dvigubai. Nieko čia bloga, vargšas Ezechielis, ir jis 
turėjo teisę pasilinksminti, tačiau Ričardas iš Sen Viktoro taip 
svarstė: jei Biblijoje kiekvienas žodis, skaičius ar kablelis turi slaptą 
prasmę, reikia stengtis perprasti jo tiesioginę reikšmę, nes slapta 
prasme viena reiškia, jei kas nors yra trijų uolekčių ilgio, ir visai 
ką kita - kai jo ilgis devynios uolektys, nes šie skaičiai turi skirtin- 
gas mistines reikšmes. Negaliu apsakyti, kas dėjosi per Ričardo 
paskaitą apie Šventovę. Atsivertęs Ezechielio knygą, jis darbavo- 
si juosta, žymėdamas visus matmenis. Konstravo pjūvį to, ką Eze- 
chielis buvo aprašęs, padedamas mokinių pjaustė strypus bei len- 
teles ir bandė jas sutvirtinti klijais ir vinimis... Jis mėgino atstatyti 
Šventovę, proporcingai sumažindamas matmenis, noriu pasakyt, 
ten, kur Ezechielis rašė „viena uolektis“, jis pjaudavo per piršto 
storį... Kas dvi minutes viskas griūdavo, Ričardas pyko ant savo 
padėjėjų sakydamas, jog jie atlaisvino spaustuvus ar užtepė per 
mažai klijų, šie teisinosi, kad jis nurodęs klaidingus matmenis. 

Kartais mokytojas bandydavo pasitaisyti aiškindamas, kad, nors ten 
parašyta „vartai“, gal tai reiškia „portikas“, nes tuomet vartai bū- 
davę beveik tokio dydžio kaip visa Šventovė, kitąkart jis grįždavo 
atgal tardamas, jog matmenys nesutampa todėl, kad pirmą kartą 
Ezechielis kalbėjęs apie viso pastato dydį, o antrą kartą - jo dalies 
dydį. Arba, nors buvo rašoma apie uolektis, turėta galvoje geo- 
metrinės uolektys, lygios šešioms paprastoms uolektims. Žodžiu, 
keletą priešpiečių smaginomės klausydami to besidarbuojančio 
švento vyro ir kaskart sugriuvus Šventovei imdavome juoktis. No- 
rėdami tai nuslėpti, apsimesdavome keliantys nuo žemės kokį nu- 
kritusį daiktą, paskui kanauninkas susigaudė, kad mums nuolat 
kas nors krinta, ir išvijo lauk. 


Vėliau Abdulas pakišo mintį, kad Ezechielis, šiaip ar taip, bu- 
vo iš Izraelio tautos, todėl kas nors iš jo bendratikių galbūt galėtų 
Šį tą paaiškinti. Bičiuliams pasibaisėjus, kad negalima skaityti Šven- 
tojo Rašto klausiant žydų patarimo, nes tie klastingi žmonės pa- 
keitė šventų knygų tekstą, idant išbrauktų visas nuorodas į atei- 
siant; Kristų. Abdulas atskleidė, kad Paryžiuje kai kurie iš didžių- 
jų mokytojų kartais, tiesa, slapta naudojosi rabinų išmintimi, bent 
jau ta dalimi, kur nekalbama apie Mesijo atėjimą. Visai atsitikti- 
nai kaip tik tomis dienomis Sen Viktoro kanauninkai vieną iš jų, 
dar jauną, bet jau išgarsėjusį - tokį Saliamoną iš Geronos - pasi- 
kvietę į savo abatiją. 

Aišku, Saliamonas buvo įkurdintas ne Sen Viktoro abatijoje: 
kanauninkai surado jam purviną ir tamsų kambarį bene pačioje 
bjauriausioje Paryžiaus gatvėje. Jis buvo dar jaunas, bet nuo me- 
ditacijos ir mokslų suvargusio veido. Kalbėjo taisyklinga lotynų 
kalba, nors buvo sunku suprasti, ką sako, mat turėjo visus dantis 
kairėje burnos pusėje, viršuje ir apačioje, nuo viduriniojo kan- 
džio, bet nė vieno dešinėje. Nors buvo rytas, kambaryje tvyrojusi 
prieblanda vertė jį skaityti prie žiburio, o svečiams įėjus jis už- 
dengė delnais priešais gulėjusį ritinį, tarsi norėdamas apsaugoti 
nuo svetimų akių - bergždžias atsargumas, nes tekstas buvo išrai- 

tytas hebrajų rašmenimis. Atsiprašydamas rabinas mėgino pasi- 
aiškinti sakydamas, jog tai knyga, kuria krikščionys pagrįstai bjau- 
rėjosi - blogos šlovės Toledot Jeschu, kurioje pasakojama, kad Jė- 
zus buvęs paleistuvės ir samdomo kareivio, kažkokio Panteros, 
sūnus. Tačiau Sen Viktoro kanauninkai paprašę jį išversti keletą 
lapų, idant suprastų, kaip toli gali siekti žydų klasta. Dar pridūrė, 
kad mielai sutikęs tai padaryti, nes irgi manąs tą knygą esant per 
daug griežtą, o Jėzus neabejotinai buvęs doras vyras, net jei ir 
turėjęs silpnybę laikyti save - nepagrįstai - Mesiju, bet gal jį buvo 
suvedžiojęs Tamsybių kunigaikštis, nes ir Šventajame Rašte pri- 
pažįstama, jog šis buvo atėjęs jo gundyti. 

Paklaustas apie Šventovės formą pagal Ezechielį, nusišypsojo: 

— Ir dėmesingiausiems Šventojo Rašto aiškintojams nepavyko 
nustatyti, kaip iš tikro atrodė Šventovė. Net didysis rabbi Salia- 
monas ben Isakas pripažino, kad skaitant tekstą pažodžiui iš tik- 
rųjų neaišku, kur yra išoriniai šiauriniai kambariai, kur jie prasi- 
deda vakaruose, kiek nusitęsia į rytus ir taip toliau. Jūs, krikščio- 
nys, nesuprantate, kad Šventasis Raštas radosi iš Balso. Viešpats, 
ha-gadosh baruch hu, tegul bus pagarbintas Švenčiausiasis, kalbė- 
damas savo pranašams leido girdėti garsus, o ne rodė paveikslė- 
lius, kaip tai darote jūs miniatiūromis išmargintuose lapuose. Aiš- 
ku, balsas pranašo sieloje sukelia vaizdinius, tačiau jie nesustingę, 
o liejasi ir keičiasi pagal to balso melodiją, bet norėdami paversti 
Viešpaties žodžius paveikslėliais, tegul Švenčiausiasis bus pagar- 
bintas, jūs tą balsą sustingdote, tarsi vandenį į ledą, ir jis nepajėgia 
numalšinti troškulio, tik sukausto galūnes mirtinu šalčiu. Kanau- 
ninkas Ričardas it koks įgudęs mūrininkas norėtų atstatyti Švento- 
vę, idant suprastų slaptą kiekvienos jos dalies prasmę, tačiau jam 
niekada nepavyks. Regėjimas panašus į sapnus, kur daiktai virsta 
vieni į kitus, bet tik ne į jūsų bažnyčiose matomus paveikslus, ku- 
riuose daiktai visada panašūs į save pačius. 

Paskui rabbi Saliamonas pasidomėjo, kodėl jo svečiai nori Ži- 
noti, kaip atrodė Šventovė, ir šie papasakojo ketinantys leistis į 
kunigo Jono karalystę. Rabinas sukluso. 

— Gal nežinote, - tarė, - jog ir mūsų raštuose kalbama apie 
paslaptingą karalystę Tolimuosiuose Rytuose, kur vis dar gyvena 
dešimt prarastųjų Izraelio genčių. 

— Girdėjau apie jas kalbant, bet nedaug težinau, - tarė Baudo- 
linas. 

— Viskas yra parašyta. Mirus Saliamonui, dvylika tuo metu Iz- 
raelyje gyvenusių genčių susipyko. Tik dvi iš jų, Judo ir Benjami- 
no, liko ištikimos Dovydo giminei, o dešimt kitų patraukė į šiau- 
rę, kur vėliau buvo asirų nugalėtos ir pavergtos. Nuo to laiko nie- 
kas apie jas nieko negirdėjo. Ezdras sako, kad jos patraukė į žmo- 
nių neapgyvendintą šalį, kraštą, kuris vadinamas Arsaretu, o kiti 
pranašai skelbia, jog vieną dieną jos vėl atsiras ir pergalingai grįš 
į Jeruzalę. Vienas mūsų brolis, Eldadas iš Dano genties, daugiau 
nei prieš šimtą metų nusidangino į Keiravaną Afrikoje, kur gyve- 
no Išrinktosios tautos bendruomenė, sakydamas ateinąs iš dešim- 
ties prarastųjų genčių karalystės, dangaus palaimintos žemės, kur 
visi gyvena taikiai, nėra jokių nusikaltimų, o iš šaltinių trykšta 
pienas ir medus. Toji žemė atskirta nuo visų kitų kraštų, nes ją 
gynė Sambatijono upė, plati tiek, kiek nuskrieja iš galingiausio 
lanko paleista strėlė, tik be vandens: ja teka putodami smėlis ir 
akmenys, keldami tokį siaubingą triukšmą, kad jis girdėti per pus- 
dienį kelio iki jos, o toji negyva materija lekia taip greitai, kad 
išverstų iš kojų kiekvieną, panorėjusį ją pereiti. Tas akmenų srau- 
tas sustoja tik prasidėjus šeštadieniui ir tik šeštadienį jį galima 
pereiti, tačiau nė vienas Izraelio sūnus negali sulaužyti šeštadie- 
nio poilsio priesako. 

— Bet krikščionys gali? - paklausė Abdulas. 

— Ne, nes šeštadieniais upės krantus apgaubia liepsnų liežuviai. 

— Tada kaip tam Eldadui pavyko pasiekti Afriką? — paklausė 
Poetas. 

— Ką galiu į tai atsakyti, nes kas esu aš, kad svarstyčiau Viešpa- 
ties priesakus, tegul per amžius bus pagarbintas Švenčiausiasis! 
Gal jį pernešė angelas. Mūsų rabinai, nuo Babilonijos iki Ispani- 
jos, kurie nieko nelaukdami puolė aptarinėti šį pasakojimą, iškė- 

lė kitą klausimą: jei dešimt prarastųjų genčių gyveno pagal Dievo 
įstatymą, jų įstatymai turėjo būti tokie kaip Izraelio, bet, pasak 
Eldado, jie buvę kitokie. 

— Tačiau jei tai, apie ką kalba Eldadas, buvo kunigo Jono kara- 
lystė, jo įstatymai tikrai skiriasi nuo jūsiškių ir panašesni į mūsų 
įstatymus, nors ir tobulesni! - tarė Baudolinas. 

— Kaip tik tai skiria mus nuo jūsų, bedievių, - pasakė rabbi Sa- 
liamonas. - Galėjote niekieno neverčiami laikytis savo įstatymo, 
bet jį sugriovėte, todėl ieškote vietos, kur jis dar galiotų. Mūsų 
įstatymas nepasikeitė, bet mes negalim laisvai jo laikytis. Žinok, 
ir aš norėčiau rasti tą karalystę, nes gali būti, kad dešimt praras- 
tųjų mūsų genčių gyvena su bedieviais taikiai ir sutartinai, kiek- 
vienas galėdamas laisva valia laikytis savo įstatymo, o ir pati tokia 
stebuklinga karalystė būtų pavyzdys visiems Aukščiausiojo vai- 
kams per amžius, tegul bus pagarbintas Švenčiausiasis. Dar pri- 
dursiu, kad norėčiau rasti tą karalystę ir dėl kitos priežasties. Iš 
to, ką tvirtino Eldadas, akivaizdu, kad ten vis dar kalbama šventa 
kalba — ta pirmaprade kalba, kurią Aukščiausiasis, tegul visada 
bus Jis pagarbintas, padovanojo Adomui, prarasta pastačius Ba- 
belio bokštą. 

— Nesąmonė, - tarė Abdulas, - motina man sakydavo, kad Ado- 
mo kalba atkurta jos saloje, ir tai yra galų kalba, susidedanti iš 
devynių kalbos dalių, tiek, kiek buvo medžiagų, iš kurių pastaty- 
tas Babelio bokštas: molis ir vanduo, vilna ir kraujas, medis ir 
kalkės, degutas, linas ir bitumas... Septyniasdešimt du Fenijaus 
mokyklos išminčiai sulipdė galų kalbą iš septyniasdešimt dviejų 
po sąmyšio atsiradusių kalbų nuotrupų, todėl galų kalba iš kiek- 
vienos ir surinkusi, kas kurioje buvę geriausio, ir kaip pirmapra- 
dė kalba turi tokią sukurto pasaulio formą, kad kiekvienas vardas 
išreiškia daikto, kurį pavadina, esmę. 

Rabbi Saliamonas atlaidžiai nusišypsojo: 

— Daugelis tautų savo kalbą laiko Adomo kalba užmiršdamos, 
kad Adomas turėjęs kalbėti Toros kalba, o ne ta, kuria parašytos 
knygos apie tikrus ir netikrus dievus. Septyniasdešimt dviejose 


JV] 
49 
` 1y 


0 


GA dV, 
ITT 


120 


po sąmyšio atsiradusiose kalbose nėra pamatinių raidžių: pa- 
vyzdžiui, bedieviai nežino Het, o arabai - Peh, todėl tos kalbos 
primena kiaulių kriuksėjimą, varlių kvarkimą ar gervių klykavi- 
mą, nes jomis kalba tautos, išklydusios iš teisingo gyvenimo ke- 
lio. Pirmapradė Tora sukūrimo akimirką stojo prieš Aukščiausią- 
ji, per amžius tegul bus pagarbintas Švenčiausiasis, išdeginta juo- 
dąja ir baltąja ugnimi, ir ne tokia tvarka kaip rašytinėje Toroje, 
kurią šiandien skaitome ir kuri taip susidėjo tik po Adomo nuo- 
dėmės. Todėl aš kiekvieną naktį valandų valandas didžiai susi- 
kaupęs tariu rašytinės Toros raides, kad jas sumaišyčiau ir pri- 
versčiau suktis it malūno ratą, idant jos susidėtų pirmaprade am- 
žinosios Toros tvarka, buvusia dar iki sukūrimo, kurią Aukščiau- 
siasis perdavė angelams, tegul bus Švenčiausiasis amžinai pagar- 
bintas. Jei Žinočiau, kad toli yra karalystė, išlaikiusi pirmapradę 
tvarką ir kalbą, kuria Adomas kalbėjo su savo kūrėju iki nusidė- 
damas, mielai skirčiau gyvenimą jos paieškoms. 

Sulig tais žodžiais Saliamono veidas taip nušvito, kad bičiuliai 
pradėjo svarstyti, ar nevertėtų jo pakviesti į savo susibūrimus. Po- 
etas pateikė lemiamą argumentą: jų neturi jaudinti tai, kad tas 
žydas kunigo Jono karalystėje ieško savo kalbos ir dešimties savo 
genčių. Kunigas Jonas toks galingas, kad gali valdyti ir dešimt 
pradingusių žydų genčių, ir niekas jam netrukdo kalbėti Adomo 
kalba. Svarbiausia: sukurti karalystę, o tam žydas gali praversti 
lygiai kaip ir krikščionis. 

"Tačiau vis tiek nepaaiškėjo, kaip turi atrodyti Presbyter Johan- 
nes rūmai. Atsakymą į šį klausimą jie rado dar po keleto naktų, 
keturiese susirinkę Baudolino kambaryje. Įkvėptas čia tvyroju- 
sios dvasios, Abdulas nusprendė atskleisti naujiesiems bičiuliams 
žaliojo medaus paslaptį tardamas šį galint padėti ne sugalvoti, o 
tiesiog pamatyti kunigo Jono rūmus. 

Rabbi Saliamonas tuoj pasakė žinąs daug mistiškesnių būdų 
sukelti regėjimus: jam, girdi, pakakdavo nakties tamsoje sušnibž- 
dėti daugybę slaptojo Viešpaties vardo raidžių derinių, tarsi ratą 
sukant jas ant liežuvio, be perstojo, ir taip rasdavosi minčių ir 

vaizdinių versmė, kol pagaliau jis krisdavo palaimingai išsekęs. 

Iš pradžių Poetas atrodė nepatiklus, paskui nutarė pabandyti, 
bet, norėdamas sušvelninti medaus savybes vynu, galiausia pra- 
rado bet kokį santūrumą ir nusipaistė labiau už kitus. 

Pasiekęs tinkamą apsvaigimo būseną, nubrėžęs keletą kreivų 
linijų ant stalo taurėje mirkomu pirštu, pasiūlė, kad rūmai turi 
priminti tuos, kuriuos apaštalas Tomas pastatydino indų karaliui 
Gondotorui: sijos ir lubos iš Kipro medžio, stogas juodmedžio, 
ant kupolo du aukso obuoliai, o ant kiekvieno jų švietė po du 
karbunkulus, todėl dienos metu saulės šviesoje švytėjo auksas, o 
nakties metu mėnulio šviesoje - brangakmeniai. Paskui liovėsi 
kliovęsis savo atmintimi bei Tomo autoritetu ir pradėjo regėti sar- 
donikso ir raguotojo žalčio ragų vartus, pro kuriuos įeinantys ne- 
gali įsinešti nuodų, krištolo langus, aukso stalus ant dramblio kaulo 
kojų, balzamo žibintus ir kunigo Jono lovą iš safyro, saugančią jo 
skaistybę, nes, baigė Poetas, tas Jonas, nors karalius, vis dėlto jis 
dar ir šventikas, taigi jokių moterų. 

— Gražu, - pasakė Baudolinas, — tačiau to karaliaus valdos to- 
kios neapreėpiamos, kad vienoje iš salių įrengčiau tas mašinas, ku- 
rios, kaip pasakojama, buvusios Romoje, perspėjančias apie maištą 
bet kuriame iš jų pakraščių. 

— Nemanau, kad kunigo Jono karalystėje kiltų maištai — juk 
ten karaliauja taika ir santarvė, - tarė Abdulas. 

Bet mintis apie mašinas jam patiko, nes visiems žinoma, kad 
didis imperatorius, nesvarbu, mauras ar krikščionis, privalėjo nors 
kelias jų turėti savo rūmuose. Todėl išvydo jas ir nuostabios hipo- 
tipozės dėka leido išvysti savo draugams: 

— Rūmai stovi ant kalno, o tas kalnas iš aukso, su tokia glotnia 
viršūne, kad ši spindi it mėnulis. Šventovė apvali, su aukso kupo- 
lu, jos sienos irgi iš aukso, inkrustuotos brangakmeniais, taip spin- 
duliuojančiais šviesą, kad žiemą ji šildo, o vasarą vėsina. Lubos 
nusėtos safyrais tarsi dangaus skliautas, o karbunkulai šviečia lyg 
žvaigždės. Aukso saulė ir sidabro mėnulis - mašinos, slenkančios 
dangaus skliautu, kiekvieną dieną ten gieda dirbtiniai paukščiai, 

o iš keturių kampų keturi paauksuoti bronzos angelai jiems pri- 
taria trimitais. Rūmai stovi ant slapto šulinio, kuriame pora Žirgų 
judina spyruoklę, o ši pasuka juos pagal metų laikus ir paverčia 
kosmoso atvaizdu. Po krištolo grindimis plauko žuvys ir pasakiš- 
ki jūrų gyviai. Dar girdėjau kalbant apie veidrodžius, kuriuose 
gali matyti viską, kas tik įvyksta. Kunigas Jonas juose mato toli- 
miausias savo karalystės žemes... 

Poetas, staiga pajutęs potraukį į architektūrą, pradėjo projek- 
tuoti veidrodį aiškindamas: 

— Jis stovės labai aukštai ir iki jo ves šimtas dvidešimt penkios 
porfyro pakopos... 

— Ir alebastro, - įsiterpė Boronas, kuris iki tol dar nebuvo paju- 
tęs žaliojo medaus poveikio. 

— Tebūnie ir alebastro. O viršutinės pakopos - iš ambros ir pan- 
teros. 

— Kas ta pantera, Jėzaus tėvas? - paklausė Baudolinas. 

— Nebūk kvailys, apie ją rašė Plinijus, tai toks margaspalvis 
akmuo. Veidrodis stovi ant vieno pilioriaus. Ne, tas piliorius lai- 
ko pagrindą, ant kurio stovi du pilioriai, šie laiko pagrindą, ant 
kurio stovi keturi pilioriai, ir jų skaičius auga, kol pagaliau ant 
pagrindo stoja šešiasdešimt keturi pilioriai. Šie laiko pagrindą 
su trisdešimt dviem pilioriais, laikančiais pagrindą su šešiolika 
piliorių, ir taip toliau, kol lieka vienas vienintelis piliorius, lai- 
kantis veidrodį. 

— Klausyk, - tarė rabbi Saliamonas, — su visais tais pilioriais 
veidrodis nubildės žemėn, kai tik kas nors užkliudys pagrindą. 

— Tylėk, nes esi toks pat melagis kaip ir Judas. Džiaugiesi, kad 
jūsų Ezechielis regėjo Šventovę, kuri atrodo nežinia kaip. Jei koks 
mūrininkas tau pasakytų, kad ji niekaip negali stovėti, atšautum, 
jog Ezechielis klausėsi tik balsų, bet nepaisė reginių, tai kodėl aš 
turiu kurti veidrodžius, stovinčius ant žemės? Aplink pamatinę 
koloną pastatysiu dvylika tūkstančių ginkluotų sargybinių ir jie 
pasirūpins, kad jis nenugriūtų. Tinka? 

— Gerai, neširsk, veidrodis tavo, — taikiai tarė rabbi Saliamonas. 

Abdulas klausėsi pokalbio šypsodamasis, įsmeigęs akis į tuštu- 
mą, ir Baudolinas suprato, jog tame veidrodyje jis geidė išvysti 
bent menką savo tolimosios karalaitės šešėlį. 


— Mums teko skubėti, nes Poetui prireikė išvykti, o jis nenorėjo 
likti nesužinojęs istorijos tęsinio, - tarė Baudolinas Niketui. - Bet 
jau ėjome teisingu keliu. 

— Teisingu keliu? Man atrodo, tas kunigas Jonas atrodė neką 
įtikimesnis už kardinolais aptaisytus Tris Karalius ir angelų ko- 
hortų apsuptą Karolį Didįjį... 

— Presbyter Johannes turėjo tapti įtikimas, apsireikšdamas Fryd- 
richui rašytu laišku. 


12. 


BAUDOLINAS RAŠO KUNIGO JONO LAIŠKĄ 


Mintį parašyti kunigo Jono laišką įkvėpė istorija, rabbi Saliamo- 
no girdėta iš Ispanijos arabų. Vieno jūreivio, vardu Sindbadas, 
gyvenusio kalifo Haruno al Rašido laikais, laivas sudužo prie kaž- 
kokios salos ties pusiauju, kur naktis ir diena trunka lygiai po 
dvylika valandų. Sindbadas pasakojo saloje matęs daug indų, tai- 
gi toji sala plytėjusi netoli Indijos. Indai nuvedę jį pas Sarandibo 
karalių. Tas karalius keliaudavęs tik sėdėdamas soste, užkeltame 
ant aštuonių uolekčių aukščio dramblio, o iš kraštų dviem vorom 
žygiuodavę jo žemių valdytojai ir rūmininkai. Prieš jį žygiuodavęs 
šauklys su aukso ietim, o paskui jį eidavęs kitas šauklys su aukso 
lazda, kurios bumbulas buvęs iš smaragdo. Kai jis nužengdavęs 
nuo sosto, kad toliau keliautų raitas, paskui jį jodavęs tūkstantis 
raitininkų, apsirengusių šilko ir brokato drabužiais, o priešais jo- 
davęs šauklys, įspėjantis, kad atvyksta karalius su tokia kariauna, 
kokios Saliamonas niekada neturėjęs. Karalius priėmęs Sindba- 
dą ir išklausinėjęs apie karalystę, iš kurios šis atvykstąs. Galiausia 
paprašė nuvežti Harunui al Rašidui laišką, skaisčiai mėlynu raša- 
lu parašytą ant ėrenos. Jame buvę tokie žodžiai: „Aš, Sarandibo 
karalius, sveikinu tave. Prieš mane stovi tūkstantis dramblių, o 
mano rūmuose varnėnai padaryti iš brangiųjų akmenų. Laikau 
tave savo broliu ir prašau atsiųsti atsakymą. Meldžiu priimti šią 
kuklią dovaną“. Kukli dovana buvo didžiulė rubino taurė, kurios 
vidus inkrustuotas perlais. Toji dovana kartu su laišku dar labiau 
išgarsino didžiojo Haruno al Rašido vardą tarp saracėnų. 

— Tas tavo jūreivis tikrai lankėsi kunigo Jono karalystėje, - tarė 
Baudolinas. — Tik arabai vadina jį kitu vardu. Bet jis melavo saky- 

damas kunigą Joną siuntus kalifui laiškus ir dovanas, nes Jonas - 
krikščionis, dar daugiau, nestorininkas, ir jei kam nors norėtų pa- 
siųsti laišką, pirmiausia pasiųstų jį imperatoriui Frydrichui. 

— Mes jį parašykim, - pasiūlė Poetas. 

Gaudydami kiekvieną žinią, galėjusią padėti kurti Presbyter 
Johannes karalystę, bičiuliai sutiko Kijotą. Jaunuolis buvo kilęs 
IŠ Šampanės ir ką tik sugrįžęs iš kelionės po Bretanę, tad dar 
nepamiršęs pasakojimų apie klajojančius riterius, raganius ir už- 
keikimus, kuriuos tų žemių gyventojai porina vakarodami prie 
laužų. Baudolinui užsiminus apie kunigo Jono rūmų stebuklus, 
jis šūktelėjo: 

— Bretanėje girdėjau pasakojant apie tokią ar panašią pilį! Joje 
saugomas Gradalis! 

— Ir ką tu Žinai apie Gradalį? - įtariai paklausė Boronas, tarsi 
Kijotas kėsintųsi pasisavinti jam priklausantį daiktą. 

— O ką tu pats apie jį žinai? — atšovė Kijotas lygiai įtariai. 

— Atrodo, tas gradalis rūpi jums abiem, — tarė Baudolinas. — 
Kas jis? Kiek Žinau - tai kažkoks dubenėlis. 

— Dubenėlis, dubenėlis, - atlaidžiai nusišypsojo Boronas. - Grei- 
čiau taurė. 

Paskui prabilo tarsi atskleisdamas paslaptį: 

— Stebiuosi, kad nieko apie ją negirdėjote. Tai brangiausia krikš- 
čionybės relikvija, taurė, kurioje Jėzus per Paskutinę vakarienę 
pašventino vyną ir į kurią Juozapas iš Arimatėjos surinko kraują, 
srūvantį iš Nukryžiuotojo šono. Vieni tą taurę vadina Šventuoju 
Graliu, kiti - Sangrealiu, nes joje karaliaus kraujas, ir tas, kuris ją 
turi, tampa išrinktųjų riterių giminės nariu, tos pačios, kaip Do- 
vydas ir mūsų Viešpats. 

— Gradalis ar Gralis? — paklausė Poetas, suklusdamas vos ką 
išgirdęs apie tai, kas galėjo suteikti kokią nors valdžią. 

— Nežinia, - atsakė Kijotas. - Kai kas ją dar vadina Grasaliu, 
arba Gralcu. Mačiusieji neprisimena, kaip iš tiesų ji atrodo, tik 
sako, kad turi nepaprastą galią. 

— Kas ją matė? - paklausė Poetas. 

— Be abejo, riteriai, saugoję ją Broklandijoje. Bet jų ir pėdsakai 
pradingę, man teko laimė pažinoti tik tuos, kurie apie ją pasakojo. 

— Būtų geriau, jei apie tai visi mažiau kalbėtų, verčiau stengtųsi 
daugiau sužinoti, - tarė Boronas. - Vaikinas nukeliavo į Bretanę, 
išgirdo apie taurę ir jau Žiūri į mane taip, lyg norėčiau iš jo pavog- 
ti tai, ko jis nė neturi. Visiems taip nutinka. Išgirsta kalbant apie 
Gradalį ir mano, kad jam vienam lemta jį rasti. Aš Bretanėje ir 
salose anapus jūros gyvenau penkerius metus ne plepėdamas, o 
ieškodamas... 

— Radai? - paklausė Kijotas. 

— Svarbiausia: rasti ne Gradalį, o kavalierius, žinančius, kur jis 
gali būti. Keliavau, klausinėjau, bet niekur jų nesutikau. Gal aš ne 
išrinktasis. Todėl esu čia ir naršau po pergamentus, tikėdamasis 
aptikti pėdsaką, kurio neradau klajodamas po tuos miškus... 

— Neverta gaišti laiko kalbomis apie Gradalį, - jei jis ten, Bre- 
tanėje ar tose salose, mums jis nerūpi, nes niekaip nesusijęs su 
kunigu Jonu, - tarė Baudolinas. 

Ne, paprieštaravo Kijotas, nors neaišku, kur toji pilis ir joje 
saugomas daiktas, bet tarp daugybės girdėtų istorijų buvo viena, 
pasak kurios, vienas iš tų kavalierių, toks Faireficas, paėmęs jį ir 
paskui padovanojęs savo sūnui, šventikui, vėliau tapusiam Indi- 
jos karaliumi. 

— Nesąmonės, - pasipiktino Boronas, - išeitų, kad aš visus tuos 
metus ieškojau ne toje vietoje? Kas tau papasakojo apie Faireficą? 

— Kiekvienas pasakojimas gali būti teisingas, - tarė Poetas, — 
jei remsies tuo, kurį išgirdai iš Kijoto, gal ir tau pasiseks rasti savo 
Gradalį. Tačiau dabar mums ne tiek svarbu jį rasti, kiek susitarti, 
ar verta jį sieti su kunigu Jonu. Brangusis Boronai, mes ieškome 
ne kažkokio daikto, o žmogaus, kuris apie jį papasakotų. 

Paskui kreipėsi į Baudoliną: 

— Tik pamanyk! Kunigas Jonas turi Gradalį, tai iš čia jo galia ir 
didybė, o tą galią jis ir galėtų perduoti Frydrichui - padovanoti ją! 

— Galbūt tą pačią rubino taurę, kurią karalius Sarandibas nu- 
siuntė Harunui al Rašidui, - pasiūlė Saliamonas, iš susijaudini- 

mo pradėjęs švepluoti bedante burnos puse. - Saracėnai garbina 
Jėzų kaip didį pranašą, jie rado tą taurę, o vėliau Harunas savo 
ruožtu ją padovanojo kunigui Jonui... 

— Nuostabu, - tarė Poetas. — Taurė kaip pranašystė apie atka- 
riavimą to, ką maurai neteisėtai pasisavino. Ką ten Jeruzalė! 

Jie nutarė pabandyti. Naktį iš Sen Viktoro abatijos skriptoriu- 
mo Abdului pavyko išnešti labai vertingą pergamentą, dar nė karto 
nenugremžtą. Trūko tik spaudo, kad atrodytų lyg tikras karaliaus 
laiškas. Kambaryje, skirtame gyventi dviem, kur prie palaikio stalo 
dabar sėdėjo šešiese, Baudolinas diktavo užsimerkęs, lyg užval- 
dytas apreiškimo. Abdulas rašė, nes jo rašysena, išmokta krikš- 
čioniškose karalystėse anapus jūros, labiausiai priminė rytiečio 
raštą lotyniškais rašmenimis. Prieš pradedant jis pasiūlė pasida- 
lyti žaliojo medaus likučius, idant visi taptų kuo išradingesni ir 
įžvalgesni, bet į tai Baudolinas atšovė, jog šį vakarą daug svarbiau 
išlaikyti blaivų protą. 

Iš pradžių jie svarstė, ar kunigas tik nerašė savo pirmaprade 
kalba ar bent graikiškai, bet visi įtarė, jog toks karalius kaip Jonas 
turėjęs kiekvieną kalbą mokančių sekretorių ir iš pagarbos Fryd- 
richui rašęs lotyniškai. Dar ir todėl, pridūrė Baudolinas, kad laiš- 
kas buvo skirtas nustebinti ir įtikinti popiežių bei kitus karalius 
krikščionis, todėl pirmiausia jiems turėjo būti suprantamas. Ir jie 
emėsi rašyti. 


Presbyter Johannes, Visagalio Dievo ir mūsų Viešpaties Jėzaus Kris- 
taus valia valdovas visų, kurie karaliauja, linki sveikatos ir amžino- 
sios Dievo palaimos Frydrichui, Šventosios Romos imperatoriui... 

Mūsų didenybei pranešta apie tavo ausis pasiekusią žinią apie 
mūsų galybę ir tavo pagarbą mano ekscelencijai. Tačiau iš savo pa- 
siuntinių sužinojome, kad norėtum mums padovanoti ką nors ma- 
lonaus ir smagaus, kas suteiktų džiaugsmo mūsų šviesybei. Mielai 
priimame šią dovaną ir per savo pasiuntinį siunčiame tau savo prie- 
lankumo ženklą, trokšdami sužinoti, ar kartu su mumis eini teisin- 
go tikėjimo keliu ir visur bei visada tiki mūsų Viešpačiu Jėzumi Kris- 

tumi. Esame dosnūs, todėl, jei panorėtum ko nors, kas tau suteiktų 
malonumą, pranešk mums, kaip ženklą, kad tave pasiekė mūsų 
laiškas, ir kaip savo meilės liudijimą. Mainais siunčiame... 


— Palauk, - tarė Abdulas, - dabar kunigas Jonas turi nusiųsti 
Frydrichui Gradalį! 

— Taip, - sutiko Baudolinas, - bet tiedu puspročiai, Boronas ir 
Kijotas, dar nė žodžiu neprasitarė, kaip jis atrodo! 

— Jie girdėjo daug istorijų ir daug matė, gal ne viską prisimena. 
Štai kodėl siūliau paragauti žaliojo medaus: reikia išlaisvinti jų 
mintis. 

Gal ir taip: Baudolinas, kuris diktavo, ir Abdulas, kuris rašė, 
galėjo tenkintis ir vynu, bet liudytojus, arba apreiškimo šaltinius, 
derėjo paskatinti žaliuoju medumi. Todėl jau po kelių akimirkų 
Boronas, Kijotas (apstulbintas naujų nepažintų pojūčių) ir Po- 
etas, kuriam žaliasis medus spėjo patikti, sėdėjo ant grindų pai- 
kai šypsodami ir svaičiojo kaip Aladino įkalinti jaunuoliai. 

— O, taip, - prabilo Kijotas, - regiu didelę salę, deglai nušviečia 
ją šviesa, ir jai lygios negali nė įsivaizduoti. Įeina pažas, nešinas 
neregėto baltumo strėle, atspindinčia židinio liepsnas. Iš strėlės 
smaigalio ištrykšta kraujo lašas ir nuteka pažo ranka. Paskui jei- 
na dar du pažai su aukso žvakidėmis, o ant kiekvienos iš jų dega 
mažiausiai po dešimt žvakių. Abu pažai nuostabaus grožio... Štai, 
dabar įeina mergelė, nešina Gradaliu, ir salė nušvinta... Žvakių 
liepsna nublanksta, kaip mėnuo ir žvaigždės patekėjus saulei. Gra- 
dalis išlietas iš gryno aukso, inkrustuotas nuostabiais brangak- 
meniais, brangiausiais, kokių tik gali rasti jūroje ir žemėje... Štai 
įeina kita mergelė, nešina sidabro padėklu... 

— Kaip atrodo tas nelemtas Gradalis? - suriko Poetas. 

— Nežinau, matau tik šviesą... 

— Tu matai tik šviesą, - tarė Boronas, - bet aš matau daugiau. 
Taip, salės sutemas išsklaido deglai, ir pasigirsta griausmas, siau- 
bingas drebėjimas, tarsi rūmai grimztų į gelmes. Stoja gūdi tam- 
są... Ne, štai saulės spindulys nušviečia rūmus, septyniskart ryš- 

kiau nei pirma. Ak, įneša baltu aksomu uždengtą šventąjį Grada- 
lį, o jį įnešus rūmuose pasklinda visų pasaulio prieskonių kvapai. 
Gradaliui keliaujant aplink stalą, riterių lėkštės prisipildo jų mėgs- 
tamų patiekalų... 

— Po velnių, bet kaip atrodo tas Gradalis? - nutraukė Poetas. 

— Neburnok, tai taurė. 

— Iš kur Žinai, jei jis uždengtas aksomu? 

— Žinau, ir tiek, — užsispyrė Boronas. - Man sakė. 

— Kad būtum prakeiktas per amžius ir kankinamas tūkstančio 
demonų! Matai regėjimą, o pasakoji ką girdėjęs, ne ką regi? Esi 
blogesnis už Ezechielį, kuris nesuprato, ką mato, nes žydai ne į 
miniatiūras žiūri, o klausosi balsų! 

— Liaukis, keikūne, - įsiterpė Saliamonas, - prašau ne dėl sa- 
vęs, juk ir jums, bjauriems pagonims, Biblija - šventa knyga! 

— Nurimkite, nurimkite, - tarė Baudolinas. - Boronai, paklau- 
syk. Tebūnie taip: Gradalis — taurė, kurioje mūsų Viešpats pa- 
šventino vyną. Bet kaip galėjo Juozapas iš Arimatėjos surinkti į ją 
Nukryžiuotojo kraują, jei nuo kryžiaus nuimtas Jėzus buvo jau 
miręs, o mirusieji, kaip Žinai, nekraujuoja? 

— Jėzus net miręs galėjo daryti stebuklus. 

— Tai buvo visai ne taurė, - įsiterpė Kijotas, - nes tas, kuris man 
papasakojo Fairefico istoriją, atskleidė štai ką: tai buvo iš dan- 
gaus nukritęs akmuo, lapis ex coelis, o jei tas daiktas ir buvo tau- 
rė, tai tik todėl, kad iškaltas iš šio dangaus akmens. 

— Kodėl gi ne šventąjį šoną pervėrusios strėlės antgalis? - pa- 
klausė Poetas. - Argi nesakei, kad matei į salę įeinant pažą su 
kraujuojančia strėle? Taigi aš matau ne vieną, o tris pažus su 
krauju pasruvusia strėle... Ir vyskupo rūbais apsirengusį vyrą, 
rankose laikantį kryžių, jis sėdi krėsle, kurį neša keturi angelai, 
paskui pastato jį prieš sidabro lentelę, ant kurios guli strėlė... 
Štai dvi mergelės įneša padėklą su nukirsta vyro galva kraujo 
klane. Vyskupas meldžiasi virš strėlės, pakelia ostiją, O joje pa- 
sirodo vaiko paveikslas! Strėlė - stebuklingas daiktas ir valdžios 
ženklas, nes ji - jėgos simbolis! 

— Ne, iš strėlės laša kraujas, ir jo lašai krinta į taurę, liudydami 
stebuklą, apie kurį kalbėjau, - tarė Boronas. - Viskas paprasta... 

Jis nusišypsojo. 

— Gana, - tarė Baudolinas, praradęs viltį. - Palikime ramybėje 
Gradalį, tęskime. 

— Bičiuliai, - prabilo rabbi Saliamonas, kuriam kaip žydui toji 
šventa relikvija nedarė didelio įspūdžio, - manau, kunigas Jonas 
negali taip iš karto padovanoti tokio brangaus daikto. Be to, tie, 
kurie perskaitys šį laišką, gali paprašyti Frydrichą parodyti tą ste- 
buklą. Bet negalime atmesti prielaidos, kad Kijoto ir Borono gir- 
dėti pasakojimai plačiai paplitę, todėl tereikia užuominos, ir kas 
norės suprasti - supras. Nerašykite ,Gradalis“ nei „taurė“, ver- 
čiau - mažiau apibrėžtą žodį. Toroje apie aukščiausius dalykus 
niekada nerašoma tiesiogine prasme, tik slaptąja, ir ją ištikimas 
skaitytojas privalo pamažu atskleisti, kad suprastų tai, ką Aukš- 
čiausiasis, per amžius tegul bus pagarbintas Švenčiausiasis, ga- 
liausia lėmė suprasti. 

Baudolinas pakišo mintį: 

— Tebūnie: jis siunčia jam skrynią, dėžę, arką; parašykime: acci- 
pe istam veram arcam, priimk šią sandoros skrynią... 

— Neblogai, — sutiko rabbi Saliamonas. — Kartu atskleidžia ir 
nutyli. Atveria kelius daugybei aiškinimų. 

Ir jie rašė toliau. 


Jei kada panorėjęs atvyktum į mūsų valdas, apgyvendintume tave 
didžiausiuose ir garbingiausiuose rūmuose ir galėtum mėgautis mū- 
sų turtais. Jų turime gausybę ir jais būsi dosniai apdovanotas, jei 
paskui vėl panorėtum grįžti į savo karalystę. Prisimink pragaro kan- 
čias - ir niekada nenusidėk. 


Po šio dievobaimingo pamokymo kunigas perėjo prie savo ga- 
lybės aprašymo. 

— Nereikia kuklintis, - patarė Abdulas, - kunigas Jonas toks 
didis, kad gali sau leisti pasipuikuoti. 

Be abejonės. Baudolinas nesidrovėdamas diktavo toliau. Tas 
dominus dominantium savo galia pranoko visus žemės karalius, o 
jo turtai buvo begaliniai: septyniasdešimt du valdovai mokėjo jam 
duoklę ir jam pakluso septyniasdešimt dvi provincijos, nors ne 
visos jos buvo krikščioniškos, - rabbi Saliamonas džiūgavo, nes jo 
valdžioje atsidūrė ir prarastosios Izraelio gentys. Jo valdžia aprė- 
pė tris Indijas, o jo žemės siekė tolimiausias dykumas iki Babelio 
bokšto. Kiekvieną mėnesį prie kunigo stalo patarnaudavo septy- 
ni karaliai, šešiasdešimt du kunigaikščiai ir trys šimtai šešiasde- 
šimt penki grafai, o kiekvieną dieną prie jo stalo sėdėdavo dvyli- 
ka arkivyskupų, dešimt vyskupų, Švento Tomo patriarchas, Sa- 
markando metropolitas ir Suzos vyriausiasis kunigas. 

— Ar ne per daug? - paklausė Saliamonas. 

— Ne, ne, - tarė Poetas, - reikia priblokšti ir popiežių, ir Bizan- 
tijos basilėją. Dar pridurk, kad kunigas Jonas davė įžadą vedinas 
didžiule kariuomene aplankyti Šventą kapą ir sutriuškinti Kris- 
taus priešus. To reikia, kad patvirtintume Oto žodžius ir užčiaup- 
tume popiežių, jei šis kartais paprieštarautų, jog jis taip niekada 
ir neperėjo Gango. Jonas vėl bandys tai padaryti, todėl verta jį 
rasti ir su juo susivienyti. 

— Dabar jo karalystę reikia apgyvendinti, - tarė Baudolinas. — 
Ten turi veistis drambliai, vienkupriai ir dvikupriai kupranuga- 
riai, hipopotamai, panteros, laukiniai asilai, baltieji ir rudieji liū- 
tai, nebylės cikados, grifai, tigrai, rykliai, hienos, visi tie, kurių čia 
niekada nepamatysi ir kurie yra puikus grobis tiems, kurie įsigeis 
ten vykti į medžioklę. Dar gyventi nematyti žmonės, aprašyti kny- 
gose apie daiktų ir pasaulio prigimtį... 

— Šauliai, raguoti žmonės, faunai, satyrai, pigmėjai, šungalviai, 
keturiasdešimties uolekčių ūgio milžinai, vienaakiai, — pasiūlė 
Kijotas. 

— Puiku, rašyk, Abdulai, rašyk, - akino Baudolinas. 

Toliau pakako pridurti, kas buvo seniai sugalvota ir aptarta, kiek 
pagražinus. Kunigo Jono žemėse tekėjo medaus ir pieno upės, — 
rabbi Saliamonas džiaugėsi girdėdamas Penkiaknygės aidą, ten ne- 

buvo nei gyvačių, nei skorpionų, tekėjo Idonas, trykštantis stačiai 
iš Žemės rojaus gelmių, o jame buvo... Akmenys ir smėlis, pasiū- 
lė Kijotas. Ne, atsakė rabbi Saliamonas, tokia yra Sambatijono 
upė. Argi neįrašysime Sambatijono? Taip, bet vėliau, Idonas teka 
iš Žemės rojaus, todėl jame spindi... Smaragdai, topazai, kar- 
bunkulai, safyrai, chrizolitai, oniksai, berilai, ametistai, patarinė- 
jo Kijotas, kuris toje draugijoje buvo naujokas ir nesuprato, ko- 
dėl nuo jo žodžių visus pradėjo pykinti (dar vienas topazas - ir aš 
jį prarysiu, o paskui iškakosiu pro langą, - sušuko Baudolinas), — 
dėl visų tų per paieškų metus aplankytų laimės salų ir rojų jie jau 
nevaliojo klausytis apie jokius brangakmenius. 

Kadangi karalystė plytėjo rytuose, Abdulas pasiūlė įtraukti re- 
tus prieskonius ir pasirinko pipirus. Boronas pasakė, kad pipirai 
auga ant gyvatėmis aplipusių medžių, jiems prinokus medžius pa- 
dega, gyvatės pabėga ir pasislepia urvuose, tada gali prie medžių 
prieiti, papurtyti, nukratyti nuo šakų pipirus ir virti, tik, deja, 
niekas neišmano kaip. 

— Ar jau galime įrašyti Sambatijoną? — paklausė Saliamonas. 

— Įrašykime, - sutiko Poetas, - tada bus aišku, kad dešimt pra- 
rastųjų genčių gyvena kitapus upės, dar daugiau, paminėkime jas, 
o jei Frydrichas ras ir prarastąsias gentis, tai tik padidins jo šlovę. 

Abdulas pareiškė, kad Sambatijoną būtina įrašyti todėl, jog to- 
ji neįveikiama kliūtis pažaboja valią ir sukelia geismą arba pavy- 
dą. Kai pasiūlė paminėti ir pilną brangakmenių požeminį šaltinį, 
Baudolinas pasakė, kad Abdulas gali jį įrašyti, bet jis pats nenori 
prie to prisidėti, bijodamas dar kartą išgirsti minint topazą. Pagal 
Plinijų ir Izidorių, nutarė toje žemėje apgyvendinti salamandras — 
keturkojes gyvates, gyvenančias ugnyje. 

— Tegul tik tai būna tiesa —- ir mes viską užrašysime, - tarė Bau- 
dolinas, - svarbiausia — nieko neprasimanyti. 


Toliau laiške išliaupsino tame krašte viešpataujančias dorybes: 
kiekvienas keliautojas ten sutinkamas mielaširdingai: nėra varg- 
šų, vagių, plėšikų, goduolių, sukčių. Paskui kunigas Jonas pareiš- 

kė, jog visame pasaulyje nėra kito tokio turtingo valdovo, turin- 
čio tiek pavaldinių. Tiems turtams patvirtinti sugalvota scena, 
kurioje kunigas Jonas aprašomas žygiuojantis kariauti su prie- 
šais, prieš jį keliauja trylika brangakmeniais nusėtų kryžių, kiek- 
vienas savo vežimaityje, o paskui kiekvieną iš jų seka dešimt 
tūkstančių raitininkų ir šimtas tūkstančių pėstininkų. Kunigui 
Jonui keliaujant taikos metu, prieš jį nešamas medžio kryžius, 
primenantis Viešpaties kančias, ir aukso indas su žemėmis, tu- 
rėjęs visiems ir jam pačiam priminti, kad dulkės esame ir dulkė- 
mis pavirsime. Bet kad niekas nepamirštų, jog keliaujantysis 
kartu yra ir karalių karalius, dar buvo nešamas sidabro indas su 
auksu. 

— Jei paminėsi topazus, tau į galvą sudaužysiu šitą bokalą, — 
įspėjo Baudolinas. 

Tąkart Abdulas jų nepaminėjo. 

— Bet parašyk, kad ten nėra apgavikų ir niekas negali meluoti: 
kas pameluoja, tą pat akimirką miršta, kitaip sakant, gyvena tarsi 
būtų miręs, nes tai paskelbiama viešai, ir niekam jis neberūpi. 

— Jau rašiau, kad ten nėra ydų, nėra vagių... 

— Nesvarbu, vėl parašyk. Kunigo Jono karalystė turi būti ta vie- 
ta, kur krikščionys laikosi Dievo priesakų, o popiežiui nepavyko 
to pasiekti, be to, jis pats meluoja daugiau už kitus. Jei primygti- 
nai kartosime, kad ten nėra melagių, bus akivaizdu, jog viskas, ką 
sako Jonas, yra tiesa. 

Toliau Jonas pasakojo kasmet su didžiule kariauna aplankan- 
tis pranašo Danieliaus kapą Babilonijoje, taip pat porino, kad jo 
šalyje yra Žuvų, iš kurių kraujo gaminamas purpuras, o jo valdžiai 
paklūsta amazonės ir net brahmanai. Boronui pasirodė naudinga 
paminėti brahmanus, nes Aleksandras Didysis matė juos lanky- 
damasis tolimiausiame kokį tik gali įsivaizduoti rytinių žemių pa- 
kraštyje. Taigi jų paminėjimas tik patvirtintų, jog kunigo Jono ka- 
ralystė aprėpia ir Aleksandro imperiją. 

Dabar liko aprašyti rūmus ir stebuklingąjį veidrodį, bet Poetas 
tai buvo seniai apmąstęs. Jis viską sušnabždėjo Abdului į ausį, 

kad Baudolinas neišgirstų minint topazų ir berilų, nes čia be jų, 
aišku, negalėjai išsiversti. 
— Manau, kiekvienas perskaitęs šį laišką paklaus, kodėl toks 
galingas karalius vadina save tik kunigu, - tarė rabbi Saliamonas. 
— Teisingai, ir netrukus galėsime baigti laišką, - tarė Baudoli- 
nas. - Abdulai, rašyk... 


Godotinas Frydrichai, klausimas, kodėl mūsų didenybei neskir- 
tas vertesnis kreipinys nei Kunigas, daro garbę tavo išminčiai. Savo 
rūmuose neabejotinai turime rūmininkų, kuriems suteikti daug ver- 
tesni vardai ir pareigos, ypač dvasininkų hierarchijoje... Mūsų iždi- 
ninkas yra primas ir karalius, mūsų vyno pilstytojas yra karalius ir 
arkivyskupas, mūsų kepėjas yra vyskupas ir karalius, mūsų seneša- 
las yra karalius ir archimandntas, o mūsų virėjų vyriausiasis — taip 
pat karalius ir abatas. Todėl mūsų didenybė, neapsikęsdama būti 
vadinama tais pačiais kreipiniais ar turėti tuos pačius titulus, kurių 
gausu mūsų rūmuose, iš kuklumo paliepė būti vadinama paprastes- 
niu vardu ir žemesniu laipsniu. Kol kas tau bus gana, jei pasakysiu, 
kad mūsų žemės į vieną pusę nusidriekusios per keturis mėnesius 
kelio, ir niekas nežino, kiek jos nusidriekusios į kitą pusę. Jei galė- 
tum suskaičiuoti žvaigždes danguje ir smiltis jūroje, tada gal išma- 
tuotum ir mūsų valdas bei galybę. 


Bičiuliams baigiant rašyti, lauke jau brėško. Kas ragavo žaliojo 
medaus, vis dar gyveno apimti linksmos nuostabos, kas gėrė vy- 
no, jautėsi pakylėtas. Poetas, vėl paragavęs ir vieno, ir kito, vos 
laikėsi ant kojų. Jie dainuodami žingsniavo gatvėmis ir aikštėmis, 
pagarbiai nešini pergamentu, dabar jau tvirtai įtikėję, kad jis ką 
tik atgabentas iš kunigo Jono karalystės. 


— Iškart nusiuntei jį Rainaldui? - paklausė Niketas. 

— Ne. Poetui išvykus dar daug mėnesių jį skaitėme ir tobulino- 
me, daug kartų gremždami ir perrašydami. Retkarčiais kas nors 
pasiūlydavo ką nors pridurti. 

— Tikriausiai Rainaldas laukė to laiško. 

— Atsitiko taip, kad Frydrichas imperijos kanclerio pareigas per- 
davė Kristianui iš Buko, atėmęs jas iš Rainaldo. Aišku, Rainal- 
das, kaip Kelno arkivyskupas, kartu buvo ir Italijos vyriausiasis 
kancleris, taigi neprarado savo valdžios, be to, jis ir toliau rūpino- 
si Karolio Didžiojo kanonizavimu, tačiau tas pasikeitimas, bent 
mano akimis, reiškė, jog Frydrichui Rainaldas pradėjo atrodyti 
per daug valdingas. Kaip galėjau duoti imperatoriui laišką, kurio 
prašė Rainaldas? Tiesa, kaip tik tais kanonizavimo metais Beat- 
ričė susilaukė antrojo sūnaus ir imperatoriui dabar rūpėjo visai 
kas kita, juolab kad girdėjau, jog pirmasis sūnus buvo ligotas. Taip 
prabėgo daugiau nei metai. 

— Rainaldas neragino? 

— Iš pradžių ir jam rūpėjo kiti dalykai. Paskui jis mirė. Kol Fryd- 
richas Romoje kovojo su Aleksandru III ir sodino į sostą savo 
antipopiežių, kilo maro epidemija, o maras vienodai kerta ir tur- 
čius, ir vargšus. Taigi Rainaldas mirė. Buvau sukrėstas, nors nie- 
kada jo tikrai nemylėjau. Jis buvo įžūlus ir pagiežingas, bet kartu 
drąsus ir iki galo kovęsis už savo valdovą. Ramybė jo sielai. Ar be 
jo tas laiškas dar turėjo prasmę? Jis vienintelis buvo ganėtinai 
gudrus, kad mokėtų juo pasinaudoti, paleisdamas keliauti per vi- 
so krikščioniškojo pasaulio kanceliarijas. 

Baudolinas nutilo. 

— Paskui prasidėjo mano miesto istorija. 

— Kokio miesto, juk gimei pelkėje?! 

— Tikrai, per daug skubu pasakoti. Dar reikia pastatyti miestą. 

— Nors kartą nereikės klausytis apie griaunamą miestą! 

— Taip, - tarė Baudolinas, — tą pirmą ir paskutinį kartą savo 
gyvenime mačiau, kaip miestas gimsta, o ne miršta. 


13. 


BAUDOLINAS MATO, KAIP GIMSTA 
NAUJAS MIESTAS 


Baudolinas jau dešimt metų gyveno Paryžiuje, perskaitė viską, 
ką galėjo perskaityti, iš bizantietės prostitutės išmoko graikiš- 
kai, parašė meilės eilių ir laiškų, vėliau priskirtų kitiems, išgal- 
vojo karalystę, apie kurią dabar niekas neišmanė geriau už jį ir 
jo bičiulius, bet taip ir nebaigė mokslų. Guodėsi tuo, kad studi- 
juoti Paryžiuje jau savaime buvo puikus nuotykis, ypač jam, gi- 
musiam kaime tarp galvijų, paskui prisiminė, jog tokiems skur- 
džiams kaip jis siekti mokslo buvo lengviau nei ponų vaikams, 
kuriems reikėjo išmokti kautis, o ne skaityti ir rašyti... Žodžiu, 
jis nesijautė laimingas. 

Vieną dieną Baudolinas suvokė, jog turi būti jau dvidešimt še- 
šerių, mėnesiu daugiau ar mažiau: išvyko iš namų būdamas tryli- 
kos ir nebuvo juose lygiai trylika metų. Pajuto kažką, ką mes pa- 
vadintume gimtojo krašto ilgesiu, bet jis, niekada anksčiau jo ne- 
patyręs, nežinojo, kas tai. Todėl pagalvojo trokštantis pamatyti 
savo įtėvį ir nusprendė nuvažiuoti pas jį į Bazelį — čia jis stabtelė- 
jo vėl grįždamas iš Italijos. 

Paskutinį kartą matė Frydrichą, kai šiam gimė pirmas sūnus. 
Kol rašė ir perrašinėjo kunigo laišką, imperatorius it ungurys ran- 
gėsi iš šiaurės į pietus, balne valgydamas ir miegodamas kaip jo 
protėviai barbarai, o jo rūmai būdavo ten, kur atsidurdavo tą aki- 
mirką. Tais metais jis dar du kartus lankėsi Italijoje. Antrąjį kar- 
tą, grįždamas namo, Suzoje patyrė akibrokštą: miestiečiai sukilo 
prieš jį, privertė sprukti slapta, persirengus, paėmę įkaitu Beatri- 
čę. Vėliau suziečiai ją paleido nepadarę nieko bloga, bet jis pri- 

siekė atkeršyti už tokį pažeminimą. Perkopus Alpes jam irgi ne- 
teko ilsėtis — reikėjo pažaboti vokiečių kunigaikščius. 

Kai Baudolinas pagaliau susitiko su imperatorium, šis atrodė 
paniuręs. Suprato, kad, viena vertus, jis vis labiau nerimauja dėl 
vyriausiojo sūnaus - irgi Frydricho - sveikatos, kita vertus, susi- 
rūpinęs dėl Lombardijos. 

— Gerai, — tarė, - pasakysiu tik tau: mano paskirti konsulai ir 
legatai, mano paskirti mokesčių rinkėjai ir patikėtiniai ne tik rei- 
kalaudavo to, kas man priklausė, bet plėšdavo septyniskart tiek, 
už kiekvienus namus versdami kasmet mokėti po tris solidus se- 
nosiomis monetomis ir po dvidešimt keturis senuosius denarus 
už kiekvieną malūną, iš žvejų atimdavo trečiąją dalį žuvies, kas 
mirdavo bevaikis, iš to atimdavo palikimą. Žinau, reikėjo išklau- 
syti mano ausis pasiekdavusių skundų, bet turėjau kitų rūpesčių... 
Dabar jau keletas mėnesių, kai Lombardijos miestai susijungę į 
lygą, supranti, lygą prieš imperatorių. Ir ką jie nusprendė pirmiau- 
sia padaryti? Atstatyti Milano mūrus! 

Italijos miestų maištingumą ir neištikimybę jis dar galėjo kęsti, 
tačiau lyga buvo naujos res publica kūrimas. Aišku, sunku buvo 
tikėtis, kad tokia lyga ilgai gyvuotų, Žinant apie vienų Italijos mies- 
tų neapykantą kitiems, tačiau imperijos garbei tai buvo vulnus. 

Kas subūrė lygą? Sklido gandai, jog vienoje abatijoje netoli Mi- 
lano susirinko Kremonos, Mantujos, Bergamo, gal net Pjačencos 
ir Parmos atstovai, bet tai nebuvo tikra. Tuo gandai nesiliovė: kal- 
bėta apie Veneciją, Veroną, Paduvą, Vičencą, Trevizą, Ferarą ir 
Boloniją. 

— Tik įsivaizduok, Bolonija! - šūkčiojo Frydrichas, žingsniuo- 
damas priešais Baudoliną. - Prisimeni, tiesa? Mano dėka tie jų 
prakeiti mokytojai gali kaip tinkami melžti pinigus iš savo triskart 
prakeiktų studentų, neatsiskaitydami nei man, nei popiežiui, O 
dabar jie vienijasi su lyga? Ar galima būti didesniam begėdžiui'? 
Trūksta tik Pavijos! 

— Arba Lodžio, - dribtelėjo Baudolinas. 

— Lodžio?! Lodžio?! - suriko Raudonbarzdis įraudęs, lyg jį tuoj 

ištiktų smūgis. — Jei tikėčiau mane pasiekiančiomis žiniomis, Lo- 
dis jau dalyvavo lygos susitikimuose. Gindamas tuos avinus liejau 
savo kraują, be manęs milaniečiai kiekvienais metais būtų šlavę 
juos nuo žemės paviršiaus, o dabar jie šliejasi prie savo budelių ir 
rezga sąmokslą prieš savo geradarį! 

— Mano tėve, - paklausė Baudolinas, - ką reiškia tavo dvejo- 
nės? Argi negauni patikimų naujienų? 

— Gal pasimokę Paryžiuje jūs jau negebate suprasti šio pasau- 
lio dalykų? Jei yra lyga, yra ir konspiracija, jei yra konspiracija, 
vadinasi, tie, kurie anksčiau buvo su tavim, dabar tave išdavė ir 
kalba tau priešingai, nei veikia, todėl imperatorius apie jų veiklą 
sužino paskutinis, kaip vyras, apie kurio žmonos neištikimybę Ži- 
no visas kaimas, tik ne jis! 

Negalėjo parinkti blogesnio pavyzdžio, nes kaip tik tą akimir- 
ką įžengė Beatričė, išgirdusi atvykus mieląjį Baudoliną. Šis nulei- 
dęs žvilgsnį priklaupė pabučiuoti jai ranką. Beatričė akimirką dve- 
jojo. Gal pagalvojo, kad neparodydama pasitikėjimo ir meilės iš- 
duos savo sutrikimą, todėl kitą ranką uždėjo jam ant galvos ir 
pataršė plaukus, užsimiršusi, kad vos per tris dešimtis perkopu- 
siai moteriai nedera taip elgtis su subrendusiu vyru, neką už ją 
jaunesniu. Frydrichui tai nesukėlė įtarimo, jis buvo tėvas, ji - mo- 
tina, tegul ir netikri. Tik Baudolinas pasijuto kaip nesavas. Šis 
dvejopas lytėjimas, jos artumas, suknios kvapas, dvelkiantis jos 
kūnu, balso skambėjimas - laimė, taip klūpėdamas negalėjo pa- 
žvelgti jai į akis, nes būtų išblyškęs ir be amo kritęs ant žemės — 
užliejo jį neapsakomu džiaugsmu, kurį sklaidė nuojauta, kad tuo 
paprastu pagarbos parodymu jis ir vėl išduoda savo tėvą. 

Nebūtų sugalvojęs, kaip atsitraukti, jei imperatorius nebūtų jo 
paprašęs paslaugos, tikriau, jam įsakęs, nors tai buvo vienas ir tas 
pats. Norėdamas geriau suprasti Italijos įvykius, nepasitikėdamas 
nei oficialiais pasiuntiniais, nei savo skirtais valdytojais, nutarė 
ten pasiųsti keletą patikimų žmonių, kurie pažintų šalį, bet nebū- 
tų iškart atpažinti kaip imperatoriaus šalininkai, idant iššniukšti- 
nėtų padėtį ir surinktų teisingus liudijimus. 

Baudolinas apsidžiaugė galėdamas atsikratyti rūmuose jį per- 
sekiojusio nerimo, tačiau netrukus pajuto kitą jausmą: netikėtai 
susijaudino pagalvojęs, kad vėl pamatys gimtąsias vietas, ir ga- 
liausia suprato būtent dėl to leidęsis į kelionę. 


Aplankęs daug miestų Baudolinas ristele ristele, tikriau, žingi- 
ne žingine, apsimesdamas taikiai iš kaimo į kaimą keliaujančiu 
pirkliu, pagaliau užkopė į tas aukštumas, už kurių kitapus plataus 
slėnio turėjo pereiti Tanaro upę, kad per akmenynus ir pelkes 
pasiektų gimtąją Frasketą. 

Nors išvykdamas iš namų nesitikėjo kada nors ten sugrįžti, tą 
akimirką Baudolinas pajuto suspaudžiant širdį ir staiga suneri- 
mo, ar jo senieji tėvai dar tebėra gyvi. 

Kad vien tai. Umai jo atminty iškilo kitų apylinkės vaikų vei- 
dai: Masulo iš Panicų šeimos, su kuriuo kartu spęsdavo žabangas 
kiškiams, Porčelio, vadinamo Ginu (o gal Gino, vadinamo Porče- 
liu?), su kuriuo susitikęs iškart imdavo mėtyti vienas į kitą akme- 
nis, Aleramo Skakabarocio, praminto Vaikiu, ir Kutiko iš Kvarn- 
jento, su kuriuo kartu žvejodavo Bormidoje. „Viešpatie, - tarė, — 
nejau dabar teks mirti, nes tik mirties valandą geriausiai prisime- 
namos vaikystės dienos...“ 

Buvo Kalėdų išvakarės, bet Baudolinas to nežinojo, nes ke- 
liaudamas pametė dienų skaičių. Virpėjo iš šalčio ant sustirusio 
mulo, saulėlydžio šviesoje dangus atrodė tyras ir vaiskus kaip ta- 
da, kai ore jau tvyro sniego kvapas. Jis atpažino apylinkes tarsi 
dar vakar būtų čia lankęsis, prisiminė, kaip su tėvu kopė į tas an- 
tai kalvas, kad atiduotų tris mulus, ropšdamasis šlaitais, kurių vienų 
gana pakirsti vaikui kojas, o dar stumiančiam nenorinčius ropštis 
aukštyn gyvulius. Bet grįždami jie atsigavo iš aukštai pasigėrėję 
slėniu, laisvi leisdamiesi žemyn. Baudolinas prisiminė, kad netoli 
upės vagos slėnis staiga rietėsi į kuprą, o nuo jos viršaus tąkart 
pamatė iš balzgano rūko kylančias kaimų varpines, prie Bergoli- 
jaus ir Roboreto upių, tolėliau - Gamondijų, Marengą ir Palėją, 
tas pelkių, Žvyrynų ir krūmynų apylinkes, kurių pakraštyje gal dar 
stovėjo gerojo Galjaudo namelis. 

Tačiau užkopęs į kalvos viršūnę jis pamatė neįprastą vaizdą: 
visur aplinkui, virš tolimesnių kalvų ir slėnių, buvo giedra, tik slė- 
nis priešais padūmavęs, užklotas pilkšvais kamuoliais, kokie kar- 
tais apsupa tave kelyje, kad nieko nebeįmatai, o paskui pasitrau- 
kia ir išnyksta lygiai kaip atsiradę. Baudolinas pagalvojo: tik pa- 
manyk, tebūna nors ir rugpjūtis, bet Frasketoje amžinai tvyro rū- 
kas, kaip sniegynai Alpių viršukalnėse. Nepasakytum, kad jam 
tai nepatiko: juk gimęs rūke visada jame jaučiasi lyg namie. Bet 
pamažėle leisdamasis upės link suprato, jog tie kamuoliai — visai 
ne rūkas, o dūmai, pro kuriuos buvo matyti juos skleidžiantys lau- 
žai. Pro dūmus ir laužus kitapus upės nusidriekusioje lygumoje 
Baudolinas pamatė, kad ten, kur kadaise buvo Roboretas, kai- 
mas išsiplėtė po laukus: visur pridygę namų, mūrinių ir medinių, 
kai kurie buvo dar nebaigti, o rytuose stūksojo pradėti statyti mies- 
to mūrai, kokių tuose kraštuose dar niekad nebuvo buvę. Virš 
laužų virė katilai — juose šilo vanduo, - o dar tolėliau jį pylė į 
duobes su kalkėmis ar skiediniu. Baudolinui buvo tekę matyti nau- 
josios Paryžiaus katedros statybą saloje vidury upės, tad tie įtaisai 
bei įrenginiai, kuriuos naudoja patyrę mūrininkai, nebuvo nau- 
jiena. Mažumą išmanė apie miestą, todėl suprato, kad ten, že- 
mai, žmonės jį stato tuščioje vietoje, ir toks reginys, jei pasiseka, 
matomas tik kartą gyvenime. 

„Beprotybė, —- pagalvojo, - tik nusisuk, tuoj sulauksi staigme- 
nos“, ir spustelėjo pentinais mulą, kad kuo greičiau nusileistų į 
slėnį. Persikėlęs per upę keltu, plukdžiusiu įvairaus dydžio ir for- 
mos akmenis, sustojo kaip tik ten, kur keliese darbavosi ant svy- 
ruojančių pastolių mūrydami sieną, o kiti, stovėję žemėje, keltu- 
vu siuntė jiems į viršų pintines su akmenimis. Keltuvas buvo toks, 
kad blogesnio negalėjai nė sugalvoti: iš karčių, o ne tvirtų kuolų, 
svyruojantis į visas puses, ir tie, kurie jį suko, labiau rūpinosi ne 
virve, O svyruojančiais stiebais. Baudolinas pagalvojo: „Matyti, 
kad šiuose kraštuose žmonės, ką dirbdami, daro tai blogai arba 
visai atžagariom rankom, kaip gali taip dirbti, jeigu būčiau šeimi- 
ninkas, seniai būčiau čiupęs juos už kelnių ir sumetęs į Tanarą“. 

Tolėliau pamatė kitą būrį, kuris iš prastai tašytų akmenų, blo- 
gai nugenėtų rąstų statė lyg ir terasą su it žvėries iškandžiotais 
kapiteliais. Statybinėms medžiagoms kelti jie irgi buvo sukonst- 
ravę kažką panašaus į skridinį, ir Baudolinas suprato, jog, palygi- 
nus su jais, stačiusieji mūrą buvo patyriausi meistrai. Tačiau lio- 
vėsi lyginti, kai dar paėjęs pamatė kitus, stačiusius taip, kaip iš 
šlapios žemės žaisdami stato vaikai, sakytum atžagariomis. Jie 
baigė statinį, panašų į kitus tris greta, iš molio ir netašytų akme- 
nų, dengtus prastai suplūktų šiaudų stogais. Taip radosi kreivų 
pirmas iki švenčių baigs statyti, užmiršę savo amato priesakus. 

Skverbdamasis gilyn nebaigtais šio neaiškaus kūrinio vingiais 
retkarčiais užtikdavo dailiai sumūrytų sienų, stačių kampų, bas- 
tionų, kurie, nors dar nebaigti, atrodė tvirti ir nesugriaunami. Ta- 
da suprato, jog į šio miesto statybą susirinko įvairaus kilimo ir 
gabumų žmonės, ir jei daugelis tame darbe neabejotinai buvo nau- 
jokai, kaimiečiai, statę namus taip, kaip visą gyvenimą statė pa- 
šiūres gyvuliams, tai čia maišėsi ir įgudusių meistrų. 

Bandydamas susigaudyti tame margumyne, Baudolinas išgir- 
do ir daug tarmių: išjų atsekė, kad lūšnas statė Solero kaimiečiai, 
tas šleivas bokštas buvo monferatiečių, šitą skiedinį maišė pavi- 
jiečiai, tas lentas pjovė žmonės, iki tol kirtę medžius Palėjoje. Ta- 
čiau pamatęs ką įsakinėjant ar deramai veikiant kokį įtaisą, gir- 
dėjo kalbant genujietiškai. 

„Gal patekau į patį Babelio bokšto statybos įkarštį, — svarstė 
Baudolinas, - o gal į Abdulo Hiberniją, kur septyniasdešimt du 
išminčiai atkūrė Adomo kalbą, sudėję į vieną visas kalbas taip, 
kaip maišomas vanduo ir molis, derva ir bitumas? Bet čia jie dar 
nekalba Adomo kalba ir, nors visi kalba septyniasdešimt dviem 
kalbom ir yra tokie skirtingi, kad kitomis aplinkybėmis tikrai su- 
sikautų vieni su kitais, dabar stato sutartinai ir su meile!“ 

Jis prisiartino prie vieno būrio, meistriškai dengusio gegnėmis 
kažkokį statinį, panašų į abatijos bažnyčią. Šie dirbo pasitelkę di- 
delę gervę, sukamą ne žmonių, o arklio raumenų, ir šis buvo ne 

smaugiamas antkaklio, dar naudojamo kai kuriuose kaimuose, 
bet su pakinktais, padėjusiais traukti virves visa jėga. Darbinin- 
kai šūkavo genujietiškai ir Baudolinas kreipėsi į juos jų tarme, 
nors ne taip taisyklingai, kad nuslėptų nesąs vienas iš jų. 

— Ką čia veikiate? - paklausė norėdamas užmegzti pokalbį. 

Kažkuris iš jų piktai pašnairavęs atkirto, kad konstruoja maši- 
ną kotui pasikasyti. Visi prapliupo juoktis ir nekilo abejonių, kad 
juokiasi iš jo. Baudolinas (šiam kraujas virė turint vaizduoti be- 
ginklį pirklį ant mulo, kai krepšyje suvyniotas į audinio rietimą 
gulėjo rūmininko kardas) atšovė Frasketos tarme, kuri po tiek 
laiko atgijo galvoje, tardamas, kad tam jam nereikia mašinų, nes 
savo kotą, kurį padorūs žmonės vadina varpa, jis pasikaso į jų 
pasileidusias motinas. Genujiečiai nesuprato visų jo žodžių, bet 
nujautė jų prasmę. Metę darbą, jie griebė kas akmenį, kas lazdą 
ir pusračiu susibūrė aplink mulą. Laimė, tą akimirką atskubėjo 
kiti, vienas jų buvo panašus į riterį, — jis maišyta kalba, pusiau 
lotyniškai, pusiau provansiškai, pusiau dar kažin kaip, pasakė ge- 
nujiečiams, kad keliautojas kalba kaip vietinis, todėl šie tenedrįs- 
ta elgtis su juo kaip su kokiu prašalaičiu. Genujiečiai pasiteisino 
sakydami, jog jis klausinėjęs lyg šnipas, o riteris atsakė, kad jei 
imperatorius pasiuntė šnipus - juo geriau, nes pats laikas jam 
sužinoti, jog čia iškilo nesiruošiantis paklusti miestas. Paskui krei- 
pėsi į Baudoliną: 

— Niekada tavęs nemačiau, bet esi panašus į tą, kuris grįžta. 
Atvykai prie mūsų prisidėti? 

— Pone, - mandagiai atsiliepė Baudolinas, - gimiau Frasketoje, 
bet išvykau prieš daug metų ir nieko nežinojau apie tai, kas čia 
dedasi. Mano vardas Baudolinas, esu Galjaudo Aulario sūnus... 

Dar nebaigė sakyti, kai iš naujai atskubėjusiųjų būrio vienas 
senis baltais plaukais ir barzda pakėlė lazdą ir ėmė šaukti: 

— Bjaurus ir beširdi melagi, tegul trenkia tave perkūnas, kaip 
drįsti vadintis mano vargšo sūnaus Baudolino vardu, nes aš esu 
Galjaudas ir dar Aularis, mano sūnus išvyko iš namų prieš daug 
metų su kažkokiu vokiečiu ponu, bet gal paskui šokdino beždžio- 

nes, nes apie savo vargšą berniuką nieko daugiau negirdėjau ir 
per tiek metų jis tikrai bus pražuvęs, o aš su savo gerąja žmona 
jau trisdešimt metų kenčiame šį baisiausią gyvenimo skausmą, 
nes prarasti sūnų - tokia kančia, kad jos nepatyręs to nesupras! 

Čia Baudolinas sušuko: 

— Tėve, čia tikrai tu! 

Jam užspaudė gerklę, akys paplūdo ašaromis, tačiau jos nega- 
lėjo nustelbti didžiulio džiaugsmo. Todėl pridūrė: 

— Beje, kančia truko ne trisdešimt metų, nes išvykau prieš tryli- 
ka metų, ir turėtum būti laimingas, kad gerai juos nugyvenau ir 
šio to pasiekiau. 

Senolis susmuko ant žemės prie mulo, gerai įsižiūrėjo į Bau- 
doliną ir tarė: 

— "Tu, tikrai tu! Tebūnie prabėgę trisdešimt metų, tačiau tas suk- 
tas žvilgsnis dar neišnyko iš tavo akių, ir žinai, ką tau pasakysiu? 
Tegul būsi šio to pasiekęs, bet negali prieštarauti savo tėvui: jei 
pasakiau „trisdešimt metų“, vadinasi, tiek man atrodė, nes per 
tuos trisdešimt metų galėjai atsiųsti kokią žinią, esi tikras nedo- 
rėlis, visos šeimos nelaimė, lipk nuo to gyvulio, kurį gal pavogei, 
nes tuoj sulaužysiu šitą lazdą į tavo galvą! 

Jis čiupo Baudoliną už klešnių, bandydamas nutempti nuo mu- 
lo, bet čia tarp jų stojo tas, kuris buvo panašus į vyriausiąjį: 

— Galjaudai, liaukis, po trisdešimties metų sutinki savo sūnų... 

— Trylikos, - įsiterpė Baudolinas. 

— Tylėk, dabar kalbamės mudu... susitinki su juo po trisdešim- 
ties metų. Turėtumėt apsikabinti ir padėkoti Viešpačiui, vardan 
Dievo! 

Baudolinas jau buvo nusėdęs nuo mulo ir ruošėsi pulti Galjau- 
dui į glėbį, šis pravirko, tik staiga tas, kuris čia elgėsi lyg šeiminin- 
kas, vėl stojo tarp jų, čiupdamas Baudoliną už sprando: 

— Bet jei kuris nors iš čia susirinkusiųjų turi su tavim kokių 
sąskaitų, tai esu aš! 

— Kas tu toks? - paklausė Baudolinas. 

— Esu Obertas iš Foro, bet manęs neatpažinai, o gal nė neprisi- 

meni. Buvau kokių dešimties, kai mano tėvas malonėjo ateiti pas 
tavąjį, kad apžiūrėtų veršius, kuriuos norėjo pirkti. Buvau apsi- 
rengęs kaip ir dera riterio sūnui ir tėvas nesivedė manęs į tvartą 
būgštaudamas, kad neišsitepčiau. Pasukau aplink namą, o už jo 
radau tave, tokį purviną ir dvokiantį, lyg ką tik išsivoliojusį mėš- 
le. Priėjai, pažvelgei į mane ir paklausei, ar nenorėčiau pažaisti, 
aš, kvailys, atsakiau „taip“, tada tu pastūmei mane ir aš įkritau į 
kiaulių gardą. Tėvas iškaršė man kailį, nes nauji drabužiai nuėjo 
perniek. 

— Gal taip ir buvo, — tarė Baudolinas, — bet praėjo jau trisde- 
šimt metų... 

— Tik trylika, ir kiekvieną dieną galvoju apie tą nutikimą, nes 
niekada gyvenime nebuvau taip pažemintas kaip tą kartą, užau- 
gau kartodamas, kad jei kada sutiksiu to Galjaudo sūnų, tikrai 
užmušiu. 

— Ir dabar nori mane užmušti? 

— Dabar jau ne, nebenoriu, nes mes baigiame statyti miestą, 
kad galėtume kautis su imperatorium, jei jis įžengtų į šiuos kraš- 
tus, ir negaliu gaišti laiko, kad su tavim atsiteisčiau. Trisdešimt 
metų... 

— Trylika. 

— Trylika metų laikiau širdyje pyktį, o dabar, tik pamanykit, 
kaip tik šią akimirką jis išgaravo. 

— Kaip sakoma, kartais... 

— Negudrauk. Eik, apkabink savo tėvą. O jei norėtum manęs 
atsiprašyti, čia netoliese švenčiame namo pabaigtuves, tokiomis 
progomis vynas liejasi upeliais, tad, kaip sakydavo mūsų senoliai, 
eikime atšvęsti. 

Baudolinas atsidūrė vyno rūsyje. Miestas dar nebuvo baigtas, 
bet jame jau stovėjo smuklė, su puikia pavėsine kieme, nors to- 
mis dienomis jaukiau buvo viduje, pusrūsyje, panašiame į milži- 
nišką statinę, su ilgais mediniais stalais, nukrautais bokalais ir asi- 
lienos dešrelėmis, kurios (aiškino Baudolinas siaubo apimtam Ni- 
ketui) atrodo lyg išsipūtę odmaišiai, subadai jas peiliu, paskui pa- 

čirškini aliejuje su česnaku, gardumėlis. Todėl visi susirinkusieji 
buvo smagūs, smirdantys ir apgirtę. Obertas iš Foro paskelbė su- 
grįžus Galjaudo Aulario sūnų, ir netrukus kai kurie iš susirinku- 
siųjų jau plekšnojo Baudolinui per pečius, šis iš pradžių žiūrėjo 
nustebęs, paskui pats ėmė jiems plekšnoti, paplūsdamas vardų 
srautu, kuris, atrodė, niekada nesibaigs. 

— Viešpatie, juk tu esi Skakabarocis, o tu - Kutikas iš Kvarn- 
jento, o kas tu toks? Ne, tylėk, leisk atspėti, juk tu - Kvarčiafikis! 
O tu- Ginis ar Porčelis? 

— Ne, Porčelis jis, tas, kurį vis apmėtydavai akmenimis! Aš bu- 
vau Ginas Ginis, tiesą sakant, vis dar esu. Mudu žiemą eidavome 
čiuožinėti ant ledo. 

— Viešpatie Dieve, tikrai, tu Ginis. Mokėjai bet ką parduoti, 
net savo ožkų mėšlą, prisimeni, iškišai jį tam piligrimui kaip šven- 
to Baudolino pelenus. 

— Tikrai, dabar aš pirklys. Ir kas pasakys, kad nėra likimo. Pa- 
žiūrėk, ar pažinsi, kas ten... 

— Juk tai Merlas! Merlai, prisimeni, ką tau sakydavau? 

— Sakydavai: tu laimingas, nes esi kvailas, ir tau visada sekasi... 
Bet žiūrėk, kartą ir man nepasisekė, - jis atkišo ranką be plašta- 
kos, - per Milano apsiaustį, prieš dešimt metų. 

— Tikrai, Žinau, kad Gamondijaus, Bergolijaus ir Marengo gy- 
ventojai visada palaikė imperatorių. Kaip atsitiko, kad anksčiau 
buvote su juo, o dabar statote prieš jį miestą? 

Visi puolė aiškinti ir Baudolinas suprato tik tiek, kad aplink 
senąją Roboreto pilį ir Šventos Marijos bažnyčią iškilo miestas, 
kurį pastatė gretimų kaimų gyventojai - Gamondijaus, Bergoli- 
jaus ir Marengo, tačiau į jį atsikraustė ir šeimos iš visų apylinkių — 
Aukštutinės Bormidos, Basinjanos ir Pjoveros, kad ten pasistaty- 
tų sau namus. Dar gegužę jie trys - Rudolfas Nebija, Aleramas iš 
Marengo ir Obertas iš Foro — nugabeno į Lodį susijungusiems 
miestams pranešimą apie naują miestą, kuris, jei ir gyvavo, tai 
labiau troškimuose nei ant Tanaro krantų. Tačiau visą vasarą ir 
rudenį jie plušėjo kaip apsėsti ir miestas buvo jau beveik pastaty- 

tas, pasiruošęs sukliudyti imperatoriui, kai jis vėl kaip įpratęs ban- 
dys įžengti į Italiją. 

Jam sukliudyti, pašaipiai paklausė Baudolinas, jis lengvai apsuks 
aplink... Tai jau ne, atkirto visi, tu nepažįsti imperatoriaus (tik pa- 
manykit), miestas, iškilęs be jo sutikimo, - tik krauju nuplaunama 
gėda, jis bus priverstas jį apgulti (tiesa, jie gerai pažino Frydricho 
būdą), štai kodėl reikia tvirtų mūrų ir kovai pritaikytų gatvių, todėl 
pasikvietėme genujiečius, tiesa, jie jūrininkai, bet keliauja į toli- 
mus kraštus statyti naujų miestų, puikiai šitai išmano. 

Tačiau genujiečiai ne iš tų, kurie ką nors daro veltui. Kas jiems 
užmokėjo? Jie patys, jau paskolino mums tūkstantį Genujos soli- 
dų, dar vieną tūkstantį pažadėjo ateinančiais metais. O ką reiškia 
„kovai pritaikytos gatvės“? Tegul tau paaiškins Emanuelis Trotis, 
jis tai sugalvojo, kalbėk, Poliokrete! 

— Kas ta poliokrozė? 

— Boidi, patylėk, tegul kalba Trotis. 

Trotis (šis, kaip ir Obertas, buvo panašus į miles, kitaip tariant, 
aukštesnio rango riterį) prabilo: 

— Miestas turi sutikti priešą taip, kad šis neperkoptų jo mūrų, 
bet jei šiam pavyktų tai padaryti, miestas privalo toliau gintis ir 
stengtis jį nugalėti. Jei į miestą įsibrovęs priešas jame ras gatvių 
rezginį, kur galės pasislėpti, nebesuvaikysi — jo bus pilna visame 
mieste ir gynėjai netruks pasijusti užspeisti į kampą. Kitapus mū- 
rų priešas turi atsidurti atviroje vietoje ir likti ten tiek, kad iš lan- 
gų ir angų būtų apmėtytas akmenimis ir apšaudytas strėlėmis, ir 
tą aikštę pereiti perpus silpnesnis. 

(Štai, liūdnai įsiterpė Niketas, paklausius šios istorijos kaip tik 
taip reikėjo padaryti ir Konstantinopolyje, nes čia prie pat miesto 
mūrų paliktas gatvių raizginys... Taip, norėjo jam atsikirsti Bau- 
dolinas, bet dar reikėjo ir tokių vyrų kaip mano kraštiečiai, o ne 
tokių skystaklynių kaip jūsų imperatoriaus gvardiečiai, tačiau nu- 
tylėjo, nenorėdamas įžeisti pašnekovo, todėl tepasakė: nepertrau- 
kite ir leiskite man pasakoti toliau, ką sakė Trotis). 

Trotis dėstė: 

— Jei priešas pereina atvirą aikštę ir leidžiasi miesto gatvėmis, 
tai jos turi būti vingrios, o ne nubrėžtos lyg pagal liniuotę, ir ne 
įkvėptos senovės romėnų, kūrusių miestus tarsi grotas. Juk tie- 
sioje gatvėje priešas visada žino, kas jo laukia. Gatvės turi būti 
vingiuotos ir kampuotos. Gynėjai laukia už kampo, žemėje bei ant 
stogų ir visada Žino, ką veikia priešas, nes ant gretimo stogo - 
stovinčio kampu su pirmuoju - įsitaisęs kitas gynėjas, kuris jį se- 
ka ir duoda ženklus tiems, kurie jo dar nemato. O priešas nieka- 
da nežino, ko tikėtis, ir puola ne taip spėriai. Todėl mieste namai 
turi stovėti kreivai, lyg senės dantys, tai atrodo labai bjauriai, bet 
yra gerai. Ir dar reikia tunelio, kuris niekur neveda! 

— To mums nesakei, - įsiterpė Boidis. 

— Kaip galėjau sakyti, juk pats ką tik sužinojau iš vieno genu- 
jiečio, kuriam pasakė kažkoks graikas, o toji mintis kilo Belisa- 
rijui, imperatoriaus Justiniano generolui. Ką daro apgulusieji 
miestą? Kasa tunelius, kuriais galėtų nusigauti į miesto šerdį. O 
apie ką jie svajoja? Rasti jau iškastą tunelį, kurio nežino apgul- 
tieji. Todėl mes jiems paruošiame tunelį, vedantį iš anapus sie- 
nos į miestą, jo angą slepia akmenys ir krūmai, bet taip, kad 
vieną dieną priešas ją rastų. Kita tunelio anga, mieste, turi būti 
tokia siaura, kad pro ją gali išeiti tik vienas, daugių daugiausia 
du Žmonės, be to, užverta grotomis, idant perėjęs tuneliu ir prie 
jų sustojęs žvalgas galėtų pranešti pro jas matąs aikštę ir kokios 
nors koplyčios kampą - vadinasi, tunelis tikrai vedąs į miestą. 
Kitapus grotų stovi sargyba, priešai priversti išeiti po vieną, ir 
po vieną patiesiami ant žemės... 

— O priešai tokie mulkiai, jog ir toliau lenda lauk, nematydami, 
kad einantys priekyje krinta žemėn kaip lapai, - pašiepė Boidis. 

— Kodėl manai, kad priešai - ne mulkiai? Nusiramink. Gal de- 
ra viską geriau apgalvoti, bet tos minties irgi nereikia atmesti. 

Baudolinas pasivedėjo į šalį Ginį, kuris buvo pirklys, taigi blai- 
vaus proto ir tvirtai stovintis ant žemės, ne toks, kaip tie iš žem- 
valdžių kilę riteriai, vardan karinės šlovės puolantys stačia galva į 
beprasmes kovas. 

— Gini, klausyk, įpilk dar vyno ir atsakyk man. Man nerūpi, kad 
pastačius čia miestą Barbarosa, nenorėdamas prarasti garbės, bus 
priverstas jį apgulti, todėl lyga turės laiko užpulti jį iš užnugario, 
kai apsiaustis jį išsekins. Tačiau dėl viso to labiausiai nukentės 
miestas. Nejau nori mane įtikinti, jog mūsų žmonės palieka vie- 
tas, kur geriau ar prasčiau gyveno, ir keliasi čia, kad leistųsi nužu- 
kurie nė sudilusio grašio neduotų savo motinos išpirkai iš plėšikų 
nagų, duoda jums pinigus ir lieja prakaitą statydami miestą, ku- 
rio daugių daugiausia reikia tik Milanui? 

— Baudolinai, - atsakė Ginis, — viskas daug sudėtingiau, nei 
atrodo. Žiūrėk, kur mes esame. 

Jis pamirkė pirštą vyne ir pradėjo braižyti ant stalo. 

— Štai čia Genuja, sutinki? Čia yra Terdona, paskui Pavija, pas- 
kui Milanas. Tie miestai turtingi, o Genuja - uostas. Taigi Genuja 
turi turėti laisvus kelius prekybai su Lombardijos miestais, aiš- 
ku? Jie veda štai per šituos slėnius: Lemo, Orbos, Bormidos ir 
Skrivijos. Tai yra keturios upės - tiesa? — ir visos jos maždaug štai 
čia subėga į Tanarą. Pastatęs per Tanarą tiltą, turėsi laisvę pre- 
kiauti su Monferato markgrafyste ir dar tolimesnėmis valdomis. 
Aišku? Kol Genuja su Pavija sutarė, joms puikiai tiko, kad tie 
slėniai liktų be šeimininko, arba kartais sudarydavo sąjungas, pa- 
vyzdžiui, su Gaviu ar su Marengu, ir viskas klojosi sklandžiai... 
Tačiau, atvykus imperatoriui, Pavija iš vienos pusės ir Monfera- 
tas iš kitos stojo jo pusėn, Genuja liko atkirsta ir iš kairės, ir iš 
dešinės, o, perėjusi į Frydricho pusę, tegul pamiršta prekybą su 
Milanu. Todėl jai ir reikia išlaikyti prie savęs Terdoną ir Novj, 
kurių dėka gali valdyti Skrivijos ir Bormidos slėnius. Bet žinai, 
kas atsitiko: imperatorius Terdoną sulygino su žeme, Pavija pra- 
dėjo valdyti visą jos apylinkę iki pat Apeninų kalnų, mūsų mies- 
teliai palaikė imperatorių ir, velniai rautų, pasakyk, ar mes, tokie 
menki, galėjome turėti kokios nors įtakos. Kuo genujiečiai gali 
mus papirkti, kad įtikintų pereiti į kitą pusę? Tuo, apie ką nedrį- 
some nė svajoti, taigi miestu - su konsulais, kareiviais, vyskupu, 

mūrais, miestu, kuris renka mokesčius iš keliautojų ir prekeivių. 
Baudolinai, ar supranti, vien kontroliuodamas tiltą per Tanarą 
gali rieškučiomis semti pinigus, tik sėdi ir prašai: iš vieno imi auk- 
sinį, iš kito - dvi vištas, iš trečio - visą jautį, o visi tik moka, mies- 
tas - gausybės ragas, prisimink, kokie terdoniečiai buvo turtingi, 
palyginti su mumis, palėjiečiais. Šis miestas buvo reikalingas 
mums, reikalingas lygai, reikalingas Genujai, nes kad ir koks sil- 
pnas, vien tuo, kad yra, jis griauna kitų planus ir laiduoja, kad 
tose vietose nešeimininkaus nei Pavija, nei imperatorius, nei Mon- 
ferato markgrafystė... 

— Taip, bet atžygiuos Barbarosa ir sutrėkš jus kaip slyvą arba 
sutrins kaip musę. 

— Nusiramink. Kodėl taip turi nutikti? Kai jis atžygiuos, mies- 
tas jau stovės. Juk žinai, kaip būna, apgulčiai reikia laiko ir pini- 
gų, mes jam gražiai pasiduosime, jis liks patenkintas (nes tokiems 
kaip jis svarbiausia tik garbė) ir patrauks kur kitur. 

— Tačiau tie iš lygos ir genujiečiai sukišo pinigus, kad pastatytų 
miestą, O jūs juk ruošiatės juos išduoti? 

— Žiūrint, kada atžygiuos Barbarosa. Tie miestai kas tris mėne- 
sius stoja vis kiton pusėn lyg niekur nieko. Būsime čia ir lauksi- 
me. Gal kaip tik tada lyga stos imperatoriaus pusėn. 

(Pone Niketai, pasakojo Baudolinas, tegul išvarvės man akys, 
po šešerių metų, apgulus miestą, genujiečiai buvo Frydricho pu- 
sėje, jie pyškino iš patrankų, supranti, genujiečiai, tie patys, kurie 
padėjo jį pastatyti!) 

— Ojei ne, - tęsė Ginis, - atlaikysime apsiaustį, kad ją kur de- 
vynios, šiame pasaulyje niekas nieko už dyką nedalija. Bet prieš 
kalbėdamas verčiau pažiūrėk... 

Jis paėmė Baudoliną už parankės ir išvedė iš smuklės. Buvo 
jau vakaras ir šalčiau nei pirma. Jie išėjo į aikštelę, kur išvydo 
išsišakojant tris kelius, tačiau tik du kampai buvo apstatyti že- 
mais vienaaukščiais namais šiaudiniais stogais. Aikštelę nušvietė 
pro ją supusius langus krintanti šviesa ir keleto vėlyvų pardavėjų, 
plyšojančių: „Moterys, moterys, prasideda šventa naktis, juk ne- 


Pig 
10 
S 


0 


TI 
LTS 


150 


norite, kad jūsų vyrai nerastų ant stalo nieko gardaus“, kursto- 
mos gorės. Ten, kur turėjo iškilti trečiasis kampas, stovėjo peilių 
galandytojas, džeržgindamas peiliais ir ranka vilgydamas galąstu- 
vą. Tolėliau moteris, stovėdama už prekystalio, prekiavo Žirnių 
miltais, džiovintomis figomis ir pupomis, o ožkena apsisiautęs pie- 
muo nešiojo šviežią sūrį rėkaudamas: „Ei, moterys, varškės sūris — 
gardumėlis“. Dykynėje tarp dviejų namų du vyrai lygosi dėl kiau- 
lės. Gilumoje stovėjo dvi merginos, iš šalčio kalendamos danti- 
mis, ilgesingai atsirėmusios į duris, apsisiautusios skraistėmis, iš 
po kurių švietė gilios iškirptės. Viena jų šūktelėjo Baudolinui: 

— Žiū, koks dailus jaunikaitis, gal norėtum praleisti Kalėdas 
kartu, parodyčiau gyvulį su aštuoniomis kojomis! 

Pasukus už kampo, vilnos karšėjas garsiai plyšodamas ragino 
pirkti čiužinių ir paklotų, kad guolis būtų šiltas ir nereikėtų šalti 
kaip Kūdikėliui Jėzui; greta traukė dainą vandens pirklys. Eida- 
mas dar prastai išlygintomis gatvėmis jau galėjai dirstelti ir į vidi- 
nius kiemus: viename dailidė pjovė medį, kitame taškydamas ki- 
birkštis kalvis kalė priekalą, trečiame kepėjas traukė duoną iš kros- 
nies, raudonuojančios it pragaro vartai. Matėsi iš toli atvykusių 
pirklių, ketinusių parduoti savo prekes šioje naujoje vietoje, ir 
miškų gyventojų: anglininkų, medaus kopinėtojų, pelenų muilui 
dirbėjų, karnautojų virvėms ar odų raugimui, triušių kailiukų par- 
davėjų, matėsi čia ir žmonių kančios iškreiptais veidais, kurie ti- 
kėjosi šitoje naujoje gyvenvietėje bent kiek prakusti: berankių, 
neregių, luošų ir kreivų, nes išmalda miesto gatvėse, ypač švento- 
mis dienomis, žadėjo būti nepalyginti gausesnė nei tuščiuose kai- 
mo keliuose. 

Pradėjo vis tirščiau snyguriuoti, pirmą kartą subolavo naujieji 
stogai, ir niekas negalėjo pasakyti, ar jie atlaikys tokį svorį. Neti- 
kėtai Baudolinas išvydo tris pirklius, ant asilų įjojančius pro miesto 
vartus, jie priminė Tris Karalius ir užkariautame Milane rastą re- 
likviją, paskui juos ėjo šeimynykščiai, nešini brangiais indais ir 
audiniais. Už jų, kitapus Tanaro, jis beveik jau matė ir bandas, 
besileidžiančias nuo jau pradėjusios sidabruotis kalvos, pieme- 


UMBERTO ECO B BAUDOLINAS 151 


nis, grojančius lumzdeliais ir dūdmaišiais, kupranugarių vilksti- 
nes su maurais, kurių galvas dengė didžiuliai margadryžio audi- 
nio turbanai. Reti laužai ant kalvos jau geso, klojami vis tirštes- 
nio sniego, bet vienas iš jų Baudolinui pasirodė lyg didelė uode- 
guota žvaigždė, skriejanti dangumi besikuriančio miesto link. 

— Matai, kas yra miestas? — tarė Ginis. - Jei jis toks dar nebaig- 
tas statyti, įsivaizduok, kas bus vėliau: visai kitoks gyvenimas. Kas- 
dien sutinki naujus žmones, pirkliams tai kaip dangiškoji Jeruza- 
lė. O riteriai? Imperatorius jiems uždraudė parduoti žemes, kad 
neskaldytų ūkių, ir kaimuose jie galavosi iš nuobodulio, o čia va- 
dovauja lankininkams, raiti mūdrauja paraduose, laido įsakymus 
šen ir ten. Gerai ne vien ponams ar pirkliams, tai išganymas ir 
tokiems kaip tavo tėvas, kuris turi kad ir nedaug žemės, užtat šiek 
tiek gyvulių, į miestą atvyksta Žmonės, kuriems jų reikia ir kurie 
moka skambančiaisiais, jau galima šį tą parduoti ir už tikrus pini- 
gus, O ne mainyti į kitas prekes, nežinau, ar supranti, ką tai reiš- 
kia: išmainęs dvi vištas į tris triušius anksčiau ar vėliau turi juos 
suvalgyti, kitaip jie pasens, o dvi monetas gali paslėpti po priegal- 
viu, jos liks tokios pat ir po dešimties metų, o jei pasiseks, nė į 
tavo namus atėjęs priešas jų nesuras. Be to, ir čia bus kaip Mila- 
ne, Lodyje ar Pavijoje: Ginių ar Aularių šeimos neprivalės stovėti 
nuošaly ir viskam nevadovaus vien Gvaskai ar Tročiai, visi mes 
turėsime teisę spręsti, čia galėsi tapti svarbus ir nebūdamas kil- 
mingas, kaip tik tuo miestas ir geras, ypač tiems, kurie nėra kil- 
mingi ir pasiryžę prireikus padėti galvą (verčiau neprireiktų), kad 
jų vaikai galėtų pasakyti: aš esu Ginis ir man kas, kad tu vadiniesi 
Trotis, vis tiek esi kvailys. 


Žinoma, kaip tik šitoje pasakojimo vietoje Niketas paklausė 
Baudolino, kaip vadinosi tas nuostabus miestas. Ką gi (Baudoli- 
nas mokėjo pasakoti ir iki pat tos akimirkos sugebėjo neatskleisti 
jo vardo), miestas dar neturėjo pavadinimo, jis vadinosi Civitas 
Nova, ir tai buvo genus, o ne individuum vardas. Vardo parinki- 
mas priklausė nuo kito nemenkos svarbos klausimo - miesto įteisi- 

nimo. Kaip naujas miestas, be istorijos ir be kilmės, įgyja pripažini- 
mą? Nebent per imperatoriaus investitūrą, taip, kaip imperatorius 
gali įšventinti į riterius ar suteikti barono titulą, tačiau šis miestas 
atsirado prieš imperatoriaus valią. Kas tada? Baudolinas ir Ginis 
grįžo į smuklę tą akimirką, kai kalba pakrypo kaip tik apie tai. 

— Jei miestas atsirado ne imperatoriaus įstatymu, reikia jį įtei- 
sinti remiantis kitu įstatymu, tokiu pat senu ir galingu. 

— Kur jį rasime? 

— Ogi Constitutum Constantini, tai - imperatoriaus Konstanti- 
no dovana bažnyčiai, kur jis suteikia jai teisę valdyti žemes. Pado- 
vanosime miestą popiežiui, o kad šiuo metu jų turime du, pado- 
vanosime jį tam, kuris yra lygos pusėje, kitaip sakant, Aleksan- 
drui III. Kaip prieš keletą mėnesių pagarsinome Lodyje, miestas 
vadinsis Aleksandrija ir bus popiežiaus valdos. 

— Lodyje tau vertėjo patylėti, nes mes dar nieko nebuvome nu- 
tarę, — pareiškė Boidis, — bet ne tai svarbiausia, vardas išties gra- 
žus, šiaip ar taip, ne bjauresnis už daugelį kitų. Tačiau mane la- 
biausiai pykina tai, kad mes iš kailio neriamės statydami miestą, 
o dovanojame jį popiežiui, kuris jų turi daugybę. Paskui turėsime 
mokėti jam duoklę, kad ir kaip žiūrėtum, tai pinigai, kuriuos mies- 
tas praranda, todėl ar bus didelis skirtumas, jei mokėsime juos 
imperatoriui. 

— Boidi, liaukis, - tarė Kutikas, - pirma, imperatorius nenori 
šio miesto, net jei mes jam jį padovanotume, o jei jis sutiktų jį 
priimti, kam vertėjo statyti. Antra, viena yra nemokėti duoklės 
imperatoriui, kuris tave gali užpulti ir sudoroti, kaip padarė su 
Milanu, o visai kas kita - nemokėti jos popiežiui, kuris gyvena už 
tūkstančio mylių, ir, būdamas toks turtingas, tikrai nesiųs kariuo- 
menės dėl poros skatikų. 

— Trečia, - įsiterpė Baudolinas, - jei leidžiat man pasakyti, nes 
mokiausi Paryžiuje ir turiu šiokios tokios patirties, kaip rašyti do- 
vanojimo laiškus ir raštus. Paruoškite dokumentą: parašykite, kad 
Aleksandrija įkurta popiežiaus Aleksandro garbei ir paskirta... 
na, kad ir šventam Petrui. Tai patvirtindami miesto žemėje, be 

feodalinių įsipareigojimų, pastatykite Švento Petro katedrą. Sta- 
tykite iš visų miesto gyventojų suaukotų pinigų. Paskui padova- 
nokite ją popiežiui, surašydami taip, kaip jūsų notarams pasiro- 
dys tinkamiausia ir svariausia. Viską apipinkite nuolankumo, mei- 
lės ir dar kitokiais pažadais, nusiųskite dokumentą popiežiui ir 
gaukite visus jo palaiminimus. Jei paskui kas ims į jį gilintis, pa- 
matys, kad išties jūs jam padovanojote tik katedrą, o ne visą miestą, 
ir tikrai norėčiau pamatyti, kaip popiežius atvyks pasiimti savo 
katedros, kad nusivežtų ją į Romą. 

— Nuostabu, - tarė Obertas ir visi jam pritarė. - Padarysime, 
kaip sako Baudolinas, nes jis man atrodo labai gudrus ir, tikiuo- 
si, liks čia, kad ir toliau mums patartų, nes yra didis Paryžiaus 
daktaras. 

Dabar Baudolinui teko sunkiausia tos dienos užduotis: atskleis- 
ti, bet taip, kad niekas negalėtų jam priekaištauti, nes ir jie patys 
neseniai buvo imperatoriaus pusėje, jog jis yra Frydricho, su ku- 
riuo susijęs sūniška meile, šalininkas. Ir išklojo visą tų trylikos 
nepaprastų metų istoriją, o Galjaudas nesiliovė murmėjęs: „Jei 
man kas būtų pasakęs, nebūčiau patikėjęs“ ir „Tik pamanyk, lai- 
kiau jį kvailesniu už kitus, o dabar tikrai atrodo šio to pasiekęs!“ 

— Ne kiekvienas blogis kenkia, — tarė Boidis, - Aleksandrija 
dar nebaigta statyti, o jau vienas iš mūsų įsitaisęs imperatoriaus 
rūmuose. Brangusis Baudolinai, neturi išduoti savo imperatoriaus, 
nes jį tikrai myli, o jis myli tave. Bet būsi prie jo ir užstosi mus 
kaskart, kai to prireiks. Čia tavo gimtinė ir niekas tau neprikiš, 
kad ją gini, aišku, nieko neišduodamas. 

— Bet šį vakarą bus geriau, jei keliausi pas tą šventą moterį — 
savo motiną - ir nakvosi Frasketoje, - švelniai tarė Obertas, - o 
rytoj išvyksi nematydamas, kaip pasisuka gatvės ir kokio storio 
miesto mūrai. Esame tikri, kad iš meilės savo tikrajam tėvui, jei 
sužinotum apie mums gresiantį didį pavojų, pasistengsi mus įspė- 
ti. Bet kad tokia tavo širdis, kas žino, ar kurią dieną neperspėsi 
savo įtėvio dėl kokios mūsų intrigos, kad apsaugotum jį nuo gre- 
siančio skausmo. Kuo mažiau žinosi, tuo bus geriau. 

— Taip, mano sūnau, - prabilo Galjaudas, - padaryk nors tiek 
gero po tiekos man suteiktų kančių. Turiu likti čia, nes, kaip ma- 
tai, mes aptariame rimtus dalykus, tad šiąnakt nepalik vienos sa- 
vo motinos, kuri tave pamačiusi iš didelio džiaugsmo nieko dau- 
giau nesuvoks ir nepastebės, kad manęs nėra. Eik, ir laiminu ta- 
ve, nes kas žino, kada ir vėl susitiksime. 

— Ką gi, - tarė Baudolinas, - per vieną dieną atradęs miestą ir 
vėl jį prarandu. Po šimts velnių, ar suprantate, kad panorėjęs pa- 
simatyti su savo tėvu turėsiu atvykti jį apgulti? 


Taip ir atsitiko, paaiškino Baudolinas Niketui. Bet, kita vertus, 
nebuvo kitos išeities, o tai reiškė, jog laikai buvę tikrai sunkūs. 

— Kas toliau? 

— Leidausi ieškoti savo namų. Sniegas ant žemės jau siekė iki 
pusės blauzdų, iš dangaus krintančios snaigės be gailesčio čaižė 
veidą, Naujojo Miesto ugnys išnyko, o baltuma po kojomis ir virš 
galvos visai sujaukė protą. Maniau, kad prisimenu senuosius ke- 
lius, bet ką ten keliai, nebepajėgiau atskirti tvirtos žemės nuo pel- 
kės. Matyt, statydami namus iškirto daug miško, todėl nebegalė- 
jau rasti nė tų pažįstamų medžių, kuriuos kadaise atmintinai ži- 
nojau. Pasiklydau taip kaip Frydrichas tą naktį, kai susitikome, 
tik dabar snigo, o ne tvyrojo rūkas, rūke dar būčiau išsisukęs. Čia 
tai bent, Baudolinai, tariau sau, pasiklysti gimtosiose apylinkėse, 
tiesą sakė tavo motina: tie, kurie moka skaityti ir rašyti, daug kvai- 
lesni už nemokančius, ką dabar beveiksi: teks sustoti ir suvalgyti 
savo mulą, kitaip rytoj, kai tave atkapstys, būsi panašus į per di- 
džiuosius šalčius lauke paliktą zuikio išnarą. 


Jei Baudolinas visa tai dabar pasakojo, vadinasi, jam pavyko 
išsigelbėti, bet tik beveik stebuklo dėka. Kai taip žingsniavo jau 
be jokio tikslo, danguje vėl pamatė žvaigždę, tokią blyškią, bet vis 
dar matomą, ir nusekė paskui ją, manydamas atsidūręs dauboje, 
Žiburys atrodė kybąs aukštai, mat jis buvo žemai, bet kai užkopė 
šlaitu, šviesa prieš jį pradėjo plisti, kol jis pagaliau suprato, kad 

sklinda ji iš pašiūrės, kur laikomi gyvuliai, kai troboj jiems nega- 
na vietos. Pašiūrėje stovėjo karvė ir asilas, baimingai bliaunantis, 
ir moteris, įkišusi rankas aviai tarp kojų, o iš veriamai spiegian- 
čios avies kaip tik lindo ėriukas. 

Jis stabtelėjo, palaukė, iki išlįs visas ėriukas, tada spyriu pastū- 
mė šonan asilą ir puolė į glėbį moteriai šaukdamas: ,„Mano palai- 
mintoji motina“, šioji iš pradžių nieko nesuprato, paskui pasuko 
jo galvą ugnies link ir pravirko glostydama jam plaukus ir pasi- 
kūkčiodama murmėjo: 

— Ak, Viešpatie, Viešpatie, per vieną naktį du gyvuliai: vienas 
gimė, o kitas sugrįžo iš velnio namų, tarsi vienu metu būtų ir Ka- 
lėdos, ir Velykos, mano vargšė širdis to nepakels, laikyk mane, 
nes tuoj širdis iššoks, Baudolinai, atstok, aš ką tik pašildžiau puo- 
dą vandens, kad numazgočiau šitą vargšelį, atsargiau, dar išsi- 
kraujuosi, iš kur gavai tuos poniškus drabužius, nedorėli, ar tik 
nebūsi jų pavogęs? 

Baudolinui atrodė, kad girdi giedant angelus. 


14. 


PADEDAMAS SAVO TĖVO KARVĖS, BAUDOLINAS 
IŠGELBSTI ALEKSANDRIJĄ 


— Taigi, norėdamas pasimatyti su savo tėvu, turėjai apgulti mies- 
tą, - vakare tarė Niketas, vaišindamas svečią mielinės tešlos py- 
ragaičiais gėlių, kitų augalų ir visokiausių daiktų formos. 

— Ne visai taip, nes apgultis prasidėjo tik po šešerių metų. Pa- 
matęs, kaip gimsta miestas, grįžau pas Frydrichą ir papasakojau 
jam, ką regėjęs. Dar nebaigiau kalbėti, o jis jau staugė iš įsiūčio. 
Rėkė, kad miestas gali atsirasti tik su imperatoriaus palaimini- 
mu, o kad atsiranda be tokio palaiminimo, turi būti nušluotas 
nuo žemės paviršiaus dar neiškilęs, antraip kiekvienas ims elgtis 
kaip tinkamas ir nepaisys imperatoriaus valios, kuri yra ir imperi- 
jos valia. Paskui aprimo, bet gerai jį pažinojau - jis nesiruošė at- 
leisti. Laimė, beveik šešerius metus buvo užimtas kitais reikalais. 
Man jis patikėjo daugybę užduočių, tarp jų ir šią - išsiaiškinti alek- 
sandriečių ketinimus. Taigi du kartus turėjau kakti Aleksandri- 
jon, kad sužinočiau, ar mano miesto gyventojai sutinka bent kiek 
nusileisti. Iš tiesų jie buvo pasiryžę daug nusileisti, tačiau Frydri- 
chas norėjo tik vieno: kad miestas išnyktų virsdamas į nieką, iš 
kuriojis ir iškilo. Aleksandriečiai nevaržė savęs atsakydami ir ne- 
drįstu tau pakartoti to, ką jie liepė jam perduoti... Supratau, jog 
tos kelionės buvo tik dingstis kuo trumpiau likti rūmuose, nes 
susitikimai su imperatoriene ir duotas įžadas man buvo nepaliau- 
jamos kančios šaltinis... 

— Tu jį tesėjai, - paklausė Niketas kartu patvirtindamas. 

— Ir aš jį tesėjau, visados. Pone Niketai, tegul aš dokumentų 
klastotojas, bet žinau, kas yra garbė. Ji man padėjo jį tesėti. Mo- 


UMBERTO ECO B BAUDOLINAS 157 


tinystė ją pakeitė. Ar bent taip atrodė, negalėjau suprasti, ką ji 
man jaučia. Kentėjau, bet buvau dėkingas, kad jos padedamas 
galėjau oriai elgtis. 

Baudolinas jau buvo perkopęs trečią dešimtį ir linkęs laikyti 
laišką kunigui Jonui jaunystės kvailiojimu, gražiu epistolinės re- 
torikos pratybų pavyzdžiu, jocus, ludibrium. Tačiau vėl susitiko su 
Poetu, kuris, mirus Rainaldui, liko be globėjo, o juk žinoma, kaip 
tokiais atvejais nutinka rūmuose: tampi nieko vertas ir kai kas 
pradeda šnabždėtis, jog net ir tavosios eilės ne kažin kokios. Kęs- 
damas pažeminimą ir apmaudą, Poetas praleido Pavijoje keletą 
lengvabūdiškų metų, darydamas tik tai, ką geriausiai mokėjo, ki- 
taip tariant, gerdamas ir deklamuodamas Baudolino eiles (ypač 
tą pranašišką eilėraštį, skelbiantį: guis Papie demorans castus ha- 
beatur, ar gyvenantys Pavijoje gali būti skaistūs). Baudolinas par- 
sivežė jį į rūmus ir jo dėka Poetas tapo Frydricho žmogum. Tuo 
laiku mirė jo tėvas, jis gavo palikimą ir net velionio Rainaldo prie- 
šai jau laikė jį ne parazitu, siurbėle, o vienu iš miles. 

Jie kartu prisimindavo tuos laikus, kai buvo parašytas laiškas, ir 
sveikino kits kitą su tokiu puikiu darbu. Suvokimas, kad žaidimas 
tėra tik žaidimas, dar neįrodo, kad reikia liautis jį žaidus. Baudoli- 
nas ilgėjosi tos karalystės, kurios niekada taip ir neišvydo, ir kartais 
vienas sau garsiai skaitydavo laišką dailindamas jo stilių. 


— Kad negalėjau užmiršti laiško, liudija tai, jog man pavyko 
įtikinti Frydrichą parsikviesti į rūmus savo bičiulius iš Paryžiaus 
laikų, visus iki vieno. Tariau jam, kad imperatoriaus kanceliarijai 
stinga žmonių, gerai pažįstančių svečias šalis, mokančių jų kalbą 
ir išmanančių papročius. Tiesą pasakius, kadangi Frydrichas vis 
dažniau naudojosi manimi kaip savo asmeniniu įgaliotiniu įvai- 
riuose reikaluose, panorau suburti mažą nuosavą dvarą, kuriame 
būtų Poetas, Abdulas, Boronas, Kijotas ir rabbi Saliamonas. 

— Nori pasakyti, kad imperatorius sutiko įsileisti į rūmus žydą? 

— Kodėl ne? Juk jis neprivalėjo rodytis per dideles iškilmes ar 
kartu su juo ir jo arkivyskupais vaikščioti į pamaldas. Jei visos 

Europos valdovai, net ir pats popiežius, turi daktarų žydų, kodėl 
negalima po ranka turėti žydo, kuris pažintų Ispanijos maurų gy- 
venimą ir išmanytų daug kitų dalykų apie Rytų šalis? Be to, ger- 
manų valdovai visada buvo labai mielaširdingi žydams, net mie- 
laširdingesni už kitus karalius krikščionis. Kaip man pasakojo 
Otas, kai Odesa buvo atkariauta iš bedievių ir daug krikščionių 
kunigaikščių vėl paėmė kryžių, sekdami Bernardo iš Kjaravalės 
pranašyste (tąkart ir pats Frydrichas žygiavo su kryžiumi), vie- 
nuolis, vardu Radolfas, paliepė piligrimams žudyti visus žydus 
miestuose, per kuriuos tie ėjo. Tai buvo tikros skerdynės. Tuomet 
daug žydų paprašė imperatoriaus užtarimo ir šis leido jiems ra- 
miai įsikurti Niurnbergo mieste. 


Žodžiu, Baudolinas vėl susiėjo su savo bičiuliais. Šie rūmuo- 
se darbo turėjo nedaug. Visuose miestuose, per kuriuos keliavo 
Frydrichas, Saliamonas susieidavo su savo bendratikiais, jų bu- 
vo visur („lyg piktžolių“, įgeldavo Poetas), ir Abdulas suprato, 
kad provansiški jo dainų žodžiai geriau suprantami Italijoje nei 
Paryžiuje, o Boronas su Kijotu galavosi dialektiniuose mūšiuo- 
se: Boronas bandė įtikinti Kijotą, kad tuštumos buvimas yra es- 
minis dalykas nustatant Gradalio vienatinumą, o Kijotas užsi- 
spyrė, kad Gradalis yra iš dangaus nukritęs akmuo, lapis ex coe- 
lis, ir dėl to galėjo atsirasti net iš kito pasaulio, perkirsdamas 
pačias tuščiausias erdves. 

Be šių dalykų, jie šnekučiuodavosi apie kunigo laišką ir bičiu- 
liai dažnai klausdavo Baudoliną, kodėl šis nepaakina Frydricho 
ton kelionėn, kurią jie taip puikiai parengę. Baudolinas bandė 
paaiškinti, kad tais metais Frydrichas turėjęs per daug rūpesčių ir 
Lombardijoje, ir Vokietijoje. Tada Poetas tarė, kad gal karalystės 
ieškoti verčiau leistųsi jie patys, nepriklausydami nuo nieko, ne- 
laukdami imperatoriaus malonės. 

— Iš šitos kelionės imperatorius vargu ar gali turėti naudos. Pa- 
vyzdžiui, jis atvyksta į Jono šalį ir su jos valdovu nesutaria. Grįžtų 
nugalėtas, taigi mes jam tik pakenktume. O mes vyksime nepri- 

klausomai, todėl, kad ir kaip pasisuktų reikalai, iš tokios turtin- 
gos ir nuostabios šalies būtinai grįšime su kuo nors ypatinga. 

— Tikrai, - pritarė Abdulas, - negaiškime, pirmyn, į tolimą ke- 
lionę... 


— Pone Niketai, gerokai išsigandau matydamas, kaip visus už- 
valdė Poeto pasiūlymas, ir supratau kodėl. Ir Boronas, ir Kijo- 
tas tikėjosi rasti kunigo žemę, kad gautų Gradalį, kuris jiems 
būtų suteikęs nežinia kokios šlovės ir valdžios tuose šiauriniuo- 
se kraštuose, kur visi jo ieško. Rabbi Saliamonas būtų radęs de- 
šimt prarastųjų genčių ir tapęs didžiausiu ir garbingiausiu ne tik 
tarp Ispanijos rabinų, bet ir tarp visų Izraelio vaikų. Apie Ab- 
dulą neverta nė kalbėti: jis jau seniai sutapatino Jono karalystę 
su savo karalaitės karalyste, tik su metais įgavęs daugiau išmin- 
ties, kuo toliau, tuo mažiau džiaugėsi karalaitės tolumu ir, teat- 
leidžia jam mylimųjų dievas, įsigeidė ją paliesti. Nežinia, kokias 
mintis Pavijoje puoselėjo Poetas. Dabar, gavęs nedidelį paliki- 
mą, elgėsi taip, lyg toji Jono karalystė būtų reikalinga jam, o ne 
imperatoriui. Štai kodėl nusivylęs keletą metų nė neužsiminiau 
Frydrichui apie kunigo karalystę. Nusprendžiau verčiau palikti 
ją ten, kur buvo, nei atiduoti į rankas tų, kurie nesuprato jos 
mistinės didybės... Laiškas tapo mano vieno svajone, prie ku- 
rios nenorėjau nieko prileisti. Jis man padėjo įveikti nelaimin- 
gos meilės kančias. Ateis diena, svajojau, kai visa tai užmiršiu, 
nes patrauksiu į kunigo Jono valdas... Tačiau grįžkime prie Lom- 
bardijos reikalų. 


Įsikūrus Aleksandrijai, Frydrichas pasakė, kad dabar trūksta, 
jog Pavija pereitų jo priešų pusėn. Ir tikrai - po dvejų metų Pavija 
prisijungė prie lygos prieš imperatorių. Imperatoriui tai buvo skau- 
dus smūgis. Jis reagavo ne iš karto, vis dėlto kitais metais padėtis 
Italijoje taip susijaukė, kad Frydrichas nusprendė grįžti, ir visiems 
tapo aišku, kad jis nusitaikė į Aleksandriją. 

— Atsiprašau, - pertraukė Niketas, - taigi jis trečią kartą grižo į 
Italiją. 

— Ne, ketvirtą. Palauk, leisk prisiminti... Ko gero, tai buvo jau 
penktas kartas. Kartais jis ten užtrukdavo net ketverius metus, 
kaip tą kartą Kremoje ir užkariaudamas Milaną. O gal tuo laiku 
jau buvo sugrįžęs? Nežinau, jis ilgiau gyvendavo Italijoje nei savo 
namuose, tačiau kur buvo jo namai? Buvo pratęs keliauti, ir ma- 
čiau, kad geriausia jaučiasi prie upės: puikiai plaukiojo, nebijojo 
šalčio, gelmės ar verpetų. Šokdavo į vandenį, plaukiodavo ir jaus- 
davosi savo aplinkoje. Bet tą kartą, apie kurį kalbu, jis grįžo labai 
įpykęs ir pasiruošęs sunkiai kovai. Su juo buvo Monferato, Al- 
bos, Akvio, Pavijos ir Komo markgrafystės... 

— Ką tik sakei, kad Pavija perėjo lygos pusėn... 

— Tikrai? Taip, tiesa, bet jau buvo spėjusi sugrįžti pas impera- 
torių. 

— Viešpatie, mūsų imperatoriai kabina vienas kitam akis, bet, 
kol jie mato, žinome kieno pusę rinktis... 

— Kur jūsų vaizduotė? Žodžiu, tų metų rugsėjį Frydrichas per 
Montenizijų nusileido iki Suzos. Jis neužmiršo prieš septynerius 
metus patirto akibrokšto ir puolė miestą ginklu ir ugnimi. Astis 
pasidavė iš karto, palikdamas laisvą kelią, ir štai jis apsistojo Fras- 
ketoje prie Bormidos, tačiau aplinkui paliko savo vyrus, net kita- 
pus Tanaro. Atėjo laikas suvesti sąskaitas su Aleksandrija. Gau- 
davau laiškų iš Poeto, keliavusio kartu su imperatoriumi, pasak 
kurių, Frydrichas spjaudė ugnimi ir jautėsi esąs dieviškojo teisin- 
gumo įsikūnijimas. 

— Bet kodėl buvai ne kartu su juo? 

— Nes jis tikrai buvo geros širdies. Suprato, kaip man būtų skau- 
du matyti Žiauriai baudžiamus mano krašto žmones, ir sugalvojo 
kažkokią menką užduotį, kad likčiau toli nuo ten, kol Roboretas 
nevirs pelenų krūva. Supranti, jis nevadino jo nei Civitas Nova, 
nei Aleksandrija, nes joks naujas miestas negalėjo gyvuoti be jo 
leidimo. Jis ir toliau kalbėjo apie senąjį Roboreto miestelį, kuris 
tik praplėtė ribas. 


UMBERTO ECO E BAUDOLINAS 161 


Tai prasidėjo lapkritį. Mat lapkritį toje lygumoje kilo potvynis. 
Be paliovos lijo ir net apsėti laukai virto pelke. Monferato mark- 
grafas patikino Frydrichą, kad miesto mūrai drėbti iš molio, o jas 
gina netikėliai, dedantys į kelnes vos išgirdę imperatoriaus vardą, 
tačiau tie netikėliai pasirodė esą puikūs gynėjai, o miesto mūrai 
buvo tokie tvirti, kad imperatoriaus taranai atbukdavo juos dau- 
žydami. Žirgai ir kareiviai slidinėjo po šlapią žemę, o apgultieji 
netikėtai pakeitė Bormidos vagą ir didžioji vokiečių raitininkų 
dalis iki ausų sulindo purvan. 

Galiausia aleksandriečiai atvilko karo mašiną, - tokių jau teko 
matyti ir Kremoje, - medinius pastolius, kuriuos gerai pritvirti- 
nus prie eskarpų, nuo jų nuleisdavo labai ilgą, kiek išlinkusį tiltą, 
leidžiantį kovoti su priešu kitapus miesto sienų. Tuo tiltu ritinda- 
vo statines, pilnas sausų pagalių, išmirkytų aliejuje, taukuose ar 
degute. Jas padegdavo ir statinės riedėdavo baisiu greičiu, kris- 
damos ant imperatoriaus šalininkų karo mašinų ar žemės, ir to- 
liau risdavosi tarsi ugnies kamuoliai, kol pasiekdavo kokią kitą 
karo mašiną ir tąją padegdavo. 

Apsiautusieji miestą neįmanė imtis nieko kita, kaip tik nešioti 
kubilus su vandeniu ir malšinti liepsnas. Tiesa, vandens netrūko — 
upėse, pelkėje ir iš dangaus, bet jei visi kareiviai nešios vandenį, 
kas kausis su priešu? 

Žiemą imperatorius nusprendė leisti savo kariuomenei atsi- 
kvėpti dar ir todėl, kad sunku pulti miesto sienas slidinėjant ledu 
ar klimpstant sniege. Nelaimei, tais metais vasaris buvo labai at- 
šiaurus, kariuomenė prislėgta, imperatorius - dar labiau. Frydri- 
chas, nugalėjęs Terdoną, Kremą ir net Milaną, senus kovose už- 
per stebuklą tapusių miestu, kuriame gyveno dievai žino iš kur 
atsibeldę žmonės, nežinia kodėl taip įsikibę įtvirtinimų, dar visai 
neseniai jiems net nepriklausiusių. 

Laikęsis nuošaly, kad nematytų savo kraštiečių žudynių, Bau- 
dolinas dabar nusprendė vykti į tas vietas, pabūgęs, kad jo kraš- 
tiečiai nenuskriaustų imperatoriaus. 

Štai jis sustoja prieš slėnį su iškilusiu miestu, prie kurio lop- 
šio kadaise stovėjo. Miestas nusėtas vėliavomis su dideliu rau- 
donu kryžium baltame fone, tarsi jo dar taip neseniai atsiradę 
gyventojai drąsintųsi puikuodamies kilmingais protėviais. Prie 
mūrų knibžda taranų, balistų ir katapultų, o tarp jų priekin va- 
žiuoja trys bokšteliai, traukiami arklių ir stumiami Žmonių, ap- 
lipę rėksmingais kariais, grasinančiais ginklais sienų link, tarsi 
sakytų: „Mes ateinam!“ 

Tarp bokštelių pastebėjo Poetą, mūdraujantį aplink kaip tas, 
kuriam pavesta prižiūrėti, kad viskas vyktų kaip dera. 

— Kas tie pamišėliai ant bokštelių? —- paklausė Baudolinas. 

— Arbaletininkai genujiečiai, - atsakė Poetas, - grėsmingiausi 
puolėjai, kai apgultis vyksta pagal visas taisykles. 

— Genujiečiai? - nustebo Baudolinas. - Juk jie padėjo pastatyti 
šį miestą! 

Poetas nusijuokė tardamas, kad per tuos keturis ar penkis šiuose 
kraštuose praleistus mėnesius ne kartą matė, kaip miestai keičia 
vėliavas. Spalį Terdona buvo su miestų lyga, paskui pamatė, jog 
Aleksandrijai puikiai sekasi spirtis prieš imperatorių, todėl ter- 
doniečiams kilo įtarimas, kad ji gali tapti per daug galinga, ir di- 
džiuma gyventojų dabar spaudė miestą stoti Frydricho pusėn. Nuo 
Milano kapituliacijos laikų Kremona buvo imperijos pusėje, pas- 
kui perėjo į lygos pusę, o dabar, akinama kai kokių paslaptingų 
sumetimų, vėl tapo imperatoriaus šalininke. 

— Kaip sekasi apsiaustis? 

— Blogai. Arba tie anapus sienų puikiai ginasi, arba mes nemo- 
kame pulti. Mano galva, šį kartą Frydrichas atsivedė per daug 
nustekentus karius. Jie nepatikimi, linkę sprukti vos susidūrę su 
pirmaisiais sunkumais, šią žiemą daug vyrų pabėgo, ir tik todėl, 
kad buvo šalta, bet juk jie flamai, ne iš kokio hic sunt leones krašto. 
Be to, stovykloje žmonės, pakirsti gausybės ligų, krinta kaip mu- 
sės, turbūt ir kitapus sienų neką geriau, jie jau turėjo išbaigti maisto 
atsargas. 

Pagaliau Baudolinas prisistatė imperatoriui. 

— Tėve, atvykau, nes pažįstu šitas vietas ir galėčiau būti tau nau- 
dingas, — tarė. 

- Taip, - atsakė Barbarosa, — bet pažįsti ir šių kraštų gyventojus 
ir kažin ar norėtum juos skriausti. 

— O tu pažįsti mane: jei nepasitiki mano širdim, žinok, kad gali 
pasitikėti mano žodžiais. Neskriausiu savo kraštiečių, bet ir tau 
nemeluosiu. 

— Priešingai, meluosi man, bet manęs neskriausi. Meluosi, o aš 
dėsiuos, kad tikiu tavim, nes tu visada meluoji vardan gėrio. 

Jis, nors ir šiurkštus Žmogus, tačiau buvo didžiai nuovokus, pa- 
aiškino Baudolinas Niketui. 

— Gali suprasti, kaip tuomet jaučiausi. Nenorėjau, kad jis su- 
griautų miestą, nes mylėjau jį ir troškau jam šlovės... 

— Tau tereikėjo įtikinti jį, kad jo šlovė būtų dar didesnė, jei jis 
pasigailėtų miesto, - tarė Niketas. 

— Pone Niketai, telaimina tave Dievas, kalbi taip, tarsi žino- 
tum, kaip anuomet jaučiausi. Būtent su tokia mintim tapau šau- 
dykle tarp apgulėjų stovyklos ir miesto mūrų. Su Frydrichu ne- 
dviprasmiškai susitariau, kad užmegsiu ryšį su miesto gyvento- 
jais, būsiu neva pasiuntinys, bet ne visi suprato, jog mano veiks- 
muose nėra nieko įtartina. Rūmuose buvo žmonių, pavydinčių 
man artumo su imperatorium, pavyzdžiui, Spiros vyskupas ir toks 
grafas Ditpoldas, kurį visi vadino vyskupiene gal dėl to, kad jis 
buvo šviesiaplaukis ir rausvaskruostis kaip mergaitė. Gal jis ir ne- 
gulėdavo su vyskupu, dargi nuolat kalbėdavo apie savo Teklę, ku- 
rią palikęs toli, šiaurėje. Kas žino... Buvo gražus, bet, laimė, kar- 
tu ir kvailas. Kaip tik jie užsakė savo stovyklos šnipams sekti ma- 
ne, o paskui pranešdavo imperatoriui, kad naktį mane matė šuo- 
liuojant link miesto mūrų ir kalbantis su jo gyventojais. Laimė, 
imperatorius pasiuntė jį šunims šėko pjauti, nes žinojo, kad prie 
miesto mūrų aš vaikštau tik dienom, ne naktim. 

Žodžiu, Baudolinas keliaudavo ne tik prie miesto mūrų, bet ir 
už jų. Pirmą kartą buvo nelengva: pririsnojęs prie vartų išgirdo 
virš galvos švilpiant akmenį - tai reiškė, kad miestas pradėjo tau- 

pyti strėles ir naudoti svaidykles, vertinamas jau nuo Dovydo lai- 
kų, - mat labai veiksmingos ir nebrangios. Teko riktelti taisyklin- 
ga Frasketos tarme, vaizdingai gestikuliuojant beginklėmis ran- 
komis, visa laimė, jį atpažino Trotis. 

— Ei, Baudolinai, - sušuko Trotis iš viršaus, - ar ateini prie mū- 
sų prisidėti? 

— Troti, neapsimesk kvėša, juk žinai, kad esu kitoje pusėje. Ta- 
čiau ateinu ne su blogais ketinimais. Įleisk mane, noriu pasisvei- 
kinti su tėvu. Prisiekiu Švenčiausiąja Mergele, neprasitarsiu nė 
žodžiu apie tai, ką pamatysiu. 

— Tikiu. Ei, jūs, atverkit vartus, ar supratot, o gal jums galvos 
suminkštėjo? Čia mano bičiulis. Beveik. Norėjau pasakyti štai ką: 
jis yra vienas iš jų, bet jis - mūsiškis, kitaip sakant, vienas iš mūsų, 
nors ir jų pusėje, žodžiu, atverkite vartus arba išspardysiu jums 
užpakalius! 

— Gerai, gerai, - tarė nustėrę kovotojai, - nebegali supaisyt, kas 
kurioje pusėje, vakar išėjo toks vienas apsitaisęs kaip pavijietis... 

— Tylėk, kvaily, - suriko Trotis. 

— Cha cha, - sukikeno Baudolinas eidamas vidun, - pasiuntėte 
į mūsų stovyklą šnipą... nusiramink, juk pasakiau, kad nieko ne- 
matau ir negirdžiu... 

Štai Baudolinas prie šulinio aikštėje kitapus miesto sienos ap- 
kabina Galjaudą, guvų ir sulysusį, lyg atjaunėjusį dėl priverstinio 
badavimo; štai Baudolinas priešais bažnyčią susitinka su Giniu ir 
Skakabarociu; štai Baudolinas smuklėje klausia, kur galėtų rasti 
Skvarčiafikį, ir visi pravirksta aiškindami, kad per paskutinįjį puo- 
limą jam gerklę pervėrė genujiečių ietis, apsiverkia ir Baudoli- 
nas, niekada nemėgęs karo, o dabar juo labiau, būgštaudamas 
dėl savo senojo tėvo; štai Baudolinas svarbiausioje miesto aikštė- 
je, gražioje, erdvioje ir nutviekstoje kovo mėnesio saulės, kur mato 
vaikus tempiant krepšius su akmenimis, kad sustiprintų gynybą, 
ir sargybos postuose sustatytus vandens ąsočius, jis džiaugiasi 
miestiečius užvaldžiusiu netramdomu kovos įkarščiu; štai Bau- 
dolinas svarsto, kas tie žmonės, užplūdę Aleksandriją tarsi švęstų 

vestuves, o draugai jam sako, kad tai ir laimė, ir nelaimė, nes pa- 
būgę imperatoriaus kariaunos į miestą sugužėjo visų aplinkinių 
kaimų gyventojai, ir dabar miestas turi ne tik daug gynėjų rankų, 
bet ir daug burnų, kurias reikia išmaitinti; štai Baudolinas žavisi 
naująja katedra, ji nedidelė, bet puikiai pastatyta, ir sako: po pa- 
raliais, Žiū, čia net ir timpanas su nykštuku soste, o visi aplink: 
cha cha, tik pažiūrėk, ką mes galime, paikši, tai ne nykštukas, o 
mūsų Viešpats, gal jis ir nelabai pavyko, bet jei Frydrichas būtų 
atkakęs dar po mėnesio, būtų radęs visą Paskutinįjį teismą su Apo- 
kalipsės senoliais; štai Baudolinas prašo bent taurės to gerojo ir 
visi Žiūri į jį kaip į atvykusį iš imperatoriaus šalininkų stovyklos, 
nes akivaizdu, kad vyno, nei gero, nei blogo, nebėra jau nė lašo, 
mat jo pirmiausia duodama sužeistiesiems dvasiai palaikyti ir mi- 
rusiųjų giminėms, kad per daug nesielvartautų; štai Baudolinas 
mato aplink save sunykusius Žmonių veidus ir klausia, kiek dar jie 
galės atsilaikyti, o šie pakelia akis į dangų tarsi sakydami, kad tie 
reikalai Viešpaties valioje; štai pagaliau Baudolinas susitinka su 
Anzelmu Medičiu, kuris vadovauja šimtui penkiasdešimt Pjačen- 
cos pėstininkų, atskubėjusių padėti Civitas Nova, ir Baudolinas 
džiaugiasi tokiu solidarumu, o jo bičiuliai iš Gvaskų, Tročių, Boi- 
džių giminių ir Obertas iš Foro sako, kad Anzelmas moka kariau- 
ti, bet tie iš Pjačencos vieninteliai sukrutę padėti, lyga skatino 
mus įkurti miestą, o dabar jai ant mūsų nusispjauti, su Italijos 
komunomis verčiau neprasidėti, jei po šios apsiausties liksime gyvi, 
nieko niekam daugiau nebebūsime skolingi, tegul jie patys tvar- 
kysis su imperatorium, amen. 

— Kodėl genujiečiai prieš jus, juk jie padėjo jums įsikurti, ir dar 
sumokėjo gerus pinigus? 

— Genujiečiai savo reikalus išmano, gali nesirūpinti, dabar jie 
imperatoriaus pusėje, nes jiems tai naudinga, be to, jie žino, kad 
kartą pastatytas miestas jau niekada neišnyks, net ir su žeme su- 
lygintas, tik pažiūrėk į Lodį ar Milaną. Paskui palauks, kol viskas 
baigsis, o tai, kas liks iš miesto, jiems pravers siekiant kontroliuo- 
ti pro jį vedančius kelius, gali būti, jie net sumokės už atstatymą 

to, ką padėjo sugriauti, kad ir kaip ten būtų, visur svarbu pinigai, 
ir genujiečiai jų nepaleis. 

— Baudolinai, - tarė Ginis, - tu ką tik atvykai, todėl nematei 
spalio mėnesį ir per paskutines savaites vykusių puolimų. Jie ker- 
ta iš peties, ne tik arbaletininkai genujiečiai, bet ir baltaūsiai če- 
kai, jei jiems pavyksta prie miesto mūrų pastatyti kopėčias - sun- 
kiai įstengiam jas nustumti... Tiesa, atrodo, jų žuvo daugiau nei 
mūsiškių, nors jie ir turi taranus, ant jų galvų nukrito nemažai 
akmenų. Bet mums nelengva ir tenka susiveržti diržus. 

— Girdėjome, - tarė Trotis, - kad lygos būriai pajudėjo ir ruo- 
šiasi užpulti imperatorių iš užnugario. Ar apie tai ką Žinai? 

— Ir mes girdėjome tokias kalbas, štai kodėl Frydrichas skuba 
jus įveikti. O jūs, - jis pasuko smilių apie nykštį, - nė nemanote 
pasiduoti, ar ne? 

— Nieku gyvu. Mūsų galvos dar kietesnės už mūsų kiaušius. 

Taip keletą savaičių po kiekvieno susidūrimo Baudolinas su- 
grįždavo namo, kur dažniausia tekdavo skaičiuoti mirusiuosius 
(ir Panica? Ir Panica, geras buvo vaikis), o paskui keliaudavo pra- 
nešti Frydrichui, kad miestas nesiruošia pasiduoti. Frydrichas ne- 
beburnojo, tik ištardavo: 

— Ką aš galiu padaryti? 

Buvo aišku, kad jis jau gailėjosi įsivėlęs į šią istoriją: jo kariuo- 
menės gretos praretėjo, kaimiečiai slėpė grūdus ir gyvulius miš- 
kuose ar, dar blogiau, pelkėse, ir jis negalėjo pajudėti nei į šiaurę, 
nei į rytus, kad nesusidurtų su kokiu lygos priešakiniu būriu, žo- 
džiu, ne dėl to, kad tie stuobriai būtų šaunesni už kremiečius, bet 
kai nesiseka, tai nesiseka. Ir negalėjo atsitraukti, nes būtų am- 
žiams užsitraukęs gėdą. 

Vieną dieną imperatorius prisiminė Baudolino vaikystėje pa- 
sakytą pranašystę, kuri paskatino terdoniečius pasiduoti, ir Bau- 
dolinas suprato: jei tik imperatorius galėtų pasinaudoti kokiu nors 
dangaus ženklu, kad praneštų urbi et orbi, jog dangus jam liepia 
grįžti namo, tikrai pasinaudotų proga išgelbėti savo garbę... 

Kartą, Baudolinui kalbantis su apgultaisiais, Galjaudas tarė: 

— Kad esi toks protingas ir mokeisi iš knygų, kur viskas parašy- 
ta, nejau negali sugalvoti, kaip mums visiems išsiskirstyti po na- 
mus, nes jau išpjautos visos mūsų karvės ir beliko tik viena, o tavo 
motina dūsta uždaryta čia, mieste? 

Tuomet Baudolinui šovė puiki mintis ir jis paklausė, ar galiau- 
sia buvo pastatytas tas klaidinantis tunelis, apie kurį prieš keletą 
metų kalbėjo Trotis, turėjęs įtikinti priešą, kad veda tiesiai į mies- 
tą, O iš tiesų vesti užpuolikus stačiai į spąstus. 

— Aišku, - atsakė Trotis, - pažiūrėk. Anava, tunelis prasideda 
tuose krūmuose už dviejų šimtų žingsnių nuo miesto mūrų, po 
kolonos nuolauža, kuri atrodo, lyg stovėtų ten jau tūkstantį me- 
tų, bet mes ją perkėlėme iš Vilos del Foro. Kas juo eis, ateis štai 
čia, prie šitų grotų, pro kurias pamatys štai tą smuklę ir nieko 
daugiau. 

— Jie išeis po vieną, o jūs po vieną juos nugalabysite? 

— Kad tokiu siauru tuneliu pereitų visi apgulusieji miestą, ne- 
užtenka vienos dienos, todėl juo dažniausia pirma eina būrys vy- 
rų, kurie turi pasiekti vartus ir juos atverti. Tačiau mes ne tik ne- 
žinome, kaip pranešti priešui, kad yra toks tunelis, bet net mano- 
me, jog neverta vargintis, kad nužudytume dvidešimt ar trisde- 
šimt tų vargetų. Tai būtų ne kas kita kaip niekšybė. 

— Jei norite trinktelėti jiems per galvą. O dabar paklausyk, kokį 
vaizdą regiu prieš akis: vos jie išeina iš tunelio, išgirsta skambant 
trimitus ir dešimties deglų šviesoje iš už ano va kampo pasirodo 
vyras vešlia balta barzda, baltu apsiaustu, ant balto žirgo, su dide- 
liu baltu kryžiumi rankoje ir sušunka: „Kelkitės, miestiečiai, kelki- 
tės, priešas mieste“, ir, įsibrovėliams dar nespėjus nė žingsnio žengti, 
languose ir ant stogų pasirodo mūsiškiai, kaip ir sakei. Suėmę prie- 
šus, visi mūsiškiai puola ant kelių, šaukdami, kad tas vyras — šven- 
tas Petras, miesto globėjas, paskui sukiša imperatoriaus vyrus atgal 
į tunelį šaukdami: „Dėkokite Viešpačiui, kad dovanojame jums gy- 
vybę, eikite ir papasakokite savo Barbarosai, kad naująjį popie- 
Žiaus Aleksandro miestą saugo pats šventas Petras...“ 

— Ir Barbarosa patikės tokiais paistalais? 

— Ne, jis ne kvailas, o kadangi nėra kvailas, apsimes patikėjęs, 
nes labiau už jus trokšta baigti šitą istoriją. 

— Sakykim, kad tikrai taip. Bet kas aptiks tunelį? 

— Aš. 

— O kur rasi tokį kvailį, kuris tavim patikėtų? 

— Jau radau, ir tas kvailys yra toks subingalvis, kad to nusipel- 
nė, be to, juk susitarėme, jog nieko nežudysit. 

Baudolinas turėjo galvoje tuščiagarbį grafą Ditpoldą, o kad jis 
tuo patikėtų, tereikėjo leisti jam suprasti, jog tai pakenks Baudo- 
linui. Liko tik pranešti Ditpoldui, jog yra toks tunelis ir Baudoli- 
nas nenori, kad jis būtų rastas. Kaip? Labai paprastai, juk Ditpol- 
do šnipai nenuleidžia nuo Baudolino akių. 

Atėjus nakčiai, grįždamas į stovyklą Baudolinas pirma pasuko 
per nedidelę laukymę, o paskui į mišką, bet vos atsidūręs tarp 
medžių sustojo ir atsisuko, pačiu laiku, kad mėnulio šviesoje pa- 
matytų kone ropomis lauku šliaužiant šešėlį. Tai buvo vyras, ku- 
riam Ditpoldas liepė jį sekti. Palaukė tarp medžių, kol šnipas vos 
neįkrito jam į glėbį, įrėmė kardą jam į krūtinę ir šiam baimingai 
kažką murmant tarė flamiškai: 

— Pažinau tave, tu vienas iš brabantiečių. Ką veikei anapus sto- 
vyklos? Kalbėk, nes aš - imperatoriaus patikėtinis! 

Pagautasis surezgė visai įtikimą istoriją apie moteris. 

— Gerai, - tarė Baudolinas, - laimė, kad esi čia. Sek paskui 
mane, pasaugosi, kol atliksiu vieną darbą. 

Pagautasis geriau nė negalėjo tikėtis! Jis ne tik nebuvo nutver- 
tas, bet galėjo ir toliau sekti, kone už parankės su sekamuoju. 
Baudolinas pasuko prie krūmų, kuriuos jam parodė Trotis. Jam 
nereikėjo apsimesti — iš tiesų teko panaršyti, kol rado kolonos 
nuolaužą, burbėdamas apie tariamai iš savo informatorių ką tik 
gautą žinią. Kolona tikrai atrodė, tarsi būtų išaugusi čia kartu su 
krūmais, kiek pavargo grabinėdamas ant žemės nukritusius lapus 
ir pagaliau apčiuopė grotas. Paprašė brabantiečio padėti jas pa- 
kelti: po jomis buvo trys pakopos. 

— Dabar klausyk, - tarė brabantiečiui, - tu nusileisk ir eik pir- 
myn, tuneliu, kuris čia turėtų būti, kol baigsis. Jo gale gal pamaty- 
si šviesas. Apžiūrėk viską, ką pamatysi, ir gerai įsidėmėk. Paskui 
sugrįžk ir papasakok. Aš liksiu čia tave saugoti. 

Šiam pasirodė iki skausmo pažįstama, kad ponas pirma papra- 
šo jį pasaugoti, o paskui pats imasi jį saugoti, siųsdamas į tikrą 
pražūtį. Vis dėlto Baudolinas žvangino kardu, aišku, pasiryžęs jį 
saugoti, bet su ponais niekada nežinia. Šnipas persižegnojo ir lei- 
dosi pirmyn. Grįžęs po kokių dvidešimties minučių dusdamas pa- 
pasakojo, ką Baudolinas jau žinojo: tunelio gale yra grotos, ku- 
rias lengva atidaryti, o už jų matyti aikštė, taigi šis tunelis veda 
tiesiog į miesto šerdį. 

Baudolinas paklausė: 

— Tau reikėjo sukiotis ar visą laiką ėjai tiesiai? 

— Tiesiai, — atsakė šnipas. 

Baudolinas prabilo tarsi kalbėdamas pats sau: 

— Taigi išėjimas iš tunelio tik per kelias dešimtis metrų nuo var- 
tų. Tas parsidavėlis sakė tiesą... 

Paskui kreipėsi į brabantietį: 

— Dabar žinai, ką mes atradom. Kai vėl bus puolamos miesto 
sienos, būrelis drąsių vyrų galės įsmukti į miestą, prasiveržti prie 
vartų ir juos atidaryti, o už jų tegul stovi kitas būrys, pasiruošęs 
sueiti vidun. Man labai pasisekė. Bet privalai niekam nesakyti, 
ką šiąnakt matei, nenoriu, kad kas kitas pasinaudotų mano at- 
radimu. 

Ir kilniadvasiškai įteikė jam pinigą, bet tylėjimo kaina buvo to- 
kia juokinga, kad jei ne ištikimybės Ditpoldui, tai bent keršto ve- 
damas šnipas turėjo skubėti viską jam iškloti. 

Nesunku įsivaizduoti, kas nutiko vėliau. Manydamas, jog Bau- 
dolinas slepia naujieną nenorėdamas pakenkti apgultiesiems, Dit- 
poldas nubėgęs pas imperatorių pranešė, kad jo numylėtasis įsū- 
nis atrado įėjimą į miestą, bet nesiruošia jo išduoti. Imperatorius 
pakėlė akis į dangų, tarsi sakydamas „tebus palaimintas tas val- 
kis“, paskui tarė Ditpoldui: 

— Gerai, palieku tau tą garbę, saulei leidžiantis prie vartų 1šri- 
kiuosiu puolėjų būrius, prie krūmų pastatysiu keletą katapultų ir 
taranų, kai su savo vyrais eisi į tunelį, bus jau tamsu ir neatkreipsi 
į save dėmesio, įsigausi į miestą, atversi iš vidaus vartus ir tapsi 
didvyriu. 

Spiros vyskupas nieko nelaukdamas pasiskyrė prie vartų išri- 
kiuoto pulko vadu, nes Ditpoldas, pareiškė, esąs jam - tik pama- 
nykit — kaip tikras sūnus. 

Todėl kai Didžiojo penktadienio popietę jau pradėjus temti 
Trotis pamatė imperijos karius rikiuojantis prieš vartus, supra- 
to, jog netrukus miestiečiai galės pasilinksminti, ir Baudolinas 
prie to prikišo nagus. Taigi, pasitaręs su Gvasku, Boidžiu ir Ober- 
tu iš Foro, suskubo ieškoti įtikimo švento Petro, kuriuo tapti 
pasisiūlė vienas iš pirmųjų miesto konsulų, Rudolfas Nebija, bu- 
vęs tinkamo stoto. Jie sugaišo dar pusvalandį ginčydamiesi, ar 
apsireiškęs šventasis turėtų laikyti rankoje kryžių, ar garsiuo- 
sius raktus, galų gale apsistojo prie kryžiaus, nes jį prieblandoje 
kur kas lengviau įžiūrėti. 

Baudolinas sukiojosi netoli vartų, įsitikinęs, kad mūšio nebus, 
nes kas nors tuoj išnirs iš tunelio su naujiena apie dangaus pagal- 
bą. Tikrai, praėjus tiek laiko, kiek truko sukalbėti tris Tėve mūsų, 
Sveika, Marija ir Garbė Dievui Tėvui, anapus miesto mūrų pasi- 
girdo baisus triukšmas, ir, kaip visiems pasirodė, nežemiškas bal- 
sas suriko: „Mano ištikimieji aleksandriečiai, pavojus, pavojus!“, 
o žemiškų balsų choras jam tuoj paantrino: „Tai šventas Petras, o 
stebukle, stebukle!“ 

"Tačiau viskas pakrypo kitaip, nei planuota. Kaip vėliau paaiš- 
kino Baudolinui, Ditpoldas su savo vyrais buvo sučiuptas ir visi 
puolė įtikinėti, kad jiems pasirodė šventas Petras. Kitas gal ir bū- 
tų patikėjęs, tik ne Ditpoldas, puikiai žinojęs, kas jam pranešė 
apie tunelį, ir, nors kvailas, suprato, jog Baudolinas iš jo pasišai- 
pė. Jis išsilaisvino iš savo sargybinių, puolė į artimiausią skersgat- 
vį rėkdamas kaži ką taip garsiai, kad niekas nesuprato, kokia kal- 
ba, ir prieblandoje pamanė, kad jis yra vienas iš miestiečių. Ta- 

čiau kai atsidūrė ant mūrų, tapo akivaizdu, kad kreipiasi į apsiau- 
tusiuosius miestą, siekdamas juos perspėti apie spąstus, nežinia, 
ką norėdamas apsaugoti, nes neatidarius vartų stovėjusieji už jų 
negalėjo patekti vidun, taigi niekuo nerizikavo. Tačiau jam tai buvo 
nė motais, Ditpoldas buvo toks kvailas, taigi ir pašėlusiai drąsus, 
kad stovėjo ant miesto mūrų, mojuodamas kardu ir mesdamas 
iššūkį visiems aleksandriečiams, kurie pagal apgulties taisykles 
negalėjo leisti priešui užlipti ant miesto mūrų, tegul ir iš miesto 
pusės; be to, tik nedaugelis žinojo apie paspęstas žabangas, kiti 
matė tik lyg niekur nieko po savo namus vaikštinėjantį alemaną. 
Todėl kažkas pasirūpino įsmeigti ietį Ditpoldui į nugarą ir nu- 
stumti jį lauk nuo mūrų. 

Matydamas savo numylėtąjį draugą be dvasios garmantį bokš- 
to papėdėn, skausmo apakintas Spiros vyskupas įsakė pulti. Alek- 
sandriečiai gal būtų pasielgę kaip visados - nuo įtvirtinimų kovę- 
Si su apsiautėjais, tačiau dabar, priešui artinantis prie vartų, pa- 
sklido gandas, kad šventas Petras pasirodė norėdamas išgelbėti 
miestą iš apsiausties ir jis vadovaus pergalingai kovai už miesto 
sienų. Be to, Trotis sumanė turėti iš šio nesusipratimo naudos ir 
netikrąjį šventą Petrą pasiuntė pro vartus pirmą, o paskui jį nu- 
skubėjo kiti. 

Žodžiu, Baudolino prasimanymas, turėjęs aptemdyti apsiautė- 
jų protus, aptemdė apsiaustųjų galvas: aleksandriečiai, apimti ne- 
nusakomo įtūžio ir kovos apžavų, kaip žvėrys kovėsi su imperijos 
kariais, bet taip padrikai, nusižengdami visoms karo meno tai- 
syklėms, kad Spiros vyskupas su savo riteriais sutrikę pasitraukė, 
o kartu su jais ir stūmusieji arbaletininkų genujiečių bokštelius, 
palikdami šiuos ties nelemtaisiais krūmais. Aleksandriečiams tai 
buvo kvietimas puoton: Anzelmas Medičis su savo pjačenciečiais 
puolė į tunelį, dabar jau vedusį teisinga linkme, ir išniro genujie- 
čiams iš užnugario su būriu narsuolių, nešusių ietis su degančios 
dervos kamuoliais ant smaigalių. Genujiečių bokšteliai sulieps- 
nojo kaip skiedros krosnyje. Arbaletininkai bandė nušokti žemėn, 
bet vos ją paliesdavo, aleksandriečiai imdavo vanoti juos kuoko- 

mis per galvas, vienas iš bokštelių pirma pasviro, paskui nuvirto 
svaidydamas liepsnas ant vyskupo raitininkų, žirgai tarsi pašėlo ir 
visai sujaukė imperijos kariuomenės gretas, o pėstieji dar padidi- 
no netvarką, eidami per raitininkų gretas ir šaukdami, kad arti- 
nasi pats šventas Petras, gal net šventas Paulius, o kai kas matė ir 
šventą Sebastijoną su šventu Tarcizijum, žodžiu, visas krikščionių 
olimpas stojo nekenčiamo miesto pusėn. 

Naktį į gedinčią imperatoriaus stovyklą atnešė Spiros vysku- 
po kūną - bėgantį jį nukovė į nugarą. Frydrichas liepė pakviesti 
Baudoliną ir paklausė, kaip jis susijęs su šia istorija ir ką apie ją 
žinąs, ir Baudolinas troško prasmegti kiaurai žemę, nes tą vaka- 
rą žuvo daug šaunių milites, taip pat ir Anzelmas Medičis iš Pja- 
čencos, galvas padėjo daug narsių karvedžių ir vargšų pėstinin- 
kų, o viskas per jo gudrų planą, turėjusį viską išspręsti taip, kad 
niekam nė plaukas nuo galvos nenukristų. Jis puolė Frydrichui 
po kojų ir papasakojo visą tiesą sakydamas, kad manė suteikęs 
jam gerą progą nutraukti apsiaustį, bet paskui viskas, deja, įvy- 
ko taip, kaip įvyko. 

— Vargas man, tėve, - tarė, - bjauriuosi krauju ir norėjau išsau- 
goti nesuteptas rankas bei išvengti naujų mirčių, o sukėliau bal- 
sias skerdynes, visos tos mirtys kris ant mano sąžinės! 

— Kad tave kur devynios, arba tą, kuris sugriovė visą planą, — 
atsakė Frydrichas, kuris atrodė labiau susikrimtęs, nei supykęs, — 
nes toji proga - tik niekam to nesakyk - tikrai man būtų pravertu- 
si. Gavau naujų žinių, lygos kariuomenė traukia mūsų link, gal 
jau rytoj teks kautis dviem frontais. Tavo šventas Petras galėjo 
įtikinti karius, bet dabar jų žuvo per daug ir mano baronai reika- 
lauja keršto. Jie sako, kad pats laikas pamokyti miesto gynėjus, 
reikėjo juos pamatyti, kai išėjo šiapus mūrų, mat jie daug labiau 
sulysę už mus ir tai buvo jų paskutinis pasispardymas. 

Atėjo Didysis šeštadienis, oras įšilo, laukai sužibo gėlėmis, o 
medžiai džiugiai sulapojo. Visi vaikščiojo liūdni it per šermenis, 
imperijos kariai dėl to, kad visi kalbėjo, jog reikia pulti, tačiau 
niekas nenorėjo to daryti, aleksandriečiai dėl to, kad ypač po pas- 


UMBERTO ECO B BAUDOLINAS 173 


kutiniojo išpuolio jų sielos jau sklandė septintame danguje, o pil- 
vai nukaro iki kelių. Tuomet nenuilstantis Baudolino protas vėl 
ėmėsi darbo. 

Jis raitas leidosi prie miesto mūrų, ten jį pasitiko rūškani Tro- 
tis, Gvaskas ir kiti vadai. Jie irgi žinojo apie besiartinančius lygos 
būrius, tačiau iš patikimų šaltinių taip pat žinojo, kad miestai tar- 
pusavy nesutaria ir nėra tikri, ar verta pulti Frydrichą. 


— Pone Niketai, gerai įsiklausykite, tai labai subtilu, o bizantie- 
čiai gal nėra tokie subtilūs, kad suprastų: viena yra gintis, kai tave 
apsiaučia imperatoriaus kariauna, visai kas kita - pulti pačiam. 
Kitaip sakant, jei tėvas lupa tave diržu, turi teisę bandyti jį su- 
čiupti, kad išplėštum iš rankos, tai yra gynyba, bet jei tu pakelsi 
ranką prieš savo tėvą, tai jau bus tėvažudystė. O jei kartą galuti- 
nai liausiesi gerbti Šventosios Romos imperatorių, kas pajėgs su- 
jungti Italijos miestus? Pone Niketai, suprantat, jie, nors ir ką tik 
sutriuškinę Frydricho pulkus, vis dar pripažino jį savo vieninteliu 
valdovu, kitaip sakant, nenorėjo, kad jis painiotųsi jiems po kojo- 
mis, bet vargas, jei jo nė būti nebūtų: jie nugalabytų vienas kitą 
net nesupaisydami, gerai ar blogai elgiasi, nes galiausia gėrio ir 
blogio matmuo yra vienas — imperatorius. 


— Taigi, - tarė Gvaskas, - būtų geriausia, jei Frydrichas pasku- 
bėtų nutraukti Aleksandrijos apsiaustį, ir tuomet, būk tikras, mies- 
tai leis jam žygiuoti Pavijon. 

Bet kaip jam padėti išsaugoti garbę? Ženklas iš dangaus jau iš- 
bandytas, aleksandriečiai galėjo džiaugtis, tačiau ir vėl viskas grįžo į 
pradžios tašką. Gal mintis apie šventą Petrą buvo per daug iškili, 
pareiškė Baudolinas, be to, regėjimas ar apreiškimas yra tai, kas kartu 
yra ir nėra, todėl kitą dieną lengva paneigti. Pagaliau, ar verta truk- 
dyti šventuosius? Tie samdyti kareiviai netikėjo nė pačiu Visagaliu, 
vienintelis dalykas, kuo tikėjo, tai sotus pilvas ir stačias kotas... 

— Klausyk, - tarė Galjaudas pažerdamas išminties, kuria, kaip 
žinoma, Viešpats apdovanoja prastus žmones, - klausyk, tegul 

imperijos kariai sugauna vieną mūsų karvę ir randa ją tokią prisi- 
putusią grūdų, kad pilvas kone sprogtų. Tada Barbarosa su saviš- 
kiais pamanys, kad mes dar turime gana maisto ir galime tverti 
sculasculorum, galiausia ir patys ponai su kareiviais pasakys: Žy- 
giuokim namo, nes ir ateinančias Velykas teks čia sutikti... 

— Dar niekada negirdėjau tokios kvailystės, - tarė Gvaskas, o 
Trotis jam pritarė, pridėdamas ir pasukdamas pirštu apie smilki- 
nį, tarsi sakydamas, kad senis visai nukvako. 

— Ojei dar būtų likusi bent viena gyva karvė, jau seniai būtume 
ją žalią suvalgę, - pridūrė Boidis. 

— Ne todėl, kad tai pasakė mano tėvas, bet mintis visai nepras- 
ta, — tarė Baudolinas. - Gal užmiršote, viena karvė dar yra, tai 
Galjaudo Rozina. Visa bėda, ar net iššlavę visus miesto kampus 
sugebėsite surinkti tiek grūdų, kad sprogtų gyvulio pilvas. 

— Visa bėda, ar aš tau duosiu tą gyvulį, gyvuly, - šoko Galjau- 
das, - nes tam, kad suprastų, jog ji pilna grūdų, imperatoriaus 
kariai turės ne tik ją rasti, bet ir paskersti, o savosios Rozinos mes 
nenudobėme tik todėl, kad ji mums kaip duktė, kurios Viešpats 
mums pagailėjo, todėl jos niekas tenedrįsta paliesti, jau verčiau 
tegul paskerdžia tave, nes tu nebuvai namie trisdešimt metų, o ji 
visada su mumis buvo ir nesiaikštijo. 

Gvaskas ir kiti, dar prieš akimirką galvoję, kad ši mintis verta tik 
bepročio, vos Galjaudas jai pasipriešino, iškart suprato, kad geriau 
nė nesugalvosi, ir iš kailio nėrėsi, norėdami įtikinti senolį, jog į ne- 
laimę patekusiam miestui reikia jo karvės aukos, o Baudolinas 
negali jos atstoti, nes paskerstas Baudolinas nieko nejįtikintų, o pa- 
matęs paskerstą sočią karvę Barbarosa gal dar nutrauks apsiaustį. 
Grūdų pertekliaus nėra, bet šen ir ten paieškojus būtų galima rasti 
tiek, kad prikimštume Roziną, nesismulkindami, mat skrandyje sun- 
ku atskirti grūdus nuo pelų ir nereikia rūpintis pašalinti prūsokus 
ar tarakonus, nes karo metu su jais kepama netgi duona. 


— Baudolinai, - tarė Niketas, - ar tik nenori man pasakyti, kad 
priėmėte už gryną pinigą tokias kvailystes. 

— Ne tik mes priėmėme jas už gryną pinigą, bet, kaip pamatysi, 
tą patį padarė ir imperatorius. 


Viskas įvyko kaip suplanuota. Apie trečią Didžiojo šeštadienio 
valandą visi miesto konsulai ir iškiliausi Aleksandrijos vyrai susi- 
rinko po stogine, kur gulėjo tokia liesa ir leisgyvė karvė, kad lie- 
sesnę sunku ir įsivaizduoti: oda nutriušusi, kojos kaip šakaliukai, 
tešmuo tarsi ausys, o ausys tarsi speniai, akys nudelbtos, ragai 
nuknebę, labiau griaučiai, nei kūnas, panašesnė į galvijo šmėklą 
nei į patį galviją, tikra Totentanco karvė, meiliai sergima Baudo- 
lino motinos, tvirtinusios, kad verčiau jai baigti savo kančias so- 
čiai priėdusiai, taigi net laimingesnei už savo šeimininkus. 

Greta stovėjo maišai grūdų, sušluotų iš visų pakampių, o Gal- 
jaudas kišo juos vargšui gyvuliui prie snukio, ragindamas ėsti. Bet 
karvė jau žvelgė į pasaulį iš sopulingo nuotolio, pamiršusi, ką reiš- 
kia gromuliuoti. Todėl galų gale vieni savo noru puolę pagalbon 
tvirtai suėmė jos kojas, kiti - galvą, o treti jėga pražiodę snukį ir 
jai silpnai mykiant bei priešinantis kišo grūdus į gerklę, kaip pe- 
nimos žąsys. Paskui, gal iš savisaugos, o gal prisiminęs geresnius 
laikus gyvulys pradėjo liežuviu šlamšti visas tas Dievo gėrybes ir 
pamažu, savo valia, o kartu padedamas susirinkusiųjų, jas ryti. 

Tas šėrimas nedžiugino ir ne kartą visiems atrodė, kad Rozina 
tuoj atiduos Viešpačiui savo gyvulišką sielą, nes ėdė stenėdama, 
tarsi veršiuotųsi. Bet pamažu gyvybės jėga pergalėjo, karvė paki- 
lo ant visų keturių kojų ir toliau šlamštė pati, kišdama snukį tie- 
siog į prieš ją sustatytus maišus. Pagaliau prieš visų akis radosi 
labai keista karvė, liūdna ir baisiai liesa, su kyšančiais nugaros 
kaulais, kurie tarsi veržėsi lauk iš juos aptempusios odos, ir di- 
džiuliu, apvalainu, pritvinkusiu, įtemptu pilvu, tarsi ten būtų de- 
šimt veršiukų. 

— Nepavyks, tikrai nepavyks, - purtė galvą Boidis žiūrėdamas į 
tą liūdną stebuklą, - net ir kvailas supras, kad tas gyvulys visai 
neriebus, o tik prikimšta gaišena... 

— O net jei pamanytų, kad ji išties įmitus, - tarė Gvaskas, — ar 

nesukirbės mintis, kodėl šeimininkas vis dar gano ją pievoje, rizi- 
kuodamas netekti gyvybės ir turto? 

— Bičiuliai, - tarė Baudolinas, - nepamirškite, tie, kurie ją su- 
ras, kad ir kas jie būtų, taip išbadėję, jog nežiūrės, kad ji vienur 
stora, kitur liesa. 

Baudolinas sakė tiesą. Apie devintą valandą Galjaudas išėjo 
pro vartus į pievą vos už pusės mylios nuo miesto mūrų ir netru- 
kus iš miško išniro būrys čekų, akivaizdžiai susiruošusių medžioti 
paukščių, tarsi apylinkėse jų dar būtų likę. Pamatę karvę, neti- 
kėdami savo akimis puolė prie Galjaudo, šis nieko nelaukda- 
mas pakėlė rankas ir davėsi kartu su karve nuvelkamas į stovyk- 
lą. Aplink juos netruko susirinkti minia kareivių įdubusiais 
skruostais ir išsprogusiomis akimis, ir vargšė Rozina buvo tuč- 
tuojau paskersta vieno iš komiečių, kuris savo darbą tikrai iš- 
manė, nes tai padarė vienu dūriu, ir nespėjus nė amen ištarti 
gyva karvė griuvo negyva. Galjaudas raudojo tikromis ašaromis, 
ir tas vaizdelis visus įtikino. 

Kai perrėžė gyvulio pilvą, atsitiko tai, kas ir turėjo atsitikti: visas 
greitosiom sukištas ėdalas išvirto žemėn dar nesuvirškintas ir nie- 
kam nekilo abejonių, kad čia - grūdai. Nuostaba buvo tokia didelė, 
jog užgožė alkio jausmą, kuris vis dėlto nenustelbė blaivaus proto: 
tai, kad apgultame mieste net karvės gali šitaip prisiėsti, prieštara- 
vo visiems žmonių ir dievo dėsniams. Vienas karininkas iš išbadė- 
jusiųjų būrio sugebėjo numaldyti savo instinktus ir nutarė apie ste- 
buklą pranešti vadams. Netrukus žinia pasiekė imperatoriaus au- 
sis, kur greta jo stovėjo abejingas Baudolinas, bet viduje kunku- 
liuodamas iš nekantrumo, kaip toliau klostysis reikalai. 

Rozinos palaikai, ryšulys su iš jos vidurių išvirtusiais grūdais ir 
surakintas Galjaudas buvo pristatyti Frydrichui. Negyva, perrėž- 
ta pusiau karvė nebeatrodė nei riebi, nei liesa, o įstabiausias da- 
lykas buvo tik ėdalas, tas, kuris dar buvo likęs jos pilve ir kuris 
išsiveržė lauk. Tą ženklą Frydrichas įvertino deramai ir iškart pa- 
klausė sodiečio: 

— Kas tu, iš kur esi ir kieno ši karvė? 

Galjaudas, nors nesuprato nė žodžio, atsakė taisyklinga Palė- 
jos tarme: nežinau, nebuvau, nemačiau, atsitiktinai ėjau pro šalį, 
tą karvę matau pirmą kartą, dar daugiau, jei man nebūtum pasa- 
kęs, nė nežinočiau, kad čia - karvė. Aišku, Frydrichas irgi nieko 
nesuprato ir kreipėsi į Baudoliną: 

— Tu supranti tą gyvulių kalbą, tad pasakyk, ką jis čia vapa. 

Baudolinas persimeta žodžiu kitu su Galjaudu, paskui verčia: 

— Jis sako, kad apie karvę nieko nežino, vienas turtingas kai- 
mietis iš miesto davė ją nuvesti į ganyklą, tai ir viskas. 

— Po velnių, ta karvė pilna grūdų, taigi paklausk, kaip šitai ga- 
lėjo atsitikti? 

— Jis sako, kad visos karvės, paėdusios ir dar nespėjusios su- 
virškinti, yra pilnos to, ką suėdė. 

— Pasakyk jam, kad gana apsimesti kvailiu, nes pakabinsiu už 
kaklo ant šakos! Ar tame mieste, toje plėšikų irštvoje, visos kar- 
vės šeriamos grūdais? 

Galjaudas į tai: 

— Per mancansa d 'fen e per mancansa d'paja, a mantunuma er 
bestii con dra granaja... E d'iarbion... 

Baudolinas verčia: 

— Sako, kad ne, tačiau dėl apsiausties labai trūksta šieno. Be to, 
čia ne vien grūdai, yra ir sausų arbioni. 

— Arbioni? 

— Erbse, pisa, žirnelių. 

— Po paraliais, atiduosiu jį sukapoti savo sakalams, sudraskyti 
šunims, ką reiškia, kad nėra šieno, bet gausu grūdų ir žirnelių? 

— Jis sako, kad mieste žmonės išskerdė visas karves, mat jos 
suėdė visą šieną, ir dabar gali valgyti kepsnius iki pasaulio pabai- 
gos, taigi jie gali valgyti mėsą ir jiems nereikia duonos, juolab 
džiovintų žirnių, todėl dalį sukauptų grūdų atiduoda karvėms, sa- 
ko, kad ten ne taip kaip čia, kur visko pilna, ten jiems tenka suktis 
kaip išmano, nes jie tik vargšai apgultieji. Sako, todėl jam ir davė 
nuvesti karvę, kad ši galėtų paėsti žolės, nes vien grūdai jai ken- 
kia, mat gali atsirasti kirminų. 

— Baudolinai, ar tiki tuo, ką kalba tas nevidonas? 

— Aš verčiu tai, ką jis sako, bet kiek prisimenu iš vaikystės, abe- 
joju, kad karvėms patiktų ėsti grūdus, tačiau ši - pilna to jovalo ir 
sunku paneigti, ką mato akys. 

Frydrichas paglostė sau barzdą, plačiai atsimerkė ir įsistebeili- 
jo į Galjaudą. 

— Baudolinai, - tarė, - man atrodo, šį vyrą jau esu matęs prieš 
daugelį metų. Ar tu jo nepažįsti? 

— Tėve, šiek tiek pažįstu šių kraštų žmones. Tačiau dabar svar- 
biausia ne sužinoti, kas šis vyras, o išsiaiškinti, ar tikrai ten, mies- 
te, yra tiek karvių ir grūdų. Jei nori žinoti mano nuomonę, gal jie 
siekia tave apgauti ir prikimšo paskutinę likusią karvę paskuti- 
niais turimais grūdais. 

— Gera mintis. Man tai nebūtų atėję galvon. 

— Jūsų švenčiausioji didenybe, - įsikišo Monferato markgrafas, — 
nereikia manyti tuos sodiečius esant protingesnius, nei jie iš tikro 
yra. Manau, matome akivaizdų įrodymą, kad miestas labiau apsi- 
rūpinęs maistu, nei mes galvojome. 

— Ak taip, taip, - vienu balsu pritarė kiti didikai ir Baudolinas 
pagalvojo dar niekada nematęs tiek vienoje vietoje susirinkusių 
sukčių, kurių kiekvienas puikiai žinojo apie kito suktybę. Tai pa- 
tvirtino, jog apsiaustis visiems jau buvo nebepakeliama. 

— Taigi manau, kaip ir turėčiau manyti, - diplomatiškai ištarė 
Frydrichas. - Priešų kariuomenė spaudžia iš užnugario. Užėmę 
Roboretą neišvengtume susidūrimo su kita kariauna. Negali- 
me tikėtis užimti miestą ir įsitvirtinti už jo mūrų, kurie taip ne- 
tikusiai pastatyti, kad žeistų mūsų garbę. Taigi, mano ponai, ši- 
taip nusprendėme: paliksime šitą varganą miesteliūkštį varga- 
niems jo karviaganiams ir pasiruošime kitai kovai. Tegul bus 
duoti reikiami įsakymai. 

Paskui, išėjęs iš valdovo palapinės, kreipėsi į Baudoliną: 

— Siųsk tą senį namo. Jis tikras melagis, bet jeigu karčiau visus 
melagius, tavęs jau seniai nebūtų šiame pasaulyje. 

— Mano tėve, skubėk namo, tau pasisekė, — pro dantis iškošė 
Baudolinas, išlaisvindamas Galjaudą, - ir pasakyk Tročiui, kad 
lauksiu jo šįvakar ten, kur sutarėm. 

Frydrichas skubėjo. Nesiruošė vynioti palapinių, ir stovykla at- 
rodė kaip apgulėjų paliktas sąvartynas. Jis išrikiavo vyrus ir įsakė 
viską padegti. Vidurnaktį kariuomenės avangardas jau žygiavo 
Marengo laukų link. Tolumoje, Tortonos kalvų papėdėje, žybčio- 
jo laužai: ten laukė lygos kariuomenė. 

Paprašęs imperatoriaus leidimo, Baudolinas nujojo Salės 
kryptimi, kur kryžkelėje rado belaukiantį Trotį su dviem Kre- 
monos konsulais. Kartu jie nujojo dar apie mylią, kol pasiekė 
lygos priešakinį postą. Ten Trotis pristatė Baudoliną lygos ka- 
riuomenės vadams — Ezelinui iš Romano ir Anzelmui iš Dova- 
ros. Paskui įvyko trumpas pasitarimas, kuris pasibaigė rankos 
paspaudimu. Atsisveikinęs su Tročiu (gražus planas, dėkui, ne, 
tai tau dėkui), Baudolinas nuskubėjo pas Frydrichą, laukusį 
laukymės pakraštyje. 

— Tėve, viskas sutvarkyta. Jie nepuls. Neturi tam nei noro, nei 
drąsos. Mes Žygiuosime pro šalį, o jie pasveikins tave kaip savo 
valdovą. 

— Iki kito susidūrimo, - sumurmėjo Frydrichas, - nes kariuo- 
menė pavargusi, taigi kuo greičiau įsikursime Pavijoje, tuo bus 
geriau. Eime. 

Aušo ankstyvas Šventų Velykų rytas. Jei Frydrichas būtų atsi- 
sukęs, būtų iš tolo pamatęs Aleksandrijos miesto mūrus, nutvieks- 
tus aukštyn kylančių liepsnų. Kaip buvo norėjęs ir numatęs Bau- 
dolinas. Jis žinojo degant imperatoriaus kariuomenės karo maši- 
nas ir palapines, bet mieliau įsivaizdavo šokant ir dainuojant alek- 
sandriečius, švenčiančius pergalę ir taiką. 

Nujoję mylią, sutiko lygos avangardą. Raitininkų būrys prasi- 
skyrė, sudarydamas tarsi du sparnus, tarp kurių pražygiavo impe- 
ratoriaus kariai. Ir sunku buvo suprasti, ar taip pasielgta norint 
juos pasveikinti, ar siekiant išvengti susidūrimo - juk niekada ne- 
žinia. Kai kurie iš lygos karių iškėlė ginklus ir galėjai tai palaikyti 

sveikinimo ženklu. O gal tai buvo bejėgiškumo mostas ar grasini- 
mas. Įpykęs imperatorius dėjosi jų nepastebintis. 

— Nesuprantu, - tarė, - jaučiuosi, lyg bėgčiau, o jie gerbia ma- 
ne ginklu. Baudolinai, ar aš teisingai elgiuosi? 

— Teisingai, mano tėve. Pasiduodi ne daugiau už juos. Iš pagar- 
bos tau jie nenori su tavim susikauti atvirame lauke. O už šią pa- 
garbą privalai būti jiems dėkingas. 

— Ji man priklauso, - užsispyrusiai tarė Frydrichas. 

— Jei manai, kad ji tau priklauso, džiaukis, kad tau ją rodo. Ko 
tada verkšleni? 

— Nieko, kaip visada tavo tiesa. 

Auštant tolimame slėnyje ir ant artimiausių kalvų išvydo pa- 
grindines priešininkų kariaunos pajėgas. Ji skendėjo lengvame 
rūke ir vėl buvo sunku suprasti, ar iš atsargumo šalinosi 1mpera- 
toriaus kariuomenės, supdama ją iš tolo, ar grėsmingai spaudė- 
si artyn. Miestų lygos kariauna traukė mažais būreliais, čia pa- 
lydėdama žygiuojančią imperatoriaus kariuomenę kelio atkar- 
pa, čia sustodama ant kalvos ir stebėdama, kaip ji žygiuoja, čia 
tarytum bėgdama nuo jos. Tvyrojo slogi tyla, trikdoma tik žirgų 
kanopų kaukšėjimo ir kareivių žingsnių. Blyškioje ryto šviesoje 
tai ant vienos, tai ant kitos viršūnės nuvingiuodavo dūmų juos- 
ta, tarsi vienas būrys nuo kalvų žalumoje pasislėpusių bokštų 
duotų ženklus kitam. 

Tąkart Frydrichas pavojingą žygį nutarė pakreipti savo nau- 
dai: liepė iškelti vėliavas ir oriflamas ir pražygiavo kaip cezaris 
Augustas, nugalėjęs barbarus. Šiaip ar taip, jis pražygiavo lyg visų 
tų maištaujančių miestų, tą naktį galėjusių jį sunaikinti, tėvas. 

Jau Pavijos kelyje pasikvietė Baudoliną. 

— Koks buvai sukčius, toks ir likai, - tarė. - Bet turėjau rasti 
dingstį pasitraukti iš tos balos. Atleidžiu tau. 

— Už ką, tėve? 

- Žinau, už ką. Bet nemanyk, jog atleidau tam bevardžiam 
miestui. 

— Jis turi vardą. 

— Neturi, nes aš jo nekrikštijau. Anksčiau ar vėliau man teks jį 
sugriauti. 

— Negreit. 

— Taip, negreit. Ir neabejoju, kad iki to laiko dar daug prasima- 
nysi. Tą pat naktį turėjau suprasti, kad veduosi namo apgaviką. 
Beje, prisiminiau, kur kitados mačiau aną vyrą su karve! 

Baudolino žirgas pasibaidė, šiam teko įtempti vadžias ir kiek 
atsilikti, tad Frydrichas nebegalėjo jam pasakyti, ką prisiminęs. 


15. 


BAUDOLINAS LENJANO MŪŠYJE 


Pasibaigus apsiausčiai, Frydrichas, iš pradžių pajutęs palengvėji- 
mą, pasitraukė į Paviją, tačiau nesijautė laimingas. Prasidėjo blo- 
gi metai. Pusbrolis Henrikas Liūtaširdis kėlė rūpesčių Vokietijo- 
je, Italijos miestai, kaip visados, maištavo ir apsimesdavo nieko 
nepastebintys kiekvieną sykį, kai jis kėsindavosi sugriauti Alek- 
sandriją. Turėjo pernelyg mažai karių, pastiprinimas iš pradžių 
neatėjo, o kai atėjo, pasirodė esąs per menkas. 

Baudolinas jautėsi mažumą kaltas dėl tos istorijos su karve. 
Tiesa, jis neapgavo imperatoriaus: tiesiog laikėsi pasiūlytų žaidi- 
mo taisyklių, tačiau abu vengė žiūrėti vienas kitam į akis, kaip 
vaikai, kartu surezgę išdaigą, dėl kurios abiem dabar buvo gėda. 
Baudoliną sujaudino kone vaikiškas Frydricho sutrikimas, nors 
šio plaukai jau buvo pradėję žilti, bet pirmiau už šiuos ugninių 
atšvaitų neteko gražioji jo vario spalvos barzda. 

Kuo toliau, tuo karščiau Baudolinas mylėjo savo įtėvį, kuris 
nesiliovė sapnavęs apie imperiją ir vis labiau rizikavo prarasti sa- 
vo žemes kitapus Alpių, kad suvaldytų Italiją, nors nebepajėgė 
jos išlaikyti. Tad vieną dieną pagalvojo, kad iš tokios padėties, 
kokioje atsidūrė Frydrichas, kunigo Jono laiškas leistų imperato- 
riui išbristi iš Lombardijos pelkių nesijaučiant ką nors praradus. 
Žodžiu, kunigo laiškas savaip susisiejo su Galjaudo karve. Pa- 
bandė apie tai pasikalbėti, bet imperatorius buvo prastos nuotai- 
kos ir atkirto turįs daug svarbesnių darbų nei seniokiški amžiną 
atilsį dėdės Oto prasimanymai. Paskui patikėjo jam kitą užduotį, 
todėl Baudolinas ją vykdydamas beveik metus turėjo zuiti pir- 
myn atgal per Alpes. 

Baigiantis 1176 Viešpaties metams Baudolinas sužinojo, kad 
Frydrichas apsistojęs Kome, ir jau rengės jį tame mieste aplanky- 
ti. Tačiau kelionėje jam pranešė, kad imperatoriaus kariuomenė 
žygiuoja Pavijos link, tad jis pasuko į pietus, tikėdamasis susitikti 
su juo pusiaukelėje. 

Gegužės pabaigoje jie pagaliau susitiko ties Olona, netoli Len- 
jano tvirtovės, kur tik prieš keletą valandų imperijos ir lygos ka- 
riuomenės per klaidą susikovė, nė viena iš jų nenorėdama stoti į 
mūšį, tačiau abi priverstos susikibti, kad neprarastų garbės. 

Vos atvykęs prie stovyklos, Baudolinas pamatė pėstininką, le- 
kiantį į jį su ilga ietimi rankose. Spustelėjo pentinais žirgą, mė- 
gindamas jį parblokšti ir tikėdamasis, kad tas išsigąs. Išties, jis 
išsigando ir nuvirto, mataruodamas ore kojomis ir paleisdamas 
ietį. Baudolinas nusėdo nuo žirgo, pakėlė ietį, tas puolė rėkti jį 
nužudysiąs, atsistojo ir išsitraukė iš už diržo peilį. Bet rėkė jis 
Lodžio tarme. Baudolinas, jau įpratęs manyti, kad lodiečiai kau- 
nasi imperatoriaus pusėje, ir, laikydamas jį per ieties nuotolį, nes 
atrodė pamišęs, sušuko: 

— Skystaklyni, ko čia šoki, aš irgi už imperatorių! 

O tas: 

— Kaip tik dėl to ir noriu tave nudobti! 

Čia Baudolinas prisiminė, jog dabar Lodis stojo lygos pusėn, ir 
pradėjo svarstyti: „Ką turėčiau daryti: gal jį nudurti, nes mano 
ietis ilgesnė už jo peilį? Bet dar niekada nesu nieko nužudęs!“ 

Todėl tik kyštelėjo ietį jam tarp kojų ir partiesė ant žemės, pas- 
kui prikišo smaigalį prie gerklės. 

— Dominus, nežudyk, turiu septynis vaikus, be manęs jie rytoj 
mirs badu, - suriko lodietis, - paleisk mane, nieko bloga taviš- 
kiams tikrai nepadarysiu, matei, kaip lengva mane įveikti! 

— Kad esi mulkis, matyti per vienos dienos kelio galą, bet jei 
tave taip paleisiu, dar prikrėsi šunybių. Maukis kelnes! 

— Kelnes? 

— Taigi paliksiu tave gyvą, bet keliausi mataruodamas kiaušiais. 
Pažiūrėsiu, ar išdrįsi grįžti mūšin, ar skuosi pas savo badmirius 
vaikus! 

Priešas nusimovė kelnes ir leidosi laukais, šokinėdamas per dyg- 
liakrūmius ne tiek iš gėdos, kiek iš baimės, kad koks priešininkų 
riteris nepamatytų jo iš nugaros ir nepagalvotų, jog iš nepagarbos 
rodo užpakalį, ir nepamautų ant kuolo, kaip daro turkai. 

Baudolinas džiaugėsi neprireikus nieko žudyti, bet prie jo jau 
artinosi kitas raitelis, apsirengęs pagal prancūzišką madą, taigi 
tikrai ne lombardas. Nusprendė pigiai nepasiduoti ir išsitraukė 
kardą. Raitelis prajojo pro šalį rėkdamas: 

— Beproti, ką darai, argi nematai, mes jau patvarkėme jus, im- 
peratoriaus šalininkus, verčiau keliauk namo! 

Ir nujojo tolyn, palikęs jį ramybėj. 

Baudolinas sėdo į balną svarstydamas kur link turėtų joti, nes 
tame mūšio lauke visai nebesusigaudė, - iki to meto buvo matęs 
tik apsiaustis, kur akivaizdu, kas šioje pusėje, o kas - kitoje. 

Apjojo giraitę ir slėnio vidury išvydo iki šiol dar neregėtą daly- 
ką: didelį atvirą vežimą, nudažytą raudonai ir baltai, jo viduryje 
ilgą vėliavėlėmis išpuoštą stiebą, o aplink šį vyrus su ilgais, tarsi 
angelų trimitais, gal jie buvo reikalingi kviesti į mūšį, ir neištvėrė 
nešūktelėjęs: „Čia tai bent!“ Akimirką pagalvojo patekęs pas ku- 
nigą Joną ar bent jau Sarandibą, kur kareiviai vykdavo į mūšį dram- 
blių traukiamu vežimu, bet vežimą, kurį dabar regėjo, traukė jau- 
čiai, nors jame sėdėjusieji atrodė kaip didikai ir niekas aplink jį 
nesikovė. Trimitininkai kartkarčiais spygtelėdavo ir tuoj liauda- 
vosi, suabejoję, ar teisingai pasielgė. Kai kurie rodė į prie upės 
šurmuliuojančius žmones, puldinėjančius vieni kitus su tokiais riks- 
mais, kad net mirusiuosius galėjo prikelti, kažkas bandė priversti 
jaučius sukti jų link, bet šie, ir šiaip gana užsispyrę, nė nesiruošė 
lįsti ton košėn. 

— Ką man daryti, - svarstė Baudolinas, - gal turėčiau pulti į tų 
įsisiautėjusių vyrų tirštumą, bet jei jie nekalbės, nežinosiu, kurie 
iš jų priešai. O kol lauksiu, kad prakalbėtų, jie mane nužudys. 

Taip jam besvarstant prijojo kitas raitininkas, gerai pažįstamas 
vyriausiasis rūmininkas. Vos jį atpažinęs, sušuko: 

— Baudolinai, mes netekom imperatoriaus! 

— O, Kristau, kaipgi netekote? 

— Kažkas matė jį kaunantis it liūtą, apsuptą pėstininkų, šie va- 
rė jo žirgą link ana to miškelio tolumoje, paskui visi pradingo 
tarp medžių. Nujojome ten, bet jau nieko neberadome. Gal jam 
pasisekė pabėgti, tačiau į mūsų raitininkų pulką jis negrįžo... 

— O kur tas mūsų raitininkų pulkas? 

— Tai ir blogiausia: ne tik jis negrįžo į mūsų raitininkų pulką, 
bet nebėra ir paties pulko. Prakeikta diena, buvo tikros skerdy- 
nės. Iš pradžių Frydrichas su savo raitininkais puolė priešą, atro- 
dė, kad ten tik pėstininkai, susibūrę apie štai aną katafalką. Bet 
tie pėstininkai atrėmė puolimą ir iš kažkur išniro lombardų kava- 
lerija, taigi mūsiškiams teko gintis iš abiejų pusių. 

— Netekote Šventosios Romos imperatoriaus! Ir taip ramiai sa- 
kai tai, kad tave kur devynios! 

— Tu ką tik atvykai, nežinai, ką mums teko patirti! Kažkas sako 
matęs imperatorių krintant, o žirgas jį nuvilkęs su balnakilpėje 
įstrigusia koja! 

— Ką dabar veikia mūsiškiai? 

— Bėga, tik pažiūrėk štai ten: kas slepiasi miške, kas puola upėn, 
nes jau pasklido gandas, kad imperatorius mirė, ir kiekvienas dar 
mėgina pasiekti Paviją kaip išmanydamas. 

— Ak, bailūs niekšai! Ar tikrai niekas nebeieško mūsų valdovo? 

— Temsta, net ir tie, kurie dar kovėsi, jau nurimo, ką čia gali 
rasti, o dar nežinodamas, kur ieškoti? 

— Ak, bailūs niekšai, - dar kartą ištarė Baudolinas, kuris, nors 
ir ne kovotojas, tačiau buvo narsios širdies. 

Spustelėjo žirgą ir puolė iškėlęs kardą ten, kur ant žemės ma- 
tėsi daugiausia lavonų, garsiai šaukdamas savo numylėtąjį įtėvį. 
Toje lygumoje ieškoti negyvėlio tarp daugybės kitų lavonų ir kviesti 
jį atsišaukti buvo toks beviltiškas žygis, kad paskutiniai sutikti lom- 
bardų būriai praleisdavo jį džiugiai sveikindami, palaikę kokiu 
atskubėjusiu jiems pagalbon rojaus šventuoju. 

Ten, kur vyko žiauriausias mūšis, Baudolinas vartė suvirtusius 
kniūbsčius kūnus tikėdamasis, o kartu bijodamas menkoje prie- 

blandoje išvysti savo brangiojo valdovo bruožus. Jis verkė ir jojo 
nežiūrėdamas kelio, todėl išniręs iš miškelio ko neatsitrenkė į di- 
dįjį jaučių traukiamą vežimą, pamažu jau paliekantį mūšio lauką. 

— Ar nematėt imperatoriaus? — sušuko ašarodamas, praradęs 
protą ir santūrumą. 

Sėdintys vežime prapliupę juoktis atšovė: 

— Taip, ana ten krūmuose dulkino tavo seserį! 

Vienas iš jų taip papūtė trimitą, kad pasigirdo nešvankus bler- 
bimas. 

Jie kalbėjo šaipydamiesi, tačiau Baudolinas dirstelėjo į nuro- 
dytus krūmus. Juose gulėjo krūvelė lavonų: trys kniūbsti ant vie- 
no aukštielninko. Nuritino tuos tris, gulėjusius nugara į jį, O po 
jais pamatė Frydrichą, nuo kraujo raudona barzda. Iškart supra- 
to, kad jis dar gyvas, nes iš pravertų lūpų pasigirdo silpnas gargi- 
mas. Viršutinė lūpa buvo prakirsta ir dar kraujavo, o per kaktą iki 
kairiosios akies ėjo plati žaizda. Suspaustais kumščiais, kiekvie- 
name laikydamas po durklą, ir, nors beveik praradęs sąmonę, suge- 
bėjęs dar perverti tuos tris niekšus, puolusius jį pribaigti. 

Baudolinas pakėlė jo galvą, nušluostė veidą, pašaukė vardu. 
Frydrichas atsimerkė ir paklausė, kur esąs. Baudolinas apčiuo- 
pomis tikrino, ar nėra daugiau žaizdų. Šis, palietus pėdą, tuoj 
suriko - gal žirgas tikrai kurį laiką jį vilko ir išsuko kulkšnį. Nesi- 
liaudamas kalbinęs, o šiam vis klausiant, kur esąs, pastatė stačią. 
Frydrichas atpažino Baudoliną ir jį apkabino. 

— Valdove ir tėve, - tarė Baudolinas, - dabar turi sėsti ant ma- 
no žirgo, negali vargintis. Mums teks keliauti apdairiai: nors jau 
tamsu, bet aplink slankioja lygos kariai ir telieka viltis, kad jie 
linksminasi kokiame nors kaime, nes, tenka pripažinti, šį kartą 
jie nugalėtojai. Bet gali būti ir tokių, kurie kur netoliese ieško 
savo kritusių draugų. Teks keliauti miškais ir griovomis, o ne ke- 
liais, į Paviją, kur dabar turėtų būti prisiglaudę taviškiai. Jodamas 
gali miegoti, pasirūpinsiu, kad nenukristum. 

— O kas pasirūpins, kad tu eidamas neužmigtum? - paklausė 
Frydrichas šypsodamasis. 

Ir pridūrė: 

— Kai juokiuosi, man skauda. 

— Tuomet tau viskas gerai, - atsakė Baudolinas. 

Jie keliavo visą naktį, klupdami tamsoje: kliūdamas už šaknų ir 
žemų krūmų klupo ir žirgas, ir tik kartą tolumoje pamatė laužus, 
kuriuos apsuko plačiu lankstu. Einant Baudolinas kalbėjo, kad 
neužmigtų, o Frydrichas stengėsi neužsnūsti, kad padėtų jam ne- 
užmigti. 

— Viskas baigta, - kalbėjo Frydrichas, - nepakelsiu šio pralai- 
mėjimo gėdos. 

— Tėve, tai buvo tik paprastas susidūrimas. Be to, visi tave laiko 
mirusiu, o tu pasirodysi kaip prisikėlęs Lozorius, ir tai, ką visi jau 
laikė pralaimėjimu, atrodys kaip stebuklas, vertas sugiedoti Te 
Deum. 

Iš tiesų Baudolinas tik bandė paguosti sužeistą ir pažemintą 
senį. Tą dieną iškilo pavojus ne tik rex et sacerdos, bet ir visos 
imperijos autoritetui. Nebent Frydrichas vėl pasirodytų su nauja 
šlovės aureole. Baudolinas negalėjo nepagalvoti apie Oto prana- 
šystes ir kunigo laišką. 

— Tėve, — tarė, - iš to, kas atsitiko, privalai pagaliau išmokti 
vieną dalyką. 

— Ko gi norėtum mane išmokyti, pone išminčiau? 

— Teapsaugo mane Viešpats, turi mokytis ne iš manęs, o iš dan- 
gaus. Privalai įsiklausyti į vyskupo Oto žodžius. Italijoje kuo to- 
liau eini, tuo labiau klimpsti, negali būti imperatorius ten, kur yra 
ir popiežius, visada pralaimėsi kovoje su tais miestais, nes nori 
juos priversti laikytis tvarkos, kuri yra dirbtinis dalykas, bet jie 
nori gyventi netvarkoje, nes ta jiems prigimta, arba, kaip pasaky- 
tų Paryžiaus filosofai, yra yle, pirmapradžio chaoso būvis. Turė- 
tum keliauti į rytus, už Bizantijos, ir nešti savo imperijos vėliavas 
į krikščionių žemes anapus klaidatikių karalysčių, o paskui susi- 
vienyti su vieninteliu tikru rex et sacerdos, kuris ten karaliauja nuo 
Karalių laikų. Tik su juo susijungęs, arba kai jis prisieks tau savo 
pavaldumą, galėsi grįžti į Romą ir elgtis su popiežium kaip su 

savo virėjo padėjėju, o su Prancūzijos ir Anglijos karaliais kaip su 
savo arklininkais. Tik tada šiandieniai tavo nugalėtojai vėl ims 
tavęs bijoti. 

Frydrichas jau buvo pamiršęs Oto pranašystes ir Baudolinui 
teko jas priminti. 

— Ir vėl tas kunigas? —- paklausė. — Ar jis tikrai gyvena? Kur? 
Kaip galiu eiti jo ieškoti su visa savo kariuomene? Tapčiau Fryd- 
richu Pamišėliu ir tokį mane prisimintų per amžius. 

— Ne, jei visas krikščioniškųjų karalysčių raštines, taip pat ir 
Bizantijos, pasiektų laiškas, kurį kunigas Jonas parašė tau, tik tau 
vienam, pripažindamas tave vieninteliu sau lygiu valdovu ir kvies- 
damas sujungti jūsų valdas. 

Baudolinas, mokėjęs kunigo Jono laišką beveik atmintinai, pra- 
dėjo jį skaityti nakties tamsoje, paaiškindamas, kas toji brangiau- 
sia pasaulyje relikvija, kurią kunigas jam atsiuntęs skrynioje. 

— Kur tas laiškas? Turi jo nuorašą? Ar tik ne pats jį parašei? 

— Tik perrašiau gražia lotynų kalba, pridurdamas pamirštus da- 
lykus, kuriuos išminčiai seniai žinojo ir apie kuriuos kalbėjo, tik 
niekas jų neklausė. Bet viskas, kas parašyta tame laiške, tikra kaip 
Šventas Raštas. Jei nori, pasakysiu, kad mano ranka tik užrašė 
adresą, tarytum jis būtų siųstas tau. 

— Ir tas kunigas, kaip jį vadini, galės man duoti Gradalį, į kurį 
surinktas mūsų Viešpaties kraujas? Išties tai būtų paskutinis šven- 
tas patepimas... - sumurmėjo Frydrichas. 

Tą naktį buvo nulemtas ne tik Baudolino, bet ir jo imperato- 
riaus likimas, nors nė vienas iš jųdviejų dar gerai nesuprato, kas 
jų laukia. 


Taip svaičiodami apie tolimąją karalystę auštant prie vandens 
pilno griovio jie aptiko iš mūšio lauko pabėgusį žirgą, neberan- 
dantį kelio atgal. Kelionė į Paviją dviem žirgais, net ir šalutiniais 
takais, tapo daug spartesnė. Keliaudami jie sutikdavo būrelius 
besitraukiančių imperijos karių, pažinę savo valdovą šie netver- 
davo džiaugsmu. Kadangi buvo apiplėšę kaimus, per kuriuos ke- 

liavo, turėjo kuo jį pamaitinti, o paskui nuskubėdavo pirmyn per- 
spėti kitų, ir po dviejų dienų Frydrichas, aplenktas džiugios ži- 
nios, sustojo prie Pavijos vartų, kur pasitempę jo laukė iškiliausi 
miesto vyrai ir kariai, vis dar netikėdami savo akimis. 

Ten buvo ir Beatričė, vilkinti gedulo drabužius, nes jai jau buvo 
pranešta apie vyro mirtį. Už rankų ji laikė abu savo sūnus: Fryd- 
richą, dvylikametį, bet atrodžiusį perpus mažesnį, ir Henriką, ku- 
ris buvo paveldėjęs visą tėvo stiprybę, tačiau tą dieną sutrikęs verkė 
ir be paliovos klausinėjo, kas atsitikę. Beatričė iš tolo pamatė Fryd- 
richą ir kūkčiodama puolė jo pasitikti ir karštai apsikabino. Kai 
jis pasakė, kad liko gyvas tik Baudolino dėka, ji suvokė, kad šis 
irgi ten, išraudo, paskui išblyško, pravirko ir pagaliau ištiesė ran- 
ką tiek, kad paliestų bent jo krūtinę, melsdama dangų atlyginti 
jam už jo žygį ir vadindama sūnum, draugu, broliu. 


— Pone Niketai, tą pat akimirką supratau, kad išgelbėdamas 
savo valdovo gyvybę atlyginau turėtą skolą, - tarė Baudolinas. — 
Bet kaip tik todėl nebegalėjau mylėti Beatričės. Ir supratau, kad 
jos nebemyliu. Tai buvo tarsi užsitraukusi žaizda, regėdamas ją 
jutau malonius prisiminimus ir jokio virpulio, jaučiau, kad galiu 
būti greta jos ir nekentėti, pasitraukti nuo jos ir nejausti skaus- 
mo. Galbūt galutinai suaugau ir nurimo mano jaunystės aistros. 
Nejutau apgailestavimo, tik švelnų ilgesį. Jaučiausi kaip be at- 
vangos burkavęs balandis, kurio meilės metas baigėsi. Reikėjo 
kilti, keliauti kitapus jūros. 

— Iš balandžio virtai kregžde. 

— Arba gerve. 

ZOSIMAS APGAUNA BAUDOLINĄ 


Šeštadienio rytą atėję Peveras ir Grilas pranešė, kad Konstantino- 
polyje pamažu grįžta tvarka. Ne dėl to, kad piligrimai jau patenki- 
no plėšimo godulį, o todėl, kad jų vadai pagaliau sumojo juos pasi- 
savinus daugybę vertingų relikvijų. Galėjai atleisti už taurę ar da- 
masko šilko drabužį, tačiau relikvijas trūks plyš reikėjo išsaugoti. 
Taigi dožas Dandolas įsakė visas pavogtas brangenybes sunešti į 
Šventos Sofijos soborą, kad jos būtų tinkamai padalytos. Kitaip 
lygio už anų atplukdymą savo laivais. Kiekvienas daiktas turėjo bū- 
ti įvertintas sidabru ir riteriai gauti keturias dalis, seržantai raiti- 
ninkai — dvi, o seržantai pėstininkai — vieną. Nesunkiai galėjai įsi- 
vaizduoti, ką pasakys kareiviai, kuriems neskirta nieko. 

Šnabždėtasi, kad Dandolo pasiuntiniai jau priglaudė keturis 
paauksuotus bronzos žirgus iš hipodromo, kad paskui išgabentų 
juos į Veneciją, ir visų nuotaika buvo slogi. Dandolas įsakė apieš- 
koti visų rangų karius ir jų gyvenamąsias patalpas Peroje. Pas vie- 
ną grafo Sen Polio riterį rastas buteliukas. Nors tas dievagojosi, 
kad tai seniai išsivadėję vaistai, bet, pašildžius tarp delnų ir pa- 
kračius, jame suteliuskuodavo raudonas skystis - be jokios abejo- 
nės, ne kas kita, kaip kraujas iš perverto mūsų Viešpaties šono. 
Riteris rėkė sąžiningai nusipirkęs šią relikviją iš kažkokio vienuo- 
lio dar iki pradedant miestą plėšti, tačiau, kad ir kitiems būtų 
akivaizdu, kas laukia, buvo pakartas vietoje, su ant kaklo paka- 
bintais skydu ir herbu. 

— Po paraliais, jis atrodė kaip išverstakė menkė, - pasakojo 
Grilas. 

Niketas liūdnai klausėsi tų naujienų, tačiau Baudolinas, sutri- 
kęs, lyg būtų dėl to kaltas, nusuko kalbą kitur paklausdamas, ar 
jau galima išvykti iš miesto. 

— Ten dar didelė maišatis, - atsakė Peveras, - ir reikia apdairos. 
Bet kur nori vykti, pone Niketai? 

— Į Selimbriją - ten turime patikimų draugų, jie mus tikrai 
priims. 

— Į Selimbriją - per daug sunku, — tarė Peveras, - ji rytuose, 
prie pat Ilgosios sienos. Kelionė net mulais truktų tris dienas, o 
dar daugiau, jei keliauji su nėščia moterim. Be to, pats pagalvok: 
keliaudamas per miestą su mulų vora atrodysi turtingas ir piligri- 
mai aplips tave it musės. 

Taigi mulai turėjo laukti už miesto, o miestą reikėjo pereiti pės- 
čiomis. Teks eiti palei Konstantino sieną šalinantis pakrantės, kur 
neabejotinai sukiojos daugiau žmonių, apsukti Švento Močio šven- 
tyklą ir pro Teodosijaus sieną išeiti prie Pego vartų. 

— Sunku tikėtis, kad niekas jūsų iki tol nesulaikys, - tarė Peveras. 

— Cha, - pridūrė Grilas, - gauti per galvą ilgai netruks, o pama- 
čius visas tas moteris piligrimams seilės nutįs iki bambos. 

Taigi, ruošiant jaunąsias moteris, buvo sugaišta dar viena die- 
na. Vaidinimo su raupsuotaisiais pakartoti nebegalėjo, nes jau ir 
piligrimai buvo perpratę, kad mieste nėra raupsuotųjų. Reikėjo 
jas nutaškuoti, nupiešti ant veidų šašus, kad atrodytų kaip ser- 
gančios niežais ir nekiltų pagundos jas liesti. Be to, visi jie tris 
dienas turės kuo nors maitintis, nes tuščias maišas stačias nesto- 
vi. Genujiečiai paruošė pintines scripilita - žirnių miltų paplotė- 
lių, plonų ir traškių, - liks tik juos sulaužyti, pabarstyti pipirais ir 
galėsi liežuvį nuryti, - skaniau ir už kraujinį jautienos kepsnį. Dar 
prikrovė didelių kvietinių papločių, iškeptų aliejuje, apibarstytų 
šalavijais, sūriu ir svogūnais. 

Tie barbarų patiekalai Niketo nėmaž nedžiugino, o kad teko 
dar dieną palūkėti, nusprendė ją leisti ragaudamas Teofilo pa- 
ruoštus skanėstus ir klausydamasis Baudolino apie jo nuotykius, 
visai netrokšdamas išvykti dabar, kai pats įdomumas, taip ir ne- 
sužinojęs istorijos baigties. 


“, 


UTI 
| 
T 


192 


— Mano istorija dar labai ilga, - tarė Baudolinas, - tačiau aš 
keliausiu kartu. Konstantinopolyje nebeturiu ką veikti, kiekviena 
jo pakampė kelia bjaurius prisiminimus. Pone Niketai, tapai ma- 
nuoju pergamentu, kur aš rašau jau pamirštus dalykus, tarsi ran- 
ka pati judėtų. Manau, kad tas, kuris pasakoja istorijas, visada 
privalo turėti klausytoją, tik taip gali jas papasakoti ir sau pa- 
čiam. Prisimeni, rašiau laiškus imperatorienei, bet ji negalėjo jų 
skaityti? Jei padariau kvailystę, leisdamas juos perskaityti savo 
draugams, tai tik todėl, kad kitaip mano laiškai būtų buvę be- 
prasmiai. Tačiau tos akimirkos, kai mūsų su imperatoriene lūpos 
susilietė, to bučinio niekam nebūčiau drįsęs atskleisti, todėl ilgus 
metus slėpiau širdyje tą prisiminimą, kartais skanaudamas jį lyg 
tavąjį vyną su medumi, kartais jusdamas burnoje nuodų skonį. 
Tik išsipasakojęs tau pasijutau laisvas. 

— Bet kodėl man tai pasakoji? 

— Todėl, kad dabar, kai pasakoju, jau nebėra gyvo nė vieno, 
susijusio su mano istorija. Likau tik aš. Tu man reikalingas kaip 
oras, kuriuo kvėpuoju. Todėl keliausiu kartu su tavim į Selimb- 


riją. 


Vos užsigydęs mūšyje prie Lenjano patirtas žaizdas, Frydri- 
chas pasikvietė Baudoliną ir imperatoriaus kanclerį Kristianą iš 
Buko. Turint rimtų ketinimų pasinaudoti kunigo Jono laišku, 
reikėjo veikti nieko nelaukiant. Kristianas perskaitė Baudolino 
atneštą pergamentą ir, kaip patyręs kancleris, pasakė keletą 
pastabų. Šis laiškas turįs pasiekti popiežiaus, Prancūzijos ir An- 
glijos karalių rūmus, patekti ir į Bizantijos basilėjo rankas, to- 
dėl dera jį sutvarkyti taip, kaip tvarkomi visi svarbūs dokumen- 
tai visame krikščioniškame pasaulyje. Dar pridūrė, kad reikia 
laiko paruošti antspaudus, kurie turi atrodyti kaip tikri. Rimtas 
darbas nemėgsta skubos. 

Kaip perduoti laišką į kitas kanceliarijas? Jei jis bus išsiųstas iš 
imperatoriaus kanceliarijos, niekas nepatikės. Tik pamanykit, ku- 
nigas Jonas rašo asmeniškai tau, kad galėtum surasti jį niekam 

nežinomame krašte, o tu tai paskelbi /ippis et tonsoribus", kad kas 
nors ten nuvyktų pirma tavęs? Vis dėlto gandas apie laišką turėjo 
pasklisti ne tik dėl to, kad pateisintų vėlesnį jo išsiuntimą, bet 
pirmiausia todėl, kad iš nuostabos žado netektų visas krikščioniš- 
kasis pasaulis, tačiau viskas turėjo rutuliotis palengva, lyg atsklei- 
džiant slapčiausią paslaptį. 

Baudolinas pasiūlė savo bičiulių pagalbą. Šie būtų jokio įtari- 
mo nekeliantys tarpininkai, nes jie - mokslo vyrai iš Paryžiaus 
studium, o ne Frydricho žmonės. Abdulas galėtų slapta nugaben- 
ti laišką į Šventosios žemės karalystes, Boronas - į Angliją, Kijo- 
tas — į Prancūziją, o rabbi Saliamonas turėtų pasirūpinti, kad jį 
gautų visi Bizantijos imperijoje gyvenantys žydai. 

Ateinantys mėnesiai bėgo tvarkant šiuos ir kitus reikalus, o Bau- 
dolinas tapo skriptoriumo, kuriame dirbo visa senoji jo draugija, 
vyriausiuoju. Frydrichas retkarčiais pareikalaudavo naujienų. Jis per- 
davė pageidaująs aiškiau aprašyti padovanotąjį Gradalį. Baudoli- 
nas atsakė, kad kol kas dera palikti jį neapibrėžtą, bet suprato, jog 
tas karališkos ir dvasininkiškos valdžios ženklas gundė imperatorių. 

Taip jiems besitariant, Frydrichą užklupo nauji rūpesčiai. Jam 
teko susitaikyti su mintimi, kad reikia bandyti tartis su popiežium 
Aleksandru III. Pasaulis rimtai nežiūrėjo į imperatoriaus paskir- 
tus antipopiežius, todėl jis galiausia sutiko pareikšti Aleksandrui 
pagarbą ir pripažinti jį vieninteliu tikru Romos popiežiumi - tai 
buvo daug, tačiau mainais popiežius turėjo liautis rėmęs Lom- 
bardijos miestus - tai buvo dar daugiau. Frydrichas ir Kristianas 
svarstė, ar verta kurstyti popiežių nauju kvietimu į sacerdotium e 
imperium sąjungą? Tie svarstymai varė Baudolinui neviltį, tačiau 
jis nieko negalėjo pakeisti. 

Dar daugiau: Frydrichas atitraukė jį nuo jo planų, kai 1177 me- 
tais pasiuntė į Veneciją su didžiai subtilia užduotim, mat reikėjo 
kruopščiai parengti liepos mėnesį įvyksiantį popiežiaus ir impe- 
ratoriaus susitikimą, apgalvoti visas susitaikymo ceremonijos 
smulkmenas, idant jos nesudrumstų joks nenumatytas įvykis. 


* viešai ir garsiai (lot.). 

— Labiausiai Kristianas nerimavo, kad jūsų basilėjas nesukurs- 
tytų kokio maišto, kuris sukliudytų tam susitikimui. Tikriausia ži- 
nai, jau kuris laikas Manuelis Komninas vaidijosi su popiežium, 
o būsimasis Aleksandro susitarimas su Frydrichu neabejotinai kėlė 
pavojų jo planams. 

— Net galutinai juos sugriovė. Dešimt metų Manuelis siūlė po- 
piežiui vėl suvienyti abi bažnyčias: jis pripažintų popiežiaus pir- 
menybę tikėjimo reikaluose, o popiežius pripažintų basilėją vie- 
ninteliu tikru Romos imperatorium - tiek Rytuose, tiek ir Vaka- 
ruose. Tačiau tokia sutartis Aleksandrui nebūtų suteikusi didelės 
valdžios Konstantinopoliui ir neišstūmusi Frydricho iš Italijos, gal 
net priešingai - sukėlusi ant kojų kitus Europos valdovus. Todėl 
jis pasirinko sau naudingesnę sąjungą. 

— Tačiau tavasis basilėjas pasiuntė į Veneciją šnipus. Jie apsi- 
metė vienuoliais... 

— Tikriausiai taip ir buvo. Mūsų imperijoje bažnyčios vyrai dir- 
ba savo basilėjui, o ne prieš jį. Bet kiek suprantu, - ir nepamiršk, 
kad tuo metu aš dar negyvenau rūmuose, - jie buvo siųsti ne to- 
dėl, kad sukurstytų kokį nors maištą. Manuelis susitaikė su tuo, 
kas neišvengiama. Gal tik norėjo sužinoti, kas vyksta. 

— Pone Niketai, neabejoju, jog esi patyręs, nes buvai daugelio 
valdovų logotetas, ir todėl žinai, kad abiejų pusių šnipams susiti- 
kus vienoje košėje jie dažniausia nuoširdžiai susidraugauja ir pa- 
tiki kits kitam savo paslaptis. Taip jiems nereikia rizikuoti sten- 
giantis jas išplėšti vieniems iš kitų, o savo darbdavių akyse jie at- 
rodo tiesiog nepakeičiami. Taip atsitiko ir mums su tais vienuo- 
liais: iškart pasisakėme, ko ten atvykom - mes šnipinėti jų, jie — 
šnipinėti mūsų, o paskui visi kartu puikiai leidome dienas. 

— Apdairus valdžios vyras numato ir tokius dalykus, nes kaip 
kitaip jis turi elgtis? Jei ims tiesiai klausinėti svetimos šalies šni- 
pų, kurių, be kita ko, nepažįsta, jie nieko jam nepasakys. Todėl 
siunčia savo šnipus su visai menkom paslaptim ir sužino tai, ką 
nori sužinoti, ką dažniausia jau žino visi, tiktai ne jis, — tarė 
Niketas. 

— Tarp tų vienuolių buvo toks Zosimas iš Chalcedono. Mane 
pribloškė jo liesas veidas, akys, kurios kaip du angliukai nušvies- 
davo vešlią juodą barzdą, ir labai ilgi plaukai. Kai jis prabildavo, 
atrodė, lyg kalbėtumeisi su nukryžiuotuoju, kraujuojančiu per du 
sprindžius tau nuo veido. 

— Pažįstamas tipas, mūsų vienuolynuose tokių gausu. Jie mirš- 
ta labai jauni, nuo išsekimo... 

— Tik ne jis. Dar niekada gyvenime neteko matyti kito tokio 
rajūno. Vieną vakarą parsivedžiau namo dvi kekšes venecijietes, 
kurios, gal Žinai, garsėja tarp šio seno kaip pasaulis meno puose- 
lėtojų. Trečią nakties jau buvau girtas ir pasišalinau, o jis pasiliko, 
ir viena iš merginų vėliau man pasakojo, kad dar niekada jai ne- 
tekę tramdyti tokio padūkėlio. 

— Pažįstamas tipas, mūsų vienuolynuose tokių gausu. Jie mirš- 
ta labai jauni, nuo išsekimo... 

Baudolinas ir Zosimas tapo jei ne bičiuliais, tai bent lėbavimų 
bendrais. Jie susimetė draugėn tą dieną, kai po pirmųjų dosnių 
išgertuvių Žosimas, garsiai ir siaubingai nusikeikęs, tarė, kad da- 
bar atiduotų visas nekaltų skerdynių aukas už vieną abejotinos 
doros merginą. Į klausimą, ar to mokoma Bizantijos vienuoly- 
nuose, Žosimas atsakė: 

— Kaip mokė šventas Bazilijus, yra du demonai, galintys su- 
jaudrinti protą: ištvirkavimo ir keikimosi. Antrasis veikia trum- 
pai, o pirmasis, jei tik nesukelia aistringų minčių, netrukdo mąs- 
tyti apie Dievą. 

Ir jiedu nuskubėjo paklusti ištvirkavimo demonui, abu vydami 
šalin aistringas mintis, o Baudolinas suprasdamas, kad kiekvie- 
nam gyvenimo atvejui Zosimas turėjo kokio nors teologo ar ere- 
mito žodžių, kurie padėdavo jam susitaikyti su savim pačiu. 

Kitą kartą, kai jie vėl kartu girtavo, Zosimas ėmė liaupsinti Kon- 
stantinopolio stebuklus. Baudolinas gėdijosi galintis papasakoti 
tik apie pro langus pilamom išmatom nusėtus Paryžiaus skersgat- 
vius ar drumzlinus Tanaro vandenis, neprilygstančius auksinėms 
Propontidės bangoms. Negalėjo papasakoti ir apie mirabilia ur- 

bis Mediolani, nes Frydricho įsakymu jie visi buvo sugriauti. Ne- 
žinodamas, kaip jį nutildyti, ir trokšdamas priblokšti, parodė ku- 
nigo Jono laišką, tarsi užsimindamas, jog kažkur yra imperija, 
su kuria palyginus jo imperija atrodo kaip brūzgynais apaugusi 
pelkė. 

Zosimas perskaitė pirmą eilutę ir nepatikliai paklausė: 

— Presbyter Johannes? Kas jis? 

— Nežinai? 

— Laimingas tas, kam duotas neišmanymas, kurio ribų nelemta 
peržengti. 

— Gali peržengti. Skaityk, skaityk. 

Jis ėmė skaityti, vis skaisčiau įsiliepsnojančiomis akimis, pas- 
kui padėjo pergamentą ir abejingai tarė: 

— A, kunigas Jonas. Savo vienuolyne skaičiau ne vieną pasako- 
jimą, kuriuos parašė aplankiusieji jo karalystę. 

— Juk prieš skaitydamas nė nežinojai, kas jis! 

— Skrisdamos gervės išraito laiškus, nors neišmano rašto. Šia- 
me laiške kalbama apie kunigą Joną, nors tai - grynas melas, vis 
dėlto jame aprašyta karalystė tikra, o mano skaitytuose pasakoji- 
muose ten karaliauja Indijų Viešpats. 

Baudolinas galėjo kirsti lažybų, kad tas nedorėlis meluoja, ta- 
čiau Zosimas nepaliko laiko dvejonėms. 

— Priėmusio krikštą žmogaus Viešpats prašo trijų dalykų: tikro 
tikėjimo, nuoširdžios kalbos ir kūniško santūrumo. Šio laiško ne- 
galėjo parašyti Indijų Viešpats, nes jame per daug netikslumų. 
Pavyzdžiui, čia išvardyta daug ten gyvenančių keistų būtybių, bet 
nutylima apie... leisk prisiminti, taip... nutylima apie metagali- 
narus, tinsiretus ir kameteternus. 

— Kas jie? 

— Kas jie?! Atvykęs į kunigo Jono karalystę, pirmiausia sutinki 
tinsiretą ir, jei esi nepasiruošęs susidurti su juo... krimst... jis ta- 
ve praryja vienu kąsniu. Negali ten keliauti kaip į Jeruzalę, kur 
daugių daugiausia sutiksi kokį kupranugarį, krokodilą, porą dram- 
blių, ir viskas. Be to, laiškas man kelia įtarimą, mat keista, kad jis 

skirtas tavajam imperatoriui, o ne mūsų basilėjui, nes juk Jono 
karalystė daug arčiau Bizantijos nei lotynų imperijos. 

— Kalbi taip, lyg žinotum, kur ji. 

— Tiksliai nežinau, kur ji, bet rasčiau ten kelią, nes kas žino 
tikslą, žino ir kelią į jį. 

— Tai kodėl nė vienas iš jūsų, romėjų, ten nenukeliavo? 

— Kas tau sakė, kad niekas niekada nebandė ten nukeliauti? 
Galiu pasakyti, kad jei basilėjas Manuelis įžengė į Ikonijaus sul- 
tono žemes, tai tik todėl, kad atvertų kelią į Indijų Viešpaties 
karalystę. 

— Galėtum pasakyti, bet nepasakai. 

— Nes mūsų šlovingoji kariuomenė prieš dvejus metus buvo su- 
triuškinta kaip tik tuose kraštuose, prie Miriokefalo. Todėl mūsų 
basilėjui reikia laiko pasiruošti naujam žygiui. Bet jei aš turėčiau 
krūvą pinigų, būrį gerai ginkluotų vyrų, galinčių įveikti tūkstan- 
čius kliūčių, kaipmat sužinočiau, kur reikia eiti, ir tikrai iškeliau- 
čiau. Pakeliui klausinėčiau, remčiausi vietos gyventojų nuorodo- 
mis... Ženklų būtų daug, o jau stojęs į teisingą kelią pamatyčiau 
tik tuose kraštuose žydinčius augalus ir sutikčiau tik ten gyvenan- 
čius gyvūnus, tokius kaip metagalinarai. 

— Tegyvuoja metagalinarai! - sušuko Baudolinas, pakeldamas 
taurę. 

Zosimas pakvietė išgerti už kunigo Jono karalystę. Paskui įsi- 
geidė, kad Baudolinas išgertų į Manuelio sveikatą, šis atsakė 1š- 
gersiąs, jei Zosimas išgers į Frydricho sveikatą. Paskui jiedu kėlė 
taures už popiežių, už Veneciją, už prieš keletą dienų pažintas 
kekšes, ir pagaliau Baudolinas pirmas ėmė snaust padėjęs galvą 
ant stalo, bet dar išgirdo Zosimą vograujant: 

— Vienuolio gyvenimas toks: nesmalsauti, vengti netiesos, nesi- 
mušti... 

Kitą rytą Baudolinas vargiai beapversdamas liežuvį tarė: 

— Zosimai, tu niekšas. Neturi jokio supratimo, kur gyvena ta- 
vasis Indijų Viešpats. Keliauji pagal uoslę: vos išgirdęs, kad kaž- 
kas kažkur matė metagalinarą, vyksti į tuos kraštus, lyg niekur 

nieko sustoji prieš brangakmeniais nusagstytus rūmus, pamatai 
pirmą pasitaikiusį žmogų ir sakai jam: sveikas, kunige Jonai, kaip 
laikotės? Pasakok tai savo basilėjui, ne man. 

— Turėčiau gerą žemėlapį, - atsakė Zosimas, praplėšdamas akis. 

Baudolinas paprieštaravo, kad net turint gerą žemėlapį viskas 
atrodytų labai miglota ir sunku rasti, nes žemėlapiai, kaip žino- 
ma, per daug netikslūs, o ypač tų vietų, kur buvęs gal tik Aleksan- 
dras Didysis, bet niekas daugiau. Ir kaip išmanydamas nubraižė 
jam Abdulo sudarytą žemėlapį. 

Zosimas prapliupo juoktis. Akivaizdu, jei Baudolinas laikosi 
tokios eretiškos ir iškreiptos minties, kad žemė apvali, geriau te- 
gu nė nesvajoja leistis į kelionę. 

— Turi tikėt Šventuoju Raštu, arba tu pagonis ir galvoji taip, 
kaip galvota dar iki Aleksandro, kuris, beje, nesugebėjo mums 
palikti jokio žemėlapio. Šventasis Raštas skelbia, kad ne tik že- 
mė, bet ir visata yra tabernakulio formos, kitaip tariant, Mozė 
sukūrė savąjį tabernakulį kaip tikriausią visatos kopiją, nuo že- 
mės iki dangaus. 

— Tačiau senovės filosofai... 

— Senovės filosofai dar nebuvo apšviesti Viešpaties žodžio, to- 
dėl išgalvojo Antipodus, tačiau Apaštalų darbuose sakoma, kad 
Dievas iš vieno žmogaus sukūrė visą žmoniją, idant ši apgyven- 
dintų žemės veidą - taigi veidą, o ne kažkokią nesamą kitą pusę. 
Luko Evangelijoje parašyta, kad Viešpats suteikė apaštalams ga- 
lią eiti per gyvates ir skorpionus, taigi einama virš ko nors, o ne 
po kuo nors. Kita vertus, jeigu žemė apvali ir pakibusi tuštumoje, 
joje nebūtų nei virš, nei po, taigi nebūtų jokios ėjimo prasmės, 
nei apskritai jokio kelio. Kas sugalvojo, kad dangus yra sfera? 
Chaldėjų nusidėjėliai Babelio bokšto, kiek pavyko jį pastatyti, vir- 
šūnėje, pagauti baimės, kurią jiems kėlė virš jų plytintis dangus! 
Gal Pitagoras ar Aristotelis pareiškė apie mirusiųjų prisikėlimą? 
Argi tokie neišmanėliai galėjo suprasti žemės formą? Ar reikia 
apvalios žemės, kad numatytum saulės patekėjimą ir laidą, arba 
Velykų dieną, kai visai menki žmonės, nesimokę nei filosofijos, 

nei astronomijos, puikiai žino, kada leidžiasi ir kada teka saulė, 
pagal metų laikus, ir įvairiuose kraštuose tuo pat būdu neapsirik- 
dami apskaičiuoja Velykas? Ar reikia išmanyti kitą geometriją nei 
ta, kurią moka išmanus dailidė, ir kitą astronomiją, nei ta, kurią 
moka sėjantis grūdus ir pjaunantis derlių valstietis? Apie kokius 
senovės filosofus paistai? Ar jūs, lotynai, pažįstate Ksenofaną Ko- 
lofontetį, kuris, nors tvirtino, kad žemė yra beribė, neigė, kad ji 
apvali? Nemokša gali pasakyti, kad įsivaizduojant žemę kaip ta- 
bernakulį negalima paaiškinti saulės užtemimų ir ekvinokcijų. Ką 
gi, mūsų, romėjų, imperijoje prieš daug amžių gyveno didis išmin- 
čius, Kozmas Indikopleustas, nukeliavęs iki pasaulio krašto ir savo 
„Krikščioniškoje topografijoje“ neginčijamai įrodęs, kad žemė tik- 
rai yra tabernakulio formos ir tik taip galima paaiškinti pačius pa- 
slaptingiausius reiškinius. Gal nori, kad pats krikščioniškiausias iš 
karalių, Jonas, nesilaikytų pačios krikščioniškiausios topografijos, 
kurią išdėstė ne tik Kozmas, bet ir Šventasis Raštas? 

— Tvirtinu, kad manasis kunigas Jonas nė nenutuokia tavojo 
Kozmo topografijos. 

— Pats sakei, kad kunigas - nestorininkas. Nestorininkai nesu- 
tiko su kitais eretikais - monotizitais. Monofizitai teigė, kad že- 
mė yra apvali, nestorininkai - kad ji panaši į tabernakulį. Žino- 
ma, Kozmas buvo nestorininkas, šiaip ar taip, Nestorijaus moky- 
tojo, Teodoro iš Mopsuetijos, sekėjas, visą gyvenimą kovojęs su 
filosofais pagonimis, tokiais kaip Aristotelis, kuris sekė Jono Fili- 
pono Aleksandriečio skelbiama monofizitų erezija. Taigi Koz- 
mas - nestorininkas, Jonas - irgi nestorininkas, todėl abu gali tik 
tvirtai tikėti, kad žemė yra tabernakulio formos. 

— Palauk. Nesiginčiju, ir tavasis Kozmas, ir manasis kunigas — 
nestorininkai. Bet, kiek Žinau, nestorininkai klysta dėl Jėzaus ir 
jo motinos, tad gali klysti ir dėl pasaulio formos. Ar ne? 

— Dabar klausykis mano svariausio argumento! Gal suprasi, 
kad norint rasti kunigą Joną, tau, šiaip ar taip, parankiau vado- 
vautis Kozmu, o ne pagonių topografais. Sakykime, Kozmas kly- 
do. Net jei jis klydo, panašiai galvoja ir tiki visos Kozmo aplanky- 

tos Rytų tautos, antraip jis nebūtų to išmokęs tuose kraštuose, už 
kurių driekiasi kunigo Jono karalystė, o jos gyventojai neabejoja, 
kad visata yra tabernakulio formos, todėl nuotolį, ribas, upių tėk- 
mę, jūrų platybę, krantus ir sroves, ką jau kalbėti apie kalnus, 
matuoja pagal tą nuostabų tabernakulio paveikslą. 

— Manau, kad ir šis argumentas niekam tikęs, — tarė Baudoli- 
nas. — Tai, kad jie tiki gyvenantys tabernakulyje, nereiškia, jog iš 
tiesų ten gyvena. 

— Leisk man baigti savo įrodymą. Jei paklaustum, kaip nuvykti 
į mano gimtąjį Chalcedoną, puikiausiai galėčiau tau paaiškinti. 
Gal aš skaičiuoju kelionės dienas kitaip nei tu, ar vadinu dešine 
tai, ką tu vadini kaire, bet, kita vertus, girdėjau, kad saracėnai 
braižo žemėlapius, kuriuose pietūs yra viršuje, o šiaurė — apačio- 
je, taigi saulė teka į kairę nuo jų pavaizduotų kraštų. Bet jei tu 
priimi manąjį saulės kelio atvaizdą ir manąją žemės formą, pagal 
mano nuorodas tikrai nukeliausi ten, kur noriu tave nusiųsti, bet 
nesuprasi jų taikydamas savo žemėlapius. Taigi jei nori pasiekti 
kunigo Jono valdas, privalai naudotis žemėlapiu, kokiu naudotų- 
si kunigas Jonas, o ne savuoju, įsidėmėk, net jei tavasis ir teisin- 
gesnis už jo, - pergalingai baigė Zosimas. 

Toks neginčijamas argumentas nugalėjo Baudoliną ir jis pa- 
prašė Zosimą paaiškinti, kaip Kozmas, taigi ir kunigas Jonas, įsi- 
vaizdavo visatą. 

— Ak, ne, - atsakė Zosimas, - žinau, kur rasti žemėlapį, bet 
kodėl turėčiau duoti jį tau ir tavajam imperatoriui? 

— Tam, kad jis tau duotų tiek aukso, jog galėtum išvykti su bū- 
riu gerai ginkluotų vyrų. 

— Taigi. 

Nuo tos akimirkos Zosimas kaip užsiūtas tylėjo apie Kozmo 
žemėlapį, tiesa, kartais, visai apgirtęs, užsimindavo, ore pirštu brai- 
žydamas paslaptingus vingius, paskui staiga liaudavosi lyg baimin- 
damasis per daug pasakęs. Baudolinas dar įpildavo jam vyno ir 
užduodavo iš pažiūros keistus klausimus: 

— Kai priartėsime prie Indijos, mūsų žirgai bus visai nusigala- 
vę: kuo tada teks joti - gal drambliais? 

— Galbūt, - tarė Zosimas, - nes Indijoje veisiasi visi tavo laiške 
išvardyti gyvūnai, ir dar daug kitų, išskyrus arklius. Tačiau ir ten 
jų gali rasti, mat juos atgabena iš Kinistos. 

— Kokia tai šalis? 

- Šalis, kurioje keliautojai ieško šilko kirminų. 

- Šilko kirminų? Kas tai? 

— Ogi tai, kad Kinistoje yra mažų kiaušinukų, moterys juos nešio- 
ja prie krūtinės, ir, kai jie sušyla, iš jų išsirita maži kirminukai. Paskui 
juos padeda ant šilkmedžio lapų, kuriais jie minta. Užaugę iš savo 
kūnų jie ima leisti šilko siūlą ir juo apsivynioja tarsi įkapėmis. Ga- 
liausia virsta nuostabiais margaspalviais drugiais ir prakerta koko- 
ną. Prieš išskrisdami, patinėliai nutūpia patelėms ant nugaros ir su- 
silieja su jomis, ir šitaip gyvena be jokio maisto, vien karštomis gla- 
monėmis, kol numiršta, o patelė miršta perėdama kiaušinius. 


— Kaip gali pasitikėti žmogumi, kuris siekia tave įtikinti, kad šil- 
kas gaunamas iš kirminų, - tarė Baudolinas Niketui. - Jis - ne kas 
kitas, kaip tavojo basilėjo šnipas, tad ieškoti Indijų Viešpaties būtų 
leidęsis kad ir samdomu Frydricho kareiviu. Tikrai, ten nuvykus 
tiek jį ir būtume matę. Tačiau jo užuominos apie Kozmo žemėlapį 
mane sudomino. Tas žemėlapis man rodėsi tarsi Betliejaus žvaigž- 
dė, tik kvietusi priešinga kryptimi. Jis būtų padėjęs keliauti atgal 
Karalių pėdsakais. Tad manydamas esąs už jį gudresnis, raginau be 
saiko mėgautis vynu, kad taptų dar kvailesnis ir plepesnis. 

— Bet... 

— Bet jis mane pergudravo. Kitą dieną jo nebesutikau, o vienas 
iš jo brolių pasakė, kad jis grįžo į Konstantinopolį. Palikęs man 
atsisveikinimo laiškelį. Jame rašė: „Kaip Žuvys miršta išmestos į 
sausumą, taip ir vienuoliai, ilgam ištrūkę iš savo celės, susilpnina 
ryšį su Dievu. Šiomis dienomis džiūvau nuodėmėje, todėl leisk 
man vėl patirti šaltinio gaivą“. 

— Gal tai ir tiesa. 

— Nieku gyvu. Jis tik rado būdą melžti auksą iš savojo basilėjo. 
Kenkdamas man. 


17. 


BAUDOLINAS SUŽINO, KAD KUNIGAS JONAS RAŠĖ 
LABAI DAUG KAM 


Kitą liepą Frydrichas atvyko į Veneciją, lydimas dožo sūnaus jū- 
ra atplaukė iš Ravenos į Kjodžą, paskui Lide aplankė Švento 
Mikalojaus bažnyčią, o sekmadienį, dvidešimt ketvirtąją dieną, 
Švento Morkaus aikštėje sukniubo prie Aleksandro kojų. Šis jį 
pakėlė ir apkabino pabrėžtinai meiliai, o visi aplinkui giedojo 
Te Deum. Tai buvo tikras triumfas, tik nežinia, katro iš jųdviejų. 
Šiaip ar taip, baigėsi aštuoniolika metų trukęs karas, ir tą pat 
dieną imperatorius su Lombardijos lygos miestais pasirašė še- 
šerių metų paliaubas. Frydrichas jautėsi toks laimingas, kad nu- 
tarė dar mėnesį paviešėti Venecijoje. 

Buvo rugpjūtis, kai vieną rytą Kristianas iš Buko pakvietė Bau- 
doliną su bičiuliais kartu eiti pas imperatorių. Stojęs prieš Frydri- 
chą, tragišku mostu ištiesė pergamentą su antspaudais: 

- Štai kunigo Jono laiškas, - tarė, - gavau jį slaptais keliais iš 
Bizantijos rūmų. 

— Laiškas? — šūktelėjo Frydrichas. - Bet mes jo dar net neiš- 
siuntėme. 

— Tikrai, jis ne mūsų rašytas, o kitas. Adresuotas ne tau, o basi- 
lėjui Manueliui. Visa kita lygiai kaip mūsų laiške. 

— Tas kunigas Jonas pirma pasiūlo sąjungą man, o paskui pa- 
siūlo ją romėjams? - įtūžo Frydrichas. 

Baudolinas stovėjo sutrikęs, nes kunigo laiškas - puikiai ži- 
nojo — buvo tik vienas, parašytas jo paties ranka. Jei kunigas tikrai 
gyveno, galėjo parašyti ir kitą laišką, bet tik ne šitą. Paprašė leisti 
patyrinėti dokumentą ir, greitosiomis permetęs jį akimis, tarė: 

— Jis ne visai toks pat, yra šiokių tokių skirtumų. Tėve, norė- 
čiau nuodugniau jį panagrinėti. 

Ir išėjo kartu su bičiuliais. Jie daug kartų skaitė ir perskaitinėjo 
laišką. Visų pirma jis buvo parašytas lotyniškai. Įdomu, pareiškė 
rabbi Saliamonas, juk kunigas jį siunčia graikų basilėjui. Tikrai, 
jis prasidėjo taip: 


Presbyter Johannes, Dievo ir mūsų Viešpaties Jėzaus Kristaus va- 
lia visų valdovų valdovas, Manueliui, romėjų valdytojui, linki svei- 
katos ir per amžius džiaugtis Dievo palaima. 


— Dar viena keistenybė, - tarė Baudolinas, - jis vadina Manue- 
li romėjų valdytoju, o ne basilėju. Taigi laišką parašė tikrai ne 
imperatoriaus aplinkos graikas. Jį parašė kažkas, nepripažįstan- 
tis Manuelio teisių. 

— Tikrasis kunigas Jonas, laikantis save dominus dominantium, - 
baigė Poetas. 

— Skaitykime toliau, - paragino Baudolinas, - aš pabrėšiu tuos 
žodžius ir sakinius, kurių nėra mūsų laiške. 


Mūsų didenybei buvo pranešta, kad didžiai vertini mūsų šviesybę ir 
tave pasiekė žinia apie mūsų didybę. Taigi iš mūsų apokrizarijaus suži- 
nojome, kad norėjai mums padovanoti ką nors malonaus ir smagaus 
mūsų šviesybei pasimėgauti. Kaip žmogus, mielai priimu dovaną ir 
per savo apokrizarijų savo ruožtu siunčiu tau ženklą, trokšdamas ži- 
noti, ar kartu su mumis laikaisi teisingo tikėjimo ir visame kame ir dėl 
visko tiki mūsų Viešpačiu Jėzum Kristum. Nors tikrai Žinau, kad esi 
žmogus, tavieji graikai tiki, kad esi dievas, bet mes gerai žinome, kad 
esi mirtingas ir linkęs nusidėti. Mūsų dosnumas plačiai žinomas, to- 
del jei tu panorėtum ko nors, kas galėtų suteikti tau malonumą, pra- 
nešk mums per mūsų apokrizarijų ar paliudydamas savo jausmus. 


— Čia keistenybių net per daug, - pareiškė rabbi Saliamonas. — 
Viena vertus, jis kalba apie basilėją ir jo graikus maloniai, bet su 

panieka, kone įžeidinėdamas, kita vertus, vartoja tokį žodį kaip 
apokrizarijus, kuris man panašus į graikišką. 

— Jis reiškia pasiuntinį, - tarė Baudolinas. — Verčiau klausyki- 
tės: mes rašėme, kad prie kunigo stalo sėda Samarkando metro- 
politas ir Suzos vyriausiasis kunigas, čia jie pavadinti protopapa- 
ten Sarmagantinum ir archiprotopapaten de Susis. Ir vėl: tarp ka- 
ralystės stebuklų minima žolė, vadinama assidios, kuri padeda nu- 
vyti piktąsias dvasias. Vėl trys graikiški žodžiai. 

— Taigi, - tarė Poetas, - laišką parašė graikas, nemėgstantis grai- 
kų. Nesuprantu. 

Abdulas paėmė pergamentą. 

— Paklausykit: ten, kur mes rašėme apie pipirų rinkimą, pridur- 
tos dar kelios smulkmenos. Čia pridėta, kad Jono karalystėje ma- 
ža arklių. Ten, kur mes tik paminėjome salamandras, parašyta, 
kad tai tokie kirminai, susisupantys į apvalkalą, kaip šilkaverpiai, 
o iš to apvalkalo rūmų moterys siūdinasi suknias ir karališkus dra- 
bužius, kuriuos velėja kaitriose liepsnose. 

— Kas parašyta? — paklausė sunerimęs Baudolinas. 

— Ir pagaliau, - tęsė Abdulas, - toje karalystėje gyvenančių bū- 
tybių sąraše, be raguotų žmonių, faunų, satyrų, pigmėjų, šungal- 
vių, dar įrašyti ir metagalinarai, kameteternai ir tinsiretai, kurių 
mes neminėjome. 

— Švenčiausioji Mergele Dievo motina! - sušuko Baudolinas. - 
Istoriją apie kirminus pasakojo Zosimas! Zosimas man sakė, kad, 
pasak Kozmo Indikopleusto, Indijoje nėra arklių! Zosimas mi- 
nėjo metagalinarus ir tuos kitus žvėris! Kekšės vaikas, išmatų krū- 
va, melagis, vagis, apgavikas, klastūnas, išdavikas, svetimautojas, 
apsirijėlis, menkysta, gašlūnas, irzlius, eretikas, pasileidėlis, žmog- 
žudys, plėšikas, keikūnas, ištvirkėlis, lupikautojas, simonietis, ne- 
kromantas, nesantaikos skleidėjas, kyšininkas! 

— Bet ką jis tau padarė? 

— Dar nesupratot? Tą vakarą, kai parodžiau jam laišką, nugir- 
dė mane ir jį nusirašė! Paskui sugrįžo pas tą savo nusususį basilė- 
ją ir perspėjo, kad Frydrichas ruošiasi pasiskelbti kunigo Jono 

draugu ir įpėdiniu, ir jie parašė kitą laišką, Manueliui, ir paleido 
jį į apyvartą anksčiau nei mes savąjį! Štai kodėl jame taip menki- 
namas basilėjas - kad nekiltų įtarimo, jog laiškas parašytas jo pa- 
ties kanceliarijoje! Štai kodėl jame tiek graikiškų žodžių - kad 
parodytų, jog tai Jono graikiškai parašyto originalo lotyniškas ver- 
timas. Tačiau jis parašytas lotyniškai, nes turi įtikinti ne Manuelį, 
o lotynų karalių ir popiežiaus kanceliarijas! 

— Dar viena ypatybė, kurios nepastebėjome, - tarė Kijotas. — 
Ar prisimenate istoriją apie Gradalį, kurį kunigas pasiuntė impe- 
ratoriui? Mes kalbėjome užuominomis, vadindami jį veram ar- 
cam... Ar Zosimui apie tai užsiminei? 

— Ne, - atsakė Baudolinas, - apie tai nutylėjau. 

- Štai, tavo Zosimas parašė yeracam. Kunigas siunčia basilėjui 
dovanų yeracam. 

— Kas tai gali būti? — garsiai svarstė Poetas. 

— Nė pats Zosimas to nežino, - atsakė Baudolinas. - Pažvelkite 
į mūsų originalą: čia Abdulo raštas sunkiai įskaitomas. Zosimas 
nesuprato, kas parašyta, pagalvojo apie keistą ir paslaptingą do- 
vaną, apie kurią žinojome tik mes, štai kodėl parašė tokį Žodį. 
Vargas man! Tai aš kaltas, kad juo pasitikėjau: kokia gėda, kaip 
reikės papasakoti imperatoriui? 

Meluoti jiems nebuvo naujiena. Kristianui ir Frydrichui paaiš- 
kino, kodėl laiškas akivaizdžiai parašytas žmogaus iš Manuelio 
kanceliarijos: siekiant užkirsti kelią Frydrichui pasiųsti savo laiš- 
ką, tačiau, matyt, - pridūrė, - šventosios Romos imperijos kance- 
liarijoje lindėjo išdavikas, nusiuntęs jų laiško nuorašą į Konstan- 
tinopolį. Frydrichas prisiekė, kad jei tik jį sučiupsiąs, nukirsiąs 
jam viską, kas kyšo iš stuomens. 

Paskui Frydrichas paklausė, ar jiems nevertėtų susirūpinti dėl 
kokių nors Manuelio veiksmų. O jei laiškas parašytas siekiant pa- 
teisinti žygį į Indijas? Kristianas išmintingai pareiškė, kad lygiai 
prieš dvejus metus Manuelis Frigijoje puolęs Ikonijos seldžiukų 
sultoną ir Miriokefale patyręs siaubingą pralaimėjimą. Gana, kad 
visą likusį gyvenimą laikytųsi atokiau Indijų. Geriau pasvarsčius, 

laiškas buvo gana vaikiška gudrybė susigrąžinti nors kruopelę pra- 
rasto autoriteto. 

Ar tokiomis aplinkybėmis buvo prasminga paskleisti Frydri- 
chui adresuotą laišką? Gal derėjo jį perrašyti, kad niekas nepa- 
manytų, jog jis nurašytas nuo siųstojo Manueliui? 


— Pone Niketai, žinojai šitą istoriją? - paklausė Baudolinas. 

Niketas nusišypsojo. 

— Anuomet nebuvau nė trisdešimties ir rinkau mokesčius Pa- 
flagonijoje. Jei būčiau buvęs basilėjo patarėjas, būčiau jam pasa- 
kęs nesiimti tokių vaikiškų žaidimų. Tačiau Manuelis per daug 
klausė rūmininkų, patarnautojų, eunuchų, netgi tarnų, ir perne- 
lyg dažnai pasiduodavo įtakai tų svaičiotojų vienuolių. 

— Graužiausi galvodamas apie tą gyvatę. Bet kad popiežius 
Aleksandras irgi gyvatė, dar baisesnė už Zosimą ir už salaman- 
dras, sužinojau rugsėjį, kai į imperatoriaus kanceliariją atkeliavo 
dokumentas, kurį, matyt, gavo ir kiti valdovai krikščionys bei grai- 
kų imperatorius. Tai buvo nuorašas laiško, kurį Aleksandras III 
parašė kunigui Jonui! 

Aleksandras neabejotinai buvo gavęs Manueliui skirto laiško 
kopiją ir gal žinojo apie ankstesniąją Hugo iš Gabalos pasiunti- 
nystę, todėl tikriausiai baiminosi, kad Frydrichas, kuris kartu bu- 
vo valdovas ir šventikas, neišpeštų kokios nors naudos, todėl pas- 
kubėjo aplenkti, taigi ne gauti kreipimąsi, o jį išsiųsti tiesiai kuni- 
gui Jonui, nes laiške parašyta, jog nedelsdamas nusiuntęs pas jį 
savo pasiuntinį. 

Laiškas prasidėjo: 


Vyskupas Aleksandras, Dievo tarnų tarnas, brangiajam Johan- 
nes, sūnui Kristuje, didžiam ir šlovingam Indijų valdovui, linki svei- 
katos ir siunčia savo apaštališkąjį palaiminimą. 


Toliau popiežius priminė, kad tik Šventasis sostas (taigi Roma) 
gavo iš Petro įgaliojimą būti visų tikinčiųjų caput et magistra. Ra- 

šė, kad popiežius išgirdo kalbant apie Jono tikėjimą ir gailiašir- 
dystę iš savo asmeninio daktaro magister Pilypo, o šis atsargus, 
budrus ir apdairus vyras išgirdęs iš patikimų Žmonių, kad Jonas 
pagaliau norįs atsiversti į tikrąjį Romos katalikų tikėjimą. Popie- 
žius apgailestavo negalįs dabar pasiųsti pas jį aukšto rango digni- 
torių dar ir dėl to, kad jie nemoka linguas barbaras et ignotas, 
tačiau siunčia Pilypą, santūrų ir labai apdairų vyrą, kuris jį išmo- 
kys tikrojo tikėjimo. Vos tik Pilypas pas jį atvyksiąs, Jonas turintis 
išsiųsti popiežiui ketinimų laišką ir - perspėjo - kuo mažiau pui- 
kuosis savo galia ir turtais, tuo jam būsią geriau, jei norįs būti 
priimtas kaip nuolankus šventosios Romos bažnyčios sūnus. 

Baudolinas pašiurpo pagalvojęs, kad pasaulyje gyvena tokio 
masto klastotojų. Frydrichas įtūžęs šūkavo: 

— Šėtono išpera! Niekas niekada jam nerašė, o jis iš apmaudo 
atsako pirmas! Ir saugosi, kad nepavadintų Jono Presbyter, atima 
iš jo visus šventiko rangus... 

- Jis žino, kad Jonas nestorininkas, - pridūrė Baudolinas, - ir 
draugiškai siūlo jam atsižadėti savosios erezijos ir nusilenkti jo 
valdžiai... 

— Tas laiškas neregėto įžūlumo, - pareiškė kancleris Kristia- 
nas, — vadina jį sūnumi, siunčia pas jį ne kurį nors iš vyskupų, bet 
savo gydytoją. Elgiasi su juo kaip su vaiku, kurį reikia sudrausti. 

— Privalome sulaikyti Pilypą, —- tarė Frydrichas. - Kristianai, 
siųsk pasiuntinius, žudikus ar ką tik nori, kad pavytų jį kelyje, 
pasmaugtų, išplėštų liežuvį, paskandintų! Jis neturi ten nuvykti! 
Kunigas Jonas priklauso man! 

— Tėve, nurimk, - tarė Baudolinas, - manau, tas Pilypas niekur 
neišvyko ir nežinia, ar toks išvis yra. Pirma, mano galva, Aleksan- 
dras puikiai žino, kad Manueliui siųstas laiškas - tik klastotė. An- 
tra, neturi jokio supratimo, kur gyvena Jonas. Trečia, jis parašė 
laišką, kad pirma tavęs visiems praneštų Joną priklausant jam, be 
to, ragina tave ir Manuelį užmiršti apie karalių šventiką. Ketvir- 
ta, net jei toks Pilypas tikrai gyvena ir jei jis tikrai keliauja pas 
kunigą, ir jei tikrai ten nuvyks, pagalvok, kas nutiks tada, kai jis 

grįš it musę kandęs, nes kunigas Jonas nė nesiruošia atsiversti. 
Aleksandras pasijus kaip gavęs mėšlo gabalu per veidą. Jis negali 
taip rizikuoti. 

Šiaip ar taip, dabar buvo vėlu paskelbti Frydricho laišką ir Bau- 
dolinas jautėsi tarsi apvogtas. Apie kunigo karalystę jis pradėjo 
svajoti mirus Otui, o nuo tos akimirkos praėjo jau beveik dvide- 
šimt metų... Dvidešimt veltui praleistų metų. 

Paskui su palengvėjimu atsiduso: kunigo laiškas nieko nereiš- 
kia, kitaip sakant, jis prapuola tarp gausybės kitų laiškų, dabar 
kiekvienas gali siųsti kunigui meilės laiškus, juk gyvename prisie- 
kusių melagių pasaulyje, ir vis dėlto tai nereiškia, kad neverta 
daugiau ieškoti jo karalystės. Pagaliau dar yra Kozmo žemėlapis, 
reikia tik rasti Zosimą, išplėšti žemėlapį jam iš nagų ir iškeliauti 
nežinios link. 

Bet kur prapuolė Zosimas? Net žinant, kad jis prabangiai gy- 
vena savojo basilėjo rūmuose, kaip jį išvilioti iš saugaus Bizanti- 
jos kariaunos rato? Norėdamas bent šį tą sužinoti apie tą nedorė- 
lį vienuolį Baudolinas pradėjo klausinėti keliautojų, pasiuntinių, 
pirklių. Ir primygtinai siūlė Frydrichui savąjį planą. 

— Tėve, — tardavo, — dabar tai dar prasmingiau nei anksčiau, 
nes anksčiau tu gal būgštavai, kad toji karalystė tėra mano vaiz- 
duotės vaisius, dabar žinok, tuo tiki ir graikų basilėjas, ir Romos 
popiežius, o Paryžiuje mus mokė, kad jei mūsų protas pajėgus 
įsivaizduoti tokį dalyką, už kurį didesnio nėra, tas daiktas tikrai 
turi būt. Radau pėdsakus to, kas įmanys man papasakoti apie ke- 
lią, kuriuo reikia eiti, tik skirk man bent kiek pinigų. 

Jam pavyko gauti tiek aukso, kad papirktų visus per Veneciją 
vykstančius graikus, netrukus jis susisiekė su patikimais žmonė- 
mis Konstantinopolyje ir ėmė laukti žinių. Kai jų gaus, teliks pa- 
stūmėti Frydrichą apsispręsti. 


— Pone Niketai, ir vėl stojo ilgi laukimo metai, o per juos mirė 
ir jūsiškis Manuelis. Nors dar nebuvau lankęsis jūsų šalyje, gana 
apie ją Žinojau, kad suprasčiau, jog pakeitus basilėją bus pašalinti 

ir visi jo patikėtiniai. Meldžiau Švenčiausiąją Mergelę ir visus šven- 
tuosius, kad tik nebūtų nužudytas Zosimas, man jis būtų tikęs ir 
išdurtomis akimis, turėjo tik duoti žemėlapį, vėliau pats būčiau jį 
perskaitęs. Jaučiausi, tarsi metai būtų čiulpę iš manęs kraują. 

Niketas patarė Baudolinui nebesigraužti dėl kadaise patirto nu- 
sivylimo. Paprašė savo virėją ir šeimynykštį perspjauti patį save, 
trokšdamas, kad paskutiniai pietūs po Konstantinopolio saule jam 
primintų visą jo jūros ir krašto švelnumą. Netrukus į stalą ėmė 
keliauti langustai ir vėžiai atsiskyrėliai, virti vėžiai, kepti krabai, 
lęšiai su austrėmis ir moliuskais, jūros datulės su pupų ir ryžių 
koše su medum, apjuostos žuvų kiaušinėlių vainiku, o viskas bu- 
vo patiekta su Kretos vynu. Bet tai tebuvo pirmas patiekalas. Po 
jo atėjo eilė švelnaus aromato troškiniui - dubeny garavo ketu- 
rios baltos kaip sniegas, kietos kopūstų gūžės, karpis ir dvi dešim- 
tys mažutėlaičių skumbrių, sūdytų žuvų gabalėliai, keturiolika 
kiaušinių, kampas avies sūrio, viskas gausiai užpilta aliejumi, pa- 
barstyta pipirais ir pagardinta dvylika galvų česnako. Antrąjį pa- 
tiekalą derėjo užgerti Ganos vynu. 


18. 


BAUDOLINAS IR KOLANDRINA 


Iš genujiečių kiemo aidėjo Niketo dukterų raudos - jos, pratusios 
tik prie skaistalų raudonio, baisiausiai priešinosi veidų bjaurojimui. 
— Nurimkit, - tarė Grilas, - juk ne grožis moteriai svarbiausia. 

Ir paaiškino nesąs tikras, jog tie niežai ir raupsai ant veido su- 
kels geidulio kamuojamų piligrimų pasibjaurėjimą - mat tie jį mal- 
šindavo viskuo, kas tik pakliūdavo po ranka: jaunomis ir seno- 
mis, sveikomis ir ligotomis, graikėmis, saracėnėmis ir žydėmis, 
nes šiuose reikaluose tikėjimas nieko nereiškė. Kad jumis bjaurė- 
tųsi, kalbėjo, turite būti nusėtos šašais, kaip rėtis akutėmis. Nike- 
to žmona meiliai padėjo bjauroti savo dukteris, čia išpaišydama 
ant kaktos piktžaizdę, ten prilipdydama prie nosies vištos odos 
gabalėlį, kad ši atrodytų lyg išpuvusi. 

Baudolinas ilgesingai stebėjo tą gražią šeimą ir staiga prabilo: 

— Taip be naudos sukiodamasis ir aš susiradau žmoną. 

Ir ėmė pasakoti savo vedybų istoriją liūdnai, lyg skausmingą 
prisiminimą. 

— Tuo metu it šaudyklė laksčiau tarp imperatoriaus rūmų ir 
Aleksandrijos. Frydrichui tas miestas vis dar buvo it krislas akyje, 
o aš bandžiau užmegzti ryšius tarp miestiečių ir imperatoriaus. Ap- 
linkybės atrodė palankesnės nei anksčiau. Mirus Aleksandrui III, 
Aleksandrija neteko savo globėjo. Imperatorius jau geriau sugy- 
veno su Italijos miestais ir Aleksandrija nebegalėjo dėtis esanti 
lygos atspara. Genuja buvo perėjusi imperatoriaus pusėn, tad 
Aleksandrijai visais atžvilgiais buvo naudinga laikytis su genujie- 
čiais ir visai nenaudinga likti vieninteliu Frydrichui nemielu miestu. 
Reikėjo rasti visiems priimtiną garbingą sprendimą. Kai taip lei- 

dau dienas šnekučiuodamas su savo miesto gyventojais, O sugrį- 
žęs į rūmus tyriau imperatoriaus nuotaikas, pastebėjau Kolandri- 
ną. Ji buvo Gvasko duktė, augo mano akyse ir nė nepamačiau, 
kaip tapo moterimi. Buvo labai daili, vaikščiojo grakščiai, kiek 
drovėdamasi. Po apsiausties mus su tėvu laikė miesto išgelbėto- 
jais, ir ji Žiūrėjo į mane, lyg būčiau šventas Jurgis. Kalbėdavausi 
su Gvasku, o ji sėdėdavo susirangiusi priešais, įsmeigusi spindin- 
čias akis, gerte gerdama mano žodžius. Tikau jai į tėvus, nes ji 
tebuvo penkiolikos, o aš jau trisdešimt aštuonerių. Nežinau, ar 
pamilau ją, bet man patiko matyti ją greta, pasakodavau apie sa- 
vo neįtikimus nuotykius tik tam, kad ji manęs klausytųsi. Gvaskas 
irgi tai pastebėjo, tiesa, jis buvo miles, taigi kilmingesnis už rūmi- 
ninką, koks buvau aš, - o dar kaimiečio sūnų, - bet, kaip sakiau, 
buvau miesto numylėtinis, segėjau prie šono kardą, gyvenau rū- 
muose... Sąjunga būtų buvusi neprasta, ir pats Gvaskas man sa- 
kė: kodėl tau nevedus Kolandrinos, ji visai apsisapnavusi, šaukš- 
tai krinta iš rankų, o kai tavęs nėra, ištisas dienas stovi prie lango 
žiūrėdama, ar neateisi. Sutuoktuvių šventė buvo labai graži, Švento 
Petro bažnyčioje, toje katedroje, kurią kadaise padovanojome ve- 
lioniui popiežiui ir apie kurią naujasis popiežius nieko nė nenu- 
tuokė. Keista tai buvo santuoka, nes jau po pirmosios nakties te- 
ko vykti pas Frydrichą, ir taip truko daugiau nei metus: su žmona 
susitikdavau tik per kurio nors vyskupo laidotuves ir man suspaus- 
davo širdį kaskart sugrįžus matant jos džiugesį. 

— Mylėjai ją? 

— Turbūt, tačiau tuokiausi pirmą kartą ir gerai neišmaniau, ką 
turiu daryti, išskyrus tuos dalykus, kuriuos sutuoktiniai daro nak- 
timis, tačiau atėjus dienai nebežinodavau, ar turiu glamonėti ją 
kaip vaiką, ar elgtis kaip su dama, ar tėviškai pabarti dėl žioplu- 
mo, o gal viską atleisti, vis būgštaudamas, kad neišpuiktų. Kol 
pagaliau baigiantis pirmiesiems metams ji pasakė, kad laukiasi 
kūdikio, ir tada pažvelgiau į ją kaip į Mergelę Mariją, sugrįžęs 
maldaudavau atleisti, kad buvau išvykęs, sekmadieniais vesdavausi 
į pamaldas, idant visi pamatytų - šaunioji Baudolino žmonelė greit 

padovanos jam sūnų, o tais retais vakarais, kai būdavom kartu, 
pasakodavau jai, kaip gyvensime su tuo Baudoliniuku Kolandri- 
ninu, kurį nešioja savo įsčiose, ji klausdavo, gal Frydrichas pado- 
vanos jam kunigaikštystę, ir aš tuo beveik įtikėjau. Pasakodavau 
jai apie kunigo Jono karalystę, ji sakydavo, kad už visą pasaulio 
auksą neleis man vienam ten vykti, nes kas žino, kokios gražios 
moterys ten gyvena, ir norėjo pamatyti tą kraštą, gražesnį ir di- 
desnį už Aleksandriją ir Solerą kartu sudėjus. Pasakojau jai apie 
Gradalį, ir ji išsprogindavo akis: mano Baudolinai, tik pamanyk, 
nuvyksti ten, grįžti su taure, iš kurios gėrė Viešpats, ir tampi gar- 
siausiu krikščionybės riteriu, Montekastele tam Gradaliui pasta- 
tydinsi šventovę ir žmonės keliaus jo pažiūrėti net iš Kvarnjen- 
to... Taip mudu svajodavome lyg vaikai, o vienas sau galvodavau: 
vargšas Abdulai, tu manai, kad meilė - tai tolima karalaitė, o ma- 
noji taip arti, kad galiu paglostyt jai ausį, ji tik juokiasi ir sako, jog 
kutenu... Bet šitai ilgai netruko... 

— Kodėl? 

— Nes kaip tik tada, kai ji buvo nėščia, aleksandriečiai susivie- 
nijo su Genuja prieš Silvaną d'Orbą. Jų tebuvo sauja, tačiau su- 
kiodavosi aplink miestą, plėšdami kaimiečius. Tą dieną Kolan- 
drina, sužinojusi, kad grįžtu, išėjo už miesto mūrų norėdama su- 
skinti man puokštę. Stabtelėjo prie avių bandos pajuokauti su 
piemeniu, tarnavusiu pas jos tėvą, o tų išgamų gauja puolė grobti 
gyvulius. Gal nenorėjo jos nuskriausti, bet pastūmė, ir ji nuvirto 
žemėn, o avys bėgdamos puolė ją trypti... Piemuo pabėgo, ir tik 
vėlų vakarą, pastebėję, kad ji negrįžo, šeimynykščiai rado ją jau 
karščiuojančią. Gvaskas pasiuntė man pranešti, atskubėjau šuo- 
liais, bet jau buvo praėjusios dvi dienos. Radau lovoje ją merdin- 
čią, pamačiusi mane, ji puolė atsiprašinėti, pasakė, kad kūdikis 
gimė prieš laiką, negyvas, ir graužėsi negalėjusi padovanoti man 
sūnaus. Atrodė tarsi vaškinė Dievo Motinos statulėlė ir reikėjo 
prikišti ausį jai prie lūpų, kad išgirstum, ką sako. Baudolinai, ne- 
Žiūrėk į mane, mano veidas išpurtęs nuo ašarų, negana, kad esu 
netikusi motina, tai dar ir negraži žmona... Ji mirė melsdama 

mane atleisti, o aš meldžiau ją atleisti, kad nebuvau greta tą pa- 
vojaus akimirką. Paskui paprašiau parodyti mirusį kūdikį, bet man 
jo rodyti nenorėjo. Jis buvo... 

Baudolinas nutilo. Veidą laikė užvertęs aukštyn, tarsi baimin- 
damasis, kad Niketas nepažvelgtų jam į akis. 

— Tai buvo pabaisa, - po akimirkos tarė, - panaši į tas, kokias 
įsivaizdavome gyvenant kunigo Jono karalystėje. Akutės mažos, 
tik du siauručiai plyšiai, krūtinė liesutė, su dviem rankutėm kaip 
aštuonkojo čiuptuvai. Nuo pilvo iki kojų apaugęs baltom vilnom, 
lyg avis. Nevaliojau ilgiau į jį žiūrėti, liepiau palaidoti, nė nesu- 
mojau, ar reikia kviesti kunigą. Išvykau iš miesto ir visą naktį klai- 
džiojau po Frasketą galvodamas: leidau gyvenimą įsivaizduoda- 
mas kitų pasaulių būtybes ir mano vaizduotėje jos atrodė kaip 
nuostabūs stebuklai, savo skirtybe liudydami beribę Viešpaties 
galią, bet kai Viešpats lėmė ir man daryti tai, ką daro visi kiti 
žmonės, suteikiau gyvybę ne stebuklui, o siaubūnui. Mano sūnus 
buvo gamtos išdaiga. Otas sakė teisybę, nė pats nenumanydamas, 
kokią tikrą teisybę: buvau melagis ir gyvenau tokį melagio gyve- 
nimą, kad net mano sėkla davė pradžią melui. Mirtinam melui. 
Tada supratau... 

— Taigi, - neryžtingai pertarė Niketas, - nusprendei gyventi ki- 
taip... 

— Ne, pone Niketai. Nusprendžiau, kad toks mano likimas ir 
bergždžiai stengiuosi tapti panašus į kitus. Man buvo skirta būti 
melagiu. Sunku paaiškinti, kokios mintys sukosi galvoje. Svars- 
čiau: kai prasimanydavai, prasimanydavai nebūtus dalykus, kurie 
tuoj virsdavo tikrais. Tavo dėka pasirodė šventas Baudolinas, įkū- 
rei Sen Viktoro biblioteką, išleidai į pasaulį Karalius, išgelbėjai 
savo miestą nupenėdamas liesą karvę, tavo nuopelnas, kad Bolo- 
nijoje atsirado mokslo daktarų, Romoje matei tokius stebuklus, 
apie kokius romiečiai nė nesvajojo, remdamasis Hugo iš Gabalos 
apgaule sukūrei karalystę, už kurią gražesnės nerasi, pamilai šmėk- 
lą ir privertei ją rašyti tau laiškus, kurių ji niekad nerašė, o juos 
perskaičiusieji alpdavo iš malonumo, net ir toji, kuriai juos pri- 

skyrei, o juk ji buvo imperatorienė. Bet tą vienintelį kartą, kai 
panorai sukurti tikrą dalyką, su moterim, už kurią nuoširdesnės 
nebūtum radęs, susimovei: sukūrei kai ką, kuo niekas nepatikėtų 
ir ko tikrai negeistų. Todėl verčiau keliauk į savo stebuklų pasau- 


lį, nes ten bent gali juos nulemti. 


19. 


BAUDOLINAS PAKEIČIA SAVO MIESTO VARDĄ 


— Vargšelis Baudolinas, - tarė Niketas jiems ruošiantis kelionei, - 
pačiame žydėjime prarasti žmoną ir sūnų. Ir aš galiu kurio nors iš 
tų barbarų valia netekti savo kūno kūno ir savo mylimos žmonos. 
O, Konstantinopoli, miestų karaliene, Aukščiausiojo Viešpaties 
tabernakuli, rūmininkų liaupse ir šlove, svetimšalių džiaugsme, 
imperatoriškųjų miestų valdove, giesmių giesme, didybių didybe, 
retas rečiausių dalykų reginy, kas bus su mumis, kurie paliekame 
tave nuogi, tarsi išėję iš savo motinų įsčių? Kada vėl tave pama- 
tysim — bet ne tokį, koks esi dabar, kareivių sutrypta verksmų 
pakalnė? 

— Nutilk, pone Niketai, ir neužmiršk, kad gal jau paskutinį kar- 
tą ragauji šių Apicijaus vertų skanėstų, - ramino jį Baudolinas. — 
Kas tie mėsos rutuliukai, kvepiantys kaip jūsų prieskonių turgus? 

— Keftedes, aromatą jiems suteikia cinamonas ir žiupsnelis mė- 
tos, — atsakė Niketas kiek aprimęs. — Paskutiniajai dienai man 
pavyko gauti šlakelį anyžinės, kurią reikia gerti, kai ji debesėliu 
skleidžiasi vandenyje. 

— Puikus gėrimas, neatima proto, tik lengvai apsvaigina, - tarė 
Baudolinas. - Jei būčiau jo gėręs mirus Kolandrinai, gal būčiau 
pajėgęs ją užmiršti, kaip dabar tu užmiršti savo miesto nelaimes 
ir nebesibaimini rytojaus. Tačiau man teko kliokti mūsų kraštų 
vyną, kuris verčia iš kojų, o atsibudęs jautiesi dar blogiau. 

Baudolinui prireikė metų, kad atsikratytų jį apėmusio melan- 
choliško pamišimo, iš to laiko jis teprisimena ilgus pasijodinėji- 
mus miškais ir kloniais ir išgertuves pakelės smuklėse, kol užgriū- 
davo ilgi ir neramūs sapnai. Juose regėdavo save, pagaliau su- 

čiumpantį Zosimą, išplėšiantį jam iš rankų (kartu su barzda) že- 
mėlapį su keliu į karalystę, kurioje visi naujagimiai buvo tinsire- 
tai ir metagalinarai. Į Aleksandriją nebesugrįžo baimindamasis, 
kad jo tėvas, motina ar Gvasko šeima prabils apie Kolandriną ir 
prarastą sūnų. Dažnai užsukdavo pas Frydrichą, tėviškai supra- 
tingą ir rūpestingą, bandydavusį išblaškyti jį pasakojimais apie 
gražius ir gerus žygius, kuriuos galėtų atlikti imperijos labui. Kol 
pagaliau vieną dieną paliepė išspręsti Aleksandrijos klausimą, nes 
jo pyktis jau išgaravo, o kad suteiktų Baudolinui malonumą, no- 
rėjo nesugriaudamas miesto užgydyti patirtą vu/nus. 

Toji užduotis prikėlė Baudoliną naujam gyvenimui. Frydrichas 
ruošėsi su Lombardijos miestais pasirašyti galutinę taikos sutartį 
ir Baudolinui tai atrodė tik jo įnoris. Frydrichas negalėjo pakęsti, 
kad gyvuotų be jo leidimo atsiradęs miestas, o dar pavadintas prie- 
šo vardu. Ką gi, jei Frydrichas naujai įkurtų tą miestą, tegul ir toje 
pat vietoje, tik kitu vardu, kaip atkūrė Lodį, tuo pačiu vardu, bet 
kitoje vietoje, ir avis liktų sveika, ir vilkas sotus. Ko reikia alek- 
sandriečiams? Turėti miestą ir sukti savo verslą. Jis taip pavadin- 
tas atsitiktinai - Aleksandro III garbei, dabar anas jau miręs ir tik- 
rai neįsižeis, jei miestas gaus kitą vardą. Planas toks. Vieną gražų 
rytą Frydrichas su savo riteriais stoja prie Aleksandrijos miesto var- 
tų, iš jo išeina visi gyventojai, o vidun suguža būrys vyskupų, at- 
šventina jį, jei galime tvirtinti, kad jis kada nors buvo pašventintas, 
arba atkrikštija ir vėl pakrikštija Cezarėjos - Cezario miesto - var- 
du, visi aleksandriečai eina pro imperatorių, atiduodami jam pa- 
garbą, paskui visi sueina atgal į naująjį miestą, tarsi jis jau būtų 
kitas, imperatoriaus įkurtas, ir gyvena ilgai ir laimingai. 

Kaip matome, Baudolinas siekė išguiti neviltį savo nežabotos 
vaizduotės galia. 

Frydrichui planas patiko, tik tuo metu neatidėliotini reikalai 
dėl alemanų žemvaldžių sutrukdė keliauti į Italiją. Baudolinas 
buvo įgaliotas vesti tas derybas. Jis dvejojo, nesiryždamas įžengti 
į miestą, bet jau prie vartų jį pasitiko tėvai, ir visi trys prapliupo 
išganingomis ašaromis. Senieji draugai elgėsi taip, tarsi Baudoli- 

nas niekada nebūtų vedęs, o prieš pradėdami kalbą apie jo pa- 
siuntinystę nusitempė į senąją smuklę, kur gerokai nugirdė, tiesa, 
rūgštoku baltuoju Gavio vynu, kuris nemigdo, o priešingai — su- 
žadina dvasią. Paskui Baudolinas išdėstė savo planą. 

Pirmasis prabilo Galjaudas. 

— Gyvendamas su juo daraisi toks pat pakvaišęs. Kodėl turime 
žaisti tuos žaidimus - pirma išeiti, paskui sueiti, tra lia lia, tra lia 
lia, tu išeik, o aš įeisiu, ne, dėkui, tu pirmas, trūksta tik, kad kas 
nors pūstų dūdmaišius, ir galėtume pašokti ratelį kaip per Švento 
Baudolino atlaidus... 

— Mintis gal ir nebloga, - tarė Boidis, - bet turėsime vadintis ne 
aleksandriečiais, o cezariečiais, gėdyčiaus tai pasakyti Astyje. 

— Liaukimės tauziję kvailystes, mūsų su niekuo nesupainiosi, — 
atkirto Obertas iš Foro, - dėl manęs tegul perkrikštija miestą, bet 
nesutinku eiti pro jį ir atiduoti pagarbą: galų gale mes įsriegėme 
jam į vieną vietą, ne jis mums, todėl nėra jam ko pūstis. 

Kutikas iš Kvarnjento pasakė sutinkąs su perkrikštijimu - jam 
nerūpi, ar miestas vadinsis Cezareta, ar Cezarona, jam tinka ir 
Cezira, Olivija, Sofronija ar Eutropija, svarbiausia, ar Frydrichas 
atsiųs į jį savo podestą, ar pasitenkins įteisindamas miestiečių iš- 
rinktus konsulus. 

— Grįžk ir paklausk, ką jis ruošiasi daryti, - patarė Gvaskas. 

Baudolinas atsikirto: 

— Na jau ne, nesiruošiu lakstyti pirmyn atgal per Alpes, kol 
susitarsit. Ponai, suteikite dviem savo išrinktiems vyrams visus 
įgaliojimus ir tegul jie keliauja kartu su manim pas imperatorių, 
ten sutarsime dėl visiems priimtino sprendimo. Kai pamatys tuos 
du aleksandriečius, Frydrichą pradės pykinti, ir pamatysit: jis su 
viskuo sutiks, kad tik greičiau jais atsikratytų. 

Taip kartu su Baudolinu iškeliavo miesto pasiuntiniai: Anzel- 
mas Koncanis ir Teobaldas iš Gvaskų giminės. Niurnberge jie 
susitiko su imperatorium ir buvo pasiektas susitarimas. Netruk- 
ta susitarti ir dėl konsulų, bet reikėjo išlaikyti formalumą: alek- 
sandriečiai galės juos rinkti, bet vėliau juos patvirtins imperato- 

rius. O dėl pagarbos, tai Baudolinas pasivedėjo Frydrichą ato- 
kiau ir tarė: 

— Tėve, tu pats negali ten vykti, todėl turėsi pasiųsti savo atsto- 
vą. Pasiųsk mane. Šiaip ar taip, esu rūmininkas, ir tavo beribio 
gerumo dėka buvau apjuostas kavalieriaus diržu, taigi esu, kaip 
čia sakoma, Ritter. 

— Taip, tačiau priklausai žemesnio rango bajorijai - nors gali 
turėti dvarų, bet negali jų suteikti ir negali turėti vasalų, ir... 

— Nejau manai, kad mano kraštiečiams tai labai rūpi, jiems ga- 
na, kad vyras sėdi ant žirgo ir vadovauja. Jie atiduos pagarbą tavo 
atstovui, taigi tau, tačiau tavo atstovas būsiu aš, kurį jie laiko sa- 
vu, todėl jie nemanys atiduodantys pagarbą tau. Paskui, jei nori, 
priesaikom ir kitais panašiais dalykais tegul užsiima koks nors 
tavo imperatoriškasis raštininkas, būsiąs greta manęs, ir jie net 
nesupaisys, kuris iš mūsų svarbesnis. Privalai suprasti žmonių pri- 
gimtį. Jei taip sutvarkysim šį reikalą - kartą ir galutinai, ar nebus 
visiems geriau? 

Taigi iškilmės įvyko 1183 metų kovo viduryje. Baudolinas taip 
išsipustė, jog atrodė svarbesnis net už Monferato markgrafą, — 
raitas ant nenustygstančio balto žirgo, laikydamas ranką ant kar- 
do rankenos. Tėvai ryte rijo jį akimis. 

— Išsičiustijęs kaip pono šuva, - ištarė pakerėta motina. 

Kad greta jo stovėjo du vėliavininkai su imperijos vėliavomis, 
imperatoriškasis raštininkas Rudolfas ir daug kitų imperijos didi- 
kų, taip pat vyskupų, su kuriais negalėjai net susikalbėti, nieko ne- 
reiškė. Ten buvo ir kitų Lombardijos miestų atstovai: Lanfrankas iš 
Komo, Siras Salimbenas iš Pavijos, Filipas iš Kazalės, Gerardas iš 
Novaros, Patinerijus iš Osonos ir Malaviska iš Brešos. 

Baudolinui atsistojus tiesiai prieš miesto vartus, pro juos vore- 
le išėjo visi aleksandriečiai, su mažais vaikais ant pečių, seniais, 
įsikibusiais į parankę, ligoniais vežimuose, net pamišėliais ir ne- 
vispročiais, ir apsiausties didvyriai - kas be kojos, kas be rankos 
ar sedėdami ant lentos su ratukais ir pasistumdami rankomis. Ka- 
dangi nežinojo, kiek laiko teks praleisti už miesto mūrų, daugelis 

nešėsi ryšulius su maistu: duonos su dešra, keptą vištą, pintinę 
vaisių, - todėl visa tai labiau priminė linksmą iškylą. 

Bet buvo dar šalta, o laukai apšarmoję, todėl sėdėti buvo tikra 
kančia. Tie ką tik išvaryti iš savo namų miestiečiai stovėjo, tryp- 
čiojo kojomis, pūsčiojo į delnus ir sakė: 

— Gal paskubėkim baigti šitą kermošių, namuose juk puodai 
užkaisti. 

Imperatoriaus vyrai suėjo į miestą ir niekas nematė, ką jie ten 
veikė, net Baudolinas, kuris stovėjo už vartų laukdamas sugrįžtan- 
čiųjų į miestą parado. Paskui pasirodė vienas iš vyskupų ir pranešė, 
kad Šventosios Romos imperatoriaus malone nuo šiol šis miestas 
vadinsis Cezarėja. Už Baudolino stovintys imperatoriaus pasiunti- 
niai pakėlė ginklus ir vėliavas, šlovindami didįjį Frydrichą. Baudo- 
linas žingine pasuko miestiečių pirmųjų gretų link ir kaip impera- 
toriaus pasiuntinys paskelbė, kad Frydrichas ką tik įkūrė šį kilmin- 
gą miestą septynių miestelių - Gamondijaus, Marengo, Bergoli- 
jaus, Roboreto, Solero, Foro ir Oviljaus — vietoje ir pavadino jį 
Cezarėja, o dabar atiduoda jį čia susirinkusiems minėtų miestelių 
gyventojams, kviesdamas priimti šiuos bokštus kaip dovaną. 

Imperatoriškasis raštininkas perskaitė kai kuriuos sutarties 
straipsnius, bet visiems buvo šalta, todėl kiek įstengdamas trum- 
piau supažindino su regalia, prievolėmis, mokesčiais ir visais tais 
dalykais, kurie įteisina sutartį. 

— Rudolfai, paskubėk, - paragino Baudolinas imperatoriškąjį 
raštininką. — Čia tik spektaklis - kuo greičiau baigsime, tuo vi- 
siems bus geriau. 

Miestiečiai pasuko atgal, ten buvo visi, išskyrus Obertą iš Fo- 
ro, nesutikusį nusižeminti ir atiduoti pagarbos, mat jis nugalėjo 
Frydrichą, todėl vietoj savęs kaip nuncii civitatis jis buvo pasiun- 
tęs Anzelmą Koncanį ir Teobaldą Gvaską. 

Eidami pro Baudoliną naujosios Cezarėjos nuncii oficialiai pri- 
siekė, bet tokia laužyta lotynų kalba, kad jei vėliau būtų prisiekę 
priešingai, niekas nebūtų įmanęs to paneigti. Kiti ėjo paskui, van- 
giai sveikindami, tardami: 

— Sveikas, Baudolinai, kaip sekasi, ei, Baudolinai, jei gyvi bū- 
sim, pasimatysim, mes visi čia, sveikas! 

Galjaudas eidamas burbtelėjo, kad tai juokinga, bet teikėsi nu- 
kelti skrybėlę, o kad nukėlė ją prieš nedorėlį savo sūnų, toks pa- 
garbos pareiškimas buvo vertas daugiau, nei kad būtų laižęs Fryd- 
richui kojas. 

Pasibaigus iškilmėms, ir lombardai, ir teutonai kuo greičiau- 
siai pasišalino, tarytum gėdydamiesi. Baudolinas, priešingai, įjo- 
jo į miestą paskui savo kraštiečius, klausydamasis kalbų: 

— Tik pažiūrėk, koks gražus miestas! 

— Panašus į tą, kuris čia buvo, kaip jis vadinosi? 

— Na, ir išmanūs tie alemanai, nespėk apsidairyti, o jau pastatę 
tokį gražų miestą! 

- Žiū, atrodo, ten mano namas, pastatė lygiai tokį pat! 

— Vaikinai, - sušuko Baudolinas, - džiaukitės išsisukę mokesčių! 

— O tu per daug nesipūsk, nes dar imsi tikėt tuo, kas čia įvyko. 

Graži buvo diena. Baudolinas padėjo į šalį visus savo valdžios 
ženklus ir nuėjo švęsti. Katedros aikštėje mergaitės šoko ratelius, 
Boidis nusivedė Baudoliną į smuklę, šį vakarą joje, pakvipusioje 
česnakais, kiekvienas pats pylėsi vyną tiesiai iš statinių, nes tą dieną 
nebuvo čia nei ponų, nei tarnų, juolab smuklės tarnaičių, mat kai 
kas jas jau buvo nusiviliojęs į viršuje įrengtus kambarius - kas 
nežino, kad vyrai iš prigimties medžiotojai. 

— Jėzaus Kristaus kraujas, - ištarė Galjaudas, užlašindamas vy- 
no ant rankovės, kad parodytų, jog šis nesusigeria į audinį, o lie- 
ka rubinu žaižaruojančios lašo formos - ženklas, jog tikrai geras. 

— Dabar keletą metų vadinsim jį Cezarėja, bent jau antspau- 
duotuose pergamentuose, - sušnabždėjo Boidis Baudolinui, - o 
paskui vėl pradėsim vadinti kaip anksčiau, ir norėčiau pamatyti, 
kam tai rūpės. 

— Taip, - atitarė Baudolinas, - paskui vėl vadinkite jį kaip pir- 
ma, nes taip jį vadino mano angelėlis Kolandrina - dabar ji jau 
Rojuje, todėl kyla pavojus, kad gali apsirikti siųsdama savo palai- 
minimus. 

— Pone Niketai, jaučiausi beveik susitaikęs su savo nelaimėmis, 
nes sūnui, kurio niekada neturėjau, ir žmonai, kurią turėjau per 
daug trumpai, sugebėjau bent duoti miestą, kurio jau niekas ne- 
įstengs sunaikinti. Gal kurią dieną Aleksandrija taps naujuoju 
Konstantinopoliu, trečiąja Roma, pilna bokštų ir bazilikų, pasau- 
lio stebuklu, - pridūrė Baudolinas, įkvėptas anyžinės. 

— Tebus tokia Viešpaties valia, - palinkėjo Niketas, pakelda- 
mas taurę. 


20. 


BAUDOLINAS VĖL RANDA ZOSIMĄ 


Balandžio mėnesį Konstance imperatorius ir Lombardijos mies- 
tų lyga pasirašė galutinę sutartį. Birželio mėnesį juos pasiekė mig- 
lotos žinios iš Bizantijos. 

Prieš trejus metus mirus Manueliui, jo įpėdiniu tapo sūnus Alek- 
sijus, tuomet dar beveik vaikas. Prastai išauklėtas vaikas, pridūrė 
Niketas, tuščiai švaistęs savo dienas, dar nepažinęs džiaugsmo ir 
skausmo, jam rūpėjo tik medžioklė ir žirgų lenktynės, jis žaisda- 
vo su kitais vaikais, o rūmuose daugybė jaunikių siekė užkariauti 
jo motiną, basilėjo našlę, kvepindamiesi it kvailiai ir dabindamie- 
si vėriniais lyg moterys, dar kiti kleidė piliečių pinigus, kiekvie- 
nas siekė vien asmeninių tikslų, ir visi kovojo vieni su kitais - tarsi 
būtų buvus išjudinta atraminė kolona ir viskas apvirtę aukštyn 
kojom. 

— Išsipildė Manuelio mirties valandą įvykęs stebuklas, - pasa- 
kė Niketas. -.Viena moteris pagimdė sūnų su trumpomis menko- 
mis galūnėmis, pernelyg didele galva, o tai pranašavo poliarchiją, 
kuri yra ne kas kita, kaip anarchijos motina. 

— Iš mūsų šnipų netrukau sužinoti, kad slapta rezgė savo pla- 
nus vienas iš pusbrolių, Andronikas, - tarė Baudolinas. 

— Jis buvo Manuelio tėvo brolio sūnus, taigi mažojo Aleksijaus 
dėdė. Iki tol gyveno tremtyje, nes Manuelis laikė jį išdaviku. Da- 
bar jis pasalūniškai prisiplakė prie jaunojo Aleksijaus, dėdamasis 
atgailaująs už savo klaidas ir norįs jį globoti, ir pamažu įgijo vis 
daugiau valdžios. Regzdamas sąmokslus, prireikus griebdamasis 
nuodų, žingsnis po žingsnio kopė į imperatoriaus sostą, kol paga- 
liau, jau būdamas senas ir sugraužtas pavydo bei neapykantos, 

sukurstė Konstantinopolio gyventojus sukilti ir paskelbti jį basilė- 
ju. Imdamas palaimintą ostiją, prisiekė, jog priima valdžią tik no- 
rėdamas apsaugoti dar mažą sūnėną, tačiau iškart po to jo pra- 
keiktas šešėlis, Stefanas Adžiokristoforitas, pasmaugė tą vaikį Alek- 
sijų lanko temple. Kai Andronikui atnešė vargšelio lavoną, šis įsa- 
kė įmesti jį jūron, prieš tai nukirtus galvą ir paslėpus ją vietoje, 
kurią vadino Katabata. Taip niekada ir nesupratau, kodėl, nes tai 
tik senas apgriuvęs vienuolynas už Konstantinopolio mūrų. 

— Žinau, kodėl. Šnipai man pranešė, kad su Adžiokristoforitu 
buvęs labai dvasingas vienuolis, kurį Andronikas, mirus Manue- 
liui, pasikvietė pas save kaip puikiai išmanantį nekromantiją. Tik 
paklausyk, jis buvo vardu Zosimas, ir sklido gandas, jog to vie- 
nuolyno griuvėsiuose atgaivindavęs mirusiuosius, ten įsirengęs sau 
požeminius rūmus... Taigi vėl suradau Zosimą, ar bent žinojau, 
kur jo ieškoti. Tai atsitiko 1184-ųjų lapkritį, kai netikėtai mirė 
Beatričė Burgundė. 

Stojo tyla. Baudolinas ilgai gurkšnojo vyną. 

— Tą mirtį priemiau kaip bausmę. Taip jau buvo lemta, kad po 
antrosios pasitrauktų ir pirmoji mano gyvenimo moteris. Man bu- 
vo jau virš keturiasdešimties. Girdėjau, kad Terdonoje yra bažny- 
čia, kurioje pakrikštytieji gyvendavo tik iki keturiasdešimties me- 
tų. Aš jau buvau peržengęs išrinktiesiems nubrėžtą ribą. Galėjau 
ramiai numirti. Neįstengiau žiūrėti į Frydrichą: Beatričės mirtis jį 
pakirto, jis rūpinosi tik vyriausiuoju sūnum, jau dvidešimtmečiu, 
bet labai paliegusiu, ir pamažu ruošė įpėdinystę antrajam sūnui, 
Henrikui, karūnuojamam Italijos karalium... Mano vargšas tė- 
vas, dabar jau Žilabarzdis, atrodė pasenęs... Keletą kartų buvau 
grįžęs Aleksandrijon ir mačiau, kad tikrieji mano gimdytojai pase- 
nę dar labiau už jį. Žilaplaukiai, pasišiaušę, silpni, kaip tie balti 
kamuoliukai, kuriuos pavasarį matai ritantis laukais, sulinkę tar- 
si krūmas vėjuotą dieną, jie leido dienas prie krosnies pykdamie- 
si dėl ne vietoje padėto dubens ar netyčia kuriam nors iš rankų 
iškritusio kiaušinio. Ir kaskart nuvykęs jų aplankyti sulaukdavau 
priekaištų, kad taip retai atvažiuoju. Todėl nusprendžiau viską 

išparduoti ir iškeliauti Bizantijon ieškoti Zosimo, net jei vėliau 
būtų grėsę likusius gyvenimo metus praleisti aklam kokioje slap- 
toje požemio kameroje. 


Vykti į Konstantinopolį buvo pavojinga, nes prieš keletą metų 
Androniko, dar tik siekusio valdžios, sukurstyti miesto gyvento- 
jai sukilo prieš ten gyvenusius lotynus ir nemažai jų nužudė, iš- 
plėšę namus, o daugelį privertė viską palikus sprukti į Karalių 
salas. Dabar venecijiečiai, genujiečiai ir piziečiai tarsi ir vėl galė- 
jo kurtis mieste, nes tie žmonės buvo reikalingi imperijos gero- 
vei, tačiau Vilhelmas II, Sicilijos karalius, ruošėsi karui su Bizan- 
tija, o graikai nesigilino: jiems lotynas buvo kiekvienas - ir pro- 
vansietis, ir alemanas, ir sicilietis ar net romietis. Todėl nutarė iš 
Venecijos plaukti - iškeliauti jūra, kaip pirklių iš Taprobano ka- 
ravanas (tokia mintis šovė Abdului). Nedaugelis išmanė, kur yra 
Taprobanas, gal niekas to ir nežinojo, juolab niekas iš bizantiečių 
negalėjo pasakyti, kokia kalba ten kalbama. 

Taigi Baudolinas apsitaisė kaip persų dignitorius, rabbi Salia- 
monas, kurį net Jeruzalėje kiekvienas būtų palaikęs žydu, apsi- 
siautęs juodą apsiaustą, nusėtą zodiako ženklais, apsimetė dak- 
taru, Poetas su žydru kaftanu atrodė kaip turkų pirklys, Kijotą 
galėjai palaikyti libaniečiu, mat prastai apsirengęs, užtat su aukso 
monetų kapšu, Abdulas, nusiskutęs galvą, kad nesiplaikstytų rau- 
doni plaukai, apsimetė kilmingu eunuchu, o Boronas tapo jo 
tarnu. 

Jie susitarė tarpusavy kalbėtis Paryžiuje išmoktu vagių žargo- 
nu, mat šį tobulai mokėjo - iš to nesunku spėti, kiek anomis pa- 
laimingomis dienomis skyrė pastangų studijoms. Jo nesuprato nė 
patys paryžiečiai, todėl bizantiečiams jis puikiai galėjo tikti kaip 
Taprobano kalba. 

Vasaros pradžioje išplaukę iš Venecijos, rugpjūtį artėdami prie 
uosto sužinojo, kad siciliečiai užėmė Tesalonikus ir gal jau spietė- 
si ties šiauriniais Propontidės krantais. Todėl, nakties vidury įplau- 
kus į sąsiaurį, kapitonas pasuko priešingo kranto link, idant pas- 

kui įplauktų į Konstantinopolį tarsi atvykdamas iš Chalcedono. 
Paguodai dėl tokio lanksto pažadėjo juos išlaipinti kaip basilėjus, 
nes — tarė - pirmiausia reikia pažvelgti tiesiai į pirmųjų tekančios 
saulės spindulių užlietą Konstantinopolio veidą. 

Kai Baudolinas su savo bičiuliais auštant pakilo į denį, jų laukė 
nusivylimas, mat krantą gaubė tiršta migla, tačiau kapitonas pati- 
kino: kaip tik taip reikia artėti prie miesto - iš lėto, ir toji migla, 
jau sklaidoma pirmųjų aušros spindulių, pamažėl pamažėl ištirps. 

Dar valandą paplaukus, kapitonas parodė baltą tašką, tai buvo 
kupolo viršūnė, tarsi kiaurai verianti supantį rūką... Netrukus ap- 
link tą tašką krante išryškėjo rūmų kolonados, paskui namų kon- 
tūrai ir spalvos, nurausvintos varpinės, o apačioje - miesto sienos 
su bokštais. Tik staiga radosi didžiulis šešėlis, dar skendintis de- 
besyse, kurie kilo nuo kalvos viršūnės ir keliavo oru, kol pagaliau 
pasimatė tobulas pirmųjų saulės spindulių nutviekstas Šventos 
Sofijos kupolas, tarsi per stebuklą iškilęs iš nieko. 

Nuo tos akimirkos atradimai ėmė piltis nesutramdomu srautu, 
vis kiti bokšteliai ir kiti kupolai, kylantys palengva skaidrėjančia- 
me danguje, žalumos, paauksuotų kolonų, baltų peristilių, raus- 
vojo marmuro, imperatoriaus rūmų Bukoleone didybės su mar- 
gaspalviame kabančių sodų labirinte išstypusiais kiparisais virsme. 
Paskui - Aukso Ragas kelią užstojančia stambia grandine ir bal- 
tas Galatos bokštas dešinėje. 


Baudolinas susijaudinęs pasakojo, o Niketas ilgesingai karto- 
jo, koks gražus Konstantinopolis, koks jis buvęs gražus. 

— Ak, tas miestas alsavo jauduliu, - pritarė Baudolinas. - Tik 
atkeliavę, iškart supratome, kas ten vyksta. Užėjome į hipodro- 
mą, kur buvo ruošiamasi įvykdyt bausmę myriop pasmerktam ba- 
silėjo priešui... 

— Andronikas tarsi pamišo. Kai jūsų lotynai iš Sicilijos ugnim ir 
kalaviju nusiaubė Tesalonikus, Andronikas paliepė statyti įtvirti- 
nimus, paskui tarsi užmiršo pavojų. Gyveno lengvabūdiškai, ta- 
ręs, kad nėra ko bijoti priešų, ir žudė tuos, kurie galėjo jam padė- 

ti, išvykdavo iš miesto su kekšių ir sugulovių būriu, medžiodavo 
po slėnius ir miškus it koks žvėris, su savo mylimųjų palyda tarsi 
gaidys su vištomis, lyg Dionisas su bakchantėmis, jam trūko tik 
elnio kailio ir šafrano spalvos liemenės. Jis lankydavosi tik pas 
fleitininkus ir heteras, ištvirkęs lyg Sardanapalas, gašlus it poli- 
pas, išsekintas savo ištvirkavimo puldavo ryt tą siaubingą gyvūną 
iš Nilo, panašų į krokodilą, kuris, sakoma, padeda išsilieti sėk- 
lai... Bet nenorėčiau, kad laikytum jį blogu valdovu. Jis ir daug 
gera padarė: neleido didinti mokesčių, išleido įsakus, draudžian- 
čius uostuose skandinti negalinčius sumokėti laivus ir juos siaub- 
ti, atstatė senąjį požeminį akveduką, paliepė atstatyti Keturias- 
dešimties šventųjų kankinių šventyklą... 

— Žodžiu, tikras šaunuolis... 

— Neversk manęs sakyti to, ko nenoriu. Basilėjas turi naudotis 
valdžia, kad darytų gera, tačiau norėdamas išlaikyti valdžią būna 
priverstas daryti ir bloga. Ir tau teko gyventi greta valdžios vyro, 
ir tu pripažinai jį buvus taurų ir piktą, Žiaurų ir besirūpinantį visų 
labu. Vienintelis būdas nenusidėti - atsiriboti nuo visų įsitaisius 
kolonos viršūnėje, kaip kadaise darė šventieji tėvai, tačiau dabar 
tos kolonos jau sugriuvusios. 

— Nenoriu ginčytis, kaip reikėjo valdyti šitą imperiją. Ji jūsų, ar 
bent buvo jūsų. Tęsiu savo pasakojimą. Apsigyvenome čia, pas 
šiuos genujiečius, nes turbūt jau supratai, kad mano ištikimi šni- 
pai buvo jie. Tai Bojamondas vieną dieną sužinojo, kad vakare 
basilėjas susiruošė į senąją Katabatos kriptą, kad dalyvautų burtų 
ir magijos apeigose. Kadangi ruošėmės ieškoti Zosimo, pasitai- 
kiusi proga buvo puiki. 


Sutemus jie pasuko link Konstantino sienos, kur netoli Šven- 
tųjų apaštalų bažnyčios stūksojo nedidelė altana. Bojamondas 
pasakė, kad iš ten gali patekti tiesiai į kriptą, nė neidamas per 
vienuolyno bažnyčią. Atidarė duris, palydėjo žemyn keletu sli- 
džių pakopų, ir visi atsidūrė drėgname, pelėsiais pradvisusiame 
koridoriuje. 

— Štai, - tarė Bojamondas, - dar kiek paėjėkite ir atsidursite 
kriptoje. 

— Neisi kartu? 

— Nevaikštau ten, kur ruošiamasi nežinia ką daryti su negyvė- 
liais. Man mieliau gyvieji arba moterys. 

Toliau ėjo vieni, perėjo salę žemais skliautais, kur galėjai išvysti 
trikliniumų, sujauktų lovų, keletą ant grindų numestų taurių, nešva- 
rių lėkščių su nežinia kokios puotos likučiais. Matyt, tas rajūnas Zo- 
simas ten, apačioje, mėgavosi ne tik apeigomis su mirusiaisiais, bet 
ir tuo, kas Bojamondui tikrai turėjo patikti. Tačiau tie orgijų padar- 
gai atrodė lyg paskubomis išstumdyti po tamsius kampus, mat tą 
vakarą Zosimas ruošėsi priimti basilėją, kad šis pasikalbėtų su miru- 
siaisiais, O ne su paleistuvėmis, nes, kaip žinoma, pasakė Baudoli- 
nas, žmonės patiki kuo tik nor, tegul tik mirusieji tai patvirtina. 

Už salės jau buvo matyti šviesos, ir jie tikrai atsidūrė apvalioje 
kriptoje, kurią apšvietė du degantys trikojai. Kriptą supo kolona- 
da, kitapus kolonų matėsi kažin kur vedančių koridorių ar tune- 
lių angos. 

Kriptos viduryje stovėjo pilnas vandens dubuo, o aplink jį ties 
vandens paviršiumi ėjęs griovelis buvo sklidinas į aliejų panašaus 
skysčio. Greta dubens ant nedidelės kolonos gulėjo kažkas, už- 
dengtas raudonu audeklu. Iš nugirstų šnabždesių Baudolinas su- 
prato, kad Andronikas, iš pradžių pasitikėjęs pilvakalbiais ir ast- 
rologais ir bergždžiai ieškojęs Bizantijoje žmonių, kurie, kaip se- 
novės graikai, mokėtų spėti ateitį iš paukščių skrydžio, pasitikė- 
jęs niekšais, apsimetusiais, kad moka aiškinti sapnus, dabar buvo 
atsidavęs į hidromantų rankas, kitaip tariant, tų, kurie, kaip Zosi- 
mas, mokėjo pranašauti panardindami vandenin ką nors, kas pri- 
klausė mirusiajam. 

Jie įėjo pralįsdami pro altorių, o pasisukę pamatė ikonas su 
Kristum Pantokratorium, žvelgiančiu į juos plačiai atvertomis rūs- 
čiomis akimis. 

Baudolinas pasakė, kad jei Bojamondo žinios teisingos, netru- 
kus kažkas turi čion ateiti, taigi jiems reikią pasislėpti. Jie paėjo į 

tą kolonados pusę, kur nekrito trikojų šviesa, ir ten pačiu laiku 
įsitaisė, nes jau aidėjo ateinančiojo žingsniai. 

Iš kairės ikonostaso pusės pasirodė Zosimas, su apsiaustu, pa- 
našiu į rabbi Saliamono. Baudolinas instinktyviai pajuto pykčio 
antplūdį ir beveik veržės pasirodyti ir pamokyti tą išdaviką. Vie- 
nuolis pagarbiai ėjo prieš vyrą prabangiais drabužiais, kuriam iš 
paskos sekė dar du vyrai. Iš pagarbaus tųdviejų elgesio Baudoli- 
nas suprato, jog prieš juos pats basilėjas Andronikas. 

Valdovas staiga sustojo, pabūgęs to, ką išvydo aplinkui. Pamal- 
džiai persižegnojo prieš ikonostasą, paskui paklausė Zosimo: 

— Kodėl mane čia atvedei? 

— Valdove, - atsakė Zosimas, - atvedžiau tave, nes tik šventose 
vietose įmanu imtis tikros hidromantijos ir užmegzti tinkamą ryšį 
su mirusiųjų karalyste. 

— Aš ne bailys, — tarė basilėjas dar sykį persižegnodamas, - bet 
ar tu nebijai trukdyti mirusiųjų? 

Zosimas nutrūktgalviškai nusijuokė. 

— Valdove, užteks man tik pakelti rankas, ir gulintieji dešimtyje 
tūkstančių Konstantinopolio kriptų klusniai puls man po kojom. 
Turiu stebuklingą daiktą, kuriuo naudojuos, kad užmegzčiau ryšį 
su amžinos tamsos pasauliu. 

Uždegęs žarijas ant vieno iš trikojų, prikišo jį prie griovelio 
aplink dubenį. Aliejus suliepsnojo ir ugnies vainikas nutvieskė 
vandens paviršių mirguliuojančiais atspindžiais. 

— Kol kas nieko nematau, - tarė basilėjas, pasilenkdamas virš 
dubens. - Paklausk savojo vandens, kas ruošiasi užimti mano vie- 
tą. Jaučiu, kad miestas kunkuliuoja, ir noriu žinoti, ką privalau 
sunaikinti, idant nereikėtų baimintis. 

Žosimas prisiartino prie raudonu audeklu užkloto daikto ant 
kolonos, teatrališku mostu nutraukė užklotą ir ištiesė basilėjui 
kažką beveik apvalų. Bičiuliai negalėjo įžiūrėti, kas ten, bet pa- 
stebėjo, kad basilėjas drebėdamas traukiasi, tarsi bandydamas nu- 
vyti baisų reginį. 

— Ne, ne, - tarė, — tik ne tai! Prašei jos savo apeigoms, nežino- 
jau, kad vėl ją pamatysiu! 

Zosimas pakėlė trofėjų, tarsi norėdamas parodyti įsivaizduo- 
jamai auditorijai, ir pasukiojo į visas puses. Tai buvo negyvėlio 
galva, dar nepakitusiais bruožais, lyg ką tik atskirta nuo kūno, 
užmerktomis akimis, smailia nosim, išsiplėtusiom šnervėm, pra- 
virom plonom lūpom, pro kurias matėsi eilė dantų. To veido ne- 
judrumas ir keistas gyvybingumas atrodė dar slaptingesnis dėl jį 
visą užliejusios aukso spalvos, kuri dabar, Zosimui artinant jį prie 
liepsnų, stačiai suspindo. 

— Kad apeigos pasisektų, privalėjau pasinaudoti tavo sūnėno 
Aleksijaus galva, - tarė Zosimas basilėjui. - Aleksijus su tavim 
susijęs kraujo ryšiais, tad jo padedamas galėsi susisiekti su išėju- 
siųjų karalyste. 

Jis lėtai panardino tą mažą siaubingą daiktą skystin, nugramz- 
dino į dubens dugną, ir Andronikas pasilenkė virš jo tiek, kiek 
liepsnų ratas leido jam priartėti. 

— Vanduo susidrumstė, — tarė vienu kvėptelėjimu. 

— Aleksijuje jis atrado žemės gaivalą, dabar jį paklaus, — su- 
šnabždėjo Zosimas. - Palaukime, kol išsisklaidys migla. 

Bičiuliai negalėjo matyti, kas dedas vandenyje, tik suprato, kad 
jis vėl tapo skaidrus - dugne išvydo švytint mažojo basilėjo veidą. 

— Vardan pragaro, jis įgauna ankstesnę spalvą, - sumikčiojo 
Andronikas, - skaitau jo kaktoje pasirodžiusius ženklus... O, ste- 
bukle... Iota, Sigma... 

Nereikėjo būti hidromantu, kad suprastum, kas atsitiko. Zosi- 
mas, paėmęs mažojo imperatoriaus galvą, įspaudė ant kaktos dvi 
raides, paskui užtepė vandenyje tirpstančiu auksu. Dabar, sluoks- 
niui ištirpus, nelaimingoji auka siuntė davusiajam įsakymą jį nu- 
žudyti žinią, kurią Zosimas arba tas, kuris jį įkvėpė, norėjo jam 
pranešti. 

Ir tikrai, Andronikas perskaitė: 

— Iota, Sigma, IS... IS... 

Išsitiesė, apsuko apie pirštus barzdos plaukus, atrodė, ugnis 
tvoskia jam iš akių, palenkė galvą lyg mąstydamas, paskui iškėlė 
ją it karštas sunkiai suvaldomas eržilas. 

— Isakas! — sustaugė. - Mano priešas Isakas Komninas! Ką jis 
ten, Kipre, rezga? Nusiųsiu flotilę ir sunaikinsiu jį, kol dar nespė- 
jo nieko padaryti, niekingasai! 

Vienas iš dviejų palydovų žengė iš šešėlio į šviesą, ir Baudoli- 
nui jis pasirodė panašus į tokį, kuris įmanytų iškepti net savo mo- 
tiną, jei tik ant stalo pritrūktų mėsos. 

— Pone, - tarė, — Kipras toli, o tavo flotilei tektų plaukti per 
Propontidę, tuo keliu, kur dabar pasklidusi Sicilijos karaliaus ka- 
riauna. Negali vykti pas Isaką, lygiai kaip jis negali atvykti pas 
tave. Patarčiau galvoti ne apie Komniną, o apie Isaką Angelą, 
kuris dabar mieste, ir žinai, kaip nemėgsta tavęs. 

— Stefanai, - niekinamai nusikvatojo Andronikas, - nori, kad 
jaudinčiausi dėl Isako Angelo? Kaip galėjai pagalvoti, kad tam 
kvaišai, i1mpotentui, tam netikėliui galėtų šauti mintis man gra- 
sinti? Zosimai, Zosimai, - įtūžęs tarė nekromantui, - vanduo ir 
galva byloja man apie tą, kuris per daug toli, arba apie kitą, kuris 
per daug kvailas! Kam tau reikalingos akys, jei nemoki skaityti iš 
šito dubens, į kurį pripylei šlapimo? 

Zosimas suprato galįs netekti akių, bet, laimė, įsikišo prieš tai 
kalbėjęs Stefanas. Iš jo akivaizdaus mėgavimosi būsimaisiais nu- 
sikaltimais Baudolinas suprato, kad jis ir yra Stefanas Adžiokris- 
toforitas, prakeiktasis Androniko šešėlis, pasmaugęs jaunąjį Alek- 
sijų ir nukirtęs jam galvą. 

— Pone, neniekink stebuklų. Juk matei: ant berniuko kaktos 
pasirodė ženklai, kurių, kai buvo gyvas, tikrai neturėjo. Isakas 
Angelas tikrai menkysta, bet jis tavęs nekenčia. Ir kiti, dar dides- 
ni, silpnadvasiai ir menkystos kėsinosi nužudyti tokius pat didžius 
ir drąsius vyrus kaip tu, jei tokių buvę... Duok sutikimą - ir šią 
pat naktį sučiupsiu Angelą ir savo rankomis išlupsiu jam akis, o 
paskui jį patį pakabinsiu ant jo rūmų kolonos. Žmonėms bus pra- 
nešta, kad tu gavai ženklą iš dangaus. Verčiau iškart pašalinti tą, 
kuris tau dar negrasina, nei palikti gyvą, kad kurią dieną imtų 
grasinti. Smogsime pirmieji. 

— Nori manimi pasinaudoti, kad numaldytum kaži kokį savo 

apmaudą, - tarė basilėjas, - bet gal darydamas bloga tu ir gera 
darai. Pašalink iš mano kelio Isaką. Tik gaila... - ir metė į Zosi- 
mą tokį žvilgsnį, jog visą šio kūną supurtė drebulys, - kad mirus 
Isakui taip niekada ir nesužinosim, ar jis tikrai norėjo man pa- 
kenkti ir ar šitas vienuolis sakė tiesą. Bet, šiaip ar taip, jis man 
sukėlė pagrįstą įtarimą, o juk beveik niekada neklystame blogai 
galvodami. Stefanai, privalome jam atlyginti. Pasirūpink duoti jam 
tai, ko paprašys. 

Mostelėjo savo palydovams ir išėjo, palikdamas Zosimą, pa- 
mažu atsigaunantį iš patirto siaubo, privertusio jį suakmenėti prie 
apeiginio dubens. 


— Adžiokristoforitas tikrai nekentė Isako Angelo ir, matyt, su- 
sitarė su Zosimu, kad užtrauktų šiam nemalonę, - tarė Niketas. — 
Tačiau tarnaudamas savo piktajam ponui nepadėjo, turbūt žinai, 
o tik pagreitino jo žlugimą. 

— Žinau, - atsakė Baudolinas, - tačiau tą vakarą man nelabai 
rūpėjo suprasti, kas atsitiko. Pakako, kad Žinojau, jog dabar Zo- 
simas mano rankose. 


Vos nutilus aukštųjų svečių žingsnių aidui, Zosimas giliai atsi- 
duso. Apeigos beveik pasisekė. Jis pasitrynė rankas ir patenkin- 
tas nusišypsojo, ištraukė iš vandens berniuko galvą ir padėjo ten, 
kur ji buvo anksčiau. Paskui apmetė žvilgsniu kriptą ir prapliupo 
isteriškai juoktis, kilnodamas rankas ir šaukdamas: 

— Basilėjas mano rankose! Dabar nė mirusiųjų nebijau! 

Dar nebaigė sakyti, o bičiuliai jau lėtai žengė į šviesą. Tas, kuris 
imasi magijos, galų gale įtiki: jei jis ir netiki velniu, tai velnias 
neabejotinai juo tiki. Pamatęs tarytum Paskutinio teismo dieną 
pakylant lemūrų kohortą, Zosimas, kad ir koks nerangus, reaga- 
vo žaibiškai. Nė nebandė slėpti savo jausmų, o tiesiog juos prara- 
do - nualpęs susmuko ant grindų. 

Atsipeikėjo Poeto apšlakstytas stebuklinguoju vandeniu. Atsi- 
merkė ir per sprindį nuo savo veido pamatė Baudoliną, baisesnį 

nei ateivis iš kito pasaulio. Tą akimirką Zosimas suprato, kad jo 
laukia ne abejotino pragaro liepsnos, o tikras ir neišvengiamas 
aukos kerštas. 

— Turėjau pasitarnauti savo valdovui, - paskubėjo tarti, - ir pa- 
daryti paslaugą tau: išplatinau tavąjį laišką geriau, nei pats tai 
būtum padaręs... 

Baudolinas tarė: 

— Zosimai, ne iš piktos valios, bet vien paklusdamas tam, kam 
mane įkvepia Viešpats, turėčiau nusukti tau sprandą. Tačiau ne- 
noriu vargintis, todėl, kaip matai, susilaikau. 

Ir skėlė jam du antausius, tokius, kad galva ko nenulėkė nuo 
pečių. 

— Aš - basilėjo žmogus, jei paliesite nors vieną mano barzdos 
plauką, prisiekiu... 

Poetas čiupo jį už plaukų, prikišo jo veidą prie aplink dubenį 
dar besiplaikstančių liepsnų ir Zosimo barzda pradėjo svilti. 

— Pamišėliai, - suriko Zosimas, bandydamas išsivaduoti iš Ab- 
dulo ir Kijoto, užlaužusių jam rankas, gniaužtų. 

Baudolinas, padėjęs ranką jam ant sprando, stumtelėjo gesinti 
degančios barzdos į dubenį, neleisdamas išsitiesti, kol vargšelis 
pabūgo ne tiek ugnies, kiek vandens, o kuo labiau nerimo, tuo 
daugiau jo rijo. 

— Iš tavo išpūstų burbuliukų sprendžiu, kad šiąnakt mirsi ne užsi- 
liepsnojus barzdai, o ėmus svilti padam, - ramiai tarė Baudolinas. 

— Baudolinai, - kūkčiojo Zosimas, vemdamas vandeniu, - Bau- 
dolinai, visada galima susitarti... Leisk atsikosėti, meldžiu, nega- 
liu pabėgti, ką norite daryti, visa šutvė prieš vieną, ar jau neturit 
širdies? Baudolinai, klausyk, žinau, kad nenori man keršyti už tą 
silpnumo akimirką, o tik nuvykti į savojo kunigo Jono šalį, sa- 
kiau, kad turiu gerą žemėlapį, kaip ten patekti. Užpylus žemių 
ant židinio ugnies ji kaipmat užges. 

— Niekše, ką nori pasakyti? Liaukis kalbėti užuominomis! 

— Tik tai, kad, jei mane nužudysi, jau niekada neregėsi žemėla- 
pio. Dažnai žuvys išdykaudamos vandenyje pakyla virš jo pavir- 

šiaus ir palieka savo prigimtinę aplinką. Taigi galiu padėti tau nu- 
sigauti labai toli. Susitarkime sąžiningai. Tu mane paleidi, o aš 
nuvedu tave ten, kur saugomas Kozmo Indikopleusto žemėlapis. 
Mano gyvybė už kunigo Jono karalystę. Sutik, puikūs mainai. 

— Mielai tave nužudyčiau, - tarė Baudolinas, - bet man tavęs 
reikia gyvo, kad gaučiau žemėlapį. 

— O paskui? 

— Paskui gerai tave surišime ir suvyniosime į kilimą, kad gulė- 
tum, kol rasim saugų laivą, kuris nuplukdytų mus toli nuo čia, ir 
tik tada išvyniosime kilimą, nes jei paleisime tave iš karto, pasiųsi 
paskui mus visus miesto samdomus žudikus. 

— Išvyniosite jį - ir vandenin... 

— Liaukis, mes ne žudikai. Jeigu būčiau norėjęs tave nužudyti, 
nesivarginčiau skaldydamas antausius. Dabar tai darau, kad su- 
teikčiau sau džiaugsmo, ir nesiruošiu imtis nieko daugiau. 

Tada ramiai skėlė jam vieną antausį, paskui kitą, pamainyda- 
mas rankas, vienu smūgiu pasukdamas jo galvą į kairę, kitu - į 
dešinę, du kartus delnu, du kartus pirštais, du kartus atpakalia 
ranka, du kartus plaštakos briauna, du kartus kumščiu, kol Zosi- 
mas tapo violetinis, o Baudolinui ko neišniro riešai. Tuomet tarė: 

— Man jau skauda, todėl baigiu. Eime žiūrėti žemėlapio. 

Kijotas su Abdulu ėmė tempti Zosimą už pažastų, nes tas jau 
nevaliojo pastovėti, tik rodė kelią drebančiu pirštu murmėdamas: 

— Vienuolis, kuris kenčia panieką, panašus į kasdien laistomą 
gėlę. 

Baudolinas tarė Poetui: 

— Kadaise Zosimas mane mokė, kad pyktis labiau už bet kurią 
kitą aistrą trikdo ir drumsčia sielą, bet kartais padeda. Todėl kai jį 
nukreipiame prieš bedievius ir nusidėjėlius, kad juos išgelbėtume 
ar sugėdytume, sielą užlieja švelnumas, nes tai pats tiesiausias 
kelias į teisingumą. 

Rabbi Saliamonas pridūrė: 

— Kaip parašyta Talmude, yra bausmių, kurios nuplauna visas 
Žmogaus piktadarystes. 


21. 


BAUDOLINAS IR BIZANTIJOS MALONUMAI 


Katabatos vienuolynas buvo vien griuvėsiai ir visi jį laikė negyve- 
namu, bet pirmajame aukšte dar buvo išlikusios kelios celės ir 
sena biblioteka, jau be knygų, tapusi lyg ir valgomuoju. Čia gyve- 
no Zosimas su dviem ar trim mokiniais ir vienas Dievas težino, 
kokias vienuoliškas priedermes jie vykdė. Kai Baudolinas su bi- 
čiuliais išniro į paviršių vesdamiesi savąjį kalinį, mokiniai dar ne- 
miegojo, bet, kaip kitą rytą paaiškėjo, buvo tiek prisisprogę, kad 
nekėlė jokio pavojaus. Buvo nuspręsta verčiau miegoti bibliote- 
koje. Zosimas gulėdamas ant žemės tarp Kijoto ir Abdulo, tapu- 
sių jo angelais sargais, blaškėsi per sapnus. 

Kitą rytą visi susėdo aplink stalą ir paragino Zosimą eiti tiesiai 
prie reikalo. 

— Taigi, - tarė Zosimas, - Kozmo žemėlapis yra Bukoleono rū- 
muose, man žinomoje vietoje, kur tik aš vienas galiu patekti. Ei- 
sime ten šį vakarą, vėlai. 

— Zosimai, - tarė Baudolinas, - nebandyk vedžioti už nosies. Ir 
paaiškink, kas tame žemėlapyje. 

— Viskas labai paprasta, - pradėjo Zosimas, paimdamas perga- 
mentą su rašikliu. - Jau sakiau, kad kiekvienas krikščionis, išpa- 
žįstantis tikrąjį tikėjimą, turi pripažinti, jog visas pasaulis savo 
forma primena tabernakulį, apie kurį parašyta Šventajame Raš- 
te. Dabar klausykit, ką jums pasakysiu. Apatinėje tabernakulio 
dalyje yra stalas su dvylika staldengčių ir dvylika vaisių, po vieną 
kiekvienam metų mėnesiui, aplink stalą - cokolis, vaizduojantis 
vandenyną, o aplink cokolį eina delno platumo briauna, vaizduo- 
janti anapusinę žemę, kur Rytuose driekiasi Žemės rojus. Dan- 

gus jo kaip skliautas, tvirtai stovintis ant žemės krašto, bet tarp 
skliauto ir pagrindo dar yra padangtė, virš kurios plyti dangaus 
pasaulis ir kurį atėjus laikui mes taip pat pamatysim. Iš tiesų, kaip 
pasakė Izaijas, Dievas yra Tas, kuris sėdi virš žemės, o jos gyven- 
tojai primena skėrius, Jis - Tas, kuris išskleidė dangų tarsi plo- 
niausią šydą ir ištempė tarytum palapinę. Taigi psalmininkas šlo- 
vina Tą, kuris ištempė dangų lyg palapinę. Paskui Mozė po šydu 
pietinėje dalyje pakabino žibintą, kuris nušviečia visą žemės pa- 
viršių, O po juo sukabino šešis šviestuvus, atstojančius septynias 
savaitės dienas ir visas dangaus žvaigždes. 

— Tu man aiškini, kaip atrodo tabernakulis, bet ne tai, kokia yra 
visata, - pertraukė Baudolinas. 

— Visata yra kaip tabernakulis, todėl aiškindamas, kaip atrodo 
tabernakulis, kartu paaiškinu, kaip atrodo visata. Kaip nesupran- 
ti tokio paprasto dalyko? Žiūrėk... — ir nubraižė piešinį. 

Jame visatos forma buvo lygiai kaip šventovės, lenktu skliautu, 
kurio viršutinę dalį nuo mūsų akių slėpė padangtė. Apačioje ply- 
tėjo ekumena, kitaip - žemė, kur ir mes gyvename, bet ji ne plokš- 
čia, o driekėsi tarp ją supančio vandenyno ir palengva kilo į šiau- 
rės vakarus, kur stiebėsi toks aukštas kalnas, kad mūsų akys ne- 
gali jo įžiūrėti, o jo viršūnė išnyko tarp debesų. Saulė ir mėnulis, 
kuriuos judina angelai, - o ir lietus, žemės drebėjimai bei kiti at- 
mosferos reiškiniai taip pat jų darbas, - rytais iš rytų juda į pietus, 
prieš kalną, ir apšviečia pasaulį, o vakarais pasuka į vakarus ir 
pasislepia už kalno, todėl atrodo tarsi nusileistų. Kai pas mus sto- 
ja naktis, kitoje kalno pusėje yra diena, bet niekas tos dienos ne- 
mato, nes kalnas toje pusėje neapgyventas ir niekas niekada nėra 
ten buvęs. 

— Ir pagal tokį piešinį turėtume ieškoti kunigo Jono karalys- 
tes? — paklausė Baudolinas. - Zosimai, nepamiršk, kad susitarė- 
me mainyti tavo gyvybę į gerą žemėlapį, bet jei žemėlapis pasiro- 
dys blogas, sutartis pasikeis. 

— Ramiau, ramiau. Kadangi vaizduodami tokį tabernakulį, koks 
jis iš tikro yra, negalime parodyti viso to, kas paslėpta kitapus jo 

sienų ir kalno, Kozmas nubraižė kitą žemėlapį, kuriame žemė 
pavaizduota taip, tarsi regėtume ją iš viršaus, sklęsdami padan- 
ge, arba kaip ją gal mato angelai. Žemėlapyje, kuris saugomas 
Bukoleone, pavaizduotos mums žinomos žemės, apjuostos van- 
denyno briauna, o kitapus vandenyno - žemės, kur žmonės gyve- 
no iki tvano, bet po Nojaus jau niekas ten nebuvo nukeliavęs. 

— Zosimai, kartoju, - tarė Baudolinas nutaisydamas žiaurų vei- 
dą, - jei manai, kad papasakosi mums apie dalykus jų neparody- 
damas... 

— Aš visa tai matau, tarsi gulėtų man prieš akis, o ir jūs patys 
netrukus pamatysite. 

Sunykusiu veidu, atrodžiusiu dar skausmingiau dėl mėlynių ir 
nubrozdinimų ir kėlusiu dar didesnį gailestį, švytinčiomis akimis, 
žvelgusiomis į tai, ką jis vienas tematė, Zosimas galėjo įtikinti net 
tą, kuris juo nepasitikėjo. Tai buvo jo stiprybė, pasakė Baudoli- 
nas Niketui, ir šitaip jis vedžiojo mane už nosies pirmąjį kartą, 
vedžiojo dabar ir būtų vedžiojęs dar kelerius metus. Kalbėjo la- 
bai įtikinamai ir jau ruošėsi pasakoti, kaip remiantis Kozmo ta- 
bernakuliu galima paaiškinti saulės užtemimus, tačiau saulės už- 
temimai Baudolino nedomino. Jis tegalvojo, kaip su tikruoju že- 
mėlapiu galės leistis ieškoti kunigo Jono. 

— Gerai, — tarė, - palauksime vakaro. 

Vienam iš saviškių Zosimas liepė paduoti vaisių ir daržovių, O 
į Poeto klausimą, ar nėra nieko kita, atsakė: 

— Saikingai ir vienodais tarpais valgydamas maistą, vienuolis 
tampa tvirtas. 

Poetas liepė jam eiti velniop, paskui, matydamas, kaip pasigar- 
džiuodamas kerta Zosimas, pažvelgė po jo daržovėmis ir išvydo, 
kad jo mokiniai paslėpę jam du gražius riebaus ėriuko gabalėlius. 
Netaręs nė žodžio, Zosimas atidavė Poetui savo lėkštę. 

Jie ruošėsi ramiai leisti dieną, kai įėjo sukrėstas vienas iš moki- 
nių ir papasakojo, kas dedasi mieste. Naktį, iškart po apeigų, Ste- 
fanas Adžiokristoforitas su būriu ginkluotų vyrų pasuko į Isako 
Angelo namus prie Pribleptos, arba Prakilniosios Mergelės, vie- 

nuolyno, kur garsiai šūktelėjo savo priešui, reikalaudamas išeiti, 
dar daugiau - paliepė saviškiams išversti duris ir už barzdos iš- 
tempti Isaką lauk. Tada Isakas, visų laikomas baugščiu ir neryž- 
tingu, nusprendė, kad jam nėra ko prarasti: kieme sėdo ant žirgo 
ir ištraukęs iš makšties kardą, pusnuogis, juokingas su savo vos 
dengiančiu klubus dvispalviu apsiaustėliu netikėtai išjojo lauk, už- 
klupdamas priešą nepasiruošusį. Adžiokristoforitas nespėjo net 
kardo ištraukti, kai Isakas vienu smūgiu perrėžė jo galvą pusiau. 
Paskui pasuko prie savo dabar jau dvigalvio priešo bendrų, ir vie- 
nas iš jų palydėjo ausį, o kiti įsibaiminę pabėgo. 

Nužudyti imperatoriaus patikėtinį buvo didžiausias nusikalti- 
mas ir reikalavo nuožmiausio atpildo. Isakas, parodydamas ne- 
paprastą nuojautą, kaip reikia elgtis su tauta, puolė į Šventos So- 
fijos soborą, prašydamas prieglobsčio, kuris pagal papročius bū- 
davo suteikiamas žmogžudžiams, ir garsiai meldė atleidimo už 
savo piktadarystę. Sudraskė tuos menkus drabužius, kuriais vil- 
kėjo, rovėsi barzdą, rodė kraujuotą kardą ir melsdamas atleidi- 
mo nepamiršo pridurti, jog veikė gindamas savo gyvybę, dar pri- 
minė, kokį piktadarį nužudęs. 

- Šita istorija man nepatinka, - tarė Zosimas, sutrikęs dėl to- 
kios greitos savo velniško globėjo mirties. 

Dar mažiau jam patiko vėliau išgirstos kitos naujienos. Šven- 
tos Sofijos sobore pas Isaką atėjo toks garbus vyras kaip Johanas 
Dukas, Isakas nesiliovė kalbėti kas akimirką vis augančiai miniai; 
vakarop didelis miestiečių būrys užsidarė šventovėje kartu su Isa- 
ku, kad jį gintų, ir vienas kitas netgi pradėjo murmėti, jog pats 
laikas atsikratyti tirono. 

Nežinia, ar Isakas, kaip tvirtino Zosimo nekromantija, jau nuo 
seno ruošėsi kirsti, ar tik mokėjo pasinaudoti savo priešų klaida, 
tačiau tapo aišku, jog Androniko sostas svyruoja. Ir taip pat buvo 
aišku, kad tokiomis aplinkybėmis būtų kvaila bandyti brautis į 
valdovo rūmus - juk bet kurią valandėlę viskas galėjo virsti viešo- 
mis skerdynėmis. Visi sutarė likti Katabatoje ir laukti, kaip toliau 
klostysis įvykiai. 

Kitą rytą pusė miesto gyventojų išvirto į gatves, garsiai reika- 
laudami suimti Androniką, o į imperatoriaus sostą pasodinti Isa- 
ką. Žmonės puolė viešuosius kalėjimus ir išlaisvino daugybę ne- 
kaltų tirono aukų iš garsių giminių, kurios nieko nelaukdamos 
prisidėjo prie maišto. Tai jau buvo ne maištas, o sukilimas, revo- 
liucija, valdžios grobimas. Miestiečiai ginkluoti vaikščiojo gatvė- 
mis — kas kardais ir šarvais, kas kuokomis ir lazdomis. Kai kurie — 
tarp jų ir daug imperijos dignitorių —- nusprendę, kad atėjo laikas 
išrinkti kitą autokratą, nukabino virš didžiojo šventovės altoriaus 
kabojusią Konstantino Didžiojo karūną ir karūnavo ja Isaką. 

Karingai nusiteikusi minia patraukė imperatoriaus rūmų link ir 
apsiautė juos, Andronikas dar bandė beviltiškai gintis, laidydamas 
strėles nuo aukščiausio bokšto, vadinamo Kentenarionu, viršūnės, 
bet turėjo pasiduoti taip įnirtingai puolant pavaldiniams. Kalbėta, 
kad jis nusiplėšęs nuo kaklo kryžių, nusiavęs purpuro batus, užsi- 
dėjęs ant galvos smailią kepuraitę, kokias nešioja barbarai, ir Bu- 
koleono labirintais pasiekęs savo laivą, kartu išsivedęs žmoną ir tą 
kekšę Maraptiką, kurią beprotiškai mylėjo. Isakas pergalingai įžengė 
į rūmus, minia užplūdo miestą, užpuolė pinigų kalyklą, arba, kaip 
ją vadino, Aukso Vonias, užėmė arsenalą ir ėmė plėšti rūmų šven- 
tyklas, draskyti netgi švenčiausiųjų paveikslų pagražus. 

Zosimas su kiekviena naujiena drebėjo vis labiau, nes pasako- 
ta, kad vos tik surasdavo Androniko bendrą, tuoj perleisdavo jį 
per kardais apsiginklavusiųjų eiles. Kita vertus, ir pačiam Baudo- 
linui neatrodė laikas dabar leistis į Bukoleoną. Taip, negalėdami 
veikti nieko daugiau, kaip tik gerti ir valgyti, bičiuliai dar keletą 
dienų praleido Katabatoje. 

Kol pagaliau išgirdo, kad Isakas iš Bukoleono persikėlė į Bla- 
chernajaus rūmus tolimiausiame šiauriniame miesto kyšulyje. Da- 
bar Bukoleonas buvo mažiau saugomas ir (kadangi ten jau nebu- 
vo ką plėšti) gan tuščias. Kaip tik tą dieną Andronikas buvo su- 
čiuptas prie Ponto Euksino krantų ir atvesdintas pas Isaką. Rū- 
mų tarnai jį kumščiavo ir spardė, nupešė barzdą, išrovė dantis, 
nuskuto galvą, paskui, nukirtę dešinę ranką, įmetė kalėjiman. 

Atėjus žiniai, kad visame mieste prasidėjo džiaugsmingas šoki- 
mas ir linksmybės, Baudolinas nusprendė, jog tokia sumaištis tin- 
kamiausias metas eiti į Bukoleoną. Zosimas pareiškė, jog gali bū- 
ti atpažintas, tačiau bičiuliai patarė nesirūpinti. Pasitelkę, kas pa- 
sitaikė po ranka, nuskuto jam galvą ir barzdą, o tas tik verkė ai- 
manuodamas esąs paniekintas, netekęs savo vienuoliškos didy- 
bės ženklų. Tikrai, plikas kaip kulnas, Zosimas pasirodė esąs be 
smakro, per daug atsikišusia viršutine lūpa, smailiomis lyg šuns 
ausimis ir, kaip pareiškė Baudolinas, labiau priminė Čikinizijų, 
kuris slankiojo Aleksandrijos gatvėmis rėkaudamas mergaitėms 
nešvankybes, nei prakeiktą asketą, koks iki šiol dėjosi. Kad atitai- 
sytų tą pasibjaurėtiną įspūdį, ištepliojo jį skaistalais ir galų gale 
jis atrodė lyg ištvirkėlis, kuriam Lombardijoje vaikai būtų sekioję 
iš paskos, išjuokdami ir apmėtydami supuvusiais vaisiais, bet čia, 
Konstantinopolyje, tokių matydavai kasdien ir tai, pasak Baudo- 
lino, buvo beveik lygiai tas pat, kas vaikščioti po Aleksandriją par- 
davinėjant sūrį ar varškę. 

Eidami per miestą matė, kaip pro šalį ant nusišėrusio kupra- 
nugario prajojo surakintas Andronikas, dar plikesnis už tą, ant 
kurio jojo, pusnuogis, baisiais skudurais apmuturiuotu dešinio- 
sios rankos riešu be plaštakos, ant sulysusių skruostų sukrešėju- 
siu krauju, nes jam ką tik išlupo akį. Aplink jį sukiojosi bedaliai 
miesto gyventojai, kuriuos jis tiek metų valdė: dešrininkai, odų 
raugėjai ir smuklių atmatos, lyg musių spiečius pavasarį prie mėšlo 
krūvos, daužė jį per galvą lazdomis, kišo į šnerves jaučio mėšlą, 
šlakstė nosį jaučio šlapime išmirkytomis kempinėmis, smaigstė 
kojas iešmais, kukliausi tenkinosi apmėtydami akmenimis, vadin- 
dami pasiutusiu šunim ir rujojančios kalės vaiku. Viena kekšė pro 
viešnamio langą išvertė ant jo puodą su verdančiu vandeniu, o 
tada minia visai pašėlo, nutraukė jį nuo kupranugario ir pakabi- 
no už kojų tarp dviejų kolonų greta Romulą ir Remą žindančios 
vilkės statulos. 

Andronikas elgėsi oriau už savo budelius - jis nė sykio nesuai- 
manavo. Tik vis murmėjo ,, Kyrie eleison, Kyrie eleison“ ir klausė, 

kodėl jie trupina jau sudaužytą grandinę. Nuo taip pakabinto nu- 
plėšė paskutiniuosius drabužius, vienas vyras kardu nukirto jo ge- 
nitalijas, kitas pro burną sugrūdo ietį iki pat vidurių, trečias įsmeigė 
kuolą išeinamojon angon. Ten būta ir lotynų: jie vaipydamiesi šo- 
ko aplinkui, ragindami jo kūną draskančius kankintojus, ir gal 
buvo vieninteliai turėję teisę keršyti už tai, kaip prieš keletą me- 
tų Andronikas su jais pasielgė. Nelaimingasis dar sukaupė jėgų, 
kad pakeltų prie burnos dešinės rankos strampą, lyg norėdamas 
išgerti savo kraują, kad papildytų tą, kuris čiurkšlėmis liejosi lauk. 
Tada išleido dvasią. 

Pabėgę nuo tokio reginio, bičiuliai pabandė pasiekti Bukoleo- 
ną, tačiau priartėję suprato, kad ten patekti negalės. Pasibjaurė- 
jẹs plėšimu, Isakas liepė savo sargybiniams saugoti rūmus, o ban- 
dantieji pro juos prasiveržti buvo žudomi vietoje. 

— Zosimai, tau vis tiek teks eiti, - tarė Baudolinas. - Viskas 
paprasta: įeini, paimi žemėlapį ir atneši mums. 

— O jei man perpjaus gerklę? 

— Jei neisi, ją tau perpjausime mes. 

— Mano auka būtų prasminga, jei žemėlapis būtų rūmuose. Tiesą 
pasakius, jo ten nėra. 

Baudolinas pažvelgė į jį nesuprasdamas tokio įžūlumo. Paskui 
pratrūko: 

— Aha, pagaliau sakai tiesą? Kodėl iki šiol melavai? 

— Norėjau laimėti laiko. Laimėti laiko nėra nuodėmė. Geram 
vienuoliui nuodėmė - prarasti laiką. 

— Užmuškime jį čia, vietoje, - tarė Poetas. - Laikas parankus, 
tokiose skerdynėse niekas nieko nepastebės. Nutarkime, kuris jį 
nudaigos, - ir pirmyn. 

— Palaukit, - pertarė Zosimas, - Viešpats moko mus susilaikyti 
nuo bergždžio darbo. Teisybė, melavau, bet tik norėdamas gero. 

— Kas gi tas „geras“? — įsiutęs sustaugė Baudolinas. 

— Mano geras, - atsakė Zosimas. — Turėjau teisę ginti savo gy- 
vybę, nes ruošėtės ją man atimti. Vienuolis, lygiai kaip cherubi- 
nai ir serafimai, privalo visur turėti akis, kitaip tariant (taip aš 

suprantu šventųjų tėvų iš dykumos žodžius), su savo priešais pri- 
valo būti budrus ir gudrus. 

— Bet priešas, apie kurį kalbėjo tavieji tėvai, buvo velnias, ne 
mes! — vėl suriko Baudolinas. 

— Visokios gali būti velnių suktybės: jie pasirodo sapnuose, su- 
kelia regėjimus, neriasi iš kailio, kad tik mus apmulkintų, pasi- 
verčia net ir šviesos angelais, siekdami tau įkvėpti apgaulingo pa- 
sitikėjimo. Ką, manim dėti, patys būtumėte darę? 

— O ką dabar darysi tu, šlykštus graike, kad vėl išneštum sveiką 
kailį? 

— Pasakysiu jums tiesą, kaip esu pratęs. Kozmo žemėlapis tik- 
rai yra, aš jį mačiau štai šitomis savo akimis. Nežinau, kur jis da- 
bar, bet prisiekiu, laikau jį štai čia, galvoje... — Jis paplekšnojo 
sau per kaktą, dabar jau be užkritusių ilgų plaukų. - Galėčiau tau 
pasakyti visą kelionės iki kunigo Jono karalystės nuotolį, diena 
po dienos. Akivaizdu, kad nebegaliu likti šitame mieste ir jums 
taip pat nėra ko čia pasilikti, nes atvykote manęs, - ir mane dabar 
turite, - siekdami gauti žemėlapį, bet jo negausite. Mane nužudę, 
liksite be nieko. Jei pasiimsite mane kartu, prisiekiu visais šven- 
taisiais apaštalais, būsiu jūsų vergas ir dienų dienas brėšiu kelią, 
kuris nuves jus tiesiai į kunigo valdas. Palikdami mane gyvą nieko 
neprarasite, nebent tiek, jog turėsite dar vieną burną, kurią teks 
maitinti. O mane nužudę, prarasite viską. Spręskite patys. 

— Tai pats įžūliausias akiplėša, kokį gyvenime esu sutikęs, - ta- 
rè Boronas, ir kiti jam pritarė. 

Zosimas tylėdamas nuolankiai laukė. Tada prabilo rabbi Salia- 
monas: „Tegul bus visada pagarbintas Švenčiausiasis...“, bet Bau- 
dolinas neleido jam baigti: 

— Gana patarlių, tas niekšas jų net per daug pasakė. Jis, nors ir 
niekšas, bet sako tiesą. Teks jį gabentis kartu. Antraip Frydrichas 
pamatys mus grįžtančius tuščiomis ir pamanys, kad už jo pinigus 
mėgavomės Rytų malonumais. Bent grįšime su belaisviu. Bet tu, 
Žosimai, turi prisiekti, kad nebandysi vėl mūsų apmauti... 

— Prisiekiu visais dvylika šventų apaštalų, - tarė Zosimas. 

— Vienuolika, vienuolika, netikėli, - suriko Baudolinas kibda- 
mas jam į krūtinę, - sakydamas „dvylika“ kalbi ir apie Judą! 
— Gerai, tegul bus vienuolika. 


— Taigi, - tarė Niketas, - tokia buvo tavo pirmoji kelionė į Bi- 
zantiją. Nenustebčiau, kad po to, ką regėjai, dabartiniai įvykiai 
tau atrodo it švęstas vandenėlis. 

— Matai, pone Niketai, - tarė Baudolinas, - švęstas vandenėlis, 
kaip tu sakai, man niekada nepatiko. Gal Aleksandrija — varga- 
nas miestas, bet, jei koks valdovas mums nepatinka, pasakome 
jam „sudie“ ir išrenkame kitą konsulą. Taip pat ir Frydrichas — 
kartais jis įtūždavo, bet kai pusbroliai jam įkyrėdavo, jų neromyda- 
vo, O paskirdavo dar vieną kunigaikštystę. Tačiau istorija ne apie 
tai. Jau buvau beveik pasiekęs krikščioniškojo pasaulio kraštą, 
tereikėjo paėjėti toliau į rytus ar į pietus ir būčiau priėjęs Indijas. 
Bet baigėsi pinigai, todėl, norėdami traukti į Rytus, turėjome vėl 
grįžti į Vakarus. Man buvo jau keturiasdešimt treji, ieškojau ku- 
nigo Jono gal nuo šešiolikos ir dar kartą buvau priverstas atidėti 
savo kelionę. 


22; 


BAUDOLINAS NETENKA TĖVO IR 
RANDA GRADALI 


Genujiečiai pasiuntė Bojamondą su Teofilu į miestą išsiaiškinti, 
ar padėtis rami. Šie grįžę pranešė, kad ji gana rami, nes dauguma 
piligrimų sėdi smuklėse, o dar kiti grūdasi Šventos Sofijos sobo- 
re, godžiomis akimis stebeilydami į suneštą relikvijų lobį. 

— Akys raibsta! - tarė Bojamondas. 

Ir tuoj pridūrė, kad grobio dalybos virto nešvariu žaidimu. Ne 
vienas tik apsimetė atiduodantis savo laimikį — sviesdavo krūvon 
keletą niekučių, bet kartu vogčiomis įsikišdavo į drabužius kokį 
šventojo kaulą. O kad nė vienas nenorėjo būti nutvertas nešinas 
relikvija, netoli šventovės išdygo lyg ir turgelis, kur sukiojosi dar 
galutinai nenustekenti miestiečiai ir mainikautojai armėnai. 

— Taip, - nusišaipė Bojamondas, - graikai, išsaugoję subinėse 
paslėptus kelis Bizantijos solidus, dabar juos traukia dėl kokio 
nors švento Pumpadrickio blauzdikaulio, nors tas gal visą laiką 
gulėjo gretimoje šventykloje! Paskui vėl jai parduos, mat graikai 
gudrūs. Jie tik ir siekia pasipelnyti, o dar sako, kad mes, genujie- 
čiai, galvojame vien apie skambančiuosius! 

— Ką dar neša į šventovę? - paklausė Niketas. 

Teofilas ėmė smulkiau pasakoti. Jis spėjęs pamatyti skrynią su 
purpuriniu Kristaus apsiaustu, gabalą rykštės, kuria šis buvo nu- 
plaktas, kempinę, paduotą merdinčiam mūsų Viešpačiui, erškė- 
čių vainiką, dėžutę su per Paskutinę vakarienę pašventintu duo- 
nos gabalėliu, tuo, kurį Jėzus davęs Judui. Dar matė skrynelę su 
Nukryžiuotojo barzdos plaukais, kuriuos žydai išpešė nuėmus Jį 
nuo kryžiaus, o pati skrynelė buvo suvyniota į Viešpaties drabu- 


UMBERTO ECO E BAUDOLINAS 245 


žius, iš kurių kareiviai loše kauliukais kartuvių papėdėje. Dar ma- 
tęs visą nuplakimo stulpą. 

— Mačiau atnešant ir gabalėlį Dievo Motinos suknios, - pridū- 
rė Bojamondas. 

— O, varge! - sudejavo Niketas. - Jei matei tik gabalėlį, vadina- 
si, ją jau pasidalijo. Mat ji saugota Blachernajaus rūmuose. Prieš 
daugelį metų tokie Galbijus ir Kandidas kaip maldininkai kelia- 
vo į Palestiną ir Kafarnaume sužinojo, kad Mergelės pallion sau- 
goma pas vieną žydą. Susibičiuliavę su juo, gavo pernakvoti jo 
namuose, taigi jie slapta išmatavo skrynią, kurioje buvo laikoma 
suknia, ir Jeruzalėje užsakė padirbinti lygiai tokią pat, paskui grį- 
žo į Kafarnaumą, naktį sukeitė skrynias ir atgabeno tą suknią į 
Konstantinopolį, kur jai saugoti buvo pastatyta apaštalų Petro ir 
Morkaus bažnyčia. 

Bojamondas pridūrė girdėjęs, kad bent du riteriai krikščionys 
turi dvi švento Jono Krikštytojo galvas, po vieną kiekvienas, bet 
dar jų negrąžinę, ir visi ėmė svarstyt, katra iš jų tikroji. Niketas 
gudriai šyptelėjo: 

— Girdėjau, kad mieste garbinamos dvi galvos. Pirmąją atvežė 
Teodosijus Didysis ir ji stovi Pranašo bažnyčioje. Paskui Justinia- 
nas Emesoje rado antrą. Atrodo, ją padovanojo kažkokiam vyrų 
vienuolynui, paskui kalbėta, kad ją grąžino, bet niekas nežino, 
kur toji galva atsidūrė. 

— Kaip galima užmiršti tokią vertingą relikviją? - paklausė Bo- 
jamondas. 

— Žmonių pamaldumas permainingas. Metų metus džiaugiasi 
kieno nors šventais palaikais, paskui susižavi nauju, dar stebuk- 
lingesniu, radiniu ir anuos užmiršta. 

— Bet katra iš tų dviejų galvų tikroji? - neatlyžo Bojamondas. 

— Šventų dalykų negali suvokt žmogaus protu. Kad ir kurią iš 
tų dviejų relikvijų prieš mane pastatysi, pasilenkęs ją pabučiuo- 
ti tikrai pajusiu mistinį jos skleidžiamą kvapą ir jau Žinosiu, jog 
ji - ta tikroji. 

Tą akimirką iš miesto sugrįžo Peveras. Ten dėjosi neregėti da- 

lykai. Norėdamas apsaugoti Šventos Sofijos sobore sukauptą lo- 
bį nuo gribišiaujančių kareivių, dožas įsakė padaryti pirminį su- 
rinktų daiktų sąrašą ir pasitelkė kelis graikų vienuolius, kad tie 
atpažintų relikvijas. Tada paaiškėjo, kad privertus piligrimus grą- 
žinti ką buvo paėmę, šventovėje atsirado ne tik dvi Krikštytojo 
galvos, - tai jie jau žinojo, - bet ir dvi kempinės bei du erškėčių 
vainikai, ką jau minėti kitką. Stebuklas, kikeno Peveras šnairuo- 
damas į Baudoliną, vertingiausios Bizantijos relikvijos pasidaugi- 
no, kaip duona ir žuvys. Kai kurie piligrimai palaikė tai sau pa- 
lankiu dangaus ženklu ir puolė šaukti, kad jei jau taip gausu tų 
retų gėrybių, dožas galėtų leisti kiekvienam vežtis namo tai, ką 
nustvėręs. 

— Šitas stebuklas mūsų labui, - tarė Teofilas, - lotynai nesupai- 
sys, kuri relikvija tikra, ir turės viską palikti. 

— Abejoju, - tarė Baudolinas. - Kiekvienas kunigaikštis ar mark- 
grafas mielai parsiveš namo kokį šventą laimikį, kuris pritrauktų 
minias tikinčiųjų, o kartu ir pinigus. O kad ir pasklis gandas, jog 
tokia pat relikvija yra už tūkstančio mylių, nutars, kad toji netikra. 

Niketas susimąstė. 

— Netikiu tokiu stebuklu. Kam Viešpats turėtų jaukti mūsų 
mintis savo šventųjų relikvijomis... Baudolinai, ar tik per savo 
viešnagės mieste mėnesius tu pats nesurezgei kokios klastos su 
jomis"? 

— Pone Niketai! — atkirto Baudolinas įsižeidęs. Paskui atkišo 
rankas lyg norėdamas nuraminti savo pašnekovą. - Gerai, kad 
jau ruošiuosi viską tau papasakoti, ateis ir toji akimirka, kai teks 
pasakoti ir apie relikvijas. Bet apie jas paskui. Be to, pats ką tik 
sakei, kad šventų dalykų nedera matuoti žmogaus mastais. Jau 
vėlu ir manau, po valandos, sutemus, galėsime leistis į kelią. Lai- 
kas ruoštis. 

Niketas, kuris norėjo iškeliauti drūčiai pasistiprinęs, jau seniai 
buvo paliepęs Teofilui pagaminti monokythron, o šiam paruošti 
reikėjo laiko. Taigi buvo įneštas varinis puodas, pilnas jautienos 
ir kiaulienos, kaulų su mėsa ir riebaluose troškintų Frigijos ko- 

pūstų. Ilgai vakarieniauti nebuvo kada, tad logotetas, užmiršęs 
savo geras manieras, dabar graibstė iš puodo ne trim pirštais, o 
visom saujom. Atrodė lyg mėgautųsi paskutiniąja meilės naktim 
su mylimu miestu - nekaltu, pasileidusiu, kenčiančiu. Baudolinas 
nejautė alkio, tik gurkšnojo sakais atsiduodantį vyną, kokio Se- 
limbrijoje gal ir nerastumei. 

Niketas paklausė, ar į tą istoriją su relikvijomis neįsipainiojęs 
Zosimas. Baudolinas atsakė norįs pasakoti viską iš eilės. 

— Po visų šitame mieste pamatytų baisybių grįžome sausuma, 
nes pristigome pinigų kelionei laivu. Pasinaudodamas sumaištim 
Zosimas, padedamas vieno iš savo mokinių, kuriuos ruošėsi pa- 
likti, iš kažkur atvedė mulų. Keliavome medžiodami, prisiglaus- 
dami pakelės vienuolynuose, kol pagaliau pasiekėme Veneciją, o 
iš ten ir Lombardijos lygumą... 

— Ar Zosimas nė karto nemėgino pabėgti? 

— Negalėjo. Nuo tos akimirkos, sugrįžus, Frydricho rūmuose, o 
vėliau, jau keliaujant į Jeruzalę, ilgiau nei ketverius metus gyve- 
no prirakintas grandine. Tikriau, su mumis būdavo laisvas, tačiau 
palikdami jį vieną prirakindavome prie lovos, stulpo ar medžio, 
žiūrint, kur būdavome, o jei tekdavo joti raitiems, jį taip pririšda- 
vome prie vadžių, kad, vos kėsindavosi nusėsti, žirgas padūkda- 
vo. Baimindamasis, kad nepaisant visų pastangų jis vis dėlto gali 
užmiršti savo priedermes, kas vakarą, prieš užmiegant, rėždavau 
jam antausį. Priprato prie to ir prieš guldamas laukdavo jo kaip 
motinos bučinio. 


Kelionėje bičiuliai nesiliovė akstinę Zosimą atkurti žemėlapį, 
ir šis labai stengėsi - kiekvieną dieną vis prisimindavo kokią nors 
smulkmeną, net prabilo apie nuotolius. 

— Taip iš akies, - rodė braižydamas pirštu kelio dulkėse, - nuo 
Kinistos, šilko šalies, iki Persijos reikia eiti šimtą penkiasdešimt 
dienų, kad pereitum Persiją, reikia dar aštuoniasdešimties dienų, 
o nuo Persijos sienos iki Seleukijos sugaiši trylika dienų, nuo Se- 
leukijos iki Romos, o paskui iki hiberų šalies dar šimtas penkias- 

dešimt dienų. Taigi nuo vieno pasaulio krašto iki kito apytikriai 
reikia žingsniuoti keturis šimtus dienų, po trisdešimt mylių per 
dieną. Žinia, žemė ilgesnė nei platesnė - prisimink, kad Išėjimo 
knygoje sakoma, jog tabernakulio pagrindas turi būti dviejų uolek- 
čių ilgio ir vienos pločio. Todėl nuo šiaurės iki pietų gali skaičiuoti 
penkiasdešimt dienų, nuo šiaurinių kraštų iki Konstantinopolio, 
nuo Konstantinopolio iki Aleksandrijos - dar penkiasdešimt die- 
nų, o nuo Aleksandrijos iki Etiopijos Arabijos įlankoje — septy- 
niasdešimt penkias dienas. Žodžiu, iš viso apie du šimtus dienų. 
Be to, jei iškeliautum iš Konstantinopolio link tolimiausios Indi- 
jos, turint galvoje, kad gali pasiklysti ir dažnai turėsi stoviniuoti 
ieškodamas kelio ir kažin kiek kartų grįžti atgal, sakyčiau, kad 
kunigą Joną pasiektum po metų kelionės. 

Kalbai pakrypus apie relikvijas, Kijotas paklausė Zosimo, ar 
šis girdėjęs apie Gradalį. Tikrai apie jį girdėjęs iš aplink Konstan- 
tinopolį gyvenusių galų, taigi tų, kurie, pasak jo, žino tos tolimos 
šiaurės senųjų dvasininkų pasakojimus. Kijotas paklausė, ar jis 
girdėjęs apie tokį Faireficą, kuris neva nuvežęs Gradalį kunigui 
Jonui, ir Zosimas atsakė, jog tikrai apie jį girdėjęs, tačiau Baudo- 
linas tuo abejojo. 

— Kas gi tas Gradalis? — paklausė. 

— Taurė, taurė, kurioje Kristus pašventino duoną ir vyną, patys 
taip sakėte. 

Duona taurėje? Ne, vynas, duona buvo ant lėkštutės, lėkšte- 
lės, ant padėkliuko. Kas gi buvo tas Gradalis - lėkštė ar taurė? 
Ir viena, ir kita, bandė išsisukti Zosimas. Gerai pagalvojus, savo 
trigrašį įkišo ir Poetas, mesdamas bauginamą žvilgsnį, tai buvo 
ietis, kuria Lionginas pervėrė Nukryžiuotojo šoną. Taigi, taip jis 
ir manęs, kaip tik taip ir bus. Čia Baudolinas trenkė jam atpaka- 
lia ranka, nors dar nebuvo metas miegoti, ir Zosimas puolė tei- 
sintis: sutinku, sklandė visokių gandų, tačiau tai, kad jie sklandė 
ir tarp Bizantijos galų, įrodo, jog tas Gradalis tikrai yra. Žodžiu, 
apie Gradalį nesužinota nieko nauja, kitaip tariant, žinios buvo 
labai menkos. 

— Aišku, - tarė Baudolinas, - jei įstengčiau Frydrichui atgaben- 
ti Gradalį, o ne tokį atmatą kalinį kaip tu... 

— Bet kada gali jį jam nuvežti, - pasiūlė Zosimas. - Tereikia 
tinkamo ąsočio... 

— A, dabar jau ir ąsotis. Tave patį įkišiu į tą ąsotį! Aš ne toks 
klastotojas kaip tu! 

Zosimas gūžčiojo pečiais ir glostė smakrą su vėl besikalančia 
barzda — dabar atrodė panašus į šamą, bjauresnis nei pirma, kai 
buvo glotnus ir blizgantis lyg kamuolys. 

— Be to, - svarstė Baudolinas, - net žinodamas, kad tai ąsotis ar 
taurė, kaip radęs jį atpažinsi? 

— Dėl to gali būti ramus, - pertarė Kijotas, panirdamas į savo 
svajonių pasaulį, - pamatysi šviesą, pajusi kvapą... 

— Tikėkimės, - nutraukė Baudolinas. 

Rabbi Saliamonas papurtė galvą: 

— Turbūt tai koks nors daiktas, kurį jūs, stabmeldžiai, pavogėte 
iš Jeruzalės šventovės, kai ją apiplėšėte, o paskui nežinia kur pra- 
danginot. 


Baudolinas sugrįžo tiesiai į Henriko, Frydricho jaunėlio sū- 
naus, karūnuoto romėnų karalium, jungtuves su Konstancija 
d'Altavila. Imperatorius į jį dėjo visas savo viltis. Ne todėl, kad 
pirmagimis jam buvo nemielas, priešingai, net paskyrė jį Švabi- 
jos kunigaikščiu, tačiau buvo akivaizdu, kad toji meilė per daug 
gaili, kaip atsitinka su nenusisekusiais vaikais. Baudolinui jis pa- 
sirodė išblyškęs, kankinamas kosulio, trūkčiojančiu kairiuoju vo- 
ku, sakytum norėdamas pamerkti akį. Per karališkąją puotą jis 
dažnai atsitolindavo ir Baudolinas matė jį žingsniuojant laukais 
ir šmaukščiojant rimbu krūmus, tarsi būtų maldęs kaži kokią 
vidinę graužatį. 

— Jis jau ne šiame pasaulyje, - vieną vakarą pasakė Frydrichas. 

Dar labiau pasenęs, dabar jau Žilabarzdis, jis vaikščiojo lyg per- 
suktu kaklu. Bet nesiliovė medžioti ir vos pamatęs upę tuoj pul- 
davo vandenin ir plaukiodavo kaip kadaise. Baudolinas būgšta- 

vo, kad vieną dieną šaltame vandenyje jį gali sutraukti mėšlungis, 
ir melsdavo pasisaugoti. 

Norėdamas jį paguosti, papasakojo apie savo sėkmingą žygį, 
kurio metu sučiupo tą apgaviką vienuolį, ir pasigyrė greit turėsiąs 
žemėlapį, nuvesiantį juos į kunigo karalystę, patikino, kad Gra- 
dalis - ne pasaka ir ateis diena, kai jis atsidurs imperatoriaus ran- 
kose. Frydrichas nesiklausė. 

— Gradalis, taip, Gradalis, - sumurmėjo kažin kur įsmeigęs 
akis, — taip, su juo galėčiau, galėčiau... 

Jo mintis nutraukdavo kokia nors svarbi Žinia, jis vėl atsidus- 
davo ir šiaip taip imdavosi savo pareigų. 

Kartais pasivedėdavo Baudoliną šalin ir pasakodavo, kaip jam 
ilgu Beatričės. O guosdamas jį Baudolinas atitardavo, kad jam 
pačiam labai ilgu Kolandrinos. 

— Žinau, - sakydavo Frydrichas, - mylėjai Kolandriną, todėl ir 
supranti, kaip aš mylėjau Beatričę. Bet iš kur tu gali žinoti, ko- 
kios meilės ji buvo verta. 

Ir Baudolinui atsiverdavo senoji sąžinės graužaties padaryta 
žaizda. 


Vasarą imperatorius grįžo į Vokietiją, tačiau Baudolinas nega- 
lėjo vykti kartu, nes jam pranešė, jog mirė motina. Išskubėjo į 
Aleksandriją, keliaudamas galvojo apie tą moterį, kuri jį pagim- 
dė ir kuriai niekada neparodė jokio švelnumo, išskyrus tą Kūčių 
naktį prieš daugelį metų, kai avis atsivedė ėriuką (jergutėliau, pa- 
galvojo, jau praėjo daugiau nei penkiolika žiemų, Viešpatie, gal 
visos aštuoniolika). Atvyko, kai motina jau buvo palaidota, o Gal- 
jaudas palikęs miestą ir apsigyvenęs senajame name Frasketoje. 

Jis gulėjo bejėgis, vos pajudindamas ranką, kad nuvaikytų nuo 
veido muses, greta stovėjo medinis dubuo, sklidinas vyno. 

— Baudolinai, - iškart prabilo, - dešimt kartų per dieną pykda- 
vausi su ta moteriške, melsdamas dangų, kad žaibas ją nutrenktų. 
O dabar, kai dangus ją pasiėmė, nebeišmanau, ką daryti. Nieko 
neberandu, ji viską tvarkė. Nerandu net šakių mėšlui mėžti, tvar- 

te jo dabar gal tiek, kad gyvuliai skęsta. Todėl aš ir nusprendžiau 
mirti — taip bus geriau. 

Sūnus bergždžiai stengėsi jį numaldyti. 

— Baudolinai, juk Žinai, šių kraštų žmonės - kietakakčiai ir, kai 
ką nors sugalvojame, niekas mūsų neprivers persigalvoti. Aš ne 
toks netikša tinginys kaip tu, kuris vieną dieną čia, kitą ten, - gra- 
žus ponų gyvenimas! Tik ir galvoja, kaip kitus nudaigoti, bet jei 
kurią dieną jiems pasakytų, kad turi mirti, - privarytų kelnes. Aš 
gyvenau nė musės nenuskriausdamas, su moterim, kuri buvo tik- 
ra šventoji, ir kad jau nusprendžiau mirti — mirsiu. Leisk man 
elgtis, kaip esu nutaręs, būsiu daugiau nei laimingas, nes jei dar 
taip teks gyventi — visai nusigaluosiu. 

Kartkartėmis gurkštelėdavo vyno, užsnūsdavo, paskui atsimerk- 
davo ir klausdavo: 

— Ar ašjau miręs? 

— Ne, tėve, - atsakydavo Baudolinas, - laimė, dar gyvas. 

— Vargas man, - tardavo tėvas, — dar viena diena, bet rytoj jau 
mirsiu, nesirūpink. 

Nieku gyvu negalėjai įkišt valgyti. 

Baudolinas glostė jam kaktą ir vaikė muses, paskui, neišma- 
nydamas, kaip paguosti merdintį tėvą, ir norėdamas pasirodyti 
ne koks asilas, kuriuo tėvas jį visada laikė, papasakojo apie šven- 
tąjį žygį, į kurį seniai ruošėsi, ir kad tikisi pasiekti kunigo Jono 
karalystę. 

— Žinok, - porino, - pamatysiu nuostabių kraštų. Yra tokia vie- 
ta, kur gyvena nepaprastas paukštis feniksas, jis gyvena ir skraido 
penkis šimtus metų. Po penkių šimtų metų šventikai pastato au- 
kurą, pabarsto jį prieskoniais ir siera, paukštis nusileidžia, sulieps- 
noja ir virsta pelenais. Rytojaus dieną tarp pelenų randa snapą, 
antrą dieną — visą paukštį, trečią dieną tas atgyja ir nuskrenda. Jis 
ne didesnis už erelį, ant galvos turi plunksnų kuodą kaip povas, 
kaklas auksinis, snapas tamsiai mėlynas, sparnai purpuriniai, uo- 
dega su geltonais, žaliais ir raudonais dryžiais. Taigi tas feniksas 
niekada nemiršta. 

— Nesąmonės, - pasakė Galjaudas. - Užtektų, kad atgaivintum 
Roziną, vargšas gyvulys, užduso nuo visų tų bergždžiai sukištų 
grūdų, man nereikia fenikso. 

— Grįšiu ir atvešiu manos nuo Jobo šalies viršukalnių. Ji balta ir 
saldi, atsiranda iš rasos, kuri iš dangaus krinta ant žolės ir ten 
sukreka. Išvalo kraują ir nuveja liūdesį. 

— Greičiau kiaušius. Gal ji ir tinka tiems nususėliams dvariš- 
kiams, kurie minta vien slankomis ir trapiais pyragėliais. 

— Suvalgyk nors gabalėlį duonos. 

— Nėra kada, noriu mirti jau rytoj rytą. 

Kitą rytą Baudolinas jam papasakojo, kad ruošiasi imperato- 
riui padovanoti Gradalį, taurę, iš kurios gėręs mūsų Viešpats. 

— Tikrai? Kaip ji atrodo? 

— Auksinė, nusagstyta lazuritais. 

— Tai bent kvailys! Mūsų Viešpats buvo dailidės sūnus, o ir jo 
mokiniai tokie pat vargetos. Visą gyvenimą jis dėvėjo vieną dra- 
bužį, taip mums sakė kunigas bažnyčioje, tas drabužis buvo be 
siūlių, kad nesudrikstų iki jam sukaks trisdešimt treji metai, o tu 
nori pasakyti, kad jis puotavo iš auksinės taurės su ritulazais. 
Nusipaistei. Buvo laimingas turėdamas štai tokį dubenėlį, kurį 
jam tėvas išdrožė iš šaknies, taip, kaip aš tai padariau, tas daik- 
tas tarnaus visą gyvenimą, jo nesudaužysi netgi plaktuku, Žinai, 
verčiau dar įpilk to Jėzaus kraujo, jis vienintelis man padės ra- 
miai numirti. 

Velniai rautų, pagalvojo Baudolinas. Vargšas senukas sako tei- 
sybę. Gradalis turbūt panašus į šitą dubenėlį. Paprastas, kuklus, 
kaip Viešpats. Gal todėl jis čia, visiems pasiekiamas, bet niekas 
niekada jo taip ir neatpažino, nes visą gyvenimą ieškojo tiktai to, 
kas Žėri. 

Bet tą akimirką ne tiek apie Gradalį galvojo Baudolinas. Ne- 
norėjo matyti, kaip galuojasi tėvas, - pagaliau suprato, kad tik 
leisdamas jam numirti įvykdys jo valią. Po keleto dienų senasis 
Galjaudas susiraukšlėjo kaip senas kaštonas, vos bekvėpavo, at- 
sisakė netgi vyno. 

— Tėve, - tarė Baudolinas, - kad jau ruošies mirti, susitaikyk 
su Viešpačiu ir tikrai pateksi Rojun, kuris toks panašus į kunigo 
Jono rūmus. Visagalis Dievas ten sėdi dideliame soste bokšto 
viršūnėje, virš sosto atkaltės - du aukso obuoliai ir kiekviename 
iš jų po du didelius angliukus, kurie žiba naktį. Sosto porankiai 
iš smaragdo. Septynios į sostą vedančios pakopos iš onikso, kriš- 
tolo, jaspio, ametisto, sardonikso, karneolio ir chrizolito. Sostą 
juosia gryno aukso kolonos. O virš jų skraido švelniai giedantys 
angelai... 

— Ir dar velniai, kurie ims spardyti man užpakalį, nes į tokią vietą 
neįleidžia tokių pradvokusių mėšlu kaip aš. Verčiau patylėk... 

Paskui staiga išplėtė akis, bandydamas atsisėsti, prilaikomas 
Baudolino. 

— Viešpatie, jau tikrai mirštu, nes regiu rojų. Ak, kaip gražu... 

— Tėve, ką matai? - sukūkčiojo Baudolinas. 

— Panašu į mūsų tvartą, tik iškuoptą, ten stovi ir Rozina... Ir ta 
šventa moteris — tavo motina. Bjauri nedorėle, dabar man pasa- 
kysi, kur nukišai šakes mėšlui mėžti... 

Galjaudas atsirūgo, paleido iš rankų dubenėlį ir liko išplėsto- 
mis akimis žiūrėti į angeliškąjį tvartą. 

Baudolinas meiliai delnu perbraukė jam veidą, nes tai, ką tu- 
rėjo pamatyti, dabar jis matė ir užsimerkęs, ir leidosi į Aleksan- 
driją papasakoti, kas atsitiko. Miestiečiai norėjo, kad garbusis se- 
nolis būtų palaidotas iškilmingai, - juk jis išgelbėjo miestą, — ir 
nusprendė virš katedros portalo užkelti jo statulą. 

Baudolinas dar kartą įžengė į tėvų namus, dairydamasis kokio 
nors prisiminimo, mat nutarė daugiau čia niekada nebegrįžti. Pa- 
matė ant grindų tėvo dubenėlį ir pakėlė jį kaip brangiausią relik- 
viją. Gerai išmazgojo, kad nedvoktų vynu: jei kurią dieną nutars, 
kad tai Gradalis, praėjus tiek laiko nuo Paskutinės vakarienės jis 
tikrai neturi jokiu kvapu atsiduoti, nebent tais aromatais, kuriuos 
visi neabejotinai pajustų, laikydami jį tikrąja Taure. Įsikišo dube- 
nėlį po savo apsiaustu ir išsinešė. 


23. 


BAUDOLINAS IŠSIRUOŠIA Į TREČIĄJĮ 
KRYŽIAUS ŽYGĮ 


Kai sutemos užgulė Konstantinopolį, jie leidosi į kelią. Būrys bu- 
vo nemažas, bet tomis dienomis daug ir visokiausio plauko bena- 
mių miestiečių klajojo lyg sielos paklydėlės iš vieno miesto galo į 
kitą ieškodamos portiko, po kuriuo galėtų prisiglausti naktį. Bau- 
dolinas nusivilko kryžininko apdarą, nes, jei būtų sustabdytas ir 
paklaustas, kas jo vadas, būtų turėjęs bėdos. Pirma jų Žingsniavo 
Peveras, Bojamondas, Grilas ir Taraburlas, tarsi atsitiktinai trauktų 
tuo pačiu keliu. Ties kiekvienu kampu jie budriai apsidairydavo, 
spausdami po švarkais ką tik išgaląstus peilius. 

Nepriėjus Šventos Sofijos soboro kažkoks žydraakis akiplėša 
ilgais geltonais ūsais puolė prie būrio, čiupo už rankos vieną iš 
merginų, kad ir kokia bjauri ir raupuota ji atrodė, bandydamas 
nusitempti šalin. Baudolinas tarė atėjus laikui kautis, tą pat pa- 
manė ir genujiečiai, bet Niketui šovė dar geresnė mintis. Pamatęs 
gatve atjojant būrelį riterių, puolė prieš juos ant kelių ir kreipda- 
masis į jų garbę ėmė melsti teisingumo bei pagailos. Matyt, jie 
buvo dožo žmonės, todėl barbaras buvo tuoj nuvytas, prieš tai 
gerai pašventinus kardo plokštuma, o mergina grąžinta šeimai. 

Praėję hipodromą, genujiečiai dabar jau rinkosi saugesnes gat- 
ves: siaurus skersgatvius, kur visi namai buvo sudegę arba iki siū- 
lelio apiplėšti. Ieškantys grobio piligrimai darbavosi kitur. Jau nak- 
tį jie praėjo Teodosijaus mūrus. Už jų laukė kiti genujiečiai su 
mulais. Atsiglėbesčiavę ir atsisveikinę su savo palydovais, jie pa- 
suko kaimo keliu po pavasarišku dangum, su mėnuliu horizonte. 
Nuo tolimos jūros pūtė lengvas vėjelis. Dieną visi buvo gerai pail- 

sėję ir kelionė nevargino net Niketo žmonos. Tačiau jis pats pa- 
vargo, dūsavo su kiekvienu gyvulio krestelėjimu ir kas pusvalandį 
prašė leisti jam atsipūsti. 

— Pone Niketai, per daug prisivalgei, - tarė Baudolinas. 

— Ar neturi širdies, kad nori atimti iš tremtinio paskutinius mirš- 
tančios tėvynės malonumus? - atsikirto Niketas. 

Ir vis dairėsi akmens ar nuvirtusio medžio kamieno, ant kurio 
galėtų prisėsti. 

— Nekantrauju išgirsti tavo istorijos tęsinį. Baudolinai, sėsk, pa- 
klausyk, kokia čia tyla, ar neužuodi, kaip skaniai kvepia laukai. 
Atsipūskim, o tu galėsi pasakoti. 

Tris dienas jie keliavo šviesiu metu, o ilsėdavosi naktimis po 
atviru dangumi, vengdami nežinomų gyvenviečių, ir Baudolinas 
tęsė savo pasakojimą, supamas žvaigždžių šviesos ir tylos, kurią 
tik retkarčiais sutrikdydavo šlamantys krūmai ar netikėti nakties 
gyvūnų garsai. 


"Tuomet — o buvo tai 1187 metai — Saladinas paskutinį kartą 
užpuolė krikščioniškąją Jeruzalę. Ir nugalėjo. Jis pasielgė kilniad- 
vasiškai: paleido sveikus gyvus visus, kurie pajėgė sumokėti mo- 
kestį, prie miesto mūrų nukirsdino tik tamplierių riterius, nes, 
kaip visi pripažino, gali būti kilniadvasis, bet nė vienas karvedys, 
vertas to vardo, neturi gailėtis rinktinio priešų pulko. Tamplieriai 
irgi žinojo, kad šitame amate tenka susitaikyti su tuo, jog niekas 
neima belaisvių. Tačiau, nors ir koks buvo kilniadvasis Saladinas, 
krikščioniškąjį pasaulį supurtė Žinia apie tos kone šimtmetį gyva- 
vusios užjūrio frankų karalystės galą. Popiežius kreipėsi į visus 
Europos valdovus, kviesdamas į trečiąjį kryžiaus žygį, kuris vėl 
išlaisvintų bedievių užgrobtą Jeruzalę. 

Imperatorius prisidėjo prie žygio, ir Baudolinui tai buvo ilgai 
laukta proga. Keliauti į Palestiną reiškė žygiuoti į rytus kartu su 
nenugalima kariuomene. Jeruzalė, atrodė, bus atkariauta aki- 
mirksniu, o paskui teliks traukti toliau, Indijų link. Bet kaip tik 
tada jis pamatė, koks Frydrichas pavargęs ir neryžtingas. Jam pa- 

vyko numaldyti Italiją, tačiau bijojo, kad atsitolinęs nuo jos pra- 
ras, ką pelnęs. O gal jį trikdė mintis apie naują žygį į Palestiną, 
kai prisimindavo ankstesnio žygio metu įvykdytą nusikaltimą, ka- 
da, apniktas pykčio priepuolio, sugriovė bulgarų vienuolyną. Ne- 
žinia. Jis dvejojo. Svarstė, kokia jo pareiga, o kai pradedi savęs to 
klausti (pagalvojo Baudolinas), tai ženklas, kad neturi jokios pa- 
reigos, kuri tau rūpėtų. 


— Pone Niketai, man buvo keturiasdešimt penkeri ir grėsė pa- 
leisti iš rankų gyvenimo svajonę, o gal ir patį gyvenimą, nes ta 
svajonė ir buvo mano gyvenimas. Todėl šaltakraujiškai, kliauda- 
masis likimu nusprendžiau įžiebti įtėviui viltį, dangaus ženklą, kad 
primintų jam tekusią pareigą. Kritus Jeruzalei, į mūsų krikščio- 
niškus kraštus atkeliavo daugis tų, kam pavyko pergyventi jos žlu- 
gimą, 0 imperatoriaus rūmuose pasirodė septyni tamplierių rite- 
riai, vienas Dievas težino, kaip išvengę Saladino keršto. Jie atro- 
dė suvargę, bet gal nežinai, kas tie tamplieriai: girtuokliai ir iš- 
tvirkėliai, parduos tau savo seserį, jei leisi jiems paglamžyti tavą- 
ją, kalbėta, kad tam dar labiau tinka broliukas. Žodžiu, priglau- 
džiau juos ir visi matė mus kartu lėbaujant smuklėse. Todėl su- 
pratau, kad gana bus vieną dieną pasakyti Frydrichui, jog tie be- 
gėdžiai simoniečiai pagrobė iš Jeruzalės Gradalį ir pridurti, kad 
už paskutinius pinigus išpirkau jį iš tų nusigyvenusių tamplierių. 
Aišku, Frydrichas iš pradžių apstulbo. Argi ne kunigas Jonas tu- 
rėjo Gradalį ir ketino jam jį padovanoti? Argi jis nesiruošė ieško- 
ti Jono, kad galėtų gauti dovanų šitą švenčiausiąją relikviją? Tik- 
rai, mano tėve, taip sakiau, bet, matyt, koks nors klastingas rūmi- 
ninkas pavogė jį iš Jono ir pardavė kokiam nors į tuos kraštus 
atvykusių plėšti tamplierių būriui, nesupaisydamas, kas jie ir iš 
kur. Tiesą pasakius, visai nesvarbu, kaip ir kada. Dabar Švento- 
sios Romos imperatoriui atsirado kita nuostabi proga: ieškoti ku- 
nigo Jono, kad sugrąžintų jam Gradalį. Pasinaudoti šia nelygsta- 
ma relikvija ne siekiant valdžios, o atliekant pareigą ir taip pelny- 
ti kunigo pripažinimą bei amžiną viso krikščioniškojo pasaulio 

šlovinimą. Atsiimti Gradalį ir jį grąžinti, paversti jį savo lobiu ir 
atiduoti ten, iš kur buvo pavogtas, turėti jį ir jį padovanoti, pasi- 
savinti jį (kas apie tai nesvajojo) ir pasiaukoti jo atsižadant - būtų 
akivaizdu, kieno pusėje tikrasis patepimas, garbė būti vieninteliu 
tikru rex et sacerdos. Frydrichas gal net taptų naujuoju Juozapu iš 
Arimatėjos. 

— Melavai savo tėvui. 

— Jo paties ir visos imperijos labui. 

— Nepagalvojai, kas būtų atsitikę, jei Frydrichas tikrai būtų 
nuvykęs pas kunigą, nugabenęs jam Gradalį, o šis tik išsprogi- 
nęs akis svarstydamas, kas tas niekada anksčiau nematytas du- 
benėlis. Frydrichas būtų tapęs ne krikščionybės pasididžiavimu, 
o juokdariu. 

— Pone Niketai, juk tu geriau už mane pažįsti žmones. Tik įsi- 
vaizduok: tu esi kunigas Jonas, didysis Vakarų imperatorius su- 
klumpa prie tavo kojų ir ištiesia tokią nepaprastai vertingą relik- 
viją tardamas, kad ji teisėtai tau priklauso, o tu imi kikenti saky- 
damas, kad niekada anksčiau nematęs šito dubens iš pakelės smuk- 
lės. Liaukis! Nesakau, kad kunigas apsimestų jį atpažinęs. Sakau, 
kad apakintas jį apgaubsiančios šlovės pripažintų save jo sergėto- 
ju ir netruktų atpažinti taurę, įtikėdamas visada ją turėjęs. Todėl 
nunešiau Frydrichui savo tėvo Galjaudo dubenėlį, kaip brangiau- 
sią daiktą, ir, prisiekiu, tą akimirką pasijutau lyg šventų apeigų 
dalyvis. Perdaviau savo dvasiniam tėvui savo kūniško tėvo dova- 
ną ir prisiminimą, ir išsipildė mano kūniško tėvo žodžiai: tas kuk- 
lus daiktas, su kuriuo jis nesiskyrė visą savo nuodėmingą gyveni- 
mą, dvasiškai buvo taurė, naudota vargšo Kristaus, pasirinkusio 
mirtį, kad išganytų visus nusidėjėlius. Argi pamaldų metu šventi- 
kas nepaverčia paprasčiausios duonos ir paprasčiausio vyno mū- 
sų Viešpaties kūnu ir krauju? 

— Bet tu joks šventikas. 

— Išties, nesakiau, kad tame daikte turi būti Kristaus kraujas, 
tik sakiau, kad jis kadaise ten buvo. Nesisavinau sakramentinių 
galių. Tik liudijau jas. 

— Melagingai. 

— Ne. Pats sakei, kad tikėdamas relikviją esant tikrą jauti jos 
slėpiningą dvelksmą. Manome, kad tik mums reikia Dievo, bet 
dažnai ir Dievui reikia mūsų. Tą akimirką tikėjau, kad reikia jam 
padėti. Jei mūsų Viešpats naudojosi taure, ji tikrai turėjo būt. 
Koks nors menkysta Gradalį prapuldė, o aš grąžinau jį krikščio- 
nybei. Dievas nieko negalėtų man prikišti. Mano bičiuliai irgi tuo 
patikėjo. Švenčiausiasis indas buvo prieš jų akis, Frydricho ran- 
kose, šis jį kėlė į dangų lyg pagautas ekstazės, Boronas atsiklau- 
pė, pirmą kartą pamatęs daiktą, apie kurį tiek klejojo, Kijotas 
nieko nelaukdamas tarė išvydęs akinamą šviesą, rabbi Saliamo- 
nas pripažino, kad, nors Kristus ir nebuvo tikrasis tautos lauktas 
mesijas, tas indas neabejotinai skleidžia smilkalų kvapą, Zosimas 
sprogino savo užsisapnavusias akis ir nesiliovė žegnotis atbulai, 
kaip darote jūs, schizmatikai, Abdulas virpėjo it lapas murmėda- 
mas, kad turėti tą šventą relikviją — tai tas pat, kaip atkariauti 
visas užjūrio karalystes, - nesunkiai supratau jį geidžiant padova- 
noti ją savo tolimajai karalaitei meilės ženklan. Ir mano akys su- 
drėko, svarsčiau, kodėl dangus išrinko mane to stebuklingojo įvy- 
kio tarpininku. Tik Poetas susigūžęs graužė nagus. Žinojau, ką 
galvojo: kad aš esu kvailys, o Frydrichas per senas ir nemokės 
šiuo lobiu pasinaudoti, verčiau jis būtų likęs mūsų rankose ir bū- 
tume galėję vykti į šiaurės kraštus, kur už jį mums būtų padova- 
noję karalystę. Regėdamas akivaizdų imperatoriaus silpnumą, jis 
vėl įsisvajojo apie valdžią. Veik nudžiugau, nes iš jo elgesio su- 
pratau, kad dabar ir jis laikė Gradalį tikru. 


Frydrichas pamaldžiai uždarė taurę skrynioje, o jos raktą pasi- 
kabino ant kaklo, ir Baudolinas pamanė, kad toks žingsnis teisin- 
gas, nes tą akimirką jam pasirodė, jog ne tik Poetas, bet ir kiti jo 
bičiuliai pasiruošę pavogti tą daiktą, idant galėtų veikti patys — 
nepriklausomai. 

Paskui imperatorius pareiškė, kad tokiomis aplinkybėmis tie- 
siog privalu iškeliauti. Taigi reikėjo kruopščiai paruošti užkaria- 

vimo žygį. Kitais metais imperatorius pasiuntė pas Saladiną savo 
pasiuntinius ir paskubėjo susitikti su serbų kunigaikščio Stefano 
Nemandžos, Bizantijos basilėjo ir Ikonijaus seldžiukų sultono pa- 
siuntiniais, kad šie paruoštų kelią per savo žemes. 

Anglijos ir Prancūzijos karaliai nusprendė keliauti jūra, o Fryd- 
richas 1189 metų gegužę patraukė sausuma iš Rėgensburgo, su 
penkiolika tūkstančių riterių ir penkiolika tūkstančių ginklane- 
šių, sklido kalbos, kad Vengrijos lygumose prie jo prisidėjo dar 
šešiasdešimt tūkstančių riterių ir šimtas tūkstančių pėstininkų. Kai 
kas minėjo šešis šimtus tūkstančių kryžininkų, gal jie perdėjo, Bau- 
dolinas neįmanė pasakyti, kiek jų iš tikro buvo, iš viso gal apie dvi 
dešimtis tūkstančių vyrų, šiaip ar taip, gausi kariauna. Iš tolo jie 
visi atrodė tanki minia, kurios galėjai dar įmatyti pradžią, bet pa- 
baigos niekaip. 

Norėdamas išvengti ankstesnius žygius lydėjusių skerdynių ir 
plėšimų, imperatorius neleido kartu keliauti pulkams nuskurė- 
lių, panėšėjusiems į tuos, kurie prieš šimtą metų Jeruzalėje pra- 
liejo daug kraujo. Viskas turėjo būti gerai apgalvota, - tai priva- 
lėjo daryti mokantys kariauti, o ne kokie nelaimėliai, susiruošę 
žygin tardami pelnysią rojų, o sugrįždavę su kokio pakeliui nu- 
daigoto žydo drapanomis. Frydrichas priėmė tik tuos, kurie išga- 
lėjo prasimaitinti dvejus metus, o vargingesnieji kareiviai kiek- 
vienas gavo po tris markes sidabru maistui kelionėje. Kai susi- 
ruoši išlaisvinti Jeruzalę, tenka išleisti tiek pinigų, kiek reikia. 

Prie žygio prisidėjo ir daug italų: ten buvo kremoniečiai su vys- 
kupu Sikardu, brešiečiai, veroniečiai su kardinolu Abelardu, net 
keletas aleksandriečių, o tarp jų ir senieji Baudolino bičiuliai — 
Boidis, Kutikas iš Kvarnjento, Porčelis, Aleramas Skakabarocis, 
pramintas Vaikiu, Kolandrinas - Kolandrinos brolis, taigi jo svai- 
nis, vienas iš Tročių giminės, ir dar Pocių, Gilinių, Lancavekjų, 
Perių, Invicjačių, Gambarinių ir Čermelių giminių vyrai, keliau- 
jantys savo ar miesto lėšomis. 

Visi iškilmingai žygiavo Dunojaus pakrante iki Vienos, paskui 
iki Bratislavos, kur birželį Frydrichas susitiko su Vengrijos kara- 

lium. Toliau jų laukė Bulgarijos miškai. Liepos mėnesį susitiko su 
serbų kunigaikščiu, kuris pareikalavo susivienyti prieš Bizantiją. 


— Manau, tas susitikimas sukėlė nerimą jūsų basilėjui Isakui, — 
tarė Baudolinas. - Jis būgštavo, kad kariuomenė ruošias užka- 
riauti Konstantinopolį. 

— Ir neklydo. 

— Suklydo penkiolika metų. Tuomet Frydrichas tikrai norėjo 
pasiekti Jeruzalę. 

— Vis dėlto mes nerimavome. 

— Suprantu, didžiulė svetima kariuomenė ruošėsi keliauti per 
jūsų kraštą ir jums tai kėlė rūpesčių. Bet mūsų gyvenimą jūs ap- 
sunkinot. Atvykome į Sofiją ir ten neradome žadėtų atsargų. Prie 
Filipopolio mus užpuolė jūsų pulkai, kurie paskui dėjo į kojas, 
kaip ir per kiekvieną tuomet vykusį susidūrimą. 

— Anuomet buvau Filipopolio valdytojas. Iš rūmų gaudavome 
prieštaringų Žinių. Basilėjas mums įsakė statyti mūrus ir kasti grio- 
vį, kad atlaikytume jūsų puolimą, bet, vos tai įvykdėme, gavome 
naują įsakymą - viską sugriauti, kad jūs neturėtumėt priedangos. 

— Užversdavote kalnų kelius medžiais, užpuldavote išėjusius 
ieškoti maisto mūsų karius. 

— Jūs plėšėte mūsų kraštą. 

— Nes negavome žadėtojo aprūpinimo. Nuleisdavote nuo miesto 
sienų krepšius su maistu, bet į duoną būdavote įmaišę kalkių ir 
nuodų. Kelionėje imperatorius gavo Sibilės, Jeruzalės karalienės, 
laišką, įspėjantį, kad Saladinas, norėdamas sustabdyti krikščio- 
nių žygį, nusiuntęs Bizantijos imperatoriui užnuodytų grūdų sai- 
ką ir ąsotį tokio nuodingo vyno, kad vienas iš Isako vergų, pri- 
verstas jį pauostyti, krito vietoj negyvas. 

— Tauškalai. 

— O kai Frydrichas pasiuntė į Konstantinopolį savo pasiunti- 
nius, jūsų basilėjas net nepakvietė jų atsisėsti, o paskui dar ir 
įkalino. 

— Bet vėliau jie grąžinti Frydrichui. 

— Kai įžengėme į Filipopolį, miestą radome tuščią, nes visi išsi- 
lakstė. Ir tavęs ten nebuvo jau nė padujų. 

— Turėjau bėgti, kad nesuimtumėt. 

— Gal ir taip. Taigi, kai ;žengėme į Filipopolį, jūsų basilėjas pra- 
dėjo kitaip kalbėti. Ten mus pasitiko armėnų bendruomenė. 

— Armėnai laikė jus broliais. Jie tokie pat schizmatikai kaip ir 
jūs - negarbina šventų paveikslų, valgo prėską duoną. 

— Jie dori krikščionys. Kai kurie jų iškart prabilo savo kuni- 
gaikščio Leono vardu ir garantavo mums kelią per savo šalį ir 
visokeriopą pagalbą. Kad viskas ne taip paprasta, supratome Ad- 
rianopolyje, kur atvyko Ikonijaus seldžiukų sultono Kilidžo Ar- 
slano pasiuntiniai. Jis skelbėsi esąs turkų ir sirų, taip pat ir armė- 
nų valdovas. Bet kas iš tikrųjų vadovavo ir kur? 

— Kilidžas siekė sutramdyti Saladino viešpatavimą ir norėjo už- 
kariauti krikščionišką Armėnijos karalystę tikėdamasis Frydricho 
kariaunos paramos. Armėnai tikėjosi, kad Frydrichas numaldys 
Kilidžo siekius. Mūsų Isakas, vis dar negalėdamas atleisti už pra- 
laimėjimą seldžiukams prie Miriokefalo, vylėsi, kad Frydrichas 
susirems su Kilidžu, bet būtų apsidžiaugęs ir vienu kitu susidūri- 
mu su armėnais, gerokai įkyrėjusiais mūsų imperijai. Sužinojęs, 
kad ir seldžiukai, ir armėnai garantavo Frydrichui kelią per savo 
žemes, suprato, jog žygį reikia ne sutrukdyti, o verčiau paremti — 
pagelbėti perplaukti Propontidę. Pasiųsti jį kautis su mūsų prie- 
šais, kad atsitolintų nuo mūsų. 

— Vargšas tėvas. Nežinau, ar įtarė esąs tik priešų intrigų įran- 
kis. Gal ir įtarė, tačiau vylėsi visus pergalėti. Tik Žinau, kad nu- 
matydamas sąjungą su krikščioniška — armėnų - karalyste, nusi- 
driekusia anapus Bizantijos, Frydrichas tiesiog drebėdavo pagal- 
vojęs apie savo galutinį tikslą. Svajojo (o aš kartu su juo), kad 
armėnai atvers jam kelią į kunigo Jono karalystę... Kad ir kaip 
ten būtų, atsitiko taip, kaip sakai, po susitikimo su seldžiukų ir 
armėnų pasiuntiniais jūsų Isakas mums skyrė laivų. Ir Galipolyje, 
kitaip dar - Kaliopolyje, pamačiau tave, savo basilėjo vardu per- 
duodantį mums laivus. 

— Nelengva buvo nuspręsti, - tarė Niketas, — basilėjas rizikavo 
susikirsti su Saladinu. Jam teko pasiųsti pas jį pasiuntinius, kad 
paaiškintų savo nuolaidumo priežastis. Saladinas, didis valdovas, 
iškart viską suprato ir nepyko ant mūsų. Kartoju, mums nėra ko 
bijoti turkų, mūsų galvos sopulys visada buvote jūs, schizmatikai. 

Niketas ir Baudolinas sutarė, jog neverta vienas kitam prikišti 
praeities klaidų ir ieškoti tiesos. Gal Isakas ir nesuklydo - juk 
kiekvienas per Bizantiją keliaudavęs krikščionis kryžininkas visa- 
da mieliau buvo linkęs sustoti ten, kur tiek gražių, lengvai užka- 
riaujamų dalykų, nei rizikuoti gyvybe prie Jeruzalės sienų. Bet 
Frydrichas tąkart tikrai veržėsi žygiuoti toliau. 


Jie atvyko į Galipolį, ir nors tai buvo ne Konstantinopolis, vis 
vien džiaugsmo kupinas miestas, kur uoste knibždėjo galerų ir 
dromonų, pasiruošusių priimti krovinį: Žirgus, raitelius ir maisto 
atsargas. Tai užtruko ne vieną dieną, tad tuo laiku bičiuliai galėjo 
ir padykinėti. Nuo pat kelionės pradžios Baudolinas nusprendė 
išpešti iš Zosimo kokios nors naudos ir privertė jį mokyti jo bičiu- 
lius graikų kalbos. 

— Ten, kur keliaujame, - tarė, — niekas nemoka lotyniškai, ką 
jau kalbėti apie vokiečių, provansiečių ar mano gimtąją kalbas. 
Tiktai graikų kalba dar yra šiokia tokia viltis ten susikalbėti. 

Taip jie trumpino laiką, siausdami viešnamiuose ir skaitinėda- 
mi Rytų Bažnyčios tėvų raštus. 

Uoste šurmuliavo milžiniškas turgus, todėl, suvilioti tolimų kraš- 
tų spindesio ir prieskonių aromato, nusprendė po jį geriau pasi- 
dairyti. Zosimas, išlaisvintas iš grandinių, kad galėtų juos vesti 
akių), įspėjo: 

— Jūs, barbarai lotynai ir alemanai, neišmanote mūsų, romėjų, 
papročių. Įsidėmėkite: mūsų turguose iš pradžių nieko nenorėsi- 
te pirkti, nes iš jūsų prašys per daug, o jei iškart sumokėsite kiek 
paprašyti, kvailiais nepalaikys, nes žino, kad tokie esate, tik nusi- 
vils — juk pirkliui džiaugsmas vienas - derėtis. Todėl paprašyti 

mokėti dešimt monetų siūlykite dvi, jie nusileis iki septynių, tada 
pasiūlykite tris, jie nusileis iki penkių, jūs apsistokite prie trijų, 
kol ir jie galiausia nenusileis, verkšlendami ir priesaikaudami, kad 
dabar visa šeima tikrai išmirs badu. Tada jau galite pirkti, bet ži- 
nokite, jog toji prekė kainavo vieną monetą. 

— Kodėl turėtume pirkti? - paklausė Poetas. 

— Juk jiems irgi reikia gyventi, ir trys monetos už tai, kas verta 
vienos, — sąžiningas sandoris. Ir dar vienas įspėjimas: ne tik pir- 
kliai, bet ir vagys turi teisę gyventi, o kad negali apvaginėti vieni 
kitų, kaip įmanydami stengsis apvogti jus. Jūsų valia jiems sutruk- 
dyti, tačiau jei jiems pavyks — nesiskųskite. Todėl patariu neštis 
saikingai pinigų - tik tiek, kiek numatėte išleisti. 

Bičiuliai, pamokyti taip gerai krašto papročius išmanančio va- 
dovo, leidosi į kaip visi romėjai česnakais dvokiančių žmonių mi- 
nią. Baudolinas nusipirko du dailius arabiškus durklus, kad užsi- 
kištų juos už diržo prie šonų ir greit ištrauktų sukryžiuodamas 
rankas. Abdulas rado mažą permatomą dėžutę su plaukų sruoga 
(nežinia, kieno, bet akivaizdu, apie ką galvojo). Saliamonas gar- 
siai pašaukė visus prieiti, užtikęs stebuklingus nuovirus parduo- 
dančio perso palapinę. Eleksyrų pardavėjas parodė buteliuką, 
kuriame, pasak jo, labai stiprūs vaistai: geriami po šlakelį jie ska- 
tino gyvybės jėgas, išgėrus viską vienu kartu tuoj ištikdavo mirtis. 
Paskui parodė kitą panašų buteliuką su labai stipriu priešnuo- 
džiu, galinčiu panaikinti bet kokio nuodo poveikį. Saliamonas, 
kaip visi žydai domėjęsis ir medicina, nusipirko tą priešnuodį. O 
kad buvo iš tų, kurie dar geriau nei romėjai išmanė derybų meną, 
sumokėjo tik vieną monetą vietoj dešimties paprašytų ir graužėsi 
baimindamasis sumokėjęs vos ne dvigubai tiek. 

Išėjus iš vaistininko palapinės, Kijotas nusipirko prabangų ša- 
lį, o Boronas, ilgai apžiūrinėjęs kiekvieną prekę, tik purtė galvą 
murmėdamas, kad tam, kuris vyksta su turinčiu Gradalį impera- 
torium, visi pasaulio turtai nieko verti, ką jau kalbėti apie šituos. 

Susitiko jie Boidį iš Aleksandrijos, kurį buvo priėmę į savo drau- 
giją. Šis gėrėjosi žiedu, gal auksiniu (pardavėjas verkė turėda- 

mas jį parduoti, nes žiedas buvęs jo motinos), kurio apsode žibė- 
jo stebuklingi lašai, vienas jų gurkšnis galėjo atgaivinti sužeistąjį, 
o kartais net ir mirusįjį prikelti. Nusipirko jį tardamas, kad jei jau 
teks rizikuoti savo kailiu prie Jeruzalės sienų, verčiau turėti ko- 
kią apsaugos priemonę. 

Zosimas susižavėjęs apžiūrinėjo spaudą su Z raide, taigi pir- 
mąja jo vardo, parduodamą kartu su gabalėliu lako. Z raidė buvo 
tokia nutrinta, kad gal nebūtų lake palikusi jokio ženklo, bet tai 
akivaizdžiai liudijo daikto senumą. Aišku, būdamas kalinys, pi- 
nigų jis neturėjo, tačiau Saliamonas jo pasigailėjo ir nupirko tą 
spaudą. 

Taip braudamiesi pro minią pastebėjo pametę Poetą, tačiau vėl 
jį surado, besiderantį dėl kardo, kuris, pasak pardavėjo, buvo iš 
Jeruzalės užkariavimo laikų. Tačiau pradėjęs ieškoti piniginės Po- 
etas suprato Zosimą sakius tiesą: toks žydraakis užsisapnavęs ale- 
manas kaip jis traukė vagis lyg muses. Baudolinas susigraudino ir 
jam nupirko tą kardą dovanų. 

Kitą dieną stovykloje pasirodė prašmatniai apsitaisęs vyras, per- 
dėtai pagarbaus elgesio, su dviejų tarnų palyda. Vienuolis su juo 
pasikalbėjo, paskui pranešė Baudolinui, kad tai Makhitaras Ar- 
dzrounis, kilmingas armėnų dignitorius, su slapta kunigaikščio Le- 
ono jam patikėta misija. 


— Ardzrounis? — paklausė Niketas. - Teko apie jį girdėti. Ne 
kartą buvo atvykęs į Konstantinopolį dar Androniko laikais. Aiš- 
ku, turėjo susitikti ir tavąjį Zosimą, garsėjantį kaip magiškų mokslų 
puoselėtojas. Vienas mano draugas iš Selimbrijos, tik dievažin, 
ar jį ten rasim, irgi svečiavosi jo rūmuose Daidžige... 

— Ir mes ten kitados lankėmės, savo nelaimei. Tai, kad jis bi- 
čiuliavosi su Zosimu, man pasirodė nelemtas ženklas, bet pra- 
nešiau Frydrichui, kad norėtų su juo susitikti. Tas Ardzrounis 
aple savo pasiuntinystę kalbėjo miglotai. Nežinia, ar Leonas jį 
siuntė ar nesiuntė, o jei ir siuntė, nenorėjo to atskleisti. Turėjo 
užduotį palydėti imperatoriaus kariauną per turkų žemes iki Ar- 

mėnijos. Su imperatorium Ardzrounis kalbėjo pakenčiama lo- 
tynų kalba, bet, kai norėdavo ką nutylėti, apsimesdavo neran- 
dantis reikiamo žodžio. Frydrichas pasakė, kad juo nedera pasi- 
tikėti, kaip ir visais armėnais, vis dėlto tas vietas pažįstantis žmo- 
gus jam galėjo praversti, tad nusprendė paimti jį į savo kariuo- 
menę, tik pareikalavo nenuleisti nuo jo akių. Reikia pripažinti, 
kelionėje jis elgėsi nepriekaištingai, o jo pateiktos žinios visada 
pasitvirtindavo. 


24. 


BAUDOLINAS ARDZROUNIO PILYJE 


1190 metų kovą kariuomenė per Bitiniją įžygiavo į Aziją, pasiekė 
Laodikėją ir pasuko turkų seldžiukų žemių link. Senasis Ikonijaus 
sultonas sakė esąs Frydricho pusėje, tačiau jo sūnūs nušalino jį nuo 
valdžios ir ėmė puldinėti krikščionių pulkus. O gal ir pats Kilidžas 
pakeitė nuomonę, niekas to taip ir nesuprato. Frydricho, kuris išei- 
davo nugalėtoju iš mažesnių susidūrimų ir tikrų kautynių, kariuo- 
menė nuo šalčio, bado ir turkų šalininkų puldinėjimų sumenko de- 
šimtadaliu: tie išdygdavo staiga, puldavo kariuomenės sparnus ir 
pabėgdavo, gerai žinodami takus ir slėptuves. 

Vilkdamiesi per saulės nutviekstas dykumas kariai buvo pri- 
versti gerti savo šlapimą arba žirgų kraują. Kai pagaliau pasiekė 
Ikonijų, kryžininkų kariuomenėje buvo likę tik vos daugiau nei 
tūkstantis raitininkų. 

Vis dėlto apsiaustis buvo šauni, ir jaunasis Frydrichas Švabas, 
nors ligotas, kovėsi puikiai - pats užėmė miestą. 


- Šaltai kalbi apie jaunąjį Frydrichą. 

— Jis manęs nemėgo. Visais nepasitikėjo, pavydėjo jaunesnia- 
jam broliui, siekiančiam iš jo atimti imperatoriaus vainiką, ne- 
abejotinai ir man, mat nebuvau jo kraujo, pavydėjo tos meilės, 
kurią jautė jo tėvas. Gal nuo mažumės jam nepatiko, kaip žiūrė- 
davau į jo motiną ar ji žiūrėdavo į mane. Pavydėjo valdžios, kurią 
įgijau padovanojęs jo tėvui Gradalį, ir visada skeptiškai vertino 
šią istoriją. Išgirdęs kalbas apie žygį į Indijas, sumurmėdavo, kad 
apie tai dar bus laiko pasišnekučiuoti. Jautėsi taip, lyg visi būtų 
siekę iš jo paveržti valdžią. Todėl taip narsiai kovėsi prie Ikoni- 

jaus, nors tą dieną ir karščiavo. Tik kai tėvas visų savo baronų 
akivaizdoje išliaupsino jį už tokį šaunų žygį, pamačiau, kaip jo 
akys suspindo džiaugsmu. Turbūt vienintelį kartą gyvenime. Pri- 
ėjau pareikšti jam pagarbą, mat tikrai džiaugiausi jo sėkme, ta- 
čiau jis tik atsainiai man padėkojo. 

— Baudolinai, tu panašus į mane. Ir aš rašiau ir teberašau savo 
imperijos kroniką, ilgėliau stabtelėdamas prie menko pavydo ar 
neapykantos, kuri žlugdo ir šios žemės galingųjų šeimas, ir di- 
džius jų žygius. Imperatoriai tokie pat Žmonės, o istorija juk ir yra 
ne kas kita, kaip jų silpnybių istorija. Bet pasakok toliau. 

— Užkariavęs Ikonijų, Frydrichas nieko nelaukdamas pasiuntė 
savo pasiuntinius pas Armėnijos valdovą Leoną, kad šis padėtų 
pereiti per savo žemes. Tokia buvo jų sąjunga ir jis taip buvo pasi- 
žadėjęs. Tačiau Leonas vis neatsiuntė žmonių, kurie mus pasitik- 
tų. Gal baiminosi, kad jį ištiks Ikonijaus sultono galas. Taip žygia- 
vome toliau nežinodami, ar sulauksime pagalbos, o Ardzrounis 
mus vedė tikindamas, kad jo kunigaikščio pasiuntiniai tuoj at- 
vyks. Vieną birželio dieną, pasukę į pietus ir perėję Larandą, įžen- 
gėme į Tauro kalnus ir pagaliau išvydome kapus su kryžiais. Bu- 
vome Kilikijoje, krikščionių žemėje. Mus tuoj priėmė Sibilijos val- 
dovas armėnas, o toliau, prie prakeiktos upės, kurios ir vardo ne- 
noriu prisiminti, sutikome Leono siųstus pasiuntinius. Vos juos 
pastebėjus, Ardzrounis tarė, kad jam verčiau nesirodyti, ir kaž- 
kur prapuolė. Susitikome su dviem dignitoriais, Konstantu ir Bal- 
dovinu de Kamardeis, bet dar niekada nebuvo tekę matyti pa- 
siuntinių su tokiomis prieštaringomis žiniomis. Vienas teigė, kad 
netrukus iškilmingai atvyks Leonas ir katalikosas Gregorijus. Ki- 
tas išsisukinėjo tardamas, kad nors ir labai geistų padėti impera- 
toriui, armėnų kunigaikštis negalįs parodyti Saladinui atveriąs ke- 
lią jo priešams, taigi privaląs veikti labai apdairiai. 


Išvykus pasiuntiniams, vėl pasirodė Ardzrounis, pasivedėjo į 
šalį Zosimą, paskui šis atėjo pas Baudoliną ir abu kartu nuėjo pas 
Frydrichą. 

— Ardzrounis sako nenorintis išduoti savo pono, bet įtaria, kad 
Leonas apsidžiaugtų, jei toliau nežygiuotum. 

— Kaip suprasti, - paklausė Frydrichas, - gal jis nori man pa- 
siūlyti vyno ir moterų, idant užmirščiau turįs žygiuoti į Jeruzalę? 

— Tikrai pasiūlys tau vyno, bet užnuodyto. Pataria prisiminti 
karalienės Sibilės laišką, - tarė Zosimas. 

— Iš kur gali apie jį Žinoti? 

— Gandai sklinda. Jei Leonas tave sustabdytų, labai pasitar- 
nautų Saladinui, o Saladinas galėtų padėti jam įgyvendinti svajo- 
nę tapti Ikonijaus sultonu, nes Kilidžas su savo sūnumis gėdingai 
pralaimėjo. 

— Kodėl Ardzrouniui taip rūpi mano gyvybė, kad net ryžtasi 
išduoti savo poną? 

— Tik mūsų Viešpats atidavė gyvybę iš meilės žmonijai. O nuo- 
dėmėje gimusi žmonių giminė panaši į gyvūnų padermę;: juk karvė 
duos pieno tik tada, kai duosi jai šieno. Ko moko šitie šventi žo- 
džiai? Kad Ardzrounis nepasididžiuotų vieną dieną sėsti į Leono 
sostą. Ardzrounį gerbia daugelis armėnų, Leono - ne. Todėl, pel- 
nydamas Šventosios Romos imperatoriaus pripažinimą, galėtų ti- 
kėtis galingiausio iš draugų pagalbos. Štai kodėl siūlo žygiuoti iki 
savo pilies Daidžige, prie šitos upės, ir aplink ją įkurti savo karių 
stovyklą. Kol paaiškės, ką iš tikro siūlo Leonas, galėtum gyventi jo 
pilyje, saugus nuo bet kokių pasikėsinimų. Ir pataria nuo šiol būti 
atsargiam su maistu ir gėrimais, kurių jo tėvynainiai tau siūlys. 

— Po velnių, - suriko Frydrichas, - jau visi metai tenka žygiuoti 
nuo vieno gyvačių lizdo prie kito! Palyginus su jais, mano šaunieji 
vokiečių kunigaikščiai atrodo tikri avinėliai, ir, žinai, ką tau pasa- 
kysiu? Net klastingieji milaniečiai, kurie mane taip išvargino, pul- 
davo mane tik kovos lauke, bet niekad nesikėsino nudurti mie- 
gančio! Ką darom? 

Frydricho sūnus patarė priimti kvietimą. Verčiau saugotis vie- 
no žinomo priešo nei daugelio nežinomų. 

— Teisybė, tėve, - tarė Baudolinas, — tu svečiuosies pilyje, o aš 
su bičiuliais apsupsim tave apsauginiu žiedu, kad niekas negalėtų 

prie tavęs prisiartinti neperžengęs mūsų lavonų, saugosime ir 
dieną, ir naktį. Ragausime kiekvieną tau skirtą valgį. Nieko ne- 
sakyk, aš nesiaukoju. Visi žinos, kad mes geriame ir valgome 
pirma tavęs, ir niekam neatrodys išmintinga nunuodyti kurį iš 
mūsų, kad paskui tavo pyktis užgriūtų kiekvieną tos pilies gy- 
ventoją. Tavo vyrams reikia poilsio, - pats žinai, Kilikijoje gyve- 
na krikščionys, Ikonijaus sultonas jau bejėgis, kad pereitų kal- 
nus ir vėl tave užpultų, Saladinas dar per toli, šiose apylinkėse 
daug kalnų ir pragarmių, kurios - puikiausia pačios gamtos su- 
kurta apsauga, šis kraštas man atrodo tinkamiausia vieta visiems 
atgauti jėgas. 

Visą dieną žygiavę Seleukijos link jie atsidūrė tarpekly, tokiam 
siauram, kad galėjai eiti tik pačia upės pakrante. Paskui tarpeklis 
netikėtai išplatėjo, leisdamas upei kurį laiką tekėti romiai, toliau 
vėl paskubinti savo srautą ir kristi stačiai į kitą tarpeklį. Netoli 
kranto lygioje vietoje tarytum grybas kilo netaisyklingų linijų bokš- 
tas, žydrai padūmavęs ateinančiųjų iš rytų pusės akims, saulei lei- 
džiantis jiems už nugarų, ir iš pirmo žvilgsnio buvo sunku pasaky- 
ti, ar tai žmogaus ar gamtos kūrinys. Tik priartėjus paaiškėdavo, 
kad tai uola, o jos viršūnėje stūksojo tvirtovė, iš kurios puikiau- 
siai galėjai valdyti ir slėnį, ir supančius kalnus. 

— Štai, - tarė Ardzrounis, - valdove, gali įkurdinti savo kariuo- 
menę slėnyje, patarčiau štai ten, prie upės, kur gana vietos pala- 
pinėms ir vandens žmonėms bei gyvuliams. Mano tvirtovė nedi- 
delė, patariu kopti į ją tik su būreliu patikimiausių vyrų. 

Frydrichas paliepė savo sūnui likti su kariuomene ir įkurti sto- 
vyklą. Kartu nusprendė paimti dešimtį karių ir Baudoliną su bi- 
čiuliais. Sūnus bandė priešintis, sakydamas norįs būti greta savo 
tėvo, o ne už mylios. Jis ir vėl nepatikliai pažvelgė į Baudoliną su 
bičiuliais, tačiau imperatorius buvo neperkalbamas. 

— Miegosiu tvirtovėje, - tarė. - Rytoj rytą maudysiuos upėje, 
jums ten nebus kas veikti. Atplauksiu palinkėti labo ryto. 

Sūnus norom nenorom nusileido - juk imperatoriaus valia įsta- 
tymas. 

Taip Frydrichas atsiskyrė nuo savo kariaunos, liko tik su de- 
šimčia ginkluotų vyrų, dar Baudolinu, Poetu, Kijotu, Boronu, Ab- 
dulu, Saliamonu ir Boidžiu, kuris vedėsi už grandinės Zosimą. 
Visi smalsavo, kaip reikės užkopti į pilį, bet apsukę uolą pamatė, 
jog vakarų pusėje šlaitas kiek nuolaidesnis, tiek, kad būtų galima 
nutiesti ir išgrįsti laiptuotą taką, kuriuo greta, šonas prie šono, 
galėtų eiti tik pora žirgų. Kiekvienas, kas eitų su priešiškais keti- 
nimais, turėtų kopti taku iš lėto, ir pakaktų dviejų lankininkų nuo 
tvirtovės kuorų išmušti įsibrovėlių poroms. 

Užkopęs atsidurdavai priešais vartus į kiemą. Takas toliau ran- 
gėsi prie sienos, dar siauresnis ėjo skardžio kraštu iki mažesnių 
durų šiaurės pusėje ir ten nutrūko. 

Įžengę į kiemą, jie sustojo priešais tikrą pilį - su šaudymo angų 
išvarpytomis sienomis, kurias dar gynė mūrai, skiriantys kiemą 
nuo prarajos. Ant išorinių eskarpų Frydrichas pastatė savo sargy- 
bą, kad iš viršaus saugotų taką. Ardzrounio karių nesimatė, tik 
keli į plėšikus panašūs vyrai, saugantys duris ir koridorius. 

— Čia man nereikia kariuomenės, - tarė Ardzrounis išdidžiai 
šypsodamas. — Niekas negali manęs užpulti. Be to, o švenčiausias 
imperatoriau, kaip pamatysi, čia ne kovos vieta, tik saugus prie- 
globstis, kuriame puoselėju savo studijas apie orą, ugnį, žemę ir 
vandenį. Eime, parodysiu, kur galėsi deramai įsikurti. 

Jie užlipo laiptais ir ties antruoju posūkiu įėjo į erdvią ginklų 
salę, kur stovėjo keletas suolų, o sienos buvo nukabintos pergalin- 
gų mūšių ginklais. Ardzrounis atvėrė sunkias medines geležim kaus- 
tytas duris ir pakvietė Frydrichą į prabangiai apstatytą kambarį. 
Ten stovėjo lova su baldakimu, spinta su aukso taurėmis ir žvakidė- 
mis, ant jos buvo užkelta tamsaus medžio skrynia ar tabernakulis. 
Kambaryje buvo ir didelis židinys, paruoštas uždegti, su malkomis 
ir gabalėliais lyg ir anglies, kurie riebiai blizgėjo, matyt, turėjusiais 
įkurti liepsną, — viskas buvo dailiai sudėta ant sausų žabų pakloto 
ir uždengta šakelėmis su kvapniomis uogomis. 

— Čia geriausias mano pilies kambarys, - tarė Ardzrounis, - ir 
man garbė pasiūlyti jį tau. Patariu neatidaryti to lango. Jis pasuk- 

tas į rytus ir tekanti saulė gali tave varginti. Šie spalvoti stiklai — 
Venecijos meistrų darbo, - prislopina ryškius spindulius. 

— Ar niekas negali pro jį patekti vidun? — paklausė Poetas. 

Ardzrounis nelengvai atvėrė langą, pritvirtintą keletu varžtų. 

— Matai, - tarė, — jis labai aukštai, aure - kitoje kiemo pusėje 
eskarpai, ten stovi imperatoriaus karių sargyba. 

Iš tiesų pro langą galėjai matyti išorinių mūrų eskarpus ir gale- 
riją, kuria protarpiais pereidavo sargybiniai, o per strėlės kelio 
nuotolį nuo lango - du didelius spindinčio metalo skritulius ar 
lėkštes, įgaubtas ir įtvirtintas tarp sienos smailių. Frydrichas pa- 
klausė, kas tai. 

— Archimedo veidrodžiai, - atsakė Ardzrounis, - jų padeda- 
mas šis senovės išminčius sunaikino Sirakūzus apsiautusius ro- 
mėnų laivus. Kiekvienas veidrodis sutraukia ir atspindi šviesą, ly- 
giagrečią su jo paviršiumi, taip atspindėdamas daiktus. Bet jei 
veidrodis ne plokščias, o atitinkamai išgaubtas, kaip moko geo- 
metrija, tas mokslų mokslas, spinduliai atspindimi ne lygia greta, 
o susitelkia tam tikrame taške prieš veidrodį priklausomai nuo 
išlinkio. Taigi, jei sutelksi saulės spindulius, kai jie esti karščiausi, 
ir visus kartu pasiųsi į kokį tolimą tašką, toks saulės spindulių 
susitelkimas viename taške sukels liepsną, ir galėsi uždegti medį, 
laivo apkalą, karo mašiną ar tavo priešus supančius sauskrūmius. 
Tų veidrodžių yra du, nes vienas išgaubtas taip, kad uždegtų toli 
esančius daiktus, kitas - tuos, kurie arti. Todėl aš su šiais papras- 
tučiais prietaisais galiu apginti savo tvirtovę geriau, nei turėda- 
mas tūkstantį lankininkų. 

Frydrichas pasakė, kad Ardzrounis turėtų jam atskleisti šią pa- 
slapti, ir Jeruzalės sienos kris greičiau nei Jerichono, o jas sugriaus 
ne trimitų garsai, bet saulės spinduliai. Ardzrounis atsakė, kad jo 
pareiga tarnauti imperatoriui. Paskui užvėrė langą tardamas: 

— Oras ne pro čia patenka - jis ateina pro kitus langus. Pilies 
sienos labai storos ir, nepaisant metų laiko, šiąnakt tau gali būti 
šalta. Verčiau nedek židinio, nes vargins dūmai, o apsiklok ant 
lovos gulinčiais kailiais. Prašau atleisti už įžūlumą, bet Viešpaties 

valia turime kūną, todėl už štai tų durelių rasi kambariuką ne su 
karališku sostu, tačiau viskas, ko norės atsikratyt tavo kūnas, nu- 
kris į požeminę cisterną ir kambarys nedvoks. Į šį kambarį paten- 
kama tik pro duris, pro kurias ką tik įėjome, o jas, kai iš vidaus 
užstumsi skląstį, sergės tavo dvariškiai, kuriems teks miegoti ant 
salėje stovinčių suolų, taigi jie saugos tavo ramybę. 

Ant židinio dūmtraukio jie pastebėjo apvalų bareljefą. Tai bu- 
vo medūzos galva it gyvatės susirangiusiais plaukais, užmerkto- 
mis akimis ir mėsingomis praviromis lūpomis aplink tamsią be- 
dugnę ertmę (,,Kaip ta, kurią matėme cisternoje, pone Niketai“ ). 
Frydrichas susidomėjęs paklausė, kas tai. 

Ardzrounis atsakė, jog čia Dioniso ausis. 

— Vienas iš mano kerų. Konstantinopolyje dar galima rasti to- 
kių akmenų, tereikėjo paplatinti burną. Apačioje yra kambarys, 
kur paprastai susirenka nedidelė mano įgula, tačiau, kol tu, val- 
dove, čia viešėsi, jis bus tuščias. Kas ten kalbama, sklinda iš šitos 
burnos, lyg kalbantysis būtų tiesiai už skritulio. Taigi, panorėjęs 
galėtum girdėti, ką šneka mano vyrai. 

— O, kad galėčiau girdėti, ką šneka mano pusbroliai, - atsiduso 
Frydrichas. - Ardzrouni, tu - neįkainojamas žmogus. Vėliau pa- 
sikalbėsim ir apie šį įtaisą. Dabar pagalvokim apie rytdieną. Ryte 
noriu išsimaudyti upėje. 

— Lengvai galėsi ją pasiekti — raitas ar pėsčias, - tarė Ardzrou- 
nis. — Nereikės nė eiti per kiemą, pro kurį čia patekai. Už ginklų 
salės durų yra kitos, vedančios link laiptų, kurie leidžiasi į užpa- 
kalinį kiemą. Iš ten gali pasiekti didįjį taką. 

— Baudolinai, - tarė Frydrichas, - liepk, kad rytoj rytą tame 
kieme stovėtų žirgai. 

— Tėve, - tarė Baudolinas, — puikiai Žinau, kaip tau patinka 
nerti į pačius srauniausius vandenis. Tačiau dabar kelionė ir pa- 
tirti išbandymai tave išvargino. Nepažįsti upės, man ji atrodo pil- 
na verpetų. Kodėl nepaisai pavojų? 

— Nes esu jaunesnis, nei tau atrodo, sūnau, ir dar todėl, kad jei 
nebūtų taip vėlu, tuoj pat lėkčiau prie upės, toks dulkėtas jau- 

čiuosi po kelionės. Imperatoriui nevalia kvepėti niekuo kitu, kaip 
tik šventaisiais aliejais. Pasirūpink, kad atvestų žirgus. 

— Kaip parašyta Ekleziasto knygoje, - droviai įsiterpė rabbi Sa- 
liamonas, — prieš srovę nepaplauksi. 

— Kodėl manai, kad plauksiu prieš srovę, — nusijuokė Frydri- 
chas, - plauksiu pasroviui. 

— Per dažnai maudytis nederėtų, - tarė Ardzrounis, - nebent 
nau, dar anksti ir man būtų nepelnyta garbė parodyti tau savo pilį. 

Palydėjo jį laiptais apačion, žemesniame aukšte jie kirto erdvią 
salę, paruoštą vakaro pokyliui, apšviestą didelių šviestuvų. Pas- 
kui perėjo patalpą su suolais ir vienoje jos pusėje pamatė tarsi 
didelę apverstą sraigę — įviją statinį su anga viduryje, įstatytą į 
piltuvą. 

— Čia tas sargybinių kambarys, apie kurį minėjau, - tarė. - Jei- 
gu ką nors sakantis prideda burną prie šios angos, gali girdėti jį 
savo kambaryje. 

— Norėčiau išbandyti, - pasakė Frydrichas. 

Baudolinas pajuokavo, kad šiąnakt, jam įmigus, ateisiąs pasi- 
sveikinti. Frydrichas nusišypsojo ir paprašė to nedaryti, nes šitą 
naktį norįs ramiai pailsėti. 

— Nebent turėtum perspėti, kad iš židinio lenda Ikonijaus sul- 
tonas, - pridūrė. 

Ardzrounis pavedėjo juos koridoriumi ir įleido į erdvią skliau- 
tuotą salę, kur blykčiojo Žaibai ir virto garai. Ten stovėjo katilai su 
kunkuliuojančiais skysčiais, indai ir distiliacijos aparatai bei daug 
kitų keistų talpyklų. Frydrichas paklausė, ar tik Ardzrounis nega- 
mina aukso. Šis nusišypsojo tardamas, jog tai vien alchemikų kvai- 
liojimai. Tačiau jis mokąs auksuoti metalą ir gaminti eleksyrą, ku- 
ris jei ir nepadeda gyventi amžinai, tai tikrai pailgina tą trumpą 
mums skirtą gyvenimą. Frydrichas atsakė netrokštąs jo paragauti. 

— Dievas nustatė mūsų gyvenimo trukmę ir reikia susitaikyti su 
jo valia. Gal mirsiu jau rytoj, o gal gyvensiu dar šimtą metų. Vis- 
kas Viešpaties rankose. 

Rabbi Saliamonas pareiškė, kad jo pasakyti žodžiai labai iš- 
mintingį, jiedu pradėjo kalbėtis apie Dievo valią, ir Baudolinas 
pirmąsyk išgirdo Frydrichą kalbant apie tokius dalykus. 

Kol jiedu taip šnekučiavosi, Baudolinas akies krašteliu paste- 
bėjo Zosimą pro mažas dureles įslenkant į gretimą patalpą, o Ar- 
dzrounį sunerimusį sekant paskui. Būgštaudamas, kad Zosimas 
žino kokį slaptą kelią, kuriuo galėtų pabėgti, Baudolinas leidosi 
iš paskos ir visi atsidūrė mažame kambarėlyje, kuriame stovėjo 
duonkubilis su septyniomis auksuotomis galvomis ant atramų — 
visos to paties barzdoto veido. Buvo akivaizdu, jog tai relikvijo- 
riai, nes galvas galėjai atidaryti lyg skrynias, tačiau dangčio su 
veidu užpakaliniai kraštai buvo pritvirtinti tamsiu laku. 

— Ko čia ieškai? - nepastebėdamas Baudolino, Zosimo paklausė 
Ardzrounis. 

— Girdėjau kalbant, kad gamini relikvijas, pasitelkdamas tas 
velnio išmones ir metalų auksavimą. Čia Krikštytojo galvos, ar 
ne? Esu tokių matęs, o dabar žinau, iš kur jos atsirado, - atsakė 
Žosimas. 

Baudolinas kostelėjo, Ardzrounis staiga atsisuko ir užsidengė 
delnais burną, išgąstingai vartydamas akis: 

— Baudolinai, meldžiu, nieko nesakyk imperatoriui, jis lieps ma- 
ne pakarti, - išlemeno. - Taip, čia švento Jono Krikštytojo galvos 
formos relikvijoriai. Kiekviename iš jų yra po kaukolę, taip išrū- 
kytą, kad susitrauktų ir atrodytų labai sena. Šiame krašte gyvenu 
be jokių gamtos išteklių, neturiu laukų, kuriuos galėčiau apsėti, 
nė gyvulių, taigi mano turtai gana menki. Todėl gryna tiesa, gami- 
nu relikvijas, o jų laukia ir Azijoje, ir Europoje. Gana, kad jos toli 
viena nuo kitos, tarkim, viena Antiochijoje, o kita Italijoje, ir nie- 
kas nesumoja jų esant dvi. 

Šypsojosi lipšniai nuolankiai, tarsi melsdamas pakantumo tai 
menkai dovanotinai nuodėmei. 

— Ardzrouni, niekada nelaikiau tavęs per daug dorybingu, — 
tarė Baudolinas juokdamasis. — Pasilik sau tas galvas, ir verčiau 
eime lauk, kad nesukeltume kitų ir imperatoriaus įtarimo. 


UMBERTO ECO E BAUDOLINAS 275 


Ir jiedu išėjo, Frydrichui su Saliamonu baigiant dalytis savo die- 
vobaimingais apmąstymais. 

Imperatorius paklausė, kokių dar stebuklingų dalykų pilies šei- 
mininkas galįs parodyti, ir Ardzrounis, norėdamas kuo greičiau 
išsinešdinti iš kambario, išvedė juos į koridorių. Paėję juo, susto- 
jo prieš uždaras dvivėres duris, greta kurių stovėjo aukuras, toks, 
kokius pagonys įruošdavo aukojimams, - jų liekanų Baudolinas 
daug buvo matęs Konstantinopolyje. Ant aukuro gulėjo ryšeliai 
žagarų ir šakelės. Ardzrounis užpylė ant jo tiršto tamsaus skys- 
čio, paėmė vieną iš koridoriuje švietusių deglų ir uždegė krūvą. 
Aukuras iškart suliepsnojo, o po kelių minučių pasigirdo silpnas 
požeminis gaudesys, tylus šnypštimas. Ardzrounis pakėlęs ran- 
kas barbarų kalba pradėjo berti žodžius, kartkarčiais dirstelėda- 
mas į savo svečius, tarsi leisdamas suprasti vaizduojąs hierofantą 
ar nekromantą. Pagaliau, visų nuostabai, abi durų varčios atsivė- 
rė niekam jų net pirštu nepalietus. 

— Hidraulikos meno stebuklai, - išdidžiai nusišypsojo Ardzrou- 
nis, - juos puoselėju sekdamas prieš daug amžių gyvenusiais Alek- 
sandrijos mechanikos meistrais. Viskas paprasta: po aukuru yra 
metalinė talpykla su vandeniu, kurį užkaitina aukuro liepsna. Van- 
duo virsta garais ir per sifoną, kuris yra ne kas kita kaip lenktas 
vamzdis, skirtas perpilti vandeniui iš vienos talpyklos į kitą, garai 
patenka į kibirą, kur šaldami virsta vandeniu. Vandens svoris nu- 
sveria kibirą žemyn, leisdamasis kibiras tuo nedideliu skridiniu, 
ant kurio pakabintas, judina du medinius cilindrus, o šie valdo 
durų vyrius. Durys atsiveria. Paprasta, ar ne? 

— Paprasta? - tarė Frydrichas. - Įstabu! Ar graikai tikrai žinojo 
tokių stebuklų? 

— Tokių ir kitokių, tai žinojo ir Egipto žyniai, kurie naudojosi 
šiuo įtaisu, kad balsu atvertų šventovės duris, o tikintieji šaukda- 
vo įvykus stebuklą, - tarė Ardzrounis. 

Paskui pakvietė imperatorių peržengti slenkstį. Jie įėjo į salę, 
jos viduryje stovėjo dar vienas keistas įtaisas. Tai buvo odinis ru- 
tulys, lyg ir dviem rankenom -jos buvo sulenktos stačiu kampu ir 

pritvirtintos prie skritulio, o pats skritulys apžiojęs metalinį du- 
benį, po kuriuo stūksojo sukrautas laužas. Rutulio viršuje ir apa- 
čioje kyšojo du vamzdeliai, užsibaigiantys dviem į priešingas pu- 
ses pasuktais snapeliais. Geriau įsižiūrėjus matėsi, kad abi rutulį 
laikančios rankenos irgi tokie pat vamzdžiai, apačioje susijungian- 
tys su dubeniu, o viršuje — su rutulio ašimi. 

— Dubuo sklidinas vandens. Pašildykime jį, - tarė Ardzrounis 
uždegdamas kaitrią liepsną. Teko keletą minučių palaukti, kol 
užvirs vanduo, paskui pasigirdo iš pradžių silpnas, bet kuo to- 
liau, tuo garsesnis šnypštimas ir rutulys ėmė suktis apie savo ašį, 
o iš snapelių papsėti garai. Rutulys dar kiek pasisuko ir sustojo, 
o Ardzrounis, paskubėjęs užkimšti snapelius kažkokia minkšta 
koše, tarė: 

— Ir čia veikimo principas labai paprastas. Virdamas dubenyje 
vanduo virsta garais. Garai patenka į rutulį, o paskui staiga besi- 
verždami skirtingomis kryptimis įsuka jį. 

— Kokiam stebuklu: tai skirta? — paklausė Baudolinas. 

— Jokiam, tiesiog įrodo didžią tiesą, kitaip tariant, leidžia prisi- 
liesti prie tuštumos. 

Boronas neištvėrė. Išgirdęs kalbant apie tuštumą, iškart pasi- 
šiaušė tardamas, kad šis hidraulinis žaisliukas nieku gyvu negali 
įrodyti, jog tuštuma egzistuoja. Paprasta, atsakė Ardzrounis, van- 
duo dubenyje virsta garais ir pripildo rutulį, garai veržiasi iš rutu- 
lio ir jį įsuka. Kai rutulys sustoja, suprask, kad viduje garų nebeli- 
ko ir reikia kuo skubiau užkimšti snapelius. Kas tada lieka dube- 
nyje ir rutulyje? Nieko, kitaip tariant, tuštuma. 

— Norėčiau pažiūrėti, - tarė Boronas. 

— Tam reikėtų atverti rutulį - ir vidun iškart imtų srūti oras. 
"Tačiau yra tokia vieta, kur galėtum pajusti tuštumą. Tik tas suvo- 
kimas ilgai netruktų, nes tuoj numirtum, uždusęs dėl oro stygiaus. 

— Kurgi tokia vieta? 

— Kambaryje virš mūsų. Dabar parodysiu, kaip tame kambary- 
je galiu sukurti tuštumą. 

Pakėlęs deglą parodė kitą įtaisą, iki tol stovėjusį prieblandoje. 

Jis buvo sudėtingesnis už prieš tai matytuosius, stovėjo tarsi ap- 
nuogintais viduriais. Tai buvo milžiniškas alebastro cilindras, ku- 
rio viduje tamsavo iki pusės įkištas kitas cilindrinis kūnas, kita jo 
pusė kyšojo lauke, o jos viršuje buvo įsukta lyg rankena, kurią 
galėjai valdyti abiem rankom it svertą. Ardzrounis jį judino, o 
vidinis cilindras čia pakildavo, čia nusileisdavo, visas sulįsdamas 
į išorinį cilindrą. Ant viršutinės alebastrinio cilindro dalies buvo 
užnertas didelis vamzdis iš kruopščiai susiūtų gyvulių šlapimo pūs- 
lių gabalėlių. Kitas jo galas pranyko lubose. Apačioje, po cilin- 
dru, žiojėjo anga. 

— Čia varomoji jėga - ne vanduo, bet oras, - paaiškino Ardzrou- 
nis. - Stumiant vidinį cilindrą, jis suspaudžia išoriniame cilindre 
esantį orą ir išstumia pro angą apačioje. Kildamas cilindras judi- 
na dangtelį, kuris uždaro angą apačioje, kad iš cilindro išstumtas 
oras į jį nebegrįžtų. Kai vidinis cilindras pakyla aukščiausiai, pra- 
deda veikti kitas dangtelis, kuris įleidžia orą, šituo vamzdžiu atei- 
nantį iš to kambario, apie kurį kalbėjau. Kai vidinis cilindras vėl 
nusileidžia, jis išstumia ir tą orą. Pamažu šiuo prietaisu iš kamba- 
rio išsiurbiamas visas oras, 1š čia jis išleidžiamas lauk, taigi kam- 
baryje atsiranda tuštuma. 

— O į tą kambarį pro sienas nepatenka oro? - paklausė Bau- 
dolinas. 

— Ne. Vos tik ši mašina pradeda veikti, šitomis prie sverto pri- 
taisytomis virvelėmis uždaromos visos angos ir plyšiai, pro ku- 
riuos į kambarį galėtų patekti oro. 

— Tokios mašinos padedamas, galėtum nužudyti tame kamba- 
ryje esantį žmogų, - tarė Frydrichas. 

— Galėčiau, bet niekada to nesigriebiau. Tiesa, kartą įnešiau 
ten vištą. Atlikęs bandymą, užlipau į viršų pažiūrėti - višta buvo 
nugaišusi. 

Boronas papurtė galvą ir sumurmėjo Baudolinui į ausį: 

— Netikėk juo: jis meluoja. Jei višta būtų nugaišusi, reikštų, kad 
tuštuma egzistuoja. Kadangi jos nėra, višta vis dar gyva ir sveika. 
O jei ir nugaišo, tai tik dėl aplaidumo. 

Paskui garsiai tarè Ardzrouniui: 

— Ar kada girdėjai kalbant, kad gyvūnai dvesia ir giliuose šuli- 
niuose, kur užgęsta žvakės liepsna? Kai kas iš to daro išvadą, kad 
ten nėra oro, taigi ten tikra tuštuma. Tačiau giliuose šuliniuose 
trūksta tiktai lengvo oro, mat ten tvyro vien slogus dvokiantis oras, 
kuris ir uždusina žmones bei užpučia žvakes. Gal taip atsitinka ir 
tavo kambaryje. Ištrauki lengvą orą, ir lieka tirštasis, kuriuo ne- 
gali kvėpuoti, o tiek užtenka, kad tavo višta nugaištų. 

— Pakaks, — tarė Frydrichas, - visi šie prietaisai dailūs, bet nė 
vienu išjų negali pasinaudoti per apsiaustį ar mūšyje, nebent veid- 
rodžiais. Kam jų gali reikėti? Eime, aš jau alkanas. Ardzrouni, pa- 
žadėjai man sočią vakarienę. Atrodo, jai dabar tinkama valanda. 

Ardzrounis nusilenkė ir palydėjo Frydrichą su jo vyrais į poky- 
lių salę, kuri atrodė nuostabiai bent jau tam, kas ilgas savaites 
buvo valgęs varganą karo stovyklos maistą. Ardzrounis patiekė 
geriausius armėnų ir turkų virtuvės patiekalus, taip pat ir labai 
saldžių pyragėlių, kurie atrodė tarsi meduje išmirkyti. Kaip su- 
tarta, Baudolinas ir jo bičiuliai ragavo iš kiekvienos imperatoriui 
paduodamos lėkštės. Priešingai rūmų etiketui (kariaujant etiketą 
reikia nuolat taisyti), visi susėdo prie to paties stalo, o Frydrichas 
linksmai valgė ir gėrė, lyg būtų jų bendras, susidomėjęs klausyda- 
mas tarp Borono ir Ardzrounio užsimezgusio pokalbio. 

Boronas tarė: 

— Užsispyrei laikyti tuštumą erdve, kur nėra jokio kūno. Tačiau 
bekuūnė erdvė negali egzistuoti, nes erdvė - tai ryšys tarp kūnų. 
Be to, tuštumos negali būti, nes, kaip moko visi graikų filosofai, 
gamta jos bijo. Jei trauki orą vandenin įmerktu šiaudu, vanduo 
kaipmat ima kilti, nes negali likti tuščios beorės erdvės. Kaip ži- 
nai, daiktai krinta ant žemės, tačiau geležinė statula krinta grei- 
čiau už audinio gabalą, nes orui sunku išlaikyti statulos svorį, už- 
tat jis lengvai išlaiko audinį. Paukščiai skrenda, nes mojuodami 
sparnais sujudina daug oro ir jis laiko juos nepaisant jų svorio. 
Oras juos laiko taip kaip vanduo žuvis. Jei nebūtų oro, paukščiai 
kristų žemyn, bet, įsidėmėk, tokiu pat greičiu kaip ir kiti kūnai. 

Be to, jei danguje būtų tuštuma, žvaigždžių greitis būtų didžiulis, 
nes krintant ar sukantis jų nesulaikytų oras, besipriešinantis mil- 
žiniškam jų svoriui. 

Ardzrounis atkirto: 

— Kas pasakė, kad kūno kritimo greitis proporcingas jo svo- 
riui? Kaip tvirtino Jonas Filiponas, jis priklauso nuo jam suteikto 
judėjimo. Be to, pasakyk, kaip kūnai gali judėti iš vienos vietos į 
kitą, jei nėra tuštumos? Jie daužytųsi į orą, kuris jų nepraleistų. 

— Ne! Kai kūnas pastumia orą judėjimo kryptimi, šis užima to 
kūno paliktą vietą! Panašiai kaip du Žmonės, einantys siauru ke- 
liu priešingomis kryptimis ir turintys prasilenkti. Jie įtraukia pil- 
vus, spaudžiasi prie sienos, pamažu vienas iš jų slenka viena kryp- 
timi, o kitas - priešinga, ir pagaliau abu užima vienas kito vietą. 

— Teisingai, nes kiekvienas iš jų savo valios jėga verčia savo kū- 
ną judėti. Tačiau su oru yra kitaip, nes jis neturi valios. Jis juda 
stumiamas į jį atsitrenkiančio kūno. Tačiau postūmis sukelia ju- 
dėjimą laiku. Tą akimirką, kai objektas pajuda iš vietos ir pastu- 
mia prieš jį esantį orą, oras lieka dar nepajudėjęs, taigi dar nėra 
toje vietoje, kurią daiktas ką tik paliko, kad jį pastumtų. Kas gi 
yra toje vietoje, tegul tik vieną akimirką? Tuštuma! 

Iki tol Frydrichas smaginosi klausydamasis jų pokalbio, tačiau 
dabar jam jau pabodo. 

— Liaukitės, — tarė. - Rytoj galėsite pabandyti, nunešę į tą vir- 
šutinį kambarį kitą vištą. O dabar leiskite man suvalgyti šitą — 
tikiuosi, kad jie nusuko jai galvą. 


25. 


BAUDOLINAS REGI FRYDRICHĄ MIRŠTANT 
DU KARTUS 


Vakarienė užtruko iki vėlumos, ir imperatorius panūdo pailsėti. 
Baudolinas su savo bičiuliais palydėjo jį iki kambario, kurį dar 
kartą įdėmiai apžiūrėjo, uždegę ant sienų pritvirtintus deglus. Po- 
etas dirstelėjo ir į židinio kaminą, tačiau šis buvo toks siauras, 
kad žmogus pro jį nebūtų galėjęs pralįsti. 

— Gerai būtų, jei bent dūmai pro čia išeitų, — tarė. 

Dirstelėjo ir į išvietę, bet nutekamąja anga iš šulinio dugno nie- 
kas nebūtų pajėgęs pakilti. 

Prie lovos greta jau degančio žibinto stovėjo ąsotis vandens, ir 
Baudolinas iš jo atsigėrė. Poetas pasakė, kad nuodais gal pabars- 
tytas priegalvis, prie kurio imperatorius miegodamas gali priglausti 
lūpas. Todėl imperatorius turėtų visada po ranka laikyti prieš- 
nuodžių, juk niekada nežinia... 

Frydrichas liepė perdėm nesibaiminti, tada rabbi Saliamonas 
nuolankiai paprašė leisti ir jam tarti žodį. 

— Valdove, - tarė Saliamonas, - žinok, kad aš, nors esu žydas, 
sąžiningai talkinau žygiui, kuris vainikuos tavo šlovę. Tavo gyvybė 
man tokia pat brangi kaip ir manoji. Paklausyk. Galipolyje nusi- 
pirkau stebuklingo priešnuodžio. Paimk jį, - pasakė tiesdamas iš 
apsiausto ištrauktą buteliuką, - dovanoju jį tau, nes nemanau sa- 
vo varganame gyvenime turėsiąs progą būti persekiojamas galin- 
gų priešų. Jei kartais naktį sunegaluotum, tučtuojau gurkštelk iš 
šio buteliuko. 

— Dėkoju, rabbi Saliamonai, - susijaudinęs tarė Frydrichas, — 
mes, teutonai, gerai pasielgėme saugodami tavo genties žmones, 

ir taip darysime ateityje, prisiekiu savo tautiečių vardu. Paimsiu 
tavo išganingąjį skystį, ir štai ką dabar padarysiu. 

Jis ištraukė iš kelionmaišio skrynią su Gradaliu. 

— Žiūrėk, - tarė, - dabar pat supilu tavo - žydo - duotą gėrimą 
į taurę, kurioje buvo Viešpaties kraujas. 

Saliamonas pasilenkė ir sunerimęs pašnibždėjo Baudolinui: 

— Žydo dekoktas virs netikro Mesijo krauju... Teatleidžia man 
Švenčiausiasis, tegul bus Jis visada pagarbintas. Bet juk tą istoriją 
su Mesiju sugalvojote jūs, stabmeldžiai, ne Jozuė iš Nazareto, jis 
buvo teisuolis, ir mūsų rabinai pasakoja jį studijavus Talmudą su 
rabbi Jozue ben Peraija. Tavo imperatorius man patinka. Manau, 
reikia paklusti širdies balsui. 

Frydrichas paėmė Gradalį ir jau ruošėsi padėti jį atgal į skry- 
nią, bet čia Kijotas jį sulaikė. Tą vakarą kiekvienas manė turintis 
teisę kreiptis į imperatorių nelaukdamas jo kvietimo tai padaryti: 
toje uždaroje vietoje, nežinia, svetingoje ar priešiškoje, tarp sau- 
jelės ištikimų pavaldinių ir jų valdovo užsimezgė nuoširdūs arti- 
mi santykiai. Taigi Kijotas tarė: 

— Valdove, nemanyk, kad abejoju rabbi Saliamonu, bet ir jį ga- 
lėjo apgauti. Leisk ir man paragauti šio skysčio. 

— Valdove, meldžiu, leisk Kijotui tai padaryti, - palaikė Kijotą 
rabbi Saliamonas. 

Frydrichas pritariamai linktelėjo. Kijotas pakėlė taurę saky- 
tum atlikdamas apeigas, paskui priglaudė ją prie lūpų lyg priim- 
damas komuniją. Tą akimirką ir Baudolinas veik pamatė kam- 
barį nušvintant, bet gal tik kuris nors deglas ryškiau įsiliepsno- 
jo, ugniai pasiekus daugiau dervos. Kijotas keletą akimirkų sto- 
vėjo palinkęs prie taurės, krutindamas lūpas lyg norėdamas pa- 
justi visą to šlakelio skysčio, kurį išgėrė, galią. Paskui pasisuko, 
priglaudęs taurę prie krūtinės, ir švelniai įdėjo ją atgal į skrynią. 
Tada uždarė tabernakulį lėtai, saugodamasis sukelti bent ma- 
žiausią triukšmą. 

— Užuodžiu slaptingą aromatą, - sumurmėjo Boronas. 

— O švytėjimą ar matote? - paklausė Abdulas. 

— Visi dangaus angelai nužengė pas mus, - tvirtai tarė Zosi- 
mas, atbulai žegnodamasis. 

— Velnio išpera, - sušnabždėjo Poetas Baudolinui į ausį, - pasi- 
naudojo proga, kad atliktų savo šventąsias apeigas su Gradaliu, o 
grįžęs namo tuo puikuosis nuo Šampanės iki pat Bretanės. 

Baudolinas atsakydamas sušnabždėjo nebūti tokiam piktava- 
liui, nes Kijotas tikrai elgėsi it patekęs į patį dangų. 

— Niekas mūsų neįveiks, - tarė Frydrichas, apimtas stipraus mis- 
tinio jaudulio. - Netrukus Jeruzalė bus išvaduota. Paskui visi grą- 
žinsime kunigui Jonui šitą švenčiausią relikviją. Baudolinai, dė- 
koju tau užviską, ką dėl manęs padarei. Aš tikrai karalius ir šven- 
tikas... 

Jis šypsojosi virpėdamas. Tos trumpos apeigos jį neabejotinai 
sukrėtė. 

— Jaučiuosi pavargęs, — tarė. — Baudolinai, dabar užsidarysiu 
šiame kambaryje ir užšausiu šią sklendę. Gerai saugokite duris ir 
dėkoju jums už ištikimybę. Nežadinkite manęs, kol saulė neuž- 
kops aukštai. Tada eisiu maudytis. 

Ir vėl pridūrė: 

— Jaučiuosi baisiai pavargęs, norėčiau, kad nereikėtų keltis per 
amžių amžius. 

— Tau pakaks vienos ilgos ramios nakties, tėve, - meiliai pasakė 
Baudolinas. - Neprivalai keltis su aušra. Įdienojus ir vanduo bus 
šiltesnis. Miegok ramiai. 

Jie išėjo. Frydrichas užvėrė duris ir jie išgirdo džerkštelint sklen- 
dę. Įsitaisė ant kambaryje stovėjusių suolų. 

— Mes imperatoriško kambariuko neturime, - tarė Baudoli- 
nas, — todėl eime greičiau į kiemą atlikti savo reikalų. Po vieną, 
kad nepaliktume nesaugomo kambario. Gal tas Ardzrounis ir do- 
ras žmogus, tačiau pasitikėti turime tik patys savimi. 

Po kelių minučių visi jau buvo sugrįžę. Baudolinas užpūtė ži- 
burį, palinkėjo labos nakties ir pabandė užmigti. 

— Pone Niketai, nerimavau, nors nesupratau, kodėl. Miegojau 
budriai, nuolat pabusdamas po trumpų, klampių sapnų, tarsi pa- 

noręs nutraukti slogutį. Taip snūduriuodamas išvydau savo varg- 
šę Kolandriną, geriančią iš juodakmenio Gradalio ir be dvasios 
susmunkančią ant žemės. Po valandos išgirdau triukšmą. Ginklų 
kambaryje irgi buvo langas, pro kurį krito blyški nakties šviesa — 
rodos, danguje švietė mėnulio pjautuvas. Supratau, kad lauk eina 
Poetas. Gal nebuvo gerai išsituštinęs. Vėliau, nežinau, kiek vė- 
liau, nes tai užsnūsdavau, tai vėl pabusdavau, vis kaskart man ro- 
dės, kad praėjo suvis nedaug laiko, tad gal apsirinku, išėjo Boro- 
nas. Paskui išgirdau jį sugrįžtant ir dar nuklausiau, kaip Kijotas 
jam šnabžda, kad irgi jaučiasi lyg apdujęs ir norėtų kvėptelt gryno 
oro. Galiausia mano prievolė buvo saugoti nuo bandančiųjų įeiti, 
o ne išeiti, supratau, kad visi čia esam pernelyg įsitempę. Toliau 
nieko neprisimenu, nežinau, kiek laiko praėjo nuo tada, kai Po- 
etas grįžo, bet dar gerokai prieš aušrą visi saldžiai miegojo ir to- 
kius juos radau galutinai pakirdęs kartu su pirmaisiais saulės spin- 
duliais. 


Išaušęs rytas nušvietė ginklų kambarį. Tarnai atnešė vyno, duo- 
nos ir tų kraštų vaisių. Nors Baudolinas ir prašė netriukšmauti, 
kad nepažadintų imperatoriaus, visi linksmai šurmuliavo. Po va- 
landos Baudolinui pasirodė, kad jau gana vėlu, nors Frydrichas ir 
buvo prašęs nežadinti. Jis pabeldė į duris, tačiau atsako nesulau- 
kė. Pabeldė dar kartą. 

— Kietai įmigęs, — nusijuokė Poetas. 

— Bijau, kad nebūtų sunegalavęs, —- tarstelėjo Baudolinas. 

Vėl pabeldė - garsiau. Frydrichas neatsiliepė. 

— Vakar jis atrodė labai išsekęs, - tarė Baudolinas. - Gal jį išti- 
ko kokia negalia. Verskime duris. 

— Ramiau, - tarė Poetas, - šventvagystė laužti duris, saugan- 
čias imperatoriaus miegą! 

— Tebūnie šventvagystė, — atkirto Baudolinas, — bet ta istorija 
man nepatinka. 

Jie vienas po kito puolė versti durų, tačiau šios pasirodė tvir- 
tos, o jas užšovusi sklendė juolab nepasidavė. 

— Dar kartą, visi kartu, kai pasakysiu „jau“, pradedam sutarti- 
nai stumti, - tarė Poetas, tik dabar suvokęs, kad jei imperatorius 
nesikelia, kai laužiamos miegamojo durys, tai jo miegas tikrai įtar- 
tinas. Durys nenorėjo pasiduoti. Poetas išlaisvino Zosimą, kuris 
miegojo surakintas, ir išrikiavo visus viena eile, kad darniai stum- 
tų abi durų varčias. Sulig ketvirtu bandymu durys atsivėrė. 

Tada pamatė vidury kambario gulintį Frydrichą - bedvasį, veik 
nuogą, kaip buvo atsigulęs į lovą. Greta jo ant grindų gulėjo Gra- 
dalis - tuščias. Židinyje matėsi tik nuodėguliai, tarsi jis būtų bu- 
vęs uždegtas ir paskui užgesintas. Langai uždaryti. Kambaryje tvy- 
rojo medžio ir anglies degėsių kvapas. Boronas kosėdamas priėjo 
atverti langų, kad įleistų gryno oro. 

Manydami, jog kažkas prasmuko į kambarį ir vis dar ten slepiasi, 
Poetas su Boronu atkišę kardus puolė naršyti visus kampus, o Baudo- 
linas, priklaupęs prie Frydricho kūno, švelniai plekšnojo jo skruostus. 
Boidis prisiminė Galipolyje pirktus lašus, atidarė savo žiedo apsodą, 
jėga pražiodė imperatoriaus burną ir supylė skystį jam į gerklę. Bet 
Frydrichas ir toliau tysojo nejudėdamas, papilkėjusiu veidu. Rabbi Sa- 
liamonas palinko prie jo, pabandė atmerkti akis, palietė kaktą, pačiu- 
pinėjo kaklą, riešą, paskui drebėdamas tarė: 

— Šitas vyras miręs, ir jo sielos tepasigaili Švenčiausiasis, tegul 
Jis bus visada pagarbintas. 

— Kristau švenčiausias, to negali būti! - suriko Baudolinas. Bet, 
nors neišmanė medicinos, suprato, jog Frydricho, Šventosios Ro- 
mos imperatoriaus, švenčiausiojo Gradalio saugotojo, krikščiony- 
bės vilties, paskutiniojo ir teisėto Cezario, Augusto ir švento Karo- 
lio Didžiojo palikuonio, nebėra tarp gyvųjų. Prapliupo raudoti, bu- 
čiuoti jo blyškų veidą, vadindamas save jo numylėtu sūnum, vilda- 
masis, kad bus išgirstas, paskui susivokė, jog viskas perniek. 

Atsistojo, šūktelėjo bičiuliams dar kartą išnaršyti visus kam- 
pus, net po lova. Ieškojo slaptų durų, stukseno sienas, bet buvo 
aišku, kad niekas čia ne tik nesislepia, bet ir niekada nebuvo pasi- 
slėpęs. Frydrichas Barbarosa mirė sandariai uždarytame kamba- 
ryje, iš lauko saugotame savo ištikimiausiųjų. 

— Pakvieskite Ardzrounį, jis išmano mediciną! - sušuko Bau- 
dolinas. 

— Ir aš išmanau šią sritį, - suvaitojo rabbi Saliamonas, — pati- 
kėk, tavasis tėvas miręs. 

— O, Dieve, Dieve, mano tėvas miręs! - pakvaišo Baudolinas. — 
Perspėkite sargybą, pakvieskite jo sūnų. Ieškokime žudikų! 

— Palauk, - pertarė Poetas. - Kodėl šneki apie žmogžudystę? 
Jis miegojo uždarytame kambaryje ir ten mirė. Ar matai - prie jo 
kojų Gradalis, kuriame buvo priešnuodis. Gal pasijuto blogai, pa- 
būgo esąs nuodijamas ir jį išgėrė. Kita vertus, židinį radome už- 
degtą. Kas galėjo jį uždegti, jei ne jis pats? Esu matęs Žmonių, 
kuriems krūtinę rėždavo baisus skausmas, juos pildavęs šaltas pra- 
kaitas, jie bandydavę sušilti, kalendavę dantimis ir netrukus mir- 
davę. Gal nuo židinio dūmų jam pasidarė dar blogiau. 

— Kas buvo Gradalyje? — sustaugė Zosimas, vartydamas akis ir 
stverdamas rabbi Saliamoną. 

— Liaukis, nevidone, - sulaikė jį Baudolinas. - Pats matei, Kijo- 
tas irgi ragavo to skysčio. 

— Per mažai, per mažai, - kartojo Zosimas, purtydamas Salia- 
moną. - Kad nusinuodytum, vieno gurkšnio negana! Kvailiai, pa- 
sitikėjote žydu! 

— Kvailiai, bet tik todėl, kad pasitikėjome tokiu prakeiktu grai- 
ku kaip tu, - suriko Poetas, stumteldamas Zosimą, kad atskirtų jį 
nuo vargšo Saliamono, iš baimės kalenančio dantimis. 

Tuo laiku Kijotas pakėlė Gradalį ir pagarbiai padėjo atgal į 
skrynią. 

— Taigi nori pasakyti, kad jis nenužudytas, o mirė Viešpaties 
valia? - Baudolinas paklausė Poeto. 

— Verčiau galvoti taip, nei apie kokią šmėklą, prasmukusią pro 
mūsų akylai saugotas duris. 

— Tada pakvieskime sūnų ir sargybinius, - tarė Kijotas. 

— Ne, - pertarė Poetas. - Bičiuliai, mūsų galvos pavojuje. Fryd- 
richas mirė, o mes juk žinome, kad niekas negalėjo įsigauti į tą 
uždarytą kambarį, tačiau sūnus ir kiti baronai to nežino. Jie tvir- 
tins, kad tai padarėme mes. 

— Kokia niekinga mintis! — tarė Baudolinas, nesiliaudamas 
ašaroti. 

Poetas kalbėjo toliau: 

— Baudolinai, paklausyk: jo sūnus nemyli tavęs, jis nemyli ir 
mūsų ir niekada mumis nepasitikėjo. Mes stovėjome sargyboje, 
imperatorius mirė, taigi mes už tai turėsime atsakyti. Dar ne- 
spėsime žodžio ištarti, kai sūnus jau lieps mus pakabinti ant pir- 
mo pasitaikiusio medžio, o kad šitame prakeiktame slėnyje nė- 
ra medžių, tai nuritins nuo pilies sienų. Baudolinai, suprask, tą 
istoriją su Gradaliu sūnus visada laikė sąmokslu įvilioti jo tėvą 
ten, kur šiam niekada nederėjo lįsti. Jis nužudys mus - vienu 
kirčiu atsikratys visais kartu. O jo baronai? Sužinoję, kad impe- 
ratorius nužudytas, jie kibs vienas kitam į atlapus, būtų tikros 
skerdynės. Mes būsim tik ožiai, kuriuos nuspręs paaukoti visų 
labui. Atleisk, bet kas patikės mūsų liudijimais: tavo - netikro 
sūnaus, mano - girtuoklio, žydo, schizmatiko ir tų trijų klajo- 
jančių studentų su Boidžiu, kuris, kaip aleksandrietis, turėjo dau- 
giau už visus priežasčių nekęsti Frydricho? Baudolinai, mes jau 
negyvėliai kaip ir tavo įtėvis. 

— Ko turime imtis? — paklausė Baudolinas. 

— Vienintelė išeitis - turime priversti visus patikėti, kad Frydri- 
chas mirė toli nuo čia, ten, kur nebuvome įpareigoti jo saugoti, — 
atsakė Poetas. 

— Bet kaip? 

— Argi jis nesakė norįs išsimaudyti upėje? Aprengsime jį ir 
dar užmesime ant jo apsiaustą. Nusileisime į mažąjį kiemą, jis 
tuščias — ten stovi tik pabalnoti nuo vakar vakaro žirgai. Pririši- 
me jį prie balno, nujosim prie upės ir jį nuneš sraunūs vandenys. 
Šlovinga mirtis imperatoriui, kuris, nors senas, drįsta mesti iš- 
šūkį gamtos gaivalams. Sūnus pats galės rinktis: ar vykti toliau į 
Jeruzalę, ar grįžti namo. O mes galėsime traukti į Indijas, kad 
išpildytume paskutinį Frydrichui duotą įžadą. Rodos, sūnus ne- 
tiki Gradaliu. Mes paimsime taurę ir keliausime atlikti to, ką 
norėjo atlikti imperatorius. 

— Teks suvaidinti mirtį, - tarė Baudolinas sutrikęs. 

— Jis mirė? Mirė. Skaudu, bet jis mirė. Juk nesakytume, kad jis 
mirė, jei dar būtų gyvas. Jis mirė. Viešpats priims jį tarp savo šven- 
tųjų. Tiesiog pasakysime, kad jis mirė vandenyje, lauke, o ne šita- 
me kambaryje, kurį mes privalėjome saugoti. Sumeluosime? Men- 
kai. Jei jis miręs, koks skirtumas, ar mirė čia, viduje, ar lauke? 
Mes jį nužudėme? Visi žinome, kad tai netiesa. Leisime jam nu- 
mirti tokioje vietoje, dėl kurios net pikčiausiai mūsų atžvilgiu nu- 
siteikę Žmonės nepajėgs prikibti. Baudolinai, tai vienintelė išei- 
tis, kitos nėra, jei tau brangi tavo gyvybė ir nori pasiekti kunigą 
Joną bei jo akivaizdoje pagarbinti didžią Frydricho šlovę. 

Poetas sakė tiesą, nors Baudolinas keikė jo nejautrą, ir visi jam 
pritarė. Jie aprengė Frydrichą, nugabeno jį į mažąjį kiemą ir įtvir- 
tino balne, prie nugaros pritaisydami atramą, kaip kažkada Po- 
etas padarė su Trim Karaliais, kad ant žirgo jis sėdėtų tiesiai. 

— Prie upės jį lydės tik Baudolinas su Abdulu, - tarė Poetas, — 
nes didelė palyda patrauktų sargybinių dėmesį, šie dar pamanys 
turį prisidėti prie būrio. Mes liksime saugoti kambario, kad Ar- 
dzrounis ar kas nors nesumanytų ten eiti, ir jį sutvarkysim. O gal 
aš verčiau eisiu pašnekinti sargybinių, kad nukreipčiau jų dėmesį, 
kai judu išjosite. 

Poetas buvo vienintelis, dar pajėgiantis ką nors blaiviai spręs- 
ti. Ir visi pakluso. Baudolinas su Abdulu lėtai išjojo iš kiemo, 
viduriu vesdami Frydricho žirgą. Jojo šoniniu keliu, kol pasiekė 
pagrindinį, tada nusileido pakopomis, paskui ristele nuturseno 
slėniu upės link. Kariai nuo eskarpų sveikino imperatorių. At- 
rodė, toji trumpa kelionė truks visą amžinybę, bet pagaliau jie 
pasiekė krantą. 

Pasislėpė už miškelio. 

— Čia niekas mūsų nepamatys, - tarė Baudolinas. - Upė srau- 
ni, kūną greit nuplukdys. Įjosime su žirgais į upę jo gelbėti, tačiau 
dugnas čia duobėtas, tad mes negalėsime jo pavyti. Tada patrauk- 
sime pakrante šauktis pagalbos... Upė teka stovyklos link. 

Atrišo velionį Frydrichą, nurengė jį, palikdami tik tiek, kiek 


J 
ta 
© 
Can 
© 


AU, 
M \ o 
“ t 
LTEN 


17 


288 


besimaudantis imperatorius būtų geidavęs palikti pridengti savo 
gėdą. Vos įstūmus upės vidurin, kūną pagavo srovė ir ėmė nešti 
slėnio pusėn. Tada sujojo į upę, taip tampydami pavadžius, kad 
atrodytų, jog žirgai aikštijasi, paskui išjojo į krantą ir šuoliais lei- 
dosi krantu vytis sraunumos vartomų ir į akmenis daužomų tų 
nelaimingų palaikų, mostais rodydami pavojaus ženklus ir šauk- 
dami likusiems stovykloje, kad gelbėtų imperatorių. 

Ten pastebėjo jų rodomus ženklus, bet nesuprato, ką tie reiš- 
kia. Frydricho kūną įtraukė verpetai, jis plaukė sukdamasis ratu, 
čia pranykdamas po vandeniu, čia trumpai išnirdamas paviršiun. 
Iš toli negalėjai suprasti, kad skęsta žmogus. Pagaliau kažkas su- 
prato, trys raiteliai įjojo upėn, bet iki jų atplukdytas kūnas tik 
atsitrenkė į išsigandusių žirgų kanopas ir srovė nunešė jį tolyn. 
Ten keletas vyrų su ietimis subrido vandenin, galiausia jiems pa- 
vyko užkabinti lavoną ir ištraukti jį į krantą. 

Atjojus Abdului su Baudolinu, Frydrichas gulėjo visas nubroz- 
dintas akmenų ir jau niekas nesitikėjo, kad jis dar gyvas. Pakilo 
garsi rauda, buvo pranešta sūnui, šis atskubėjo išblyškęs, dar la- 
biau karščiuojantis, aimanuodamas, kodėl tėvas norėjęs dar kar- 
tą pasigalynėti su upės srautu. Niršo ant Baudolino ir Abdulo, o 
šie jam priminė nemokantys plaukti, kaip ir daugis sausumos gy- 
ventojų, be to, jis pats puikiai žinąs, jog imperatoriui nutarus išsi- 
maudyti niekas nevaliodavo jo sulaikyti. 

Frydricho kūnas visiems atrodė pripampęs vandens, nors mi- 
ręS jau prieš dvi valandas jis tikrai negalėjo jo prisiryti. Bet taip 
jau yra: kai ištrauki iš vandens negyvėlį, manai jį nuskendus, ir 
toks jis tau atrodo. 

Kol Frydrichas Švabas su kitais baronais plušėjo prie imperato- 
riaus palaikų ir sunerimę tarėsi, ką daryti, o į slėnį kaip tik leidosi 
apie siaubingą nelaimę sužinojęs Ardzrounis, Baudolinas su Ab- 
dulu grįžo į pilį, kad įsitikintų, ar tikrai viskas deramai sutvarkyta. 


— Pone Niketai, neįsivaizduoji, kas tuo metu nutiko, - tarė 
Baudolinas. 


UMBERTO ECO E BAUDOLINAS 289 


— Nereikia būti aiškiaregiu, - nusišypsojo Niketas, - prapuolė 
šventoji taurė, Gradalis. 

— Teisybė. Niekas negalėjo pasakyti, ar jis dingo tada, kai vidi- 
niame kieme rišome Frydrichą prie žirgo, ar vėliau, kai bandėme 
sutvarkyti kambarį. Visi buvo susijaudinę, lakstė lyg bitutės - Po- 
etas šnekino sargybinius, todėl negalėjo pasitelkęs savo blaivų pro- 
tą derinti veiksmų. Susiruošus palikti kambarį, kuris dabar atro- 
dė, tarsi jame nebūtų įvykę nieko tragiška, Kijotas dirstelėjo į skry- 
nią ir pamatė, kad Gradalio ten nebėra. Kai mudu su Abdulu 
sugrįžome, jie įnirtingai kaltino vienas kitą vagyste ir aplaidumu, 
svarstydami, ar jiems besodinant Frydrichą ant žirgo į kambarį 
nebuvo įėjęs Ardzrounis. Ne, pasakė Kijotas, aš padėjau nunešti 
imperatorių, bet iškart vėl pakilau į viršų, idant pasaugočiau, kad 
niekas čia nepatektų, taigi per tokį trumpą laiką Ardzrounis var- 
giai būtų spėjęs ateiti. Tuomet jį paėmei tu, šiepė dantis Boronas, 
griebdamas už sprando. Ne, gal tu tai padarei, atkirto Kijotas nu- 
stumdamas jį, aš tada pyliau pro langą prie židinio sušluotus pe- 
lenus. Nurimkite, nurimkite, sušuko Poetas, verčiau pasakykite, 
kur buvo Zosimas mums nusileidus į kiemą? Buvau su jumis ir su 
jumis užlipau atgal, prisiekinėjo Zosimas, ir rabbi Saliamonas tai 
patvirtino. Viena buvo tikra: kažkas paėmė Gradalį, o tada jau 
kilo mintis, kad jį paėmęs galėjo nužudyti ir Frydrichą. Nors Po- 
etas tvirtino, kad Frydrichas galbūt mirė sava mirtimi, paskui vie- 
nas iš mūsų tuo pasinaudojo ir pasisavino Gradalį, niekas juo ne- 
betikėjo. Prieteliai, šoko raminti mus rabbi Saliamonas, žmogaus 
protas, pradedant Kainu, sugalvodavo žvėriškiausių nusikaltimų, 
tačiau kokio žmogaus protas būtų toks klastingas, kad įsivaizduotų 
nusikaltimą aklinai uždarytame kambaryje. Bičiuliai, tarė Boro- 
nas, kai įėjome, Gradalis gulėjo čia, dabar jo nebėra. Taigi jį turi 
vienas iš mūsų. Aišku, kiekvienas iškart puolė prašyti tikrinti jo 
kelionmaišį, ir Poetas prapliupo juoktis. Pasisavinusysis Gradalį 
paslėpė jį slaptoje vietoje šioje pilyje, kad vėliau galėtų pasiimti. 
Išvada? Jei nesutrukdys Frydrichas Švabas, visi kartu turėsime 
leistis į kunigo Jono karalystę, kad niekas negalėtų pasilikti ir pa- 

imti Gradalio. Tai siaubinga, tariau sau, leidžiamės į tokį pavojin- 
gą kelią, kiekvienas tikėdamasis kito pagalbos ir kiekvienas (1š- 
skyrus vieną) įtardamas visus kitus nužudžius Frydrichą. Poetas 
nukirto, kad tik taip arba ne, ir, prakeikimas, jis bylojo tiesą. Su- 
siruošėme į vieną didžiausių žygių, į kokį kada nors buvo susiruo- 
šę dorieji krikščionys, kiekvienas nepasitikėdamas kitu. 

— Taigi iškeliavote? — paklausė Niketas. 

— Ne iš karto, būtų atrodę lyg pabėgimas. Visas dvaras susirin- 
ko, kad nuspręstų žygio likimą. Karių nuomonės išsiskyrė: vieni 
norėjo jūra grįžti namo, kiti plaukti į Antiochiją, treti - į Tripolį. 
Jaunasis Frydrichas nusprendė sausuma keliauti toliau. Paskui 
pradėta svarstyti, ką daryti su Frydricho kūnu, vieni siūlė tučtuo- 
jau išimti vidurius, kurie pirmi sugenda, ir kuo greičiau jį palai- 
doti, kiti - palaukti, kol atkeliausim į Tarsą, apaštalo Pauliaus gim- 
tinę. Kūnas negalėjo ilgai išsilaikyti, anksčiau ar vėliau jį būtų 
tekę virti vandenyje su vynu, kol mėsa atšoks nuo kaulų, kad bū- 
tų galima palaidoti iš karto, o kaulus padėti ant vėl atkariauto 
šventojo kapo Jeruzalėje. Bet žinojau, kad prieš verdant kūną rei- 
kia nupjauti galūnes, ir nenorėjau matyti jo darkomo. 

— Girdėjau, kad niekas nežino, kas nutiko imperatoriaus kau- 
lams. 

— Ir aš girdėjau... vargšas tėvas. Vos atvykus į Palestiną, jauna- 
sis Frydrichas mirė nualintas širdgėlos ir kelionės vargų. Beje, 
Ričardas Liūtaširdis ir Pilypas Augustas irgi taip niekada ir nepa- 
siekė Jeruzalės. Tas žygis išties visiems buvo nelemtas. Tačiau vi- 
sa tai sužinojau tik šiemet, sugrįžęs į Konstantinopolį. Tomis die- 
nomis Kilikijoje sugebėjau įtikinti Frydrichą Švabą, kad tesėdami 
jo tėvui duotus įžadus privalome vykti į Indijas. Man pasirodė, 
kad toks pasiūlymas imperatoriaus sūnui suteikė palengvėjimą. 
Jis paklausė tik, kiek man reikės žirgų ir maisto atsargų. Keliauk 
su Dievu, Baudolinai, tarė, manau, jau niekada nebepasimaty- 
sim. Matyt, tikėjosi, kad prapulsiu tolimuose kraštuose, betgi pra- 
puolė pats, vargšas nelaimėlis. Nebuvo blogas, nors ir apsipilda- 
vo raudoniu iš pažeminimo ir pavydo. 


UMBERTO ECO E BAUDOLINAS 291 


Taip nepasitikėdami vienas kitu, bičiuliai vis dėlto turėjo nu- 
tarti, kas dalyvaus žygyje. Poetas tarė, kad keliautojų privalo būti 
dvylika. Jei pakeliui į kunigo Jono žemę jie nori sulaukti pagar- 
baus elgesio, reikėtų, kad žmonės juos laikytų atgal parkeliaujan- 
čiais Karaliais. Kadangi niekas tikrai nežino, kiek buvo Karalių — 
dvylika ar trys, jie privalės slėpti esą Karaliai. Dar daugiau, pa- 
klausti, privalės tai paneigti, kaip slapčiausios paslapties saugo- 
tojai. O taip neigdami įtikinti kiekvieną, norintį įtikėti. Kitų tikė- 
jimas jų nutylėjimą pavers tiesa. 

Taigi keliauti turėjo Baudolinas, Poetas, Boronas, Kijotas, Ab- 
dulas, Saliamonas ir Boidis. Dar Zosimas, nesiliovęs prisiekinėti 
atmintinai žinąs Kozmo žemėlapį. Nors visi ir bjaurėjosi, kad tas 
sukčius vadinsis vienu iš Karalių, bet negalėjo per daug prieka- 
biauti. Trūko dar keturių vyrų. Baudolinas pasitikėjo tik aleksan- 
driečiais ir supažindino su planu Kutiką iš Kvarnjento, Kolandri- 
nos brolį Kolandriną Gvaską, Porčelį ir Aleramą Skakabarocį, 
pramintą Vaikiu, nors tas buvo vyras tvirtas, patikimas ir nekišąs 
kur nereikia nosies. Jie sutiko, tikri, kad Jeruzalės niekam ne- 
lemta pasiekti. Jaunasis Frydrichas davė dvyliką Žirgų ir septynis 
mulus, apkrautus maistu savaitei. Paskui tegul jumis rūpinasi Die- 
vo Apvaizda, tarė. 

Jiems rengiantis kelionei, prisiartino Ardzrounis, dabar kreip- 
damasis į juos su tokiu pat mandagiu nuolankumu, su kokiu anks- 
čiau kreipdavosi į imperatorių. 

— Brangūs draugai, - tarė, - žinau, kad ruošiatės keliauti į toli- 
mą karalystę... 

— Pone Ardzrouni, iš kur gali tai žinoti? - nepatikliai paklausė 
Poetas. 

— Sklinda gandai... Dar girdėjau kalbant apie taurę... 

— Bet jos niekada nematei, ar ne? - paklausė Baudolinas, taip 
prisiartinęs, kad šis atsitraukė atatupstas. 

— Niekada nemačiau. Užtat girdėjau pasakojant. 

— Jei tiek daug žinai, — tarė Poetas, - gal kartais matei, kas 
buvo įėjęs į šitą kambarį, kai imperatorius paskendo upėje? 

— Jis tikrai paskendo? — paklausė Ardzrounis. - Jo sūnus kol 
kas taip mano. 

— Bičiuliai, — tarė Poetas, - akivaizdu, kad šitas vyras mums 
grasina. Toje sumaištyje, kokia šiomis dienomis tvyro stovykloje 
ir pilyje, pakaktų smeigti durklu jam į nugarą ir kur nors numesti. 
Bet prieš tai norėčiau sužinoti, ko jam iš mūsų reikia. Perrėžti 
gerklę visada suspėsiu. 

— Mano pone ir drauge, - pradėjo Ardzrounis, - netrokštu jūsų 
pražudyti, tik išvengti savo žūties. Imperatorius mirė mano val- 
dose, valgydamas mano duoną ir gerdamas mano vyną. Todėl ne- 
galiu tikėtis malonės ir globos iš jo šalininkų. Būsiu dėkingas, jei 
paliks mane gyvą ir sveiką. Bet čia man gresia pavojus. Nuo tos 
dienos, kai priėmiau Frydrichą savo pilyje, kunigaikštis Leonas 
suprato, kad noriu patraukti imperatorių savo pusėn, prieš jį. Kol 
Frydrichas buvo gyvas, Leonas nieko negalėjo man padaryti, - o 
tai įrodo, kokia didi nelaimė man yra šio vyro mirtis. Dabar Leo- 
nas pasakys, kad per mane jis, armėnų valdovas, nepajėgė apsau- 
goti savo šlovingiausio sąjungininko. Puiki proga mane nužudyti. 
Neturiu išeities. Privalau dingti ilgesniam laikui ir sugrįžti su kuo 
nors, kad susigrąžinčiau garbę ir valdžią. Jūs vykstate ieškoti ku- 
nigo Jono šalies, ir, jei jums pasiseks, tai bus šlovingas žygis. No- 
riu keliauti kartu. Taip jus įtikinsiu, kad neėmiau tos taurės, apie 
kurią minėjote, nes jei būčiau tai padaręs, likčiau čia ir pasinau- 
dočiau ja derybose su kuo nors. Gerai pažįstu žemes į rytus nuo 
čia, todėl galėčiau būti jums naudingas. Žinau, kunigaikštis jums 
neįdėjo pinigų - taigi aš pasiimčiau tą truputį aukso, kurį turiu. 
Pagaliau - Baudolinas tai irgi Žino — turiu septynias vertingas re- 
likvijas, septynias švento Jono Krikštytojo galvas, tad keliaudami 
galėsime jas šen ir ten parduoti. 

— Ojei atsisakysime tave paimti, - tarė Baudolinas, - bėgsi pa- 
šnibždėti Frydrichui Švabui, kad mes kalti dėl jo tėvo mirties. 

— Nesakiau to... 

— Klausyk, Ardzrouni, tu ne toks žmogus, su kuriuo norėčiau 
kur nors keliauti, tačiau dabar šitame mūsų nelemtame žygyje 

kiekvienas gali tapti kito priešu. Vienu priešu daugiau nieko ne- 
keičia. 

— Tiesą sakant, tas vyras mums būtų našta, — tarė Poetas, — 
mūsų jau dvylika, o tryliktas neša nelaimę. 

Kol jie taip svarstė, Baudolinas galvojo apie Krikštytojo gal- 
vas. Nesitikėjo, kad jos galėtų ką nors apgauti, bet jei pasisektų — 
tikrai galėjo gauti nemenką sumą. Nusileido į kambarį, kur buvo 
jas matęs, ir paėmęs vieną įdėmiai apžiūrėjo. Puikus darbas, iš- 
raižytas šventojo veidas su išplėstomis akimis be lėliukių kėlė šven- 
tas mintis. Aišku, matant jas visas kartu, buvo akivaizdu, kad tai 
klastotė, bet po vieną jos atrodė lyg tikros. Padėjo galvą ant len- 
tynos ir grįžo aukštyn. 

Trys sutiko priimti į būrį Ardzrounį, kiti dvejojo. Boronas tvir- 
tino, kad Ardzrounis atrodo kaip kilmingas vyras, taigi Zosimas 
iš pagarbos tiems dvylikai garbingų vyrų tiktų būti arklininku. Po- 
etas paprieštaravo, kad Karaliai arba turėję po dešimt tarnų kiek- 
vienas, arba keliavę vieni, labai slaptai, todėl vienas arklininkas 
atrodytų keistai. O galvas, girdi, jie galį pasiimti ir be Ardzrou- 
nio. Tada Ardzrounis apsiverkė tardamas, kad jie tikrai trokšta jo 
mirties. Žodžiu, sprendimas atidėtas rytojui. 

Kaip tik rytojaus dieną, kai saulė jau buvo pakilusi aukštai dan- 
guje, beveik baigus visą ruošą, kažkas staiga susivokė tądien ne- 
matęs Zosimo. Paskutinių dienų įšėlyje niekas jo nebesaugojo, jis 
padėjo balnoti žirgus ir krauti ant mulų nešulius ir jau nebūdavo 
prirakinamas grandine. Kijotas pastebėjo, kad trūksta ir vieno 
mulo, ir tada Baudolinui tarsi akys atsivėrė. 

— Galvos, galvos! — sušuko. — Tik Zosimas, aš ir Ardzrounis 
žinojome, kur jos padėtos! 

Nusitempė visus į sandėliuką, kur būta galvų, o ten pamatė, 
kad jų likusios tik šešios. 

Ardzrounis panaršė po lentyna ieškodamas, ar galva kartais 
nenukritusi, ir ištraukė tris daiktus: mažą ir pajuodusią žmogaus 
kaukolę, spaudą su Z raide ir lako likučius. Deja, dabar viskas 
buvo aišku. Pasinaudojęs lemtingojo ryto sumaištimi, Zosimas pa- 

ėmė Gradalį iš skrynios, kur jį buvo padėjęs Kijotas, akimirksniu 
nusileido žemyn, atidarė vieną iš galvų, išėmė kaukolę, paslėpė 
joje Gradalį, Galipolyje nusipirktu spaudu užtvirtino dangtį, pa- 
statė galvą į vietą, sugrįžo tarytum niekuo dėtas ir laukė tinkamos 
progos. Paaiškėjus, kad išvykstantieji pasiims ir galvas, suprato, 
jog nevalia ilgiau laukti. 


— Pone Niketai, turiu pasakyti, kad, nors ir įtūžęs, jog buvau 
apgautas, pajutau ir kaži kokį palengvėjimą, ir visi, manau, pasi- 
juto taip kaip aš. Radome kaltąjį, niekingiausią sukčių, ir mums 
nebereikėjo įtarinėti vienas kito. Zosimo niekšybė, nors ir vertė 
žaliuoti iš pykčio, sugrąžino mums pasitikėjimą vienas kitu. Ne- 
buvo įrodymų, kad Zosimas, tegul ir pavogęs Gradalį, kaip nors 
susijęs ir su Frydricho mirtim, nes visą tą naktį buvo prirakintas 
prie savo lovos, todėl Poeto hipotezė dabar atrodė įtikinama: Fryd- 
richas nebuvo nužudytas. 


Jie susirinko pasitarti. Visų pirma Zosimas pabėgo sutemus, 
taigi nuo jo skyrė dvylikos valandų kelias. Porčelis priminė, kad 
jie raiti ant žirgų, o jis ant mulo, bet Baudolinas tarė, kad aplink 
kiek akys užmato driekiasi kalnai, o kalnų takais Žirgai eina le- 
čiau už mulus. Šuoliais jo nepavysi. Jis pirmauja pusę dienos ir ta 
pusės dienos pirmenybė išliks. Vienintelė išeitis - pabandyti at- 
spėti, kur link jis galėjo pasukti, ir keliauti ta pačia kryptimi. 

Poetas tarė: 

— Jis negalėjo keliauti į Konstantinopolį pirmiausia todėl, kad 
soste sėdint Isakui Angelui aplinka jam nepalanki, be to, turėtų 
eiti per seldžiukų žemes, kurias mes tiek vargę ką tik palikome, 
puikiai žinodamas, kad anksčiau ar vėliau ten jo laukia mirtis. 
Protingiausia manyti, - kadangi jis žino žemėlapį, - jog nori pa- 
daryti tą patį, ką mes norėjome padaryti: atvykti į kunigo kara- 
lystę, prisistatyti Frydricho ar dar kieno nors pasiuntiniu, grąžinti 
Gradalį ir pelnyti visokeriopą pagarbą. Taigi, norėdami rasti Zo- 
simą, privalome keliauti į kunigo karalystę ir kelyje jį sustabdyti. 

Išvyksime, pakeliui klausinėsime, ieškosime graikų vienuolio pėd- 
sakų, nes ir už mylios matyti, kas jis toks, paskui suteikite man 
malonumą jį pasmaugti ir atsiimsime Gradalį. 

— Puiku, - pritarė Boronas, - tačiau kokia kryptimi mes turėsi- 
me eiti, juk žemėlapį Žinojo jis vienas? 

— Bičiuliai, - tarė Baudolinas, — čia mums pravers Ardzrounis, 
jis pažįsta apylinkes, be to, mūsų liko vienuolika ir verkiant reikia 
dvylikto Karaliaus. 

Taip Ardzrounis, iškilmingai tapęs tų narsuolių šutvės nariu, 
pagaliau pajuto didį palengvėjimą. Apie kelią, kuriuo reikėtų vykti, 
jis pasakojo labai išmaniai: kunigo karalystė driekiasi rytuose, prie 
Žemės rojaus, todėl reikia keliauti ta kryptim, kur pateka saulė. 
Bet einant tiesiai gali tekti kirsti klaidatikių žemes, o jis žinąs, 
kaip neišklysti iš krikščionių gyvenamų kraštų. Be to, nevalia už- 
miršti Krikštytojo galvų - jų turkai juk nepirks. Jis patikino, kad 
Zosimas galvojo lygiai taip pat, ir paminėjo šalis bei miestus, apie 
kuriuos bičiuliams niekada neteko girdėti. Būdamas sumanus me- 
chanikas, pagamino lyg ir lėlę, labai panašią į Zosimą, su ilga 
šiurkščia barzda ir plaukais iš pajuodinto sorgo, o vietoj akių dviem 
juodais akmenėliais. Baidyklė atrodė tokia pat pamišusi kaip ir 
tas, kurį ji vaizdavo. 

— Teks vykti per kraštus, kur kalba nežinomomis kalbomis, — 
tęsė Ardzrounis, - ir klausdami, ar neregėję Zosimo, galėsime 
parodyti štai šitą atvaizdą. 

Baudolinas patikino, kad dėl nežinomų kalbų nebus jokios bė- 
dos, nes pakalbėjęs su barbarais jis išmoksiąs kalbėti kaip ir jie, 
tačiau baidyklė vis tiek praversianti, nes gali pristigti laiko apsi- 
stoti ir išmokti kalbą. 

Prieš išvykdami, visi nusileido paimti po Krikštytojo galvą. Jų 
buvo dvylika, o galvų dabar tik šešios. Baudolinas nusprendė, kad 
Ardzrounis apsieis be galvos, Saliamonas taip pat negalįs keliauti 
nešinas krikščioniška relikvija, o Kutikas, Vaikis, Porčelis ir Ko- 
landrinas buvo paskutiniai, prisidėję prie būrio, todėl po galvą 
teks jam, Poetui, Abdului, Kijotui, Boronui ir Boidžiui. Poetas 

skubėjo kuo greičiau pirmas paimti galvą, ir Baudolinas juokda- 
masis priminė, kad visos jos vienodos, nes vienintelę vertingą pa- 
sisavino Zosimas. Poetas nuraudo ir leido rinktis Abdului, pa- 
kviesdamas jį plačiu rankos mostu. Baudolinas pasitenkino pas- 
kutine likusia galva, ir visi paslėpė savąsias kelionmaišiuose. 


— Šai ir viskas, - tarė Baudolinas Niketui. - Iškeliavome visi 
dvylika 1190 Viešpaties metų birželio pabaigoje, tarytum Kara- 
liai, nors ne tokie dorybingi kaip jie, kad pagaliau pasiektume 
kunigo Jono valdas. 


26. 


BAUDOLINAS IR KARALIŲ KELIONĖ 


Nuo tos akimirkos Baudolinas pasakojo Niketui beveik nesusto- 
damas: ne tik nakties poilsio valandomis, bet ir dienomis, kai mo- 
terys skųsdavosi kaitra, vaikai sustodavo nusišlapinti, mulai ret- 
karčiais užsispirdavo neiti toliau. Taigi pasakojimas trūkinėjo kaip 
ir jų kelias, ir Niketas nujausdavo jame slypinčias tuštumas, duo- 
bes, neapibrėžtas erdves ir ilgus periodus. Tai suprantama, nes, 
kaip sakė Baudolinas, kelionė truko beveik ketverius metus ir buvo 
kupina klaidžiojimų, nuobodžių pastovių, skausmingų negandų. 

Keliaudami po kepinančia saule, neretai smėlio sūkurių užpil- 
tomis akimis, supami negirdėtų kalbų keliauninkai kartais pasi- 
jusdavo tarytum genami karštinės, kitais kartais lyg tingiai lūku- 
riuodami. Galybė dienų prabėgo stengiantis išgyventi, persekio- 
jant sprunkančius gyvūnus, derantis su laukiniais dėl paplotėlio 
ar gabalėlio avienos, atkasinėjant išsekusius šaltinius kraštuose, 
kur lydavo kartą per metus. Be to, tarė sau Niketas, iš keliautojų 
teko girdėti, kad eidamas po spiginančia saule dykumoje matai 
miražus, girdi naktimis kopose aidinčius balsus ir gali užtikti to- 
kių uogų, kurios ne pasotins, o sukels regėjimus. 

Kita vertus, Niketas puikiai žinojo, jog Baudolinas iš prigim- 
ties nelinkęs sakyti tiesos, tad jei sunku tikėti melagiu, tvirtinan- 
čiu, kad buvo nukeliavęs į Ikonijų, kaip gali tikėti jo pasakojimu 
apie regėtas būtybes, kurias ir lakiausia vaizduotė vargiai įsivaiZ- 
duotų, jei jis ir pats abejoja, ar tikrai jas matęs? 

Tik vienu dalyku Niketas pasiryžo tikėti, nes įkarštis, su kuriuo 
Baudolinas tai pasakojo, liudijo jį pasakojant tiesą: dvylika Kara- 
lių keliavo genami karšto troškimo pasiekti tikslą, nors šis juo 

toliau, juo labiau skyrėsi kiekvienam iš jų. Boronas su Kijotu troško 
tik surasti Gradalį, net iei šis būtų buvęs ir ne kunigo karalystėje. 
Baudolinas vis aistringiau geidė tą karalystę pasiekti, o su juo ir 
rabbi Saliamonas, tikėjęsis ten rasti savo pradingusias gentis. Po- 
etas ieškojo bet kokios karalystės - su Gradaliu ar be jo. Ardzrou- 
nis tenorėjo pabėgti iš ten, kur buvo, o Abdulas, žinoma, galvojo, 
kad toldamas artėja prie savo tyriausių geismų objekto. 

Matyt, tik aleksandriečiai tvirtai žengė žeme, nes buvo susitarę 
su Baudolinu ir ėjo su juo iš solidarumo, o gal iš užsispyrimo, nes 
jei nuspręsta rasti kunigą Joną — reikia jį rasti, kitaip, sakydavo 
Aleramas Skakabarocis, pramintas Vaikiu, žmonės rimtai į tave 
nežiūrės. O gal traukė pirmyn todėl, kad Boidis įsikalė į galvą, 
jog pasiekę tikslą apsirūpins stebuklingomis relikvijomis (ne to- 
kiomis, kaip netikros Krikštytojo galvos), parsigabens jas į gimtą- 
ją Aleksandriją ir tas miestas be praeities taps labiausiai garbina- 
ma šventa krikščionybės vieta. 


Nenorėdamas susidurti su Ikonijaus turkais Ardzrounis pirma 
vedė juos kalnų perėjomis, kur arkliai galėjo lengvai susilaužyti 
kojas, o paskui šešias dienas keliavo per akmenuotą plynę, nusė- 
tą nuo saulės smūgio kritusių sprindžio ilgio driežų lavonais. Lai- 
mė, kad turime maisto ir nereikia valgyti tų šlykštybių, džiaugėsi 
Boidis ir apsiriko, nes po metų jiems teko gaudyti dar bjauresnius 
driežus ir kepti juos pamovus ant šakelės, varvinant seilę, kol šie 
dorai paskrus. 

Vėliau jiems teko keliauti per kažkokius kaimus ir kiekviename 
iš jų jie rodydavo Zosimo baidyklę. Taip, kažkas paliudijo, toks vie- 
nuolis buvo čia pasirodęs, gyveno mėnesį, o paskui pabėgo, nes 
įtaisė mano dukrai vaiką. Gyveno mėnesį, bet juk mes keliaujame 
tik dvi savaites? Kada tai atsitiko? O, jau bus praėjusios septyne- 
rios Velykos, tik pažiūrėkit, tas skrofuliozės apniktas vaikas - jo 
nuodėmės vaisius. Tuomet tai buvo ne jis, tie ištvirkę vienuoliai 
panašūs kaip du vandens lašai. Arba sakydavo: taip, tikrai, prieš 
kokias tris dienas, su tokia lygiai barzda, labai malonus kupriu- 

kas... Jei kuprius, tai kažin ar jis, Baudolinai, gal nesupranti kalbos 
ir verti, kas tau šauna į galvą? Arba dar: taip taip, matėme, tai jis, — 
ir imdavo rodyt į rabbi Saliamoną, gal dėl juodos barzdos. Tokios 
tokelės, bet gal jie vis paklausdavo didžiausių kvėšų? 

Paskui pateko pas žmones, kurie gyveno apvaliose palapinė- 
se ir pasveikino juos žodžiais ,,La ellec olla Sila, Machimet rores 
alla“. Jie atsakė alemaniškai, irgi mandagiai, tiesą pasakius, vie- 
na kalba buvo verta kitos, ir parodė Zosimo baidyklę. Tie pra- 
pliupo juoktis, prakalbo visi kartu, bet iš jų mostų buvo aišku, 
kad Zosimą tikrai prisimena: jis čia lankęsis, siūlęs pirkti kaž- 
kokio krikščionių šventojo galvą, o jie pagrasinę vieną tokį daiktą 
sukišti jam į užpakalį. Iš to mūsų draugai suprato patekę pas 
turkus, sodinančius ant kuolų, ir paskubėjo iškeliauti iki ausų 
šypsodami ir rodydami atsisveikinimo ženklus, o Poetas už plau- 
kų pastvėręs atkragino Ardzrounio galvą ir tarė: šaunuolis, ži- 
nai kelią, atvedei mus stačiai nekrikštams į nagus. Ardzrounis 
sukriokė, kad ne jis paklaidinęs, o anie yra klajokliai ir niekada 
nežinia, kur klajokliai klajoja. 

— Tačiau toliau sutiksime tik krikščionis, tegul ir nestorininkus, — 
patikino. 

— Gerai, - tarė Baudolinas, - jeigu jie tikrai nestorininkai, tai iš 
kunigo giminės, bet nuo šios akimirkos prieš ką užkalbindami bū- 
kime budrus, o eidami į kaimus dairykimės kryžių ir varpinių. 


Ką ten varpinės. Pakeliui matė tik susispietusias molio trobe- 
les, o jei tarp jų ir pasitaikydavo bažnyčia, negalėjai jos atpažinti: 
ten gyvenę žmonės garbino Viešpatį pasitenkindami mažu. 

— Esi tikras, kad Zosimas čia buvo? — paklausė Baudolinas. 

Ardzrounis jį nuramino. Kartą vakare Baudolinas pamatė, kaip 
jis stebėjo besileidžiančią saulę, matavo dangų ištiestomis ranko- 
mis ir sukryžiuotais pirštais, pro trikampiais iš jų sudėtus lange- 
lius stebėjo debesis. Baudolinas paklausė, ką šis daro, o jis atsakė 
bandantis nustatyti, kurioje vietoje po didžiuoju tabernakulio 
skliautu yra didysis kalnas, už kurio kiekvieną vakarą slepiasi saulė. 

— Švenčiausioji Mergele, - sušuko Baudolinas, - gal ir tu kaip 
Zosimas ir Kozmas Indikopleustas tiki tabernakulio istorija? 

— O kaipgi? - atsakė Ardzrounis, tarytum jo būtų paklausę, ar 
tiki, kad vanduo šlapias. — Kaip kitaip galėčiau būti tikras, jog 
einame tuo keliu, kuriuo ėjo Zosimas? 

— Vadinasi, tu žinai Zosimo mums žadėtąjį Kozmo žemėlapį? 

— Nežinau, ką jums žadėjo Zosimas, bet aš turiu Kozmo že- 
mėlapį. 

Iš savo kelionmaišio ištraukė pergamentą ir parodė bičiuliams. 

— Štai, matote? Čia vandenyno kraštas. Kitapus jo yra šalis, kur 
iki tvano gyveno Nojus. Į rytus nuo tos šalies, nuo vandenyno 
atskirtas pabaisų apgyventais kraštais, kuriuos mums nori nenori 
teks pereiti, yra Žemės rojus. Akivaizdžiai matyti, kaip ištryškę 
toje palaimintoje žemėje Eufratas, Tigras ir Gangas vandenynu 
atiteka į kraštus, kur link keliaujame, paskui įteka į Persijos įlan- 
ką, o Nilas vingiuoja prieš tvaną apgyventais kraštais, įteka į van- 
denyną, toliau teka apatinėmis pietų sritimis, tiksliau, Egipto že- 
me, ir įteka į graikų įlanką, kurią lotynai iš pradžių vadino Vidur- 
žemiu, paskui Helespontu. Taigi mums teks eiti į rytus, kur pirma 
prieisime Eufratą, paskui Tigrą ir pagaliau Gangą, ir pasukti į 
rytines sritis apačioje. 

— Jei kunigo Jono karalystė plyti prie Žemės rojaus, kad ten 
patektume, teks perplaukti vandenyną? — paklausė Poetas. 

- Ji plyti prie Žemės rojaus, bet šiapus vandenyno, - tarė Ar- 
dzrounis. - Tačiau teks pereiti Sambatijoną... 

— Sambatijonas - akmenų upė, - ištarė Saliamonas, sudėdamas 
rankas. - Eldadas nemelavo, tai kelias pas prarastąsias gentis! 

— Mes laiške kunigui irgi minėjome Sambatijoną, - įsiterpė Bau- 
dolinas, - todėl akivaizdu, kad jis kažkur yra. Ką gi, Viešpats mums 
gailestingas: atėmė iš mūsų Zosimą, bet užtat davė Ardzrounį, 
kuris, atrodo, išmano daugiau už jį. 


Vieną dieną jie iš tolo išvydo puošnią šventyklą, su kolonomis ir 
figūromis ištapytu timpanu. Tačiau prisiartinę pamatė, kad tai - tik 

fasadas, už jo buvo uola, o įėjimas į šventyklą iškaltas aukštai kal- 
ne. Tad norint ten patekti, reikėjo Dievai žino kaip kopti į tas tik 
paukščiams pasiekiamas aukštumas. Geriau įsižiūrėję pastebėjo 
aplinkiniuose kalnuose aukštai iš stačių uolų kylant kitus fasadus 
ir sunkiai sekėsi atskirti tašytą akmenį nuo gamtos išraižyto: ma- 
tė iškaltus kapitelius, arkas ir nuostabias kolonadas. Slėnio gy- 
ventojų kalba buvo panaši į graikų, o savo miestą jie vadino Ba- 
kanoru, tačiau tai, ką matė, buvo tūkstančio metų senumo bažny- 
čios, kai šioje vietoje karaliavo Aleksandras, didysis graikų kara- 
lius, garbinęs ant kryžiaus mirusį pranašą. Dabar jie jau buvo pa- 
miršę, kaip užkopti į šventyklą, ir nežinojo, kas jos viduje, todėl 
garbino dievus (jie pasakė „dievus“, o ne Viešpatį Dievą) lauko 
aptvare, kurio vidury ant medinio kuolo kilo iškalta paauksuota 
buivolo galva. 

Kaip tik tą dieną miestas laidojo visų labai mylėtą jaunuolį. 
Aikštelėje kalno papėdėje buvo surengta puota, o padengtų stalų 
rato viduryje stovėjo altorius su mirusiojo kūnu. Aukštai, sukda- 
mi plačius ratus ir vis labiau smigdami žemėn skraidė ereliai, va- 
nagai, varnai ir kiti plėšrūs paukščiai, tarytum sukviesti į šią šven- 
tę. Baltai apsirengęs tėvas prisiartino prie negyvėlio, kirviu atsky- 
rė jo galvą nuo kūno ir padėjo ant auksinio padėklo. Paskui taip 
pat baltai apsirengę senešalai sukapojo kūną į mažus gabalėlius 
ir kviestiniai svečiai prisiartindavo, kad paimtų po gabalėlį ir svies- 
tų jį paukščiui, šis pačiupdavo jį ore ir išnykdavo tolumoje. Kaž- 
kas paaiškino Baudolinui, kad paukščiai perneša mirusįjį į rojų ir 
jų apeigos daug geresnės už daugelio kitų tautų, kurios palieka 
mirusiųjų kūnus pūti žemėje. Paskui visi sutūpė aplink stalus ir 
kiekvienas ragavo galvos mėsos, kol liko tik kaukolė, švari ir bliz- 
ganti, tarytum iš metalo, kurią jie pavertė taure ir džiaugsmingai 
iš jos gėrė, šlovindami velionį. 


Kitą kartą visą savaitę žingsniavo per beribį smėlyną, smėlis 
bangavo it jūra ir atrodė, kad po kojomis ir arklių kanopomis 
viskas nepaliaujamai juda. Saliamonas, kentęs jūros ligą laive Ga- 

lipolyje, tomis dienomis nesiliovė tampytis norėdamas išsivemti, 
bet išvemti jis nedaug teišvėmė, nes bičiuliai menkai turėjo progų 
prikimšti skrandžius, laimė, prieš patekdami į tą vargą susiprato 
apsirūpinti vandeniu. Abdulą pradėjo krėsti karštinė, kaskart vis 
stipriau, ir jau nebeapleido jo visą likusią kelionę, todėl naktimis, 
šviečiant mėnuliui, jis, nors bičiuliai ir prašydavo, jau nebedai- 
nuodavo savo dainų. 


Kartais tekdavo lengvai risnoti žole apžėlusiomis lygumomis, 
o kad nereikėjo kovoti su jokiais priešiškais gaivalais, Boronas ir 
Ardzrounis pradėdavo nesibaigiančius ginčus juos apsėdusia tuš- 
tumos tema. 

Boronas pasitelkdavo sau įprastus argumentus: jei pasaulyje 
būtų tuštuma, niekas negalėtų sutrukdyti, kad toje tuštumoje, be 
mūsų pasaulio, egzistuotų dar kitų pasaulių, ir taip toliau, ir pa- 
našiai. Bet Ardzrounis pastebėjo, kad jis painioja visatos tuštu- 
mą, dėl kurios būtų galima diskutuoti, su tarpuose tarp korpus- 
kulų susidarančia tuštuma. Borono paklaustas, kas tos korpusku- 
los, jo priešininkas priminė, jog, pasak kai kurių graikų filosofų ir 
kitų išmintingų arabų teologų, kalamo sekėjų, kitaip tariant, mu- 
takalimų, nereikia manyti kūnus esant iš tankios medžiagos. Pa- 
saulis, jame esantys daiktai ir mes patys, girdi, esame sudaryti iš 
nedalomų korpuskulų, kurios vadinasi atomais ir kurios be palio- 
vos judėdamos duoda pradžią gyvybei. Tų korpuskulų judėjimas 
yra kiekvieno dauginimosi ir irimo pamatas. Kad atomai galėtų 
laisvai judėti, tarp jų yra tuštuma. Jei tarp kiekvieną kūną suda- 
rančių korpuskulų nebūtų tuštumos, nieko negalėtum perpjauti, 
suskaldyti ar padalyti, niekas nesugertų vandens, nieko nesmelk- 
tų šaltis ar karštis. Ir maistas pasklinda po mūsų kūną keliauda- 
mas tuščiomis ertmėmis tarp jį sudarančių korpuskulų. Paban- 
dyk įsmeigti adatą į pilną oro pūslę, ji pradeda bliūkšti tik todėl, 
kad judėdama adata praplatina savo padarytą skylę. Kodėl aki- 
mirką adata styro dar pilnoje oro pūslėje? Nes ji įsiskverbia į tarp 
oro korpuskulų esančią tuštumą. 

— Tavo korpuskulos — erezija, niekas niekada nėra jų matęs, iš- 
skyrus tavuosius arabus kalamutakalimus ar kaip tu juos vadini, — 
atkirto Boronas. - Vos tik įlindus adatai išeina oras, užleisdamas 
vietą adatai. 

— Tad paimk tuščią indą ir panardink jį vandenin kaklu žemyn. 
Vanduo į vidų nesiverš, nes ten yra oras. Ištrauk iš indo orą, už- 
kimšk pirštu, kad į vidų vėl neprieitų oro, patrauk pirštą — ir van- 
duo sutekės ten, kur tu sukūrei tuštumą. 

— Vanduo suteka todėl, kad pagal gamtos dėsnius tuštumos nė- 
ra. Tuštuma yra priešinga gamtai, o būdama priešinga gamtai, 
joje negali egzistuoti. 

— Bet kol vanduo sutekės, o tai įvyks ne iš karto, kas bus dar 
neprisipildžiusioje indo dalyje, jei iš jos ištrauktas oras? 

— Ištraukdamas orą pašalini tik šaltą orą, kuris juda lėtai, ta- 
čiau palieki dalį šilto oro, kuris labai greitas. Vanduo suteka į 
indą ir iškart išstumia šiltą orą. 

— Tuomet sušildyk tame inde esantį orą, kad viduje būtų tik 
šiltas oras. Ir panardink jį vandenin kaklu žemyn. Nors jame bus 
tik šiltas oras, vanduo vis tiek netekės į vidų. Taigi oro temperatū- 
ra neturi reikšmės. 

— Tikrai? Paimk indą ir jo apačioje padaryk skylę. Panardink į 
vandenį tą jo dalį, kurioje yra skylė. Vanduo nesiverš vidun, nes 
ten yra oras. Dabar priglausk lūpas prie indo angos, kuri liko išni- 
rusi virš vandens paviršiaus, ir iščiulpk visą orą. Taip pamažu trau- 
kiant orą pro apačioje esančią skylę į vidų pradės tekėti vanduo. 
Tada ištrauk indą iš vandens, uždengęs viršutinę angą taip, kad 
pro ją nepatektų oras. Pamatysi, kad viduje esantis vanduo neiš- 
bėga pro skylę apačioje, nenorėdamas, kad gamta pasibjaurėtų 
palikta tuštuma. 

— Vanduo neištekės todėl, kad sutekėjo į vidų, o negavęs naujo 
postūmio kūnas negali judėti priešinga kryptim tai, kuria ką tik 
judėjo. Dabar paklausyk. Adata pradurk išsipūtusią pūslę, leisk 
išeiti orui, pšššš, paskui greit užtaisyk adatos paliktą skylę. Tada 
pirštais suimk pūslę iš dviejų pusių, panašiai kaip temptum odą 

ant plaštakos. Pamatysi, kaip pūslė atsivers. Kas bus pūslėje, ku- 
rios sieneles išskyrei? Tuštuma. 

— Kas pasakė, kad pūslės sienelės išsiskirs? 

— Pabandyk! 

— Na jau ne, aš ne mechanikas, o filosofas ir mano išvados pa- 
remtos apmąstymais. O jei pūslė išsitempia, tai tik todėl, kad ji 
turi poras ir jai subliūškus šiek tiek oro patenka pro poras. 

— Tikrai? Pirma, kas yra poros, jei ne tuščios ertmės? Ir kaip 
gali oras pats įeiti vidun, jei niekas jo nepastūmės? Ir kodėl iš 
pūslės išleidus orą ji vėl pati neišsipučia? O jei joje yra poros, 
kodėl toji pūslė, kai išsipūtus ir užkimšta, maigant nesubliūkš- 
ta? Todėl, kad poros yra tuščios vietos, bet mažesnės už oro kor- 
puskulas. 

— Pamaigyk ją stipriau ir pažiūrėk. Arba pabandyk palikti išsi- 
pūtusią pūslę keletui valandų saulės atokaitoje ir pamatysi, kad 
pamažu ji pati subliūkš, nes kaitra šaltą orą paverčia šiltu, kuris 
greičiau išeina lauk. 

— Tada paimk indą... 

— Su skyle dugne ar be jos? 

— Be jos. Panardink jį palenktą vandenin. Pamatysi, kad pama- 
žu į vidų tekant vandeniui oras išeina ir girdisi bur bur, o tai ir 
patvirtina jo buvimą. Ištrauk indą, ištuštink, ištrauk iš jo visą orą, 
nykščiu uždenk angą, panardink jį palenktą vandenin ir patrauk 
pirštą. Vanduo ims tekėt vidun, bet bur bur nesigirdės ir nesima- 
tys. Nes viduje yra tuštuma. 

Čia Poetas juos nutraukė primindamas, kad Ardzrouniui derė- 
tų patylėti, nes su tais bur bur ir indais visi pasijunta ištroškę, jų 
pūslės jau seniai tuščios ir derėtų verčiau paskubėti upės ar ko- 
kios kitos vietos, drėgnesnės už tą, kurioje jie dabar atsidūrė, link. 


Kartkartėmis išgirsdavo apie Zosimą. Kažkas jį matęs, kažkas 
girdėjęs apie vyrą juoda barzda, kuris domėjosi kunigo Jono ka- 
ralyste. Kai mūsų bičiuliai sunerimę klausdavo: „Ką jam pasakė- 
te?“, šie kone visad atsakydavo pasakę jam tai, ką šiuose kraštuo- 

se visi žinojo, kitaip tariant, kad kunigas Jonas gyvena rytuose, 
bet keliauti ten reikia daug metų. 

Putodamas iš pykčio Poetas ėmė porinti, jog Sen Viktoro bib- 
liotekos rankraščiuose parašyta, kad einantys tomis vietomis regi 
nuostabius miestus, kuriuose stovi šventovės smaragdais nusags- 
tytais stogais, auksaskliaučiai rūmai, kolonos su juodmedžio ka- 
piteliais ir tarytum gyvos statulos, aukso altoriai su šešiasdešimt 
pakopų, gryno safyro mūrai, ten pilna tokių skaisčių akmenų, kad 
šviečia lyg deglai, yra ir krištolo kalnų, deimantų upių, auga sodai 
su tokiais kvapniais medžiais, jog ten gyvenantys gali misti vien jų 
kvapu, yra vienuolynų, kur auginami spalvingi povai, o jų mėsa 
keliaujant net po kaitriausia saule negenda trisdešimt ir daugiau 
dienų ir neskleidžia blogo kvapo, čiurlena nuostabūs šaltiniai, o 
jų vanduo žaižaruoja ir panardinus juose druskoje laikytą išdžio- 
vintą Žuvį ši atgyja ir neria tolyn, nes tai esą amžinos jaunystės 
šaltiniai, bet iki šiol jie buvo matę tik dykumas, krūmynus, akme- 
nynus, ant kurių net prisėsti pailsėti negalėjai, nes tuoj nudegda- 
vai užpakalį, o dabar vieninteliai aptikti miestai buvo vien varga- 
nos lūšnos, kuriose gyveno atgrasūs žmonės. Kad ir Kolandio- 
fontas, kur matė artabantus - vyrus, kurie vaikščiojo sukumpę 
nelyginant avys, ar Jambutas, kur perėję išdegintas lygumas tikė- 
josi pailsėti: tame mieste gyvenusios moterys nebuvo gražuolės, 
nors ir ne pačios bjauriausios, bet jie sužinojo, kad saugodamos 
ištikimybę savo vyrams įsčiose jos laikydavo nuodingąsias gyva- 
tes, ginančias jų skaistybę, būtų bent iškart tai pasakiusios, bet 
viena jų apsimetė atsiduodanti Poetui, jau susiruošusiam mėgau- 
tis saldžiąja nekaltybe, laimė, šis išgirdo šnypštimą ir spėjo at- 
šokti. Prie Kataderso pelkių sutiko vyrus su iki kelių nukarusio- 
mis sėklidėmis, o Nekuverane žmonės vaikščiojo nuogi ir kergėsi 
gatvėse nelyginant šunys: tėvas su dukra, o sūnus su motina. Ta- 
noje sutiko antropofagus, laimė, jie nevalgė svetimšalių, nes jais 
bjaurėjosi, o rijo tik savo vaikus. Ties Arlono upe pateko į kaimą, 
kurio gyventojai šoko aplink stabą ir peiliais badė jo galūnes, pas- 
kui įkėlė jį į vežimą ir vežiojo gatvėmis, o daugelis džiaugsmingai 

puldavo po ratais ir leisdavo sulaužyti savo galūnes, paskui mir- 
davo. Salibute perėjo mišką, pilną blusų, dydžio kaip varlės, Ka- 
riamarijoje sutiko plaukuotus vyrus, kurie ne kalbėjo, o kaukė ir 
net Baudolinas negalėjo suprasti jų šnekos, o moterys buvo su 
iltimis, lyg šernai, plaukais iki žemės ir karvių uodegomis. 

Tokių ir dar kitų siaubingų dalykų jiems teko regėti, tačiau ne- 
matė jokių Rytų stebuklų, ir galėjai pamanyti, kad visi juos apra- 
šiusieji buvo bjauriausi melagiai. 

Ardzrounis patarė būti kantriems, sakydamas įspėjęs, kad iki 
Žemės rojaus reikia eiti per laukinį kraštą, tačiau Poetas atšo- 
vė, kad laukiniame krašte gyvena plėšrūs žvėrys, kurių, laimė, 
jiems dar netekę išvysti, taigi viskas dar ateity, o jei tai, ką jie 
perėjo, nėra laukinis kraštas, galima įsivaizduoti, kas jų laukia. 
Abdulas vis labiau karščiavo ir ėmė kliedėt, kad jo karalaitė ne- 
gali gyventi tokiose Dievo prakeiktose vietose, tad gal jie pasu- 
ko klaidingu keliu. 

— Bet neturiu jėgų grįžti, todėl turbūt teks mirti keliaujant sa- 
vosios laimės link, - tarė silpnu balsu. 

— IVlėk, nesuvoki, ką kalbi, - užriko Poetas, - ištisas naktis gai- 
šinai mus dainomis apie savo nepasiekiamą meilę, o dabar, maty- 
damas, kad labiau nepasiekiamą kažin ar sugalvotum, turėtum 
džiaugtis ir dėkoti dangui! 

Baudolinas patempė jį už rankovės sakydamas, jog Abdulas 
klejoja ir nedera didinti jo kančios. 


Po ilgo kaip amžinybė laiko jie atsidūrė Salopatanoje, varga- 
name mieste, kur žmonės juos sutiko nustebę, judindami pirštus, 
tarsi bandydami suskaičiuoti. Buvo akivaizdu, kad jie apstulbo 
pamatę jų dvylika, ir visi puolė ant kelių, o vienas leidosi pranešti 
kitiems miestiečiams. Jų pasitikti žengė lyg ir archimandritas, jis 
giedojo graikiškai ir laikė medinį kryžių (o kur sidabro kryžiai, 
nusagstyti rubinais, murmėjo Poetas), ir tarė Baudolinui, kad ta- 
me mieste jau seniai laukia sugrįžtant švenčiausiųjų Karalių, ku- 
rie, Betliejuje pasveikinę Kūdikėlį, per tūkstančius metų patyrė 

tūkstančius nutikimų. Tas archimandritas paklausė, ar jie keliau- 
ja į kunigo Jono valdas, iš kurių neabejotinai yra kilę, kad paleng- 
vintų jo ilgametį triūsą ir vėl paimtų valdžią, kurią kadaise tuose 
palaimintuose kraštuose turėjo. 

Baudolinas džiūgavo. Daug klausinėjo, kas jų laukia, ir netru- 
kus suprato, kad tie gyventojai irgi nežino, kur yra kunigo kara- 
lystė, tik tvirtai tiki ją esant kažkur rytų pusėje. O kadangi Kara- 
liai iš ten buvo kilę, visi stebėjosi, kodėl jie neturi tikrų Žinių. 

— Švenčiausieji valdovai, - tarė gerasis archimandritas, - jūs tikrai 
ne tokie kaip ne taip seniai čia lankęsis Bizantijos vienuolis, ieškojęs 
kunigo karalystės, kad jam sugrąžintų kažkokią iš jo pavogtą relikvi- 
ją. Tas vyras atrodė labai nepatikimas, neabejotinai eretikas, kaip 
visi prie jūros gyvenantys graikai, nes nuolat šaukėsi Švenčiausiosios 
Mergelės, Dievo Motinos, o Nestorijus, mūsų tėvas ir tiesos šviesa, 
mokė mus, kad Marija yra tik Kristaus žmogaus motina. Ar galima 
įsivaizduoti Dievą vystykluose, dviejų mėnesių Dievą, Dievą ant kry- 
žiaus? Tik pagonys savo dievams sugalvoja motinas! 

— Tas vienuolis tikrai nepatikimas, - pertraukė Poetas, - tą re- 
likviją jis pavogė iš mūsų. 

— Ak, tenubaudžia jį Viešpats. Leidome jam eiti neįspėję apie 
laukiančius pavojus, taigi jis nieko nežino apie Abchaziją, ir Die- 
vo valia teprasmenga jis toje tamsoje. Ten jam neabejotinai teks 
susidurti su mantikora ir su juodaisiais Bubuktoro akmenimis. 

— Bičiuliai, - pusbalsiu tarė Poetas, - tie žmonės galėtų mums 
daug vertinga pasakyti, nes pasakytų vien todėl, kad esame Kara- 
liai, bet kad jau esame Karaliai, jie mano neturintys mums to sa- 
kyti. Paklausykit, verčiau kuo greičiau keliaujam iš čia, nes jei dar 
su jais pakalbėsim, leptelsime kokią nesąmonę ir jie supras, kad 
nežinome to, ką Karaliai privalo žinoti. Negalime jiems pasiūlyti 
Krikštytojo galvos, nes Karaliams nedera simonija. Greičiau bė- 
kim, tegul jie ir dori krikščionys, bet nežinia, ar bus malonūs tiems, 
kurie juos apmovė. 

Tad jie paskubėjo išvykti, išsigabendami dovanų gautą maistą 
ir svarstydami, kas toji Abchazija, kurioje taip lengva prapulti. 

Netrukus priėjo juoduosius Bubuktoro akmenis. Tūkstančiai 
jų gulėjo tos upės pakrantėse, o sutikti klajokliai paaiškino, kad 
juos palietęs žmogus tampa juodas kaip ir tie akmenys. Ardzrou- 
nis pasakė, jog tai, matyt, brangakmeniai, kuriuos patys klajokliai 
parduoda kokiame nors tolimame turguje, o tą istoriją jie sugal- 
voję norėdami apsaugoti juos nuo kitų. Jis puolė rinkti akmenų ir 
rodyti bičiuliams, kokie jie spindintys ir kaip tobulai nugludinti 
vandens. Jam taip bekalbant jo veidas, kaklas, rankos pajuodo it 
juodmedis, jis prasegė marškinius ant krūtinės - ir toji buvo juo- 
da, apnuogino kojas ir pėdas - šios irgi atrodė lyg anglinės. 

Ardzrounis nuogas šoko į upę, vartėsi vandenyje, gremžė odą 
dugno žvirgždu... Niekas negelbėjo, Ardzrounis buvo juodas lyg 
naktis, tik pro tokią pat juodą barzdą švietė baltos akys ir raudo- 
nos lūpos. 

Iš pradžių kiti juokėsi susiriesdami, o Ardzrounis burnojo jų 
motinas, paskui visi ėmė jį guosti. 

— Norime, kad mus laikytų Karaliais? — tarė Baudolinas. - Ką 
gi, bent vienas iš jų buvo juodaodis, prisiekiu, kad vienas iš trijų, 
kurie dabar ilsisi Kelne, tikrai buvo juodas. Taigi, dabar mūsų drau- 
gija tapo dar įtikinamesnė. 

Saliamonas, jautresnės širdies, pasakė girdėjęs apie akmenis, 
keičiančius odos spalvą, bet, girdi, esą ir būdų tą poveikį panai- 
kinti, ir Ardzrounis kada nors taps dar baltesnis, nei buvo. 

— Taip, ant švento niekados, - šaipėsi Vaikis, todėl nelaimingąjį 
armėną teko tramdyti, kad tas nenukąstų jam ausies. 


Vieną dieną jie įžengė į mišką, priaugusį vešlių medžių su viso- 
kiausiais vaisiais, per jį tekėjo upė, o jos vanduo buvo baltas lyg 
pienas. Miške buvo žaliuojančių laukymių, kur augo palmės ir 
vynuogienojai, aplipę nuostabiomis kekėmis vynuogių, su kedro 
riešuto didumo kauliukais. Vienoje tų laukymių driekėsi kaimas 
su paprastomis, tvirtai suręstomis šiaudų trobomis, o po jį vaikš- 
čiojo nuogut nuogutėliai žmonės, ir tik kai kuriems vyrams ilgos 
vešlios barzdos kartais pridengdavo pudenda. Moterys nesigėdijo 

rodyti krūtų ir pilvo, tačiau, nepaisant to, jos atrodė skaisčios: 
drąsiai žiūrėjo atvykėliams į akis, tačiau nekėlė nedorų minčių. 

Jie kalbėjo graikiškai ir maloniai priėmę svečius pasisakė esą 
gimnosofistai, kitaip tariant, tie, kurie tyroje nuogybėje puoselė- 
ja išmintį ir užsiima geradaryste. Jie pakvietė mūsų keliautojus 
netrukdomai pasivaikščioti po savo laukinį kaimą, o vakare pa- 
vaišino vakariene, per kurią patiekė tikrų žemės vaisių. Baudoli- 
nas kalbėjosi su seniausiu iš jų, kuriam visi rodė ypatingą pagar- 
bą. Paklausė, ko jie turi, o šis atsakė: 

— Turime žemės, medžių, saulę, mėnulį ir žvaigždes. Išalkę val- 
gome vaisius nuo medžių, kuriuos išaugina saulė ir mėnuo. Iš- 
troškę einame prie šaltinio atsigerti. Kiekvienas turime po mote- 
rį ir pagal mėnulio kaitą kiekvienas apvaisina savo draugę, o kai 
ši pagimdo du vaikus, vieną atiduodame tėvui, o kitą - motinai. 

Baudolinas nusistebėjo nematęs nei šventyklos, nei kapinių, o 
senolis atsakė: 

— "Ta vieta, kurioje esame, kartu yra mūsų kapas, ir čia užmie- 
game atgulę į mirties patalą. Žemė mus pagimdo, žemė mus mai- 
tina, po žeme miegame amžinu miegu. O šventyklas, kaip esame 
girdėję, daugelis stato garbindami tą, kurį jie vadina visų dalykų 
Kuūrėju. Tačiau mes tikime, kad viskas radosi charis, per savo pa- 
ties malonę, ir per save išlieka: peteliškė apdulkina gėlę, o ši už- 
augusi ką nors pamaitina. 

— Kaip suprantu, jūs mylite ir gerbiate vienas kitą, nežudote 
gyvūnų, juo labiau savo artimo. Kokiu priesaku vadovaujatės? 

— Darome tai norėdami parodyti, kad nėra kokio nors vieno 
priesako. Tik išpažindami gėrį ir jo mokydami galime paguosti 
savo artimus, stokojančius Tėvo. 

— Argi galima gyventi be Tėvo, - Baudolinui sušnabždėjo Po- 
etas, — tik pažiūrėk, kaip mirus Frydrichui sunyko mūsų puikioji 
kariuomenė. Jie čia vaikšto tabaluodami pautais ir nė neįsivaiz- 
duoja, kas yra gyvenimas... 

Tačiau Boronui toji išmintis krito širdin ir jis toliau klausinėjo 
senolį. 

— Ko yra daugiau: gyvųjų ar mirusiųjų? 

— Mirusiųjų yra daugiau, bet jų neįmanoma suskaičiuoti. Todėl 
tų, kuriuos regime, yra daugiau nei tų, kurių neįstengiame regėti. 

— Kas stipresnis: mirtis ar gyvenimas? 

— Gyvenimas, nes tekėdama saulė spindi ryškiau, o leisdamasi — 
blyškiau. 

— Ko yra daugiau: žemės ar jūros? 

— Žemės, nes ir jūros dugne žemė. 

— Kas anksčiau atsirado: naktis ar diena? 

— Naktis. Viskas, kas gimsta, užsimezga įsčių tamsoje ir tik pas- 
kui išnyra į šviesą. 

— Kuri pusė geresnė: dešinė ar kairė? 

— Dešinė: juk ir saulė pateka dešinėje ir keliauja dangaus skliau- 
tu į kairę, o ir motina pirma žindo iš dešinės krūties. 

— Kuris iš gyvūnų pats plėšriausias? —- paklausė Poetas. 

- Žmogus. 

— Kodėl? 

— Gerai įsižiūrėk į save: ar tu ne plėšrūnas, juk pyksti ant kitų 
plėšrūnų, o dėl valdžios esi pasiryžęs nugalabyti visus kitus plėš- 
rūnus. 

Tada Poetas tarė: 

— Jei visi būtų tokie kaip jūs, niekas neplaukiotų jūromis, ne- 
dirbtų žemės, nekurtų didelių karalysčių, skleidžiančių tvarką ir 
didybę ten, kur tvyro niekinga žemiškų dalykų netvarka. 

Senolis atsakė: 

— Neabejotinai, kiekvienas iš tų dalykų yra laimė, bet ji kyla iš 
kitų nelaimės, o mes to nenorime. 

Abdulas paklausė, ar jis žino, kur gyvena gražiausia ir tolimiau- 
sia iš visų karalaičių. 

— Ieškai jos? - paklausė senis, ir Abdulas pritariamai linktelėjo. 

— Ar kada nors esi ją matęs? 

Abdulas atsakė nematęs. 

— Trokšti jos? 

Abdulas atsakė nežinąs. Tada senis įėjo į savo lūšną ir išėjo 

nešinas metaliniu skrituliu, tokiu glotniu ir spindinčiu, kad vis- 
kas aplinkui atsispindėjo jame tarytum tyro vandens paviršiuje. 
Ir jis prabilo: 

— Kadaise gavome dovanų šį veidrodį - negalėjome jo nepaim- 
ti iš pagarbos tam, kuris jį dovanojo. Bet nė vienas iš mūsų negali 
į jį pažvelgti, kad nepradėtume puikuotis savo kūnu ar juo baisė- 
tis dėl kokio nors trūkumo, ir neimtume gyventi baimindamiesi 
kitų paniekos. Gal šiame veidrodyje kada nors išvysi tai, ko ieškai. 

Prieš užmiegant, Boidis tarė ašarų priplūdusiomis akimis: 

— Likime čia. 

— Gražiai atrodytum plikas kaip tilvikas, - nusišaipė Poetas. 

— Gal mes norime per daug, - tarė rabbi Saliamonas, - bet ne- 
galime liautis norėję. 

Kitą rytą jie iškeliavo. 


27. 

Išsiskyrę su gimnosofistais, jie ilgai klaidžiojo svarstydami, kaip 
pasiekti Sambatijoną išvengiant žygio per jų minėtas siaubingą- 
sias vietas. Bergždžiai. Keliavo per slėnius, brido per upes, ropš- 
tėsi į stačius skardžius, Ardzrounis retkarčiais kažką skaičiuoda- 
vo pagal Kozmo žemėlapį tikindamas, jog Tigras, Eufratas ar Gan- 
gas visai čia pat. Poetas liepdavo užsičiaupti, išvadindavo jį bjau- 
riu pajuodėliu, o Saliamonas kartojo, kad anksčiau ar vėliau jis 
vėl taps baltas. Taip vienodai slinko dienos ir mėnesiai. 


Kartą jie apsistojo prie tvenkinio. Vandens, nors ir nelabai ty- 
ro, vis dėlto buvo daug ir didžiausią atgaivą jis suteikė arkliams. 
Jau taisėsi miegoti, kai patekėjo mėnuo ir pirmųjų jo spindulių 
šviesoje jie išvydo grėsmingą knibždėlyną. Aplink šmirinėjo dau- 
gybė skorpionų su styrančiais iš uodegų geluonimis, jie slinko prie 
vandens, o paskui juos šliaužė tuntas margaspalvių gyvačių: vie- 
nų žvynai buvo raudoni, kitų — juodi ir balti, dar kitos žaižaravo 
lyg auksinės. Po visą apylinkę sklido jų šnypštimas ir bičiuliai su- 
stingo iš siaubo. Jie sustojo ratu, atkišę prieš save kardus, ketin- 
dami nudobti tas pabaisas, vos šios prisiartins. Bet gyvates ir skor- 
pionus, matyt, labiau traukė vanduo nei žmonės - atsigėrę jie iš- 
nyko, gal vėl sulindo į plyšius žemėn. 

Vidurnaktį, kai tikėjosi jau galėsiantys ramiai miegoti, sulaukė 
skiauterėtųjų gyvačių, kiekviena jų buvo su dviem ar net trim gal- 
vom. Jos žvynais šlavė žemę, o iš pražiotų nasrų kyšojo po tris 
liežuvius. Jų smarvė sklido už mylios, o iš mėnulio šviesoje žaiža- 
ruojančių akių sakytum tryško nuodai, kaip įprasta gyvatėms... 

Kovėsi su tais gyviais gerą valandą, mat šie buvo priešiškiau nu- 
siteikę nei anie, o gal ištroškę mėsos. Keletą pavyko užmušti, jų 
bendrakelioniai apipuolė lavonus lyg per puotą, užmiršę žmo- 
nes. Bičiuliai manė jau išvengę pavojaus, bet po skiauterėtųjų 
gyvačių atropojo daugiau nei šimtinė it krokodilai žvynuotų kra- 
bų, ir kardai šokte atšokdavo nuo jų šarvų. Staiga Kolandrinui 
šovė nevilties pagimdyta mintis: priėjęs prie vieno, iš visų jėgų 
spyrė šiam į papilvę ir tas apvirto ant nugaros, pašėlusiai mata- 
ruodamas žnyplėmis. Taip, išguldęs visus, apdėjo šakomis ir pa- 
degė. Paskui suprato, kad nulupus žvynus jie tinka valgyti, tad 
kelias dienas maitinosi saldžia ir gyslota, bet, šiaip ar taip, gan 
skania ir maistinga mėsa. 


Kitą kartą jie sutiko tikrą basiliską, jis buvo toks, koks apsaky- 
tas daugelyje neabejotinai tikrų pasakojimų. Jis išlindo tiesiai iš 
akmens, sutrupinęs uolą, kaip rašė Plinijus. Jo galva ir galūnės 
buvo kaip gaidžio, skiauterės vietoj - raudona atauga tarsi vaini- 
kas, akys geltonos ir išvirtusios it rupūžės, kūnas kaip gyvatės, 
smaragdo žalumo, su sidabriniais atšvaitais. Iš pirmo žvilgsnio jis 
atrodė gražus, bet jo alsavimas galėjo nunuodyti gyvūną ar žmo- 
gų ir jau iš tolo buvo justi jo siaubingas dvokas. 

— Nesiartinkite, - suriko Saliamonas, - ir nežiūrėkite jam į akis, 
nes ir jos turi galią nuodyti! 

Basiliskas šliaužė jų link, smarvė darėsi vis nepakenčiamesnė, 
kai Baudolinas pagaliau sumojo, kaip jį nužudyti. 

— Veidrodį, veidrodį! - šūktelėjo Abdului. 

Šis ištiesė iš gimnosofistų gautą metalinę lėkštę. Baudolinas 
paėmė jį ir laikydamas dešinėje prieš save, tarsi skydu atsitverda- 
mas nuo siaubūno, o kairiąja prisidengęs akis, kad apsisaugotų 
nuo jo žvilgsnio, ir žiūrėdamas į žemę ėmė slinkti pirmyn. Susto- 
jo prieš pabaisą ir ištiesė veidrodį priekin. Suviliotas jo spindesio, 
basiliskas pakėlė galvą, įsmeigė varliagyvio akis tiesiai į švytintį 
paviršių ir baisingai kvėptelėjo. Bet tuoj visas sudrebėjo, nuleido 
mėlynus vokus, siaubingai sukriokė ir susmuko negyvas. Tada ir 

kiti prisiminė, jog veidrodis siunčia atgal basiliskui jo žvilgsnio 
galią ir iškvėptus nuodus, ir jis pats tampa tų dviejų stebuklingų 
dalykų auka. 

— Mes jau siaubūnų žemėje, - patenkintas tarė Poetas. - Kara- 
lystė vis arčiau. 

Baudolinas nesuprato, ar sakydamas „karalystė“ tas galvojo 
apie kunigo ar apie savo būsimąją karalystę. 


Taip jie keliavo, vienur sutikdami žmogėdras begemotus, kitur — 
šikšnosparnius, stambesnius už balandžius, kol pagaliau priėjo kai- 
mą kalnuose, kurių papėdėje plytėjo slėnis, apaugęs retais medžiais. 
Iš arti jis atrodė lyg skendėtų lengvame rūke, toliau rūkas tirštėjo, 
kol pagaliau virto tamsiu neperregimu debesiu, tolumoje tampan- 
čiu ištisu juodu dryžiu raudonų saulėlydžio dryžių fone. 

Kaimo gyventojai buvo labai malonūs, bet išmokti jų kalbą, 
kurią sudarė vien gerkliniai garsai, Baudolinui prireikė keleto die- 
nų. Juos priėmė svetingai ir maitino kiškiena, kurios tuose kal- 
nuose buvo gausu. Kai jau galėjo susikalbėti, sužinojo, kad kalnų 
papėdėje plyti Abchazija, garsėjanti štai kuo: tai gūdi didžiulė gi- 
ria, kurioje viešpatauja neperregima tamsa, bet ne tokia kaip naktį, 
kai bent šviečia Žvaigždėtas dangus, o juodžiausia tamsa, tarsi už- 
merktomis akimis stovėtum oloje. Toje tamsybėje gyvena abcha- 
zai, jie puikiai ten jaučiasi, panašiai, kaip neregiai gimtosiose vie- 
tose. Sakoma, kad jie vadovaujasi klausa ir uosle, tačiau niekas 
tikrai to nežino, nes dar niekada niekas nėra drįsęs ten įžengti. 

Bičiuliai paklausė, ar yra kitų kelių, vedančių į rytus, šie atsa- 
kė, jog yra, reikia tik apeiti Abchazijos girią, bet, kaip pasakoja 
senovės padavimai, kelionė truktų daugiau nei dešimt metų, nes 
tamsioji giria tęsiasi šimtą dvylika tūkstančių salamok. Negalėjai 
suprasti, kokio ilgio vienas salamok, bet tikrai daugiau nei mylia, 
stadijas ar parasanga. 

Bičiuliai jau manė atsisakyti savo ketinimų, kai Porčelis, tyliau- 
sias iš visos draugijos, priminė Baudolinui, kad Frasketoje jie pratę 
vaikščioti po rūką, kurį galėjai raikyti peiliu ir kuris dar blogiau 

nei neperregima tamsa, nes toje pilkumoje pavargusios akys re- 
gėdavo apgaulingas formas, kokių pasaulyje nebūna, ir turėdavai 
sustoti net galėdamas eiti pirmyn, o susigundęs regėjimu išsuk- 
davai iš kelio ir nugarmėdavai į prarają. 

— Kaip vaikščiodavom gimtinės rūke? Nuspėdami kelią, vado- 
vaudamiesi nuojauta, apgraibomis it aklieji šikšnosparniai, ir net 
uoslė negalėdavo mums padėti, nes rūkas smelkdavosi į šnerves 
ir vienintelis juntamas kvapas buvo jo kvapas, - tarė. - Tad jei esi 
pratęs prie rūko, neperregimoje tamsoje jausiesi kaip šviesiausią 
dieną. 

Kiti aleksandriečiai jam pritarė, ir Baudolinas su savo penkiais 
tėvynainiais stojo būrio prieky, o kiti prisirišo kiekvienas prie sa- 
vo arklio ir sekė paskui, tikėdamiesi geriausia. 

Iš pradžių keliauti buvo vienas malonumas, tarsi gimtinės rūke, 
bet po keleto valandų užgulė juodų juodžiausia tamsa. Vedliai pa- 
statydavo ausis klausydamiesi, ar netraška šakelės, o neišgirdę jų 
traškesio tardavo įžengę į laukymę. Kaimo gyventojai buvo pasa- 
koję, kad tuose kraštuose iš pietų į šiaurę nuolat pučia stiprus vė- 
jas, todėl Baudolinas retkarčiais palaižydavo pirštą, iškeldavo jį virš 
galvos, kad pajustų, iš kur pučia vėjas, ir sukdavo į rytus. 

Naktį atskirdavo pagal atvėsusį orą, tada sustodavo ilsėtis, pa- 
sak Poeto, bergždžias reikalas, nes tokioje vietoje galėjai miegoti 
ir dieną. Bet Ardzrounis atšovė, kad atvėsus gyvūnai nutildavo, o 
pradėjus šilti vėl atgydavo, ypač paukščiai giesmininkai. "Tai reiš- 
kė, kad visi Abchazijos gyventojai skyrė paros kaitą pagal šaltį ir 
šilumą, lygiai kaip iš mėnulio ar saulės tekėjimo. 

Ilgą laiką nejuto jokių čiabuvių gyventojų. Pasibaigus maisto 
atsargoms, graibydavo rankomis aplink, kol paliesdavo medžių 
šakas, ir čiuopdavo šaką po šakos, iki rasdavo vaisių, kurį suval- 
gydavo vildamiesi, kad jis nenuodingas. Neretai aštrus kokio nors 
keisto augalo kvapas kviesdavo Baudoliną (turėjusį jautriausią 
uoslę) eiti pirmyn, sukti dešinėn ar kairėn. Kiekvieną dieną jie 
darėsi vis įžvalgesni. Aleramas Skakabarocis, pramintas Vaikiu, 
turėjo lanką ir laikydavo jį įtempęs, kol išgirsdavo priešais pla- 

kant sparnais kokį lėtesnį ar menkai paskrendantį paukštį, kaip 
mūsų višta. Tada paleisdavo strėlę ir dažniausia jie, puolę klyks- 
mo ar pašėlusio priešmirtinio sparnų plakimo pusėn, sučiupdavo 
grobį, nupešdavo ir iškepdavo ant laužo. Nuostabiausia, kad skel- 
dami akmenis galėjo uždegti šakas: pakildavo ugnis, raudona kaip 
ir dera, tačiau nieko nenušviečianti, nė jų, susispietusių aplink, 
nutrūkstanti ten, kur kepdavo ant šakos pamautas kepsnys. 

Rasti vandens nebuvo sunku, nes dažnai girdėdavo šaltinio ar 
upelio čiurlenimą. Slinko pirmyn lėtai, o kartą suvokė, kad dvi 
dienas keliavę sugrįžo iš kur išėję, nes prie nedidelio upokšnio 
apgraibomis užčiuopė savo ankstesnės stovyklavietės liekanas. 

Paskui galų gale pajuto abchazus. Iš pradžių išgirdo balsus, 
šnabždesį aplink save, tie balsai buvo įsiaudrinę, bet švelnūs, ta- 
rytum girios gyventojai būtų rodę vienas kitam tuos nelauktus 
nematytus — tikriau, negirdėtus — svečius. Poetas garsiai riktelėjo, 
ir balsai nutilo, šnaranti žolė ir šakelės rodė, kad abchazai išsi- 
gandę pabėgo. Paskui sugrįžo ir vėl šnabždėjosi, vis labiau stebė- 
damiesi tuo įsiveržimu. 

Poetas staiga pajuto rankos, tikriau, plaukuotos galūnės prisi- 
lietimą, akimirksniu kažką sučiupo ir išgirdo siaubo klyksmą. Pa- 
leido grobį, ir čiabuvių balsai kiek nutolo, lyg jie būtų praplatinę 
savo ratą, kad išlaikytų deramą nuotolį. 

Keletą dienų nieko daugiau nenutiko. Bičiuliai keliavo toliau, 
abchazai juos lydėjo, gal ne tie patys kaip pirmąją dieną, o kiti, 
įspėti apie juos. Iš tiesų vieną naktį (kažin ar naktį?) tolumoje 
pasigirdo lyg būgno garsai ar tarytum kas būtų daužęs tuščiavidu- 
rį medžio kamieną. Garsas buvo švelnus, sklindantis gal per my- 
lią aplink, ir jie suprato, jog taip abchazai per nuotolį praneša 
vieni kitiems girios naujienas. 

Ilgainiui bičiuliai apsiprato su savo nematomais palydovais. Ir 
vis labiau susigyveno su tamsa, o Abdulas, kentęs nuo saulės spin- 
dulių, sakė pasijutęs geriau, jau beveik nekarščiavo ir prisiminė 
savo dainas. Vieną vakarą (kažin ar vakarą?), jiems šildantis prie 
laužo, jis nusegė nuo balno savąjį instrumentą ir uždainavo: 

Laimingas ir liūdnas gyvenimo kelio gale 
tikiuosi pamatyti savo tolimą meilę. 

Nežinau, ar ją pamatysiu, kad ir kur keliaučiau, 
visad būsiu nuo jos per toli. 

Nelengva ta kelionė, varganas mano kelias, 
negaliu žinoti savo likimo. 

Tebūnie Viešpaties valia. 


Tačiau laukia manęs didis džiaugsmas, 
ir meldžiu Visagalį tolimo prieglobsčio. 
Jai panorėjus, prie jos atsigausiu, 

nors ir kaip toli ji gyventų. 

Mano daina skambės saldžiai ir tyliai, 
kai jos artumu džiaugtis galėsiu. 

Daina pripildys širdį švelnumo. 


Abchazai, iki tol be paliovos šnabždėjęsi, staiga nutilo. Iylėda- 
mi išklausė Abdulo dainą, paskui pabandė jam pritarti: iš šimtų 
lūpų (lūpų?) pasigirdo švilpavimas, švelnus treliavimas lyg straz- 
dų giesmininkų, atkartojantis Abdulo dainos melodiją. Taip jie 
be žodžių susikalbėjo su savo svečiais ir kitomis naktimis pasi- 
mainydami linksmino vieni kitus: vieni - dainuodami, kiti — tary- 
tum pūsdami fleitas. Kartą Poetas užtraukė vieną iš smuklės dai- 
nų, nuo kurių Paryžiuje rausdavo net patarnautojos, o Baudoli- 
nas jam antrino. Abchazai nepritarė, paskui ilgai tylėję keli iš jų 
pradėjo švilpauti Abdulo melodijas, tarsi bylodami, kad šios, o ne 
kitos, yra gražios ir jiems patinka. Abdulas pareiškė, jog tai liudi- 
ja jų subtilius jausmus ir gebą atskirti gerą muziką nuo blogos. 

Abdulas, vienintelis mokėjęs „kalbėtis“ su abchazais, jautėsi 
lyg naujai gimęs. Esame švelnumo karalystėje, tarė, taigi jau arti 
tikslo. Keliaukim, negaiškim. Ne, atsakė pakerėtas Boidis, kodėl 
mums čia nepasilikus? Ar rasi pasauly gražesnę vietą - net jei čia 
yra kas bjauraus, negali to matyti. 

Ir Baudolinui rodėsi, kad plačiajame pasaulyje tiek daug paty- 

ręs tomis ilgomis tamsiomis dienomis pagaliau susitaikė pats su 
savim. Tamsoje panirdavo į prisiminimus, galvojo apie vaikystę, 
apie tėvą, motiną, Kolandriną - tokią mielą ir nelaimingą. Vieną 
vakarą (kažin ar vakarą? Taip, nes abchazai nuščiuvo), negalėda- 
mas užsnūsti vartėsi, rankomis čiuopdamas medžių šakas lyg ko 
ieškodamas. Ant vienos iš jų rado vaisių, minkštą ir labai kvapnų. 
Nusiraškė, atsikando ir tuoj pajuto tokį silpnumą, kad ėmė neat- 
skirti, miega ar būdrauja. 

Staiga pamatė, tikriau, pajuto taip arti, tarsi regėtų, Kolandriną. 

— Baudolinai, Baudolinai, - kvietė ji mergaitišku balsu, - nesu- 
stok, net jei čia viskas rodosi taip gražu. Turi nukeliauti į karalys- 
tę to kunigo, apie kurį man pasakojai, ir atiduoti jam taurę, nes 
kaip kitaip mūsų Baudoliniukas Kolandrinutis taps kunigaikščiu? 
Padaryk tai dėl manęs, man čia gera, tik labai tavęs pasiilgau. 

— Kolandrina, Kolandrina, - pagavo šaukti Baudolinas, o gal 
jam rodės, kad šaukia, - nutilk, tu esi šmėkla, apgaulė, to vaisiaus 
vaisius! Mirusieji negrįžta! 

— Tiesa, — atsakė Kolandrina, — bet aš labai prašiau. Tariau: 
paklausykit, tik vienerius metus leidot man būti kartu su savo vy- 
ru, tik vieną mirksnį. Suteikit man tą malonę, jei nesat beširdžiai. 
Čia man gera, pas Švenčiausiąją Mergelę ir visus šventuosius, bet 
ilgiuosi savojo Baudolino glamonių, nuo kurių visa virpėdavau. 
Jie davė man nedaug laiko, tik tiek, kad tave pabučiuočiau. Bau- 
dolinai, pakeliui nesusidėk su vietos moterimis, gal jos serga ko- 
kiomis bjauriomis ligomis, apie kurias nė neišmanau. Susikaupk 
ir keliauk, kur šviečia saulė. 

Ji išnyko, o Baudolinas pajuto ant skruosto drėgną prisilieti- 
mą. Liovėsi klejoti ir ramiai užmigo. Kitą dieną pasakė bičiuliams, 
kad reikia keliauti toliau. 

Po daugelio dienų jie pamatė prošvaistę, blankią šviesą. Tamsą 
pakeitė pilka tiršta ištisinė migla. Pajuto, kad juos lydėję abcha- 
zai sustojo ir švilpaudami atsisveikino. Girdėjo juos stovint ties 
proskyna, prie juos neabejotinai bauginusios šviesos ribos, ir lyg 
mojant, o iš jų skleidžiamų švelnių garsų suprato juos šypsantis. 

Perėję rūką, vėl išvydo saulės šviesą. Jautėsi lyg apspangę, Ab- 
dulą vėl pradėjo krėsti karštinė. Po Abchazijos išbandymo tikėjo- 
si įžengti į išsvajotąjį kraštą, bet turėjo sau pripažinti apsirikę. 

Virš jų galvų plasnojo paukščiai žmonių veidais rėkaudami: 

— Kieno trypiate žemę? Grįžkite! Nevalia niekinti Palaimintų- 
jų žemės! Grįžkite ir trypkite savo žemę! 

Poetas pasakė, kad tai kerai, gal vienas iš kunigo karalystės 
apsaugos būdų, ir ragino eiti toliau. 


Taip keletą dienų keliavę akmenuotu tyrlaukiu, kuriame nesi- 
matė nė menkiausio žolės stiebelio, išvydo priešais ateinant tris 
žvėris. Vienas tikrai buvo katinas, riesta nugara, pašiauštais plau- 
kais ir tarsi du angliukai žėrinčiomis akimis. Kito galva buvo kaip 
liūto, riaumojančiais nasrais, kūnas kaip ožio, sparnai kaip slibi- 
no, o ant ožiškos nugaros kilo dar viena raguota bliaunanti galva. 
Uodegos vietoj styrojo gyvatė, ji šnypšdama rangėsi pirmyn, gra- 
sindama aplinkiniams. Trečio žvėries kūnas buvo kaip liūto, uo- 
dega kaip skorpiono, o galva beveik kaip žmogaus, žydromis aki- 
mis, dailia nosim ir praviromis lūpomis, už kurių viršuje ir apa- 
čioje matėsi trys tarsi skustuvai aštrių dantų eilės. 

Labiausiai jie išsigando žvėries katino, kaip žinoma, šėtono pa- 
siuntinio, kuris gyvena tik nekromantų namuose, nes nuo kiek- 
vienos pabaisos gali gintis, bet ne nuo jo, nes dar nespėjus iš- 
traukti kardo jis jau bus užšokęs tau ant veido ir išdraskęs akis. 
Saliamonas sumurmėjo, kad negali laukti gero iš gyvūno, kuris 
nepaminėtas Knygų knygoje, Boronas atšovė, jog antrasis žvėris 
tikrai yra chimera ir, jei tuštuma egzistuoja, sklęsdama ja ji siur- 
bia Žmonių mintis. Dėl trečio žvėries nekilo jokių abejonių: Bau- 
dolinas atpažino mantikorą, nedaug tesiskiriančią nuo žvėries leu- 
kokro, apie kurį kadaise (kada tai buvo?) rašė Beatričei. 

Trys siaubūnai artėjo jų link: katinas lengvai ir vikriai, kiti du 
lygiai ryžtingai, tik lėčiau, nes iš kelių dalių sudėtiems gyvūnams 
sunku darniai judinti tuos skirtingus kūnus. 

Pirmasis į kovą stojo Aleramas Skakabarocis, pramintas Vai- 


UMBERTO ECO E BAUDOLINAS 321 


kiu, jau nebesiskiriantis su lanku. Paleido strėlę stačiai katinui į 
galvą ir šis krito negyvas. Tai pamačiusi chimera šoko pirmyn. 
Kutikas iš Kvarnjento, narsiai sušukęs, kad gimtinėje pajėgdavo 
sutramdyti net rujojančius jaučius, puolė ketindamas ją nudurti, 
bet pabaisa netikėtai atšoko, parvertė jį ir jau ruošėsi kąsti savo — 
liūto - dantimis, bet atskubėję Poetas, Baudolinas ir Kolandrinas 
tol vanojo žvėrį, kol šis paleido savo grobį ir susmuko ant žemės. 

Tada puolė mantikora. Prieš ją stojo Boronas, Kijotas, Boidis 
ir Porčelis, o Saliamonas laidė į ją akmenis, murmėdamas pra- 
keiksmus savo šventąja kalba, Ardzrounis traukėsi atatupstas, Ab- 
dulas krečiamas drebulio raitėsi ant žemės. Žvėris įvertino padė- 
tį kartu žmogaus ir gyvulio protu. Netikėtai vikriai išsisuko nuo 
stovėjusiųjų priešais ir šiems nespėjus nė mirktelėti puolė nepa- 
jėgų apsiginti Abdulą. Šešiomis dantų eilėmis įsikibo jam į mentę 
ir nepaleido net kitiems atskubėjus gelbėti savo bičiulio. Staugė 
kapojama jų kardų, bet tvirtai laikė Abdulo kūną, trykštantį krauju 
iš vis labiau besiplečiančios žaizdos. Galų gale pabaisa jau nebe- 
pajėgė atlaikyti keturių įtūžusių priešų smūgių ir siaubingai su- 
kriokusi išleido kvapą. Bičiuliams teko gerokai pavargti, kol pra- 
žiodė žvėries nasrus ir išlaisvino Abdulą. 

Per kovą Kutikui buvo sužeista ranka, tačiau Saliamonas pate- 
pė ją turėtu tepalu sakydamas, kad šis lengvai išsisuko. Abdulas 
silpnai dejavo, siaubingai kraujuodamas. 

— Sutvarstykite jį, - paliepė Baudolinas, - jis labai silpnas, ne- 
galima leisti, kad nukraujuotų! 

Visi kartu stengėsi sustabdyti kraujavimą, drabužių draiskano- 
mis bandydami užveržti žaizdą, bet mantikora buvo giliai sulei- 
dusi dantis, gal net iki pat širdies. 

Abdulas klejojo. Murmėjo, kad jo karalaitė jau arti ir jis negali 
dabar numirti. Prašėsi pakeliamas, ir bičiuliams teko jį laikyti, 
nes siaubūnas tikrai buvo jam suleidęs kažkokių nuodų. 

Įtikėjęs savo paties melu, Ardzrounis ištraukė iš Abdulo krep- 
šio Krikštytojo galvą, sulaužė spaudą, išėmė iš relikvijoriaus kau- 
kolę ir įspraudė jam į rankas. 

— Melskis, - paliepė, - melskis, kad būtum išgelbėtas. 

— Kvailys, - niekinamai tarė Poetas, - pirma, jis tavęs negirdi, 
antra, šita galva nežinia kieno, pavogei ją iš kieno nors kapo. 

— Kiekviena relikvija gali atgaivinti mirštančiojo sielą, — atkirto 
Ardzrounis. 

Vėlyvą popietę Abdulas jau nieko nebematė, tik vis klausė, ar 
jie vėl Abchazijos girioje. Supratęs jau artėjant mirties akimirką, 
Baudolinas apsisprendė ir, kaip visada, su geriausiais ketinimais, 
vėl pradėjo meluoti. 

— Abdulai, - tarė, — greit išsipildys tavo troškimas. Esi ten, kur 
geidei nukeliauti, tereikėjo išlaikyti mantikoros išbandymą. Štai, 
žiūrėk, prieš tave stovi tavoji karalaitė. Vos išgirdusi apie tavąją 
meilę, atskubėjo iš tolimiausio palaimintosios žemės, kurioje gy- 
vena, pakraščio, pakerėta ir sujaudinta tavo jausmų. 

— Ne, - sugargė Abdulas, - negali būti. Ji atėjo pas mane, ne aš 
pas ją? Argi aš vertas tokios malonės? Sakykit jai, kad lukteltų, 
meldžiu, pakelkite mane, noriu jai nusilenkti... 

— Nurimk, mano drauge, jei ji taip nusprendė, - turi nusileisti 
jos valiai. Štai, atverk akis, ji lenkiasi prie tavęs. 

Abdului pamažu atsimerkiant, jo migla aptrauktas žvilgsnis smi- 
go į Baudolino pakištą gimnosofistų veidrodį, kuriame merdinty- 
sis gal pamatė pažįstamą šešėlį. 

— Matau tave, mano ponia, pirmą ir paskutinį kartą, — vos gir- 
dimai išlemeno. - Netikėjau pelnysiąs tokį džiaugsmą. Tačiau bi- 
jau, kad myli mane, ir tuo gali uždegti manąją aistrą... Ak, ne, 
karalaite, to jau per daug, kodėl lenkiesi mane pabučiuoti? 

Virpančiomis lūpomis jis palietė veidrodį. 

— Ką jaučiu? Apgailiu savo ieškojimų pabaigą, o gal džiaugiuo- 
si nepelnytu laimėjimu. 

— Abdulai, myliu tave, ir to gana, - gailestingai sušnibždėjo Bau- 
dolinas mirštančiam draugui į ausį. 

— Taip, tu myli mane, ir to gana. Argi ne to visada troškau, nors 
ir stūmiau tą mintį šalin bijodamas, kad ji išsipildys? O gal nieka- 
da to nenorėjau būgštaudamas, kad bus kitaip, nei geidžiu? Da- 

bar jau nieko nebetrokštu. Mano karalaite, kokia tu graži, kokios 
raudonos tavo lūpos... 

Paleidęs netikrą Krikštytojo kaukolę, virpančiomis rankomis 
sugriebė veidrodį, bergždžiai bandydamas lūpomis paliesti nuo 
alsavimo aprasojusį jo paviršių. 

— Šiandien švenčiame džiaugsmingą mirtį — manojo skausmo 
galą. Ak, švelniausioji ponia, buvai mano saulė ir mano šviesa, 
kur tik žengdavai, žydėjo pavasaris, o gegužę būdavai mėnuo, už- 
buriantis manąsias naktis. 

Akimirką atsipeikėjo ir virpėdamas tarė: 

— O gal čia tik sapnas? 

— Abdulai, ar gyvenimas - ne besisklaidančio sapno šešėlis? — 
sušnabždėjo Baudolinas, prisiminęs jo kadaise dainuotos dainos 
žodžius. 

— Ačiū, mano meile, - tarė Abdulas. 

Iš paskutinių jėgų, pakėlęs Baudolino palaikomą galvą, triskart 
pabučiavo veidrodį. Paskui nuleido išblyškusį vaškinį veidą, už- 
lietą virš akmenuoto tyrlaukio besileidžiančios saulės. 

Aleksandriečiai iškasė kapą. Baudolinas, Poetas, Boronas ir Ki- 
jotas, apverkdami draugą, su kuriuo nuo jaunystės dalijosi džiaugs- 
mu ir vargais, nuleido varganus palaikus į duobę, padėjo ant krūti- 
nės jo instrumentą, kuris jau niekada nebeskambės liaupsindamas 
tolimąją karalaitę, ir uždengė veidą gimnosofistų veidrodžiu. 

Baudolinas pakėlė kaukolę ir paauksuotą skrynelę, paskui pa- 
ėmė bičiulio krepšį, jame rado pergamento ritinį su jo dainomis. 
Jau buvo ten bekišantis ir Krikštytojo kaukolę, vėl įdėtą į relikvi- 
jorių, paskui pagalvojo: „Jei, kaip tikiuosi, jis pateks į rojų, ten 
jos neprireiks, nes susitiks tikrąjį Krikštytoją, su galva ir kūnu. 
Šiaip ar taip, verčiau šiuose kraštuose nepalikti relikvijos, už ku- 
rią netikresnės niekur nerasi. Paimsiu ją, o jei kada nors pavyks ją 
parduoti, už gautus pinigus pastatysiu čia koplytėlę ar bent dailų 
krikščionišką antkapį“. 

Uždarė relikvijorių, kaip mokėdamas sutaisė spaudą ir įkišo į 
krepšį greta savojo relikvijoriaus. Akimirką dvejojo, ar neapva- 

gia mirusiojo, bet tarė tik imantis skolą, kurią grąžins kitokiu bū- 
du. Kitiems apie tai neprasitarė. Likusius daiktus sudėjo į Abdu- 
lo krepšį ir nunešęs nuleido jį į kapą. 

Užkasė duobę ir vietoj kryžiaus įsmeigė draugo kardą. Baudo- 
linas, Poetas, Boronas ir Kijotas suklupo maldai, Saliamonas nuo- 
šaliau murmėjo žydiškas litanijas. Kiti stovėjo atokiau. Boidis jau 
ruošėsi sakyti kalbą, bet tik ištarė: 

— Taigi... 
— Prieš valandėlę jis dar buvo kartu, - pasakė Porčelis. 
- Šiandien mes čia, rytoj ten, - tarė Aleramas Skakabarocis, 


pramintas Vaikiu. 
— Kas žino, kodėl būtent jis, - pridūrė Kutikas. 


— Toks likimas, - baigė Kolandrinas, kuris, nors dar jaunas, bu- 


vo labai išmintingas. 


28. 


BAUDOLINAS PEREINA SAMBATIJONĄ 


— Aleliuja! — po trijų kelionės dienų sušuko Niketas. - Štai ten 
Selimbrija, pasidabinusi trofėjais. 

Išties tas mažas miestas su žemais namais ir tuščiomis gatvė- 
mis buvo išpuoštas vėliavomis, nes, kaip vėliau sužinojo, kitą die- 
ną turėjo būti kažkokio šventojo ar arkangelo šventė. Gyventojai 
išpuošė ir miesto pakraštyje vidury laukymės iškilusią aukštą bal- 
tą koloną, o Niketas paaiškino Baudolinui, kad prieš daug amžių 
ant jos gyvenęs atsiskyrėlis, nukeltas tik po mirties, kuris ten gy- 
vendamas padaręs daug stebuklų. Bet dabar tokių Žmonių nebė- 
ra ir gal tai viena iš imperiją užgriuvusių nelaimių priežasčių. 

Jie iškart patraukė į ištikimo Niketo bičiulio namus, o Teofila- 
tas, vyras jau įmetėjęs, svetingas ir linksmas, priėmė juos su tikra 
broliška meile. Išklausęs apie jų nelaimes, kartu apverkė sugriau- 
tą Konstantinopolį, aprodė namus su daugybe tuščių kambarių, 
kur būtų galėjęs gyventi visas svečių pulkas, ir pavaišino jaunu 
vynu su alyvuogių bei sūrio salotomis. Nors tai nebuvo įprasti 
Niketui skanėstai, bet to paprasto valgio pakako užmiršti kelio- 
nės vargus ir tolimus namus. 

— Keletą dienų sėdėkite namuose ir niekur nesirodykite, — pa- 
tarė Teofilatas. - Čia jau atvyko daug pabėgėlių iš Konstantino- 
polio, o mūsų žmonės visada nesutarė su sostinės gyventojais. ,„Da- 
bar atbėgote prašyti išmaldos, o anksčiau pūtėtės“, - sako. Ir už 
duonos gabalą reikalauja tiek aukso, kiek jis sveria. O kad tik tai. 
Čia senokai atvyko ir piligrimai. Jie visada dėjosi visagaliai, tad 
galite įsivaizduoti, kaip elgiasi dabar, sužinoję, kad Konstantino- 
polis priklauso jiems, o vienas iš jų vadų taps basilėju. Vaikštinėja 

pasipuošę šventiniais drabužiais, pavogtais iš mūsų didikų, arklių 
galvas puošia iš šventyklų pagrobtomis mitromis, netikra graikų 
kalba gieda mūsų himnus, primaišydami kažin kokių nešvankiau- 
sių savo kalbos žodžių, verda valgį mūsų šventuosiuose induose ir 
savo kekšes rengia kaip kilmingas damas. Kada nors tai baigsis, o 
kol kas ramiai gyvenkite čia, mano namuose. 

Baudolinui ir Niketui nieko daugiau ir nereikėjo. Baudolinas 
pasakojo toliau alyvmedžių paunksnėje. Jie turėjo gaivaus vyno 
ir alyvuogių, alyvuogių ir vėl alyvuogių, kurias reikėjo užsigerti. 
Niketas nekantravo išgirsti, ar jie pagaliau pasiekė kunigo Jono 
karalystę. 

Ir taip, ir ne, atsakė Baudolinas. Bet prieš pasakojant, kur jie 
atsidūrė, reikėjo pereiti Sambatijoną. Apie tą nuotykį pirmiausia 
pradėjo pasakoti. Pirma švelniai ir tėviškai pasakojęs apie Abdu- 
lo mirtį, dabar epiškai ir pakiliai ėmė porint apie tą brastą. Tai 
rodo, vėl pamanė Niketas, kad Baudolinas yra kaip tas keistas 
gyvūnas, apie kurį jis, Niketas, tebuvo girdėjęs, o Baudolinas gal 
net jį matęs: taigi kaip chameleonas, kuris panašus į mažą ožkelę 
ir keičia spalvą pagal savo buvimo vietą - nuo juodos iki žalsvos, 
ir tik baltos — nekaltybės — spalvos negali įgauti. 


Liūdėdami mirusio draugo, bičiuliai vėl leidosi į kelionę ir pa- 
siekė kalnus. Keliaudami toliau, pirma išgirdo tolimą triukšmą, 
paskui traškesį ir dundesį, vis aiškesnį ir garsesnį, tarsi kažkas 
nuo viršukalnių būtų mėtęs riedulius ir uolų nuolaužas, o jų srau- 
tas garmėdamas kartu traukęs žemes ir smulkesnius akmenis. Pas- 
kui pastebėjo dulksną, tarsi rūką ar miglą, bet ši, skirtingai nei 
susitelkusi drėgmė, kuri būtų užstojusi saulės spindulius, žaižara- 
vo, tarsi pabirę mineraliniai atomai atspindėjo saulės šviesą. 

Staiga rabbi Saliamonas pirmas viską suprato. 

— Tai Sambatijonas, — sušuko, - mes arti tikslo! 

Išties tai buvo akmenų upė, suprato tai pasiekę jos krantus, 
apkurtinti pragariško griausmo, per kurį beveik negalėjo susikal- 
bėti. Veržliai tekėjo didingas akmenų ir žemės srautas, toje tėk- 

mėje matėsi milžiniški beformiai luitai, netaisyklingos uolų at- 
plaišos aštriais it ašmenys kraštais, lyg milžiniški antkapiai, o tarp 
jų malėsi Žvirgždas, žvyras, skalda ir nuolaužos. 

Akmenys riedėjo vienodu greičiu, lyg varomi veržlaus vėjo, virs- 
dami vieni per kitus, dideli luitai iškildavo į paviršių, paskui, susi- 
dūrę su mažesnių riedulių srautu, pristabdydavo savo proveržį, o 
tos akmenų trinties lyg vandens nugludinti maži akmenėliai šoki- 
nėjo į viršų ir šaižiai traškėdami krito atgal į verpetus, kuriuos 
patys buvo įsukę daužydamiesi vienas į kitą. Iš po šitų akmeninių 
girnų virto smėlio sūkuriai, kreidos migla, brangakmenių debe- 
sys, pemzos putos ir purvo srautai. 

Tai vienur, tai kitur į krantą lėkė skeveldrų purslai ir akmenė- 
lių lietus, todėl keliautojams teko saugoti veidus, kad tie jų nesu- 
braižytų. 

— Kokia šiandien diena? - šūktelėjo Baudolinas bičiuliams. 

Saliamonas, skaičiavęs kiekvieną šeštadienį, prisiminė, jog sa- 
vaitė tik prasidėjo, taigi teks laukti dar bent šešias dienas, kad 
upės tėkmė sustotų. 

— O jai sustojus, negalėsiu jos pereiti nesulaužęs šeštadienio 
priesako! — sušuko jis susijaudinęs. — Ak, kodėl Švenčiausiasis, 
tebus pagarbintas per amžius, būdamas toks išmintingas, negalė- 
jo pasirūpinti, kad ši upė sustotų sekmadieniais, nes jūs, stabmel- 
džiai, vis tiek niekuo netikite ir niekinate šventadienio poilsį! 

— Užmiršk šeštadienį, - suriko Baudolinas, - nes jei upė sustos, 
žinau, kaip tave perkelti, kad nesusiteptum nuodėme. Tereikės 
miegantį užkelti ant mulo. Bet sakei, kad upei sustojus jos kran- 
tus apsiaučia liepsnos, taigi vėl viskas perniek... Todėl neverta 
čia laukti šešias dienas, keliaukime aukštupio link, gal prie jos 
ištakų yra kokia properša. 

— Ką pasakei? —- ėmė klausinėti bičiuliai, nieko nesuprasdami, 
bet matydami jį nueinant nusekė paskui spėdami, kad gal jam 
bus šovusi gera mintis. 

Tačiau mintis buvo pati blogiausia: jie žygiavo šešias dienas, 
tiesa, matydami, kaip upės vaga siaurėja, O pati upė virsta iš pra- 

džių upeliu, o paskui šaltiniu, bet neprieidami ištakų. Trečią die- 
ną pamatė tolumoje stūksant neįveikiamų aukščiausių kalnų vir- 
tinę, ir šie galiausia iškilo virš keliautojų kone užstodami dangų. 
Takas, kuriuo ėjo, vis siaurėjo, nors nesišakojo, tik labai aukštai 
blausiai švytėjo kalnų viršūnes užkloję debesys. 

Paskui iš properšos, siauriausio plyšio tarp dviejų kalnų, pa- 
matė plūstant Sambatijoną: smėlio sūkuriai, tufo verpetai, dum- 
blo lašai, atplaišų lietus, žemės krešuliai, grumstų virsmas, molio 
purslai pamažu virto darniu srautu, pradedančiu savo kelionę ka- 
ži kokio beribio smėlyno link. 

Bičiuliai visą dieną bergždžiai ieškojo kelio per kalnus ir tako 
už upės ištakų. Pabūgę netikėtai po arklių kanopomis pradėjusių 
skilinėti morenų, pasuko sunkesniu keliu, naktis juos užklupo ten, 
kur nuo viršūnių kartkartėmis ritosi karšti sieros luitai, vėliau karš- 
tis tapo nebepakeliamas ir jie suprato, kad toliau, net radę kelią 
per kalnus, pasibaigus vandeniui gertuvėse toje negyvoje gamto- 
je neužtiks nė lašo drėgmės, todėl nusprendė grįžti. Tada suprato 
pasiklydę kalnų vingiuose ir sugaišo dar dieną, kol atrado šaltinį. 

Pasiekė jį, kai, Saliamono apskaičiavimu, šeštadienis jau buvo 
praėjęs ir, jei upė buvo sustojus, dabar ji vėl tekėjo, todėl būtų 
tekę laukti dar šešias dienas. Rėkaudami žodžius, kuriais tikrai 
negalėjo pelnyti dangaus malonės, nutarė eiti pasroviui vildamiesi, 
kad upė, pasibaigdama žiotimis ar delta, išsilies vangesne vaga. 

Taip jiems keliaujant keliskart nusileido ir patekėjo saulė, jie 
atsitraukė nuo kranto ieškodami svetingesnių vietų, ir dangus, 
matyt, užmiršo jų burnojimus, nes rado žalumos lopą su vandens 
šaltiniu, menku, bet jo užteko, kad suteiktų atgaivą ir pasipildytų 
atsargų dar keletui dienų. Paskui ėjo toliau, lydimi upės gaude- 
sio, po įkaitusiu dangum, kurį retkarčiais išraižydavo juodi debe- 
sys, smailūs ir plokšti lyg Bubuktoro akmenys. 

Pagaliau po penkių kelionės dienų ir naktų, tvankių kaip ir die- 
nos, suprato, kad nenutrūkstamas mūšos aidas staiga pasikeitė. 
Upė pradėjo tekėti greičiau, jos tėkmėje išsiskyrė sraunesnės sro- 
vės, kuriomis lyg šapeliai plaukė bazalto luitai, pasigirdo tolimas 

griausmas... Vis veržlesnis Sambatijonas išsišakojo į tūkstančius 
upelių, prasmengančių kalnų šlaituose lyg rankos pirštai purvo 
gniužule. Kartais tėkmės banga užklysdavo į kokią nors olą, pas- 
kui riaumodama išvirsdavo pro angą uolose ir tūžmingai krisda- 
vo į slėnį. Staiga, priversti apsukti platų lankstą — upės krantais 
jau negalėjo eiti dėl juose siaučiančių žvyro sūkurių, - pasiekę 
plokštikalnės kraštą, pamatė, kaip po jų kojomis Sambatijonas 
išnyko tarytum pragaro ryklėje. 

Iš daugybės pusračiu išsiskleidusių uolinių latakų daugybė 
krioklių krito į bedugnį verpetą - nesiliaujantis granito krioks- 
mas, uolienų sūkurys, alūno mūša, silicio kunkuliavimas, aukso 
dulkių Žaižaravimas. Iš tos materijos, kurios verpetas tryško į dan- 
gų, bet po kojomis žvelgiant, tarsi iš bokšto aukštybių, saulės spin- 
duliai iš tų akmeninių lašų sudėliojo milžinišką vaivorykštę, daug 
spalvingesnę už tą, kurią matome danguje po audros, nes kiek- 
viena jos dalelė atspindėjo šviesą pagal savo prigimtį, ir, priešin- 
gai tai, atrodė skirta spindėti amžinai ir niekada neišsisklaidyti. 

Joje raudonavo hematitas ir cinoberis, lyg plienas blykčiojo an- 
glis, nuo geltonos iki ryškiai oranžinės mainėsi aukso dulkės, žyd- 
ravo lazuritas, baltavo kalcinuotos kriauklės, žaliavo malachitas, 
vis blyškesniu šafranu bolavo švinas, raudoniu spindėjo realga- 
ras, virto chrizolito dulkėse blykštantis žalsvas purvas, vėliau nu- 
sidažantis indigo mėliu ir violetu, švytėjo aukso dulkės, purpuru 
švietė degintas švinas, liepsnojo sandarakas, raibuliavo sidabruo- 
tas molis, skaidriai tviskėjo alebastras. 

To šėlsmo nebūtų galėjęs perrėkti joks Žmogaus balsas, bet ke- 
liautojai ir nenorėjo kalbėti. Jie Žiūrėjo į agoniją Sambatijono, 
priversto išnykti žemės gelmėse, todėl tūžtančio ir bandančio kartu 
nusinešti viską, kas buvo aplinkui, besišiepiančio akmenim, kad 
parodytų visą savo bejėgiškumą. 

Nei Baudolinas, nei jo bičiuliai nežinojo, kaip ilgai jie gėrėjosi 
siautuliu prarajos, kurioje prieš savo valią dingo upė, bet, matyt, 
užtruko ilgai, nes nusileido penktadienio saulė ir prasidėjo šešta- 
dienis, ir lyg mostelėjus upė staiga sustingo mirties sąstingiu, O 

sūkurys bedugnės gilumoje virto ramiu uolėtu slėniu, netikėtai ir 
bauginamai užvaldytu kraupios tylos. 

Bičiuliai laukė, kad, kaip buvo girdėję, upės krantus apgaubtų 
liepsnų užtvara, tačiau nieko neįvyko. Upė tylėjo, virš jos pakilu- 
sių dalelių sūkuriai pamažu leidosi atgal į vagą, nakties dangus 
nusigiedrijo, sumirgėdamas iki tol pasislėpusiomis žvaigždėmis. 

— Tai patvirtina, kad ne visada reikia tikėti tuo, ką tenka išgirs- 
ti, — tarė Baudolinas. - Gyvename pasaulyje, kur žmonės kuria 
visiškai neįtikimas istorijas. Saliamonai, jūs, žydai, tai prasimanė- 
te norėdami sutrukdyti krikščionims čia atkeliauti. 

Saliamonas nieko neatsakė, nes, būdamas išmintingas vyras, tą 
akimirką suprato, kaip Baudolinas ruošiasi pergabenti jį per upę. 

— Aš neužmigsiu, — tarė jis. 

— Nesirūpink, - atsakė Baudolinas. - Ilsėkis, o mes paieškosi- 
me brastos. 

Saliamonas norėjo pabėgti, bet šeštadienį negalėjo nei joti, nei 
juo labiau eiti per kalnus. Todėl visą naktį sėdėjo kumščiuodamas 
sau galvą, burnodamas likimą ir prakeiktus stabmeldžius. 

Kitą rytą, kai bičiuliai rado vietą, kur galėjo be jokio pavojaus 
pereiti upę, Baudolinas sugrįžo pas Saliamoną, meiliai ir supratin- 
gai nusišypsojo, paskui trinktelėjo kuokele jam tiesiai virš ausies. 

Taip rabbi Saliamonas, vienintelis iš visų Izraelio vaikų, miego- 
damas šeštadienį perėjo Sambatijoną. 

BAUDOLINAS ATVYKSTA Į PNDAPECIMĄ 


Pereiti Sambatijoną dar nereiškė atsidurti kunigo Jono karalys- 
tėje. Tai reiškė tik tiek, kad jie paliko žinomus kraštus, kuriuos 
buvo aplankę patys narsiausi keliautojai. Mūsų bičiuliai toliau ke- 
liavo daug dienų tokiomis pat kalnuotomis vietomis kaip tos ak- 
menų upės krantai. Paskui pasiekė bekraštę lygumą. Tolumoje 
juodavo aukštumos smailiomis lyg pirštai viršūnėmis, Baudolinui 
jos priminė Alpes, kurias būdamas vaikas kirto keliaudamas iš 
Italijos į Vokietiją, tik tos buvo daug aukštesnės ir įspūdingesnės. 

Tačiau kalnai stūksojo toli ties horizontu, o arkliai sunkiai žen- 
gė per tą vešlia augmenija lyg brandžiais javais apaugusią lygu- 
mą, tik čia vešėjo kažkokie Žali ir geltoni aukštesni už žmogų pa- 
parčiai, ir toji derli stepe driekėsi kiek akys užmato lyg nesiliau- 
jančio brizo šiaušiama jūra. 

Eidami lyg sala vandenyne tuo išplikusiu plotu, pamatė, kad 
tolumoje paviršius vienoje vietoje banguoja ne tolygiai, o padri- 
kai, tarsi koks gyvūnas, gal milžiniškas kiškis, būtų lenkęs žoles, 
bet jei ten ir būta kiškio, jis liuoksėjo ne tiesiai, o vingiais, grei- 
čiau už kiekvieną kiškį. Mūsų keliautojams jau teko sutikti įvairių 
gyvūnų, tarp jų ir tokių, kuriais negalėjai pasitikėti, todėl jie su- 
stabdė arklius, kad pasiruoštų naujai kovai. 

Vingiai artėjo, buvo girdėti, kaip šlama braukiami paparčiai. 
Plynės pakraštyje augalai pagaliau prasiskyrė ir pasirodė būtybė, 
rankomis laikydama juos praskleidusi lyg kokią uždangą. 

Prieš juos išdygusi būtybė neabejotinai buvo su rankomis ir plaš- 
takomis. Ir su koja, tačiau tik viena. Ne todėl, kad būtų buvusi 
luoša, nes toji koja tiko prie kūno nepalikdama vietos kitai, ir 

viena tos vienos kojos pėda ji bėgo lengvai, lyg nuo gimimo būtų 
įpratusi taip judėti. Be to, artėjo prie jų taip greit, kad jie negalė- 
jo suprasti, ar ji šokuoja, ar žingsniuoja, ta vienintele koja linksė- 
dama pirmyn atgal, kaip mes einame dviem, su kiekvienu žings- 
niu nešdama pirmyn. Ji judėjo taip vikriai, kad negalėjai atskirti 
vieno judesio nuo kito, kaip arklių, kai niekas negali pasakyti, ar 
kurią nors akimirką visos keturios kanopos pakyla nuo žemės, ar 
visada bent dvi iš jų remiasi į ją. 

Tai būtybei sustojus priešais pamatė, kad jos vienintelė pėda 
dvigubai didesnė už žmogaus pėdą, bet dailiai nuaugusi, su pen- 
kiais pirštais, atrodžiusiais kaip penki nykščiai, storais ir tvirtais, 
ir su keturkampiais nagais. 

Ji buvo ūgio kaip dešimties ar vienuolikos metų vaikas, taigi 
siekė jiems iki juosmens, turėjo gražią galvą su styrančiais trum- 
pais gelsvais plaukais, dviem apvaliom meiliom išsprogusiom akim, 
maža apvalaina nosim, išviepta burna kone iki ausų, neabejotinai 
šypsančia ir rodančia gražius sveikus dantis. Baudolinas su bičiu- 
liais netruko ją atpažinti, mat buvo daug apie ją skaitę ir girdėję: 
prieš juos stovėjo vienapėdis. Kita vertus, apie vienapėdžius jie 
irgi buvo rašę laiške kunigui Jonui. 

Vienapėdis vėl nusišypsojo, pakėlė abi rankas virš galvos, su- 
dėjęs delnus lyg sveikindamas ir tiesus tarytum statula ant savo 
vienintelės kojos, ištarė maždaug tokius žodžius: 

— Aleichem sabi, lani kala bensor. 

— Tokios kalbos dar neteko girdėti, - tarė Baudolinas. Paskui 
kreipėsi į jį graikiškai: 

— Kokia kalba kalbi? 

Vienapėdis atsakė savita graikų kalba: 

— Aš nežinoti, kokia kalba kalbantis. Aš manyti - jūs svetimša- 
liai ir kalbėti prasimanyta kalba, kaip svetimšalių. O jūs kalbat 
Presbyter Johannes ir jo diakono kalba. Aš sveikinti jus, aš — Ga- 
vagai, jūsų paslaugoms. 

Matydami, kad Gavagai visai nepavojingas, dar daugiau, nusi- 
teikęs draugiškai, Baudolinas su bičiuliais nulipo nuo arklių, su- 

sėdo ant žemės ir pakvietė jį padaryti tą patį ir pavaišino trupučiu 
jiems dar likusio maisto. 

— Ne, - atsakė šis, — aš nuolankiai dėkoti, šįryt daug valgyti. 

Paskui padarė tai, ko pagal visus pasakojimus iš vienapėdžio ir 
derėjo tikėtis: iš pradžių aukštielninkas išsitiesė ant žemės, pas- 
kui pakėlė koją taip, kad pėda mestų šešėlį, pakišo rankas po gal- 
va ir palaimingai nusišypsojo, lyg atsigulęs po skėčiu. 

— Tiek prisilaksčius gera pailsėti paunksnėje. Jūs kas esti? Gai- 
la, jei jūs būti dvylika, jūs būti švenčiausieji Karaliai, kurie sugrįž- 
ta, yra net juodas. Gaila, kad jūs būti tik vienuolika. 

— Taip, gaila, - tarė Baudolinas, - bet mūsų yra vienuolika. Vie- 
nuolika Karalių tavęs nedomina, ar ne? 

— Vienuolika Karalių nieko nedominti. Kas rytą bažnyčioje mes 
melsti dvylikos sugrįžimo. Jei grįžta vienuolika, mes blogai melsti. 

— Čia tikrai laukia Karalių, - sumurmėjo Poetas Baudolinui į 
ausį, — reikia sugalvoti, kaip juos įtikinti, kad yra dar ir dvyliktas. 

— Bet neprasitariant apie Karalius, - patarė Baudolinas. - Mū- 
sų yra dvylika, o toliau tegul jie patys galvoja. Juk kunigas Jonas 
gali suprasti, kas iš tikrųjų esame, ir sušerti savo baltiesiems liū- 
tams ar dar kam nors. 

Paskui vėl kreipėsi į Gavagai: 

— Sakei esąs kunigo tarnas. Taigi mes atvykome į kunigo Jono 
karalystę? 

— Tu palauk. Tiek trumpai tekeliavęs juk negali pasakyti: štai aš 
Presbyter Johannes karalystėje. Kitaip visi ateiti. Jūs būti didžiojoje 
diakono Johannes provincijoje, jis Presbyter sūnus ir valdyti šį kraš- 
tą, kurį jūs pereiti, jei norėti Presbyter karalystės. Visi atvykę lanky- 
tojai pirma laukti Pndapecime, didžiojoje diakono sostinėje. 

— Kiek čia jau buvo lankytojų ? 

— Nė vieno. Jūs pirmi. 

— Ar tikrai prieš mus čia nebuvo pasirodęs vyras juoda barzda? — 
paklausė Baudolinas. 

— Niekada nematyti, - atsakė Gavagai. - Jūs būti pirmi. 

— Ką gi, šioje provincijoje teks palaukti Zosimo, - suniurnėjo 

Poetas, - ir nežinia, ar jis atkeliaus. Gal vis dar klaidžioja Abcha- 
zijos tamsybėse. 

— Blogiau, jei jis jau būtų čia buvęs ir atidavęs jiems Gradalį, — 
pertarė Kijotas. - O ką padovanosime mes, neturėdami Gradalio? 

— Nusiramink, juk skubėti reikia lėtai, - išmintingai atsakė Bol- 
dis. - Pirma pažiūrėsim, ką ten rasim, paskui ką nors sugalvosim. 

Baudolinas pasakė Gavagai, kad jie mielai apsistos Pndapeci- 
me ir palauks savo dvylikto bičiulio, nes tas pasimetė per smėlio 
audrą dykumoje, kuri daug dienų kelio nuo šitos vietos. Ir pa- 
klausė, kur gyvena diakonas. 

— Ten, savo rūmuose. Aš jus nuvesti. Bet pirma aš pasakyti savo 
draugams, kad jūs atvykti, o kai jūs atvykti - jus sveikinti. Svečiai 
būti Viešpaties dovana. 

— Ar paparčiuose yra daugiau vienapėdžių? 

— Aš taip nemanyti, bet netoliese matyti pažįstamą blemą, pui- 
kus sutapimas, nes vienapėdžiai nelabai draugauti su blemais. 

Jis pakėlė pirštus prie lūpų ir sušvilpė skambiai ir pratisai. Ne- 
trukus paparčiai prasiskyrė ir pasirodė kita būtybė. Ji skyrėsi nuo 
vienapėdžio, kita vertus, išgirdę minint blemą bičiuliai ir tikėjosi 
išvysti tai, ką išvydo. Plačiapetė, kresna, bet laibu juosmeniu būty- 
bė turėjo dvi trumpas ir plaukuotas kojas, tačiau buvo be galvos ir 
be kaklo. Ant krūtinės, kur žmonės turi spenelius, buvo dvi judrios 
į migdolą panašios akys, o po nedideliu gumbu su dviem šnervėm - 
apvali anga, labai tampri, kuri jam kalbant įgaudavo vis kitokias 
formas. Gavagai nuėjo su juo pasikalbėti. Jam rodant į atėjūnus, 
šis pritariamai linksėjo, bet linksėjo suglausdamas pečius. 

Paskui priėjo prie jų ir ištarė kažką panašaus į: 

— Oulii, ouioioioi, aueua! 

Draugystės vardan bičiuliai jam pasiūlė puodelį vandens. Ble- 
mas išsitraukė iš savojo krepšio šiaudą, įkišo jį į angą po nosim ir 
pradėjo siurbti vandenį. Paskui Baudolinas pakišo didoką gabalą 
sūrio. Blemas pakėlė jį prie burnos, ši staiga tapo tokio dydžio 
kaip sūris ir gabalas beregint dingo toje skylėje. Blemas ištarė: 

— Euaoi oea! 

Tada pridėjo vieną ranką prie krūtinės, kitaip tariant, prie kak- 
tos, tarytum prisiekdamas, atsisveikino abiem rankom ir išnyko 
žolėse. 

— Jis atvykti prieš mus, — tarė Gavagai. - Blemai ne tokie greiti 
kaip vienapėdžiai, bet geriau už tuos lėtus gyvūnus, ant kurių jūs 
judėti. Kas jie būti? 

— Arkliai, - atsakė Baudolinas, prisiminęs, kad kunigo karalys- 
tėje jie nesiveisia. 

— Kokie būti arkliai? - smalsiai paklausė vienapėdis. 

— Kaip šitie, - atsakė Poetas, - visai tokie pat. 

— Aš jums dėkoti. Jūs didūs vyrai, kurie keliauti ant tokių pat 
gyvūnų kaip arkliai. 

— Paklausyk, sakei, kad vienapėdžiai nesibičiuliauja su blemais. 
Gal jie nepriklauso karalystei ar provincijai? 

— Ak, ne, jie kaip ir mes būti Presbyter tarnai, taip pat ir pon- 
kiai, pigmėjai, milžinai, panokiai, beliežuviai, nubai, eunuchai ir 
satyrai-kurių-niekas-nematė. Visi būti dori krikščionys ir ištikimi 
diakono ir Presbyter tarnai. 

— Jūs nedraugaujate, nes esate skirtingi? - paklausė Poetas. 

— Kaip tu sakyti - skirtingi? 

— Na, tu esi skirtingas, kitoks nei mes ir... 

— Kodėl aš skirtingas? 

— Viešpatie švenčiausias, - tarė Poetas, - juk turi tik vieną ko- 
ją! Ir mes, ir blemas jų turime po dvi! 

— Ir jūs, ir blemas pakelti vieną koją ir turėti tik vieną. 

— Bet tu neturi kitos, kurią galėtum nuleisti! 

— Kodėl aš turėti nuleisti koją, kurios nėra? Tu turėti nuleisti 
trečią koją, kurios nėra? 

Čia įsiterpė Boidis, bandydamas juos sutaikyti: 

— Gavagai, klausyk, negali paneigti, kad blemas neturi galvos. 

— Kaip neturėti galvos? Turi akis, nosį, burną, kalba, valgo. Kaip 
tu tai daryti, jei neturėti galvos? 

— Argi niekada nepastebėjai, kad jis neturi kaklo, o ant kaklo — 
to apvalaus dalyko, kurį tu ant kaklo turi, o jis neturi! 

— Ką reiškia „pastebėti“? 

— Pamatei, supratai, žinai! 

— Gal tu sakyti, kad jis ne visai toks kaip aš, kad mano motina 
nesupainioti manęs su juo. Bet ir tu ne visai toks kaip tavo bičiu- 
lis, nes jis turėti apgamą ant skruosto, o tu neturėti. Tavo bičiulis 
skirtis nuo šito juodo, kuris būti vienas iš Karalių, o jis skirtis nuo 
to kito su juoda barzda kaip rabino. 

— Iš kur žinai, kad mano barzda kaip rabino? -viltingai paklau- 
sė Saliamonas, pagalvojęs apie prarastąsias gentis ir tuose žodžiuo- 
se matydamas akivaizdų ženklą, kad jos čia buvo, o gal tebegyve- 
na toje karalystėje. - Ar esi matęs kitų rabinų? 

— Aš ne, bet ten, Pndapecime, visi sakyti „rabino“ barzda. 

Boronas tarė: 

— Kitaip tariant, tas vienapėdis neskiria savęs nuo blemo, kaip 
mes neskiriame Porčelio nuo Baudolino. Geriau pagalvojus, taip 
nutinka, kai susiduri su svetimšaliais. Ar du maurai jums labai 
skiriasi vienas nuo kito? 

— Taip, - atsakė Baudolinas, - bet blemas ir vienapėdis ne tas 
pat, kaip mes ir maurai, kuriuos matome tik nuvykę pas juos. Jie 
gyvena vienoje provincijoje ir jis skiria vieną blemą nuo kito, jei 
sako, kad tas, kurį ką tik matėme, yra jo draugas, o kiti - ne. 
Gavagai, gerai manęs paklausyk: sakei, kad provincijoje gyvena 
ir panokių. Žinau, kas yra panokiai, jie beveik tokie pat žmonės 
kaip mes, tik su dviem didelėm ausim, nukarusiom iki kelių, į 
kurias sušalę susisupa lyg į apsiaustą. Ar panokiai tokie? 

— Taip kaip ir mes. Aš irgi turėti ausis. 

— Vardan Dievo, bet ne iki kelių! 

- Ir tavo ausys daug didesnis už tavo bičiulio. 

— O, varge, bet ne tokios kaip panokių! 

— Kiekvienas turi ausis, kokias jam duoti motina. 

— Tai kodėl sakai, kad blemai ir vienapėdžiai nesutaria? 

— Jie blogai galvoti. 

— Kaip - blogai? 

— Jie krikščionys, kurie klysti. Jie phantasiastoi. Jie kaip ir mes 
sakyti, kad Sūnus ne tos pačios prigimties kaip Tėvas, nes Tėvas 

būti anksčiau, nei prasidėti laikas, o Sūnus sukurtas Tėvo ne iš 
reikalo, o iš valios. Taigi Sūnus būti Dievo įsūnis, ar ne? Blemai 
sakyti: Sūnus nėra tos pačios prigimties kaip Tėvas, nes juk Žo- 
dis, jei būti tik įsūnis, negali tapti kūnu. Taigi Jėzus niekada ne- 
tapti kūnu, tai, ką matė apaštalai, būti tik... kaip pasakyti... 
phantasma... 

— Regėjimas. 

— Tikrai. Jie sakyti, kad Sūnaus mirtis ant kryžiaus - tik regėji- 
mas, jis negimti Betliejuje, negimti iš Marijos, vieną dieną jis pa- 
sirodyti prie Jordano upės prieš Joną Krikštytoją ir visi ištarti „O“. 
Tad jei Sūnus nebūti kūnas, kaip sakyti, kad šita duona būti mano 
kūnas? Todėl jie nedalyti per Komuniją duonos ir burg. 

— Gal todėl, kad turi siurbti vyną, ar kaip tu jį vadini, pro tą 
šiaudą, - tarė Poetas. 

— O panokiai? - paklausė Baudolinas. 

— Jiems nerūpėti, ką daryti Sūnus, kai nusileisti į žemę. Jie gal- 
voti tik apie Šventąją Dvasią. Paklausyk, jie sakyti: krikščionys 
vakaruose galvoti, jog Šventoji Dvasia kilti iš Tėvo ir iš Sūnaus. 
Jie nesutikti ir sakyti, kad „iš Sūnaus“ pridurta vėliau, o Konstan- 
tinopolio tvirtinimas - to nebūti. Jiems Šventoji Dvasia kilti tik iš 
Tėvo. Jie galvoti priešingai nei pigmėjai. Pigmėjai sakyti, kad Šven- 
toji Dvasia kilti tik iš Sūnaus, o ne iš Tėvo. Panokiai pirmiausia 
nekęsti pigmėjų. 

— Bičiuliai, - tarė Baudolinas kreipdamasis į savo bendražy- 
gius, — akivaizdu, kad šioje provincijoje gyvenančios skirtingos 
rasės nepaiso kūno, spalvos ar formos skirtumų, kaip tai daro- 
me mes, kurie matydami neūžaugą laikome jį gamtos klaida. 
Tačiau, kaip ir daugelis mūsų išminčių, jiems svarbūs minčių skir- 
tumai apie Kristaus prigimtį, arba apie Švenčiausiąją Trejybę, 
ko esame prisiklausę Paryžiuje. Toks jų mąstymo būdas. Pasi- 
stenkime juos suprasti, kitaip įsivelsime į begalinius ginčus. Tai- 
gi apsimeskime, kad blemai tokie pat kaip vienapėdžiai, o tai, 
ką jie galvoja apie mūsų Viešpaties prigimtį, mums, tiesą sa- 
kant, visai neturi rūpėti. 

— Kaip suprantu, vienapėdžiai pasiduoda siaubingai Arijaus ere- 
zijai, - tarė Boronas, iš jų visų perskaitęs daugiausia knygų. 

— Na ir kas? - atšovė Poetas. - Tegul tuo rūpinasi graikai. 
Mums, gyvenantiems šiaurėje, ar labai rūpėjo, kas yra tikrasis 
popiežius, o kas - antipopiežius, ką jau kalbėti, kad viskas pri- 
klausė nuo mano velionio pono Rainaldo užgaidos. Kiekvienas 
turi ydų. Baudolino tiesa, nieko nepaisykime ir paprašykime, 
kad jis palydėtų mus pas savo diakoną, nors tai ir ne kažin kas, 
bet jis bent vardu Jonas. 

Taigi bičiuliai paprašė Gavagai nuvesti juos į Pndapecimą, ir 
šis leidosi pirmyn lėtai šuoliuodamas, kad arkliai spėtų paskui. 
Po dviejų valandų jie pasiekė paparčių jūros kraštą ir įjojo į alyv- 
medžių bei vaismedžių sodus: medžių paunksnėje sėdėjo beveik 
žmogiškos išvaizdos būtybės, palydėdamos juos smalsiais žvilgs- 
niais ir sveikindamos rankų mostais, o iš jų burnų sklido stūgavi- 
mas. Gavagai paaiškino, kad tai beliežuviai, jie gyvena už miesto, 
nes yra mišiolninkai - tiki, jog į dangų galima patekti vien tyliai ir 
nuolat meldžiantis, nepriimant sakramentų, nepraktikuojant gai- 
liaširdystės ir kitų atgailos būdų, neatliekant jokių tikėjimo apei- 
gy. Todėl jie niekada nesilanko Pndapecimo bažnyčiose. Visi jų 
nemėgsta, nes net darbą jie laiko gailiaširdyste, taigi bergždžiu 
reikalu. Jie gyvena skurdžiai, minta tų visai bendruomenei pri- 
klausančių medžių vaisiais be jokių skrupulų. 

— Bet jie tokie pat kaip jūs, ar ne? - įgėlė Poetas. 

— Jie būti kaip mes, jei mes tylėti. 


Aukštumos vis artėjo, ir kuo arčiau jie buvo, tuo aiškiau sklei- 
dėsi jų prigimtis. Už akmenų ruožo palengva kilo purūs gelsvi 
kalneliai, panašu į plaktą grietinėlę, tarė Kolandrinas, ne, į cuk- 
raus vatos gniužulus, ne, kur ten, į smėlio krūveles - vieną prie 
kitos. Už jų stiebėsi tai, kas iš tolo atrodė lyg pirštai: uolėtos vir- 
šukalnės, užklotos tamsesne uoliena, kartais lyg gobtuvu, kartais 
tarytum iš priekio ir nugaros atsikišusia plokščia šlike. Toliau kal- 
nai buvo jau ne tokie smailiaviršūniai, bet lyg aviliai, išvarpyti an- 

gų, kol galų gale paaiškėjo, jog tai ne namai, o akmens prieglobs- 
čiai su iškaltomis angomis, į kurias vedė medinės kopėčios, tarp 
aukštų surištos vienos su kitom, kiekvieną iš tų kyšulių apipinda- 
mos kabančiu raizginiu, kuriuo vikriai laipiojo iš tolo į skruzdėles 
panašūs gyventojai. 

Miesto vidury stovėjo tikri namai, arba būstai, irgi iškalti uolo- 
se, su atsikišusiais fasadais, išstypę į viršų. Dar toliau tamsavo di- 
desnis netaisyklingos formos statinys, irgi išvarpytas angų, bet la- 
biau primenančių geometrinės langų ar durų figūras, kai kurias iš 
jų gaubė arkos ir altanos, kyšojo balkonėliai ir terasėlės. Vienas 
angas dengė spalvingos užuolaidos, kitas - šiaudų dembliai. Taigi 
bičiuliai atsidūrė kalnų slėnyje, o kartu mieste, kur virte virė gyve- 
nimas, nors ir ne tokiame stebuklingame, kokį tikėjosi išvysti. 

Kad miestas tankiai apgyventas ir jame virė gyvenimas, rodė 
minia, užplūdusi tegul ne gatves ir aikštes, tai bent plynes tarp 
viršukalnės ir kyšulio, tarp uolų ir bokštų. Toje margaspalvėje mi- 
nioje maišėsi šunų, asilų ir kupranugarių, kuriuos bičiuliai matė 
kelionės pradžioje, bet dar niekada tiek daug ir tokių įvairių: vie- 
ni jų buvo vienkupriai, kiti - dvikupriai, o kai kurie net trikupriai. 
Matė ir ugnies rijiką, rodantį savo meistrystę miniai žmonių ir 
laikantį už pavadžio panterą. Labiausiai juos nustebino vežimus 
traukiantys vikrūs keturkojai: jų kūnas buvo kaip kumeliukų, ko- 
jos ilgos, su jaučių kanopomis, kailis geltonas, dideliais rudais lo- 
pais, o kaklas nepaprastai laibas, laikantis kupranugario galvą su 
dviem mažais ragučiais ant viršugalvio. Gavagai pasakė, kad tai 
kupranupardai, juos sunku pagauti, nes jie greit laksto, ir tik vie- 
napėdžiai geba juos pasivyti ir pažaboti. 

Tikrai, nors be gatvių ir aikščių, tas miestas atrodė lyg milžiniš- 
kas turgus, o kiekvienoje laisvesnėje vietoje buvo išskleista pala- 
pinė, suręsta pavėnė, ant žemės patiestas demblys ar ant dviejų 
akmenų užkelta lenta. Čia matei vaisių, kapotos mėsos (vertin- 
giausia berods buvo kupranugarių), visų vaivorykštės spalvų kili- 
mų, drabužių, juodo obsidiano peilių, akmens kirvių, molio tau- 
rių, kaulų ir raudonų bei geltonų akmenėlių vėrinių, keisčiausių 

formų skrybėlių, šerpių, antklodžių, raižytų medžio skrynelių, įran- 
kių dirbti žemę, kamuolių ir skudurinių lėlių vaikams, amforų su 
žydrais, gintariniais, rožiniais ir ryškiai geltonais skysčiais, pipirų 
pilnus dubenis. 

Mugėje nebuvo matyti metalinių daiktų, ir Gavagai, paklaus- 
tas, kodėl, nesuprato, ką reiškia žodžiai „geležis“, „metalas“, 
„bronza“ ar „varis“, kad ir kokia kalba Baudolinas bandė juos 
pavadinti. 

Toje minioje sukiojosi žvitrūs vienapėdžiai, grakščiai ant galvų 
nešdami kaupinas pintines, blemai, dažniausia stovintys nuoša- 
lioje pašiūrėje ar už prekystalio su kokoso riešutais, panokiai vė- 
jyje plevėsuojančiom ausim, tik moterys droviai apsisiausdavo 
jomis krūtis, prilaikydamos ranka tarsi šalį, ir daug kitų būtybių, 
tarsi nužengusių iš vienos tų knygų apie stebuklus, kurių minia- 
tiūromis Baudolinas gėrėjosi laukdamas įkvėpimo Beatričei skir- 
tiems laiškams. 

Pamatė ir tuos, kurie neabejotinai buvo pigmėjai: labai tamsios 
odos, su šiaudų prijuoste ir per petį permestu lanku - kaip reikala- 
vo jų prigimtis, pagrindiniu ginklu kovojant su gervėmis, ir toje 
kovoje jiems, matyt, ne kartą teko nugalėti, nes daugelis vaikštinė- 
jo siūlydami savo laimikius, pakabintus už kojų ant ilgos karties, 
kurią nešdavo keturiese, po du kiekviename gale. Pigmėjai buvo 
žemesni už gerves ir kabantys paukščiai vilkdavosi žeme, todėl te- 
ko perkabinti už kaklų, o vilkdamosi kojos palikdavo ilgą šliūžę. 

Sutiko ponkių, ir, nors buvo apie juos skaitęs, negalėjo smal- 
siai netyrinėti tų būtybių tiesiomis kojomis be kelio sąnarių, ne- 
rangiai žengiančių arkliškomis kanopomis. Labiausiai stebino tai, 
kad vyrų varpos karojo ant krūtinių, o moterys toje pat vietoje 
turėjo makštis, tačiau jų nesimatė, nes buvo pridengtos ant nuga- 
ros surištomis skraistėmis. Pasakojama, kad jie ganydavo šešiara- 
ges ožkas, ir tai buvo tiesa, nes tuos gyvūnus kai kurie iš jų parda- 
vinėjo turguje. 

— Visai, kaip parašyta knygose, - be paliovos murmėjo sužavė- 
tas Boronas. 

Paskui ištarė garsiai, kad išgirstų ir Ardzrounis: 

— Dar knygose parašyta, kad tuštumos nėra. Taigi, jei yra pon- 
kiai, nėra ir tuštumos. 

Ardzdrounis gūžčiojo pečiais ir ieškojo, ar kas neparduoda bu- 
teliukų su skysčiu odai balinti. 

Tą Žmonių šurmulį retkarčiais numaldydavo juodi aukšti vyrai, 
iki pusės nuogi, su maurų kelnėmis ir baltais turbanais, ginkluoti 
tik didžiuliu gumbuotu vėzdu, kuriuo vienu smūgiu būtų galėję 
patiesti jautį. Pndapecimo gyventojai būriais sekiojo paskui at- 
ėjūnus, ypač stebėdamiesi arkliais, matyt, niekada neregėtais, tad 
juodieji vyrai tramdydavo minią ir jiems reikėjo tik pasukti vėz- 
dus, kad aplink tuoj ištuštėtų. 

Baudolinas pastebėjo Gavagai duodant ženklą juodiesiems vy- 
rams, kai grūstis ypač padidėdavo. Iš susirinkusiųjų mostų galėjai 
suprasti, kad jie norėtų lydėti garbiuosius svečius, bet Gavagai 
tvirtai nusprendė pasilikti juos sau ir puikavosi tarsi sakydamas: 
„Jie būti mano nuosavybė ir niekas nedrįsti jų liesti“. 

Juodieji vyrai, pasakė Gavagai, yra diakono sargybiniai nubai, 
kurių protėviai atvyko iš Afrikos gilumos, tačiau jie čia ne svetim- 
šaliai, nes daug jų kartų gimė Pndapecimo apylinkėse ir jie ištiki- 
mi diakonui iki mirties. 

Pagaliau išvydo ir milžinus, kurie buvo daug aukštesni už nu- 
bus ir todėl gerokai išstypę virš minios. Jie buvo ne tik milžinai, 
bet ir vienaakiai. Susivėlę, prastai apsirengę, pasak Gavagai, jie 
išsigremždavo namus uolose arba ganydavo avis ir jaučius, ir šis 
darbas jiems puikiai sekėsi: jie gebėjo už ragų prilenkti jautį prie 
žemės, o jei koks avinas atsiskirdavo nuo bandos, jiems nereikėjo 
šuns - tiesiog ištiesdavo ranką, sugriebdavo jį už kukšteros ir pa- 
dėdavo į vietą. 

— Ar ir šitie jūsų priešai? — paklausė Baudolinas. 

— Čia niekas nebūti niekieno priešas, - atsakė Gavagai. - Ma- 
tai, jie visi kartu parduoti ir pirkti kaip dori krikščionys. Paskui 
kiekvienas grįžti į savo namus, ne visi kartu valgyti ar miegoti. 
Kiekvienas galvoti kaip nori, net jei blogai galvoti. 

— O milžinai ar blogai galvoja... 

— Oi, blogiau ir nebūti! Jie yra artotiritai, tiki, kad Jėzus per 
Paskutinę vakarienę pašventino duoną ir sūrį, nes toks, pasak jų, 
buvo senovės patriarchų maistas. Taip jie išniekinti Komuniją duo- 
na ir sūriu ir vadinti eretikais tuos, kurie per ją duoda burą. Bet 
čia visi blogai galvoti, išskyrus vienapėdžius. 

— Sakei, šiame mieste gyvena ir eunuchų? Jie irgi blogai galvoja? 

— Apie eunuchus geriau tylėti, per daug galingi. Jie nesipainio- 
ti su paprastais žmonėmis. Bet galvoti kitaip nei aš. 

— Bet, jei atmesime mintis, yra tokie pat kaip tu... 

— O ką aš turėti skirtingo nuo jų? 

— Klausyk, velnio didžiapėdi, — įniršo Poetas, — ar tu vaikštai 
pas moteris? 

— Taip, pas moteris vienapėdes, nes jos blogai negalvoti. 

— Ir į tas savo vienapėdes tu kiši tą daiktą, prakeikimas, kur jis? 

— Čia, už kojas, kaip visų. 

— Sakau, kad man jis ne už kojos ir ką tik matėme tokių, ku- 
riems jis karo virš bambos. Ar bent žinai, kad eunuchai to daikto 
visai neturi Ir pas moteris nevaikšto? 

— Gal todėl, kad jiems moterys nepatikti. Gal todėl, kad Pnda- 
pecime aš niekada nematyti moterų eunuchių. Vargšeliai, gal jie 
norėti, bet nerasti eunuchių, o juk negalėti vaikščioti pas blemes 
ar panokes, kurios blogai galvoti! 

— O ar pastebėjai, kad milžinai vienaakiai? 

— Ir aš. Žiūrėk, aš užmerkti šitą akį ir likti tik viena. 

— Laikykit mane, nes nudėsiu jį! - suriko jau visai įsiutęs Poetas. 

- Žodžiu, - tarė Baudolinas, - blemai blogai galvoja, milžinai 
blogai galvoja, visi blogai galvoja, išskyrus vienapėdžius. O ką gal- 
voja jūsų diakonas? 

— Diakonas negalvoti. Jis vadovauti. 

Taip jiems besikalbant vienas nubas puolė prieš Kolandrino žir- 
gą, suklupo ir, ištiesęs rankas, nuleidęs galvą, kažką pasakė nepa- 
žįstama kalba, tačiau iš balso galėjai suprasti, kad tai - sielvartin- 
ga malda. 

— Ko jis nori? — paklausė Kolandrinas. 

Gavagai atsakė, kad nubas Viešpaties vardu meldžia nukirsti 
jam galvą tuo gražiu kardu, kuris kabojo Kolandrinui prie šono. 

— Nori, kad jį nužudyčiau? Kodėl? 

Gavagai atrodė sutrikęs. 

— Nubai labai keisti. Tu žinoti, jie — cirkumcelionai. Geri kariai 
tik todėl, kad geisti kančios. Nėra karo, o jie norėti kančios tuoj 
pat. Nubai kaip vaikai: tuoj pat norėti, kas jiems patikti. 

Jis kažką pasakė nubui ir šis nuėjo nunarinęs galvą. Paprašytas 
daugiau papasakoti apie cirkumcelionus, Gavagai pasakė, kad nu- 
bai yra cirkumcelionai. Paskui pridūrė, kad artėja saulės laidos 
metas, turgus retėja ir reikia eiti prie bokšto. 

Minia išties retėjo, prekiautojai krovė savo daiktus į didelius krep- 
šius. Iš uolų sienose Žiojinčių angų leidosi virvės ir kažkas viduje 
traukė viršun prekes. Visi darbavosi spėriai ir netrukus miestas iš- 
tuštėjo. Dabar jis priminė milžiniškas kapines su nesuskaičiuojamo- 
mis laidojimo nišomis, paskui tose duryse ar languose pamažu suži- 
bo šviesos — ženklas, kad Pndapecimo gyventojai kūrė židinius ir 
degė žiburius, ruošdamiesi vakarienei. Pro kažkokius nematomus 
dūmtraukius tų laužų dūmai veržėsi per smailių ir kyšulių viršūnes, 
o blyškų dangų varstė juosvi stulpai, išnykstantys tarp debesų. 

Perėjo likusį Pndapecimo gabalėlį ir pasiekė plynę, už kurios 
stūksojo kalnai be jokios regimos perėjos. Ten stovėjo vienintelis 
visame mieste sumūrytas statinys, pusiau sulindęs į kalną. Tai bu- 
vo bokštas, tikriau, laiptuoto bokšto priekis, apačioje platus, į vir- 
šų siaurėjantis, bet ne kaip daugeliu sluoksnių vienas ant kito su- 
dėtų vis mažesnių paplotėlių krūva, nes laiptai įvijomis sukosi ap- 
link pakopa po pakopos, ir galėjai nuspėti, kad jie eina ir kalno 
viduryje, apsupdami statinį nuo pagrindo iki viršūnės. Visas bokš- 
tas buvo išvarpytas didelių lyg arkos durų, vienos greta kitų, be 
jokio tarpo, išskyrus staktas, ir atrodė lyg šimtaakė pabaisa. Sa- 
liamonas pasakė, kad taip, matyt, atrodęs žiauriojo Nemroto Ba- 
belyje pastatytas bokštas, turėjęs tapti iššūkiu Švenčiausiajam, te- 
bus Jis per amžius pagarbintas. 

— Štai, - išdidžiai prabilo Gavagai, - čia būti diakono Johannes 
rūmai. Dabar jūs stovėti ir laukti, nes jie žinoti, kad jūs atvykti, ir 

pasiruošti iškilmingai sutikti. Dabar aš eiti. 

— Kur eini? 

— Aš negalėti eiti į bokštą. Kai jūs būti priimti ir susitikti su 
diakonu, aš pas jus sugrįžti. Pndapecime aš jūsų vedlys ir nieka- 
da jūsų nepalikti. Atsargiau su eunuchais, jis jaunas vyras... — 
mostelėjo į Kolandriną, - o jiems patikti jauni. Ave, Evcharisto, 


salam. 
Atsisveikino kiek kariškai, tiesus ant savo vienintelės kojos, ap- 


sisuko ir po akimirkos buvo jau toli. 

BAUDOLINAS SUSITINKA SU DIAKONU JONU 


Kai bičiuliai buvo per penkiasdešimt žingsnių nuo bokšto, pa- 
matė iš jo išeinant procesiją. Pirmas žygiavo būrys nubų, labiau 
išsipusčiusių už sutiktuosius turguje: jų klubai ir kojos buvo ap- 
sukti baltomis juostomis, jas dengė iki pusės šlaunų sijonėlis. 
Ant nuogo kūno jie buvo užsimetę raudonus apsiaustus, pasi- 
puošę odos antkakliais su pritvirtintais spalvotais akmenėliais, 
ne brangiaisiais, o iš upės, išdėliotais spalvinga mozaika. Galvas 
dengė balti gobtuvai su daugybe kaspinėlių. Ant rankų, riešų ir 
pirštų mūvėjo iš virvelių pintas apyrankes ir žiedus. Einantys 
pirmoje eilėje pūtė dūdeles ir mušė būgnus, Žengiantys antroje 
eilėje nešėsi vėzdus ant pečių, trečioje eilėje žygiavo persimetę 
per petį lankus. 

Paskui juos išsirikiavę ėjo eunuchai: plačiais minkštais drabu- 
žiais, išsidažę kaip moterys, su turbanais nelyginant katedros. Žings- 
niuojantis viduryje nešė padėklą su paplotėliais. Pagaliau, lydimas 
dviejų nubų, mojančių jam virš galvos povo plunksnų vėduoklėmis, 
toje procesijoje ėjo neabejotinai aukščiausio rango dignitorius: jo 
galvą dengė turbanas, aukščio kaip dvi katedros, iš įvairiaspalvių 
šilko juostų, ausyse kabojo spalvotų akmenų auskarai, rankas puo- 
šė margaspalvės plunksnų apyrankės. Jo drabužis buvo ilgio iki že- 
mės, per juosmenį surištas sprindžio pločio žydro šilko juosta, ant 
krūtinės kabojo margas medinis kryžius. Jis buvo jau įmetėjęs vy- 
ras ir dažytos lūpos bei melsvai apvestos akys nederėjo su gelsva 
suvytusia oda, tik dar labiau išryškino sulig kiekvienu žingsniu 
drebantį pagurklį. Jo rankos buvo putlios, nagai labai ilgi, nu- 
smailinti lyg ašmenys, padengti rožiniu laku. 

lėm, žemesnio rango eunuchai atsiklaupė, o tas, kuris nešė pa- 
dėklą, nusilenkė, tiesdamas jiems paplotėlius. Baudolinas su bi- 
čiuliais iš pradžių dvejojo, ką turėtų daryti, paskui nusėdo nuo 
arklių, atsilaužė po gabalėlį paplotėlio, iškilmingai sukramtė ir 
nusilenkė. Pagaliau jų pasveikinti žengė vyriausiasis eunuchas. Jis 
krito kniūbsčias ant žemės, paskui pakilo ir kreipėsi graikiškai: 

— Nuo mūsų Viešpaties Jėzaus Kristaus gimimo laukėme jūsų 
sugrįžtant, jei jūs tikrai esate tie, kaip mes manome, ir skaudu 
girdėti, kad dvyliktasis iš jūsų, bet kaip ir jūs pirmasis tarp visų 
krikščionių, negailestingos gamtos jėgų pakeliui paklaidintas. Mū- 
sų sargams įsakysiu laukti jo įsmeigus akis į tolį, o jums linkiu 
geros viešnagės Pndapecime, - pasakė skardžiu balsu. - Diakono 
Jono vardu aš, Praksėjas, vyriausiasis rūmų eunuchų vadas, pro- 
vincijos protonotaras, vienintelis diakono atstovas prie kunigo, 
vyriausiasis slaptojo kelio saugotojas ir logotetas, jums tai tariu. 

Prisistatė taip, tarsi tokios garbingos pareigos būtų turėjusios 
padaryti įspūdį net Karaliams. 

— Na jau, na, -sumurmėjo Aleramas Skakabarocis, pramintas 
Vaikiu, - tik paklausykit! 

Baudolinas daug kartų įsivaizdavo, kaip prisistatys kunigui, bet 
niekada nepagalvojo, kaip turėtų prisistatyti eunuchų vadui, tar- 
naujančiam kunigo diakonui. Nutarė laikytis sutarto plano. 

— Pone, - tarė, - reiškiu tau mūsų džiaugsmą, kad pasiekėme šį 
didingą, turtingą ir nuostabų miestą Pndapecimą, nes kelionėje 
nematėme gražesnių ir labiau klestinčių miestų. Keliaujame iš 
toli ir nešame kunigui Jonui didžiausią krikščionybės relikviją — 
taurę, iš kurios Jėzus Kristus gėrė per Paskutinę vakarienę. Deja, 
pavydo graužiamas velnias sukėlė prieš mus gamtos gaivalus ir 
paklaidino kelyje vieną iš mūsų brolių, kuris kaip tik ir turėjo do- 
vaną, o su ja ir kitus mūsų pagarbos kunigui Jonui liudijimus... 

— Kitaip tariant, - įsiterpė Poetas, - šimtą luitų gryno aukso, du 
šimtus didelių beždžionių, karūną tūkstančio svarų aukso, nusags- 
tytą smaragdais, dešimt neįkainojamų perlų vėrinių, aštuonias- 

dešimt dramblio kaulo skrynelių, penkis dramblius, tris prijau- 
kintus leopardus, trisdešimt žmogėdrų šunų ir trisdešimt kovos 
jaučių, tris šimtus dramblio ilčių, tūkstantį panteros kailių ir tris 
tūkstančius juodmedžio lazdelių. 

— Girdėjome kalbant apie turtus ir mums nepažįstamas me- 
džiagas, kurių gausu besileidžiančios saulės šalyse, - tarė Praksė- 
jas švytinčiomis akimis, — ir garbė dangui, kad prieš palikdamas 
šią ašarų pakalnę galėsiu juos pamatyti! 

— Kodėl neužčiaupei savo dvokiančios srėbtuvės? - sušvokštė 
Boidis Poetui už nugaros, kumštelėdamas jam į kuprą. —- Kas 
bus, kai Zosimas pasirodys ir jie pamatys, kad jis dar varginges- 
nis už mus? 

— Tylek, - atkirto Poetas puse lūpų, - juk sakėme, kad įsikišo 
velnias ir jis viską pasiglemžė. Išskyrus Gradalį. 

— Nors vieną dovaną, dabar reikėtų nors vienos dovanos, kad 
parodytume, jog nesame driskiai, — nesiliovė murmėti Boidis. 

— Gal Krikštytojo galvą, - pusbalsiu pasiūlė Baudolinas. 

— Liko tik penkios, - tarė Poetas veik nejudindamas lūpų, - bet 
nesvarbu, kol būsime karalystėje, kitų keturių vis tiek negalėsime 
rodyti. 

Tik Baudolinas žinojo, kad su Abdulo turėta galva jų buvo še- 
šios kaip ir anksčiau. Ištraukė vieną iš krepšio ir ištiesė Praksėjui 
tardamas, kad dabar - laukdami juodmedžio, leopardų ir visų ki- 
tų grožybių - norėtų padovanoti diakonui vienintelį šioje žemėje 
likusį liudijimą to, kuris krikštijo mūsų Viešpatį. 

Praksėjas susijaudinęs priėmė dovaną, jo akimis, neįkainoja- 
mą dėl spindesio skrynios, kurią manė esant iš tos brangios gelto- 
nos medžiagos, apie kurią girdėjo pasakojant. Nekantraudamas 
pagarbinti šventuosius palaikus ir kaip tas, kuris laiko sava kiek- 
vieną diakonui duotą dovaną, lengvai atidarė skrynią (taigi čia 
juk Abdului priklausiusi galva, su jau sulaužytu spaudu, pamanė 
Baudolinas), paėmė rusvą sudžiūvusią kaukolę, sukurtą Ardzrou- 
nio proto ir rankų, ir trūkinėjančiu balsu sušuko dar niekada gy- 
venime neregėjęs brangesnės relikvijos. 

Paskui eunuchas paklausė, kokiais vardais turėtų vadinti savo 
garbiuosius svečius, nes pagal tradiciją jie jų turėję daugybę ir jau 
niekas nesusigaudo, kurie tie tikrieji. Baudolinas labai atsargiai 
tarė, kad, kol neprisistatys kunigui, jie norėtų būti vadinami var- 
dais, kuriais juos pažįsta tolimuosiuose vakaruose, ir pasakė kiek- 
vieno jų vardus. Praksėjas įvertino Ardzrounio ir Boidžio vardų 
magiją, Baudolino, Kolandrino ir Skakabarocio vardai sužavėjo 
jį savitu skambesiu, išgirdęs Porčelio ir Kutiko vardus įsisvajojo 
apie egzotiškus kraštus. Pasakė suprantąs jų apdairą ir baigė to- 
kiais žodžiais: 

— Užeikite. Jau vėlu ir tik rytoj diakonas galės jus priimti. Šį 
vakarą būsite mano svečiai ir dar niekas nėra surengęs gausesnės 
ir prabangesnės puotos, kur jūs paragausite tokių skanėstų, kad 
su panieka prisiminsite tuos, kuriais jus vaišino besileidžiančios 
saulės kraštuose. 

— Ko galime tikėtis iš tokių skarmalių... Kiekviena iš mūsų mo- 
terų užkankintų savo vyrą, kad tik galėtų geriau apsirengti, - mur- 
mėjo Poetas. — Iškeliavome ir patyrėme šitiek vargų vildamiesi 
pamatyti smaragdų krioklius, kai rašėme laišką kunigui Jonui, ta- 
ve, Baudolinai, pykino nuo topazų, dabar džiaukis tais, pasipuo- 
šusiais akmenėliais ir virvelėm, o dar manančiais, kad yra turtin- 
giausi pasaulyje! 

— Tylek, verčiau eime pažiūrėti, - sušnabždėjo jam Baudolinas. 

Praksėjas palydėjo juos į bokštą ir įvedė į salę be langų, ap- 
šviestą trikojų liepsnų, su viduryje patiestu kilimu, nustatytu mo- 
lio taurėmis ir padėklais. Aplink jį buvo išdėliotos pagalvėlės, 
ant kurių visi susėdo parietę kojas. Patarnavo jaunuoliai, be abe- 
jonės, irgi eunuchai, pusnuogiai, išsitrynę kvapiaisiais aliejais. 
Jie tiesė svečiams dubenis su kvepiančiais mišiniais, eunuchai 
mirkė juose pirštus ir tepė ausų spenelius bei šnerves. Pasikve- 
pinę eunuchai švelniai glamonėjo jaunuolius ir siūlė paduoti 
kvepalų svečiams, kurie sutarė laikytis vietos papročių, tik Poetas 
įniršęs tarė, jei tik kuris jį paliesiąs, — tuoj vienu smūgiu išmušiąs 
jam visus dantis. 

Vakarienė buvo tokia: didelės lėkštės su duona, tikriau, paplotė- 
liais, kalnai virtų daržovių, tarp jų daugiausia kopūstų, kurie dvokė 
pusėtinai, mat buvo apibarstyti visokiausiais prieskoniais, taurės 
su juodu karštu padažu - sorą, kuriame visi mirkė paplotėlius, ir 
Porčelis, pirmas to paragavęs, užsikosėjo lyg spjaudydamas ugnim, 
todėl bičiuliai nutarė juo mėgautis saikingai (bet paskui visą naktį 
kentė nenumaldomą troškulį), sausa ir tąsi gėlavandenė žuvis, ku- 
rią vadino thinsireta (tik pamanykit, murmėjo bičiuliai), apvoliota 
miltuose ir panardinta verdančiame aliejuje, jau senokai nekeista- 
me, sėmenų sriuba, kurią vadino marac, pasak Poeto, šūdo skonio, 
ir kurioje plaukiojo paukštienos gabaliukai, prastai išvirti, kieti lyg 
jaučio oda. Praksėjas išdidžiai pasakė, jog tai — metagalinariena 
(tik pamanykit, vėl susikumščiavo bičiuliai), dar buvo tyrės, kurią 
vadino cenfelec, iš cukruotų vaisių, tik joje buvo daugiau pipirų nei 
vaisių. Eunuchai godžiai valgė kiekvieną naują patiekalą, garsiai 
čepsėdami, kad parodytų savo pasitenkinimą, ir tarytum sakydami 
svečiams: „Patinka? Argi tai ne dangaus dovana?“ Valgė ranko- 
mis, taip pat ir sriubą, sėmė ją sulenktu delnu, viename kąsnyje 
sumaišydami skirtingus dalykus ir vienu kartu sukišdami viską į bur- 
ną. Bet viską darė tik dešine, nes kaire laikė apglėbę per pečius 
patarnaujančius jaunuolius, o šie rūpestingai siūlė vis naujų patie- 
kalų. Nuimdavo rankas nuo pečių tik gerdami: iškėlę ąsočius virš 
galvų čiurkšle pylėsi į burną vandenį. 

Pasibaigus puotai, Praksėjas davė ženklą ir atėję nubai pripil- 
dė mažas taureles balto skysčio. Poetas vienu gurkšniu ištuštino 
savąją, išraudo, atsiraugė, krito kaip negyvas ir taip gulėjo, kol 
jaunuoliai neapšlakstė jo veido vandeniu. Praksėjas paaiškino, kad 
čia neauga vynmedis ir vienintelis alkoholinis gėrimas, kurį jie 
moka gaminti, gaunamas rauginant burq - šiuose kraštuose pa- 
plitusias uogas. Tas gėrimas buvo toks stiprus, kad jį derėjo ra- 
gauti mažais gurkšniukais, geriausia tik kyštelint liežuvį į taurę. 
Tikra nelaimė neturėti vyno, apie kurį rašo Evangelijose, nes Pnda- 
pecimo šventikai laikydami pamaldas kaskart nepadoriai apgirs- 
davo ir vos pajėgdavo ištverti iki pabaigos. 

— Kita vertus, ko kita gali tikėtis iš tų siaubūnų? - atsiduso Prak- 
sėjas, pasivedėjęs Baudoliną į šalį. Tuo metu kiti eunuchai, cyp- 
čiodami iš malonumo, tyrinėjo geležinius keliautojų ginklus. 

— Siaubūnų? - apsimestinai naiviai paklausė Baudolinas. - Ma- 
niau, čia niekas nepastebi vienas kito stebuklingų skirtybių. 

— Girdėjai kalbant vieną iš jų, - tarė Praksėjas niekinamai šyp- 
telėjęs. — Jie čia gyvena nuo neatmenamų laikų, priprato vienas 
prie kito, o nebepastebėdami savo artimųjų trūkumų nepaiso ir 
savųjų. Taip, siaubūnai panašesni į Žvėris nei į žmones, ir jie dau- 
ginasi greičiau už triušius. Privalome juos valdyti kieta ranka, kad 
vienas kito neišgalabytų, kiekvienas apakintas savosios erezijos. 
Todėl prieš daug amžių kunigas Jonas apgyvendino juos čia, ka- 
ralystės pakraštyje, kad savo pasidygėtina išvaizda nedrumstų jo 
pavaldinių ramybės, o jie, patikėk, pone Baudolinai, yra labai gra- 
žūs žmonės. Bet natūralu, kad gamta sukuria ir pabaisų, ir ne- 
lengva paaiškinti, kodėl visa žmonių giminė dar nevirto pabaiso- 
mis nuo tos dienos, kai nukryžiavusi Dievą Tėvą įvykdė patį bai- 
siausią nusikaltimą. 

Eunuchai irgi blogai galvoja, tarė sau Baudolinas, ir uždavė 
šeimininkui dar keletą klausimų. 

— Kai kurie iš tų siaubūnų tiki, kad Sūnus tebuvo Tėvo įvaikin- 
tas, — atsakė Praksėjas, — kiti nesiliauja ginčytis, kas iš ko kilo, ir 
kiekvienas, būdamas siaubūnas, daro siaubingą klaidą, daugin- 
damas dieviškąsias esybes, tikėdamas, kad aukščiausiasis gėris yra 
trys ar net keturios skirtingos dievybės. Stabmeldžiai. Yra tik vie- 
na dievybė, žmonijos istorijoje pasireiškianti skirtingais būdais ar 
per asmenis. Tas vienintelis dieviškas kūnas, kai duoda gyvybę, 
yra Tėvas, kai gimsta, yra Sūnus, kai šventina, yra Dvasia, tačiau 
visados tai viena ir ta pati dieviška prigimtis: visa kita tik kaukė, 
už kurios slepiasi Dievas. Viena dievybė ir vienas trilypis asmuo, 
ne, kaip tvirtina kai kurie eretikai, trys asmenys ir vienas Dievas. 
O jei taip yra ir jei Dievas, įsidėmėk, vienas ir nedalomas, tapo 
kūnu, nepasiųsdamas savo įvaikio, tai ant kryžiaus buvo prikaltas 
pats Tėvas. Nukryžiuoti Tėvą! Ar supranti? Tik prakeikta rasė 

galėjo įvykdyti tokį išniekinimą, ir tikintieji privalo atkeršyti už 
Tėvą. Jokio gailestingumo prakeiktajai Adomo giminei. 


Baudolinui pradėjus pasakoti apie kelionę, Niketas klausėsi ty- 
lėdamas ir nepertraukdamas. Bet dabar prabilo nujausdamas, kad 
jo pašnekovas dvejoja, kaip derėtų aiškinti savo žodžius. 

— Manai, kad eunuchai nekentė Žmonių giminės todėl, kad toji 
privertė kentėti Tėvą, arba įtikėjo šita erezija, nes nekentė žmo- 
nių giminės? — paklausė. 

— Apie tai svarsčiau tą vakarą ir vėliau - ir neradau atsakymo. 

— Žinau, kaip mąsto eunuchai. Daug jų pažinau imperatoriaus 
rūmuose. Jie stengiasi sutelkti valdžią savo rankose, kad galėtų 
išlieti tužmastį ant tų, kam skirta duoti gyvybę. Bet nekart paty- 
riau, kad ir daugelis kitų, ne eunuchų, naudojasi valdžia, idant 
gautų tai, ko kitaip negalėtų įgyti. Gal valdžia sunkiau suvaldoma 
aistra nei meilė. 

— Sutrikau ir dėl kitų dalykų. Paklausyk: Pndapecimo eunu- 
chai — tai kasta, kuri dauginosi rinkimų keliu, nes prigimtis nesu- 
teikė jiems kitų būdų. Praksėjas pasakojo, kad jau nuo amžių se- 
nieji eunuchai išsirinkdavo malonius jaunuolius, paversdavo juos 
panašiais į save ir šie pirma tapdavo jų tarnais, o paskui - įpėdi- 
niais. Kur jie rasdavo tų jaunuolių, malonių ir dailių, jei visoje 
Pndapecimo provincijoje gyveno tik gamtos išdaigos? 

— Eunuchai tikrai atvyko iš svetur. Daugelyje kariuomenių ir vie- 
šosios valdžios institucijų būna taip, kad turintis valdžią nepriklau- 
so valdomai bendruomenei, idant nebūtų švelnus savo pavaldiniams 
ar nesijaustų panašus į juos. Gal taip surikiavo kunigas, siekdamas 
suvaldyti tas skirtingas ir linkusias vaidytis būtybes. 

— Kad galėtų be sąžinės graužaties pasmerkti jas mirčiai. Mat 
iš Praksėjo kalbos supratau dar du dalykus. Pndapecimas buvo 
paskutinis avanpostas prieš prasidedant kunigo karalystei. Už jos 
tik siauras kalnų tarpeklis vedė kitapus, o ant tarpeklį juosusių 
uolų nuolat budėjo nubų sargyba, pasiruošusi užmėtyti akmeni- 
mis kiekvieną, išdrįsusį ten įžengti. Išėjus iš tarpeklio laukė ne- 

užmatoma pelkė, tokia klastinga, kad tą, kuris bandydavo ją per- 
eiti, įtraukdavo be paliovos verpetais liulantis purvas ar smėlis, o 
įsmukęs iki pusės blauzdų nebegalėdavo ištraukti kojų ir išnyk- 
davo, lyg skenduolis jūroje. Per pelkę vedė vienas vienintelis ta- 
kas, žinomas tik eunuchams, išmokytiems jį atpažinti iš tam tikrų 
ženklų. Taigi Pndapecimas buvo vartai, gynybinis bokštas, spau- 
das, kurį reikėjo sulaužyti, kad patektum į karalystę. 

— O kad jūs buvote pirmieji per kažin kiek amžių ten pasirodę 
atėjūnai, toji gynyba nebuvo sunkus darbas. 

- Priešingai. Praksėjas apie tai kalbėjo miglotai, lyg būtų drau- 
džiama tarti vardą tų, kurie kėlė grėsmę, bet paskui puse lūpų 
prasitarė, kad visa provincija gyvena baimindamasi hunų, labai 
karingos genties, kuri kiekvieną akimirką gali bandyti čia įsiverž- 
ti. Jei tie priartėtų prie Pndapecimo vartų, eunuchai pasiųstų vie- 
napėdžius, blemus ir kitus siaubūnus, kad šie savo kūnais nors 
trumpai sulaikytų įsiveržimą, paskui palydėtų diakoną į tarpeklį, 
užverstų jį akmenimis ir pasitrauktų į karalystę. Jei jiems nepa- 
vyktų to padaryti ir juos sučiuptų, nes hunai gali kurį nors iš jų 
kankinimais priversti parodyti vienintelį tikrą kelią į kunigo ka- 
ralystę, jiems prisakyta prieš patenkant į nelaisvę išgerti nuodų, 
kurių kiekvienas turi maišelyje ant kaklo po drabužiais. Baisiau- 
sia, kad Praksėjas neabejojo, jog jie taip ar kitaip išsigelbės, pas- 
kutinę akimirką lyg skydu prisidengę nubais. Kokia laimė, kalbė- 
jo Praksėjas, turėti cirrkumcelionus asmens sargybiniais. 

— Girdėjau apie juos. Kažkada, labai seniai, Afrikos pakrantėse 
gyveno eretikai, vadinami donatistais, tvirtinę, kad bažnyčia turinti 
būti šventųjų bendruomenė, tačiau dabar, deja, jos vadovai išklydę 
iš kelio. Todėl, pasak jų, nė vienas šventikas negali teikti sakramen- 
tų. Jie nuolat kovojo su kitais krikščionimis. Ryžtingiausi iš dona- 
tistų buvo cirkumcelionai, juodaodžiai barbarai, klajoję po apylin- 
kes ieškodami kančios, puldavę keliautojus šaukdami „Deo lau- 
des“ ir grasindami savo vėzdais versdavę juos nužudyti, kad galėtų 
patirti aukos palaimą. Išsigandę žmonės atsisakydavo tai daryti, 
todėl cirkumcelionai pirma juos apiplėšdavo, paskui suskaldyda- 
vo galvas. Maniau, tie fanatikai jau seniai išmirę. 

— Matyt, Pndapecimo nubai - jų palikuonys. Su įprasta panie- 
ka savo pavaldiniams Praksėjas pasakė, kad kaunantis jie labai 
naudingi, nes mielai leidžiasi priešo nužudomi, o kol juos visus 
išžudys, eunuchams pakaks laiko užversti tarpeklį. Cirkumcelio- 
nai jau daug amžių laukė tos kovos, bet niekas nesikėsino už- 
grobti provincijos, o jie sunkiai tvardėsi, nemokėdami taikiai gy- 
venti. Negalėjo puldinėti ir plėšti siaubūnų, kuriuos jiems buvo 
įsakyta saugoti, todėl išliedavo savo įkarštį plikomis rankomis me- 
džiodami laukinius žvėris. Kartais patraukdavo kitapus Sambati- 
jono, į akmenuotas lygumas, kur gyveno chimeros ir mantikoros, 
ir kai kuriems iš jų nusišypsodavo laimė baigti savo dienas kaip 
Abdului. Bet to jiems nebuvo gana. Kartais patys karingiausi vi- 
sai prarasdavo protą. Praksėjas jau žinojo, kad vienas iš jų šią 
popietę meldė mus nukirsti jam galvą. Kai kurie iš tarpeklio sar- 
gų šokdavo stačia galva žemyn, žodžiu, sunkiai sekėsi juos suval- 
dyti. Eunuchams liko tik viena: palaikyti jų budrumą įspėjant apie 
nuolatinį pavojų, tikinant, kad hunai jau beldžiasi į miesto vartus, 
todėl nubai dažnai klajodavo po slėnį stebeilydamiesi į tolį ir 
džiaugdamiesi kiekvienu tolumoje pasirodančiu dulkių stulpu, 
laukdami priešų, ir toji viltis lydėjo juos ilgus šimtmečius, per- 
duodama iš kartos į kartą. Tačiau ne visi jie buvo tikrai pasiryžę 
aukotis, kiti tik garsiai skelbė trokštą kančios norėdami gauti ge- 
rai pavalgyti ir apsirengti, todėl reikėjo juos maldyti skaniais val- 
giais ir dideliu kiekiu burg. Supratau, kad eunuchai kasdien vis 
labiau tūžta, priversti valdyti nekenčiamus siaubūnus ir patikėti 
savo gyvybę apgirtusiems rajūnams fanatikams. 


Jau buvo vėlu, todėl Praksėjas paliepė sargybiniams nubams 
palydėti bičiulius į jų pastovį - priešais bokštą stūksantį nedidelį 
akmeninį avilį, kurio viduje visiems pakako vietos. Užlipę kada- 
ruojančiomis kopėčiomis, išvarginti nepaprastos dienos, jie mie- 
gojo iki ryto. 

Juos pažadino Gavagai, prisistatęs jų paslaugoms. Nubai jam 
pranešė, kad diakonas pasiruošęs priimti svečius. 

Bičiuliai sugrįžo į bokštą ir Praksėjas pats užvedė juos išori- 
niais laiptais į paskutinį aukštą. Įėję vidun, jie atsidūrė ratu su- 
kančiame koridoriuje, iš kurio vėrėsi gausybė durų, vienos greta 
kitų, lyg dantys burnoje. 


— Pone Niketai, tik vėliau perpratau to aukšto sandarą. Sunku 
bus tau ją apsakyti, bet pabandysiu. Įsivaizduok, kad tas korido- 
riaus žiedas - lyg pakraštys skritulio, kurio viduryje yra apvali sa- 
lė. Kiekvienos didžiojo koridoriaus durys veda į mažąjį korido- 
rių, o kiekvienas iš jų it vienas iš apskritimo spindulių, susieinan- 
čių vidurinėje patalpoje. Jei mažieji koridoriai būtų buvę tiesūs, 
būtum galėjęs matyti, kas vyksta vidurinėje patalpoje, o esantis 
joje būtų galėjęs matyti į ją ateinančius. Bet kiekvienas mažasis 
koridorius prasidėdavo tiesiai, o gale užsiriesdavo, ir tik tada baig- 
davosi toje salėje. Todėl iš žiedinio koridoriaus niekas negalėjo 
matyti salės ir trikdyti esančiųjų joje ramybės... 

— Bet ir esantys salėje tik paskutinę akimirką galėdavo pamaty- 
ti ateinančiuosius. 

— Tikrai, ir toji smulkmena mane pribloškė. Supratau, kad dia- 
konas, provincijos valdovas, gyveno pasislėpęs nuo smalsių žvilgs- 
nių, o kartu galėjo būti netikėtai užkluptas savo eunuchų. Jis bu- 
vo lyg kalinys, kurio negalėjo sekti sargai, bet ir jis negalėjo jų 
stebėti. 

— Tavieji eunuchai buvo gudresni už mūsiškius. Dabar papasa- 
kok apie diakoną. 


Jie įėjo. Erdvi salė buvo tuščia, tik aplink sostą stovėjo keletas 
skrynių. Sostas, tamsaus medžio, su baldakimu, stūksojo vidury- 
je. Jame sėdėjo žmogaus pavidalo būtybė tamsiais drabužiais, su 
turbanu ant galvos ir šydu ant veido. Kojos apautos tamsiomis 
rytietiškomis smailianosėmis šlepetėmis, rankas dengė tamsios 
pirštinės, taigi negalėjai įžvelgti jokių sėdinčiojo bruožų. 

Abiejose sosto pusėse parietusios kojas sėdėjo dar dvi būtybės, 
irgi apsigobusios šydais. Viena jų retkarčiais prikišdavo diakonui 

taurę su smilkalais, kad šis įtrauktų jų garų. Diakonas mėgino 
spirtis, tačiau Praksėjas ženklais įsakmiai meldė sutikti, matyt, tai 
buvo kokie vaistai. 

— Sustokite per penkis žingsnius nuo sosto, nusilenkite ir prieš 
pasisveikindami palaukite, kol jis pakvies, - sušnabždėjo Prak- 
sėjas. 

— Kodėl jo veidą dengia šydas? — paklausė Baudolinas. 

— Neklausinėkit, jam taip patinka. 

Jie padarė kaip liepti. Diakonas pakėlė ranką ir prakalbo grai- 
kiškai: 

— Nuo vaikystės ruošiausi jūsų sugrįžimo dienai. Mano logote- 
tas jau viską man pasakė, džiaugiuosi galėdamas jus priimti ir jums 
padėti, kol lauksite savo šviesiausiojo bičiulio. Gavau jūsų neįkai- 
nojamą dovaną. Nenusipelniau jos, juo labiau kad tą šventenybę 
man padovanojo nusipelnę būti lygiai pagarbinti. 

Jis kalbėjo silpnu balsu, kaip kenčiantis žmogus, tačiau jo temb- 
ras buvo jaunatviškas. Baudolinas paplūdo tokiu pagarbiu pasvei- 
kinimu, kad niekas nebūtų galėjęs jo apkaltinti nepelnytu puika- 
vimusi jam priskiriama didybe. Diakonas tarė, jog toks nuolan- 
kumas rodo ne ką kita, kaip jų šventumą. 

Paskui pakvietė juos sėstis ant vienuolikos pagalvėlių, puslan- 
kiu išdėliotų per penkis žingsnius nuo sosto, pavaišino burą ir sal- 
džiais riestainiais su pelėsių prieskoniu, paskui pasakė nekantrau- 
jąs iš jų, regėjusių nuostabiuosius vakarų kraštus, sužinoti, ar tik- 
rai ten yra visi tie stebuklai, aprašyti knygose, kurias jam tekę 
skaityti. Paklausė, ar tikrai egzistuoja Enotrija, kur auga medis, iš 
kurio trykštančius syvus Jėzus pavertęs savo krauju. Ar tikrai ten 
duona ne suplota ir storio per pirštą, o stebuklingai iškyla kas 
rytą pragydus gaidžiams, minkšta ir puri po auksaspalve pluta. 
Ar tikrai ten bažnyčios ne iškaltos uolose, o didžiojo Romos ku- 
nigo rūmų lubos ir sijos iš kvapniojo medžio, augančio legendi- 
nėje Kipro saloje. Ar tuose rūmuose durys iš žydro akmens pra- 
maišiui su raguotosios gyvatės ragais, kurie neleidžia žengiančiam 
pro jas įnešti nuodų, o langai iš tokio akmens, kuris praleidžia 

šviesą. Ar tikrai tame mieste yra didelis apvalus statinys, kuriame 
krikščionys ėsdavo liūtus, o jo skliautuose pasirodydavo tobuli 
dirbtiniai saulė ir mėnulis, natūralaus dydžio, kurie skriedavo sa- 
vo ratą pro rankų darbo paukščius, giedančius švelniausias gies- 
mes. Ar tikrai po jo skaidraus akmens grindimis plaukiojo švie- 
saus akmens žuvys. Ar tikrai į tą statinį galėjai patekti laiptais, 
kur po viena iš pakopų žiojėjo plyšys, o pro jį galėjai matyti viską, 
kas vyksta pasaulyje: visus siaubūnus jūros dugne, aušrą ir sute- 
mas, tolimojoje Tulėje gyvenančias minias, mėnulio spalvos siūlų 
voratinklį juodosios piramidės viduryje, baltos ir šaltos medžia- 
gos dribsnius, rugpjūčio mėnesį krintančius iš dangaus virš Afri- 
kos, visas pasaulio dykumas, kiekvieną kiekvienos knygos kiek- 
vieno lapo raidę, rožinius saulėlydžius virš Sambatijono, pasaulio 
tabernakulį tarp dviejų švytinčių plokščių, kurios be galo jį atkar- 
toja, plačius vandenis lyg ežerus be krantų, bokštus, audras, visas 
žeme ropojančias skruzdėles, rutulį, pakartojantį žvaigždžių ju- 
dėjimą, slėpiningą savo širdies ir vidurių plastėjimą, ir visų žmo- 
nių veidus, iškreiptus mirties... 

— Kas jiems pripaistė tokių nesąmonių? — piktinosi Poetas, o 
Baudolinas atsargiai bandė atsakyti tardamas, kad tolimuosiuose 
vakaruose tikrai daug stebuklų, net jei kartais kalnais ir slėniais 
atskriejantys gandai linkę perdėti, tačiau jis galįs paliudyti, kad 
ten, kur leidžiasi saulė, niekada nematęs krikščionių, valgančių 
liūtus. Poetas pusbalsiu šaipėsi: 

— Bent jau ne per pasninką... 

Jie suprato vien savo apsilankymu uždegę vaizduotę to jauno- 
jo valdovo, amžinai uždaryto savo apvaliame kalėjime, ir tai, kad 
gyvendamas tekančios saulės šalyje, negali nesvajoti apie saulėly- 
džio šalies stebuklus, ypač, nesiliovė burbėjęs Poetas, laimė, teuto- 
niškai, jei gyveni tokioje pasaulio skylėje kaip Pndapecimas. 

Paskui diakonas suprato, kad jo svečiai irgi norėtų daugiau iš- 
girsti, todėl tarė, jog gal po daugelio svetur praleistų metų jie 
nebeprisimina kelio į karalystę, iš kurios, kaip sakoma, iškeliavo, 
dar ir todėl, kad per amžius žemės drebėjimai ir kitos šitų kraštų 

permainos pakeitusios kalnus ir lygumas. Paaiškino, kaip sunku 
pereiti tarpeklį ir įveikti pelkę, įspėjo, kad prasideda lietaus me- 
tas ir neverta dabar leistis į kelionę. 

— Be to, eunuchai turi pasiųsti šauklius pas mano tėvą, kad pra- 
neštų apie jūsų apsilankymą, o šie turi grįžti su jo sutikimu jūsų 
kelionei. Kelias ilgas, viskas gali užtrukti metus ar daugiau, be to, 
jums reikia sulaukti savojo brolio. Būkite tikri, čia jus priims kaip 
dera jūsų kilmei ir stotui. 

Jis kalbėjo monotoniškai, lyg kartodamas ką tik išmoktus žo- 
džius. 

Svečiai paklausė, kokios diakono Jono priedermės, ir šis tarė, 
kad anuomet, kai jie iškeliavo, gal buvę kitaip, bet karalystės įsta- 
tymai pataisyti kaip tik Karaliams išvykus. Nereikia manyti, kad 
kunigas - vienas ir tas pats asmuo, valdęs ištisus tūkstantmečius, 
tai veikiau titulas. Mirus kunigui, jo vieton sėsdavo diakonas. Ta- 
da karalystės dignitoriai eidavo lankyti šeimų ir pagal tam tikrus 
stebuklingus ženklus atpažindavo berniuką, ne vyresnį kaip trijų 
mėnesių, kuris tapdavo būsimuoju įpėdiniu ir netikru kunigo sū- 
num. Šeima džiugiai atiduodavo vaiką ir šį nedelsiant išsiųsdavo į 
Pndapecimą, kur jis praleisdavo vaikystę ir jaunystę ruošiamas 
pakeisti savo įtėvį, jo bijoti, jį gerbti ir mylėti. Jaunuolio balsas 
skambėjo liūdnai, nes, pasakė, diakonui lemta niekados nepažin- 
ti savo tėvo, nei tikro, nei netikro, mat jo netekdavo pamatyti net 
pašarvoto, nes nuo jo mirties, iki jis, kaip įpėdinis, pasiekdavo 
karalystės sostinę, praeidavo, kaip minėjo, mažiausia metai. 

— Pamatysiu, ir meldžiu, kad tai įvyktų kaip galima vėliau, tik jo 
atvaizdą ant šarvojimo drobulės, į kurią jį suvynios prieš laidotu- 
ves, įtrynę kūną aliejais ir kitais stebuklingais tepalais, kurių dėka 
ant lino atsispaus jo atvaizdas, — tarė. 

Paskui pridūrė: 

— Ilgai čia viešėsite, tad prašau bent retkarčiais mane aplanky- 
ti. Mėgstu pasakojimus apie vakarų šalių stebuklus ir apie tūks- 
tančius mūšių bei apsiausčių, kurie ten, kaip girdėjau, daro gyve- 
nimą vertą gyventi. Prie jūsų šonų matau ginklus, kur kas gražes- 

nius ir galingesnius už tuos, kuriuos turime čia, ir tikiu, kad jūs 
patys vedėte pulkus į kovą, kaip dera valdovams, kai pas mus jau 
nuo neatmenamų laikų ruošiamasi karui, tačiau dar niekada ne- 
patyriau malonumo vadovauti kariaunai kovos lauke. 

Jis ne kvietė, o kone maldavo balsu jaunuolio, įkaitinusio savo 
vaizduotę stebuklingų nuotykių knygomis. 

- Jei tik leis jums jėgos, pone, - didžiai pagarbiai prabilo Prak- 
sėjas. — Jau vėlu ir jums reikia ilsėtis, metas atsisveikinti su savo 
svečiais. 

Diakonas linktelėjo, o iš jo nuolankaus mosto, kuriuo palydėjo 
savo atsisveikinimą, Baudolinas su bičiuliais suprato, kas iš tikrų- 


jų čia vadovauja. 


31. 


BAUDOLINAS LAUKIA IŠVYKIMO Į KUNIGO JONO 
KARALYSTĘ 


Baudolinas pasakojo ilgai ir Niketas pasijuto išalkęs. Teofilatas 
pasodino jį vakarienės, per ją patiekė visokiausių žuvų ikrų, sriu- 
bos su svogūnais ir alyvuogių aliejumi, pilamos į lėkštę ant duo- 
nos trupinių, grūstų moliuskų padažo, pagardinto vynu, aliejum, 
česnakais, cinamonu, mairūnu ir garstyčiomis. Ne kažin kas to- 
kiam skoniui kaip jo, tačiau Niketas nepasididžiavo. Kai skyrium 
vakarieniavusios moterys susiruošė miegoti, Niketas vėl sėdo klau- 
sytis Baudolino, nekantraudamas sužinoti, ar šis pagaliau pasie- 
kė kunigo karalystę. 

— Pone Niketai, noretum, kad skubėčiau, bet Pndapecime mes 
gyvenome dar ištisus dvejus metus, ir iš pradžių laikas bėgo vie- 
nodai. Apie Zosimą nebuvo jokios žinios, o Praksėjas užsiminė, 
kad jei neatvyks dvyliktasis mūsų būrio narys su žadėtąja dovana 
kunigui — bergždžia keliauti. Be to, kiekvieną savaitę pranešdavo 
mums naujų ir kaskart liūdnesnių žinių: liūčių metas užtruko il- 
giau, nei tikėtasi, pelkė tapo dar labiau nepereinama, pas kunigą 
išvykę pasiuntiniai neatsiuntę jokių žinių, gal jiems nepavyko ras- 
ti to vienintelio tikrojo kelio... Paskui stojo geri orai ir jis prane- 
šė, kad atvyksta hunai, nes vienas nubas juos matė šiaurės kryp- 
tim, todėl negali duoti mums palydovų į tokią sunkią kelionę ir 
panašiai. Neišmanydami, ko griebtis, mokėmės tos šalies kalbų ir 
dabar jau žinojome, kad pigmėjo šūksnis Hekinah degul reiškia 
džiaugsmą, o sveikintis su jais reikia žodžiais Lumus kelmin pesso 
desmar lon emposo, - tai reiškė pasižadėjimą nestoti į karą prieš 
jį ir jo tautą. Jei milžinas į klausimą atsakydavo Bodh-koom, tai 

reiškė, kad jis nesupranta, nubai arklius vadino nek, matyt, pagal 
panašumą su žodžiu nekbrafpfar, kuris reiškė kupranugarį, o ble- 
mams arkliai buvo Aouyhmhnm, ir tik tą vienintelį kartą girdėjo- 
me juos tariant ne vien balsius, o tai rodė, kad jie sugalvojo naują 
žodį niekada nematytam gyvūnui. Vienapėdžiai meldėsi sakyda- 
mi Hai coba, tai jų kalba reiškė „Tėve mūsų“, ugnį vadino deba, 
vaivorykštę - deta, o šunį - zita. Eunuchai per pamaldas garbin- 
davo Viešpatį giedodami Khondinbas Ospamerostas, kamedumas 
karpanemphas, kapsimunas Kamerostas perisimbas prostampros- 
tamas. Pamažu tapome Pndapecimo gyventojais ir blemai ar pa- 
nokiai jau nebeatrodė labai skiriąsi nuo mūsų. Virtome dykūnais: 
Boronas su Ardzrouniu leido dienas ginčydamiesi apie tuštumą, 
Ardzrounis dar įkalbėjo Gavagai suvesti jį su ponkių dailide ir 
derėjosi su juo, ar būtų galima tik iš medžio, be metalo, sukonst- 
ruoti vieną iš savo stebuklingųjų siurblių. Kai Ardzrounis imda- 
vosi to beprotiško darbo, Boronas susimesdavo su Kijotu ir jie 
jodinėdavo po lygumą, svaičiodami apie Gradalį, kartu stebeily- 
damiesi, ar tolumoje nepamatys Zosimo šmėklos. Gal jis pasuko 
kitu keliu, svarstė Boidis, gal sutiko hunus, nežinia ko tiems stab- 
meldžiams galėjo pripasakoti, gal bandė juos įtikinti pulti kara- 
lystę... Porčelis, Kutikas ir Aleramas Skakabarocis, pramintas Vai- 
kiu, dalyvavę statant Aleksandriją, kur įgijo šiokios tokios staty- 
binės nuovokos, užsispyrė įtikinti provincijos gyventojus, kad tvir- 
tai suręstos keturios sienos daug patogiau už tas jų karvelides, ir 
susirado milžinų, gremžusių uolose tas laidojimo nišas, kurie pa- 
siryžo išmokti maišyti skiedinį ir drėbti molio plytas, o vėliau jas 
išdegti saulėje. Miesto pakraštyje iškilo penkios ar šešios trobos, 
bet vieną rytą rado jas užimtas beliežuvių, iš prigimties valkatų ir 
veltėdžių. Pabandė juos išvyti apmėtydami akmenimis, bet šie tvir- 
tai laikėsi. Boidis nenuleido akių nuo tarpeklio žiūrėdamas, ar 
nepaliovė lyti. Žodžiu, kiekvienas sugalvojo savitą būdą leisti lai- 
ką, pripratome prie tenykščių bjaurių valgių, o svarbiausia, nebe- 
galėjome gyventi be burg. Mus guodė mintis, kad karalystė jau 
čia pat, kitaip tariant, tik per vienerių metų kelionės nuotolį, jei 

viskas gerai klosis, be to, jau neprivalėjome ką nors atskleisti ar 
rasti kokį nors kelią, tiesiog reikėjo laukti, kad eunuchai nuvestų 
mus tuo tikruoju keliu. Taigi gyvenom apimti palaimingo tingu- 
lio ir smagiai nuobodžiaudami. Kiekvienas iš mūsų, išskyrus Ko- 
landriną, jau buvo gerokai įmetėjęs. Aš persiritau per penktą de- 
šimtį, sulaukę tokių metų žmonės miršta, jei dar iki tol nespėjo 
numirti. Dėkojome Viešpačiui, vietos klimatas, matyt, mums bu- 
vo į naudą, nes pasijutome pajaunėję, net ir aš atrodžiau visais 
dešimčia metų jaunesnis, nei čia atvykęs. Sakytum mūsų kūnai 
buvo kupini gyvybės, sunykusios tik sielos. Taip susitapatinome 
su Pndapecimo gyventojais, kad net įsitraukėme į jų teologinius 
debatus. 

— Kieno pusėn stojot? 

— Tiesą sakant, viskas prasidėjo todėl, kad Poetui virė kraujas 
ir jis nebevaliojo gyventi be moters. Net vargšas Kolandrinas šiaip 
ne taip laikėsi, bet jis buvo angelas, kaip ir jo vargšė sesuo. Kad 
mūsų akys apsiprato su ta vieta, supratau pamatęs Poetą pradė- 
jus suktis apie vieną panokę. Jį viliojo jos plazdančios ausys, kai- 
tino balta oda, jam ji rodėsi lanksti ir gražialūpė. Jis matė, kaip 
lauke poravosi du panokiai, ir spėjo, kad jausmas turėtų būti nuo- 
stabus: jie susisupo į savo ausis ir mylėjosi tarytum didžiulėje 
kriauklėje, o gal kaip į vynuogių lapus įvyniota malta mėsa, ku- 
rios ragavome Armėnijoje. Nuostabu, sakė jis. Bet kai, norėda- 
mas suartėti, pajuto panokės priešiškumą, susižavėjo blemų pa- 
tele. Sakė, nors ir begalvė, užtat turinti liauną juosmenį ir gun- 
dančią lytį, be to, girdi, taip miela bučiuoti lūpas moters, tarsi 
bučiuotum pilvą. Taigi pradėjo lankytis pas tas būtybes. Vieną 
vakarą nusivedė mus į jų susirinkimą. Blemai, kaip ir kiti provin- 
cijos siaubūnai, niekada nebūtų leidę svetimiesiems dalyvauti sa- 
vo diskusijose apie šventus dalykus, tačiau mes buvome kitokie, 
todėl niekam nekilo mintis, kad ir mes blogai galvojame, priešin- 
gai, kiekviena rasė buvo tikra, kad mes galvojame taip kaip jie. 
Vienintelis, galėjęs rodyti savo nepasitenkinimą mūsų suartėji- 
mu su blemais, buvo Gavagai, bet dabar ištikimasis vienapėdis 

mus dievino ir viskas, ką darėme, buvo gerai. Per savo naivumą ir 
iš meilės mums jis tikėjo, jog lankomės blemų apeigose, kad įti- 
kintume juos Kristų esant Dievo įsūnį. 


Blemų šventykla stovėjo ant žemės, su atsikišusiu neįmantriu 
fasadu - dviem kolonom ir timpanu, likusi dalis slėpėsi giliai uo- 
loje. Jų šventikas kviesdavo tikinčiuosius kūjeliu daužydamas į 
ant virvių pakabintą akmens plokštę, kuri skambėjo kaip suskilęs 
varpas. Viduje matėsi tik altorius, nušviestas Žibintų, kuriuose, 
sprendžiant iš kvapo, degė ne aliejus, o sviestas, gal sumuštas iš 
ožkos pieno. Aplink nebuvo nei kryžių, nei šventų paveikslų, nes, 
kaip paaiškino mūsų vadovė blemė, jie tiki (mat vieninteliai tei- 
singai galvojo), kad Žodis netapo kūnu, todėl ir nedera garbinti 
paveikslo. Dėl tos pačios priežasties jie rimtai nežiūrėjo ir į Ko- 
muniją, todėl per jų pamaldas nebuvo šventinami duona ir vynas. 
Jie negalėjo skaityti Evangelijos, nes toji buvo melo knyga. 

Tada Baudolinas paklausė, kokios gi jų pamaldos, ir vadovė at- 
sakė, kad jie susirenka melstis, paskui visi kartu svarsto didžiąją 
netikro įsikūnijimo paslaptį, kurios dar nesugebėjo iki galo išsiaiš- 
kinti. Blemai išties suklaupė ir pusvalandį skyrė savo keistoms vo- 
kalizėms, paskui kunigas pradėjo tai, ką vadino šventu pokalbiu. 

Atsistojo vienas iš tikinčiųjų ir tarė, kad kenčiantis ir nukry- 
žiuotas Jėzus gal nebuvo tikra dvasia, taip tik jis pasišaipė iš apaš- 
talų, o buvo Tėvo siųsta aukštesnioji jėga, Eonas, įsikūnijusi kaž- 
kokio Galilėjos dailidės kūne. Kitas pasakė, kad, pasak kai kurių, 
Marija tikrai pagimdžiusi žmogų, tačiau Sūnus, kuris negalėjo tapti 
kūnu, perėjo ją kaip vanduo pereina vamzdį, o gal įėjo į ją pro 
ausį. Pasigirdo prieštaravimo šūksmai, daugelis šaukė: ,„Paulikė- 
nas! Bogomilas!“, norėdami pasakyti, kad kalbantysis skelbia ere- 
ziją, ir jis buvo išvarytas iš šventyklos. Trečiasis išdrįso pasakyti, 
kad tas, kuris ant kryžiaus mirė, buvo Simonas Kirėnietis, pasku- 
tinę akimirką pakeitęs Jėzų, tačiau kiti jam priminė, kad, norint 
ką nors pakeisti, tas kas nors turi egzistuoti. Ne, atkirto kalbėto- 
jas, pakeistasis kas nors kaip tik ir buvo Jėzus dvasia, kuris, kaip 

dvasia, nebūtų galėjęs kentėti, o be kančios nebūtų išganymo. Ir 
vėl nauja pasipiktinimo banga, nes, taip sakant, tvirtinama, kad 
žmoniją išganė vargšas Kirėnietis. Ketvirtasis priminė, jog Žodis 
nužengęs į Jėzaus kūną balandžio pavidalu krikšto Jordano upė- 
je akimirką, tačiau taip teigiantys painioja Žodį su Šventąja Dva- 
sia, O juk kūnas nebuvo šmėkla, tai kodėl blemai esą - iš tikrųjų - 
svaičiotojai? 

Įsitraukęs į debatus, Poetas paklausė: 

— Bet jei neįsikūnijęs Sūnus buvo tik dvasia, kodėl Alyvų kalne 
jis ištaria nevilties kupinus žodžius, o ant kryžiaus vaitoja? Koks 
dieviškajai dvasiai skirtumas, jei kažkas kala vinis į kūną, kuris 
tėra regimybė? Gal jis tik vaidino? 
mę, parodydamas savo įžvalgumą ir norą susipažinti, tačiau re- 
zultatas buvo priešingas. Susirinkusieji vienu balsu pradėjo šauk- 
ti: „Anatema! Anatema!“, ir bičiuliai suprato, kad pats laikas pa- 
likti tą susirinkimą. Taip teologinio įkarščio proveržis sutrukdė 
Poetui patenkinti savo neblėstančią kūno aistrą. 


Kol Baudolinas ir kiti krikščionys šitaip leido laiką, Saliamo- 
nas po vieną klausinėjo visų Pndapecimo gyventojų, norėdamas 
ką nors sužinoti apie pradingusias gentis. Gavagai paminėti rabi- 
nai pirmąją jų susitikimo dieną jam liudijo, kad eina teisingu ke- 
liu. Bet ar visokiausių rasių siaubūnai tikrai nieko nežinojo, ar 
jiems buvo uždrausta apie tai kalbėti, Saliamonui nesisekė nieko 
išpešti. Galiausia vienas iš eunuchų pasakė, kad, kaip pasakoja- 
ma, per kunigo Jono karalystę prieš daugelį amžių perėję žydų 
būriai, bet vėliau jie nutarė iškeliauti, gal būgštaudami, kad hunų 
įsiveržimas pastūmės juos į naują diasporą, ir vienas Dievas teži- 
no, kur jie prapuolė. Saliamonas nusprendė, kad eunuchas me- 
luoja, ir kantriai laukė tos akimirkos, kai jie iškeliaus į karalystę, 
kur neabejotinai susitiks savo tikėjimo brolius. 

Gavagai retkarčiais mėgindavo atvesti juos į teisingą tikėjimą. 
Tėvas yra tobuliausias ir šioje visatoje toliausiai nuo mūsų. Tad 

kaip jis galėjo duoti gyvybę Sūnui? Žmonės gimdo vaikus, kad 
per palikuonis pratęstų savo gyvenimą ir išliktų net tais laikais, 
kurių jau nebeišvys, nes bus pakirsti mirties. Tačiau Dievas, pri- 
valantis duoti gyvybę Sūnui, nuo pat pradžių yra netobulas. O jei 
Sūnus visada būtų gyvavęs kartu su Tėvu, būdamas tokios pat 
dieviškos substancijos ar prigimties (čia Gavagai imdavo painioti 
graikų kalbos žodžius ousia, hyposthasis, physis ir hyposopon, ku- 
rių nė Baudolinas nemokėjo išaiškinti), turėtume neįtikimą atve- 
jį, kad Dievas, pagal apibrėžimą nepagimdytas, buvo pagimdytas 
nuo pat amžių pradžios. Taigi Žodis, kurį Tėvas pagimdo, kad 
imtųsi išganyti žmonių giminę, nėra iš Tėvo substancijos: jis pa- 
gimdytas vėliau, be abejo, anksčiau už pasaulį ir yra viršesnis už 
viską, kas sukurta, bet kartu jis ir menkesnis už Tėvą. Todėl Kris- 
tus nėra Dievo galia, primygtinai kartojo Gavagai, aišku, jis ne 
paprasta galia, tarytum koks skėrys, priešingai, jis didelė galia, 
bet yra tik pirmagimis, o ne prigimtis. 

— Taigi jūs tvirtinate, kad Sūnus tebuvo Tėvo įvaikintas, todėl 
nėra Dievas. 

— Taip, bet jis vis tiek šventas, kaip šventas būti diakonas, kuris 
būti kunigo įsūnis. Jei taip būti su kunigu, kodėl negali su Dievu? 
Žinau, kad Poetas paklausti blemų, kodėl, jei Jėzus būti šmėkla, 
Alyvų kalne jis bijoti ir verkti ant kryžiaus. Blemai nemokėti atsa- 
kyti, nes jie blogai galvoti. Jėzus — ne šmėkla, jis įsūnis, o įsūnis 
nemokėti visko kaip jo tėvas. Tu suprasti? Sūnus būti ne omoou- 
sios, tokios pat substancijos kaip Tėvas, bet omoiusios, panašios, 
bet ne tokios pat substancijos. Mes ne eretikai kaip anomėjai: jie 
laikyti Žodį nė nepanašiu į Tėvą, visai skirtingu. Laimė, Pndape- 
cime nebūti anomėjų. Jie galvoti blogiausiai iš visų. 


Pasakodamas šią istoriją Baudolinas pasakė, kad jie vis klausda- 
vę, koks skirtumas tarp omoousios ir omoiusios ir ar galima Viešpatį 
Dievą apibūdinti dviem žodžiais, todėl Niketas nusišypsojęs tarė: 

— Yra skirtumas, tikrai yra. Gal jūs, vakariečiai, jau pamiršote 
tas diatribes, tačiau mūsų, romėjų, imperijoje jos tęsėsi dar ilgai 

ir dėl šitų reikšmių skirtumų buvo ekskomunikuotų, ištremtų ar 
net nužudytų žmonių. Tik stebiuosi, kad diskusijos, mūsų krašte 
jau seniai numaldytos, dar teberuseno toje šalyje, apie kurią man 
pasakoji. 

Paskui pagalvojo: vis dar kankinuosi dvejodamas, ar tas Baudo- 
linas neseka man pasakų, bet toks pusiau barbaras kaip jis, gyve- 
nęs su alemanais ir milaniečiais, vargiai atskiriančiais Šventąją Tre- 
jybę nuo švento Karolio Didžiojo, negalėtų tų dalykų žinoti, jei 
nebūtų apie juos girdėjęs. O gal apie juos išgirdo kur kitur? 


Bičiulius retkarčiais kviesdavo į pasibjaurėtinas Praksėjo va- 
karienes. Baigiantis vienai iš tokių puotų, padrąsinti burą, matyt, 
prikalbėjo Karaliams ne itin deramų dalykų, kita vertus, Praksė- 
jas irgi tapo su jais atviresnis. Taip vieną naktį, kai ir jis, ir jie 
drūčiai apgirto, tarė: 

— Valdovai ir brangiausieji svečiai, permąsčiau kiekvieną jūsų 
žodį, ištartą nuo tada, kai čia atvykote, ir supratau, jog niekada 
nepasisakėte esą mūsų laukiami Karaliai. Aš ir toliau manau, kad 
jais esate, bet jei kartais, sakau, net ir nesat, ne jūsų kaltė, kad visi 
tuo įtikėjo. Šiaip ar taip, paklausykite manęs kaip savo brolio. 
Turėjote progą įsitikinti, koks erezijų lizdas yra Pndapecimas ir 
kaip sunku suvaldyti tas baisias padugnes, viena vertus, baugi- 
nant hunais, kita vertus, skelbiantis kunigo Jono, kurio jie akyse 
neregėję, valios ir žodžio skleidėjais. Patys turėjote progą įsiti- 
kinti, ko vertas mūsų jaunasis diakonas. Jei mes, eunuchai, galė- 
tume tikėtis Karalių paspirties ir remtis jų valdžia, tada taptume 
dar galingesni. Taptume galingesni čia, bet toji galia galėtų pa- 
sklisti ir... kitur. 

— Kunigo karalystėje? — paklausė Poetas. 

— Jei jūs ten nuvyktumėt, būtumėt pripažinti teisėtais valdo- 
vais. Kad ten nuvyktumėt, jums reikia mūsų, o čia mums jūsų 
reikia. Esame keista rasė, ne tokie kaip tie siaubūnai, besidaugi- 
nantys pagal niekingus gamtos dėsnius. Tapome eunuchais todėl, 
kad kiti eunuchai mus išrinko ir tokiais mus pavertė. Tai, ką dau- 

gelis laiko nelaime, sutelkė mus į vieną didelę šeimą, turiu galvo- 
je - mus ir visus kitus eunuchus, valdančius svetur, o žinome, kad 
jų, labai galingų, yra ir tolimuosiuose vakaruose, ką jau kalbėti 
apie daugelį Indijos ir Afrikos karalysčių. Tereikia, kad iš vieno 
stipraus centro pajėgtume slaptaisiais ryšiais susisieti su mūsų bro- 
liais visuose kraštuose, ir sukurtume didžiausią iš visų imperijų. 
Imperiją, kurios niekas nepajėgtų užkariauti ir sugriauti, nes ją 
sudarytų ne kariuomenės ir valdos, o abipusio sutarimo voratin- 
kliai. Jūs būtumėt mūsų valdžios simbolis ir garantas. 

Kitą dieną Praksėjas, sutikęs Baudoliną, prisipažino nujaučiąs, 
kad praėjusį vakarą prikalbėjęs blogų ir kvailų dalykų, apie ku- 
riuos niekada negalvojęs. Prašė atleisti, meldė užmiršti jo žodžius. 
Nuėjo kartodamas: 

— Meldžiu, pasistenkite užmiršti. 

— Su kunigu ar be jo, - tą pat dieną pasakė Poetas, - bet Prak- 
sėjas mums siūlo karalystę. 

— Tu beprotis, - tarė jam Baudolinas, - mes turime užduotį, 
prisiekėme Frydrichui ją įvykdyti. 

— Frydrichas miręs, — sausai nukirto Poetas. 


Eunuchams leidus, Baudolinas dažnai lankydavo diakoną. Jie 
susidraugavo, Baudolinas jam pasakodavo apie Milano žlugimą, 
Aleksandrijos įkūrimą, kaip reikia apgulti miesto sienas ir ką da- 
ryti, norint padegti apsiautėjų balistas ir taranus. Baudolinas ga- 
lėjo prisiekti, jog klausantis tų pasakojimų jaunajam diakonui švy- 
tėjo akys, nors veidą ir toliau vis dengė šydas. 

Paskui Baudolinas paklausė diakoną apie jo provincijoje ver- 
dančias teologines aistras ir jam pasidingojo, kad atsakydamas 
diakonas svajingai šypsosi. 

— Kunigo karalystė labai sena, - tarė, - o joje rado prieglobstį 
visos sektos, kadaise išstumtos iš vakarų krikščionių pasaulio. 

Buvo aišku, kad ir Bizantija, apie kurią neką težinojo, jam at- 
rodė tolimieji vakarai. 

— Kunigas nenorėjo iš tremtinių atimti tikėjimo, o jų skelbia- 


UMBERTO ECO E BAUDOLINAS 367 


mas mokymas sugundė visas karalystėje gyvenančias rases. Bet 
ar taip svarbu žinoti, kas išties ta Švenčiausioji Trejybė? Gana, 
kad tos būtybės laikosi Evangelijos priesakų, ir jie nenukeliaus į 
pragarą vien todėl, jog mano Dvasią kilus tik iš Tėvo. Juk turėjai 
progą įsitikinti jų gerumu ir man apmiršta širdis pagalvojus, kad 
kurią dieną jiems visiems gali tekti mirti mūru stojus prieš hunus. 
Kol mano tėvas bus gyvas, man teks valdyti pasmerktųjų mirti 
karalystę. Bet gal aš mirsiu pirmas. 

— Pone, ką sakai? Iš tavo balso ir iš to, kad esi išrinktas būti 
kunigo įpėdiniu, sprendžiu, jog dar nesi senas. 

Diakonas purtė galvą, ir Baudolinas, norėdamas jį paguosti, 
bandė prajuokinti pasakojimais apie savo ir bičiulių studentiškų 
metų žygius Paryžiuje, tačiau suprato tuo to vyro širdy sukėlęs 
geismų siautulį ir įtūžį ir niekada negalėsiąs jų patenkinti. Šitaip 
Baudolinas pasirodė, kas yra ir kas buvo, užmiršdamas esantis 
vienas iš Karalių. Bet dabar ir diakonui tai menkai terūpėjo, jis 
leido suprasti niekada netikėjęs vienuolika Karalių ir tik kalbėjęs 
tai, ką jam liepę eunuchai. 

Kartą Baudolinas, matydamas jo akivaizdų liūdesį negalint tu- 
rėti tų džiaugsmų, kuriuos jaunystė kiekvienam leidžia patirti, pa- 
sakė, jog galima gyventi ir degant meile nepasiekiamai mylima- 
jai, paskui papasakojo apie savo aistrą kilmingai damai ir jai rašy- 
tus laiškus. Diakonas susijaudinęs klausinėjo, kol pratrūko su- 
žeisto Žvėries aimana: 

— Baudolinai, man viskas uždrausta, net meilės svajos. Kad žino- 
tum, kaip norėčiau joti kariuomenės priešaky, uosdamas vėjo ir 
kraujo kvapą. Tūkstantį kartų geriau mirti mūšyje šnabždant myli- 
mosios vardą, nei sėdėti šitoje skylėje ir laukti... ko? Gal nieko... 

— Pone, tau lemta tapti didelės imperijos valdovu, tu - tesaugo 
Dievas tavąjį tėvą — vieną dieną paliksi šį urvą, o Pndapecimas 
tebus tolimiausia ir nepasiekiamiausia iš tavo provincijų. 

— Vieną dieną tai įvykdysiu, vieną dieną tapsiu... - sumurmėjo 
diakonas. - Kas man tai laiduos? Baudolinai, žinai, mano didžiau- 
sias nerimas - teatleidžia man Dievas už tą kankinančią abejonę, — 

kad tos karalystės nėra. Kas man apie ją pasakojo? Eunuchai, nuo 
vaikystės. Iš kur grįžta pasiuntiniai, kuriuos jie, taip, jie siunčia pas 
mano tėvą? Iš jų, eunuchų. Ar tie pasiuntiniai tikrai iškeliavo? Tik- 
rai grįžo? Tikrai egzistuoja? Viską Žinau tik iš eunuchų. Kas, jei 
viskas — šita provincija, gal net visas pasaulis — tėra eunuchų są- 
mokslo vaisius, o jie tyčiojasi iš manęs kaip iš paskutinio nubo ar 
vienapėdžio? Kas, jei nėra nė hunų? Iš visų žmonių reikalaujama 
nuoširdaus tikėjimo dangaus ir žemės kūrėju ir slėpiningiausiomis 
mūsų švento tikėjimo paslaptimis, net kai mūsų protas jų nepri- 
ima. Bet reikalavimas tikėti tuo nesuprantamu Dievu yra daug men- 
kesnis, nei tenkantis man: tikėti tik eunuchais. 

— Ne, pone, ne, mano drauge, - guodė jį Baudolinas, — tavojo 
tėvo karalystė egzistuoja, nes aš apie ją girdėjau ne iš eunuchų, 0 
iš žmonių, kurie ja tikėjo. Tikėjimas paverčia dalykus tikrais: ma- 
no kraštiečiai tikėjo nauju miestu, kuris įbaugintų didįjį impera- 
torių, ir miestas iškilo todėl, kad jie juo tikėjo. Kunigo karalystė 
egzistuoja, nes aš su savo bičiuliais paskyrėme jos paieškoms du 
trečdalius savo gyvenimo. 

— Kažin, - tarė diakonas, - net jei ji egzistuoja, aš jos nepama- 
tysiu. 

— Gana, - vieną dieną tarė jam Baudolinas. - Būgštauji, kad 
karalystės nėra, o laukdamas, kol ją pamatysi, pasiduodi begali- 
nei melancholijai, kuri tave pražudys. Galų gale tu nieko nesko- 
lingas nei eunuchams, nei kunigui. Jie tave pasirinko, kai dar bu- 
vai kūdikis ir negalėjai nieko pasirinkti. Nori nuotykių ir šlovės 
kupino gyvenimo? Keliauk, sėsk ant vieno iš mūsų žirgų ir šuo- 
liuok į Palestiną, kur narsūs krikščionys kaunasi su maurais. Tapk 
didvyriu, kad nori tapti, o Šventosios žemės pilys pilnos karalai- 
čių, kurios bus pasiryžusios paaukoti gyvybę už vieną tavo šypsnį. 

— Ar kada matei mano šypsnį? - paklausė diakonas. Vienu mos- 
tu nuplėšė sau nuo veido šydą, ir Baudolinas išvydo pamėklišką 
kaukę raudonomis lūpomis, atveriančiomis pamėlusias dantenas 
ir išpuvusius dantis. Veido oda buvo susiraukšlėjusi, daiktais nu- 
silupusi ir rodė gyvą koktaus raudonumo mėsą. Po traiškanotais 

ir sutrūkinėjusiais vokais spindėjo akys. Kakta buvo viena žaizda. 
Jo plaukai buvo ilgi, dvišaka barzda dengė tai, kas dar buvo likę iš 
smakro. Diakonas nusimovė pirštines ir apsinuogino liesos ran- 
kos, nusėtos tamsiais gumbais. 

— Baudolinai, tai - raupsai, o jie nedaro išimties nei karaliams, 
nei kitiems šios žemės galingiesiems. Nuo dvidešimties metų sau- 
gau šią paslaptį, kurios mano pavaldiniai nenumano. Prašiau eu- 
nuchų pasiųsti pasiuntinius pas tėvą, kad žinotų, jog negalėsiu jo 
pakeisti, ir paskubėtų išsirinkti kitą įpėdinį, prašiau pasakyti, kad 
ašjau miręs, juk galėčiau prisiglausti kokioje nors panašių į mane 
stovykloje ir niekas nieko apie mane daugiau nebežinotų. Tačiau 
eunuchai sako, jog mano tėvas nori, kad likčiau. Netikiu. Eunu- 
chams patogu turėti silpną diakoną, galiu mirti, o jie ir toliau lai- 
kys mano balzamuotą kūną šitame urve, valdydami mano - jau 
lavono - vardu. Gal kunigui mirus vienas iš jų užims mano vietą 
ir niekas negalės pasakyti, kad tai ne aš, nes niekas nėra matęs 
mano veido, o karalystėje mane matė tik tada, kai dar Žindau 
motinos krūtį. Štai kodėl pasirinkau mirtį iš nuobodulio, nes iki 
kaulų smegenų esu persmelktas mirties. Niekada netapsiu rite- 
riu, niekada netapsiu meilužiu. Net tu, pats nepajutęs, atsitrau- 
kei per tris žingsnius atgal. Jei pastebėjai, kalbėdamasis su ma- 
nim Praksėjas stovi ne arčiau kaip per penkis žingsnius. Matai, 
vieninteliai išdrįstantys būti greta manęs - šiedu eunuchai su šy- 
dais ant veidų, jauni kaip aš, pakirsti tokios pat ligos, todėl galin- 
tys liesti mano lytėtus daiktus nieko nebijodami. Leisk man vėl 
užsidengti šydu veidą, nes gal ir tu nelaikysi manęs vertu tavo 
užuojautos, juolab draugystės. 


— Pone Niketai, ieškojau paguodos žodžių, bet negalėjau rasti. 
Paskui tariau, kad tyliai ir oriai nešdamas savąjį kryžių jis yra kur 
kas didesnis didvyris už visus tuos riterius, žygiuojančius apsiaus- 
ti miesto. Padėkojo man ir paprašė tądien palikti jį vieną. Bet jau 
buvau susigyvenęs su tuo nelaimėliu ir kasdien lankiau jį, pasa- 
kojau apie kadaise perskaitytas knygas, apie rūmuose girdėtas 

kalbas, apie matytas vietas: Rėgensburgą ir Paryžių, Veneciją ir 
Bizantiją, Ikonijų ir Armėniją, apie per visą mūsų kelionę sutik- 
tas būtybes. Jam buvo lemta mirti nemačius nieko, vien Pndape- 
cimo laidojimo nišas, todėl norėjau, kad bent iš mano pasakoji- 
mų visa tai išvystų. Neslėpsiu, prikūriau, pasakojau apie miestus, 
kuriuose nesilankiau, mūšius, kuriuose nesikoviau, karalaites, ku- 
rių neturėjau. Pasakojau apie stebuklus šalių, kur leidžiasi saulė. 
Leidau mėgautis saulėlydžiais virš Propontidės, smaragdo atspin- 
džiais Venecijos įlankoje, Hibernijos slėniu, kur prie tykaus eže- 
ro krantų stovi septynios baltos bažnyčios, o aplink jas ganosi to- 
kių pat baltų avių bandos, pasakojau, kad Alpių viršukalnės visa- 
da užklotos baltu puriu audiniu, o vasarom pavirsta didingais 
kriokliais, įsiliejančiais į upes ir upokšnius, vingiuojančius gėlė- 
tais šlaitais, papasakojau apie druskos dykumas prie Apulijos kran- 
tų, verčiau žavėtis pasakojimais apie jūras, kuriomis neplaukio- 
jau ir kuriose šokinėja veršio didumo žuvys, tokios jaukios, kad 
žmonės gali ant jų joti, pasakojau apie švento Brandono keliones 
į Laimės salas ir kaip jis vieną dieną, manydamas priplaukęs sau- 
sumą jūros viduryje, išsilaipinęs ant banginio nugaros — Žuvies, 
dydžio sulig kalnu, galinčios praryti visą laivą, ir turėjau jam pa- 
aiškinti, kas yra laivai, — kad tai tokios medinės žuvys, vagojan- 
čios jūras baltais sparnais, apsakiau stebuklingus savo kraštų gy- 
vūnus: elnią su dviem didžiuliais šakotais susikryžiavusiais ragais, 
gandrą, skrendantį per jūras iš vienų žemių į kitas ir skraidinantį 
ant nugaros savo nusenusius tėvus, boružę, panašią į mažą grybą, 
raudoną ir taškuotą balkšvais taškeliais, driežą, kuris panašus į 
krokodilą, bet toks mažas, kad pralenda po durimis, gegutę, de- 
dančią kiaušinius į kitų paukščių lizdus, pelėdą apvaliomis aki- 
mis, naktį šviečiančiomis tarsi žibintai, kuri minta aliejum iš deg- 
lų bažnyčiose, apie gyvūną su ant nugaros pasišiaušusiais spyg- 
liais, geriantį karvės pieną, austres - gyvąsias skryneles, kurios 
retkarčiais dovanoja nepaprastai vertingą, nors ir bedvasį, grožį, 
lakštingalą, giedančią naktimis ir šlovinančią rožę, langustą - šar- 
vuotą ryškiai raudoną pabaisą, kuri atatupsta bėga nuo jos mė- 

sos įsigeidusių smagurių, ungurį — baisų vandens žaltį, kurio mėsa 
riebi ir nuostabiai gardi, žuvėdrą, sklendžiančią virš vandens tary- 
tum Viešpaties angelas, bet klykaujančią lyg velnias, strazdą - juo- 
dą paukštį geltonu snapu, kalbantį kaip ir mes, ištauškiantį visas 
savo šeimininko paslaptis, gulbę, didingai vagojančią ežero van- 
denis ir prieš mirtį giedančią švelniausią giesmę, žebenkštį, lanks- 
čią kaip mergaitė, sakalą, kuris stačiai sminga prie savo aukos ir 
atneša ją jį užauginusiam riteriui. Apsakiau nuostabius brangak- 
menius, kurių jis niekada neregėjo, o aš irgi: balzganas ir purpu- 
rines chalcedono dėmes, tamsiai violetinės ir baltas kai kurių egip- 
tietiškų akmenų gyslas, vario skaistumą, krištolo skaidrumą, dei- 
manto žaižaravimą, paskui išliaupsinau spindesį aukso - to minkš- 
to metalo, kurį galima išlydyti į ploniausius lakštus, įkaitusių plie- 
no ašmenų šnypštimą, kai jie pamerkiami į vandenį grūdinti, di- 
džiosiose abatijose laikomus neapsakomo grožio relikvijorius, 
aukštus ir smailius mūsų bažnyčių bokštus, tiesias ir aukštas Kon- 
stantinopolio hipodromo kolonas, žydų skaitomas knygas, išrašy- 
tas ženklais, primenančiais vabzdžius, ir kokius garsus jie taria 
jas skaitydami, apsakiau geležinį gaidį, didžiojo krikščionių val- 
dovo gautą dovanų iš kalifo, giedantį su kiekvienu saulės patekė- 
jimu, kas yra judantis ir leidžiantis garus rutulys, kaip degina Ar- 
chimedo veidrodžiai, kaip baugu naktį pamatyti vėjo malūną, pas- 
kui papasakojau apie Gradalį, apie riterius, vis dar ieškančius jo 
Bretanėje, apie mus, kurie esame pasiryžę įteikti jį jo tėvui vos tik 
surasime nedorąjį Zosimą. Matydamas, kad tie nuostabūs daly- 
kai jį žavi, bet jų nepasiekiamybė liūdina, pamaniau, kad gal nau- 
dinga bus jam parodyti jo vargą nesant patį sunkiausią, todėl pa- 
pasakojau su visomis smulkmenomis apie Androniko kančią, 
smarkiai pranokstančią tai, ką jam teko patirti, apie skerdynes 
Kremoje, apie belaisvius nukirstomis rankomis, ausimis ir nosi- 
mis, išklojau apie tokias neapsakomas ligas, su kuriomis palygi- 
nus raupsai tik menkas blogis, kaip didžiausią siaubą apsakiau 
skrufuliozę, rožę, švento Vito šokį, švento Antano karštinę, ta- 
rantulo įkandimą, niežus, kai esi priverstas nudraskyti visą odą, 

šašas po šašo, marą, šventos Agotos kančias, kai jai nuplėšė krū- 
tis, šventos Liucijos kančias, kai jai išlupo akis, švento Sebastijo- 
no kančias, kai jį pervėrė strėlė, švento Stepono kančias, kai jam 
akmenimis suskaldė galvą, švento Lauryno kančias, kai jį ant gro- 
telių lėtai kepė virš ugnies, dar prasimaniau kitų šventųjų ir kitų 
baisybių: šventą Ursinėlį, pasmeigtą ant mieto pro išeinamąją angą 
ir burną, šventą Serapiną nudirta oda, šventą Mopsuetijų, pririš- 
tą už keturių galūnių prie ketverto tūžmingų arklių ir sudraskytą 
į keturis gabalus, šventą Drakoncijų, priverstą ryti verdančias žu- 
vis... Man vaidenosi, kad šitos baisybės teikia jam paguodos, pas- 
kui pabūgdavau, ar nebūsiu perdėjęs, ir vėl pasakojau apie pa- 
saulio grožybes, o mintys apie jas suteikdavo belaisviui stiprybės: 
paryžiečių mergaičių grakštumą, vangų Venecijos kekšių grožį, 
neprilygstamą imperatorienės veidą, vaikišką Kolandrinos šyp- 
seną, tolimos karalaitės akis. Jis susijaudindavo, melsdavo pasa- 
koti dar, klausdamas, kokie yra Melisindos, Tripolio grafienės, 
plaukai, kokios lūpos tų rusvaplaukių gražuolių, pakerėjusių Brok- 
landijos riterius labiau nei šventasis Gradalis, vėl susijaudindavo, 
ir, teatleidžia man Viešpats, bet manau, jog vieną ar kelis sykius 
patyrė erekciją ir malonumą išlieti savo sėklą. Dar bandydavau 
jam papasakoti apie pasaulį, pilną svaiginamai kvepiančių prie- 
skonių, o neturėdamas jų su savim bandžiau prisiminti bent var- 
dus tų, kurių buvau ragavęs, ir vardus tų, kuriuos Žinojau tik iš 
vardų, tikėdamas, kad tie vardai svaigina tarsi pats jų kvapas, to- 
dėl vardijau malabatrą, belzuiną, smilkalus, nardą, ličį, sandara- 
ką, cinamoną, sandalą, šafraną, imbierą, kardamoną, zedoariją, 
laurą, mairūną, koriandrą, krapą, estragoną, pipirus, sezamą, 
aguonas, muskato riešutą, citrinžolę, kurkumą ir kmynus. Diako- 
nas klausydavosi alpėdamas iš malonumo, čiupinėdavo veidą, tarsi 
jo vargšė nosis nebepakęstų visų tų kvapų, verkdamas pasakoda- 
vo, kuo tie prakeikti eunuchai jį iki šiol maitinę tikindami, jog 
sergąs: ožkos pienu ir burą išmirkyta duona, tardami, jog tai vais- 
tai nuo raupsų, ir todėl jis leidęs dienas apdujęs, snūduriuoda- 
mas, su vis tuo pačiu skoniu burnoje, diena po dienos. 

— Artinai jo mirtį, versdamas šėlti ir sekindamas jausmus. Dar 
tenkinai savo pomėgį prasimanyti, didžiavaisi savąja išmone. 

— Gal ir taip, tačiau tą trumpą laiką, kuris jam dar buvo likęs 
gyventi, mano dėka jis gyveno laimingas. Žinok, dabar atpasako- 
ju mūsų pokalbius, tarsi jie būtų vykę vieną dieną, bet per visą tą 
laiką ir mano širdyje pamažu suliepsnojo vėl iš naujo meilė, gyve- 
nau pakylėtas ir bandžiau jį pakylėti, apgaule brukdamas dalį sa- 
vosios laimės. Sutikau Hipatiją. 


32. 


BAUDOLINAS PAMATO MERGELE SU VIENARAGIU 


— Pone Niketai, iš pradžių nutiko istorija su siaubūnų kariuome- 
ne. Hunų baimė nuolat augo, kankindama labiau nei kada anks- 
čiau, nes kažkuris iš vienapėdžių, nubėgęs iki provincijos pakraš- 
čių (šios būtybės mėgdavo lėkti tolyn, lyg būtų priklausiusios nuo 
tos niekada nepailstančios pėdos), sugrįžo sakydamas matęs juos: 
jie, girdi, visi geltonveidžiai, mažaugiai, labai ilgais ūsais. Raiti 
ant tokių pat žemų, bet labai eiklių arklių atrodė suaugę su jais į 
vieną kūną. Keliaudami per dykumas ir stepes, be ginklų, turėda- 
vo tik odmaišį pienui ir mažą molinį puodą, kuriame virdavo pa- 
keliui rastą maistą, bet pajėgdavo daug dienų joti nevalgę ir ne- 
gėrę. Jie užpuolė kalifo karavaną su vergais, odaliskomis ir kup- 
ranugariais, sustojusį pastovio ir išskleidusį prabangias palapines. 
Gražūs ir baisūs pažiūrėti kalifo kariai — milžiniško stoto vyrai — 
puolė barbarus raiti ant kupranugarių, ginkluoti baisiais lenktais 
kardais. Barbarai apsimetė atsitraukiantys, paskui užėjo perse- 
kiotojams iš užnugario, apsupo juos ratu ir baisiai rėkaudami su- 
po, kol visus išžudė. Tada įsiveržė į stovyklą ir išpjovė likusius — 
moteris, tarnus, net vaikus, paliko gyvą tik vieną žudynių liudyto- 
ją. Padegė palapines ir nujojo tolyn, pametę visus turtus, tai reiš- 
kė, jog žudė tik norėdami paskleisti per pasaulį garsą, kad, kur jie 
pereina, nė žolė nebeauga, ir per kitą susidūrimą jų aukos suak- 
menėtų iš baimės. Gal vienapėdis kalbėjo pasivaišinęs burą, bet 
kas galėjo patikrinti, ar jis pasakojo, ką matęs, ar svaičiojo? Pnda- 
pecimą užgulė baimė, galėjai ją justi ore ir žmonių balsuose, kai 
šnabždėdami pasakojo naujienas, tarsi užpuolikai būtų galėję juos 
išgirsti. Tada Poetas nutarė rimtai pažvelgti į Praksėjo pasiūlymą, 

tegul ir apipintą girto klejonėmis. Pasakė jam, kad kiekvieną aki- 
mirką gali pasirodyti hunai, o kaip jis ruošiasi su jais kovoti? Ge- 
rai, nubai pasiruošę aukotis, o kas dar? Tik pigmėjai, kurie temo- 
ka iš lanko šaudyti gerves. Vienapėdžiams tektų kautis plikomis 
rankomis, ponkiai pultų atstatę savo varpas, o beliežuviai būtų 
pasiųsti į žvalgybą, kad paskui papasakotų, ką matę? Vis dėlto iš 
to pakriko siaubūnų būrio galima sutelkti grėsmingą kariuome- 
nę, panaudojant kiekvieno privalumus. Ir, jei kas išmano, kaip ją 
sukurti, - tas asmuo esąs jis, Poetas. 

— Tapus pergales skinančiu karvedžiu, galima tikėtis ir impera- 
toriaus vainiko. Pas mus, Bizantijoje, ne kartą buvo taip atsitikę. 

— Neabejotinai toks buvo mano bičiulio tikslas. Eunuchai ne- 
dvejodami sutiko. Manau, jie pagalvojo, kad taikos metu Poetas 
su savo kariuomene niekam nekelia grėsmės, o kilus karui ji ga- 
lėtų pristabdyti tų pamišėlių įsiveržimą į miestą, palikdama eu- 
nuchams daugiau laiko pereiti kalnus. Be to, kuriant kariuomenę 
pavaldiniai turės būti budrūs ir paklusnūs, o to eunuchai visada ir 
troško. 


Baudolinas, nemegęs karo, pasakė į tą veiklą neįsitrauksiąs. 
Visi kiti sutiko. Poeto nuomone, penki aleksandriečiai buvo pui- 
kūs karvedžiai, nes pergyveno savojo miesto apsiaustį, net kitoje, 
kitaip tariant, pralaimėjusiųjų, pusėje. Jis pasitikėjo ir Ardzrou- 
niu, kuriam teksią mokyti siaubūnus sukonstruoti vieną kitą karo 
mašiną. Nepaniekino ir Saliamono: kariuomenei, tarė, reikalin- 
gas žmogus, išmanantis mediciną, nes nebūna kovos be kraujo. 
Galų gale nusprendė, kad, pagal jo planą, atsirasią darbo ir Bo- 
ronui su Kijotu, kuriuos laikė svajokliais: būdami mokyti vyrai, 
jie galėsią tvarkyti kariuomenės sąskaitybą, rūpintis sandėliais ir 
karių maitinimu. 

Atidžiai išnagrinėjo skirtingiausių rasių prigimtį ir privalumus. 
Apie nubus ir pigmėjus nebuvo ko sukti galvos, tereikėjo nuspręsti, 
kokią užduotį jiems patikėti mūšyje. Iš vienapėdžių dėl jų greitu- 
mo galima sutelkti puolamuosius būrius, nes jie galėtų vikriai šmi- 


1, 


ABS I4Y, 
UT 


376 


rinėdami per paparčius ir žoles pavyti priešą ir išnirti prieš jį neti- 
kėtai, o tie geltonveidžiai su dideliais ūsais nespėtų nė mirktelėti. 
Tereikia juos išmokyti pūsti dūdelę arba lumzdelį, pasiūlė Ar- 
dzrounis, o jų lengva pasigaminti, nes čia gausu nendrynų. Gal 
Saliamonas iš turguje parduodamų žolių sutaisytų nuodų, į ku- 
riuos būtų mirkomos strėlės, ir tegul nesikuklina, nes karas lieka 
karu. Saliamonas atsakė, kad Masadoje jo tauta romėnams pri- 
darė daug bėdų, nes žydai ne iš tų, kuriuos galima nebaudžiamai 
skriausti, kaip mano stabmeldžiai. 

Milžinus irgi galima tinkamai panaudoti, gal ne atakai, dėl tos 
vienintelės jų akies, bet artimajame mūšyje, jie turėtų išnirti iš žo- 
lių iškart po vienapėdžių puolimo. Būdami aukšti jie tikrai iškils 
virš žemaūgių hunų arklių ir galės juos sumaigyti kumščiu į snukį, 
paimti plikomis rankomis už karčių, išpurtyti iš balno raitelį ir jį 
pribaigti užmindami pėda, dukart didesne už vienapėdžių. 

Sunkiau buvo sugalvoti, kaip panaudoti blemus, ponkius ir pa- 
nokius. Ardzrounis pasiūlė, kad paskutiniai dėl savo ausų galėtų 
sklęsti iš viršaus. Jei paukščiai laikosi ore plasnodami sparnais, 
kodėl to negali panokiai - plasnoti ausimis, pritarė Boronas, lal- 
mė, kad teks jomis plasnoti ne tuštumoje. Taigi panokiai turėtų 
laukti atsargoje iki tos nelemtos akimirkos, kai, įveikę pirmąsias 
gynybos gretas, hunai įsiveržia į miestą. Panokiai lauktų jų savo 
būstuose uolose, kristų stačiai ant galvų ir perrėžtų gerkles, jei tik 
būtų apmokyti naudotis peiliais, nors ir obsidiano. Blemų nega- 
lėjai panaudoti žvalgyboje, nes norėdami ką pamatyti, turėtų išsi- 
kišti visu kūnu, o karo kalba tai reikštų savižudybę. Bet tinkamai 
sustatyti jie galėtų tapti neblogu puolamuoju būriu, nes hunas 
(bent šitaip manoma) įpratęs taikytis į galvą, o išvydęs begalvį 
priešą turėtų akimirką sutrikti. Tą akimirką blemai ir palįstų po 
jų arkliais su akmeniniais kirvukais rankose. 

Panokiai buvo silpnoji Poeto karo meno vieta, nes kaip galima 
siųsti į mūšį žmones su ant pilvo kadaruojančiom varpom, kurie 
per pirmą susidūrimą gautų į kiaušius ir pasliki griūtų žemėn šauk- 
damiesi motinos? Bet juos būtų galima panaudoti žvalgybai, nes 

pastebėta, kad jų varpos panašios į kai kurių vabzdžių ūsus, su 
kiekvienu vėjo krypties ar temperatūros pokyčiu pasistojančius ir 
pradedančius virpėti. Taigi jie galėtų būti avangardo žvalgai, o jei 
pirmieji ir žūtų, karas lieka karu ir jame nėra vietos krikščioniš- 
kai pagailai, tarė Poetas. 

Beliežuvius iš pradžių galvota palikti likimo valiai, nes su to- 
kiais nedrausmingais kariais karvedžiui daugiau vargo nei su prie- 
šu. Paskui nuspręsta, kad tinkamai prispausti galėtų veikti užnu- 
garyje - padėti jauniausiems eunuchams, kurie kartu su Saliamo- 
nu rūpintųsi sužeistaisiais, ir prižiūrėti visų rasių moteris ir vai- 
kus, kad šie nekištų nosies iš savo urvų. 

Per pirmąjį susitikimą Gavagai užsiminė apie satyrus-kurių- 
niekas-nematė, ir Poetas nutarė, kad šie galėtų smogti ragais ar 
kaip ožkos šokti ant priešo savo skeltomis kanopomis, bet į visus 
klausimus apie juos išgirsdavo tik miglotus atsakymus. Jie gyve- 
no kalnuose, kitapus ežero (kokio?), ir niekas niekada nebuvo jų 
matęs. Pavaldūs kunigui, bet laikėsi nuošaly, su kitais neturėjo 
jokių reikalų, taigi jų tarsi nė nebuvo. Tiek to, tarė Poetas, gal jų 
ragai riesti į priekį ar atgal, tad norėdami smogti jie turėtų išvers- 
ti pilvus, o gal atsistoti ant keturių, bet verčiau meskim juokus, 
nedera kautis subūrus ožkas. 

— Galima kautis subūrus net ir ožkas, - atšovė Ardzrounis. 

Jis papasakojo, kaip vienas didis karvedys pririšo prie ožkų ra- 
gų deglus ir tūkstančius jų naktį paleido lyguma, kuria artinosi 
priešai, įbaugindamas juos, kad gynėjai turi milžinišką kariuome- 
nę. O su šešiaragėmis ožkomis įspūdis būtų dar geresnis. 

— Jei priešas pasirodytų naktį, - skeptiškai pertarė Poetas. 

Bet liepė Ardzrouniui parūpinti ožkų ir deglų, juk niekada ne- 
Žinia. 

Taigi, remiantis šiais Vegecijui ir Frontinui nežinomais karo 
principais, prasidėjo mokymai. Slėnis knibždėjo vienapėdžių, be- 
simokančių pūsti naujutėlaičius lumzdelius, o Porčelis prapliup- 
davo keiksmais kiekvieną kartą tiems nepataikius į taikinį, visa 
laimė, kad jis teburnojo prieš Kristų, nes tie eretikai nelaikė nuo- 

dėme įsūnio vardo paminėjimą be reikalo. Kolandrinas mokė pa- 
nokius skraidyti, ir, nors to tiems dar niekad nebuvo tekę daryti, 
atrodė, Viešpats juos tik tam ir sukūręs. Pndapecimo gatvėmis 
nebegalėjai eiti, nes, kai mažiausiai tikėdavaisi, tau ant galvos nu- 
tūpdavo panokis, bet netrukus visi susigyveno su mintimi, kad 
ruošiamasi karui, ir niekas nesiskundė. Laimingiausi jautėsi pa- 
nokiai, taip nustebinti šios savo naujos galios, kad dabar kariauti 
troško ir moterys su vaikais, ir Poetas beveik visiškai tam pritarė. 

Skakabarocis mokė milžinus gvelbti arklius, bet vieninteliai ar- 
kliai buvo Karalių, ir po dvejų ar trejų pratybų jiems kilo grėsmė 
atiduoti Dievui dvasią, todėl pereita prie asilų. Tai išėjo į naudą: 
asilai žvengdami spardydavosi ir pačiupti juos už pakarpos buvo 
sunkiau nei šuoliuojantį arklį, bet milžinai tą meną jau buvo to- 
bulai įvaldę. Tačiau jiems dar reikėjo išmokti bėgti susirietus žo- 
lėse, kad nepamatytų priešai, ir daugelis jų skundėsi po kiekvie- 
nų pratybų skaudančiais inkstais. 

Boidis mankštino pigmėjus, nes hunai - ne gervės, ir reikėjo tai- 
kyti jiems į tarpuakius. Poetas mokė nubus, kurie tik ir laukė, kada 
galės numirti mūšyje, Saliamonas ieškojo nuodingų viralų ir mirkė 
juose smaigalius, bet tik kartą jam pavyko trumpą valandėlę už- 
migdyti triušį, o kitą kartą priversti vištą skraidyti. Nesvarbu, tarė 
Poetas, hunas, kuris užmigs bent tiek, kad spėsi pasakyti „amen“, 
arba pradės plasnoti rankomis, jau miręs hunas, tęskime. 

Kutikas vargo su blemais mokydamas juos pašliaužti po arkliu 
ir prakirsti tojo pilvą kirviu, vis dėlto su asilais ne taip lengvai tai 
sekėsi. Ponkiai priklausė ryšiams ir tiekimui, todėl jais rūpinosi 
Boronas su Kijotu. 


Baudolinas papasakojo diakonui apie įvykius mieste ir jaunuolis 
tarytum atgimė. Eunuchams leidus jis buvo išvestas ant išorinių 
bokšto laiptų ir iš aukšto galėjo stebėti būrių pratybas. Pasakė, 
kad norėtų išmokti joti ir vesti savo pavaldinius į kovą, bet netru- 
kus nualpo, gal dėl didelio jaudulio, ir eunuchai nunešė jį į sostą 
toliau liūdėti. 

Tomis dienomis Baudolinas, truputį smalsaudamas, o ir tru- 
putį nuobodžiaudamas susimąstė, kur iš tikrųjų gyvena tie saty- 
rai-kurių-niekas-nematė. Klausinėjo visų, net vieno iš ponkių, 
kurių kalbos jam taip ir nepavyko perprasti. Šis atsakė: „Prug 
frest sorgdmand strochdt drhds pag brlelang gravot chavygny rusth 
pkalhdrcg“ „kas nedaug tepadėjo. Net Gavagai kalbėjo labai mig- 
lotai. Ten, tarė, mostelėdamas į vakarų pusėje žydruojančias kal- 
vas, už kurių tolumoje tamsavo kalnai, bet ten dar niekas nebu- 
vo nusigavęs, nes satyrai nemėgo įsibrovėlių. „Kaip galvoja sa- 
tyrai?“ — paklausė Baudolinas, o Gavagai atsakė, kad jie galvoja 
blogiau už visus, nes tvirtina niekada nebuvus prigimtinės nuo- 
dėmės. Žmonės tapo mirtingi ne dėl šios nuodėmės, tokie jie 
būtų, net jei Adomas nebūtų atsikandęs obuolio. Todėl nereikia 
išganymo - juk kiekvienas gali išsigelbėti vien parodydamas sa- 
vo gerą valią. Ta istorija su Jėzumi tesąs doro gyvenimo pavyz- 
dys ir nieko daugiau. 

— Beveik kaip Mahometo eretikai, kuriems Jėzus - tik pranašas. 

Paklaustas, kodėl niekas niekada nebuvo nuėjęs pas satyrus, 
Gavagai atsakė, kad satyrų kalvų papėdėje esą miškas ir ežeras, 
kur visiems uždrausta lankytis, nes ten gyvenančios nedoros mo- 
terys, pagonės. Eunuchai sakė, kad doram krikščioniui ten nėra 
kas veikti, nes galįs pakliūti į bėdą, ir visi jų klausė. Bet slapukas 
Gavagai taip gerai nupasakojo kelią, kad piršosi mintis, jog jis 
pats ar koks kitas vienapėdis visur lakstydami buvo ir ten įkišę 
nosį. 

Tiek užteko sužadinti Baudolino smalsumą. Palaukęs, kad nie- 
kam nerūpėtų, sėdo ant arklio ir per mažiau nei dvi valandas per- 
jojo krūmokšniais apžėlusį plotą ir pasiekė pamiškę. Pririšo arklį 
prie medžio ir įžengė į gaivią kvapnią žalumą. Kliūdamas už kiek- 
viename žingsnyje išsiraizgiusių šaknų, žengdamas per didžiulius 
visokių spalvų grybus jis pagaliau pasiekė ežerą, už kurio kilo sa- 
tyrų kalvų šlaitai. Artėjo saulėlydis, tyras ežero vanduo tamsėjo 
atspindėdamas ilgus jį supančių kiparisų šešėlius. Visur tvyrojo 
mirtina tyla, netrikdoma net paukščių balsų. 

Baudolinas susimąstęs to vandens veidrodžio pakraštyje pa- 
matė iš miško išnyrant gyvūną, kurio niekada nebuvo matęs, bet 
apie kurį daug žinojo. Jis priminė jauną žirgą, baltos odos, žen- 
ge švelniai ir grakščiai. Ant dailios galvos, tiesiai virš kaktos, 
styrojo ragas, irgi baltas, susuktas įvijomis, smailia viršūne. Tai 
buvo liokornas, ar kaip Baudolinas sakydavo vaikystėje, lion- 
kornas, kitaip tariant, vienaragis iš jo vaikystės prasimanymų. 
Gėrėjosi juo sulaikęs kvapą, tik staiga paskui jį iš už medžių 
išniro moters figūra. 

Tiesi, apsirengusi ilga suknia, grakščiai pabrėžiančia jos mažas 
stačias krūtis, būtybė Žingsniavo tarytum tingus kamelopardas, 
suknia braukdama ežero pakrantėje augusią žolę, lyg būtų sklen- 
dusi virš žemės. Jos plaukai buvo šviesūs ir švelnūs, dengiantys 
klubus, kontūrai tyri, sakytum išrėžti iš dramblio kaulo. Oda raus- 
va, o angeliškas veidas pasuktas į ežerą lyg nebyliai meldžiantis. 
Vienaragis nuolankiai sukiojosi aplink, retkarčiais pakeldamas 
snukį su mažomis virpančiomis šnervėmis, laukdamas glamonių. 

Baudolinas žiūrėjo pakerėtas. 


— Pone Niketai, gal pamanysi, kad nuo kelionės pradžios nebu- 
vau matęs moters, vertos to vardo. Nesuprask klaidingai: mane 
apėmė ne geismas, o romios pagarbos jausmas ne tik jai, bet ir 
gyvūnui, tyliam ežerui, kalnams, gęstančiai tos besibaigiančios die- 
nos šviesai. Pasijutau kaip šventykloje. 

Baudolinas mėgino žodžiais apsakyti savo regėjimą, bet jam 
tai sunkiai sekėsi. 

— Supranti, būna akimirkų, kai pati tobulybė įsikūnija rankoje 
ar veide, kalvos šlaite ar jūros vandenyse, ir tomis akimirkomis 
širdis apmiršta prieš tą grožio stebuklą... Tą akimirką būtybė man 
priminė nuostabų vandens paukštį, gal baltąją gervę, gal gulbę. 
Sakiau, kad jos plaukai buvo geltoni, bet ne, kai ji iš lėto judino 
galvą, jie čia nušvisdavo žydrais atšvaitais, o čia įsiplieksdavo rau- 
doniu. Iš šono mačiau jos krūtinę, minkštą ir švelnią lyg balandės 
papilvė. Virtau grynu žvilgsniu. Mačiau kažką atklydusį iš laiko 

glūdumos, nes žinojau regis ne gražų dalyką, o patį grožį, kaip 
šventą Dievo mintį. Supratau, kad tobulybė, kurią išvysti tik vie- 
ną vienintelį kartą, yra kažkas lengvo ir neapsakomai gražaus. Iš 
tolo stebėjau ją, bet jaučiau, kad to vaizdo negaliu sulaikyti, kaip 
atsitinka jau senstelėjus, kai manai pergamente aiškiai matantis 
ženklus, bet, vos tik prisiartini, jie susilieja ir negali perskaityti to 
lakšto tau žadėtosios paslapties, ar kaip sapnuose, kur regi kokį 
trokštamą dalyką, tiesi jo link rankas, judini pirštus, tačiau nieko 
negali užčiuopti. 

— Pavydžiu tau tų apžavų. 

— Suakmenėjau, kad jų neišsklaidyčiau. 


33. 


BAUDOLINAS SUTINKA HIPATIJĄ 


Vis dėlto kerai išsisklaidė. Būdama miškų gyventoja, būtybė pa- 
juto netoliese Baudoliną ir pasisuko į jį. Jos akyse nė akimirką 
nepasirodė baimė, tik begalinė nuostaba. 

Paklausė graikiškai: 

— Kas tu? 

Kad jis neatsakė, drąsiai priėjo ir pažvelgė iš arti, be gėdos ir 
pykčio, o jos akys mainėsi kaip ir plaukai. Vienaragis stovėjo gre- 
ta nuleidęs galvą, gražiuoju ragu pasiruošęs ginti savąją ponią. 

— Tu ne iš Pndapecimo, - vėl prabilo ji, - nesi nei eunuchas, nei 
siaubūnas, tu esi... vyras! 

Matyt, atpažino vyrą taip pat, kaip jis atpažino vienaragį, iš 
nuogirdų, niekada anksčiau jo nemačiusi. 

— Tu gražus, vyras juk gražu, ar galiu tave paliesti? 

Ištiesė ranką ir plonais pirštais paglostė jam barzdą ir randą 
ant veido, kaip tądien Beatričė. 

— Čia žaizda, tu esi vyras, kuris kovoja? Kas tai? 

— Kardas, - atsakė Baudolinas, — bet naudoju jį apsiginti nuo 
plėšrūnų, nesu karys. Aš vardu Baudolinas, atvykau iš šalies, kur 
leidžiasi saulė, iš ten, - mostelėjo ir pajuto, kaip dreba ranka. - O 
kas tu? 

— Aš — hipatija, - atsakė tokiu balsu, tarytum jai būtų smagu 
girdėti tokį naivų klausimą, ir nusijuokė, dėl to tapo dar gražesnė. 

Paskui prisiminė, kad kalbasi su svetimšaliu: 

— Čia, miške, tarp šitų medžių gyvename tik mes, hipatijos. Tu 
nebijai manęs, kaip tie iš Pndapecimo? 

Dabar nusišypsojo Baudolinas: ji būgštavo, ar jis jos nebijo. 

— Dažnai ateini prie ežero? - paklausė. 

— Ne, - atsakė hipatija. - Motina nenori, kad vienos eitume iš 
miško. Bet ežeras toks gražus, o Akacis mane gina, - tarė moste- 
lėjusi į vienaragį. 

Paskui pridūrė sunerimusi: 

— Jau vėlu. Negaliu ilgam atsitolinti. Be to, negaliu rodytis Pnda- 
pecimo gyventojams, jei šie išdrįstų čia ateiti. Tačiau tu ne vienas 
iš jų, tu vyras, o niekas niekada man neliepė šalintis vyrų. 

— Rytoj sugrįšiu, — išdrįso pasakyti Baudolinas, - bet kai saulė 
bus aukštai danguje. Ateisi? 

— Nežinau, - atsakė sutrikusi hipatija, - galbūt. 

Ir tyliai išnyko tarp medžių. 


Tąnakt Baudolinas nemiegojo, vis tiek jau sapnuoju, tarė, ir 
taip, kad tą sapną prisiminsiu visą gyvenimą. Bet kitos dienos vi- 
durdienį sėdo ant žirgo ir grįžo prie ežero. 

Laukė iki vakaro, tačiau nieko nepamatė. Nuliūdęs grįžo na- 
mo, o miesto prieigose susidūrė su būriu vienapėdžių, šaudančių 
iš lumzdelių. Pamatė Gavaigai, ir šis tarė: 

— Tu žiūrėti! 

Nukreipė lumzdelį į viršų, išpūtė strėlytę ir pervėrė paukštį, šis 
nukrito netoliese. 

— Aš - didis karys, — tarė Gavagai, - jei ateiti hunas, aš jį per- 
verti kiaurai! 

Baudolinas jį pagyrė ir patraukė miegoti. Tą naktį sapnavo va- 
kardienos susitikimą ir rytą sau tarė, kad visam gyvenimui vieno 
sapno nepakaks. 


Vėl grįžo prie ežero. Atsisėdo prie vandens, klausydamas rytą 
šlovinančių paukščių čiulbėjimo ir cikadų čirškimo tą valandą, kai 
siaučia vidudienio demonas. Bet nebuvo karšta, nuo medžių skli- 
do maloni vėsa ir laukimas jam neprailgo. Paskui pasirodė ji. 

Atsisėdo šalia ir pasakė sugrįžusi, nes norinti daugiau sužinoti 
apie vyrus. Baudolinas nežinojo, nuo ko pradėti, ir pradėjo pasa- 

koti apie gimtąsias vietas, apie gyvenimą Frydricho rūmuose, apie 
imperijas ir karalystes, kaip medžiojama su sakalais, kas yra mies- 
tas ir kaip jis statomas, tą patį, ką pasakojo diakonui, tačiau veng- 
damas kalbėti apie bjaurius ir nešvankius dalykus, o kalbėdamas 
suprato mokantis ir švelniai apsakyti žmones. Ji klausėsi, o jos 
akyse mirgėjo įvairiaspalviai atšvaitai, atspindintys nuotaiką. 

— Kaip tu gražiai pasakoji. Ar visi vyrai pasakoja taip gražiai 
kaip tu? 

Ne, pripažino Baudolinas, gal jis pasakoja daugiau ir geriau už 
kitus vyrus, bet tarp jų yra ir poetų, mokančių dar gražiau papa- 
sakoti. Ir uždainavo vieną Abdulo dainą. Ji nesuprato jos pro- 
vansiškų žodžių, bet, kaip ir abchazai, liko pakerėta melodijos. 
Dabar jos akyse sužibo rasa. 

— Sakyk, - paklausė nurausdama, - ar vyrai turi savo... moteris? 

Pasakė tai taip, tarsi būtų pajutusi, kad Baudolino daina skirta 
moteriai. Aišku, atsakė Baudolinas, kaip vienapėdžiai poruojasi 
su savo vienapėdėmis, taip ir vyrai poruojasi su moterimis, kitaip 
negimtų vaikai, ir taip, pridūrė, yra visame pasaulyje. 

— Netiesa, - juokdamasi atsakė hipatija, - yra tik hipatijos, bet 
nėra, kaip juos pavadinti... hipatų! 

Ji vėl nusijuokė, pralinksminta tos minties. Baudolinas svarstė, 
ką dar turėtų padaryti, kad vėl ją prajuokintų, nes jos juokas buvo 
švelniausias iš kada nors girdėtų garsų. Jam knietėjo paklausti, 
kaip gimsta hipatijos, jei nėra hipatų, bet pabūgo drumsti jos ne- 
kaltybę. Vis dėlto dabar jautė galintis paklausti, kas yra hipatijos. 

— Ak, - tarė ji, — tai ilga istorija, o aš nemoku pasakoti taip gra- 
žiai kaip tu. Žinok, kad prieš tūkstančius metų viename galingame 
tolimame mieste gyveno dora ir išmintinga moteris, vardu Hipati- 
ja. Ji vadovavo filosofijos mokyklai, o tai reiškia meilę išminčiai. 
Bet tame mieste gyveno ir blogų žmonių, kurie vadinosi krikščioni- 
mis, jie nebijojo dievų, nekentė filosofijos ir ypač piktinosi, kad 
moteris gali pažinti tiesą. Vieną dieną jie suėmė Hipatiją ir baisiai 
kankindami nužudė. Keleto jauniausių jos mokinių pasigailėta gal 
todėl, kad laikė jas naiviomis mergaitėmis, nes buvo su ja, kad jai 

patarnautų. Jos pabėgo, bet krikščionys buvo jau plačiai išsklidę ir 
joms teko ilgai keliauti, kol pasiekė šią ramią vietą. Čia jos bandė 
išsaugoti tai, ką išmoko iš savo mokytojos, bet kad jos mokymą 
buvo girdėjusios dar būdamos labai jaunos, nebuvo tokios išmin- 
tingos kaip ji ir gerai neatminė visų jos priesakų. Todėl nutarė gy- 
venti kartu, atsiskyrusios nuo pasaulio, kad vėl atrastų tai, ko mokė 
Hipatija. Juk Dievas kiekvieno mūsų širdies gelmėse paliko tiesos 
krislelių, tereikia juos iškelti paviršiun ir jie nušvis išminties šviesa, 
kaip nulupus luobą pasirodo vaisiaus minkštimas. 

Dievas, dievai - jei ne krikščionių Dievas - buvo netikri ir me- 
lagiai... Ką ji kalba, toji hipatija, svarstė Baudolinas. Tačiau da- 
bar jam tai menkai rūpėjo, gana, kad girdėjo ją kalbant, ir jis bu- 
vo pasiryžęs dėl jos tiesos guldyti galvą. 

— Pasakyk man, - pertraukė. - Jūs esate hipatijos, tos Hipatijos 
garbei, ir tai suprantu. Bet kuo tu vardu? 

— Hipatija. 

— Ne, noriu žinoti, kaip tu vadiniesi, kad išsiskirtum iš kitų hi- 
patijų... Kaip tave vadina draugės? 

— Hipatija. 

— Tu šį vakarą grįši ten, kur jūs gyvenate, ir pirma kitų sutiksi 
vieną iš hipatijų. Kaip ją pasveikinsi? 

— Palinkėsiu jai gero vakaro. Taip daroma. 

— Taip, bet kai aš grįšiu į Pndapecimą ir sutiksiu, sakykim, eu- 
nuchą, jis man tars: „Gero vakaro, Baudolinai“. O tu kam pasa- 
kysi: „Gero vakaro...“ ? 

— Kad taip nori žinoti, pasakysiu: „Gero vakaro, Hipatija“. 

— Tad jūs visos vardu Hipatija. 

— Taip, visos hipatijos vardu Hipatija, nė viena nesiskiria nuo 
kitų, kitaip ji nebūtų hipatija. 

— Bet jei kuri nors hipatija tavęs ieškotų kaip tik dabar, kai 
tavęs ten nėra, ir klaustų kitos hipatijos, ar matė hipatiją, kuri 
vaikštinėja su vienaragiu, vardu Akacis, kaip ji pasakytų? 

— Taip, kaip tu pasakei. Kad ieško hipatijos, kuri vaikštinėja su 
vienaragiu, vardu Akacis. 

Jei taip būtų atsakęs Gavagai, Baudolinas būtų neištvėręs jo 
neprikūlęs. Bet ne Hipatiją. Jis pagalvojo, kaip nuostabu būti ten, 
kur visos hipatijos vardu Hipatija. 


— Pone Niketai, man prireikė ne vienos dienos, kad suprasčiau, 
kas iš tikrųjų tos hipatijos... 

— Spėju, jūs dažnai susitikdavote. 

— Kiekvieną dieną ar beveik kasdien. Kad aš nebetverdavau su 
ja nesimatydamas ir jos negirdėdamas, neturi tavęs stebinti, bet 
mane patį stebino ir įkvėpė man beribį pasididžiavimą suvoki- 
mas, jog ji irgi laiminga mane matydama ir manęs klausydamasi. 
Aš... pavirtau tarsi į vaiką, ieškantį motinos krūties, 0 jos nera- 
dusį, pravirkstantį iš baimės, kad ji jau niekada nesugrįš. 

— Taip atsitinka ir su šunimis, prisirišančiais prie savo šeiminin- 
kų. Bet šitas nuotykis su hipatijomis mane sudomino. Nes gal tu 
Žinai, O gal ir ne, kad Hipatija tikrai gyveno, nors ne prieš tūks- 
tančius metų, o prieš aštuonis amžius. Ji gyveno Egipto Aleksan- 
drijoje. Tuo metu imperiją valdė Teodosijus, o vėliau Arkadijus. 
Pasakojama, kad ji išties buvusi labai išmintinga moteris, atsidė- 
jusi filosofijai, matematikai ir astronomijai, ir net vyrai eidavo jos 
klausytis. Mūsų šventas tikėjimas jau buvo pasklidęs po visas im- 
perijos žemes, tačiau joje dar buvo likę maištininkų, kurie siekė 
išlaikyti filosofų pagonių mokymą, sakykim, dieviškojo Platono, 
ir neneigiu, kad gerai darė perteikdami ir mums, krikščionims, jo 
išmintį, kuri kitaip būtų buvusi užmiršta. Tačiau vienas didžiausių 
tų laikų krikščionių, vėliau tapęs bažnyčios šventuoju, Kirilas, gi- 
liai tikintis, o kartu ir labai principingas vyras, Hipatijos mokymą 
laikė prieštaraujančiu Evangelijai ir sukiršino prieš ją tamsių pik- 
tų krikščionių minią, net nežinojusių, ką ji skelbia, tačiau pagal 
Kirilo ir kitų liudijimus laikiusių ją melage ir ištvirkėle. Gal ją 
apšmeižė, nors tiesa, jog moterims į dieviškus reikalus nederėtų 
kištis. Žodžiu, jie atitempė ją į šventyklą, nuplėšė drabužius, nu- 
žudė, jos kūną suraižė indų šukėmis, o lavoną sudegino ant lau- 
žo... Apie ją pasklido gausybė legendų. Pasakojama, kad ji buvu- 

si labai graži, tačiau prisiekusi likti nekalta. Kartą vienas jaunas 
jos mokinys beprotiškai ją pamilo, tada ji parodė jam drobę su 
savo mėnesinių krauju ir pasakė, kad tai yra jo troškimų objektas, 
o ne pats grožis... Iš tiesų niekas tikrai nežino, ko ji mokė. Dingo 
visi jos raštai, tie, kurie klausėsi jos mokymo, buvo nužudyti arba 
pasistengė užmiršti, ką girdėję. Tai, ką Žinome apie ją, yra ją pa- 
smerkusių myriop šventųjų tėvų palikimas, ir dar pasakysiu, kad, 
kaip kronikų ir Istorijų rašytojas, nesu linkęs pasitikėti žodžiais, 
kuriuos priešas įdeda į savo priešo lūpas. 


Jie dar daug kartų susitiko ir ilgai kalbėdavosi. Hipatija pasa- 
kodavo ir Baudolinas troško, kad jos mokymas būtų beribis ir 
bekraštis, o jis galėtų be paliovos jos klausytis. Ji atsakydavo į 
visus Baudolino klausimus drąsiai ir atvirai, niekada nerausda- 
ma: jai nebuvo uždraustų ir bjaurių temų, viskas buvo tyra. 

Baudolinas pagaliau išdrįso paklausti, kaip hipatijos tiek am- 
žių išgyveno. Ji atsakė, kad tam tikru laiku Motina išrinkdavusi, 
kurios iš jų turėtų pratęsti giminę, ir palydėdavusi jas pas apvai- 
sintojus. Hipatija apie juos kalbėjo miglotai, aišku, niekada ne- 
buvo jų mačiusi, bet ir apeigoms išrinktos hipatijos niekada jų 
nematė. Jas naktį nuvesdavo į sutartą vietą, duodavo išgerti nuo- 
viro, jos apsvaigdavo ir, tapusios nejautrios, būdavo apvaisina- 
mos, paskui grįždavo į savo būrį, ir tas, kurios pastodavo, draugės 
globodavo iki gimdymo. Jei jų įsčių vaisius būdavo vyriškosios 
lyties, jį atiduodavo apvaisintojams, kurie jį išaugindavo panašų į 
save, jei moteriškosios lyties — likdavo jų bendruomenėje ir aug- 
davo kaip hipatija. 

— Kūniškas suartėjimas, - pasakojo Hipatija, - kaip tai daro 
besieliai gyvūnai - tik būdas dauginti sukūrimo klaidą. Hipatijos, 
kurios siunčiamos pas apvaisintojus, priima šį pažeminimą tik to- 
dėl, jog mes privalome išlikti, kad apvalytume pasaulį nuo šitos 
klaidos. Tos iš mūsų, kurios patyrė apvaisinimą, nieko apie jį ne- 
prisimena, o jei jis būtų atliekamas ne kaip auka, sudrumstų mū- 
sų apatiją... 


s 


RSLS 
uj 


388 


— Kas yra apatija? 

— Tai, kuo gyvena kiekviena hipatija ir yra laiminga gyvenda- 
ma tuo. 

— Kodėl kuriant suklysta? 

— Bet, Baudolinai, - tarė ji juokdamasi, nuoširdžiai nustebusi, — 
nejau manai pasaulį esant tobulą? Pažvelk į šitą gėlę, žiū, koks švel- 
nus jos stiebas, pažvelk į šitą korėtą akį, pergalingai švytinčią žiedo 
viduryje, žiū, kokie vienodi jos žiedlapiai - visi gaubti, kad rytais 
surinktų rasą tarsi į dubenį, pažvelk, su kokiu džiaugsmu ji atiduo- 
da save šitam vabzdžiui, kuris čiulpia jos syvus... Argi ji ne graži? 

— Tikrai, graži. Juk puiku, kad ji graži? Ar visa tai ne dieviškas 
stebuklas? 

— Baudolinai, rytoj ši gėlė numirs, po dviejų dienų ji tebus pu- 
vėsis. Eikš. 

Pasivedėjo jį pamiškėn ir parodė grybą raudona kepurėle su 
geltonais taškeliais. 

— Gražus, tiesa? - paklausė. 

— Gražus. 

— Jis nuodingas. Kas jį suvalgys - mirs. Nejau kūrinys, kuriame 
tyko mirtis, tau atrodo tobulas? Juk žinai, ir aš numirusi tapčiau 
tokiu pat puvėsiu, jei nebūčiau pasiaukojusi Dievui. 

— Dievui? Paaiškink... 

— Baudolinai, ar tik nesi krikščionis kaip Pndapecimo siaubū- 
nai? Hipatiją nužudę krikščionys tikėjo žiauria dievybe, sukūru- 
sia Šį pasaulį, o kartu ir mirtį, kančią bei dvasios skausmą, kuris 
dar blogiau už kūniškas kančias. Sukurtos būtybės gali nekęsti, 
žudyti, versti kentėti tokius pat kaip jie. Juk netiki, kad teisinga- 
sis Dievas būtų norėjęs pasmerkti savo vaikus tokiam vargui... 

— Betgi tuos dalykus daro nedori žmonės, o Viešpats juos bau- 
džia, išganydamas doruosius. 

— Tad kodėl Dievui reikėjo mus sukurti - kad paskui galėtų 
pasmerkti? 

— Didžiausias gėris — tai laisvė daryti gera arba bloga ir, norė- 
damas suteikti savo vaikams šį gėrį, Dievas sutinka, kad kai kurie 
iš jų jį panaudotų blogam. 

— Kodėl sakai, kad laisvė - gėris? 

— Nes jei iš tavęs ją atimtų, jei tave surakintų grandinėmis, jei 
neleistų daryti to, ko trokšti, tu kentėtum, taigi laisvės stoka yra 
blogis. 

— Ar gali pasukti galvą, kad pažvelgtum už savęs, taip pasukti, 
kad pamatytum savo nugarą? Ar gali panirti į šitą ežerą ir likti po 
vandeniu iki vakaro, sakau, po vandeniu, neiškišdamas galvos pa- 
viršiun? — paklausė ji juokdamasi. 

— Ne, jei bandyčiau apsukti galvą, nusilaužčiau kaklą, o jei lik- 
čiau po vandeniu, vanduo neleistų man kvėpuoti. Dievas sukūrė 
mane su tokiais trūkumais saugodamas, kad nepadaryčiau sau 
bloga. 

— Taigi, sakai, kad apribojo tavo laisvę vardan gėrio, ar ne? 

— Apribojo ją, kad nekentėčiau. 

— Tad kodėl davė tau laisvę rinktis gėrį arba blogį ir suteikė 
progą kentėti amžinąsias kančias? 

— Viešpats davė mums laisvę manydamas, kad teisingai ja pasi- 
naudosim. Tačiau angelai sukilo, jie pasėjo pasaulyje blogį, o žal- 
tys sugundė Ievą, todėl dabar visi kenčiame dėl pirmapradės nuo- 
dėmės. Tai ne Dievo kaltė. 

— O kas sukūrė maištinguosius angelus ir žaltį? 

— Aišku, Dievas, bet prieš sukildami jie buvo geri, tokie, kokius 
jis sukūrė. 

— Tad blogį sukūrė ne jie? 

— Ne, jie tik pasėjo blogį, tačiau jis egzistavo ir anksčiau, kaip 
galimybė sukilti prieš Dievą. 

— Vadinasi, blogį sukūrė Dievas? 

— Hipatija, tu skvarbaus proto, nuovoki, įžvalgi, moki diskutuoti 
daug geriau už mane, nors aš ir studijavau Paryžiuje, bet nekalbėk 
tokių dalykų apie gerąjį Dievą. Jis negali trokšti to, kas bloga! 

— Aišku, ne: Dievas, kuris trokštų bloga, būtų pats sau priešybė. 

— Kaip? 

— Nes Dievas rado blogį greta savęs, jo nenorėdamas, kaip tam- 
siąją Savo paties pusę. 

— Bet juk Dievas - tobuliausia būtybė! 

— Taip, Baudolinai, Dievas yra pats tobuliausias iš tobuliausių, 
tik ar Žinai, kaip sunku būti tobulam! Baudolinai, dabar tau pasa- 
kysiu, kas yra Dievas, teisingiau, kas jis nėra. 

Ji tikrai nieko nebijojo. Tarė: 

— Dievas yra Vienis, ir toks tobulas, kad nepanašus į jokį esamą 
dalyką ir į jokį nesamą dalyką. Negali pasitelkęs Žmogaus protą 
jo apsakyti, tarsi jis būtų tas, kuris niršta, kai tu esi blogas, ar 
rūpinasi tavim, nes yra geras, tas, kas turi burną, ausis, veidą, spar- 
nus, ar tas, kas yra dvasia, tėvas ir sūnus, net ir savo paties. Apie 
Vienį negali pasakyti, kad jis yra ar jo nėra, jis aprėpia viską, bet 
yra niekas, gali jį įvardyti tik remdamasis skirtumais, bet nedera 
jo vadinti Gėriu, Grožiu, Išmintim, Meilumu, Galia, Teisingumu, 
nes tai juk tas pats, kaip pavadinti jį Lokiu, Pantera, Žalčiu, Slibi- 
nu ar Grifu, - kad ir kaip jį vadintum, joks dalykas jo neapsakys. 
Dievas - ne kūnas, ne figūra, ne forma, jis neturi kiekybės, koky- 
bės, svorio ar lengvumo, jis nemato, negirdi, nežino netvarkos ar 
suirutės, neturi sielos, proto, vaizduotės, nuomonės, minties, žo- 
džio, skaičiaus, tvarkos, dydžio, nėra lygybė ir nėra nelygybė, nė- 
ra nei laikas, nei amžinybė, o tik savitikslė galia. Baudolinai, pasi- 
stenk suprasti: Dievas — tai žibintas be liepsnos, liepsna be ug- 
nies, ugnis be kaitros, tamsi šviesa, tylus griausmas, nematomas 
žaibas, šviesiausias rūkas, savo šešėlio spindulys, ratas, kuris plin- 
ta susitraukdamas apie savo ašį, vien daugybė, jis... jis... — užsi- 
kirto ieškodama pavyzdžio, kuris abu įtikintų, ją - mokytoją ir jį - 
mokinį, - jis yra neapčiuopiama erdvė, kurioje tu ir aš esame vie- 
na ir tas pat, kaip šiandien šitame sustojusiame laike. 

Jos skruostai užkaito. Nutilo pabūgusi netinkamo pavyzdžio, 
bet kaip laikyti netinkamu bet kurį netinkamų dalykų sąrašo pa- 
pildymą? Baudolinas pajuto, kaip šiluma užlieja jam krūtinę, bet 
išsigando jos sutrikimo, sustingo, kad nė vienu veido raumeniu 
neišduotų savo širdies dūžių, neleido savo balsui sudrebėti ir pa- 
klausė su teologiška tvirtybe: 

— O kaip sukūrimas? Blogis? 

Hipatijos veidas atgavo ankstesnį rožinį blyškumą. 

— Tas Vienis per savo tobulumą ir dosnumą siekia pasklisti, iš- 
plisti iš savo pilnatvės vis platesniais ratilais, jis tarsi žvakė - sklin- 
dančios šviesos auka: kuo daugiau nušviečia, tuo labiau tirpsta. 
Taip, Dievas ištirpsta savo paties šešėliuose, tampa pranašiškų 
dievybių —- eonų - minia, turinčių daug jo galios, bet jau silpnes- 
niu pavidalu. Tai - dievai, demonai, archontai, tironai, jėgos, ki- 
birkštys, dangaus kūnai ir tai, ką krikščionys vadina angelais ar 
arkangelais... Tačiau juos sukūrė ne Vienis, jie tik jo emanacija. 

— Emanacija? 

— Matai tą paukštį? Ateis laikas, ir iš jo kiaušinio išsiris kitas 
paukštis, kaip iš hipatijos įsčių gali gimti kūdikis. Tačiau kartą 
pagimdyti paukštis ar hipatija gyvena nepriklausomai, jie išgy- 
ventų net mirus motinai. Dabar pagalvok apie ugnį. Ugnis neku- 
ria šilumos, tik ją skleidžia. Šiluma yra tas pat kaip ugnis: jei už- 
pūstum ugnį, šiluma liautųsi. Ugnis karščiausia ten, kur ji užgimsta, 
ir pamažu silpsta liepsnai virstant dūmais. Taip atsitinka su Die- 
vu. Pamažu toldamas nuo savosios ašies jis praranda galią, o vis 
labiau ją prarasdamas virsta klampia ir slopia materija, kaip be- 
formis vaškas, kuriuo virsta tirpdama žvakė. Vienis nenori taip 
nutolti nuo savęs, bet negali pasipriešinti šitam savo begaliniam 
ir netvarkingam sklidimui. 

— O tas tavo Dievas negali sunaikinti blogio, kuris... susikuria 
aplink jį? 

— Kaipgi, gali. Jis ir bando sutraukti tą kvėptelėjimą, kuris gali 
tapti nuodais, ir septyniasdešimtkart septynis tūkstančius metų 
jam pavykdavo sugrąžinti savo iškvėpas. Dievo gyvenimas buvo 
ritmingas kvėpavimas, jis alsavo be pastangų. Štai taip, paklau- 
syk. 

Ji įkvėpė orą virpančiomis šnervėmis ir iškvėpė jį per burną. 

— Tačiau vieną dieną jam nepavyko suvaldyti vienos iš savo tar- 
pinių galių, kurią mes vadiname Demiurgu, ir kuris gal yra Saba- 
oth ar Ildabaoth, netikrasis krikščionių Dievas. Toji Dievo imita- 
cija gal per klaidą ar iš puikybės ir iš paikystės sukūrė laiką ten, 

kur pirma tebuvo amžinybė. Supranti, laikas - tai trūkčiojanti am- 
žinybė. O kartu su laiku jis sukūrė ugnį, kuri šildo, bet gali ir viską 
sudeginti, vandenį, kuris malšina troškulį, bet gali ir paskandinti, 
žemę, kuri maitina žoles, bet gali virsti lavina ir jas uždusinti, orą, 
kuris leidžia kvėpuoti, bet gali tapti audra... Vargšas Demiurgas, 
jis viską supainiojo. Sukūrė saulę, kuri teikia šviesą, bet gali iš- 
džiovinti pievas, mėnulį, kuris tik keletą naktų tešviečia danguje, 
paskui sudyla ir miršta, kitus dangaus kūnus, kurie, nors atrodo 
nuostabiai, bet gali skleisti pražūtingą įtaką, ir protu apdovano- 
tas būtybes, kurios nepajėgia atskleisti didžiųjų paslapčių, gyvū- 
nus, kurie kartais mums ištikimi, o kartais grėsmingi, augalus, kurie 
mus maitina, bet jų gyvenimas trumpas, mineralus - be gyvasties, 
be dvasios, be proto, pasmerktus niekada nieko nesuprasti. De- 
miurgas buvo panašus į vaiką, kuris iš purvo bando nulipdyti gra- 
žųjį vienaragį, bet jam išeina tik kažkas panašaus į žiurkę! 

— Tad pasaulis - Dievo liga? 

— Kai esi tobulas, negali savęs neskleisti, kai save skleidi — su- 
sergi. Be to, suprask, Dievas dėl savo pilnatvės yra ir tas, ir ne tas, 
kuriame susipina priešybės. 

— Priešybės? 

— Taip, mes juntame karštį ir šaltį, šviesą ir tamsą, visus tuos 
dalykus, kurie priešingi vienas kitam. Kartais šaltis mums nepa- 
tinka ir atrodo blogis, palyginti su karščiu, o kartais mums per 
daug karščio ir trokštame vėsos. Susidūrę su priešybėmis mes pri- 
klausomai nuo savo užgaidos ar aistros manome, kad viena iš jų 
yra geris, o kita - blogis. Dievuje priešybės susijungia ir atranda 
abipusę dermę. Tačiau pradėjęs plisti Dievas nebegali valdyti sa- 
vo priešybių dermės, šios suskyla ir pradeda kovoti viena su kita. 
Demiurgas nebesuvaldė priešybių ir sukūrė pasauli, kur tyla ir 
griausmas, taip ir ne, vienas gėris stoja prieš kitą gėrį, kovodami 
tarpusavyje. Kaip tik tai mes ir laikome blogiu. 

Ji įsikarščiavo, tarsi vaikas ėmė mosuoti rankomis, kalbėdama 
apie žiurkę, pavaizdavo jos formą, paminėjusi audrą brėžė oro 
sūkurius. 

— Hipatija, kalbi apie sukūrimo klaidą ir apie blogį, bet taip, 
tarytum tavęs tai neliestų, ir gyveni šiame miške, tarsi viskas būtų 
taip pat tobula kaip tu. 

— Bet jei blogis ateina pas mus iš Dievo, net blogyje turi būti 
kas nors gero. Paklausyk manęs, juk tu esi vyras, o vyrai nepratę 
teisingai galvoti apie to, kas yra, esmę. 

— Taip ir maniau, aš irgi neteisingai galvoju. 

— Ne, tu tik galvoji. Bet vien galvoti negana, tai nėra teisingas 
būdas. Verčiau dabar pabandyk įsivaizduoti šaltinį, kuris neturi 
jokios pradžios ir kuris pasklinda tūkstančiais upių, niekada neiš- 
sekdamas. Šaltinis visada lieka ramus, gaivus ir tyras, o upės pa- 
sklinda į visas puses, susidrumsčia nuo smėlio, prasmenga tarp 
kenčia. Tačiau ir upėmis, ir pačiu dumbliniausiu srautu teka van- 
duo, jis teka iš to paties šaltinio, iš kurio pritekėjo ir šis ežeras. Jis 
kenčia mažiau už upę, nes dėl savo tyrumo geriau prisimena šal- 
tinį, iš kurio yra kilęs, o pilnas vabzdžių tvenkinys kenčia labiau 
už ežerą ir upę. Tačiau visi jie savaip kenčia, nes norėtų sugrįžti, iš 
kur išėję, bet užmiršo, kaip tai padaryti. 

Hipatija paėmė Baudoliną už rankos ir pasuko veidu į mišką. 
Tą mirksnį jos galva suartėjo su jo ir jis užuodė žiedų dvelksmą 
nuo jos plaukų. 

— Pažvelk į tą medį. Tai, kas juo teka, nuo šaknų iki aukščiau- 
sios šakos, yra gyvybė. Tačiau šaknys tvirtėja žemėje, kamienas 
auga ir atlaiko visas metų permainas, o šakos džiūsta ir lūžta, la- 
pai gyvena tik kelis mėnesius ir krinta, vaisiai išsilaiko tik kelias 
savaites. Šakose daugiau blogio nei kamiene. Medis yra vienas, 
bet kenčia plisdamas, nes tampa daugiu, o daugindamasis silpsta. 

— Bet šakos juk gražios, pati džiaugiesi jų šešėliu... 

— Matai, Baudolinai, ir tu kartais išmintingas. Jei nebūtų šitų 
šakų, mudu negalėtume čia sėdėti ir šnekučiuotis apie Dievą, jei 
nebūtų miško, mes niekada nebūtume susitikę ir tai gal būtų pats 
didžiausias blogis. 

Ji kalbėjo taip, tarsi tai būtų tiesiog akivaizdi tiesa, tačiau Bau- 

dolinui ir vėl suspaudė krūtinę, tik negalėjo, o gal nenorėjo rody- 
ti savo virpulio. 

- Tada paaiškink man, kaip daugis gali būti gera, bent šiek tiek, 
jei tai Vienio negalia? 

— Matai, Baudolinai, ir tu kartais išmintingas. Pasakei „bent 
šiek tiek“. Nepaisant klaidos, kiekviename iš mūsų — mąstančio- 
se būtybėse, o kartu ir kitose būtybėse, nuo gyvūnų iki negyvųjų 
kūnų, - slypi dalis Vienio. Viskas, kas mus supa, apgyventa dievų: 
augalai, sėklos, gėlės, šaknys, šaltiniai, kiekvienas iš jų, nors ken- 
tėdamas dėl to, kad yra tik prastas Dievo minties pakartojimas, 
tetrokšta vieno: vėl su juo susijungti. Mes turime vėl atrasti prie- 
šybių dermę, turime padėti dievams, turime įpūsti tas kibirkštis, 
tuos prisiminimus apie Vienį, kurie dar glūdi mūsų sielos gelmė- 
se ir pačiuose daiktuose. 


Hipatija net du kartus prasitarė, kad jai su juo gera. Tai padrą- 
sino Baudoliną ir vėl sugrįžti. 

Kartą Hipatija jam paaiškino, kaip jos atgaivina dieviškąją ki- 
birkštį visuose daiktuose, o šie susieina su kažkuo tobulesniu, ne- 
būtinai su Dievu, bet bent su jo menkesnėmis emanacijomis. Pa- 
sivedėjo jį prie ežero, kur pakrantėje augo saulėgrąžos, o ant van- 
dens suposi lotoso žiedai. 

— Matai, kaip elgiasi heliotropas? Suka galvą saulėn, jos ieško, 
jai meldžiasi, ir gaila, kad tu negirdi to šnabždesio, kurį skleidžia 
taip per dieną sukiodamasis. Suprastum, kad jis gieda saulei savo 
himną. Dabar pažvelk į lotosą: saulei tekant jis atsiveria, jai paki- 
lus į aukščiausią tašką visas jai atsiduoda, o nusileidus užsiveria. 
Jis šlovina saulę atverdamas ir užverdamas savo žiedlapius, kaip 
mes atveriame ir užveriame lūpas melsdamiesi. Šios gėlės susiju- 
sios su tuo dangaus kūnu, taigi turi dalį jo galios. Veikdamas gėlę 
kartu veiki ir saulę, mokėdamas paveikti saulę galėtum paveikti 
jos veiksmus, o per saulę galėtum pasiekti tai, kas susijęs su saule 
ir užją tobulesnis. Taip yra ne tik su gėlėmis, bet ir su akmenimis, 
ir su gyvūnais. Kiekviename iš jų gyvena mažasis dievas, ir jis per 

pačius galingiausius siekia grįžti prie savo ištakų. Mes nuo vai- 
kystės mokomės meno, kuris leistų pasiekti didžiuosius dievus ir 
atkurti prarastą ryšį. 

— Ką tai reiškia? 

— Paprasta. Mokomės susieti į viena tobulus ir pagal Dievo pa- 
veikslą sukurtus akmenis, žoles, kvapus, kad gautume... kaip tau 
pasakyti, traukos indus, kuriuose būtų sukaupta daugelio elementų 
jėga. Suprask, gėlė, akmuo, net vienaragis, visi turi kokį nors die- 
višką ženklą, bet atskirai negali prisišaukti didžiųjų dievų. Savo 
meno dėka gaminame mišinius, kurie pakartoja norimą iškviesti 
esybę, sustiprindami kiekvienos sudedamosios dalies galią. 

— O paskui, kai išsikviečiate didžiuosius dievus? 

— Tai tik pradžia. Mokomės būti pasiuntinėmis tarp to, kas aukš- 
tai, ir to, kas žemai, įrodydamos, kad Dievo skleidžiamas srautas 
gali grįžti atgal, nedaug, tačiau įrodome gamtai, jog tai įmanoma. 
Svarbiausia — ne susieti saulėgrąžą su saule, svarbiausia - mums 
susisieti su savo ištakomis. Čia prasideda askezė. Iš pradžių iš- 
mokstame dorai elgtis, nežudome gyvų būtybių, stengiamės gy- 
venti darnoje su mus supančiomis būtybėmis, o jau vien tuo gali- 
me įpūsti visur slypinčias kibirkštis. Matai šiuos žolės stiebus? Jie 
pagelto ir linksta prie žemės. Galiu juos paliesti ir priversti suvir- 
pėti, padėti prisiminti tai, ką jie jau pamiršo. Žiū, jie pamažu at- 
gauna savo žalumą, tarsi būtų ką tik išdygę iš žemės. Tačiau to 
negana. Kad atgaivintum šį žolės stiebą, reikia įvaldyti gamtos 
galias, ištobulinti regėjimą ir klausą, kūno lankstumą, atmintį ir 
gebą mokytis, o to pasiekiama dažnais apsiplovimais, apeigomis, 
giesmėmis ir maldomis. Einame pirmyn tobulindamos savo iš- 
mintį, stiprybę, santūrumą ir teisingumą ir pagaliau įgauname tau- 
rinančių savybių: bandome atskirti sielą nuo kūno, išmokstame 
iškviesti dievus - ne tam, kad su jais pasikalbėtume, kaip daryda- 
vo kiti filosofai, bet kad juos paveiktume: per magiškąjį rutulį 
prisišaukiame lietų, kuriame amuletus nuo žemės drebėjimo, iš- 
bandome pranašiškas ugnies galias, atgaiviname statulas, kad iš- 
girstume apreiškimus, pasitelkiame Asklepijų, kad išgydytų ligo- 

nius. Tačiau tai darydamos privalome vengti dieviškojo apsėdi- 
mo, nes tai mus išblaškytų ir įaudrintų, taigi atitolintų nuo Dievo. 
Privalu išmokti tai daryti visiškai ramiai. 

Hipatija suėmė Baudolino ranką, šis nedrįso pajudėti, bijoda- 
mas nubaidyti užliejusią šilumą. 

— Baudolinai, gal manai, kad esu taip ištobulinusi askezę kaip 
mano didžiosios seserys... O, kad žinotum, kokia aš dar netobu- 
la. Nuolat klystu susiedama rožę su aukštesniąja jėga, kuri jai ar- 
tima... Be to, kaip matai, daug kalbu, o tai jau ženklas, kad nesu 
išmintinga, nes tobulėjama tyloje. Bet kalbu todėl, kad greta esi 
tu, o tave reikia mokyti, jei mokau saulėgrąžą, kodėl neturiu mo- 
kyti tavęs? Pasieksime aukštesnį lygį, kai galėsime būti kartu tylė- 
dami, pakaks tave paliesti — ir tu viską suprasi. Kaip saulėgrąža. 

Ji tylomis glostė saulėgrąžą. Paskui tylomis pradėjo glostyti Bau- 
dolino ranką ir tik baigusi paklausė: 

— Jauti? 


Kitą dieną prabilo apie hipatijų puoselėjamą tylą, kad ir jis, 
anot jos, galėtų to išmokti. 

— Reikia sukurti aplink save visišką ramybę. Reikia atsitolinti 
nuo to, ką galvojome, įsivaizdavome ir jautėme. Atrasti sielos ra- 
mybę. Tada nebejausime nei pykčio, nei geismo, nei skausmo, nei 
laimės. Išeisime iš pačių savęs, pasinersime į visišką vienatvę ir 
giliausią rimtį. Nebežvelgsime į gražius ir gerus dalykus, būsime 
kitapus paties grožio, kitapus visų dorybių, taip, kaip įėjęs į šven- 
tyklos gilumą palieka už savęs dievų skulptūras ir jau mato ne 
atvaizdus, o patį Dievą. Mums nebereikės kviestis tarpinių jėgų, 
iškildami virš jų, būsime nugalėję ydą, toje nuošalumoje, toje ne- 
pasiekiamoje ir šventoje vietoje atsidūrę kitapus dievų ir eonų 
hierarchijos, visi tie dalykai liks mumyse tik kaip prisiminimas 
apie kažką, ką išgydėme kaip savo būties ligą. Tai bus kelio galas, 
išsilaisvinimas, visų saitų nutraukimas, priartėjimas prie to, kada 
vienas stoji prieš Vienį. Taip sugrįžę prie visiško paprastumo nie- 
ko daugiau nematysime, tik tamsos spindesį. Atsikračiusios sie- 

los ir intelekto, pasieksime karalystę kitapus proto ir ten apsisto- 
sime garbinti, tarsi būtume tekanti saulė, užmerkusios akis žvelg- 
sime į šviesos saulę, tapsime ugnimi, tamsiąja ugnimi toje tamso- 
je, ir per ugnį keliausime savąjį kelią. Ir tą akimirką, pakilusios 
upe aukštyn, įrodysime ne tik pačios sau, bet dievams ir Dievui, 
kad įmanoma pakilti upe aukštyn, ir taip išgydysime pasaulį, su- 
naikinsime blogį, numarinsime mirtį, atrišime mazgą, kuriame su- 
sipainiojo Demiurgo pirštai. Baudolinai, mums lemta išgydyti Die- 
vą, mums patikėta Jį išganyti: per savo ekstazę sugrąžinsime visą 
kūrinį į Vienio širdį. Suteiksime Vieniui jėgų tam giliam įkvėpi- 
mui, kuriuo jis sutrauktų į save visą iškvėptą blogį. 

— Jūs tai darote. Ar kuriai nors iš jūsų jau pavyko? 

— Viliamės, kad mums pavyks. Jau daug šimtmečių visos ruo- 
šiamės, kad kuriai nors iš mūsų pavyktų. Nuo vaikystės išmoko- 
me vieną dalyką: nebūtina, kad mes visos patirtume šį stebuklą, 
gana, kad vieną dieną, gal dar po tūkstančio metų, viena iš mūsų, 
išrinktoji, pasiektų didžiausios tobulybės akimirką, per kurią pa- 
sijustų tapati savo tolimajai pradžiai, ir stebuklas bus įvykęs. Tuo- 
met, parodydamos, kad nuo kenčiančio pasaulio daugialypišku- 
mo galima grįžti į Vienį, būsime grąžinusios Dievui ramybę ir pa- 
sitikėjimą, galią susitelkti savo viduje, jėgų vėl alsuoti savo ritmu. 

Jos akys spindėjo, kūnas sakytum iškaito, rankos kone drebėjo, 
balsas skambėjo liūdnai, atrodė, lyg ji būtų meldusi Baudoliną pa- 
tikėti šiuo apreiškimu. Baudolinas pagalvojo, kad Demiurgas gal 
bus padaręs daug klaidų, tačiau vien tai, kad egzistuoja šis kūrinys, 
darė pasaulį svaiginama vieta, trykštančia visomis tobulybėmis. 

Jis nesusivaldė, išdrįso paimti jos ranką ir paliesti ją lūpomis. Ji 
sudrebėjo, tarsi patyrusi nepažintą jausmą. Iš pradžių tarė: 

— Ir tavyje gyvena dievas. 

Paskui užsidengė veidą rankomis, Baudolinas išgirdo ją nuste- 
busią šnabždant: 

— Praradau... Praradau apatiją... 

Ji pasisuko ir, nieko daugiau nepasakiusi, neatsigręždama nu- 
bėgo į mišką. 

— Pone Niketai, tą akimirką supratau mylįs taip, kaip dar nie- 
kada nebuvau mylėjęs, vėl pamilęs moterį, kurios negalėsiu turė- 
ti. Vienos negalėjau pasiekti dėl jos padėties didingumo, kitą iš 
manęs atėmė mirtis, dabar - trečioji - negalėjo man priklausyti, 
nes buvo pasižadėjusi išganyti Dievą. Palikau tą vietą, parvykau į 
miestą su mintim, kad gal verčiau niekada ten negrįžti. Pajutau 
kone palengvėjimą, kai kitą dieną Praksėjas pasakė, jog Pndape- 
cimo gyventojai laiko mane svarbiausiuoju iš Karalių, diakonas 
manim pasitiki ir norėtų, kad vadovaučiau kariaunai, kurią Po- 
etas taip gerai parengė. Negalėjau atsisakyti pasiūlymo, skilimas 
Karalių būryje kitiems būtų buvęs nesuprantamas ir nepriimti- 
nas, visi aistringai ruošėsi karui, todėl sutikau dar ir dėl to, kad 
nenorėjau nuvilti vienapėdžių, panokių, blemų ir visų tų šaunių 
būtybių, kurias tikrai nuoširdžiai pamilau. Svarbiausia, maniau, 
kad atsidėjęs naujajam darbui pamiršiu tą, kurią palikau miške. 
Dvi dienas sukausi su tūkstančiu užduočių. Bet negalėjau nurim- 
ti ir mane sukaustydavo siaubas pagalvojus, kad Hipatija grįžo į 
paežerę ir neradusi manęs pamanė, jog pabėgdama mane įžeidė 
ir aš nusprendžiau daugiau su ja nebesusitikti. Kamavausi galvo- 
damas, kad ji kankinasi ir nebenorės manęs matyti. Jei tikrai taip 
būtų buvę, gal būčiau nujojęs ten, kur gyvena hipatijos, ir ką bū- 
čiau daręs - būčiau ją pagrobęs, sugriovęs tos bendruomenės ra- 
mybę, sutrikdęs jos nekaltybę priversdamas suprasti tai, ko netu- 
rėjo suprasti, o gal būčiau pamatęs ją susikaupusią savo pašauki- 
mui, jau išsilaisvinusią iš neapčiuopiamai trumpos žemiškosios 
aistros akimirkos? Ar toji akimirka tikrai buvo? Mintyse karto- 
jau kiekvieną jos žodį, kiekvieną mostą. Du kartus, norėdama api- 
būdinti Dievą, ji, kaip pavyzdį, paminėjo mūsų susitikimą, bet gal 
tai buvo tik nekalta vaikiška gudrybė padėti man suprasti jos žo- 
džius. Du kartus ji mane palietė, tačiau taip, lyg būtų lietusi sau- 
lėgrąžą. Žinojau, mano lūpos, palietusios jos ranką, suvirpino ją, 
bet juk tai suprantama: jokio žmogaus lūpos dar nebuvo jos lietu- 
sios, ji jautėsi tarsi užkliuvusi už šaknies ir akimirką praradusi 
savo išlavintąjį susitelkimą... Akimirka praėjo, ir ji gal jau buvo 

ją užmiršusi... Su bičiuliais aptarinėjau kovos klausimus, turėjau 
nuspręsti, kur bus nubų vieta, nors nelabai suvokiau, kur pats esąs. 
Privalėjau atsikratyti to nerimo, privalėjau sužinoti. Tad reikėjo 
patikėti savo ir jos gyvybę kažkam, kas galėtų palaikyti tarp mūsų 
ryšį. Jau buvau patyręs Gavagai ištikimybę. Kalbėjausi su juo slap- 
tai, visokeriopai prisaikdinęs, pasakiau kiek galėdamas mažiau, 
bet pakankamai, kad jis nueitų prie ežero ir ten palauktų. Gera- 
sis vienapėdis buvo tikrai kilnus, supratingas ir santūrus. Mažai 
klausinėjo, bet turbūt daug suprato, abi tas dienas grįžo leidžian- 
tis saulei su žinia, kad nieko nematęs, ir sielojosi matydamas ma- 
ne blykštant. Trečią dieną grįžo šypsodamasis kaip jaunas mėnu- 
lis ir pasakė, kad jam atsigulus po savo pėda ir belaukiant toji 
būtybė pasirodė. Ji patikliai prie jo atskubėjusi, tarsi būtų kažko 
laukusi. Susijaudinusi išklausė mano žodžius (,„Atrodo, ji labai 
norėti tave matyti“, kiek piktdžiugiškai tarė Gavagai) ir paprašė 
pasakyti, kad eis prie ežero kiekvieną dieną, kiekvieną dieną (,„Ji 
pasakyti du kartus“). Gal ir ji jau seniai laukia Karalių, suktai 
pridūrė Gavagai. Kitą dieną dar turėjau pasilikti Pndapecime, ta- 
čiau man paskirtas karvedžio pareigas vykdžiau taip uoliai, kad 
nustebinau Poetą, pažinojusį mano atšakumą ginklams, ir įkvė- 
piau savo kariuomenę. Jaučiausi pasaulio valdovas, be baimės bū- 
čiau galėjęs vienas stoti prieš šimtą hunų. Po dviejų dienų, virpė- 
damas iš baimės, grįžau į tą lemtingą vietą. 


34. 


BAUDOLINAS PATIRIA TIKRĄ MEILE 


— Pone Niketai, tomis laukimo dienomis manyje siautė prieštaringi 
jausmai. Degiau geismu ją pamatyti, baiminausi, kad niekada jos 
daugiau nebeišvysiu, įsivaizdavau ją supamą tūkstančio pavojų, Žo- 
džiu, mane kankino visi meilei būdingi jausmai, išskyrus pavydą. 

— Nepagalvojai, kad būtent tada Motina gal buvo pasiuntusi ją 
pas apvaisintojus'? 

— Net nedvejojau, kad to negali būti. Gal žinodamas, jog dabar 
visas priklausiau jai, maniau, kad ji būtų neprisileidusi kitų. Vė- 
liau daug apie tai mąsčiau ir įsitikinau, kad tobula meilė nepalie- 
ka vietos pavydui. Pavydas - tai įtarimai, baimė ir šmeižtas tarp 
mylimųjų, o juk dar šventas Jonas pasakęs, jog tobula meilė veja 
šalin visas baimes. Nejaučiau pavydo, tik stengiausi mintyse iš- 
vysti jos veidą ir nepajėgiau. Prisiminiau tai, ką jaučiau į ją Žiūrė- 
damas, bet negalėjau jos įsivaizduoti. Nors per mūsų susitikimus 
neatitraukdavau akių nuo jos veido, tik į jį ir žiūrėdavau... 

— Skaičiau, taip nutinka karštai mylintiems... — tarė Niketas 
sutrikęs kaip tas, kuriam gal niekada neteko patirti tokios sukre- 
čiančios aistros. - Nejau su Beatriče ir Kolandrina buvo kitaip? 

— Ne taip kankinamai. Tikriausiai mylėdamas Beatričę puose- 
lėjau pačią meilės idėją, kuriai nereikia veido, be to, man atrodė 
šventvagystė stengtis įsivaizduoti jos veido bruožus. O dėl Kolan- 
drinos, tai pažinęs Hipatiją suvokiau, kad būdamas su ja nejau- 
čiau aistros, O tik džiaugsmą, švelnumą, karštą meilę, kokią bū- 
čiau galėjęs jausti, teatleidžia man Viešpats, dukrai ar jaunesnei 
seseriai. Manau, taip nutinka visiems įsimylėjėliams, nors tomis 
dienomis tvirtai tikėjau, kad Hipatija pirma moteris, kurią tikrai 

pamilau, ir tai neabejotinai buvo tiesa, šiandien ir visados. Paskui 
supratau, jog tikroji meilė apsigyvena širdies gelmėse ir ten randa 
ramybę puoselėdama savo kilniausias paslaptis ir retai sugrįždama 
į vaizduotės buveinę. Todėl nepajėgia atkurti tolimo mylimojo kū- 
no pavidalo. Tokius vaizdus geba kurti tik ištvirkėliška meilė, kuri 


ego oè è yo’ 


Niketas tylėjo, sunkiai tramdydamas pavydą. 


Jų susitikimas buvo drovus ir jaudinamas. Jos akys spindėjo lai- 
me, bet ji tuoj kukliai nudelbdavo žvilgsnį. Jie atsisėdo ant žolės. 
Netoliese ramiai ganėsi Akacis. Gėlės aplink kvepėjo svaigiau nei 
kada nors anksčiau ir Baudolinas jautėsi tarsi būtų ką tik palietęs 
lūpomis burq. Nedrįso tarti žodžio, tačiau prisivertė tai padaryti, 
nes tos tylos įtampa galėjo jį pastūmėti nedoram veiksmui. 

Tik tada suprato, kodėl sakoma, kad tikri įsimylėjėliai per pir- 
mąjį meilės pasimatymą blykšta, virpa ir praranda kalbos dova- 
ną. Meilė, kuri valdo ir prigimties, ir sielos karalystes, sutraukia į 
save jų jėgas, kad ir kur jos būtų. Todėl tikriems įsimylėjėliams 
slapta susitikus, meilė sutrikdo ir kone sustingdo visas kūno ga- 
lias — tiek fizines, tiek dvasines, liežuvis atsisako kalbėti, akys — 
matyti, ausys — girdėti, ir kiekviena galūnė liaujasi vykdyti savo 
prievolę. Štai kodėl meilei užvaldžius širdies gelmes kūnas ne- 
tenka jėgų ir sunyksta. Bet paskui širdis, nebeištverdama ją degi- 
nančių liepsnų, tarsi išstumia iš savęs aistrą, ir leidžia kūnui vėl 
atgauti galias. Ir tada mylintysis atgauna žadą. 

— Taigi, - tarė Baudolinas, neaiškindamas, ką patyrė ir ką pra- 
dėjo suprasti, — visi tie gražūs ir baisūs dalykai, apie kuriuos man 
pasakojai, turbūt Hipatijos palikimas... 

— Ak, ne, - atsakė ji, - sakiau tau, kad mūsų promotės pabėgo 
užmiršusios viską, ko jas mokė Hipatija, išskyrus pareigą pažinti. 
Medituodamos mes pamažu atskleidėme tiesą. Per šiuos tūks- 
tančius metų kiekviena iš mūsų apmąstydavo supantį pasaulį ir 
savo sielos jausmus ir mūsų pažinimas kiekvieną dieną plėtėsi, 
bet šis darbas nebaigtas. Gal tai, ką tau pasakiau, ir yra tie daly- 

kai, kurių mano draugės dar nesuprato, o aš supratau dabar ban- 
dydama juos tau išaiškinti. Taip kiekviena iš mūsų darosi vis iš- 
mintingesnė mokydama savo drauges to, ką jaučia, o mokydama 
lavėja ir pati. Jei tu nebūtum čia su manim, kai kurie dalykai gal 
nebūtų man paaiškėję. Baudolinai, tu esi mano demonas, mano 
gerasis archontas. 

— Mano švelnioji Hipatija, ar visos tavo draugės tokios iškal- 
bingos? 

— Ak, esu prasčiausia iš jų. Kartais jos iš manęs pasišaipo, mat 
nemoku išreikšti to, ką jaučiu. Žinai, man dar reikia subręsti. Bet 
šiomis dienomis didžiavausi, tarsi žinočiau paslaptį, kurios jos ne- 
žino, ir - kažkodėl - nutariau, kad ji ir liktų paslaptis. Negaliu 
suprasti, kas man atsitiko, atrodo... mieliau kalbėčiausi su tavim, 
o ne su jomis. Manai, kad tai blogai, kad esu joms neištikima? 

— Užtat esi ištikima man. 

— Su tavim lengva. Turbūt tau galėčiau sakyti viską, kas mano 
širdyje. Net ir nebūdama tikra, ar tai teisinga. Baudolinai, ar ži- 
nai, kas man šiomis dienomis nutiko? Sapnuodavau tave. Rytais 
atsibudusi pagalvodavau, kad manęs laukia graži diena, nes kaž- 
kur esi tu. Paskui pagalvodavau, kad diena bjauri, nes nematysiu 
tavęs. Keista, juokiamės, kai esame laimingi, verkiame kentėda- 
mi, O šit aš dabar kartu verkiu ir juokiuosi. Gal susirgau? Tačiau 
toji liga nuostabi. Ar teisinga garbinti savo ligą? 

— Mano meilioji drauge, tu esi mano mokytoja, — nusišypsojo 
Baudolinas, — tad neklausk manęs, nes ir aš manau susirgęs ta 
pačia liga. 

Hipatija ištiesė ranką ir vėl palietė jo randą. 

— Baudolinai, tu toks geras ir man taip patinka tave liesti kaip 
Akacį. Ir tu paliesk mane, gal sužadinsi kokią nors manyje dar 
slypinčią kibirkštį, apie kurią net nenutuokiu. 

— Ne, mano meile, bijau tave užgauti. 

— Paliesk mane už ausies. Taip, dar kartą... Gal per tave gali- 
ma iškviesti dievą. Juk turėtum turėti ženklą, siejantį tave su kaž- 
kuo kitu... 

Ji pakišo rankas jam po drabužiais, perbraukė plaukus ant krū- 
tinės. Paskui prisikišusi apuostė. 

— Tu kvepi žolėmis - gerosiomis žolėmis, - tarė. 

Paskui vėl prabilo: 

— Koks tu gražus, švelnus kaip jauniklis gyvūnas. Ar tu jaunas? 
Nesuprantu vyro amžiaus. Ar tu jaunas? 

— Jaunas, mano meile, tik dabar vėl iš naujo atgimstu. 

Jis taršė jai plaukus, ji apkabino jo kaklą, paskui liežuvio galu 
pradėjo lyžčioti veidą, laižė jį tarsi ožiuką, juokėsi žiūrėdama jam 
į akis ir pasakė, kad jo skonis kaip druskos. Baudolinas niekada 
nebuvo šventasis, tad prispaudė ją prie savęs, lūpomis ieškoda- 
mas jos lūpų. Ji klyktelėjo iš baimės ir nuostabos, pabandė atsi- 
traukti, paskui pasidavė. Jos burna dvelkė persikais, abrikosais, 
savo liežuviu ji baksnojo jo liežuvį - pirmąkart jį skanavo. 

Baudolinas atstūmė ją ne iš doros, o tik norėdamas nusimesti 
drabužius, ir ji išvydo jo varpą, palietė pirštais, pajuto jos šilumą 
ir pasakė, kad nori jo. Akivaizdu, jog nesusigaudė, kaip ir kodėl 
jo nori, tačiau kažkokia miškų ar šaltinių galia patarė jai, ką turi 
daryti. Baudolinas vėl apipylė ją bučiniais, nuo lūpų nuslydo prie 
kaklo, paskui pečių, lėtai praskleidė suknią, apnuogino krūtis, pa- 
nardino tarp jų savo veidą, o rankomis toliau movė suknią Že- 
myn, per liemenį ir klubus, kol pajuto apvalainą stangrų pilvą, 
užčiuopė bambą, anksčiau, nei tikėjosi, apčiuopė plaukus, slėpu- 
sius jos didžiausią gėrį. Ji aikčiojo, vadindama jį savuoju Eonu, 
Tironu, Praraja, savo Pleroma... 

Baudolinas pakišo rankas po ją dar dengiančiu drabužiu ir pa- 
juto, kad plaukai, kurie, kaip manė, pranašavo gaktą, tankėja, den- 
gia kojas, vidinę šlaunų dalį, tęsiasi sėdmenų link... 


— Pone Niketai, nuplėšiau jos drabužį ir pamačiau. Žemiau pil- 
vo Hipatijos kūnas priminė ožkos kūną, o jos kojos baigėsi dram- 
blio kaulo spalvos kanopomis. Staiga supratau, kodėl ji buvo ap- 
sisiautusi suknia iki žemės ir atrodė taip, tarsi ne žengtų, o slystų 
žeme jos neliesdama. Ir supratau, kas buvo tie apvaisintojai: saty- 

rai-kurių-niekas-nematė, raguotomis žmonių galvomis ir ožio kū- 
nais, tie satyrai jau daug amžių tarnavo hipatijoms, palikdami joms 
mergaites, O patys augindami berniukus, tokio pat siaubingo vei- 
do, tačiau jos dar priminė ir puikiosios Hipatijos ir jos pirmųjų 
mokinių egiptietišką grožį. 

— Koks siaubas! - sušuko Niketas. 

— Siaubas? Ne, tą akimirką pajutau ne jį. Veikiau, nuostabą, 
bet irgi tik akimirką. Paskui apsisprendžiau: mano kūnas nuspren- 
dė už mano sielą, o gal mano siela už manąjį kūną, kad tai, ką 
mačiau ir lytėjau, gražu, nes tai buvo Hipatija, o jos gyvuliška 
prigimtis — tik jos malonių dalis, geidžiau to garbanoto ir švel- 
naus kailio, kaip dar nieko nebuvau geidęs, jis kvepėjo muskusu, 
tos pirma paslėptos jos galūnės buvo iškaltos meistro rankų, my- 
lėjau ją, troškau tos mišku dvelkiančios būtybės ir būčiau mylėjęs 
Hipatiją, net jei ji būtų buvusi panaši į chimerą, ikneumoną, ra- 
guotąją gyvatę. 

Taigi Baudolinas ir Hipatija buvo kartu - susilieję į viena - iki 
saulėlydžio, o kai išseko, tysojo vienas greta kito, glamonėdami 
ir vadindami vienas kitą švelniausiais vardais, užmiršę juos su- 
pantį pasaulį. 

Hipatija tarė: 

— Mano siela išskrido lyg ugnies šiluma... jaučiuosi kaip Žvaigž- 
dėto skliauto dalis... 

Ji nesiliovė tyrinėti mylimojo kūno: 

— Baudolinai, koks tu gražus. Bet ir jūs, vyrai, lygiai tokie pat 
siaubūnai, - šaipėsi. - Tavo kojos ilgos ir baltos, be kailio, o pėdos 
didelės — beveik kaip dviejų vienapėdžių! Bet vis tiek esi gražus, 
taip, dar gražesnis... 

Jis tylėdamas bučiavo jai akis. 

— Ar vyrų moterų kojos tokios kaip tavo? - paklausė niršdama. — 
Ar... esi patyręs ekstazę greta būtybių su tokiomis pat kojomis 
kaip tavo? 

— Todėl, kad nežinojau apie tave, mano meile. 

— Nenoriu, kad dar kada nors žiūrėtum į vyrų moterų kojas. 

Jis tylėdamas bučiavo jos kanopas. 

Temo, atėjo laikas skirtis. 

— Turbūt, - sušnabždėjo Hipatija vėl paliesdama jo lūpas, - sa- 
vo draugėms nieko nepasakosiu. Jos nesupras, nes nežino, kad 
yra ir toks būdas pakilti aukščiau. Iki rytojaus, mano meile. Gir- 
di? Pavadinau tave taip, kaip tu mane pavadinai. Lauksiu tavęs. 


— Taip praleidau keletą mėnesių, švelniausių ir tyriausių savo 
gyvenime. Eidavau pas ją kasdien, o kai negalėdavau, ištikimasis 
Gavagai būdavo mūsų meilės pasiuntinys. Vyliausi, kad hunai nie- 
kada nepasirodys ir tas laukimas Pndapecime truks iki mano mir- 
ties ir dar ilgiau. Jaučiausi, lyg būčiau apgavęs mirtį. 


Kol pagaliau vieną dieną, po daugelio mėnesių, kaip visada karš- 
tai jam atsidavusi, kai jie pagaliau nurimo, Hipatija tarė Baudolinui: 

— Man kažkas atsitiko. Žinau, kas tai, girdėjau savo drauges 
kalbant sugrįžus po nakties pas apvaisintojus. Tikriausiai mano 
įsčiose vaikas. 

Akimirką Baudolinas pajuto neapsakomą džiaugsmą ir nubė- 
rė bučiniais jos pilvą, palaimintą Dievo ar archontų, jam tai nerū- 
pėjo. Paskui sunerimo: juk Hipatija negalės nuslėpti nuo bendruo- 
menės savo būklės, ką ji darys? 

— Išpažinsiu Motinai visą tiesą, - tarė. - Ji supras. Kažkas norė- 
jo, kad tai, ką kitos daro su apvaisintojais, aš padaryčiau su tavim. 
Tai juk teisinga, aš nesutepiau prigimties. Ji negalės man prie- 
kaištauti. 

— Bet devynis mėnesius tave globos bendruomenė, o paskui 
negalėsiu pamatyti būtybės, kuri gims! 

— Dar ilgai galėsiu čia ateidinėti. Užtruks, kol pilvas išsipūs ir 
visos jį pastebės. Nesimatysim tik paskutinius mėnesius, kai viską 
papasakosiu Motinai. O jei gims berniukas - jis priklausys tau, jei 
mergaitė — tavęs tai neliečia. Taip sutvarkė gamta. 

— Taip sutvarkė tas tavo kvailys Demiurgas ir tos pusiau ožkos, 
su kuriomis gyveni! - suriko Baudolinas netekęs savitvardos. — 
Toji būtybė kartu ir mano, nesvarbu, vyras ar moteris! 


O, 


TT 
JT 


406 


— Baudolinai, koks tu gražus, kai pyksti, nors pykti niekada ne- 
derėtų, - tarė ji bučiuodama jo nosį. 

— Ar supranti, kad tau pagimdžius jau niekada nebegalėsim 
pasimatyti, taip, kaip tavo draugės nebematė savo apvaisintojų? 
Argi ne taip, pasak jūsų, gamtos sutvarkyta? 

Ji tik dabar tai suprato ir pravirko, aikčiodama kaip ir tuomet, 
kai mylėdavosi, padėjusi galvą ant vyro krūtinės, apkabinusi jo pe- 
čius, O jis jautė jos šokčiojančią krūtinę. Baudolinas paglostė ją, 
šnibždėdamas į ausį švelniausius žodžius, paskui ištarė vienintelį 
jam atrodžiusį protingą pasiūlymą: Hipatija turi su juo pabėgti. Pa- 
matęs jos akyse baimę tarė, kad taip darydama ji neišduos savo 
bendruomenės. Tiesiog ji apdovanota kitkuo ir jos kitokia pareiga. 
Jis nusiveš ją į tolimą karalystę, ten ji įkurs naują hipatijų bendruo- 
menę ir dar plačiau paskleis jų tolimosios promotės sėklą, išplatins 
jos sėklą, o jis gyvens greta ir jie ras kitą apvaisintojų būrį, Žmogiš- 
ko pavidalo, kokio, matyt, bus ir jų įsčių vaisiai. Pabėgusi niekam 
nepadarysi bloga, tarė, priešingai, skleisi gera... 

— Paprašysiu Motinos leidimo... 

— Palauk, juk nežinau, kokia ta Motina. Leisk pagalvoti: eisime 
pas ją kartu, aš mokėsiu ją įtikinti, tik duok man kelias dienas, 
kad sugalvočiau, kaip. 

— Mano meile, nenoriu niekada tavęs nebeišvysti, - kūkčiojo 
Hipatija, - darysiu viską, ką tik nori, tapsiu vyrų moterim, vyksiu 
su tavim į tą naująjį miestą, apie kurį man pasakojai, elgsiuos 
kaip krikščionė, sakysiu, kad Dievas turėjo sūnų, kuris mirė nu- 
kryžiuotas. Jei tavęs nebus, nenoriu likti hipatija! 

— Mylimoji, nusiramink, matysi, aš ką nors sugalvosiu. Pada- 
riau Karolį Didįjį šventuoju, suradau Karalius, tad mokėsiu sau- 
goti ir savo žmoną! 

— Žmoną? Kas tai? 

— Paskui pasakysiu. Dabar eik, jau vėlu. Susitiksim rytoj. 


— Pone Niketai, rytojaus nebuvo. Kai grįžau į Pndapecimą, visi 
išėjo man priešais, nes jau seniai manęs ieškojo. Abejonių nebeli- 

ko: hunai artėjo, toli horizonte kilo jų arklių keliamas dulkių de- 
besis. Su pirmaisiais aušros spinduliais jie pasieks paparčiais ap- 
augusios lygumos pakraštį. Taigi, pasiruošti gynybai laiko buvo 
likę nedaug. Iškart nuėjau pas diakoną, norėdamas pranešti, kad 
imuosi vadovauti jo pavaldiniams. Pavėlavau. Karštligiški mūšio 
laukimo mėnesiai, jėgos, išeikvotos ruošiantis kovai, o gal ir min- 
tys, kurias jam įkvėpiau savo pasakojimais, pagreitino jo mirtį. 
Nebijojau būti greta, kai jis išleido paskutinį kvapą, net paspau- 
džiau jam ranką, kai atsisveikino su manim ir palinkėjo pergalės. 
Pasakė: jei laimėsiu, gal pasieksiu jo tėvo karalystę, ir paprašė 
paskutinės paslaugos. Vos tik numirs, du patarnautojai paruoš jo 
kūną, kaip ruošiamas kunigo kūnas, - išteps jį aliejais, ir jo at- 
vaizdas įsispaus drobėje, į kurią bus suvyniotas. Paprašė nunešti 
kunigui savo paveikslą, šis nebus labai ryškus, todėl įtėvis pama- 
tys jį ne tokį sudarkytą nei iš tikrųjų. Netrukus jis numirė, o du 
patarnautojai atliko tai, ką turėjo atlikti. Jie pasakė, jog užtruks 
keletą valandų, kol kūno bruožai susigers į drobę, paskui jie ją 
suvynios ir įdės į dėklą. Nedrąsiai man patarė pranešti eunuchams 
apie diakono mirtį. Nutariau to nedaryti. Diakonas suteikė man 
teisę vadovauti ir tik taip eunuchai nebūtų drįsę man sutrukdyti. 
Reikėjo, kad ir jie kaip nors dalyvautų kare, bent pasiruoštų mieste 
priimti sužeistuosius. Jei būtų tuoj pat sužinoję apie diakono mirtį, 
mažų mažiausia būtų sutrikdę kovotojų dvasią paskelbdami šią pra- 
žūtingą žinią ir išblaškę juos laidotuvių apeigomis. O, būdami klas- 
tūnai, gal būtų iškart paėmę aukščiausią valdžią ir sujaukę visus 
Poeto gynybos planus. Eisime kariauti, tariau sau. Nors visada bu- 
vau taikus žmogus, dabar privalėjau ginti gimsiančią būtybę. 

Gynybos planą jie jau seniai buvo išnagrinėję iki menkiausių smul- 
kmenų. Jei karius mokant Poetas pasirodė esąs puikus karvedys, 
tai Baudolinas atskleidė turįs stratego talentą. Ties miesto riba 
kilo aukščiausia iš tų į plaktos grietinėlės kalnus panašių kalvų, 
kurias išvydo atvykdami čia. Nuo jos viršaus atsivėrė visa lyguma, 
iki pat kalnų kitapus jos ir dar toliau, už paparčiais apaugusios 
plynės. Iš ten Baudolinas ir Poetas turėjo vadovauti savo karių 
veiksmams. Rinktinis vienapėdžių būrys, apmokytas Gavagai, tu- 
rėjo padėti greit susisiekti su skirtingais pulkais. 

Po lygumą išsibarsčiusių ponkių užduotis buvo savo jautriomis 
pilvo ataugomis sekti priešo veiksmus ir, kaip sutarta, duoti dū- 
mų ženklus. 

Visų priekyje, beveik ties paparčių plynės riba, turėjo laukti 
vienapėdžiai, vadovaujami Porčelio, pasiruošę netikėtai pasiro- 
dyti priešui su savo lumzdeliais ir užnuodytomis strėlytėmis. Tuo 
pirmu puolimu sutrikdžius priešų pulkus, po vienapėdžių turėjo 
išnirti milžinai, vadovaujami Aleramo Skakabarocio, praminto 
Vaikiu, ir sudoroti jų arklius. Bet, kol negaus komandos pulti, 
priminė Poetas, jie turi šliaužti ropomis. 

Jei dalis priešų sugebėtų įveikti milžinų užtvarą, į kovą tegu sto- 
vaujamas Boidžio, ir blemų, vadovaujamas Kutiko. Bėgdami nuo 
pigmėjų paleistų strėlių debesies hunai turėtų pulti blemų link, tad 
šie, kol juos žolėje pastebės, spės palįsti po hunų arkliais. 

Bet niekam nevalia per daug rizikuoti. Jie turėjo mušti priešą 
patirdami kuo mažesnius nuostolius. Strategijos branduolys bu- 

vo nubai, turėję laukti lygumos viduryje. Niekas neabejojo, kad 
hunai įveiks pirmąsias užkardas, vis dėlto jie pasieks nubus ne 
tokiu gausiu būriu, žaizdoti, o ir aukšta žolė trukdys sparčiai šuo- 
liuoti jų arkliams. Ten juos pasitiks karingieji cirkumcelionai su 
savo mirtinomis kuokomis ir, žinoma, panieka pavojams. 

— Puiku, - tarė Baudolinas, — trenk ir bėk, šaunieji cirkumce- 
lionai bus tikrai neįveikiama kliūtis. 

— Kai hunai prasiverš, — patarė Poetas, - jūs turite nedelsdami 
sutelkti savo būrius ir išstatyti juos mažiausiai pusės mylios pus- 
lankiu. Jei priešai vėl imtųsi tos vaikiškos gudrybės apsimesti bė- 
gantys, kad paskui apsuptų persekiotojus, apglėbkite juos gniauž- 
tais, ir jie atbėgs tiesiai jums į rankas. Ir nepalikite nė vieno gyvo. 
Nugalėtas priešas, jei lieka gyvas, anksčiau ar vėliau ima regzti 
keršto planus. Jei kuriam nors iš jų vis dėlto pavyktų ištrūkti iš 
jūsų ir nubų nagų, ir jis pasuktų miesto link, panokiai turi būti 
pasiruošę leistis stačiai jiems ant galvų, o tokios staigmenos juk 
nė vienas priešas negali atlaikyti. 

Sutarus tokią kovos strategiją, kur neliko vietos jokiam atsitik- 
tinumui, naktį kariuomenės būriai išsirikiavo mieste, kad sužibus 
pirmosioms žvaigždėms išžygiuotų į lygumą. Kiekvieno būrio prie- 
kyje žengė šventikai ir visi kiekvienas savo kalba giedojo Tėve mūsų 
taip didingai, kad tokios giesmės nebuvo tekę girdėti nė Romoje 
per pačias iškilmingiausias procesijas: 


Mael nio, kui vai o les zeal, aepseno lezai tio mita. Veze lezai tio 
tsaeleda. 

O fat obas, kel binol in süs, paisalidumėoz nemola. Komomėd 
monargän ola. 

Pat isel, ka bi ni sieloes. Nom al zi bi santed. Klol alzi komi. 

O baderus noderus, ki du esso in seluma, fakdade sankadus ha- 
nominanda duus, adfenade ha rennanda duus. 

Amy Pornio dan chin Orhnio viey, gnayjorhe sai lory, eyfodere sai 
bagalin, johre dai domion. 

Hai coba ggia rild dad, ha babi io sgymta, ha salta io velca... 

Paskutiniai turėjo žygiuoti blemai, ir Baudolinas su Poetu ne- 
rimo matydami juos vėluojant. Jie atvyko su iš nendrių nupintais 
bokštais ant pečių, pritvirtintais po pažastim, su paukščio galva 
papuoštomis viršūnėmis. Ardzrounis didžiuodamasis pristatė sa- 
vo naujausią išradimą. Pamatę tas galvas barbarai taikysis į jas, O 
blemai sveiki gyvi galės per kelis mirksnius juos užpulti. Baudoli- 
nas pasakė, jog mintis nebloga, vis dėlto jiems derėtų paskubėti, 
nes turi tik kelias valandas pasiekti savo pozicijas. Naujosios gal- 
vos blemų sakytum nėmaž netrikdė, priešingai, jie dar puikavosi 
jomis, nelyg plunksnomis padabintais šalmais. 

Baudolinas ir Poetas kartu su Ardzrouniu užkopė į kalvą, nuo 
kurios turėjo vadovauti mūšiui, ir ten apsistojo laukti aušros. Jie 
pasiuntė Gavagai į pirmąsias gretas, kad šis iškart praneštų apie 
įvykius. Narsusis vienapėdis leidosi į savo vietą mūšio lauke šauk- 
damas: „Tegyvuoja švenčiausieji Karaliai, tegyvuoja Pndapecimas!“ 

Kai paliesti pirmųjų saulės spindulių rytuose suspindo kalnai, 
budriųjų ponkių paleista dūmų sruoga įspėjo apie tolumoje pasi- 
rodžiusius hunus. 

Jau galėjai juos matyti, pasklidusius ilga fronto linija, kuri iš 
tolo atrodė, tarsi niekas nebūtų veržęsis priekin, o tik banguotų ir 
šokčiotų. Visiems atrodė, kad tai trunka be galo ilgai. Juos judant 
pirmyn galėjai suprasti iš to, kad žvelgiančiam iš toli jų arklių ko- 
jos pamažu išnyko, užstotos paparčių, ir jie pagaliau priartėjo prie 
pirmųjų pasislėpusių vienapėdžių gretų. Tikėtasi, kad šaunieji vie- 
napėdžiai netrukus pasirodys, bet laikas bėgo, ir hunai jojo vis 
giliau į plynę, kurioje vyko kai kas keista. 

Hunai jau buvo aiškiai matyti, o vienapėdžiai nerodė jokių gy- 
vybės ženklų, tik staiga išniro milžinai, kurie kiek statūs anksčiau, 
nei buvo sutarta, pakilo žolėje, bet nepuolė priešo, tik vėl lenkėsi 
tarp žolių kovodami, matyt, su vienapėdžiais. Iš tolo Baudolinas 
su Poetu negalėjo suprasti, kas nutiko, tačiau padedami narsiojo 
Gavagai, žaibiškai lakstančio iš vieno lygumos galo į kitą, jie žings- 
nis po žingsnio atkūrė mūšio vaizdą. Tekant saulei vienapėdis iš 
prigimties taikosi atsigulti iškeldamas virš galvos savo pėdą. Puo- 

lamojo būrio kariai taip ir darė. Milžinai, nors ne paties guviau- 
sio proto, suprato, kad kažkas vyksta ne taip, kaip turėtų, ir ėmė 
raginti juos keltis, bet savo eretišku įpročiu išvadino mėšlagyviais 
ir Arijaus išmatomis. 

— Vienapėdis geras ir ištikimas, - krimtosi Gavagai pranešda- 
mas šitas naujienas, - jis drąsus, o ne bailus, bet negalėti kęsti 
eretikų, tų sūrio ėdikų, įžeidinėjimo, tu turi suprasti! 

Žodžiu, iš pradžių įvyko žodinės teologinės peštynės, paskui 
plikomis rankomis stota į kovą, kurioje nesunkiai nugalėjo milži- 
nai. Aleramas Skakabarocis, pramintas Vaikiu, bandė atitraukti 
savo vienaakius nuo tos beprotiškos kovos, tačiau tie buvo jau 
nesuvaldomi ir taip jį stumtelėjo, kad tas nuskriejo dešimt metrų. 
Jie nė nepastebėjo, kad hunai jau čia pat, ir prasidėjo skerdynės. 
Krito vienapėdžiai, krito milžinai, nors kai kurie iš jų dar bandė 
gintis čiupdami vienapėdžius už kojos ir panaudodami juos kaip 
vėzdus, deja, bergždžiai. Porčelis su Skakabarociu puolė į grum- 
tynių sūkurį kiekvienas bandydamas įkvėpti proto savo būriui, ta- 
čiau hunai jau juos buvo apsupę. Jie narsiai gynėsi mojuodami 
kardais, bet netrukus krito perverti šimto strėlių. 

Hunai trypdami žoles slinko pirmyn, žengdami per savo žudy- 
nių aukas. Boidis ir Kutikas, abiejose plynės pusėse, nesuprato, 
kas vyksta, ir teko pas juos pasiųsti Gavagai su raginimu greičiau 
pradėti blemų ir pigmėjų puolimą. Hunai atsidūrė tarp dviejų bū- 
rių, tačiau jiems šovė išganinga mintis: jų avangardas pasistūmė- 
jo pirmyn, toliau negyvų vienapėdžių ir milžinų, o retrogardas 
atsitraukė, ir pigmėjai iš vienos pusės, o blemai iš kitos stojo vieni 
prieš kitus. Pigmėjai, matydami virš žolių kyšančias paukščių gal- 
vas ir nieko nežinodami apie Ardzrounio išmonę, puolė šaukti 
„Gervės, gervės!“ ir užmiršę hunus puolė savo amžiną priešą, vars- 
tydami strėlėmis blemų gretas. Blemai dabar gynėsi nuo pigmėjų 
ir manydami, kad įvyko išdavystė, rėkė: „Mirtis eretikams!“ Pig- 
mėjai pamanė, kad išdavikai blemai, o kad laikė save vieninte- 
liais tikro tikėjimo saugotojais, apšaukti eretikais, savo ruožtu pa- 
gavo šaukti: „Galas fantaziastams!“ Hunai puolė į tų grumtynių 

sūkurį vieną po kito taškydami savo priešus, o šie žudė vieni ki- 
tus. Gavagai pasakojo matęs, kaip Kutikas vienas kovoja su prie- 
šais. Paskui, nugalėtas, jis krito parblokštas jų arklių. 

Matydamas mirštant draugą, Boidis paliko likimo valiai abu 
būrius, sėdo ant žirgo ir leidosi nubų link, ketindamas juos įspėti, 
bet paparčiai jam trukdė lėkti, lygiai apsunkindami ir priešo puo- 
limą. Vargais negalais Boidis prijojo nubus ir sustojo už jų ragin- 
damas drąsiai žygiuoti prieš hunus. Bet vos juos išvydę, tokius 
ištroškusius kraujo, prakeikti cirkumcelionai neatsispyrė savo pri- 
gimčiai, kitaip tariant, prigimtiniam polinkiui į kančią. Jie supra- 
to, kad didžioji aukos akimirka jau arti ir verčiau ją dar priartinti. 
Todėl vienas po kito klupo melsdami: „Užmušk mane, užmušk 
mane!“ Negalėdami patikėti, hunai traukė iš makščių savo trum- 
pus aštrius kardus ir kapojo cirkumcelionų galvas, o šie grūdosi 
aplink tiesdami kaklus, maldaudami išganingosios mirties. 

Grūmodamas dangui Boidis leidosi bėgti kalvos link ir pasiekė 
ją dar prieš lygumai suliepsnojant. 

Boronas ir Kijotas, kurie buvo likę mieste, išgirdę žinią apie pa- 
vojų sumanė pasinaudoti Ardzrounio gudrybe su ožkomis, dieną 
visai bergždžia. Jų paliepti beliežuviai išstūmė į lygumą šimtus gy- 
vulių su deglais ant ragų. Buvo vidurvasaris, žolė gerokai išdžiūvu- 
si, tad suliepsnojo akimirksniu. Žolių jūra virto ugnies jūra. Gal 
Boronas su Kijotu manė, kad ugnis stos lyg siena arba privers prie- 
šo kavaleriją grįžti, tačiau neapskaičiavo vėjo krypties. Liepsnos 
vis labiau siautėjo, tačiau slinkdamos miesto link. Hunams tai bu- 
vo paranku, jiems tereikėjo palaukti, kol išdegs žolė ir atvės pele- 
nai, kad galėų pradėti lemiamą puolimą. Tiesa, jų ataka buvo su- 
stabdyta mažiausiai valandą. Bet hunai suprato turintys laiko. Jie 
sustojo gaisro pakraštyje ir pakėlę lankus viršun paleido tiek strė- 
lių, kad šios užtemdė dangų, taikydamiesi kitapus ugnies užtvaros, 
tikrai nežinodami, ar ten jų laukia priešai. 

Viena strėlė švilpdama nukrito iš viršaus ir įsmigo Ardzrouniui 
į kaklą. Aiktelėjęs šis krito ant žemės, o iš burnos jam pasruvo 
kraujas. Siekdamas rankomis išrauti strėlę pamatė, kaip šios pa- 

sidengia balkšvomis dėmėmis. Baudolinas su Poetu pasilenkė prie 
jo ir sušnibždėjo, kad tas pats atsitiko ir jo veidui. 

— Matai, Saliamonas sakė tiesą, - tarė Poetas, — toks vaistas 
tikrai yra. Gal hunų strėlės išmirkytos nuoduose, kurie tau it švęs- 
tas vandenėlis, naikinantis juodųjų akmenų galią. 

— Koks skirtumas, juodas ar baltas mirsiu, - sugargė Ardzrou- 
nis ir mirė dėmėtas. 

Iš viršaus strėlės nesiliovė kristi, tad teko palikti kalvą. Jie lei- 
dosi į miestą, ir Poetas niršdamas tarė: 

— Viskas baigta, praradau karalystę. Iš panokių gynybos neverta 
ko nors tikėtis. Galime tik išnaudoti laiką, kurį mums teikia ugnis. 
Susirenkam daiktus ir maunam. Vakaruose kelias dar laisvas. 

Tą akimirką Baudolino galvoje sukosi viena mintis. Hunai už- 
kariaus Pndapecimą, sugriaus jį, bet jų pašėlęs puolimas tuo ne- 
sibaigs, jie patrauks prie ežero ir užplūs hipatijų mišką. Jis turėjo 
juos aplenkti. Tačiau negalėjo palikti savo draugų, reikėjo juos 
surasti, susirinkti daiktus, paimti maisto, pasiruošti ilgai kelionei. 

— Gavagai, Gavagai! — sušuko ir tuoj pamatė greta savo patikė- 
tinį. - Bėk prie ežero, surask Hipatiją, nežinau, kaip tai padaryti, 
bet rask ją ir liepk būti pasiruošusią, aš ateisiu jos gelbėti! 

— Nežinau, kaip padaryti, bet aš ją surasti, - pasakė vienapėdis 
ir nulėkė. 

Baudolinas su Poetu įjojo į miestą. Žinia apie pralaimėjimą 
jau buvo pasklidusi ir visokiausių rasių moterys su vaikais ant ran- 
kų be jokios tvarkos lakstė gatvėmis. Išsigandę panokiai, many- 
dami, kad jau moka skraidyti, šokdavo žemyn, bet kad buvo 1š- 
mokyti sklęsti žemės link, o ne kilti į dangų, tuoj atsidurdavo že- 
mėje. Tie, kurie norėdami sklęsti oru bandė plakti ausimis, išsekę 
smigdavo žemyn ir užsimušdavo į uolas. Jie rado Kolandriną, su- 
sikrimtusį dėl savo mokinių nesėkmės, Saliamoną, Boroną ir Ki- 
jotą, ir šie paklausė, kur kiti. 

— Mirė, tesiilsi ramybėje, — piktai atšovė Poetas. 

— Greičiau, į mūsų pastovį, o paskui į vakarus! - sušuko Bau- 
dolinas. 

Užlipę į savo būstą, susirinko viską, ką pajėgė. Skubėdami že- 
myn, prie bokšto pamatė lakstant eunuchus, kraunančius ant mulų 
savo turtus. Priėjo įtūžęs Praksėjas. 

— Diakonas mirė, ir tu tai žinojai, - tarė jis Baudolinui. 

— Miręs jis ar gyvas, juk vis tiek būtum pabėgęs. 

— Mes iškeliaujam. Vos tik pereisim tarpeklį, sukelsim akmenų 
griūtį — ir kelias į kunigo karalystę bus užkirstas amžiams. O gal 
norite eiti kartu? Bet privalėsite laikytis mūsų sąlygų. 

Baudolinas nė nepaklausė, kokios tos sąlygos. 

— Kas man rūpi tavo prakeiktas kunigas Jonas, - sukriokė, - 
turiu apie ką galvoti! Eime, bičiuliai! 

Kiti stovėjo apstulbę. Paskui Boronas su Kijotu tarė, kad jų 
tikrasis tikslas yra ir visada buvo rasti Zosimą su Gradaliu, o Zo- 
simas tikrai dar nebus pasiekęs karalystės ir jau niekada į ją ne- 
nukeliaus. Kolandrinas ir Boidis pareiškė, kad jei jau su Baudoli- 
nu jie čia atėjo, tai su juo iš čia ir išeis. Saliamonas irgi įkišo savo 
grašį: atseit jo dešimt prarastųjų genčių gali būti kaip anapus, taip 
ir šiapus tų kalnų, todėl jam tinkančios visos kryptys. Tik Poetas 
tylėjo, lyg būtų praradęs žadą, todėl teko paimti jo žirgą už pava- 
džio ir nutempti šalin. 

Jiems jau susiruošus keliauti, Baudolinas pamatė ateinant vie- 
ną iš diakono patarnautojų su šydu ant veido. Jis nešė dėklą. 

- Čia drobulė su jo atvaizdu, - tarė. - Jis norėjo, kad tu jį turė- 
tum. Panaudok jį geram. 

— Jūs irgi bėgate? 

Patarnautojas atsakė: 

— Čia ar ten, jei „ten“ tikrai yra, mums tas pat. Mūsų laukia 
mūsų pono likimas. Liksime čia ir apkrėsime hunus. 


Vos išjojus už miesto, Baudolinas išvydo siaubingą reginį. Žyd- 
rųjų kalnų pusėje šmėžavo laužai. Dalis barbarų nuo ryto pradė- 
jo lanku supti mūšio lauką ir jau pasiekė ežerą. 

— Greičiau, - šaukė Baudolinas, praradęs viltį, - visi ten, šuo- 
liais! 

Kiti nieko nesuprato. 

— Kodėl, jei jie jau ten? — paklausė Boidis. — Verčiau čia, vie- 
nintelis laisvas kelias veda į pietus. 

— Darykit, ką norit, aš joju, - sukriokė įtūžęs Baudolinas. 

— Jis iš proto išėjo, jokime paskui, kad sau ko nepasidarytų, — 
meldė Kolandrinas. 

Baudolinas, gerokai juos aplenkęs, jojo į tikrą mirtį šaukda- 
mas Hipatijos vardą. 

Sustojo po pusvalandžio pašėlusio lėkimo, pamatęs greit arti- 
nantis kažkokią būtybę. Tai buvo Gavagai. 

— Tu būti ramus, - tarė. - Aš ją matyti. Dabar ji saugi. 

Toji gera Žinia netruko virsti neviltimi, nes štai ką papasakojo 
Gavagai: hipatijos buvo laiku įspėtos apie hunų antpuolį, ir tai 
padarė satyrai, kurie nusileido nuo savo kalvų, surinko jas, ir 
atlėkęs Gavagai pamatė, kaip jie išveda jas kitapus kalnų, ku- 
riuos tik jie vieni mokėjo pereiti ir kur hunai niekada neras ke- 
lio. Draugių tempiama eiti Hipatija spyriojosi iki paskutinio, 
laukdama žinių iš Baudolino, ir tarė nepajudėsianti iš vietos, 
kol nesužinos, kas jam nutiko. Išklausiusi Gavagai nurimo ir šyp- 
sodamasi pro ašaras paprašė jį pasveikinti, drebėdama įparei- 
gojo jam liepti bėgti, nes jo gyvybei gresia pavojus, ir kūkčioda- 
ma perdavė tokius žodžius: kad myli jį ir kad jie niekada nebe- 
pasimatys. 

Baudolinas paklausė Gavagai, ar šis neišprotėjo, - jis, girdi, 
neleis Hipatijai iškeliauti į kalnus, pasiims ją kartu. Bet Gavagai 
pasakė, kad jau vėlu, kol jis ten nuvyks - beje, ten jau šeiminin- 
kauja hunai - hipatijos jau bus kažin kur. Paskui, užmiršęs pagar- 
bą vienam iš Karalių, uždėjo ranką ant jo rankos ir pakartojo pas- 
kutinius Hipatijos žodžius: būtų jo laukusi, bet dabar svarbiausia 
jos pareiga saugoti jųdviejų kūdikį. 

— Ji pasakyti: visada su manim būti kūdikis, kuris man priminti 
Baudoliną. 

Paskui, žvelgdamas iš apačios viršun, pridūrė: 

— Tu padaryti kūdikį su ta moterim? 

— Ne tavo reikalas, - atšovė Baudolinas, neparodydamas jokio 
dėkingumo. 

Gavagai nutilo. 

Baudolinas vis dar dvejojo, kai jį prisivijo bičiuliai. Suprato nie- 
ko negalįs jiems paaiškinti, nieko, ką jie pajėgtų suprasti. Paskui 
pabandė save įtikinti. Viskas atrodė protinga: miškas jau užval- 
dytas hunų, hipatijos laimingai pasiekė kalnus, kur jų laukė išsi- 
gelbėjimas, Hipatija teisingai pasielgė paaukojusi savo meilę Bau- 
dolinui vardan tos būsimosios būtybės, kurią jis jai dovanojo. Vis- 
kas atrodė taip kankinamai išmintinga ir nebuvo kitos išeities. 


— Pone Niketai, buvau įspėtas, kad Demiurgas tik pusiau atliko 
savo darbą. 


36. 


BAUDOLINAS IR PAUKŠČIAI ROK 


— Vargšas Baudolinas, - tarė Niketas taip susijaudinęs, kad už- 
miršo ragauti kiaulės galvos, išvirtos su druska, svogūnais ir čes- 
nakais, kurią Teofilatas visą žiemą laikė statinaitėje su jūros van- 
deniu. - Likimas ir vėl tave nubaudė, kaip kiekvieną kartą, kai 
pamildavai tai, kas tikra. 

— Nuo to vakaro jojome tris dienas ir tris naktis, nesustodami 
nei valgyti, nei gerti. Vėliau sužinojau, kad mano bičiuliai rodė 
gudrybės stebuklus, kad išvengtų susidūrimo su hunais, kurių ga- 
lėjai sutikti visur, per šimtus mylių aplinkui. Aš leidausi vedamas. 
Sekiau paskui ir galvojau apie Hipatiją. Teisinga, kad ji ten pasi- 
traukė, tariau sau. Ar tikrai būčiau galėjęs pasiimti ją kartu? Ar 
būtų ji, išplėšta iš tyro miško, iš pažįstamo savo apeigų jaukumo, 
iš seserų draugijos, apsipratusi su nepažįstamu pasauliu? Ar būtų 
išsižadėjusi savo išskirtinumo, pašaukimo išganyti Dievą? Su ma- 
nim ji būtų tapusi nelaiminga verge, ir tiek. Be to, niekada nepa- 
klausiau, kiek jai metų, gal ji buvo keturiskart jaunesnė. Palikda- 
mas Pndapecimą turbūt buvau kokių penkiasdešimties. Jai atro- 
džiau jaunas ir tvirtas, nes buvau pirmas vyras, kurį sutiko, tačiau 
iš tikrųjų jau linkau į senatvę. Būčiau galėjęs jai duoti neką, o 
atėmęs gal viską. Bandžiau save įtikinti, kad viskas įvyko taip, 
kaip turėjo įvykti. O turėjo įvykti taip, kad amžinai likčiau nelai- 
mingas. Susitaikęs su tuo gal būčiau atradęs sielos ramybę. 

— Tavęs netraukė grįžti atgal? 

— Kiekvieną akimirką, praėjus toms trims užmaršties dienoms. 
Tačiau mes pasiklydome. Kelias, kuriuo pasukome, buvo ne tas, 
kuriuo ten atvykome, mes sukiojomės vingiais, triskart perkopė- 

me tą patį kalną, o gal ten buvo trys skirtingi kalnai - jau nepajė- 
gėme jų atskirti. Rasti teisingą kryptį saulės nebepakako, o su 
mumis nebebuvo nei Ardzrounio, nei jo žemėlapio. Gal jau bu- 
vome apsukę aukštąjį kalną Tabernakulio viduryje ir atsidūrę ki- 
toje žemės pusėje. Paskui netekome arklių. Vargšai gyvuliai buvo 
su mumis nuo pat kelionės pradžios ir kartu paseno. Nepastebė- 
jome to, Pndapecime nebuvo kitų arklių, su kuriais būtume galė- 
ję juos palyginti. Pašėlęs paskutinių dienų bėgsmas juos pribaigė. 
Jie krito vienas po kito, ir mums tai buvo beveik malonė, nes jiems 
užteko išminties palikti mus kaip tik tose vietose, kur negalėjome 
rasti maisto, tad valgėme jų mėsą, tą truputį, kurio dar buvo likę 
prie kaulų. Toliau keliavome pėsti, žaizdotomis kojomis, vienin- 
telis, kuris nesiskundė, buvo Gavagai: jam niekada nereikėjo ar- 
klio, nors ant jo kojos pėdos iškilo dviejų pirštų storumo nuos- 
pauda. Valgėme skėrius, be medaus, ne taip kaip šventieji tėvai. 
Paskui netekome Kolandrino. 

— Pačio jauniausio iš jūsų... 

— Ir mažiausiai patyrusio. Tarp uolų jis ieškojo maisto, įkišo 
ranką į pavojingą tarpeklį ir jam įgėlė gyvatė. Dar spėjo su ma- 
nim atsisveikinti sušnabždėdamas, kad likčiau ištikimas jo sesers, 
o mano mylimosios žmonos atminimui ir ji gyventų bent mano 
atminty. Jau buvau užmiršęs Kolandriną ir vėl pasijutau sveti- 
mautoju ir išdaviku tiek Kolandrinos, tiek Kolandrino. 

— O paskui? 

— Toliau viskas dar painiau. Pone Niketai, išvykau iš Pndapeci- 
mo, mano apskaičiavimais, 1197 Viešpaties metų vasarą. Į Kon- 
stantinopolį atvykau praėjusį sausį. Taigi, tarp šių datų yra šešeri su 
puse tuštumos metų - tuštumos mano sieloje, o gal ir pasaulyje. 

— Šešerius metus klajojote po dykumas? 

— Vienerius ar dvejus, kam rūpėjo skaičiuoti laiką? Mirus Ko- 
landrinui, gal po kelių mėnesių, atsidūrėme kalnų virtinės papė- 
dėje ir nežinojome, kaip juos pereiti. Iš dvylikos išvykusiųjų į ke- 
lionę likome tik šeši: šeši vyrai ir vienas vienapėdis. Mūsų drabu- 
žiai buvo sudriskę, kūnai sulysę, saulė nudeginusi odą, turėjome 

tik ginklus ir kelionmaišius. Tarėmės jau pasiekę savo kelionės 
pabaigą ir kad čia mums lemta numirti. Netikėtai pamatėme ar- 
tėjant raitelių būrį. Jie vilkėjo prabangiais drabužiais ir ginklai 
spindėjo, kūnai buvo lyg ir žmonių, bet galvos - šunų. 

— Šungalviai. Tai jie tikrai yra. 

— Taip, kaip tikras yra Dievas. Jie lodami mūsų kažko paklau- 
sė, mes nieko nesupratome, tas, kuris buvo panašus į vadą, nusi- 
šypsojo — O gal išsiviepė parodydamas aštrius dantis, kažką ki- 
tiems įsakė ir jie mus surišę sustatė vora. Vedė per kalnus jiems 
žinomu taku. Taip ėjome keletą valandų ir pagaliau nusileidome 
į slėnį, kurį iš visų pusių supo kitas aukštas kalnas su grėsminga 
tvirtove, virš kurios skraidė plėšrūs paukščiai, jau iš tolo atrodę 
milžiniški. Prisiminiau kadaise girdėtą Abdulo pasakojimą ir at- 
pažinau Aladino tvirtovę. 


Taip ir buvo. Šungalviai privertė juos užlipti stačiais uoloje iš- 
kaltais laiptais iki pat to neįveikiamo prieglobsčio ir įvedė į pilį, 
dydžio beveik kaip miestas, kur tarp bokštų ir bokštelių matėsi 
kabantys sodai ir takai, aptverti tvirtomis grotomis. Čia juos per- 
davė kitiems šungalviams, apsiginklavusiems šmaikščiais. Eida- 
mas vienu koridoriumi Baudolinas pro langą akies kraštu paste- 
bėjo lyg ir uždarą kiemą, kur kankinosi prirakinti jaunuoliai, ir 
prisiminė, kaip Aladinas auklėjo žudikus, pavergdamas juos ža- 
liuoju medumi. Įvesti į prabangią salę, pamatė ant siuvinėtų pa- 
galvėlių sėdintį senį, kuris atrodė šimtametis, balta barzda, juo- 
dais antakiais ir niūriu žvilgsniu. Nors buvo jau pasiekęs galybę 
beveik prieš pusę amžiaus, kai sučiupo Abdulą, Aladinas ir dabar 
buvo nenustojęs galybės ir tebevaldė savuosius vergus. 

Niekinamai nužvelgė juos, matyt, supratęs, kad tie nelaimin- 
gieji netinka papildyti jo jaunųjų žudikų būrį. Neištarė nė žodžio. 
Tik vangiai mostelėjo vienam iš tarnų, lyg sakydamas: darykite su 
jais, kas patinka. Jį sudomino tik vienapėdis. Įsakė jam pasijudin- 
ti, paskui mostais paliepė pakelti virš galvos koją, nusijuokė. Šeši 
vyrai buvo išvesti lauk, o Gavagai liko kartu su juo. 

Taip prasidėjo ilgas Baudolino, Borono, Kijoto, rabbi Saliamo- 
no, Boidžio ir Poeto kalėjimas, su grandinėm ant kojų ir prie jų 
pritvirtintu akmeniniu rutuliu, dirbant prasčiausius darbus: plau- 
nant plytelėmis išklotas grindis ir sienas, sukant akmenų skaldy- 
mo mašinas, šeriant paukščius rok avienos gabalais. 


— Tai buvo skraidantys žvėrys, dydžio kaip dešimt erelių kartu 
sudėjus, lenktais aštriais snapais, per kelias akimirkas galėję sutar- 
šyti jautį, - paaiškino Baudolinas Niketui. — Jų kojų nagai atrodė 
lyg karo laivų rostrai. Jie blaškėsi po erdvų narvą, pastatytą ant 
vieno iš bokštų viršaus, pasiruošę pulti kiekvieną, išskyrus eunu- 
chą, kuris, atrodo, mokėjo jų kalbą ir prižiūrėjo juos vaikščioda- 
mas tarp jų tarsi vištidėje tarp vištų. Jis buvo ir vienintelis, gebėjęs 
juos išsiųsti kaip Aladino pasiuntinius: apjuosdavo juos per kaklą 
ir nugarą tvirtais diržais perkišęs juos po sparnais, o prie diržų galų 
pritvirtindavo pintinę ar kitą daiktą, paskui atverdavo geležines gro- 
tas, įsakydavo, ir šitaip pabalnoti paukščiai pakildavo iš narvo ir 
išnykdavo danguje. Matydavome juos ir sugrįžtančius, eunuchas 
įleisdavo juos į narvą ir nusegdavo nuo diržų maišą ar metalinę 
tūtą, kurioje, matyt, būdavo žinia tos vietos valdovui. 


Likusį laiką belaisviai dykinėdavo. Kartais jiems liepdavo pa- 
dėti eunuchui, kuris dalijo žaliąjį medų prirakintiems jaunuoliams, 
ir pasibaisėję žiūrėdavo į juos kankinančių svajonių iškreiptus vei- 
dus. O bičiulius kankino ne svajonės, bet nuobodulys, ir jie stūmė 
valandas nuolat prisimindami praėjusius laikus. Pasakodavo apie 
Paryžių, Aleksandriją, linksmą Galipolio turgų, ramią viešnagę 
pas gimnosofistus. Kalbėdavosi apie laišką kunigui Jonui, ir Po- 
etas, kasdien vis niūresnis, kartodavo diakono žodžius, tarytum 
būtų juos girdėjęs: „Mane kankina abejonė, ar toji karalystė tik- 
rai yra. Kas Pndapecime apie ją kalbėjo? Eunuchai. Iš kur grįžta 
jų pasiuntiniai, iškeliavę pas kunigą? Iš jų, eunuchų. Ar tie pa- 
siuntiniai tikrai buvo išvykę? Tikrai sugrįžo? Diakonas niekada 
nematė savo tėvo. Viską, ką sužinojome, sužinojome iš eunuchų. 

Gal visa tai tik eunuchų sąmokslas, ir jie juokėsi iš diakono, iš 
mūsų ir iš vargšo nubo ar vienapėdžio. Kartais galvoju, ar iš tik- 
rųjų ir tie hunai buvo...“ Baudolinas liepdavo jam prisiminti mū- 
šyje kritusius bičiulius, tačiau Poetas tik purtydavo galvą. Neno- 
rėdamas pats sau prisipažinti nugalėtas, nusprendė verčiau tapti 
apžavų auka. 

Paskui prisimindavo Frydricho mirtį ir kiekvieną kartą bandy- 
davo vis naujai paaiškinti tą nepaaiškinamą mirtį. Akivaizdu, čia 
kaltas Zosimas. Ne, Zosimas pavogė Gradalį, bet jau po to. Kaž- 
kas tai padarė anksčiau užjį, tikėdamasis pasisavinti Gradalį. Ar- 
dzrounis? Kas gali žinoti... Vienas iš žuvusiųjų bičiulių? Kokia 
siaubinga mintis. Vienas iš tų, kurie išgyveno? Ar mums dar ne- 
gana nelaimių, mąstė sau Baudolinas, kad kamuotumėmės įtari- 
nėdami vienas kitą? 


— Kol keliavome jaudrinti minčių apie kunigo Jono karalystę, 
kurią turėjome rasti, tokios abejonės mus lenkė: visi draugiškai vie- 
nas kitam padėdavome. Nelaisvė padarė mus piktus, nebegalėjo- 
me pažvelgti vienas kitam į akis ir tuos ilgus metus nekentėme vie- 
ni kitų. Gyvenau užsisklendęs savyje. Galvojau apie Hipatiją, bet 
nepajėgiau prisiminti jos veido, prisiminiau tik jos teiktą džiaugs- 
mą. Kartais naktimis neramiai vedžiodavau delnais per savo gak- 
tos plaukus ir sapnuodavau glostantis jos muskusu kvepiantį kai- 
liuką. Gebėdavau susijaudinti, mat jei mūsų sielos pamaži ir seko, 
tai kūnai palengva atsigavo po klajonių vargų. Ten mus gerai maiti- 
no, dukart per dieną gaudavome sočiai pavalgyti. Gal šitaip Aladi- 
nas, neleidęs mums patirti savo žaliojo medaus paslapčių, siekė 
mus suvaldyti. Iš tiesų atgavome jėgas, nes, nors ir sunkius mums 
užkraudavo darbus, tukome. Žiūrėdavau į savo išsišovusį pilvą ir 
kalbėdavau sau: koks tu gražus, Baudolinai, ar visi vyrai tokie gra- 
žūs kaip tu? Paskui prapliupdavau juoktis kaip išprotėjęs. 

Vienintelės paguodos valandėlės būdavo Gavagai apsilanky- 
mai. Jų gerasis bičiulis tapo Aladino juokdariu, juokino jį savo 
keistais mostais, patarnaudavo lėkdamas per sales ir koridorius 

su jo įsakymais, išmoko saracėnų kalbą ir buvo beveik laisvas. Jis 
atnešdavo savo bičiuliams skanėstų iš valdovo virtuvės, praneš- 
davo tvirtovės naujienas, papasakodavo apie slaptas eunuchų ko- 
vas dėl šeimininko malonės, apie žmogžudystes, kurių vykdyti bū- 
davo siunčiami apkvaitinti jaunuoliai. 

Kartą jis davė Baudolinui žaliojo medaus, - tik lyžtelti, kad 
nepasidarytų toks kaip tie žvėrys žudikai, - tarė. Baudolinas jo 
palaižė ir patyrė meilės naktį su Hipatija. Baigiantis sapnui ji pa- 
sikeitė: kojos tapo plonos, baltos ir švelnios kaip vyrų moterų, bet 
galva - kaip ožkos. 

Gavagai jiems pasakė, kad jų ginklai ir kelionmaišiai sumesti 
į sandėliuką ir kad jis mokėsiąs juos iš ten paimti, kai jie susi- 
ruoš bėgti. 

— Gavagai, ar tu tikrai manai, kad vieną dieną mes galėsime iš 
čia pabėgti? — paklausė jo Baudolinas. 

— Aš taip manyti. Aš žinoti daug gerų būdų pabėgti. Tik man 
reikėti rasti geriausią. Bet tu nutukti kaip eunuchas, o jei tu sto- 
ras, sunku bėgti. Tu judėti kaip aš - iškelti savo koją virš galvos — 
ir būti labai vikrus. 

Kojos virš galvos Baudolinas nesiruošė kelti, tačiau suprato, 
kad viltis pabėgti, tegul bergždžia, padės jam iškęsti nelaisvę ne- 
praradus proto, todėl ruošėsi pabėgimui mankštindamas rankas 
ir pritūpdamas dešimtis kartų, kol pavargęs krisdavo ant savo ap- 
valaino pilvo. Patarė bičiuliams daryti taip kaip jis, o su Poetu net 
bandydavo imtis: kartais visą popietę jie stengdavosi pargriauti 
vienas kitą ant žemės. Surakintomis kojomis tai padaryti buvo 
nelengva, be to, jau nebuvo tokie vikrūs kaip kadaise. Ne vien dėl 
nelaisvės — ir dėl amžiaus. Bet jiems tai išėjo į naudą. 

Vienintelis, kuris visai nesirūpino savo kūnu, buvo rabbi Salia- 
monas. Jis valgė mažai, per daug nusilpo, kad pajėgtų dirbti, taigi 
bičiuliai atlikdavo jo darbų dalį. Jis neturėjo jokio ritinio, kurį 
būtų galėjęs skaityti, ir jokio įnagio, kuriuo būtų galėjęs rašyti. 
Ištisas valandas kartojo Viešpaties vardą, ir kaskart pasigirsdavo 
kitas garsas. Jam iškrito visi kažkada dar turėti dantys, dabar liko 

tik dantenos - ir kairėje, ir dešinėje. Valgydavo seiliodamasis, o 
kalbėjo švepluodamas. Įtikėjo, kad dešimt prarastųjų genčių ne- 
galėjo likti karalystėje, viena vertus, dėl nestorininkų, kuriuos dar 
galima pakęsti, nes, pasak žydų, geroji Marija negalėjusi pagim- 
dyti jokio dievo, kita vertus, dėl pagonių, kurie didino arba maži- 
no dievybių skaičių pagal savo skonį ir supratimą. Ne, tarė susi- 
krimtęs, gal dešimt genčių ir perėjo karalystę, bet paskui jos lei- 
dosi klajoti: mes, žydai, nuolat ieškome Pažadėtosios žemės, kuri 
visada yra kažkur kitur, ir dabar jie nežinia kur, gal netoli šitos 
vietos, kur baigiu savo dienas, bet jau praradau visas viltis juos 
sutikti. Privalome priimti Švenčiausiojo, tegul bus per amžius pa- 
garbintas, siųstus išbandymus. Jobui buvo dar blogiau. 


— Akivaizdu, kad jis išsikraustė iš proto. Tokie pat man atrodė 
ir Kijotas su Boronu: nuolat svaičiojo apie Gradalį, kad jį suras, 
dar daugiau, dabar jie tikėjo, kad jis pats padės jiems jį rasti, ir 
kuo daugiau jie kalbėjo, tuo jo ir taip stebuklingos galios virsdavo 
dar stebuklingesnėmis, ir tuo labiau svajojo jį turėti. Poetas vis 
kartojo: leiskite man sučiupti Zosimą, ir tapsiu pasaulio valdovu. 
Užmiršk Zosimą, tardavau, jis nepasiekė net Pndapecimo, gal nu- 
mirė kur pakeliui ir jo griaučiai dūla kokioje nors dykumoje, o 
Gradalį pasiglemžė klaidatikiai klajokliai ir dabar į jį šlapinasi. 
Tylėk, tylek, maldaudavo Boronas blykšdamas. 

— Kaipgi ištrūkote iš to pragaro? — paklausė Niketas. 

— Kartą atėjęs Gavagai pranešė radęs būdą pabėgti. Vargšelis 
Gavagai, jis irgi paseno. Neturėjau supratimo, kiek gyvena vie- 
napėdžiai, bet jis jau nelėkdavo pirma savęs, kaip žaibas. Pasi- 
rodydavo kaip griaustinis, akimirką vėliau, o sustojęs sunkiai 
šnopuodavo. 


Planas buvo toks: reikėjo jiems ginkluotiems užpulti paukščius 
rok saugantį eunuchą, priversti jį pabalnoti juos kaip įprasta, ta- 
čiau taip, kad nešulius laikančius diržus būtų galima pritvirtinti 
prie bėglių diržų. Paskui jam tereikėjo įsakyti paukščiams skristi į 


Pig 
|] 
wo o 


0 


ITS 


424 


Konstantinopolį. Gavagai kalbėjosi su eunuchu ir sužinojo, kad 
jis dažnai siunčia paukščius į tą miestą, pas vieną jų patikėtinį, 
kuris gyveno ant kalvos netoli Peros. Ir Baudolinas, ir Gavagai 
suprato saracėnų kalbą, todėl galėjo patikrinti, ar įsakymas tei- 
singas. Atskridę į vietą, paukščiai nusileis patys. „Kaip aš anks- 
čiau apie tai nepagalvoti?“ — graužėsi Gavagai, juokingai kumš- 
čiuodamas sau galvą. 

— Taip, - tarė Baudolinas, - bet kaip skrisime su grandinėmis 
ant kojų? 

— Aš rasti dildę, - atsakė Gavagai. 

Naktį Gavagai ištraukė iš sandėlio jų kelionmaišius ir ginklus 
ir atnešė juos į jų kambarį. Kardai ir durklai buvo surūdiję, todėl 
daug naktų jie praleido juos valydami ir aštrindami į sienų akme- 
nis. Galiausia jie dar turėjo ir dildžių. Tiesa, ne itin tvirtų, todėl 
kelias savaites sugaišo pjaudami čiurnas juosusius žiedus. Bet pa- 
galiau šie pasidavė, tada po žiedais jie užrišo virves, prie jų priri- 
šo grandines, ir atrodė, kad vaikštinėja po tvirtovę surakinti kaip 
visados. Geriau įsižiūrėjęs, apgaulę galėjai pamatyti, bet jie ten 
gyveno jau tiek metų, kad niekas jų nebepastebėdavo, o šungal- 
viai laikė juos tiesiog naminiais gyvūnais. 

Vieną vakarą sužinojo kitą dieną turėsią iš virtuvės paimti mai- 
šus su sugedusia mėsa ir nunešti paukščiams. Gavagai įspėjo, jog 
tai lauktoji proga. 

Rytą jie nuėjo paimti maišų apsimestinai nenoriai, užsuko į sa- 
vo kambarį ir tarp mėsos įkišo ginklus. Kai atėjo prie narvo, Ga- 
vagai jau buvo ten ir linksmino eunuchą kūliavirsčiais. Toliau vis- 
kas ėjo kaip patepta: jie atrišo maišus, išsitraukė durklus, šeši smai- 
galiai nukrypo į eunucho gerklę (Saliamonas laikėsi nuo visko 
nuošalėj) ir Baudolinas paaiškino eunuchui, ką šis turi daryti. Iš 
pradžių gynėsi, jog diržų užteks ne visiems, bet kai tik Poetas už- 
siminė apie nupjautas ausis, tuoj eunuchas, gana apipjaustytas, 
emėsi padėti. Buvo pabalnoti septyni paukščiai, turėję išlaikyti 
septynių vyrų svorį, tikriau, šešių vyrų ir vieno vienapėdžio. 

— Man reikia paties stipriausio, — tarė Poetas, - nes tu, — krei- 

pėsi į eunuchą, - negali čia likti, dar sukelsi visus ant kojų arba 
liepsi savo žvėrims grįžti. Prie mano diržo pritvirtinsime dar vie- 
ną saitą ir ant jo kabosi tu. Taigi manasis paukštis turi pakelti 
dviejų vyrų svorį. 

Baudolinas išvertė, ir eunuchas atsakė būsiąs laimingas galė- 
damas lydėti savo pagrobėjus nors į pasaulio kraštą, bet paklau- 
sė, ką paskui su juo darysią. Jie patikino: pasiekę Konstantinopo- 
lį leisią jam eiti savais keliais. 

— Ir paskubėk, - paragino Poetas, - narve nepakenčiamai dvokia. 

Tačiau tinkamai pasiruošti užtruko gerą valandą. Kiekvienas 
tvirtai prisirišo prie plėšrūno, Poetas prie savo diržo pritvirtino 
dar vieną, turėjusį laikyti eunuchą. Nepririštas liko tik Gavagai, 
mat jis dirsčiojo už kampo, ar kartais kas neateina jiems sutruk- 
dyti. 

Taip ir atsitiko. Sargybiniai nustebo, kad išėję šerti paukščių 
belaisviai taip ilgai negrįžta. Koridoriaus gale pasirodė būrys ne- 
rimastingai lojančių šungalvių. 

— Ateiti šuns galvos! - sušuko Gavagai. - Jūs tuoj skristi! 

— Nė velnio mes tuoj neskristi, - atrėkė Baudolinas. - Eikš, dar 
spėsime tave pririšti prie paukščio! 

Jie nebūtų spėję, ir Gavagai tai suprato. Jei būtų pasitraukęs, 
šungalviai būtų pasiekę narvą anksčiau, nei eunuchas spėjęs ati- 
daryti grotas ir paleisti paukščius. Suriko, kad atidarytų narvą ir 
skristų. Maiše su mėsa jis buvo paslėpęs ir savo lumzdelį. Paėmė 
jį ir tris dar likusias strėles. 

— Vienapėdis mirti, bet likti ištikimas švenčiausiems Kara- 
liams, — tarė. 

Atsigulė ant žemės, pakėlė koją virš galvos, taip gulėdamas pri- 
dėjo prie burnos lumzdelį, papūtė ir pirmutinis šungalvis krito 
negyvas. Jiems traukiantis, Gavagai dar spėjo patiesti du kitus, 
tada pasibaigė strėlės. Norėdamas sulaikyti puolančius, nepatrau- 
kė lumzdelio nuo burnos, lyg ruošdamasis vėl pūsti, tačiau apga- 
vo neilgam. Tie pabaisos jį puolė ir pervėrė savo kardais. 

Tada Poetas kyštelėjo durklą eunuchui giliau po smakru, šis 

pamatęs kraują iškart suprato, ką turi daryti, ir, nors susijuosęs 
diržu, sugebėjo atverti grotas. Pamatęs, kad Gavagai žuvo, Po- 
etas suriko: 

— Viskas baigta, skrendam greičiau! 

Eunuchas įsakė paukščiams rok, šie puolė iš narvo ir pakilo į 
dangų. Kaip tik tą akimirką šungalviai įžengė į narvą, bet buvo 
užpulti ten kitų paukščių, kurie, suerzinti kilusios sumaišties, puolė 
juos kapoti. 

Visi šeši pakilo aukštai į dangų. 

— Ar jis įsakė skristi į Konstantinopolį? — garsiai paklausė Po- 
etas Baudolino, ir Baudolinas pritariamai linktelėjo. 

— Tuomet mums jo nebereikia, - tarė Poetas. 

Durklo smūgiu nupjovė diržą, siejusį jį su eunuchu, ir šis nu- 
krito žemyn. 

— Bus lengviau skristi, - tarė Poetas. - Už Gavagai atkeršyta. 


— Pone Niketai, skridome virš saulės nutviekstų lygumų, išva- 
įsikibę paukščiams į kojas, bijodami, kad diržai neišlaikys. Nega- 
liu pasakyti, kiek laiko skridome, o mūsų delnai virto ištisa žaiz- 
da. Po savim matėme smėlio dykumas, derlias žemes, lankas ir 
aukštus kalnus. Skridome po saule, bet nuo ilgų plazdančių paukš- 
čių sparnų ant mūsų galvų krito šešėlis. Nežinau, ar ilgai skrido- 
me, taip pat ir naktimis, ten, kur neskraido angelai. Staiga dyku- 
moje apačioje išvydome dešimt vorų Žmonių - taip mums pasiro- 
dė (o gal ten buvo skruzdėlės?), beveik lygiagrečiai traukiančių į 
nežinią. Rabbi Saliamonas sušuko, kad tai ir yra tos dešimt pra- 
rastųjų genčių ir jis norįs prie jų prisidėti. Pabandė nutupdyti 
paukštį traukdamas už kojų, nukreipti jį tarsi laivą tempiant bu- 
res ar sukant vairalazdę, bet šis tik niršo, išsilaisvino iš jo gniauž- 
tų ir taikėsi vis įkirsti jam į galvą. Saliamonai, nekvailiok, tada 
suriko Boidis, čia juk ne taviškiai, o klajokliai, einantys patys ne- 
žinodami kur! Bergždžiai. Apimtas mistiško pamišimo Saliamo- 
nas taip sujudo, kad išniro iš saitų ir ėmė kristi, ne, skristi išsklei- 

dęs ilgas rankas, skrosti dangų tarsi Aukščiausiojo angelas, tebus 
per amžius pagarbintas Švenčiausiasis, bet jis buvo angelas, trau- 
kiamas Pažadėtosios žemės. Matėme, kaip jis traukiasi, kol galų 
gale nebegalėjome atskirti nuo skruzdėlių ten, apačioje. 


Praėjo dar kiek laiko ir vykdydami gautą įsakymą paukščiai rok 
atlėkė į Konstantinopolį su saulėje spindinčiais bokštais. Jie nusi- 
leido įprastoje vietoje ir bičiuliai išsilaisvino iš diržų. Jų pasitikti 
žengė kažkoks vyras, gal Aladino šnipas, nustebintas tiekos pa- 
siuntinių. Poetas jam nusišypsojo, paėmė kardą ir plokščiąja puse 
trinktelėjo per galvą. 

— Laiminu tave Aladino vardu, - tarė angelišku balsu, ir šis 
susmuko ant žemės lyg maišas. 

— Štiš, štiš, — pavarė paukščius. 

Matyt, šie suprato pagal balso skambesį, pakilo skristi ir dingo 
tolumoje. 

— Mes namuose, - tarė laimingas Boidis, nors per tūkstantį my- 
lių nuo savo namų. 

— Tikėkimės, kad mūsų draugai genujiečiai vis dar čia gyvena, — 
pasakė Baudolinas. — Reikia juos rasti. 

— Pamatysite, mūsų Krikštytojo galvos pravers kaip geros, - tarė 
Poetas, staiga atjaunėjęs. — Grįžome pas krikščionis. Nors ir prara- 
dome Pndapecimą, užtat galime užkariauti Konstantinopolį. 


— Jis nežinojo, - pertarė Niketas liūdnai šypsodamas, - kad kiti 
krikščionys kaip tik tai ir darė. 


37. 


BAUDOLINAS GAUSINA BIZANTIJOS LOBYNUS 


— Vos tik pabandėme persikelti per Aukso Ragą ir nusigauti į mies- 
tą, tuoj supratome patekę į keisčiausią padėtį, kokioje kada nors 
buvo tekę atsidurti. Miestas nebuvo apsiaustas, nes priešai, nors 
jų laivai stovėjo reide, išsilaipino Peroje ir daug jų vaikštinėjo gat- 
vėmis. Miestas nebuvo užkariautas, nes, greta atėjūnų su kryžiais 
ant krūtinių, sukiojosi ir imperatoriaus kariai. Žodžiu, kryžinin- 
kai buvo Konstantinopolyje, bet Konstantinopolis jiems nepri- 
klausė. Kai pasiekėme mano draugus genujiečius, beje, tuos pa- 
čius, pas kuriuos ir tau yra tekę apsistoti, nė jie negalėjo paaiškin- 
ti, kas atsitiko ar kas dar galį atsitikti. 

— Ir mums buvo sunku susigaudyti, — tarė Niketas liūdnai atsi- 
dusęs. — Kada nors parašysiu to meto istoriją. Nepavykus žygiui 
užkariauti Jeruzalę, į kurį buvo susiruošę tavasis Frydrichas ir 
Prancūzijos bei Anglijos karaliai, praėjus daugiau nei dešimčiai 
metų, lotynai nutarė pabandyti dar kartą, vadovaujami tokių gar- 
sių kunigaikščių, kaip Flandrijos Baldovinas ir Monferato Boni- 
facas. Tačiau jiems reikėjo laivyno, todėl užsakė venecijiečiams jį 
pastatyti. Girdėjau tave šaipantis iš genujiečių šykštumo, bet, pa- 
lyginti su venecijiečiais, Genujos gyventojai - dosnumo įsikūniji- 
mas. Lotynai gavo sau laivus, bet neturėjo pinigų už juos sumo- 
kėti, ir Venecijos dožas Dandolas (likimas lėmė, kad jis buvo dar 
ir aklas, bet iš daugelio šitos istorijos aklųjų vienintelis matė tik- 
rai toli) pareikalavo, kad prieš vykdami į Šventąją žemę padėtų 
jam užkariauti Zarą ir taip grąžintų skolą. Piligrimai sutiko, ir tai 
buvo pirmasis nusikaltimas, nes juk nedera eiti į kryžiaus žygį, 

sijus, to Androniką nuvertusio Isako Angelo brolis, išdūrė pasta- 
rajam akis ir ištrėmė jį į pajūrį, o pats pasiskelbė basilėju. 

— Genujiečiai iškart man tai papasakojo. Paini istorija, nes Isa- 
ko brolis tapo Aleksiju III, bet dar buvo ir Aleksijus, Isako sūnus, 
priklausančią Zarą ir paprašė lotynų kryžininkų padėti grįžti į sa- 
vo tėvo sostą, mainais pažadėdamas pagalbą užkariaujant Šven- 
tąją žemę. 

— Lengva žadėti, ko dar neturi. Kita vertus, Aleksijus III turėjo 
suprasti, kad jo imperijai gresia pavojus. Bet, nors buvo dar su 
akimis, tačiau apžlibintas tinginystės ir jį supusio ištvirkimo. Tik 
paklausyk, jis norėjo pastatydinti daugiau karo laivų, bet imperi- 
jos miškų sargai neleido kirsti medžių. Kita vertus, Mykolas Stri- 
finas, armijos karvedys, jau buvo išpardavęs bures, lynus, vairus 
ir kitas laivų dalis, kad susikrautų sau turtus. Tuo metu Zaroje 
jaunasis Aleksijus tapo jos imperatorium ir praėjusių metų bir- 
želį lotynai atvyko čia, prie miesto mūrų. Šimtas dešimt dvistie- 
bių galerų ir septyniasdešimt laivų, gabenusių tūkstantį kariūnų 
ir trisdešimt tūkstančių kareivių, su skydais ant šonų, vėjyje plaz- 
dančiomis vėliavomis ir vėliavėlėmis padabintais deniais lyg per 
paradą praplaukė Švento Jurgio sąsiauriu, pūsdami trimitus ir 
mušdami būgnus, o mūsiškiai nuo mūrų stebėjo reginį. Kai ku- 
rie svaidė akmenis, bet veikiau norėdami sukelti bruzdesį, nei 
pakenkti. Tik lotynams prisišvartavus tiesiai prieš Perą tas be- 
protis Aleksijus III išleido imperijos laivyną. Tai irgi buvo tik 
paradas, Konstantinopolyje visi buvo tarytum apsnūdę. Gal ži- 
nai: kelią į Ragą užstoja didžiulė grandinė, jungianti vieną krantą 
su kitu, ir mūsiškiai jo neapgynė: lotynai sutraukė grandinę, 
įplaukė į uostą ir išlaipino kariuomenę tiesiai prieš imperato- 
riaus rūmus Blachernajuje. Mūsų kariuomenė, vadovaujama im- 
peratoriaus, išžygiavo už miesto sienų, ponios nuo mūrų stebė- 
jo reginį ir kalbėjo, jog mūsiškiai su tais gražiais saulėje spin- 
dinčiais ginklais panašūs į angelus. Kad vyksta kažkas nenuma- 
tyta, suprato tik tada, kai imperatorius ne stojo į kovą, o apsisu- 

kęs grįžo atgal į miestą. Dar geriau tai suprato po keleto dienų, 
kai venecijiečiai puolė mūrus iš jūros pusės, o kai kuriems loty- 
nams pavyko ant jų užlipti ir padegti arčiausiai stovėjusius na- 
mus. Tas pirmas gaisras padėjo miesto gyventojams suprasti. Ko 
tada griebėsi Aleksijus III? Naktį sukrovė į laivą dešimt tūkstan- 
čių aukso monetų ir paspruko iš miesto. 

— O į sostą grįžo Isakas. 

— Taigi, bet jis buvo jau senas, be to, aklas, ir lotynai jam primi- 
nė, kad turėtų pasidalyti imperiją su sūnum, tapusiu Aleksiju IV. 
Su tuo jaunu vyru lotynai buvo sudarę sutartis, kurių mes dar ne- 
žinojome: Bizantijos imperija turėjo vėl paklusti katalikiškajai Ro- 
mai, basilėjas turėjo duoti kryžininkams du šimtus tūkstančių si- 
dabrinių, maisto metams, dešimt tūkstančių riterių žygiui į Jeru- 
zalę ir penkių šimtų riterių įgulą Šventojoje žemėje. Isakas su- 
prato, kad tiek pinigų imperatoriaus ižde nėra, bet negalėjo prisi- 
pažinti šventikams ir žmonėms staiga atsiduodantis Romos po- 
piežiaus globai... Taip prasidėjo ilgus mėnesius trukęs farsas. Vie- 
na vertus, Isakas su sūnum, norėdami surinkti reikiamus pinigus, 
plėšė šventyklas: naktimis nukabindavo Kristaus paveikslus, nu- 
draskę puošmenas mesdavo juos į ugnį ir lydydavo viską, ką ras- 
davo iš aukso ir sidabro. Kita vertus, lotynai, įsitvirtinę Peroje, 
siaubė šiapus Rago, sėdėjo prie vieno stalo su Isaku, visur šeimi- 
ninkavo ir visaip stengėsi atitolinti savo išvykimą. Sakė laukian- 
tys, kol jiems bus galutinai sumokėta, o labiausiai spaudė Dando- 
las su savo venecijiečiais, bet, manau, jie čia atrado rojų ir palai- 
mingai gyveno mūsų sąskaita. Nepatenkinti turintys grobti krikš- 
čionis, o gal norėdami pateisinti savo delsimą susiremti su Jeru- 
zalės saracėnais, kai kurie iš jų pradėjo plėšti Konstantinopolio 
saracėnus, iki šiol ramiai ten gyvenusius, ir taip sukėlė antrąjį gais- 
rą, per kurį ir aš netekau savo gražiausių namų. 

— Ar basilėjai nestojo prieš savo sąjungininkus? 

— Dabar jie buvo tik įkaitai lotynų rankose, šie pavertė Aleksi- 
jų IV savo juokdariu: kartą, kai šis jų stovykloje linksminosi lyg 
eilinis kariūnas, nuėmė jam nuo galvos aukso kepurę ir iš eilės ją 

matavosi. Joks Bizantijos basilėjas dar niekada nebuvo taip pa- 
žemintas! O ir Isakas pamažu kvako su rajūnais vienuoliais, svai- 
čiodamas tapsiąs pasaulio valdovu ir atgausiąs regėjimą... Kol 
žmonės pagaliau sukilo ir išrinko basilėjum Nikolajų Kanabą. Ge- 
ras vyras, bet tuo metu jau iškilo Aleksijus Dukas Murcuflas, re- 
miamas kariuomenės vadų. Todėl jis nesunkiai paėmė valdžią. 
Isakas mirė nuo širdies smūgio, Murcuflas nukirsdino Kanabą ir 
pasmaugė Aleksijų IV ir pats užėmė jo vietą - tapo Aleksiju V. 

— Taigi, mes atvykome kaip tik tomis dienomis, kai niekas ne- 
bepajėgė suprasti, kas vadovauja: Isakas, Aleksijus, Kanabas, Mur- 
cuflas ar piligrimai, o mes negalėjome suprasti, ar kalbantis apie 
Aleksijų turėjo omeny trečiąjį, ketvirtąjį ar penktąjį. Susiradome 
genujiečius, kurie tebegyveno ten, kur ir tu juos radai, nes vene- 
pasitraukę į Perą. Tame nelaimingame mieste Poetas nusprendė, 
kad turime susigrąžinti savo turtus. 


Kur karaliauja anarchija, kiekvienas gali tapti valdovu, tarė Po- 
etas. O kol kas reikia prasimanyti pinigų. Penki gyvi likę bičiuliai 
buvo skarmaluoti, purvini, be skatiko kišenėje. Genujiečiai juos 
priėmė nuoširdžiai, bet įspėjo, kad svečias, kaip ir Žuvis, po trijų 
dienų ima dvokti. Poetas rūpestingai nusiprausė, nusikirpo plau- 
kus ir barzdą, pasiskolino iš šeimininkų padorius drabužius ir vie- 
ną rytą patraukė į miestą pasiklausyti naujienų. 

Vakare grįžęs pasakė: 

— Nuo šiandien basilėjas yra Murcutlas, jis pašalino visus kitus. 
Atrodo, kad norėdamas pasirodyti prieš savo pavaldinius žada 
išprovokuoti lotynus, šie jį laiko uzurpatorium, nes buvo susitarę 
su vargšeliu Aleksiju IV, tesiilsi ramybėje, buvo dar toks jaunas, 
bet turbūt likimas jam nepalankus. Lotynai laukia, kad Murcuf- 
las suklystų. Kol kas jie ir toliau girtauja smuklėse, tiesa, puikiai 
suprasdami, kad anksčiau ar vėliau jį išspirs, o tada pradės plėšti 
miestą. Jie jau žino, kokiose bažnyčiose ir kiek yra aukso, taip pat 
žino, kad miestas pilnas paslėptų relikvijų, bet kartu supranta, 

jog su relikvijomis menki juokai, nes vadai norės parsigabenti jas 
į savo miestus. Bet jie niekuo ne geresni, todėl piligrimai derasi 
su vienais ir kitais, kad jau dabar galėtų nebrangiai įsigyti svar- 
biausias relikvijas. Išvada: kas nori pralobti šiame mieste - par- 
duoda relikvijas, kas nori pralobti grįžęs namo - jas perka. 

— Taigi, atėjo laikas ištraukti Krikštytojo galvas! - viltingai tarė 
Boidis. 

— Boidi, tu neužsičiaupi tik todėl, kad turi burną, - atsakė Po- 
etas. - Pirma, viename mieste gali parduoti tik vieną galvą, nes 
tuoj pasklis gandas. Antra, girdėjau, kad Konstantinopolyje vie- 
na Krikštytojo galva jau yra, o gal net dvi. Įsivaizduok, kad jos abi 
jau parduotos, o mes ateisim su trečia ir tikrai liksim be galvų. 
Todėl jokių Krikštytojo galvų. Bet ėmę ieškoti relikvijų tik gaištu- 
me laiką. Todėl reikia ne jas rasti, o pagaminti, tokias pat kaip 
tos, kurios yra, bet kurių dar niekas nerado. Vaikštinėdamas gir- 
dėjau kalbant apie purpurinį Kristaus apsiaustą, nuplakimo rim- 
bą ir stulpą, tulžyje ir acte išmirkytą kempinę, kurią prikišo prie 
mirštančio Viešpaties lūpų, tik dabar ji išdžiūvusi, erškėčių vaini- 
ką, dėžutę su gabalėliu per Paskutinę vakarienę pašventintos duo- 
nos, Nukryžiuotojo barzdos plaukus, Jėzaus drabužį be siūlių, iš 
kurio kareiviai lošė kauliukais, Dievo Motinos suknią... 

— Reikia pagalvoti, kurią iš jų lengviausia pagaminti, — susi- 
mąstęs tarė Baudolinas. 

— Būtent, - pritarė Poetas. - Rimbą rasi visur, apie stulpą ver- 
čiau negalvoti, nes jo slapta neparduosi. 

— Kam rizikuoti su padirbiniais, dar kas nors ras tikrąsias relikvi- 
jas ir tie, kuriems jas būsim pardavę, susimanys atgauti pinigus, — 
išmintingai tarstelėjo Boronas. - Tik pamanykite, kiek būta relik- 
vijų. Prisiminkite dvylika pintinių, kuriose buvo padauginta duo- 
na ir Žuvis, pintinių rasime visur, reikės tik jas išpurvinti, kad at- 
rodytų senos. Prisiminkite kirvį, kuriuo Nojus pastatė savo arką, 
mūsų genujiečiai tikrai ne vieną atšipusį bus kur numetę. 

— Nebloga mintis, — sutiko Boidis, - kapinėse gali rasti švento 
Pauliaus žandikaulį, švento Jono Krikštytojo jei ne galvą, tai bent 

dešinę ranką, ir taip toliau: šventos Agotos palaikus, švento Lo- 
zoriaus palaikus, dar pranašų Danieliaus, Samuelio ir Izaijo pa- 
laikus, šventos Elenos kaukolę, švento Pilypo apaštalo galvos ga- 
balėlį. 

— Kad jau taip, - įsiterpė Peveras, sugundytas gražių planų, - 
tereikia pasirausti sandėliuke, tikrai rasiu Betliejaus ėdžių nuo- 
laužą, tokią mažą, kad niekas nesupras, iš kur ji. 

— Pagaminsime dar nematytų relikvijų, - tarė Poetas, — bet ir 
jau Žinomų, nes apie jas visi kalba ir jų kaina kasdien vis kyla. 


Visą savaitę genujiečių namai buvo virtę šurmuliuojančiomis 
dirbtuvėmis. Pasirausęs pjuvenose Boidis rado vinį iš Šventojo 
Kryžiaus, Bojamondas, praleidęs skausmo ir kančių naktį, pririšo 
virvelę prie savo išpuvusio kandžio, lengvai jį išrovė ir radosi šven- 
tos Onos dantis, Grilas džiovino saulėje duoną ir dėjo po gabalėlį 
į dėželes, kurias Taraburlas gamino iš seno medžio. Peveras įtiki- 
no juos atsisakyti pintinių su duona ir žuvimi, taręs, kad po tokio 
stebuklo minia tikrai seniai jas išgraibsčiusi ir nė pats Konstanti- 
nas nebūtų gebėjęs jų surinkti į krūvą. Viena pintinė nepadarys 
įspūdžio, be to, sunkiai seksis slapta ją parduoti - juk Jėzus iš jos 
pamaitino minias ir negali tokios pintinės laikyti paslėpęs po ap- 
siaustu. Gerai, sutiko Poetas, apsieisim be pintinių, bet rask man 
Nojaus kirvį. Aišku, atsakė Peveras, štai vienas toks su išdaužy- 
tais ašmenimis ir apdegusiu kotu. 


Paskui bičiuliai apsitaisė kaip armėnų pirkliai (genujiečiai mielai 
parėmė jų sumanymą pinigais) ir ėmė vaikštinėti po smukles ir krikš- 
čionių stovyklas, kalbėdamiesi puse lūpų, minėdami sunkumus, kel- 
dami kainą, nors tai jiems galėjo kainuoti gyvybę ir panašiai. 

Vieną vakarą sugrįžęs Boidis pasakė radęs riterį iš Monferato, 
kuris pirktų Nojaus kirvį, bet reikalauja patvirtinti, jog jis tikrai 
tas pats. 

— Taigi, - tarė Baudolinas, — eisime pas Nojų ir paprašysime 
garantijos su spaudu. 

— O ar Nojus mokėjo rašyti? — paklausė Boronas. 

— Jis mokėjo tik liurlinti vyną, - atsakė Boidis, — ir kraudamas į 
savo arką gyvūnus turėjo būti jau drūčiai prisišniojęs, nes prileido 
ją pilną uodų, bet pamiršo vienaragius, štai kodėl jų niekur nebe- 
matyti. 

— Matyti, matyti... - sumurmėjo Baudolinas, staiga paniuręs. 

Peveras pasakė, jog keliaudamas kiek pramoko žydų rašto ir 
galėtų peiliu išrėžti ant kirvio rankenos vieną ar du jų rašmenis. 

— Juk Nojus buvo žydas? 

Žydas, žydas, patvirtino bičiuliai, vargšas Saliamonas, gerai, kad 
jo čia nėra, jam būtų skaudu. Taip Boidžiui pavyko parduoti kirvį. 

Pasitaikydavo dienų, kai negalėjai rasti pirkėjų, nes mieste 
kildavo sąmyšis ir piligrimams buvo įsakyta grįžti į stovyklą ir 
pasirengti kovai. Paskui pasklido gandas, kad Murcutflas puolė 
pakrantėje Filėją, ir piligrimai patraukė į ten darniomis greto- 
mis, įvyko mūšis, o gal tik susistumdymas, tačiau Murcuflas ge- 
rokai gavo į kailį, o kryžininkai atėmė vėliavą su Švenčiausiąja 
Mergele, su kuria jo kariuomenė žygiuodavo į kovą. Murcutlas 
grįžo į Konstantinopolį, prisakęs saviškiams niekam nepasakoti 
apie patirtą gėdą. Lotynai sužinojo apie jo slapukavimą ir vieną 
gražų rytą praplukdė tiesiai pro mūrus dvistiebę galerą su ple- 
vėsuojančia vėliava, rodydami romėjams nepadorius ženklus — 
keldami aukštyn didžiuosius pirštus ar mušdami kaire ranka per 
sulenktą dešinę. Murcutlas apsijuokė, o romėjai gatvėse daina- 
vo apie jį dainuškas. 

Žodžiu, bičiuliams begaminant deramas relikvijas ir beieškant 
vertų pirkėjų sausis persivertė į kovą, o pardavę vienam švento 
Ebano smakrą, kitam šventos Kunigundos blauzdikaulį jie surin- 
ko padorią sumelę, ir ne tik atsilygino genujiečiams, bet ir gero- 
kai prakuto. 

— Pone Niketai, dabar supranti, kodėl tavo mieste pasirodė tiek 
dvigubų relikvijų, nors tik vienas Dievas žino, kurios iš jų tikros. 
Kita vertus, įlįsk į mūsų kailį, juk turėjome kaip nors suktis tarp 
lotynų, pasiruošusių apiplėšti tavuosius graikus, atleisk, romėjus, 

kurie tik ir žiūrėjo, kaip juos apmulkinti. Tiesą sakant, mes tik 
apgavome mulkintojus. 

— Ką gi, — nuolankiai tarė Niketas, - gal daugelis tų relikvijų 
įkvėps sulaukėjusiems lotynams šventų minčių, kai pamatys jas 
savo barbariškose bažnyčiose. Šventos mintys, šventa ir relikvija. 
Nežinomi Viešpaties keliai. 


Dabar jie galėjo nusiraminti ir traukti į savo kraštus. Kijotas su 
Boronu nieko netroško, nes jau buvo praradę viltį rasti Gradalį, 
o su juo ir Zosimą. Boidis pasakė, kad su tiek pinigų Aleksandri- 
joje jis nusipirktų vynuogyną ir baigtų savo amžių kaip ponas. 
Baudolinas kuo nors rūpinosi dar mažiau nei kiti: nutrūkus kuni- 
go Jono paieškoms, praradus Hipatiją jam buvo nesvarbu, gyven- 
ti ar mirti. Poetas — priešingai, pasijuto visagalis, dalijantis šen ir 
ten Viešpaties daiktus, ir svarstė, ar nepradėjus mainikauti ne su 
paprastais piligrimais, o su jų galingais vadais, ir pelnyti šių pa- 
lankumą. 

Kartą sugrįžęs papasakojo, kad Konstantinopolyje yra Mandi- 
lijonas, Veidas iš Odesos, neįkainojama relikvija. 

— Kas tas mandilijus? — paklausė Bojamondas. 

— Drobės gabalas veidui šluostyti, - paaiškino Poetas, - o jame 
liko Viešpaties veido atvaizdas. Ne nupieštas, o tiesiog atsispau- 
dęs: tai acheiropoieton, paveikslas, bet ne žmogaus ranka pieštas. 
Odesos karalius Abgaras V sirgo raupsais ir pasiuntė savo archy- 
varą Hananą pakviesti Jėzų, kad šis jį išgydytų. Jėzus negalėjo 
keliauti, todėl paėmė drobę, nusišluostė ja veidą ir paliko joje 
savo veido atspaudą. Gavęs drobę, karalius, aišku, pasveiko ir 
atsivertė į tikrąjį tikėjimą. Prieš daug amžių, persams apsiautus 
Odesą, virš miesto mūrų iškeltas Mandilijonas jį išgelbėjo. Pas- 
kui imperatorius Konstantinas nupirko drobę ir atvežė ją čia, iš 
pradžių ji buvo Blachernajaus šventovėje, paskui Šventos Sofijos, 
vėliau Faro koplyčioje. Šitas yra tikrasis Mandilijonas, nors mini- 
mi ir kiti: iš Kamulijos Kapadokijoje, iš Memfio Egipte ir iš Anab- 
latos prie Jeruzalės. Ir tai visai įtikima — juk per savo gyvenimą 


0, 


ITS) 


436 


Jėzus galėjo ne kartą nusišluostyti veidą. Bet šitas atspaudas visų 
stebuklingiausias, nes Velykų dieną veidas keičiasi: auštant jis at- 
rodo kaip Kūdikėlio Jėzaus, devintą valandą - kaip Jėzaus vaiko 
ir taip toliau, kol pagaliau devintą vakaro atrodo kaip suaugusio 
Jėzaus Kančios valandą. 

— Iš kur visa tai sužinojai? - paklausė Boidis. 

- Iš vieno vienuolio. Taigi, šita yra tikra relikvija, tad grįžus su 
tokiu daiktu namo tavęs laukia pagarba ir pinigai, tereikia rasti 
tinkamą vyskupą, kaip Baudolinas rado Rainaldą saviesiems Ka- 
raliams. Iki šios akimirkos pardavinėjome relikvijas, dabar atėjo 
laikas vieną nupirkti — ir ji sukraus mums turtus. 

- Iš ko ruošiesi pirkti tą Mandilijoną? — vangiai paklausė Bau- 
dolinas, kuriam nuo tos simonijos viduriai vertėsi lauk. 

— Ją nupirko vienas siras, su kuriuo visą vakarą gėriau, jis tar- 
nauja Atėnų kunigaikščiui. Jis man pasakė, kad tas kunigaikštis 
atiduotų Mandilijoną ir dar nežinia ką, kad tik gautų Sidoną. 

— O dabar pasakyk, kas tas Sidonas, - pertraukė Boidis. 

— Kalbama, kad Blachernajaus Šventos Marijos šventykloje bu- 
vusi šventoji drobulė, ta, kurioje likęs viso Jėzaus kūno atspau- 
das. Mieste visi tai žino, sakoma, kad ją ten matęs Amalrikas, 
Jeruzalės karalius, atvykęs aplankyti Manuelio Komnino. Kiti man 
sakė, kad ji atiduota saugoti į Palaimintosios Mergelės bažnyčią 
Bukoleone. Tačiau niekas niekada jos nėra matęs, o jei jos ir bū- 
ta, tai jau kažin kada pradingusi. 

— Nesuprantu, ko sieki, - tarė Baudolinas. - Sakykim, kažkas 
turi Mandilijoną ir svajoja išmainyti jį į Sidoną, bet tu juk neturi 
Sidono. Taigi pažiūrėsiu, kaip tau pavyks padirbti mūsų Viešpa- 
ties atvaizdą. 

— Aš neturiu Sidono, - atsakė Poetas, - užtat tu turi. 

— Aš? 

— Prisimeni, kai paklausiau, kas tame dėkle, kurį tau įdavė dia- 
kono patarnautojai prieš mums bėgant iš Pndapecimo, atsakei, 
kad ten to nelaimingojo atvaizdas, įsispaudęs laidojimo drobulė- 
je, į kurią velionis buvo suvyniotas. Parodyk. 

— Išprotėjai, tai šventas palikimas, diakonas patikėjo jį man, 
kad perduočiau kunigui Jonui! 

— Baudolinai, tau jau per šešias dešimtis ir vis dar tiki kunigu 
Jonu? Juk patys įsitikinome, kad jo nėra. Parodyk man tą drobulę. 

Baudolinas nenoriai ištraukė iš kelionmaišio dėklą, išėmė iš jo 
ritinį ir ėmė vynioti didžiulę drobulę, mostelėjęs bičiuliams pa- 
traukti lentas ir kėdes, nes reikėjo daug vietos, kad visą ją išties- 
tum ant grindų. 

Tai buvo didelė paklodė, o joje dvigubas žmogaus atvaizdas, 
tarsi susuktas kūnas būtų atsispaudęs du kartus: iš krūtinės ir iš 
nugaros. Puikiai buvo matyti veidas, ant pečių krintantys plaukai, 
ūsai ir barzda, užmerktos akys. Palytėtas mirties malonės nelai- 
mingasis diakonas paliko drobėje ramaus veido ir tvirto kūno pa- 
veikslą, kuriame sunkiai galėjai įžiūrėti žaizdų, mėlynių ar randų 
ženklus, paliktus jį sunaikinusių raupsų. 

Baudolinas žiūrėjo susijaudinęs, pripažindamas, kad toje dro- 
bulėje velionis vėl atgavęs aną sopulingą didybę. Paskui sumur- 
mėjo: 

— Negalime raupsuotojo, be to, nestorininko, paveikslo par- 
duoti kaip mūsų Viešpaties atvaizdo. 

— Pirma, Atėnų kunigaikštis to nežino, - atsakė Poetas, — ir 
mums reikia iškišti jį jam, ne tau. Antra, mes jį ne parduosim, bet 
išmainysim, taigi tai ne simonija. Einu pas sirą. 

— Jis paklaus, kodėl nori mainyti, juk Sidonas nepalyginti ver- 
tingesnis už Mandilijoną, - tarė Baudolinas. 

— Nes jį daug sunkiau slapta išgabenti iš Konstantinopolio. Be 
to, jis per daug brangus ir tik karalius pajėgus jį įpirkti, o Veidui 
rastume menkesnių pirkėjų, pasiruošusių mokėti iš karto. Juk ban- 
dydami parduoti Sidoną valdovui krikščioniui būtume apkaltinti 
jį pavogę ir mus palieptų pakarti, o Veidas iš Odesos gali juk būti 
ir iš Kamulijos, Memfio ar Anablatos. Siras mane supras, mes 
vieno molio. 

— Gerai, - tarė Baudolinas, - man nerūpi, kad gavęs šią drobu- 
lẹ Atėnų kunigaikštis namuose turės ne Kristaus atvaizdą. Bet 

žinok, kad šitas atvaizdas man daug brangesnis už Kristaus. Ži- 
nai, ką jis man primena, negali slapta parduoti tokio neįkainoja- 
mo daikto... 

— Baudolinai, - tarė Poetas, - nežinia, ką rasime grįžę namo. 
Turėdami Veidą iš Odesos patrauksime savo pusėn kokį nors vys- 
kupą ir likimas vėl taps mums palankus. Be to, jei nebūtum išvežęs 
tos drobulės iš Pndapecimo, barbarai dabar šluostytųsi ja užpaka- 
lius. Tas vyras tau buvo brangus, pasakojai mums jo istoriją, kai 
klajojome dykumose ir gyvenome nelaisvėje, apverkei jo bepras- 
mẹ ir vienišą mirtį. Tad tegul paskutinis jo atvaizdas bent kur nors 
bus garbinamas kaip Kristaus paveikslas. Ar gali trokšti didinges- 
nio kapo tam, kurį mylėjai ir kurio netekai? Mes nepaniekinsime 
jo kūno atminimo, o tik jį... Boronai, kaip turėčiau pasakyti? 

— Permainysime. 

— Taigi. 


— Pone Niketai, matyt, tų dienų sumaištyje nebepajėgiau at- 
skirti tiesos nuo klaidos, gal buvau pavargęs. Sutikau. Poetas iš- 
ejo išmainyti mūsų, tikriau, mano, o dar teisingiau, diakono Si- 
dono į Mandilijoną. 

Baudolinas prapliupo juoktis ir Niketas negalėjo nesuprasti, 
kodėl. 

— Vakare sužinojome, kaip iš mūsų pasityčiota. Poetas nuėjo į 
smuklę, kurią žinojo, kad įvykdytų savo nedorą sandėrį, ketinda- 
mas nugirdyti sirą, bet pats nusigėrė, paskui išėjo. Kažkas, žino- 
jęs apie jo kėslus, gal tas pats siras, kuris, kaip sakė Poetas, buvo 
drebtas iš to paties molio, pasekė jį, užpuolė skersgatvyje ir gero- 
kai prikūlė, jis grįžo namo girtesnis už Nojų, pasruvęs krauju, su- 
daužytas, be Sidono ir be Mandilijono. Norėjau jį negyvai užspar- 
dyti, bet su juo jau buvo baigta. Jis antrą kartą prarado karalystę. 
Teko prievarta jį maitinti. Pagalvojau, kad esu laimingas niekada 
nieko per daug negeidęs, jei neišsipildęs troškimas gali taip suž- 
lugdyti žmogų. Paskui turėjau prisipažinti irgi buvęs daugelio ne- 
išsipildžiusių troškimų auka, praradęs savo mylimą tėvą, neradęs 

jo išsvajotosios karalystės, amžiams palikęs mylimą moterį... Bet 
aš žinojau, kad Demiurgas tik pusiau atliko savo darbą, o Poetas 
vis dar tikėjo, jog šiame pasaulyje galima laimėti. 


Balandžio pradžioje bičiuliai suprato, kad Konstantinopolio 
dienos suskaičiuotos. Stovėdamas dvistiebės galeros priekigalyje 
dožas Dandolas susižodžiavo su Murcuflu - šis atsikirtinėjo sto- 
vėdamas sausumoje, liepdamas lotynams nešdintis iš jo žemių. 
Buvo akivaizdu, kad Murcutlas išprotėjęs, tad panorėję lotynai 
galėjo jį praryti vienu kąsniu. Kitapus Aukso Rago piligrimų sto- 
vykloje šurmuliavo, o inkarą išmetusių laivų deniuose jūreiviai ir 
kariūnai ruošėsi pulti. 

Boidis su Baudolinu nutarė, kad pats laikas palikti Konstanti- 
nopolį, pinigų jie turį, o užkariautų miestų per savo gyvenimą 
matę daugiau, nei būtų norėję. Boronas su Kijotu jiems pritarė, 
bet Poetas spyrė dar dieną kitą palūkėti. Jau buvo atsigavęs nuo 
smūgio ir, matyt, norėjo išnaudoti likusias valandas paskutiniam 
šuoliui, nė pats nesuvokė, kokiam. Jo žvilgsnis jau panėšėjo į be- 
pročio, o su bepročiais verčiau nesiginčyti. Todėl jie sutiko saky- 
dami, kad tereikia stebėti laivus ir bus nesunku suprasti, kada 
pats laikas iškeliauti. 

Poetas negrįžo dvi dienas, gerokai per ilgai. Tikrai, Verbų penk- 
tadienį jis dar nebuvo grįžęs, o piligrimai jau pradėję pulti iš jū- 
ros, tarp Blachernajaus ir Evergeto vienuolyno, maždaug ties Pet- 
ra, į šiaurę nuo Konstantino mūrų. 

Buvo per vėlu palikti miestą, dabar jau apgultą iš visų pusių. 
Keikdami tą bastūną savo bendražygį, Baudolinas su bičiuliais nu- 
tarė verčiau likti pas genujiečius, nes čia jiems bent niekas negrėsė. 
Taip liko laukti, gaudydami iš Petros sklindančias naujienas. 

Piligrimų laivai buvo kimšte prikimšti apsiausčiai reikalingos 
įrangos. Murcuflas stovėjo ant kalvos kitapus mūrų su savo va- 
dais ir rūmininkais, su vėliavnešiais ir trimitininkais. Nors tai bu- 
vo panašu į paradą, imperatoriaus kariai puikiai kovojo. Lotynai 
puolė kaip įmanydami, bet kaskart būdavo nubloškiami atgal, grai- 

kai ant mūrų netvėrė džiaugsmu ir rodė nugalėtiesiems nuogus 
užpakalius, o Murcuflas džiaugėsi, lyg tai būtų buvęs jo nuopel- 
nas, ir įsakė pūsti pergalės trimitus. 

Atrodė, kad Dandolas su kitais vadais atsisakė minties užimti 
miestą, šeštadienis ir sekmadienis praėjo ramiai, nors visi buvo 
įsitempę. Baudolinas tuo pasinaudojo ir išnaršė Konstantinopolį 
ieškodamas Poeto, tačiau bergždžiai. 

Jų bičiulis grįžo sekmadienio naktį. Iš akių atrodė dar labiau 
pamišęs, netaręs nė žodžio sėdo gerti ir taip tylėdamas gėrė iki 
ryto. 

Sulig pirmaisiais pirmadienio aušros spinduliais piligrimai vėl 
ko pritvirtinti laivų kopėčias prie kai kurių mūro bokštų, o kryži- 
ninkai užkopė jomis, ne, tik vienas, milžinas raguotu šalmu, iš- 
gąsdindamas gynėjus ir priversdamas juos bėgti. Paskui išsilaipi- 
no dar keletas, radę užmūrytas duris, išgriovė jas taranu, pramu- 
šė skylę sienoje, taip, jiems teko trauktis, juk bokštai jau buvo 
užimti... 

Poetas Žingsniavo po kambarį lyg žvėris narve nekantriai lauk- 
damas vienokios ar kitokios mūšio pabaigos, žiūrėjo į Baudoliną, 
lyg norėdamas jam kažką pasakyti, bet tylėjo, niūriomis akimis 
sekdamas kitų trijų bičiulių judesius. Paskui atėjo žinia, kad Mur- 
cuflas pabėgo palikęs savo kariuomenę, gynėjai prarado tą krislą 
dar turėtos drąsos, piligrimai išgriovė ir perkopė mūrus. Giliau į 
miestą eiti nedrįso, nes jau temo, tad padegė arčiausiai stovėju- 
sius namus, kad išbaidytų ten gal dar besislapstančius gynėjus. 

— Trečias gaisras per kelis mėnesius, - aimanavo genujiečiai, — 
tai jau ne miestas, o išmatų krūva, kurią padega, kai išauga per 
didelė! 

— Tegul tave perkūnas, - suriko Boidis Poetui, - kad ne tu, jau 
būtume toli nuo to mėšlyno! Kas dabar? 

— Dabar tylėk, ir aš pasakysiu, kodėl, - sušvokštė jam Poetas. 

Naktį nušvietė gaisro atšvaitai. Auštant Baudolinas, kuris gu- 
lėjo lyg miegotų, bet buvo jau atsimerkęs, pamatė, kaip Poetas 

priėjo pirma prie Boidžio, paskui prie Borono, galiausia prie Ki- 
joto ir kažką jiems sušnibždėjo. Tada išnyko. Kiek vėliau pamatė, 
kaip Kijotas su Boronu pasitarė, paėmė kažką iš savo kelionmai- 
Šių ir išėjo iš namų, stengdamiesi jo nepažadinti. 

Po kurio laiko prie jo priėjo Boidis ir papurtė už rankos. Atro- 
dė sutrikęs. 

— Baudolinai, - tarė, - nežinau, kas čia dedasi, bet turbūt visi 
išprotėjo. Prie manęs priėjo Poetas ir pasakė štai ką: „Radau Zo- 
simą, dabar žinau, kur Gradalis, nebandyk gudrauti, paimk Krikš- 
tytojo galvą ir vidurdienį ateik į Katabatą, ten, kur praeitą sykį 
Zosimas susitiko su basilėju, kelią žinai“. Kas ta Katabata? Apie 
kokį basilėją jis kalbėjo? Ar tau nieko nepasakė? 

— Ne, - atsakė Baudolinas, - dar daugiau, atrodo, nori, kad aš 
nieko nežinočiau. Jis visai susipainiojo, net neprisiminė, kad ta- 
da, prieš daug metų, kai nuėjome sučiupti Zosimo, Kijotas ir Bo- 
ronas buvo kartu su mumis, bet tavęs ten nebuvo. Noriu viską 
išsiaiškinti. 

Susirado Bojamondą. 

— Klausyk, - tarė, — prisimeni tą vakarą prieš daug metų, kai 
nuvedei mus į kriptą po senuoju Katabatos vienuolynu? Dabar 
man reikia ten grįžti. 

— Tavo valia. Eik prie paviljono greta Švenčiausiųjų apaštalų 
bažnyčios, gal net pavyks nukakti nesusidūrus su piligrimais, ten 
jų dar neturėtų būti. Jei grįši, vadinasi, mano tiesa. 

— Taip, bet noriu ten nusigauti nepastebėtas. Negaliu visko sa- 
kyti, bet turiu eiti pirma ar sekti paskui tą, kuris eis tuo pačiu 
keliu, tačiau nenoriu, kad mane pamatytų. Prisimenu, ten, po že- 
me, buvo daug tunelių. Gal į kriptą yra ir kitų kelių? 

Bojamondas prapliupo juoktis: 

- Jei nebijai negyvėlių... Galima įeiti iš kito paviljono prie hi- 
podromo, manau, kad prie jo dar pavyks nusigauti. Paskui gerą 
gabalą keliauk po žeme ir atsidursi Katabatos kapinėse, visi jas 
jau seniai užmiršę, bet jos tebėra. Tuneliai iš kapinių veda tiesiai 
į kriptą, tiesa, panorėjęs gali sustoti anksčiau. 

— Palydėsi? 

— Baudolinai, draugystė - šventas reikalas, bet savas kailis bran- 
gesnis. Viską tau paaiškinsiu, tu protingas vyrukas, pats rasi ke- 
lią. Sutarta? 

Bojamondas nupasakojo kelią, dar davė du sakuotus medžio 
gabalus. Baudolinas grįžo pas Boidį ir paklausė, ar šis nebijąs ne- 
gyvėlių. Na jau ne, atsakė šis, girdi, bijąs tik gyvųjų. 

— Tada paimk savąją Krikštytojo galvą, o aš tave ten palydėsiu. 
Nueisi į sutartą vietą, o aš pasislėpsiu kur netoliese, kad sužino- 
čiau, ką tas beprotis sugalvojo. 

— Pirmyn, - tarė Boidis. 

Jau žengdamas pro duris Baudolinas akimirką padvejojo, grį- 
žo ir ištraukė iš kelionmaišio Krikštytojo galvą, suvyniojo ją į au- 
dinio skiautę ir pasikišo po pažastim. Paskui dar kiek pagalvojo ir 
užsikišo už diržo du arabiškus durklus, pirktus Galipolio turguje. 

Kai Baudolinas ir Boidis pasiekė hipodromo prieigas, ten jau ar- 
tėjo gaisro liepsnos ir jiems teko brautis per minią išsigandusių 
romėjų, neišmanančių, kur link bėgti: vieni šaukė, kad piligrimai 
artinasi iš vienos pusės, kiti — kad jie ateina iš kitos. Susirado pa- 
viljoną, išvertė menka grandine pritvirtintas duris ir atsidūrė po- 
žeminiame kelyje, kur užsidegė Bojamondo duotus deglus. 

Ėjo ilgai, kelias, matyt, iš hipodromo vedė prie Konstantino 
mūrų. Paskui užlipo nuo drėgmės gličiais laiptais ir pajuto mir- 
ties dvoką. Tai nebuvo tas ką tik mirusių kūnų dvokas, bet dvokų 

Įžengė į koridorių (juo einant, į kairę ir į dešinę matėsi kiti 
koridoriai), kurio sienos buvo tankiai išvarpytos nišų, jose lyg gy- 
vi stovėjo požemių gyventojai. Tos aptaisytos drabužiais būtybės, 
išsitempusios kiekviena savo plyšyje, matyt, iš nugaros prilaiko- 
mos geležinių virbų, tikrai buvo negyvos, tačiau laikas sakytum 
buvo patingėjęs atlikti ardomąjį darbą, nes tie sudžiūvę, veršio 
odos spalvos veidai tuščiomis akiduobėmis, švytintys bedante šyp- 
sena, atrodė tarsi gyvi. Ten buvo ne skeletai, o kūnai, lyg iščiulpti 
nežinia kokios jėgos, išdžiovinusios ir sutrupinusios jų vidurius, 
bet palikusios nepaliestus kaulus ir odą, o gal ir dalį raumenų. 


— Pone Niketai, mes atsidūrėme katakombose, į kurias daugelį 
amžių Katabatos vienuoliai nešdavo savo mirusius brolius, mat jų 
nelaidojo, kad kažkoks stebuklingas - žemės, oro ir tufo - sieno- 
mis srūvančio skysčio mišinys išsaugotų juos beveik nepaliestus. 

— Maniau, to niekas nebedaro, o apie Katabatos kapines nete- 

ko girdėti, - ženklas, kad tas miestas dar pilnas mums nežino- 
mų paslapčių. Bet ir aš esu girdėjęs, jog kadaise kažkokie vie- 
nuoliai aštuonis mėnesius laikydavo savo brolių lavonus tufo 
syvuose, paskui juos ištraukdavo, numazgodavo actu, keletui die- 
nų išnešdavo į lauką, paskui aptaisydavo drabužiais ir sustaty- 
davo nišose, kad ten tvyrantis balzamuojantis oras perkeltų juos 
į išdžiūvusią nemarybę. 


Eidami pro tą virtinę negyvėlių vienuolių, aprengtų liturginiais 
rūbais, tarsi pasiruošusių vėl laikyti mišias ir pamėlusiomis lūpo- 
mis bučiuoti spindinčias ikonas, jie matė veidus su ištemptomis, 
griežtomis šypsenomis, ir tokius, kuriems gyvieji iš pagailos buvo 
prilipdę barzdas ir ūsus, kad jie atrodytų tokie pat didingi kaip 
kitados, veidus užspaustomis akimis, kurie atrodė lyg miegantys, 
ir tokius, iš kurių galvų buvo likusios tik kaukolės, užtat skruosti- 
kaulius aptempę šiurkščios odos lopai. Vieni jų amžiams bėgant 
išsikreipė ir dabar atrodė lyg gamtos išdaigos, susisukę motinos 
įsčių gemalai, nežmogiškos būtybės, kurių susitraukusius kūnus 
keistai dengė raštuoti, išblukusių spalvų arnotai ir albos, kurios 
atrodė lyg siuvinėtos, bet iš tiesų buvo išvarpytos laiko ir kata- 
kombų kirmėlių. Kitų drabužiai buvo nusmukę, virtę jau skutais, 
o iš po tų bažnytinių drabužių draiskanų švietė liesi kūnai - vieni 
kaulai, aptraukti įtempta lyg būgnas oda. 

— Jei tas šventas spektaklis radosi iš pagailos, - pasakojo Bau- 
dolinas Niketui, — gyvieji tikrai buvo negailestingi, primesdami 
prisiminimą apie mirusiuosius kaip nuolatinę ir neišvengiamą grės- 
mę, nėmaž neskirtą sutaikyti su mirtimi. Kaip gali melstis už sielą 
to, kuris žvelgia į tave lyg sakydamas: esu čia ir liksiu amžinai, 
kaip gali tikėti kūno prisikėlimu ir mūsų žemiškųjų kūnų pasikei- 
timu po Paskutinio teismo, jei tie kūnai dar čia, kasdien vis bjau- 
resni? Per savo gyvenimą, deja, esu matęs lavonų, tačiau bent 
galėjau tikėtis, kad suirę žemėje vieną dieną jie prisikels gražūs ir 
gaivūs lyg rožės. Jei ten, viršuje, atėjus pasaulio pabaigai vaikš- 
čios tokie Žmonės kaip šie —- verčiau jau pragaras, kur degina ir 

ketvirčiuoja, ten bent panašu į gyvenimą žemėje. Boidis, kurį ma- 
žiau nei mane kankino mirties ir prisikėlimo klausimai, kilnojo jų 
drabužius norėdamas pamatyti, kaip atrodo pudenda, bet jei vie- 
niems šauna į galvą rodyti tokius dalykus, ar gali stebėtis, kad kiti 
užsigeidžia pamatyti kitokius? 


Prieš baigiantis koridorių rezginiui jie atsidūrė apvalioje salėje 
su skliautu, iš kurio viršaus pro angą švietė popietės dangus. Ma- 
tyt, tuo šuliniu į požemį patekdavo oras. Užgesino deglus. Ne lieps- 
nos šviesoje, o melsvoje nišas apgaubusioje prieblandoje vienuo- 
lių kūnai rodėsi dar baugesni, tarytum pajutę dieną turėtų tuoj 
prisikelti. Boidis persižegnojo. 

Pagaliau koridorius, kuriuo pasuko, baigėsi paplatėjimu su ko- 
lonomis, juosiančiomis kriptą, kurioje bičiuliai pirmą kartą pa- 
matė Zosimą. Prisiartino pirštų galais, nes joje jau blykčiojo švie- 
sos. Kripta atrodė kaip ir tą naktį - nušviesta dviejų trikojų lieps- 
nos. Trūko tik apvalaus dubens, kurį Zosimas naudojo nekroman- 
tijai. Prieš ikonostasą susijaudinę laukė Boronas su Kijotu. Bau- 
dolinas patarė Boidžiui, kad jis išlįstų iš už tarp dviejų kolonų 
prie ikonostaso, lyg būtų atėjęs tuo pačiu keliu kaip jie. O pats 
liko pasislėpęs. 

Boidis padarė kaip lieptas, bet anie du jį sutiko nė kiek nenu- 
stebę. 

— Tai Poetas ir tau paaiškino, kaip čia patekti, - tarė Boronas. — 
Tikėkimės, jis nieko nepasakė Baudolinui, nes kam tada visa ši 
paslaptis? Ar numanai, ko mus čia sukvietė? 

— Jis kalbėjo apie Zosimą, apie Gradalį ir keistai grasino, — 
tarė Boidis. 

— Ir mums, - pritarė Kijotas su Boronu. 

Jie išgirdo balsą, sklindantį lyg iš Visagalio ikonostase burnos. 
Baudolinas pamatė, kad Kristaus akys tarsi du juodi migdolai, tai 
reiškė, jog kažkas pasislėpęs už ikonos stebi kriptą. Nors pakeis- 
tas, balsas buvo pažįstamas: kalbėjo Poetas. 

— Sveiki atvykę, - tarė balsas. - Jūs manęs nematote, užtat aš 


Or 
Z 
e 
s 
S 


MSI, 
LIT 


446 


jus matau. Turiu lanką ir galiu perverti strėle kiekvieną, vos tik 
bandysite bėgti. 

— Poete, už ką, kuo mes tau nusikaltome? — paklausė išsigan- 
dęs Boronas. 

— Jūs patys geriau žinote, kuo nusikaltote. Bet eikime prie rei- 
kalo. Pasirodyk, niekingasai. 

Pasigirdo dusli dejonė ir iš už ikonostaso apgraibomis išlindo 
Žmogus. 

Nors buvo praėję daug laiko, nors tas vyras dabar slinko susi- 
sukęs ir susirietęs, nors jo plaukai ir barzda buvo pražilę, — visi 
atpažino Zosimą. 

— Taip, tai Zosimas, - tarė Poeto balsas. - Vakar jį atsitiktinai 
sutikau elgetaujantį viename skersgatvyje. Jis aklas ir luošas, bet 
čia tikrai jis. Zosimai, papasakok bičiuliams, kas tau nutiko, kai 
pabėgai iš Ardzrounio pilies. 

Zosimas prakalbo gailiu balsu. Pavogęs galvą, kurioje buvo pa- 
slėpęs Gradalį, jis leidosi į kojas, bet niekada ne tik neturėjo, o ir 
akyse nebuvo matęs Kozmo žemėlapio, todėl nežinojo, kur eiti. 
Klajojo, kol padvėsė jo mulas, keliavo per atšiauriausius pasaulio 
kraštus, saulės apžilpintomis akimis, nebepajėgdamas atskirti rytų 
nuo vakarų, pietų nuo šiaurės. Paskui atsidūrė mieste, kur gyveno 
krikščionys, ir šie jį priglaudė. Pasisakė esąs paskutinysis iš Kara- 
lių, nes kitus jau aplankė Viešpaties ramybė ir jie ilsisi vienoje baž- 
nyčioje, toli vakaruose. Iškilmingai pridūrė savo relikvijoriuje turįs 
šventąjį Gradalį, kurį privaląs perduoti kunigui Jonui. Miesto gy- 
ventojai buvo girdėję ir apie vieną, ir apie kitą, todėl puolė jam į 
kojas, didinga procesija palydėjo į savo šventyklą ir pasodino į vys- 
kupo sostą, iš kurio paskui jis pranašavo, patarinėjo, kaip tvarkyti 
reikalus, valgė ir gėrė iki soties, visų gerbiamas ir godojamas. 

Žodžiu, kaip paskutinis iš švenčiausiųjų Karalių ir švento Gra- 
dalio saugotojas, jis tapo didžiausia dvasine tos bendruomenės 
valdžia. Kas rytą laikydavo mišias, o per Pakylėjimą, be šventin- 
tos duonos ir vyno, iškeldavo dar turėtąjį relikvijorių, ir tikintieji 
suklupdavo tardami juntą dangiškus kvapus. 

Tikintieji vesdavo pas jį paklydusias moteris, kad sugrąžintų 
jas į doros kelią. Jis skelbdavo Dievo gailestingumą esant beribį 
ir kviesdavo jas ateiti bažnyčion sutemus, kad kartu praleistų, kaip 
sakydavo, nuoširdžiausios maldos naktį. Pasklido gandas, jog tas 
pasileidėles jis pavertęs magdalietėmis, pasiruošusiomis jam tar- 
nauti. Dienomis jos ruošdavo skaniausius valgius, atnešdavo ge- 
riausių vynų, trindavo kvapniausiais aliejais. Naktimis, pasak Zo- 
simo, budėdavo su juo prie altoriaus, o rytais jis pasirodydavo su 
tos atgailos ženklais veide. Zosimas pagaliau atrado savo rojų ir 
nusprendė nebepalikti tos palaimingos vietos. 

Zosimas atsiduso ir perbraukė ranka akis, tarsi jų tamsoje vis 
dar regėdamas tą kankinamą vaizdą. 

— Bičiuliai, — tarė, - kiekvienos jus aplankiusios minties klaus- 
kite: esi sava ar svetima? Užmiršau šią auksinę taisyklę ir visam 
miestui pažadėjau per Šventas Velykas atidaryti relikvijorių ir pa- 
galiau parodyti šventą Gradalį. Didįjį penktadienį likęs vienas ati- 
dariau dėklą, o jame radau tą bjaurią kaukolę, kurią ten įkišo 
Ardzrounis. Prisiekiu, kad paslėpiau Gradalį pirmajame relikvi- 
joriuje iš kairės ir jį paėmiau prieš pabėgdamas. Tačiau kažkas, 
neabejotinai vienas iš jūsų, sumaišė relikvijorius, ir tame, kurį pa- 
ėmiau, Gradalio nebuvo. Prieš kaldamas geležį kalvis pirma ap- 
galvoja, ką ruošiasi iš jos daryti: dalgį, kardą ar kirvį. Nuspren- 
džiau neprasitarti. Tėvas Agatonas trejus metus gyveno su akme- 
niu burnoje, kol išmoko tylėti. Todėl visiems paskelbiau, kad ma- 
ne aplankė Viešpaties angelas, kuris pasakė mieste dar likus daug 
nusidėjėlių, todėl nė vienas dar nėra vertas pamatyti tą šventą 
daiktą. Didžiojo šeštadienio vakarą, matyt, praleidau per daug 
laiko marindamas savo kūną, nes rytą jaučiausi išsekęs, tarsi visą 
naktį būčiau lėbavęs ir ištvirkavęs, teatleidžia man Dievas už to- 
kias mintis. Mišias laikiau svyruodamas, o tą iškilmingą akimir- 
ką, kai jau turėjau tikintiesiems parodyti relikvijorių, užkliuvau 
už pakopos prie altoriaus ir pargriuvau žemėn. Relikvijorius iš- 
sprūdo man iš rankų, trinktelėjęs į grindis atsivėrė ir visi pamatė, 
kad jame ne Gradalis, o tik sudžiūvusi kaukolė. Bičiuliai, nėra 

nieko neteisingesnio už bausmę nusidėjusiam teisuoliui, juk net 
didžiausiam iš nusidėjėlių atleidžiama didžiausioji nuodėmė, o 
teisuoliui neatleidžiama nė menkiausia. Tie žmonės nutarė esą 
mano apgauti, nors dar prieš tris dienas, Dievas paliudys, veikiau 
vedamas tikro tikėjimo. Jie apipuolė mane, nuplėšė drabužius, 
ėmė tvatyti lazdomis ir amžiams sulaužė man kojas, rankas ir nu- 
garą, paskui nutempė į savo teismą, kuris nusprendė išlupti man 
akis. Išmetė mane už miesto vartų lyg pasiutusį šunį. Nenumano- 
te, kiek iškentėjau. Klajojau elgetaudamas, aklas ir luošas, ir tokį 
luošą ir aklą po daugelio metų klajonių mane priglaudė į Kon- 
stantinopolį traukusi saracėnų vilkstinė. Tik iš klaidatikių sulau- 
kiau pagailos, teatlygina jiems Viešpats nebausdamas taip, kaip 
jie to nusipelno. Prieš keletą metų sugrįžau į šį miestą ir dabar 
gyvenu jame prašydamas išmaldos, visa laimė, kad vieną dieną 
geroji dvasia atvedė mane į šito vienuolyno griuvėsius, kur ap- 
graibomis pajėgiu susigaudyti, ir nuo tos dienos galiu leisti naktis 
nekentėdamas šalčio, kaitros ir lietaus. 

— Tokia Zosimo istorija, - pasigirdo Poeto balsas. - Jo kūnas 
liudija, kad jis nors kartą sako tiesą. Taigi ne jis, o kuris nors kitas 
iš mūsų, pamatęs, kur Zosimas paslėpė Gradalį, sukeitė galvas 
vietomis, kad leistų Zosimui bėgti į pražūtį ir nukreiptų nuo sa- 
vęs įtarimą. Bet tas, kurs paėmė tikrąją galvą, yra ir tas pats, kuris 
nužudė Frydrichą. Ir aš Žinau, kas jis. 

— Poete, - sušuko Kijotas, - kodėl taip sakai? Kodėl pasikvietei 
tik mus tris, aplenkdamas Baudoliną? Kodėl nieko nesakei ten, 
pas genujiečius? 

— Pasikviečiau jus, nes negalėjau eiti per priešų užimtą miestą 
su šita Žmogaus atmata. Dar ir dėl to, kad nenorėjau kalbėti prie 
genujiečių, O ypač prie Baudolino. Baudolinas su mūsų istorija 
niekaip nesusijęs. Vienas iš jūsų atiduos man Gradalį ir tada tai 
bus tik mano reikalas. 

— Kodėl manai, kad Baudolinas neturi Gradalio? 

— Baudolinas negalėjo nužudyti Frydricho, jis jį mylėjo. Bau- 
dolinui nerūpėjo pavogti Gradalį, jis vienintelis iš mūsų tikrai no- 


UMBERTO ECO E BAUDOLINAS 449 


rėjo nunešti jį kunigui imperatoriaus vardu. Pagaliau prisiminki- 
te, kas atsitiko su šešiomis galvomis, likusiomis Zosimui pabė- 
gus. Visi pasiėmėme po vieną: aš, Boronas, Kijotas, Boidis, Ab- 
dulas ir Baudolinas. Vakar, sutikęs ŽZosimą, atidariau savąją. Vi- 
duje radau aprūkusią kaukolę. Prisiminkite: Ardzrounis atvėrė 
Abdului priklausiusią galvą, kad prieš mirtį įspraustų jam į ran- 
kas kaukolę kaip amuletą ar vadink jį kaip nori, ir dabar ji guli 
kape kartu su Abdulu. Savąją Baudolinas atidavė Praksėjui, visi 
matėm, kaip jis ją atidarė, o viduje buvo kaukolė. Taigi lieka trys 
relikvijoriai, ir juos turite jūs. Jūs trys. Aš jau Žinau, kuris iš jūsų 
turi Gradalį, ir žinau, kad jis tai žino. Dar žinau, kad turi jį ne 
atsitiktinai, o todėl, kad viską numatė nuo pat tos akimirkos, kai 
nužudė Frydrichą. Bet noriu, kad jis išdrįstų prisipažinti tiek me- 
tų mus mulkinęs. Kai prisipažins, nužudysiu jį. Taigi, apsispręski- 
te. Tegul prabyla tas, kuris turi kalbėti. Mūsų kelionė baigta. 


— Pone Niketai, čia atsitiko kai kas keista. Tūnodamas savo 
slėptuvėje pabandžiau įsivaizduoti save trijų bičiulių vietoje. Tar- 
kime, vienas iš jų, pavadinkime jį Ego, žino turintis Gradalį ir 
žino esąs kaltas. Taigi dabar jam nebėra ko prarasti, todėl išsi- 
traukia kardą ar durklą ir puola ten, iš kur atėjęs, bėga iki cister- 
nos, O paskui į dienos šviesą. Manau, Poetas kaip tik to ir tikėjosi. 
Gal jis dar nežinojo, kuris iš trijų turi Gradalį, tačiau bėgdamas 
šis būtų išsidavęs. Bet įsivaizduokime, kad Ego nežino, ar turi Gra- 
dalį, nes niekada nedirstelėjo į savo relikvijorių, tačiau jo sąžinę 
slegia Frydricho mirtis. Todėl Ego laukia, ar kas nors, kas žino 
turintis Gradalį, nepuls bėgti anksčiau už jį. Taigi Ego laukia nė 
nekrusteldamas iš vietos. Bet mato, kad ir niekas kitas nekrusteli 
iš vietos. Taigi jis galvoja, kad nė vienas iš jų neturi Gradalio, nė 
vienas nesijaučia nusipelnęs būti įtariamas. Todėl nusprendžia, 
kad tas, apie kurį kalba Poetas, yra jis ir jam reikia bėgti. Sutrikęs 
pakelia ranką prie kardo ar durklo ir žengia žingsnį pirmyn. Ta- 
čiau pamato, kad ir kiti du padaro tą patį. Tada sustoja vildama- 
sis, kad aniedu jaučiasi už jį kaltesni. Taip atsitiko ir toje kriptoje. 

Kiekvienas iš trijų, kiekvienas iš jų, galvojo taip kaip tas, kurį pa- 
vadinau Ego, ir iš pradžių liko sustingęs, paskui žengė žingsnį pir- 
myn, tada vėl sustojo. Akivaizdus ženklas, kad nė vienas iš jų ne- 
žinojo, ar turi Gradalį, tačiau visi trys turėjo kuo save kaltinti. 
Poetas tai suprato ir pasakė jiems tai, ką aš supratau ir ką dabar 
pasakiau tau. 

Vėl pasigirdo Poeto balsas: 

— Visi trys esate niekšai. Kiekvienas iš jūsų žino esąs kaltas. 
Žinau - visada tai žinojau, kad kiekvienas iš jūsų kėsinosi nužu- 
dyti Frydrichą, o gal visi trys jį ir nužudėte, ir tas vyras mirė tri- 
skart. Tą naktį aš pirmas išėjau iš sargybos kambario ir paskutinis 
ten sugrįžau. Negalėjau užmigti, gal buvau per daug išgėręs, turė- 
jau triskart nusišlapinti kieme, tad negrįžau vidun, nenorėdamas 
jūsų žadinti. Kai taip stovėjau, pamačiau išeinant Boroną. Jis lei- 
dosi laiptais į apatinį aukštą ir aš jį pasekiau. Įėjo į salę su maši- 
nomis, prisiartino prie cilindro, kuris sukuria tuštumą, ir kelis- 
kart pajudino jo svirtį. Nesupratau, ką jis daro, tik kitą dieną tai 
sužinojau. Gal jam pasakė Ardzrounis, o gal jis pats suprato, bet 
kambarys, kuriame tas cilindras sukurdavo tuštumą, tas, kuriame 
buvo numarinta višta, buvo tas pats, kuriame miegojo Frydrichas 
ir kuriuo Ardzrounis naudojosi norėdamas atsikratyti priešų ap- 
simesdamas, kad juos svetingai priima. Boronai, tu judinai svirtį, 
kol imperatoriaus kambaryje radosi tuštuma, ar bent - kadangi 
netiki tuštuma - tas tirštas ir slogus oras, nuo kurio, kaip Žinai, 
gęsta žvakės ir dūsta gyvūnai. Frydrichui pradėjo trūkti oro, jis 
pagalvojo apie nuodus ir paėmė Gradalį, kad išgertų į jį įpiltų 
priešnuodžių. Tačiau be kvapo krito ant žemės. Kitą rytą ruošeisi 
pasinaudojęs sumaištimi paimti Gradalį, bet Zosimas tave aplen- 
kė. Tu jį sekei ir matei, kur jis jį paslėpė. Nesunkiai sukeitei gal- 
vas vietomis, o išvykstant paėmei tą gerąją. 

Boroną išpylė prakaitas. 

— Poete, - tarė, - neapsirinki, iš tiesų aš buvau tame kambaryje 
su siurbliu. Pokalbis su Ardzrouniu sužadino man smalsumą. Iš- 
bandžiau, kaip jis veikia, bet prisiekiu, nežinojau, su kuriuo kam- 

bariu jis susijęs. Kita vertus, buvau tikras, kad siurblys neveikia. 
Tiesa, žaidžiau, bet tik žaidžiau, be jokių kėslų žudyti. Be to, jei 
būčiau padaręs tai, kuo mane kaltini, kaip paaiškinsi, kad Frydri- 
cho kambaryje malkos židinyje sudegė? Net jei galima sukurti 
tuštumą ir ką nors nužudyti, toje tuštumoje nebūtų degusi jokia 
liepsna... 

— Židiniu nesirūpink, - griežtai suskambo Poeto balsas, - tam 
yra kitas paaiškinimas. Verčiau atverk savo relikvijorių, kad jau 
toks tikras, jog jame nėra Gradalio. 

Murmėdamas, kad tetrenkia jį Dievas, jei kada nors manė tu- 
ris Gradalį, Boronas durklu įnirtingai sulaužė spaudą ir iš dėklo 
išsirito kaukolė, mažesnė už iki tol matytas, nes Ardzrounis, ma- 
tyt, nedvejodamas nekart buvo išniekinęs ir vaikų kapus. 

— (Gerai, neturi Gradalio, - tarė Poeto balsas, — bet vis tiek nu- 
sidėjai. Kijotai, dabar tavo eilė. Išėjai iškart po to, atrodei taip, 
lyg tau būtų trūkę oro. Matyt, norėjai iki soties prisikvėpuoti, jei 
nuėjai net iki pylimo su Archimedo veidrodžiais. Sekiau tave ir 
mačiau. Lietei juos ir sukiojai tą, kuris veikia artimu nuotoliu taip, 
kaip aiškino Ardzrounis, pasukdamas jį ne bet kaip, o darei tai 
labai dėmesingai. Nustatei veidrodį taip, kad pirmuosius saulės 
spindulius jis kreiptų tiesiai į Frydricho kambario langą. Taip ir 
atsitiko: tie spinduliai uždegė malkas židinyje. Borono sukurta 
tuštuma jau spėjo vėl prisipildyti oro ir ugnis įsiliepsnojo. Žino- 
jai, kaip turėjo pasielgti Frydrichas, atsibudęs dusdamas nuo ži- 
dinio dūmų. Jis turėjo pamanyti gavęs nuodų ir išgerti Gradalyje 
buvusį skystį. Žinoma, tą vakarą ir tu jo gėrei, bet juk nematėm, 
ką darei dėdamas jį į skrynią. Matyt, Galipolio turguje nusipirkai 
nuodų ir kelis jų lašus įvarvinai į taurę. Sumanus planas. Tik neži- 
nojai, ką darė Boronas. Frydrichas išgėrė iš tavo užnuodytos tau- 
rès, bet ne tada, kai įsiliepsnojo ugnis, o daug anksčiau - tada, kai 
Borono dėka pradėjo dusti. 

— Poete, tu beprotis, - suriko Kijotas, išblyškęs kaip lavonas, — 
nieko nežinau apie Gradalį, žiūrėk, atversiu savąją galvą... Ma- 
tai, joje kaukolė! 

— Gerai, sakykim, neturi Gradalio, - tarė Poeto balsas, - bet 
juk nepaneigsi judinęs veidrodžius. 

— Kaip sakiau, prastai jaučiausi, norėjau pakvėpuoti nakties oru. 
Zaidžiau su veidrodžiais, bet, tetrenkia mane perkūnas, jog žino- 
jau, kad jie įkurs židinį tame kambaryje! Nemanyk, jog visus tuos 
metus negalvojau apie savo neatsargumą svarstydamas, ar ne dėl 
mano kaltės užsidegė ugnis ir ar tai kaip nors nesusiję su impera- 
toriaus mirtim. Baisių dvejonių metai. Dabar galiu lengviau atsi- 
kvėpti, nes pasakei, kad Frydrichas jau tuomet buvo miręs! O dėl 
nuodų, kaip gali sakyti tokią šlykštybę? Tą vakarą gėriau nuošir- 
džiai, jaučiausi lyg būčiau aukojamas... 

— Tikrai, visi jūs dabar nekalti avinėliai! Nekalti avinėliai, be- 
veik penkiolika metų gyvenę kankinami įtarimo, ar kartais nenu- 
žudėte Frydricho, tiesa, Boronai? Dabar Boidžio eilė. Likai vie- 
nintelis, galintis turėti Gradalį. Tą naktį niekur nebuvai išėjęs. 
Kitą rytą kartu su visais radai Frydrichą parkritusį savo kambary- 
je. Nesitikėjai to, tačiau pasinaudojai proga. Seniai jos laukei. Ki- 
ta vertus, buvai vienintelis, turėjęs priežasčių nekęsti Frydricho, 
per kurį ant Aleksandrijos miesto sienų žuvo tavo draugai. Sakei 
Galipolyje pirkęs žiedą su širdį stiprinančiais lašais apsode. Bet 
juk niekas nematė tavęs kalbantis su pirkliu. Kas gali patvirtinti, 
kad ten tikrai buvo lašai širdžiai? Seniai laukei paruošęs nuodus 
ir supratai sulaukęs tinkamos progos. Pagalvojai, gal Frydrichas 
tik nualpo. Suvertei nuodus jam į burną, tardamas norįs jį atgai- 
vinti, ir tik po to, įsidėmėkite, tik po to Saliamonas pasakė, kad 
jis miręs. 

— Poete, - tarė Boidis suklupdamas, - kad žinotum, kiek kartų 
per šiuos metus svarsčiau, ar kartais manieji lašai nebuvo nuodai. 
Bet dabar pasakei, kad Frydrichas, garbė Viešpačiui, jau buvo 
miręs, nužudytas vieno iš jų, o gal abiejų. 

— Nesvarbu, - nugriaudėjo Poeto balsas, - svarbu ketinimas. O 
dėl manęs, kas man — už savo kėslus juk atsakysi prieš Dievą. 
Man reikia tik Gradalio. Atidaryk dėklą. 

Boidis tirtėdamas pabandė atverti relikvijorių, spaudas triskart 

nepasidavė. Boronas su Kijotu pasitraukė nuo jo, palinkusio ties 
tuo lemtingu indu, tarsi dabar jis būtų pasmerktas. Sulig ketvir- 
tuoju bandymu dėklas atsidarė ir iš jo išsirito dar viena kaukolė. 


— Pone Niketai, jis atrodė pykčio ir pamišimo įsikūnijimas, ne- 
begalėjau pažinti to, kuris kadaise buvo mano bičiulis. Tą pat aki- 
mirką prisiminiau dieną, kai nuėjau apžiūrėti relikvijoriaus po 
to, kai Ardzrounis pasiūlė mums juos pasiimti, ir po to, kai Zosi- 
mas slapta nuo mūsų viename iš jų paslėpė Gradalį. Paėmiau vie- 
ną galvą, jei gerai prisimenu, pirmą iš kairės, ir įdėmiai ją apžiū- 
rėjau. Paskui pastačiau atgal. Vėl regėjau tai, ką buvau patyręs 
beveik prieš penkiolika metų, ir mačiau save, dedantį galvą deši- 
nėje, paskutinę iš septynių. Zosimas, nusileidęs į kambarį, kad 
pabėgtų nešinas Gradaliu, prisiminė paslėpęs jį pirmoje galvoje 
iš kairės ir ją paėmė, tačiau toji galva buvo antroji. Kai išvykdami 
pasidalijome galvas, aš savąją paėmiau paskutinis. Matyt, ji ir bu- 
vo ta - Zosimo. Prisimeni, kad niekam neprasitaręs Abdului mi- 
rus pasilikau ir jam priklausiusią galvą. Kai vieną iš dviejų galvų 
padovanojau Praksėjui, matyt, atidaviau tą Abdulo, jau tada su- 
pratau, nes Ardzrounis buvo sulaužęs jos spaudą ir ji lengvai atsi- 
vėrė. Taigi beveik penkiolika metų aš turėjau Gradalį, pats to ne- 
žinodamas. Dabar buvau tuo toks tikras, kad man nė nereikėjo 
atverti savosios galvos. Vis dėlto padariau tai ir kuo tyliau. Nors 
už kolonos buvo tamsu, įžiūrėjau Gradalį, įkištą į dėklą įdubimu 
į apačią, su lyg kaukolė kyšančiu išgaubtu dugnu. 

Poetas dabar purtė visus tris už drabužių, vadindamas bjau- 
riausiais vardais, rėkdamas, kad šie iš jo nesityčiotų, atrodė taip, 
lyg jį būtų apsėdęs velnias. Tada Baudolinas paliko savo Gradalį 
už kolonos ir išėjo iš slėptuvės. 

— Aš turiu Gradalį, - pasakė. 

Poetas sustingo iš nuostabos. Jo veidą užliejo raudonis ir jis 
tarė: 

— Visą tą laiką mums melavai. O aš laikiau tave tyriausiu iš 
mūsų visų! 

— Nemelavau. Nežinojau to iki šio vakaro. Tai tu susipainiojai 
skaičiuodamas galvas. 

Poetas ištiesė į bičiulį rankas ir ištarė su putomis ant lūpų: 

— Duok jį man! 

— Kodėl tau? - paklausė Baudolinas. 

— Čia baigiasi kelionė, - pakartojo Poetas. - Ji nebuvo sėkmin- 
ga, o man tai paskutinė galimybė. Duok jį man arba tave nužudy- 
siu. 

Baudolinas žingtelėjo atgal, suspausdamas savo arabiškų dur- 
klų kriaunas. 

— Galėtum tai padaryti, jei dėl jo nužudei Frydrichą. 

— Nesąmonė, - tarė Poetas, - juk girdėjai, tie trys prisipažino. 

— Vienai žmogžudystei trijų prisipažinimų per daug, - atsakė 
Baudolinas. - Galėčiau pasakyti, kad, nors kiekvienas iš jų pada- 
rė tai, ką padarė, tu jiems nesutrukdei to padaryti. Tereikėjo, kad 
pamatęs Boroną kilnojant svirtį būtum jį sulaikęs. Tereikėjo, kad 
pamatęs Kijotą judinant veidrodžius būtum prieš patekant saulei 
perspėjęs Frydrichą. Nepadarei to. Norėjai, kad kas nors nužu- 
dytų Frydrichą, o tu tuo pasinaudotum. Bet nemanau, jog kuris 
nors iš šių nelaimingų bičiulių būtų nužudęs imperatorių. Girdė- 
damas tave kalbant užlindusį už ikonostaso, prisiminiau medū- 
zos galvą, pro kurią Frydrichas savo kambaryje galėjo girdėti tai, 
kas būdavo kalbama patalpoje apačioje. Dabar paklausyk, kaip 
viskas buvo. Dar prieš išvykstant į žygį Jeruzalėn tu nenustygai 
vietoje, norėdamas pats vienas, nešinas Gradaliu, traukti į kuni- 
go karalystę. Tik laukei geros progos, kad atsikratytum impera- 
toriaus. Aišku, mes būtume keliavę kartu, nes mes tau nekėlėme 
rūpesčių. O gal tu ketinai padaryti tai, ką padarė Zosimas, bet jis 
tave aplenkė. Šito nežinau. Nors jau tada privalėjau susivokti, 
kad tu svajojai tai atlikti vienas, be mūsų, tik draugystė buvo už- 
liūliavusi mano įžvalgą. 

— Tęsk, - išsiviepė Poetas. 

— Tęsiu. Puikiai prisimenu: kai Saliamonas Galipolyje pirko 
priešnuodžius, pirklys pasiūlė kitą tokį pat buteliuką, bet su nuo- 

dais. Išėję iš jo krautuvės, trumpai pasimetėm. Paskui atsiradai 
tu, tik be pinigų, sakei, kad tave apvogė. Bet, kol mes sukiojomės 
po turgų, tu grįžai atgal ir nupirkai tuos nuodus. Ilgoje kelionėje 
per Ikonijaus sultono valdas tau nesunkiai pavyko sukeisti Salia- 
mono buteliuką su savuoju. Frydricho mirties išvakarėse viešai 
jam patarei pasirūpinti priešnuodžiu. Taip pakišai mintį gerajam 
Saliamonui, kuris pasiūlė savo - kitaip tariant, tavo - nuodus. 
Išsigandai Kijotui pasisiūlius jų paragauti, bet gal jau žinojai, kad 
mažais kiekiais jie nekenksmingi, kad numirtum, reikia išgerti vi- 
sus iki paskutinio lašo. Manau, tą naktį Kijotui trūko oro, nes ir 
tas truputis jam pakenkė, nors nesu tuo tikras. 

— O kuo esi tikras? — paklausė Poetas toliau vypsodamas. 

— Esu tikras, kad dar prieš pamatydamas Boroną su Kijotu kaž- 
ką rezgant, jau turėjai savo planą. Nusileidai į kambarį įviju vamz- 
džiu, pro kurio angą pasakyti žodžiai girdėjosi Frydricho kambary- 
je. Beje, šį vakarą patvirtinai, kad toks žaidimas tau patinka, viską 
supratau išgirdęs tave kalbant iš kitapus ikonų. Priėjai prie Dioni- 
so ausies ir pašaukei Frydrichą. Apsimetei manim, manau žinoda- 
mas, kad balsas iš vienos patalpos į kitą atsklis pasikeitęs. Pasakei 
esąs aš, idant tavim labiau patikėtų. Įspėjai Frydrichą, jog Žinau 
vieną iš mūsų į maistą įbėrus nuodų, gal pasakei, kad kuris nors 
kenčia siaubingus skausmus, o Ardzrounis jau irgi pasiuntęs žudi- 
kus. Liepei Frydrichui atvožti skrynią ir tuoj pat išgerti Saliamono 
priešnuodžių. Mano vargšas tėvas tavim patikėjo, išgėrė ir numirė. 

— Graži istorija, - tarė Poetas. - O kaip dėl židinio? 

— Gal veidrodžio atspindėta saulės šviesa tikrai įžiebė liepsną, 
bet Frydrichas tada buvo jau miręs. Tavo plane židinio nebuvo, 
bet, kad ir kas jį uždegė, padėjo mums susipainioti. Tu nužudei 
Frydrichą ir šiandien padėjai man tai suprasti. Būk prakeiktas, 
kaip galėjai įvykdyti tokį nusikaltimą, kaip galėjai nužudyti savo 
geradarį vien trokšdamas garbės? Ar supranti, kad ir vėl sieki 
pasisavinti kitų šlovę, kaip atsitiko su mano eilėmis? 

— Čia tai bent, — nusijuokė Boidis, jau atsigavęs nuo patirtos 
baimės. - Didžiajam poetui eiles rašė kiti! 

Toks pažeminimas, kartu su daugeliu kitų tomis dienomis pa- 
tirtų nusivylimų, ir beprotiškas noras gauti Gradalį pastūmėjo Po- 
etą griebtis paskutinio beviltiško žingsnio. Jis išsitraukė iš makš- 
ties kardą ir puolė Baudoliną rėkdamas: 

— Užmušiu tave, užmušiu. 


— Pone Niketai, visada sakiau esąs taikus žmogus. Buvau sau 
per daug atlaidus. Išties įsitikinau esąs bailys, tąkart Frydrichas 
teisybę sakė. Tą akimirką nekenčiau Poeto visa širdimi, troškau, 
kad jis kristų negyvas, bet nemaniau jo žudyti, tik nenorėjau, kad 
jis nužudytų mane. Žingtelėjau atgal prie kolonų, paskui pasi- 
traukiau į koridorių, kuriuo buvau ten atėjęs. Bėgau tamsoje gir- 
dėdamas, kaip jis grasina vydamasis mane. Koridoriuje buvo tam- 
su, bėgdamas apgraibomis liečiau pasieniais sustatytus lavonus. 
Vos aptikęs atšaką kairėje, puoliau į ją. Jis sekė paskui mano žings- 
nių aidą. Pagaliau pamačiau blyškią šviesą ir atsidūriau tame šuli- 
nyje su anga viršuje, kurį perėjau keliaudamas pirmyn. Buvo jau 
vakaras, tarytum stebuklą pamačiau virš galvos mėnulį, nušvie- 
čiantį vietą, kurioje stovėjau, ir sidabruojančius negyvėlių veidus. 
Gal jie man priminė, kad nepavyks apgauti mirties, kai ji alsuoja 
tau į sprandą. Sustojau. Pamačiau atbėgant Poetą, kaire ranka jis 
užsidengė akis, kad nematytų tų nelauktų svečių. Čiupau už vie- 
no iš jų sudūlėjusių drabužių ir kiek pajėgdamas patempiau. Ne- 
gyvėlis nukrito tiesiai tarp manęs ir Poeto, sukeldamas debesį dul- 
kių ir drabužių skutų, į kuriuos šie subyrėjo vos palietę grindis. Tų 
palaikų galva atsiskyrė nuo kūno ir nusirito mano persekiotojui 
prie kojų, tiesiai į mėnulio šviesos ruožą, atsukdama jam savo 
klaikią šypseną. Pasibaisėjęs Poetas akimirką sustojo, paskui pa- 
spyrė kaukolę. Aš suėmiau abiem rankom du kitus negyvėlius ir 
stumtelėjau stačiai jam į veidą. Patrauk nuo manęs tą giltinę, su- 
šuko Poetas, o sudžiūvusios odos žvynai skraidė aplink jo galvą. 
Negalėjau be galo tęsti šito žaidimo, būtų tekę vėl palikti šviesos 
ratą ir pulti į tamsą. Suspaudžiau rankose savo arabiškus durklus 
ir lyg rostrą atkišau jų ašmenis prieš save. Poetas puolė mane 

iškėlęs kardą, laikydamas jį suspaudęs abiem rankom, pasiruošęs 
perkirsti mano galvą pusiau, bet užkliuvo už dar kitų griaučių, ku- 
riuos pats prieš save pastūmė, ir užvirto ant manęs, aš kritau ant 
žemės remdamasis alkūnėmis, jis užgriuvo paleisdamas iš rankų 
kardą... Pamačiau jo veidą virš savojo, krauju pasruvusias akis 
prieš savąsias, jaučiau jo tūžmasties kvapą, savo grobį sučiupusio 
žvėries dvoką, jutau, kaip jo rankos man veržia kaklą, išgirdau dan- 
tų griežimą... Sureagavau instinktyviai: pakėliau alkūnes ir sube- 
džiau abu durklus jam į šonus - iš vienos ir kitos pusės. Išgirdau 
drykstant audinį ir man pasirodė, kad jo viduriuose durklų ašme- 
nys susidūrė. Tada pamačiau jį blykštant, o iš burnos jam pasipylė 
kraujas. Jo kakta palietė manąją, kraujas pasruvo man ant lūpų. 
Nebeprisimenu, kaip išsivadavau iš to glėbio, palikau durklus jo 
viduriuose, nusimečiau mane slėgusią naštą. Jis nuslydo šonan, 
įsmeigęs akis į aukštai šviečiantį mėnulį, jau buvo negyvas. 

— Pirmas Žmogus, kurį per savo gyvenimą nužudei. 

— Meldžiu Viešpatį, kad būtų paskutinis. Jis buvo mano jau- 
nystės draugas ir daugiau nei keturiasdešimt metų begalės nuoty- 
kių bendras. Jau buvau besusigraudinąs, paskui prisiminiau, ką 
jis padarė, ir būčiau įmanęs dar kartą jį nužudyti. Vargiai pakilau, 
nes nužudžiau pirmąsyk, jau netekęs jaunystės vikrumo. Sunkiai 
alsuodamas nusvirduliavau koridorium iki galo, grįžau į kriptą, 
ten pamačiau kitus tris, išblyškusius ir tirtančius, pasijutau esąs 
rūmininkas ir Frydricho įsūnis. Negalėjau pasirodyti silpnas. Išsi- 
tiesiau, atsukau nugarą ikonostasui, lyg būčiau arkangelas tarp 
arkangelų, ir tariau: teisingumas įvykdytas, aš nužudžiau Švento- 
sios Romos imperatoriaus žudiką. 


Baudolinas paėmė relikvijorių, ištraukė iš jo Gradalį ir iškėlė jį 
taip, kaip rodoma šventa ostija. Tada tarė: 

— Kuriam iš jūsų jo reikia? 

— Baudolinai, - pasakė Boronas, kurio rankos drebėjo, — šį va- 
karą išgyvenau daugiau nei visus tuos kartu praleistus metus. Tu 
nekaltas, bet kažkas tarp mūsų nutrūko: tarp manęs ir tavęs, ma- 

nęs ir Kijoto, manęs ir Boidžio. Ką tik, tegul tik kelias akimirkas, 
kiekvienas iš mūsų karštai troško, kad kaltė kristų kitam ir šitas 
siaubas baigtųsi. Tai jau ne draugystė. Kritus Pndapecimui, atsi- 
tiktinai likome kartu. Mus rišo paieškos to daikto, kurį dabar laikai 
rankose. Sakau „paieškos“, ne pats daiktas. Dabar žinau, kad tas 
daiktas visada buvo su mumis, bet tai mums nesutrukdė ne vieną 
kartą atsidurti ant pražūties slenksčio. Šį vakarą supratau, jog ne- 
noriu nei turėti Gradalio, nei kam nors jį duoti, tenoriu, kad jo 
paieškų įkarštis niekad neišblėstų. Todėl pasilik sau tą dubenį, ku- 
ris turi galią vienyti žmones tik tada, kai jo ieško ir neranda. Aš 
iškeliauju. Jei pavyks išsigauti iš miesto, tai pasipustysiu padus ir 
pradėsiu rašyti apie Gradalį ir mano pasakojimas bus mano galy- 
bė. Rašysiu apie riterius, geresnius už mus, o skaitantieji mano žo- 
džius tegul svajos apie tyrus dalykus, ne apie mūsų vargus. Sudie, 
bičiuliai, kurie išlikot. Buvo gera svajoti kartu su jumis. 

Jis pranyko tuo pačiu keliu kaip atėjęs. 

— Baudolinai, - tarė Kijotas, - manau, Boronas pasirinko ge- 
riausiai. Nesu toks mokytas kaip jis, nežinau, ar pajėgčiau para- 
šyti Gradalio istoriją, bet tikrai rasiu, kam ją papasakoti, kad ga- 
lėtų ją parašyti. Boronas teisus, liksiu ištikimas savo daugelio me- 
tų paieškoms, idant man pavyktų pastūmėti kitus ieškoti Grada- 
lio. Net neminėsiu to dubens, kurį laikai rankoj. Gal kaip kitados 
sakysiu, kad tai iš dangaus nukritęs akmuo. Akmuo, taurė, strėlė — 
koks skirtumas. Svarbiausia, kad niekas jo nerastų, nes kitaip liau- 
sis ieškoti. Paklausyk manęs: paslėpk tą daiktą, kad niekas, paė- 
męs jį į rankas, nenumarintų savo svajonės. Kita vertus, ir man 
pačiam būtų nesmagu likti su jumis, per daug skaudžių prisimini- 
mų. Baudolinai, tu tapai keršto angelu. Gal ir privalėjai padaryti 
tai, ką padarei. Bet nebenoriu tavęs matyti. Sudie. 

Ir išėjo iš kriptos. 

Tada prakalbo Boidis, po daugelio metų prabildamas Fraske- 
tos tarme. 

— Baudolinai, - tarė jis, - neskraidau padebesiais kaip tiedu ir 
nemoku pasakoti istorijų. Man juokingi žmonės, ieškantys to, ko 

nėra. Svarbu tik tai, kas yra, bet nedera to visiems rodyti, nes 
pavydas - bjaurus dalykas. Šitas Gradalis yra šventas, patikėk, 
nes jis paprastas, kaip visi šventi daiktai. Nežinau, kur ruošiesi jį 
dėti, bet kiekviena vieta, išskyrus tą, kurią dabar atskleisiu, bus 
niekam tikusi. Paklausyk, ką sugalvojau. Prisimeni: kai mirė tavo 
amžiną atilsį gerasis tėvas Galjaudas, visi Aleksandrijoje pradėjo 
kalbėti, kad tam, kuris išgelbėjo miestą, reikia pastatyti pamin- 
klą. Bet žinai, kaip būna: visi tik kalba, bet nieko nedaro. Kartą, 
kai pardavinėdamas grūdus važinėjau po apylinkes, vienoje baž- 
nytėlėje prie Vilos del Foro pamačiau nuostabią skulptūrą, neži- 
nia, iš kur ji ten atsirado. Ji vaizduoja seną sulinkusį vyrą, kuris 
virš galvos laiko iškėlęs lyg girnapusę, pamatinį akmenį, o gal di- 
delę sūrio galvą, atspėk, kad gudrus, ką, ir atrodo, kad sulinko 
nebepajėgdamas jos išlaikyti. Tariau sau, toks atvaizdas turi ką 
nors reikšti, nors ir nesupratau, ką jis galėtų reikšti, bet juk Žinai, 
kaip būna: tu iškali skulptūrą, o paskui kiti sugalvoja, ką ji reiš- 
kia, ir visada viskas dera. Tik pamanyk, tariau sau tuomet, tai juk 
tikrų tikriausia Galjaudo statula, įstatyk ją virš katedros durų ar 
šone, kaip koloną su tuo akmeniu vietoj kapitelio - kaip iš akies 
trauktas jis, vienas atlaikantis visą apsiausties naštą. Pargabenau 
ją namo ir pasidėjau daržinėje. Kai pasakiau kitiems, visi pritarė, 
kad mintis puiki. Paskui atsitiko taip, kad dori krikščionys turėjo 
žygiuoti į Jeruzalę, aš irgi ten susiruošiau, maniau, kad bus kažin 
kas. Didžiausias žygis. Dabar grįšiu namo, pamatysi, kokias su- 
tiktuves man ištaisys po tiekos metų tie iš mūsiškių, kurie dar vis 
sveiki gyvi šiame pasauly, o jaunesniems aš tik būsiu tas, kuris 
vyko su imperatorium į Jeruzalę, kuris vakarais prie ugnies gali 
papasakoti daugiau nei tas magas Vergilijus, gal prieš mirdamas 
dar ir konsulu tapsiu. Grįšiu namo, niekam nieko nesakydamas 
nueisiu į daržinę, surasiu skulptūrą, kaip nors išgremšiu skylę ta- 
me daikte, kurį jis laiko virš galvos, ir įkišiu jon Gradalį. Paskui 
užtepsiu skiediniu, apibarstysiu akmens skalda, kad nė plyšelio 
nesimatytų, ir nunešiu skulptūrą į katedrą. Iškelsime ją, tvirtai 
įmūrysime, ji ten stovės per omnia saecula saeculorum ir niekas 

jos iš ten nenukels ir nepažiūrės, ką tavo tėvas laiko sau virš galvos. 
Mūsų miestas naujas, mes paprasti žmonės, o juk dangaus palaimi- 
nimas dar niekam nėra pakenkęs. Aš numirsiu, numirs mano vai- 
kai, o Gradalis visada bus ten ir saugos miestą, nors niekas to neži- 
nos, bet gana, kad tai žinos visagalis Viešpats. Ką pasakysi? 


— Pone Niketai, dubeniui tai buvo tinkamiausia vieta, nes, nors 
daug metų apsimetinėjau tai užmiršęs, aš vienintelis žinojau, iš 
kur jis atsirado. Po to, ką padariau, jau nė pats nenumaniau, ko- 
dėl gyvenu šiame pasaulyje, jei neatlikau nė vieno gero darbo. 
Turėdamas Gradalį galėjau prikrėsti ir daugiau kvailysčių. Gera- 
sis Boidis sakė tiesą. Būčiau norėjęs keliauti kartu su juo, bet ką 
būčiau veikęs Aleksandrijoje, supamas prisiminimų apie Kolan- 
driną, kasnakt sapnuodamas Hipatiją? Padėkojau Boidžiui už ge- 
rą mintį, susukau Gradalį į gabalą audinio, kuriame jį atsinešiau, 
bet be relikvijoriaus. „Keliaudamas gali sutikti plėšikus, - tariau, — 
jie tuoj atims relikvijorių, kuris atrodo kaip auksinis, o šit dube- 
nėlio nieks nepasigvieš. Boidi, keliauk su Dievu, ir tepadeda Jis 
tau šiame reikale. Palik mane čia, noriu pabūti vienas“. Jis išėjo. 
Apsidairiau ir prisiminiau Zosimą. Jo nebebuvo. Nežinau, kada 
pabego, matyt, išgirdęs kažką grasinant kažką užmušti, gyvenimo 
pamokytas vengti visokios maišaties. Išslinko apgraibomis, atmin- 
tinai žinodamas kelią, o mums rūpėjo kiti dalykai. Jis daug privi- 
re košės, bet buvo nubaustas. Teduoneliauja toliau gatvėse ir te 
Viešpats būna jam gailestingas. Taigi, pone Niketai, grįžau negy- 
vėlių koridorium, peržengiau Poeto lavoną ir iškopiau į gaisro 
pašvaistę prie hipodromo. Jau žinai, kas man paskui nutiko, o 
tuoj po to sutikau tave. 


39. 


BAUDOLINAS STULPININKAS 


Niketas tylėjo. Tylėjo ir Baudolinas, laikydamas rankas ant kelių, 
tarsi sakydamas: „Jau viskas“. 

— Tavo istorijoje yra kai kas painaus, ir todėl manęs ji neįtikina, — 
staiga prabilo Niketas. — Poetas prasimanė kaltinimus tavo bičiu- 
liams, tarsi kiekvienas iš jų būtų nužudęs Frydrichą, nors tai gry- 
na netiesa. Tu manei atkūręs tai, kas tą naktį įvyko, bet ar tikrai 
viską man papasakojai, juk Poetas nė žodžiu nepatvirtino, kad 
viskas tikrai taip ir buvo. 

— Jis mėgino mane nužudyti! 

— Akivaizdu, jis išprotėjo. Norėjo bet kokia kaina gauti Grada- 
lį, o kad jį gautų, įtikėjo, kad tas, pas kurį jis yra, - kaltasis. Apie 
tave galvojo, jog nuslėpei jį nuo jo, ir to jam pakako, kad ryžtųsi 
žengti per tavo lavoną ir atimtų tą taurę. Tačiau jis niekada nepri- 
sipažino nužudęs Frydrichą. 

— Kas kitas galėjo tai padaryti? 

— Penkiolika metų manėt, kad Frydrichas mirė atsitiktinai... 

— Užsispyrėme taip manyti nenorėdami vienas kito įtarinėti. 
Be to, dar ir tas vaidulas Zosimas, taigi turėjome kaltąjį. 

— Galbūt. Bet, patikėk, imperatoriaus rūmuose esu matęs daug 
nusikaltimų. Nors mūsų imperatoriai didžiavosi rodydami sve- 
timšaliams svečiams stebuklingas mašinas ir automatus, niekada 
nesu matęs, kad kas nors tai būtų panaudojęs kėsindamasis nu- 
žudyti. Paklausyk, prisimeni, kai pirmą kartą užsiminei apie Ar- 
dzrounį, pasakiau susipažinęs su juo Konstantinopolyje, o vienas 
iš Selimbrijoje gyvenančių mano draugų ne kartą lankėsi jo pily- 
je. Tas Pafnucijus daug žino apie Ardzrounio išmones, nes pana- 

šias ir pats kūrė imperatoriaus rūmuose. Jis puikiai išmano, ką 
tokios mašinos gali, nes kartą, dar Androniko laikais, pažadėjo 
imperatoriui padaryti mašiną, kuri suktųsi aplink savo ašį ir mo- 
juotų vėliava basilėjui suplojus delnais. Taigi jis sukonstravo to- 
kią mašiną, Andronikas per iškilmingus pietus parodė ją svetimų 
kraštų pasiuntiniams, suplojo delnais, bet mašina nesujudėjo, ir 
Pafnucijui buvo išluptos akys. Paklausiu, ar jis nenorėtų mūsų ap- 
lankyti. Šiaip ar taip, tremtis čia, Selimbrijoje, per daug nuobodi. 


Pafnucijus atėjo lydimas berniuko. Nepaisant negalios ir am- 
žiaus, buvo guvus ir įžvalgus vyras. Pasikalbėjo su Niketu, su ku- 
riuo seniai buvo nesimatęs, paskui paklausė, kuo galėtų padėti 
Baudolinui. 

Baudolinas papasakojo jam savo istoriją — iš pradžių bendrais 
bruožais, o nuo Galipolio turgaus ir iki Frydricho mirties kiek 
smulkiau. Negalėjo neužsiminti apie Ardzrounį, bet nuslėpė sa- 
vo įtėvio vardą sakydamas, kad tai buvo vienas jam artimas flamų 
kunigaikštis. Neužsiminė ir apie Gradalį, tepasakė, kad tai, girdi, 
brangakmeniais išpuošta taurė, kurią nužudytasis labai vertino ir 
kuri daugeliui galėjo sužadinti godulį. Pafnucijus retkarčiais per- 
traukdavo Baudolino pasakojimą. „Tu frankas, tiesa?“ — paklau- 
sė, paskui paaiškino, kad kai kuriuos graikiškus žodžius taip tarti 
būdinga Provanso gyventojams. Arba: „Kodėl kalbėdamas vis 
čiuopi randą ant skruosto?“ Baudolinui, jau palaikiusiam jį ne- 
regiu apsimetėliu, paaiškino, kad jo balsas kartais suskamba dus- 
liai, lyg priartinus prie burnos ranką. Jei, kaip tai daro dažnas, jis 
būtų glostęsis barzdą — nebūtų užstojęs burnos. Taigi čiupinėjo 
skruostą, o juk tas, kuris čiupinėja skruostą, tai daro tik todėl, 
kad jam skauda dantį, turi ant jo votį arba randą. Kadangi Bau- 
dolinas buvo kariūnas, randas jam atrodė tinkamiausias spėjimas. 

Baudolinui baigus pasakoti, Pafnucijus tarė: 

— Taigi, turbūt nori išgirsti, kas iš tiesų nutiko imperatoriui Fryd- 
richui tame uždarame kambaryje. 

— Iš kur žinai, kad kalbėjau apie Frydrichą? 

— Na jau, visi žino, jog Frydrichas nuskendo Kalikadnose, už 
kelių žingsnių nuo Ardzrounio pilies, o šis po to įvykio prapuolė, 
nes kunigaikštis Leonas kėsinosi suknežinti jam galvą, laikyda- 
mas kaltu, nes tas gerai neapsaugojo tokio garbaus svečio. Visa- 
da stebėjausi, kad tavasis imperatorius, kuris, kaip kalbėta, pui- 
kiai plaukiojo upėse, leidosi nunešamas srovės tokios menkos upės 
kaip Kalikadnosas, dabar tavo padedamas daug supratau. Taigi, 
pabandykime pasiaiškinti. 

Jis kalbėjo be pašaipos, tarytum savo užgesusiomis akimis tik- 
rai stebėdamas reginį. 

— Visų pirma atmeskime įtarimą, kad Frydrichą nužudė suku- 
rianti tuštumą mašina. Žinau ją, pirma, ji juk susijusi su belange 
patalpa viršutiniame aukšte, o ne su imperatoriaus miegamuoju, 
kur buvo židinio kaminas ir dar kažin kiek plyšių, pro kuriuos 
laisvai pateko oras. Antra, pati mašina negalėjo veikti. Išbandžiau 
ją. Vidinis cilindras nevisiškai lietėsi su išoriniu cilindru, todėl ir 
ten orui buvo tūkstančiai kelių. Labiau už Ardzrounį patyrę 
mechanikai prieš daug amžių darė panašius bandymus, bet nesėk- 
mingai. Nesunku sukurti besisukantį rutulį ar duris, kurias atveria 
šiluma, tie žaidimai Žinomi jau nuo Ktezibijaus ir Erono laikų. Ta- 
čiau su tuštuma, brangus bičiuli, visai kas kita. Ardzrounis buvo 
tuščiagarbis ir mėgo stulbinti savo svečius, bet ne daugiau. Dabar 
apie veidrodžius. Pasak legendos, didysis Archimedas tikrai pade- 
gęs romėnų laivus, bet nežinome, ar tai tiesa. Čiupinėjau Ardzrou- 
nio veidrodžius: jie per daug maži ir grubiai nugludinti. Sakykim, 
kad jie buvo tobuli, bet veidrodis atspindi stiprius saulės spindulius 
vidurdienį, o ne rytą, kai šie yra silpni. Dar turėk galvoj, kad spin- 
duliai turėjo pereiti per spalvoto stiklo langą, ir suprasi, jog tavasis 
bičiulis, net jei tikrai buvo nukreipęs vieną iš veidrodžių į impera- 
toriaus kambarį, nieko negalėjo padaryti. Tiki? 

— Tesk. 

— Nuodai ir priešnuodžiai... Jūs, lotynai, tikrai naivūs. Kaip 
galėjot pamanyti, kad Galipolio turguje parduodami tokie stip- 
rūs nuodai, kurių tik basilėjui pavyksta gauti iš patikimų alchemi- 

kų, ir dar aukso kaina? Viskas, kas ten parduodama, yra netikra, 
skirta iš Ikonijaus ar Bulgarijos miškų atvykstantiems barbarams. 
Abiejuose jūsų nusipirktuose buteliukuose buvo tyras vandenė- 
lis, ir nesvarbu, ar Frydrichas išgėrė skystį iš buteliuko, kurį turė- 
j0 tavasis žydas, ar tavo bičiulis, kurį vadini Poetu. Taip pat ir su 
stebuklingaisiais širdies lašais. Jei tokie lašai tikrai egzistuotų, jų 
turėtų visi karvedžiai, kad jais atgaivintų ir vėl siųstų į mūšį savo 
sužeistus karius. Be to, sakei už kiek jums pardavė tuos stebuk- 
lus: juokinga kaina, vos atlyginanti vargą pasemti iš šaltinio van- 
dens ir supilstyti jį į buteliukus. Dabar paklausyk apie Dioniso 
ausį. Neteko girdėti, kad toji, kurią turėjo Ardzrounis, kada nors 
būtų veikusi. Tokie žaidimai gali pavykti, kai nuotolis tarp angos, 
pro kurią kalbama, ir tos, pro kurią išeina garsas, labai nedidelis, 
panašiai, kaip sudėjus tūtele rankas prie burnos, kad tave toliau 
girdėtų. Tačiau kanalas tarp vieno ir kito pilies aukštų vingiavo ir 
sukosi storomis sienomis... Ar Ardzrounis leido jums išbandyti 
savo išmonę? 

— Ne. 

— Matai? Jis rodydavo ją svečiams ir ja puikuodavosi, štai ir vis- 
kas. Jei tavasis Poetas tikrai bandė kalbėtis su Frydrichu, o Frydri- 
chas nemiegojo, daugių daugiausia iš medūzos burnos jis galėjo 
išgirsti tik neaiškų murmesį. Gal Ardzrounis kartais pasinaudoda- 
vo šiuo įrankiu norėdamas įbauginti tame kambaryje įkurdintus 
svečius, kad šie patikėtų, jog ten vaidenasi, bet ne daugiau. Tavo 
bičiulis Poetas tikrai negalėjo perduoti Frydrichui jokios žinios. 

— O tuščia taurė ant grindų, ugnis židinyje... 

— Sakei, tą vakarą Frydrichas prastai jautėsi. Visą dieną jojo po 
spiginančia tų kraštų saule, kuri kenkia tiems, kurie prie jos ne- 
pratę, jis keliavo išvargintas ilgų nuolatinių kryžiaus žygių ir mū- 
šių, nusilpęs, gal karščiuojantis. Ką darai, kai naktį pasijunti kre- 
čiamas karštinės? Bandai užsikloti, bet jei karščiuoji - drebi ir po 
užklotu. Tavasis imperatorius įkūrė ugnį židinyje. Paskui pasijuto 
dar blogiau nei prieš tai, pabūgo esąs apnuodytas ir išgėrė turėtus 
netikrus priešnuodžius. 

— O kodėl pasijuto dar blogiau? 

— Nesu tikras, bet gerai pagalvojus akivaizdu, kad išvada tegali 
būti viena. Dar kartą papasakok apie židinį, kad galėčiau jį ge- 
riau įsivaizduoti. 

— Ant sausų šakelių pakloto gulėjo malkos, dar buvo įdėta ša- 
kelių su kvapiomis uogomis ir tamsių gabalų - gal anglies, bet lyg 
riebaluotų... 

— Tai buvo naphta, arba bitumen, kurios daug yra Palestinoje, 
vadinamojoje Negyvojoje jūroje, kur tai, ką manai esant vande- 
niu, yra toks tirštas ir klampus skystis, kad pasinėręs toje jūroje 
neskęsti, o plūduriuoji tarytum valtis. Plinijus rašė, jog toji me- 
džiaga tokia artima ugniai, kad vos prie jos priartėjusi užsilieps- 
noja. Visi žinome, kas yra anglis, jei, kaip sakė Plinijus, ji gauna- 
ma iš ąžuolų deginant sausas į kūgį sukrautas šakas, aplipdžius jį 
šlapiu moliu su angomis, pro kurias degant išgaruoja drėgmė. Bet 
kartais ji daroma iš kito medžio, kurio savybės ne visada žino- 
mos. Daugelis daktarų pastebėjo, kas atsitinka įkvėpus prastos 
anglies garų, o dar ji pavojingesnė, kai maišoma su tam tikromis 
bitumen rūšimis. Iš jos išsiskiria nuodingi garai, lengvesni ir ma- 
žiau matomi nei dūmai, kuriuos degdama įprastai skleidžia ugnis 
ir kuriuos išleidi atidarydamas langą. Tų garų nematyti, jie pa- 
sklinda, o jei patalpa uždara - niekur neprapuola. Juos gali pa- 
stebėti, nes susimaišę su žibinto liepsna nudažo ją mėlynai. Ta- 
čiau dažniausia tai supranti per vėlai: klastingos išskyros jau bū- 
na prarijusios gerąjį orą. Tuo tvaiku kvėpuojančiam nelaimėliui 
apsunksta galva, spengia ausyse, jis sunkiai kvėpuoja, migla jam 
užtraukia akis... Todėl jis teisėtai mano esąs apnuodytas ir geria 
priešnuodžių. Tavasis imperatorius taip ir padarė. Bet jei pajutęs 
blogumą iškart neišeini iš užnuodytos vietos ar kas nors tavęs iš 
ten neišneša, atsitinka blogiausia. Pasijunti grimztantis į gilų mie- 
gą, susmunki ant grindų ir tave atradęs manys, jog esi miręs: ne- 
kvėpuoji, kūnas atšalęs, širdis nebeplaka, galūnės sustingusios, 
veidas baisiai išblyškęs... Net labiausiai patyręs daktaras pama- 
nys, kad mato lavoną. Yra buvę žmonių, kuriuos tokios būklės 

palaidojo, o galėjo juos atgaivinti dėdami ant kaktos šaltą drobę, 
mirkydami kojas, o visą kūną įtrindami jo syvus atgaivinančiais 
aliejais. 

— Tu, - išlemeno Baudolinas išblyškęs kaip tąryt Frydrichas, — 
tu nori man pasakyti, kad laikėme imperatorių mirusiu, o jis buvo 
gyvas? 

— Beveik tikrai taip, mano vargšas drauge. Jis mirė įmestas į 
upę. Šaltame vandenyje jis atsigaivelėjo, ir tai būtų buvęs puikus 
gydymas, bet dar neatgavęs sąmonės pradėjo kvėpuoti, pririjo van- 
dens ir nuskendo. Ištraukę jį į krantą turėjot matyti, kad jis atro- 
dė kaip skenduolis.... 

— Buvo išsipūtęs. Žinojau, kad to negali būti, ir pamaniau, jog 
žiūrint į tuos varganus upės akmenų nubrozdintus palaikus man 
tik pasivaideno... 

— Negyvėlis po vandeniu neišsipučia. Taip nutikti gali tik tam, 
kuris gyvas po vandeniu miršta. 

— Nori pasakyti, kad Frydrichą buvo ištikusi keista nežinoma 
liga ir niekas jo nenužudė? 

— Taip, nužudė, bet tas, kuris įmetė jį upėn. 

— Juk tai padariau aš! 

— Kaip gaila. Jaučiu, kad susijaudinai. Nusiramink. Padarei tai 
norėdamas gera, ne trokšdamas jo mirties. 

— Bet jis mirė nuo mano rankos! 

— Aš to nevadinu žmogžudyste. 

— O aš vadinu! - suriko Baudolinas. - Nuskandinau savo myli- 
mą tėvą, kuris buvo dar gyvas! Aš... 

Jis dar labiau išblyško, kažką nerišliai saumurmėjo ir krito be 
jausmų. 


Atsipeikėjo, kai Niketas dėjo jam ant galvos šaltą drobę. Paf- 
nucijus jau buvo išėjęs, gal jausdamasis kaltas, kad norėdamas 
parodyti Baudolinui savo įžvalgą atskleidė siaubingą tiesą. 

— Dabar pasistenk nesijaudinti, - tarė Niketas, - suprantu, jau- 
tiesi sutrikęs, bet tai juk likimas. Girdėjai, ką pasakė Pafnucijus: 

kiekvienas tą vyrą būtų palaikęs mirusiu. Man irgi tekę girdėti 
apie tariamos mirties atvejus, kurie apgavo visus daktarus. 

— Aš nužudžiau savo tėvą, - nesiliovė kartoti Baudolinas, kre- 
čiamas drebulio, — pats to nežinodamas jo nekenčiau, nes gei- 
džiau jo sutuoktinės, savo įmotės. Iš pradžių buvau svetimauto- 
jas, paskui tėvažudys ir būdamas pažymėtas šitais raupsais savo 
netyra sėkla sutepiau skaisčiausiąją iš mergelių, priversdamas ją 
patikėti, jog tai yra jai pažadėtoji ekstazė. Esu žudikas, nes nužu- 
džiau niekuo dėtą Poetą... 

— Jis nebuvo niekuo dėtas, buvo apsėstas nesuvaldomo geis- 
mo, norėjo tave nužudyti, ir tu gyneis. 

— Neteisingai apkaltinau jį žmogžudyste, kurią pats įvykdžiau, 
nužudžiau jį nenorėdamas prisipažinti turįs bausti pats save, visą 
gyvenimą melavau, noriu mirti, prasmegti į pragarą ir ten kentėti 
visą amžinybę... 

Buvo bergždžia stengtis jį numaldyti, ir niekas negalėjo jo išgy- 
dyti. Niketas paprašė Teofilatą išvirti migdomųjų žolelių nuoviro 
ir sugirdė Baudolinui. Po kelių minučių šis miegojo pačiu nera- 
miausiu miegu. 


Atsibudęs nustūmė jam pasiūlytą sultinio dubenėlį, išėjo į lau- 
ką, atsisėdo po medžiu ir visą dieną išsėdėjo tylėdamas, susiėmęs 
veidą rankomis. Kitą rytą dar ten tebesėdėjo. Niketas nusprendė, 
kad tokiais atvejais geriausia padeda vynas, ir įtikino gerti jo daug, 
lyg vaistus. Baudolinas apspangęs sėdėjo po medžiu tris dienas ir 
tris naktis. 

Auštant ketvirtai dienai Niketas išėjo jo pažiūrėti ir nebera- 
do. Išnaršė visus namus ir sodą, tačiau Baudolinas buvo lyg kiau- 
rai žemę prasmegęs. Bijodamas, ar tik šis nebus nusprendęs ženg- 
ti beviltiško žingsnio, Niketas pasiuntė Teofilatą su sūnumis ieš- 
koti po visą Selimbriją ir jos apylinkes. Šie sugrįžo po dviejų 
valandų, kviesdami Niketą pažiūrėti. Palydėjo jį į pievą prie mies- 
to, kur atvykdami buvo matę koloną, ant kurios kadaise gyveno 
atsiskyrėliai. 

Aplink ją būriavosi minia smalsuolių, rodančių viršun. Kolona 
buvo balto akmens, aukščio beveik kaip dviejų aukštų namas. Viršu- 
je baigėsi stačiakampe terasa su tvorele iš retų akmeninių stulpelių 
ir porankio. Viduryje kilo nedidelė stoginė. Aikštelė buvo neką pla- 
tesnė už pačią koloną, sėdėti reikėjo nuleidus kojas, o pačioje stogi- 
nėje vargiai tilpo vienas žmogus, net susirangęs. Ten nukoręs kojas 
sėdėjo Baudolinas ir galėjai matyti, kad jis visiškai plikas. 

Niketas pašaukė jį, kviesdamas nulipti, pabandė atidaryti du- 
reles, už kurių kaip ir kituose tokios rūšies statiniuose buvo sraig- 
tiniai laiptai, kylantys iki pat aikštelės viršuje. Bet palaikės durys 
buvo užremtos iš vidaus. 

— Baudolinai, lipk žemėn, ką ruošiesi ten veikti? 

Baudolinas kažką atsakė, bet Niketas gerai nenugirdo. Papra- 
šė atnešti ilgas kopėčias. Tada sunkiai užkopė jomis, o jo galva 
atsidūrė ties Baudolino kojomis. 

— Ką ruošiesi daryti? — vėl paklausė. 

— Likti čia. Dabar prasideda mano atgaila. Melsiuos, medituo- 
siu, susibaigsiu tyloje. Stengsiuos pasiekti vienatvę, nepriklauso- 
mą nuo visų nuomonių, nuo vaizduotės, kurioje nebejusčiau nei 
pykčio, nei geidulio, net ir minties, kurioje neprotaučiau, atsiri- 
bočiau nuo visų saitų, grįžčiau prie pirmykščio paprastumo, kur 
nieko daugiau neregėčiau, tik tamsybių šlovę. Apsivalysiu nuo 
sielos ir intelekto, atsidursiu anapus proto karalystės, tamsoje žy- 
giuosiu ugnies keliais... 

Niketas suprato jį kartojant iš Hipatijos girdėtus žodžius. Pa- 
galvojo: „Tas nelaimingasis taip nori pabėgti nuo visų aistrų, kad 
pasiryžo kaip atsiskyrėlis gyventi čia, viršuje, bandydamas susita- 
patinti su ta, kurią vis dar myli“. Bet nieko jam nepasakė. Tik 
paklausė, kaip mano išgyventi. 

— Pasakojai, kad atsiskyrėliai nuleisdavo ant virvės pririštą pin- 
tinę, — tarė Baudolinas, - o tikintieji į ją sukraudavo savo maisto 
atliekas, dar geriau, jei tai būdavo gyvulių maisto atliekos. Ir tru- 
putį vandens, nors galima kęsti troškulį ir laukti retkarčiais iš- 
krintančio lietaus. 

Niketas atsiduso, nulipo žemėn, liepė surasti virvę ir pintinę, 
pridėjo ją duonos, virtų daržovių, alyvuogių, dar kelis gabalėlius 
mėsos. Vienas iš Teofilato sūnų metė viršun virvės galą, Baudoli- 
nas jį pagavo ir užsitempė pintinę. Paėmė tik duoną ir alyvuoges, 
kitką grąžino. 

— Prašau: dabar palik mane vieną! - šūktelėjo Niketui. - Pasa- 
kodamas tau savo istoriją supratau, ką norėjau suprasti. Mums 
nebėra apie ką kalbėtis. Ačiū, kad padėjai man atsidurti ten, kur 
dabar esu. 

Niketas kasdien eidavo jo lankyti, Baudolinas pasveikindavo jį 
mostu, tylėdamas. Laikui bėgant Niketas suprato, kad neberei- 
kia nešti jam maisto: Selimbrijoje pasklido gandas, jog po dauge- 
lio amžių ant kolonos vėl gyvena atsiskyrėlis, ir visi ėjo į jį pažiū- 
rėti, atnešdami valgyti ir gerti. Baudolinas užtempdavo krepšį, 
sau paimdavo tiek, kiek tądien reikėjo prasimaitinti, kitką sutru- 
pindavo paukščiams, kurie įprato būriuotis ant turėklų. Tik jais 
domėjosi. 


Ten, viršuje, Baudolinas praleido visą vasarą neprataręs nė žo- 
džio, kepinant saulei, ir, nors dažnai slėpdavosi po stogine, kan- 
kinamas karščio. Tuštindavosi ir šlapindavosi, matyt, naktimis, per 
turėklus, nes aplink koloną mėtėsi jo išmatos, menkos lyg ožkų 
spiros. Jam užaugo barzda ir plaukai, jis aplipo purvais, ir juos iš 
apačios jau galėjai ne tik matyti, bet ir užuosti. 

Niketui du kartus teko išvažiuoti iš Selimbrijos. Konstantino- 
polyje Flandrijos Baldovinas buvo karūnuotas basilėju, lotynai 
pamažu užėmė visą imperiją, ir Niketui reikėjo pasirūpinti savo 
turtais. Tuo metu Nikėjoje kūrėsi paskutinis Bizantijos imperijos 
bastionas ir Niketas galvojo persikelti ten gyventi neabejodamas, 
kad jiems prireiks tokio patyrusio patarėjo. Todėl norėjo užmegzti 
ryšius ir dar kartą leistis į labai pavojingą kelionę. 

Sugrįžęs kolonos papėdėje matydavo vis didesnį būrį. Kai ku- 
rie žmonės galvojo, kad apvalytas savo aukos stulpininkas negali 
nebūti labai išmintingas, ir kopėčiomis lipdavo iki jo, klausdami 

patarimo ir paguodos. Pasakojo jam savo nelaimes, o Baudolinas 
atsakydavo, pavyzdžiui, taip: „Jei tu išdidus, esi velnias. Jei tu 
liūdnas, esi jo sūnus. O jei jaudiniesi dėl galybės dalykų, esi jo 
nepailstantis tarnas“. 

Kitas klausė patarimo, kaip susitaikyti su kaimynu. Baudolinas 
patarė: „Būk kaip kupranugaris: nešk savo nuodėmių naštą ir eik 
paskui tą, kurs žino Viešpaties kelius“. 

Dar kitas pasakė, kad jo marti negali turėti vaikų. Baudoli- 
nas tarė: „Viskas, ką žmogus galvoja apie tai, kas žemiau dan- 
gaus ir kas aukščiau dangaus, - bergždžia. Neklysta tik gyve- 
nantis Kristuje“. 

— Koks jis išmintingas, - kalbėjo žmonės, palikdavo jam pinigų 
ir nueidavo jo paguosti šalin. 


Atėjo žiema, ir Baudolinas beveik visą laiką leido susirangęs 
po stogine. Nenorėdamas klausytis ilgų pasakojimų tų, kurie at- 
eidavo pas jį patarimo, prabildavo pirmas. „Visa širdimi myli vie- 
ną asmenį, bet tave kartais apninka abejonė, ar tas asmuo lygiai 
karštai myli tave“, - sakydavo. O atėjusysis: „Tikra tiesa! Tu skai- 
tai mano sielą lyg atverstą knygą! Ką man daryti?“ Baudolinas į 
tai: „Tylek ir nesivaržyk pats su savim“. 

Po šito Žmogaus kitam, sunkiai užlipusiam kopėčiom storuliui, 
tarė: „Kas rytą pabundi geliančiu sprandu ir tau sunku apsimauti 
kelnes“. - „Tiesa“, - atsakė tas nustebęs. O Baudolinas: ,,„Neval- 
gyk tris dienas. Bet nesipuikuok pasninku. Valgyk mėsą, jei nori. 
Geriau valgyti mėsą, nei puikuotis. O skausmą, kuris tave kanki- 
na, laikyk atgaila už savo nuodėmes“. 

Atėjęs tėvas pasakė, kad jo sūnus nusėtas skaudžiomis žaizdo- 
mis. Baudolinas atsakė: „Triskart per dieną prausk jį vandeniu su 
druska ir kiekvieną kartą kartok tokius žodžius: „Mergele Hipa- 
tija, saugok savo sūnų“. Žmogus nuėjo, o grįžęs po savaitės pra- 
nešė, kad žaizdos gyja. Paliko Baudolinui pinigų, balandį ir butelį 
vyno. Visi šaukė įvykus stebuklą, ligoniai plūdo į bažnyčią ir mel- 
dèsi: „Mergele Hipatija, saugok savo sūnų“. 

Kartą kopėčiomis užlipo varganai apsitaisęs žmogus paniuru- 
siu veidu. Baudolinas jam tarė: 

— Žinau, kas tau yra. Širdyje nešioji apmaudą. 

— Tu viską Žinai, - atsakė tas. 

Baudolinas tarė: 

— Tas, kuris nori atsilyginti blogu už bloga, gali vien žodžiu už- 
gauti savo brolį. Todėl visada laikyk burnoj liežuvį. 

Atėjo kitas, liūdnomis akimis, ir tarė: 

— Nežinau, kuo sergu. 

— Užtat aš Žinau, - atsakė Baudolinas, - tu per daug tingus. 

— Kaip galiu pasveikti? 

— Tinginystė apipuola, kai pastebi be galo lėtai judant saulę. 

— Ką man daryti? 

— Niekada nežiūrėk į saulę. 

„Nieko negali nuo jo nuslėpti“, - kalbėjo Selimbrijoje žmonės. 

— Kodėl tu toks išmintingas? — paklausė vienas žmogus. 

Baudolinas atsakė: 

— Todėl, kad slepiuosi. 

— Kaip tau pavyksta pasislėpti? 

Baudolinas ištiesė ranką ir atsuko jam delną. 

— Ką matai prieš save? — paklausė. 

— Delną, - atsakė tas. 

— Matai, kaip galiu pasislėpti, - tarė Baudolinas. 


Atėjo pavasaris. Baudolinas dar labiau apaugo plaukais ir pur- 
vu. Jis buvo apsuptas paukščių, kurie pulkais skrido lesti jo kūną 
aptekusių kirminų. Kadangi turėjo ir juos maitinti, žmonės kelis- 
kart per dieną prikraudavo jam pintinę maisto. 

Kartą atjojo žmogus, uždusęs ir visas dulkėtas. Pasakė, kad per 
medžioklę vienas didikas ne ten paleido strėlę ir sužeidė savo se- 
sers sūnų. Strėlė įėjo pro vieną akį ir išėjo pro pakaušį. Jaunuolis 
dar kvėpavo ir didikas meldė Baudoliną padaryti viską, ką gali 
padaryti Dievo Žmogus. 

Baudolinas tarė: 

— Stulpininko paskirtis - viską matyti iš aukšto. Žinojau, kad 
atvyksi, bet per ilgai užtrukai, ir tiek pat užtruksi grįždamas. Šia- 
me pasaulyje viskas vyksta taip, kaip numatyta. Žinok, tas jau- 
nuolis šią akimirką miršta, štai, jis jau išleido kvapą, tebūna Die- 
vas jam gailestingas. 

Raitelis grįžo ir rado jaunuolį jau mirusį. Pasklidus šiai Žiniai, 
daugelis Selimbrijoje ėmė kalbėti, kad Baudolinas turi aiškiare- 
gystės dovaną ir mato, kas vyksta už mylios. Tačiau netoli kolo- 
nos stovėjo Švento Mardonijaus bažnyčia, kurios kunigas neken- 
tė Baudolino, jau daug mėnesių palikusio jį be kadaise jam neša- 
mų tikinčiųjų aukų. Jis pradėjo skleisti kalbas, kad Baudolino ste- 
buklas nieko vertas, tokius stebuklus kiekvienas gali padaryti. Nu- 
ėjo prie kolonos ir sušuko Baudolinui, kad jei stulpininkas nesu- 
geba ištraukti iš akies strėlės, tai tas pat, lyg jis pats būtų Žmogų 
nužudęs. 

Baudolinas atsakė: 

— Užuojauta žmonėms gydo sielos žaizdas. 

Kunigas metė į jį akmenį, netrukus prie jo prisidėjo keletas 
moterėlių ir puolė svaidyti į aikštelę akmenimis ir grumstais. Jie 
laidė akmenis visą dieną, o Baudolinas susirangęs gulėjo po sto- 
gine, rankomis užsidengęs veidą. Paliko jį tik sutemus. 


Kitą rytą Niketas nuėjo pažiūrėti, kaip laikosi bičiulis, bet jo 
neišvydo. Kolona buvo tuščia. Sunerimęs grįžo namo ir rado Bau- 
doliną Teofilato tvarte. Prisipylęs statinę vandens jis peiliu grem- 
že nuo kūno visą ten susikaupusį purvą. Buvo nusikirpęs barzdą 
ir plaukus. Saulės ir vėjo nugairintu veidu, neatrodė labai sulysęs, 
tik sunkiai pajėgė išstovėti tiesus, todėl kraipė rankas ir pečius, 
norėdamas pramankštinti nugaros raumenis. 

— Matai, kai vienintelį kartą gyvenime pasakiau tiesą, ir tik tie- 
są, — mane apmėtė akmenimis. 

— Apaštalams taip irgi buvo nutikę. Tapai šventuoju ir dėl tokio 
menkniekto viską meti? 

— Turbut laukiau dangaus ženklo. Per tuos mėnesius surinkau 


UMBERTO ECO B BAUDOLINAS 473 


truputį pinigų. Pasiunčiau Teofilato sūnų nupirkti man drabužių, 
arklį ir mulą. Kažkur namuose turi būti mano ginklai. 

— Iškeliauji? - paklausė Niketas. 

- Taip, gyvendamas ant kolonos daug supratau. Supratau nusi- 
dėjęs, bet niekada siekdamas valdžios ir turtų. Supratau, kad, jei 
noriu atleidimo, privalau grąžinti tris skolas. Pirmoji: pažadėjau 
pastatyti Abdului antkapį ir todėl pasilikau jo Krikštytojo galvą. 
Pinigus pelniau kitu būdu, ir taip dar geriau, nes jie gauti ne iš 
simonijos, o suaukoti dorųjų krikščionių. Surasiu vietą, kur palai- 
dojome Abdulą, ir ten pastatydinsiu koplyčią. 

— Juk nė neprisimeni, kur jis buvo nužudytas! 

— Mane ves Dievas, o Kozmo žemėlapį žinau atmintinai. Ant- 
roji skola: šventai pasižadėjau savo gerajam tėvui Frydrichui, ką 
jau kalbėti apie vyskupą Otą, ir iki šiol savo pažado netesėjau. 
Turiu nukakti į kunigo Jono karalystę. Kitaip būsiu bergždžiai 
praleidęs savo gyvenimą. 

— Juk įsitikinote, kad jos nėra! 

— Įsitikinome, kad jos nepasiekėme. O tai — visai kas kita. 

— Supratote, kad eunuchai meluoja. 

— Gal ir meluoja. Bet vyskupas Otas negalėjo meluoti, taip pat 
ir tradicija, kuri skelbia, kad kažkur tikrai gyvena kunigas Jonas. 

— Bet tu jau ne toks jaunas kaip tuomet, kai pirmą kartą leidai- 
si ieškoti! 

— Esu išmintingesnis. Trečioji skola: ten turiu sūnų ar dukrą. 
Ten yra Hipatija. Noriu juos rasti ir globoti, tai mano pareiga. 

— Bet praėjo daugiau nei septyneri metai! 

— Toji būtybė bus daugiau nei šešerių. Ar šešerių metų vaikas 
jau ne tavo vaikas? 

— O gal tai sūnus, taigi satyras-kurio-niekas-nematė! 

— O gal mažoji hipatija. Mylėsiu tą būtybę, kad ir kas ji. 

— Juk nežinai, kur tie kalnai, kuriuose jie pasislėpė! 

— Surasiu. 

— Hipatija galėjo tave pamiršti, gal nebenorės matyti to, su ku- 
riuo prarado savo apatiją! 

— Tu nepažįsti Hipatijos. Ji manęs laukia. 
— Buvai jau senas, kai ji tave pamilo, dabar pasirodysi tikras 


senolis! 
— Bet ji niekad nematė jaunesnių vyrų. 


— Užtruksi metų metus, kol pasieksi tas vietas ir už jų! 

— Tų, kurie yra gimę Frasketoje, kaktos kietesnės net ir už kotus. 
— Kodėl manai išgyvensiąs iki kelionės pabaigos? 

— Juk keliaudamas tik jaunyn eini. 


Nieko negalėjai pakeisti. Kitą dieną Baudolinas atsisveikino 
su Niketu, visa jo šeima ir namų šeimininkais. Sunkiai užsėdo ant 
arklio ir nujojo vedinas mulu su maisto atsargomis ir kardu prie 


balno. 
Niketas matė, kaip jis išnyksta tolumoje, modamas ranka, bet 


neatsigręždamas, nusitaikęs tiesiai į kunigo Jono karalystę. 


40. 


BAUDOLINAS IŠNYKSTA 


Niketas nuėjo aplankyti Pafnucijaus. Papasakojo šiam viską nuo 
pradžios iki galo, nuo tos akimirkos, kai sutiko Baudoliną Šven- 
tos Sofijos sobore, ir viską, ką jam paporino Baudolinas. 

— Ką turėčiau daryti? — paklausė. 

— Dėl jo? Nieko, juk jis keliauja pasitikti savojo likimo. 

— Ne dėl jo, dėl savęs. Rašau Istoriją, anksčiau ar vėliau man 
teks aprašyti ir paskutines Bizantijos dienas. Kur kišti tą istoriją, 
kurią išgirdau iš Baudolino? 

— Niekur. Tai tik jo istorija. Be to, nejau tiki, kad ji tikra? 

— Ne, bet viską, ką Žinau, sužinojau iš jo, kaip ir tai, kad jis — 
melagių melagis. 

— Matai, - išmintingai tarė Pafnucijus, - tas, kuris rašo Istoriją, 
negali tikėti tokiais netikrais liudijimais. Išmesk visai Baudoliną 
iš savo pasakojimo. 

— Bet paskutinėmis dienomis, genujiečių namuose, mes buvo- 
me kartu, taigi ir istorija mūsų bendra. 

— Išmesk ir genujiečius, kitaip turėsi papasakoti apie jų pa- 
dirbtas relikvijas, ir tavo skaitytojai praras tikėjimą švenčiau- 
siais dalykais. Reikia tik kiek kitaip pakreipti įvykius: pasakyk, 
kad tau padėjo venecijiečiai. Žinau, tai melas, tačiau didžiojoje 
Istorijoje galima keisti mažas tiesas, kad iškiltų didžioji tiesa. 
Turi pasakoti didžią romėnų imperijos Istoriją, o ne menką is- 
toriją, prasidėjusią tolimoje pelkėje, laukiniame krašte, tarp bar- 
barų. Negi nori įtikinti savo skaitytojus, kad ten, tarp sniegų ir 
ledynų, yra Gradalis, o saulės išdegintuose kraštuose dar ir ku- 

nigo Jono karalystė? Kažin kiek pamišėlių leistųsi amžių am- 


žius klajoti, be paliovos. 
— Graži tai istorija. Tik gaila, kad niekas jos nesužinos. 
— Atmink, kad esi ne vienintelis istorijų sekėjas pasaulyje. Anks- 
čiau ar vėliau ją papasakos koks nors dar didesnis melagis už Bau- 


doliną. 

Umberto Eco (g. 1932) - Bolonijos 
universiteto semiotikos profesorius ir 
Aukštosios humanitarinių mokslų mokyklos 
vadovas. 1980 m. debiutavo romanu 
„Rožės vardas“, vėliau, 1988 m., išėjo 
romanas „Fuko švytuoklė“, o 1994 m. - 
„Vakarykštės dienos sala“. Yra išleidęs 
daugybę esė ir studijų knygų. 
„Baudolinas“ (2000) - pramuštgalviškas 
nuotykis, istorinis romanas, neįmanomo 
nusikaltimo istorija, smagių lingvistinių 
išradimų teatras. Tik išėjęs, romanas tapo 
pasauliniu bestseleriu. 

Susimąsčius, koks buvo didžiausias 
viduramžių išsigalvojimas, U. Eco toptelėjo 
mintis apie legendinį kunigo Jono laišką. 
Tas falsifikatas informavo XII amžiaus 
žmones, kad Tolimuosiuose Rytuose 
egzistuoja krikščioniška karalystė. 

Šio sensacingo pranešimo autorius 
nežinomas, tad rašytojas savo romane 
pavadino jį Baudolinu ir apdovanojo 
nuotykių kupina biografija. „Kadangi 
„laiškas“ pasirodė imperatoriaus Frydricho 
Barbarosos laikais, padariau jį Barbarosos 
įsūniu bei patarėju ir liepiau jam skirti 
gyvenimą legendinės karalystės Rytuose 
ieškojimams“, - sako U. ECO. 
Vaizduodamas Barbarosą, jo žmoną 
Beatričę, autorius rėmėsi išlikusiais 
istoriniais šaltiniais, o istorijos spragas 
užpildė pasitelkęs fantaziją. Bet, anot 

U. Eco, joks autorius negali išgalvoti nieko, 
kas bent kiek prilygtų tikrovės 
dramatiškumui ir komiškumui. Klausiamas, 
ar rašydamas apie viduramžių žmones ir 
pasakiškus gyvūnus turi omeny mūsų 
laikus, rašytojas atsako: „Neegzistuoja 
istorinių knygų, kuriose nebūtų rašoma 
apie mūsų laikus. Be to, man dažnai kyla 
įspūdis, kad mano skaitytojai atranda 
daugiau paralelių tarp istorijos ir nūdienos 
nei aš pats“. 


